
„Unul dintre chipurile pe care se așternuse așteptarea era o 
mască. O persoană duplicitară, construită cu grijă de-a lungul 
anilor, pentru a-și ascunde adevăratul ţel. Adevăratul scop în 
viaţă. Trădarea.” 

PROLOG 


Estul Angliei în iulie. Ora două noaptea. Carole Langley 
mergea singură pe șoseaua pustie care traversa câmpiile 
înconjurătoare ale Wash-ului. Se afla la o jumătate de milă de 
satul Plimpstead. 

Era o noapte fierbinte, o căldură lipicioasă. Luna ieșise dintre 
nori luminând câmpurile pustii, care se întindeau de o parte și 
de alta până la orizontul palid. Carole, o blondă atrăgătoare de 
optsprezece ani, se simţea neliniștită. Liniştea câmpiilor părea 
că ascunde o ameninţare. 

— Foarte bine, îi spusese ea prietenului său Rick. Dacă asta e 
ceea ce vrei, ai face bine să cauţi altundeva. Și, mulțumesc, pot 
să mă duc acasă și singură... 

— Cum dorești, îi răspunsese Rick, în vocea căruia se simţea 
puţin cam mult alcool. Fetele sunt ca autobuzele. Intotdeauna 
vine altul. S-ar putea să găsesc ceva chiar înăuntru... 

Acestea fiind spuse, el se întorsese în casa veche în care 
petrecerea era în toi. Când acceptase invitaţia, Carole nu știa că 
părinţii lui Peggy erau plecaţi și că tinerii urma să rămână 
singuri în casă. Fluxul spre dormitoare începuse devreme. 

„Şi sunt a naibii de sigură că o parte dintre ei erau drogați”, 
își spuse ea, chinuindu-se să meargă pe tocurile înalte. Își dorea 
acum să-și fi luat pantofi de stradă. Dar de unde putea ști că se 
va termina așa - în mod sigur, n-ar fi fost o idee bună să-l lase 
pe Rick să o ducă acasă cu mașina. Nu pe aceste șosele pustii 
unde distanța dintre case - cu atât mai mult dintre sate - se 
măsura în mile. 

Văzu o mașină venind din depărtare. Era de necrezut la ce 
distanță puteai să vezi în Wash. Două luminiţe distincte - ca doi 
ochi de monstru. Era imposibil să-ţi dai seama ce fel de mașină 
este. 

Șoseaua, ca toate șoselele din acea parte a lumii, era șerpuită 
și își schimba deseori direcţia. Din când în când vedea luminile 
puternice, după care mașina făcea o curbă și ochii monstrului, 
tot mai mari, se holbau la ea. Lumina palidă a lunii era tot mai 

slabă, pe măsură ce aceasta intra în nori. Luminile mașinii erau 
tot mai puternice. 

Cine se putea plimba prin Wash la ora asta? Cei mai mulţi 
oameni erau în pat. „Chiar și cei de unde vin; să le fie de bine, 
își zise ea sarcastic. O să mă omoare mama, își spuse cu teamă, 
simțind că picioarele o dor din ce în ce mai tare. O să mă 
aștepte, desigur. lar dacă nu va auzi sunetul unei mașini 
oprindu-se, va vrea să știe ce s-a întâmplat. Am să-i spun că 
mașina lui Rick n-a pornit. Asta este...” 

Pentru o clipă se simţi mai bine, dar numai pentru o clipă. 
Mașina care se apropia începuse să o neliniștească. Se îndreptă 
încet spre un pâlc de copaci, întrebându-se unde să se ascundă 
până trece mașina. 

„La naiba, trebuie să ajung acasă. Probabil că o să mă 
depășească, pur și simplu...” 

Mașina trecuse de ultima curbă și venea spre ea. Carole se 
opri, aducându-și aminte de pâlcul de copaci. Singura 
ascunzătoare pe o rază de mai multe mile. Acum el putea să o 
vadă. Afurisitele de lumini îi veneau chiar în faţă. De ce nu le 
stingea? 

Se opri și, hotărându-se, își scoase pantofii și o luă la fugă 
înapoi către pâlcul de copaci. Şoferul puse o frână bruscă și se 
opri la câteva picioare de ea. Orbită de lumina farurilor, nu 
putea vedea ce se întâmplă, dar auzi zgomotul unei portiere 
deschizându-se, apoi închizându-se. Sunetul pașilor apropiindu- 
se, egali și hotărâți. 

Nu mai așteptă. Se întoarse și fugi către pâlc, zburând 
aproape pe suprafaţa netedă a șoselei. Pașii o urmau. Fugind, 
scotoci prin geantă după lanterna pe care o avea întotdeauna la 
ea. Era un fel de armă. 

Se întoarse spre șosea, ţinând geanta într-o mână și lanterna 
în cealaltă. Simţi că nu trebuie să o aprindă, căci astfel l-ar fi 
ajutat să o găsească. Această precauţie îi fuse fatală. 

Se împiedică cu piciorul stâng de rădăcina unui copac și căzu 
pe jos cât era de lungă. Se răsuci pe spate și aprinse lanterna, 
îndreptând-o în sus. 

În lumina lanternei văzu lama unui cuţit uriaș. Îl văzu 
coborând cu o mișcare puternică spre pieptul ei. Ca într-un ritual 
de sacrificiu al unui nebun. Cuţitul îi intră în trup și cobori ca 
atunci când un măcelar tranșează carnea. Urletul se stinse într- 

un geamăt de groază. Apoi Carole Langley muri și în urmă se 
lăsă liniștea grea a nopţii din Norfolk. 

Acestea se întâmplaseră cu doi ani în urmă. Nimeni nu 
înţelesese semnificaţia macabrului eveniment. Nimeni, în afară 
de un bărbat pe nume Tweed, doi ani mai târziu. 

PARTEA ÎNTÂI 


1. 


Regent's Park, vara. „Este ca la ţară”, își spuse Monica în timp 
ce se plimba cu Tweed. Picioarele lor călcau iarba grasă, se 
auzeau vocile copiilor care se jucau. Părea că totul este bine în 
lume. Dar nu era. 

Tweed mergea cu mâinile înfundate în buzunarele hainei, cu 
privirea aţintită înainte, prin ochelari. Ea știa ce înseamnă asta. 
O criză. Tweed era tulburat. Primele lui cuvinte îi confirmară 
intuiţia. 

— Pentru prima dată de ani de zile mă simt speriat, într- 
adevăr speriat. 

— Uciderea lui lan Fergusson la Hamburg? 

— Da, desigur. Incă n-a venit timpul pentru jelit. Vocea sa 
scăzută avea o notă sumbră. Dedesubturile crimei mă 
înspăimântă. 

— Explicaţia? 

Ea îi prinse braţul cu al său, în semn de înţelegere și sprijin. 

— Numai șase oameni pe lume știau că Fergusson era în 
drum spre Hamburg. Noi doi. Făcu o pauză. Hugh Grey, Guy 
Dalby, Harry Masterson și Erich Lindemann. 

— Doar nu te gândești la unul dintre șefii de sector? Sunt cu 
noi de ani de zile... 

— Ceea ce face situaţia și mai gravă. E cea mai profundă criză 
prin care am trecut vreodată. 

— Cineva a lăsat descuiat sertarul cu procese-verbale din 
Arhiva Centrală. Oricine ar fi putut să arunce o privire pe dosarul 
cu decizia de a-l trimite pe Fergusson... 

— Camuflaj, zise Tweed pe un ton amar. Eu am întocmit 
procesul-verbal al întâlnirii. Nu exista niciun indiciu referitor la 
vreo plecare de-a lui Fergusson. 

— Cu totul împotriva regulamentelor, îi  ciripi ea, 
compunându-și o mină veselă. 

— Și am făcut-o aproape deliberat - pentru a-l proteja pe 
Fergusson. 

— De ce? 

— Nu știu, mărturisi Tweed. Un al șaselea simţ. Faptul 
rămâne. Nimeni n-ar fi găsit în dosarele acelea vreun amănunt 
despre acțiunea Hamburg. E limpede că cineva a lăsat sertarul 
descuiat, încercând să se acopere. Trebuie că a fost deranjat - 
probabil de omul de serviciu. E evident că n-a avut timp să 
citească procesele-verbale. 

— Şi totuşi e greu de crezut... 

— Ca toate lucrurile oribile... 

— De ce ești atât de sigur că persoana care a descuiat 
dulapul a fost deranjată? 

— Dacă ar fi avut timp să citească procesul-verbal pe care l- 
am scris, ar fi încuiat la loc - dându-și seama că încercarea de a 
se camufla nu a mers. 

— E un gând afurisit și insinuant - un dușman în interiorul 
cetăţii? Ce ai de gând să faci? Howard știe? 

— Am spus, șase oameni. In perioada aceea Howard era 
plecat în Franţa, de aceea am și ales acel moment pentru a-l 
expedia pe Fergusson. Mă voi duce chiar eu la Hamburg, 
adăugă Tweed pe un ton neutru. 

Își desprinse braţul de al ei, își scoase mâinile din buzunare și 
grăbi pasul. Ea știa că acum analizează problema, cercetând 
detaliile. Așteptă câteva minute înainte de a pune următoarea 
întrebare: 

— Adică, în secret? Fără să înștiinţezi pe nimeni? 

— Dimpotrivă. Voi organiza o întâlnire cu toți șefii de sector 
pentru a face anunțul. Uciderea lui Fergusson este o tragedie. 
Dar asta va atrage și mai mult muștele la miere. 

A reduce o asemenea perspectivă înspăimântătoare la un 
clișeu cotidian era ceva tipic pentru Tweed. Monica nu se simțea 
însă mai puţin înfricoșată de strategie. 

— Le spui că pleci în Germania, deși știi că unul dintre ei va 
transmite mai departe știrea? 

— Scopul acestui exerciţiu este să găsim un indiciu care să ne 
conducă la cel care a cauzat moartea lui lan Fergusson. 

e 

— Nu crezi că va fi o călătorie foarte periculoasă? îl întrebă 

Monica. 

Încerca să-și îndepărteze neliniștea din glas în timp ce se 
întorceau împreună la Park Crescent. Era plin de verdeață de jur 
împrejur. „Nu-mi pot imagina o priveliște mai plină de pace, își 
spuse ea; atât de contrastantă cu subiectul discuţiei.” 

— Așa crede și primul-ministru. Tweed strâmbă din colţurile 
gurii. Îţi închipui că aș accepta postul lui Howard după felul în 
care ea mă cocoloșește ca pe puii de găină? 

— De ce i-ai refuzat oferta? Ai fi condus dispozitivul mult mai 
bine decât o va face Howard vreodată. 

— Pentru că a trebuit să dezamăgesc - trădez aproape - pe 
prea mulți dintre oamenii mei când am fost implicat în afacerea 
Adam  Procane. Continuă să vorbească grăbit, găsind că 
subiectul este neplăcut. Nu-ţi poţi imagina ce condiţie mi-a pus 
înainte de a-mi aproba plecarea... 

— Să vedem... 

— Trebuie să iau o gardă de corp după mine. O gardă de 
corp! Am fost obligat să accept pentru a primi permisiunea. 

— Spune-mi cine vine cu tine - și să știi că sunt foarte 
bucuroasă că a insistat... 

— Bob Newman. Fiind corespondent străin, are acoperirea 
ideală. Poate să apară oriunde, și lumea își va închipui că e în 
căutarea unui subiect. Primul-ministru a adunat toate 
informaţiile despre el înainte de a fi de acord. Cred că 
determinant a fost faptul că, sub pretextul că vrea să scrie o 
carte, Bob a făcut un stagiu complet de instructaj la SASI. 
Tweed se uită la ceas. La ora asta probabil că a plecat de la 
Paris și tocmai aterizează la Heathrow... 

— După povestea de la Helsinki a dispărut pentru ceva timp. 
Ce s-o fi întâmplat cu el? 

— A jelit, presupun, moartea soţiei sale, ucisă de GRU?. Poate 
că a avut și vreo aventură. Cel puţin așa sper, deși mă îndoiesc. 
Este destul de deprimat. Când am stat de vorbă la telefon, 
imediat după ce ajunsese la ambasada din Paris, părea rece și 
distant. Mi-a acceptat imediat propunerea, ceea ce m-a 
surprins... 

— E, probabil, garda de corp perfectă. 


1 The Special Air Service - Serviciul Aerian Special: trupe special instruite pentru 
atacuri în grupuri mici, de regulă parașutiști, în adâncimea dispozitivului inamic. 
(n.trad.). 

? Serviciul de Spionaj Militar al Armatei Roșii. (n.trad.). 

— Va purta armă, și asta nu-mi place. Tot ideea primului- 
ministru. Nemţii din Bonn au fost de acord. Îi vor elibera un 
permis special de portarmă. Am aranjat cu Kuhlmann de la 
Poliţia Federală, care este îngrijorat de moartea lui Fergusson. 
Crede că în spatele crimei se ascunde mai mult decât a ieșit la 
lumină. Sincer, mi-aş fi dorit să merg singur. Urăsc agitația asta. 

— Și acum? 

leșiseră din Regent's Park și așteptau să traverseze strada 
spre Park Crescent, arcul de clădiri în formă de iatagan, dintre 
care una adăpostea sediul SIS?. 

— Acum, îi răspunse Tweed, e programată întâlnirea șefilor de 
sector... 


„Care dintre ei?” 

Tweed stătea în capul mesei lungi din sala de conferințe, 
privindu-și cei patru colegi, așezați câte doi pe fiecare parte, 
care îl așteptau să deschidă lucrările acestei ședințe urgente la 
care îi convocase. 

Niciunul dintre ei nu avea mai puţin de cincisprezece ani 
vechime. Acum avea sentimentul că îi sunt complet străini. Unul 
dintre acești oameni - pe care el îi considera, în aceeași măsură, 
prieteni și colegi - îl trimisese pe lan Fergusson să moară la 
Hamburg. Fidelul scoţian, pe care întotdeauna putuse conta. 
Brusc, Tweed avu un sentiment de repulsie. 

Unul dintre chipurile pe care se așternuse așteptarea era o 
mască. O persoană duplicitară, construită cu grijă de-a lungul 
anilor, pentru a-și ascunde adevăratul ţel. Adevăratul scop în 
viață. Trădarea. „Care dintre ei?” se întrebă din nou. 

Când își drese vocea, patru perechi de ochi îl priviră. 

— Domnilor, începu el, plec la Hamburg. Am luat asupra mea 
investigația privitoare la moartea lui Fergusson. Făcu o pauză, 
pentru a le urmări reacţiile. Abordase un ton neutru, ca un om 
care vorbește despre o afacere de rutină. Povestea asta 
ascunde mai mult decât a ieșit la lumină... 

Făcu o pauză, privind pe rând pe fiecare bărbat. Din expresiile 
lor nu putea obţine niciun indiciu, dar nici nu sperase. Hugh 
Grey, șeful de sector din Europa Centrală, îi răspunse primul. 

— Cine îţi va ţine locul cât timp ești plecat? 


3 Special Intelligence Service - Serviciul Special de informaţii. (n.trad.). 

Întrezărise vreo notă de speranţă în întrebare? La treizeci și 
nouă de ani, Grey era cel mai tânăr. De construcție firavă, se 
căsătorise de curând pentru a doua oară și locuia într-o fermă 
din Norfolk. Mai avea și un mic pied à terre în Chelsea. 

Proaspăt bărbierit, avea părul închis la culoare și o faţă roz, ca 
de copil. Lăsa impresia unei persoane ușuratice, un om care 
putea vorbi mult fără să spună mare lucru. Foarte sigur pe el, 
ambițios, fără astâmpăr, ascundea, de fapt, o minte ascuţită și o 
abnegaţie fără margini faţă de propriul interes. Avea succes la 
femei, la un anumit tip de femei. Celălalt sex fie îl găsea 
fermecător, fie nu putea să-l sufere. 


— Howard, răspunse Tweed. Mâine se întoarce de la Paris și 
își reia programul obișnuit. 

— Te duci singur în Germania? îl întrebă Erich Lindemann. 

— Da, minţi Tweed, fără să stea pe gânduri. 

lată, începea din nou. Dezamăgirea provocată de cei mai 
apropiaţi dintre colegii lui. Ca și când istoria cu Procane s-ar tot 
repeta. Dar, de data aceasta, exista o diferenţă, remarcă Tweed. 
El era cel care pleca în căutarea, poate lungă și periculoasă, 
pentru a-l găsi undeva, departe, pe unul dintre cei cu care 
stătea chiar acum la masă. 

— Și crezi că e înțelept? insistă Lindemann. După ceea ce i s-a 
întâmplat lui Fergusson? 

Erich Lindemann. Patruzeci și opt de ani. Șeful sectorului 
scandinav, incluzând Danemarca. Ceilalţi îl porecleau pe la 
spate „Profesorul”. Un bărbat cu fața îngustă, care părea mai 
bătrân decât era și al cărui păr negru, încărunţit, începea să se 
rărească. Cu o înfățișare și un comportament reci era, spre 
deosebire de Grey, zgârcit la vorbă. 

Se născuse la Copenhaga, mama sa murise de timpuriu, iar 
tatăl lui se recăsătorise cu o englezoaică. Crescut în Marea 
Britanie de când avea zece ani, accentul său nu-i trăda câtuși de 
puţin originea daneză. Nu se apuca de o treabă decât după ce 
toate detaliile fuseseră stabilite - dar atunci se mișca cu viteza 
luminii. Howard îl comparase pe acest burlac auster cu 
feldmareșalul Montgomery. 

— În viaţa lui n-a gustat un vin de Bordeaux bun, îi 
caracterizase pe scurt Howard cândva. 

— Crezi că asta îi va fi de folos în muncă? întrebase Tweed. 

— Ştii ce vreau să spun. E o afurisită de mașinărie, rece ca 
gheața. Ca un campion de șah, Erich al nostru... 

Harry Masterson își suflecă mânecile costumului bleumarin, 
începând să gesticuleze în timp ce vorbea. 

— Presupun că, în timp ce tu vei investiga cazul lui Fergusson, 
noi ne vom continua activitatea ca de obicei. După cum știi, eu 
trebuia să plec la Viena. Oamenii mei încep să lenevească, dacă 
nu sunt acolo să-i iau în șuturi. 

— Totul ca de obicei, confirmă Tweed. Te duci la Viena, așa 
cum s-a stabilit... 

Masterson, patruzeci și șase de ani. O coamă de păr negru ca 
abanosul, o pieptănătură îngrijită cu cărare pe mijloc. Un cap 
mare, cu trăsături puternice, o personalitate impunătoare. 
Elegant și cu o mulţime de prietene. Divorţase de soţia lui după 
ce fusese descoperit într-o situaţie pe care abia o puteai 
considera compromiţătoare. Era un tip nerăbdător, figură 
dominantă în grupul celor cinci bărbați aflaţi la masă. Era șeful 
sectorului balcanic. 

— Succes la vânătoarea din Hamburg, îi ură lui Tweed. Prinde- 
| pe ticălosul care i-a făcut seama bietului lan. Sunt sigur că ai 
să reușești... 

— Vom vedea, zise Tweed. Aș vrea să încheiem această 
scurtă întâlnire, dacă nu mai sunt probleme. 

Privi spre Monica, ce stătea tăcută la măsuţța de lângă perete; 
creionul ei se afla lângă agenda în care urma să noteze 
momentele discuţiei. Își asuma de obicei acest rol atunci când 
Tweed avea nevoie să se concentreze. De data aceasta însă, 
motivul principal pentru care se afla aici era altul. 

Tweed privi spre Guy Dalby, care până atunci nu scosese nicio 
vorbă. Era un om reținut, de patruzeci și patru de ani, și era 
șeful sectorului mediteranean; avea o figură osoasă, iar părul 
negru îi cădea în bucle pe frunte. Luă cuvântul, concis și la 
obiect. 

— Ce crezi că se ascunde în spatele morţii lui Fergusson? 

— N-am idee. De aceea m-am și hotărât să plec... 

Tweed se ridică de la masă, își puse scaunul la loc și anunţă 
pe un ton neutru: 

— Înainte de a vă continua activitatea obișnuită, aș vrea să 
vorbesc cu fiecare dintre voi la mine în birou, în dimineaţa 
aceasta. V-aș ruga să veniţi pe rând. 

Încă mai spera că într-o discuţie particulară ar fi putut 
observa la unul dintre ei ceva neobișnuit. O speranţă foarte 
palidă, de altfel. 


2. 


Bob Newman ajunse la Heathrow cu cursa AF 808 de la Paris. 
Îi plăcuse în avion - era mult spaţiu. Stewardesa îl privi în timp 
ce își desfăcea centura de siguranţă. N-ar fi deranjat-o să 
meargă oricât de departe cu acest englez. 

„Are vreo patruzeci de ani, presupuse ea. Un aer prea 
detașat, trăsături dure; totuși, ochii și gura trădau simţul 
umorului. Ar fi amuzant, fără îndoială”, își spuse. Coborând din 
avion, el își înclină capul spre ea, apoi se îndreptă către 
coridoarele înguste care duceau spre „Sosiri”. 

Avea un sentiment ciudat - timp de un an nu mai pusese 
piciorul în Anglia. Îl copleșea amintirea fostei lui soţii, Alexis - 
ucisă de ruși în Estonia, într-un colţ uitat de lume de lângă 
Marea Baltică. Indreptându-se către punctul de control, se 
gândea la partea frumoasă a unei căsnicii ratate, care fusese la 
un pas de destrămare. . 

Funcţionarul îl privi de două ori. Îl recunoscuse. Ei bine, era 
obişnuit cu asta. Nu poți fi unul dintre cei mai buni 
corespondenți externi din lume, cu fotografia apărută - 
Dumnezeu știe în câte publicații - fără a te aştepta să fii 
recunoscut. S-ar fi lipsit bucuros de asta. 

Instalat într-un taxi care îl ducea spre apartamentul său din 
Chasemore House, în South Ken, expresia sa, mai devreme 
degajată, se schimbă. Privea pe geam cu o mină sumbră. Işi 
pierduse un an din viaţă învârtindu-se prin Europa, fără a fi 
capabil să se oprească nicăieri pentru prea mult timp, refuzând 
să primească oricare dintre multele angajamente care îi 
fuseseră oferite. 

Și atunci de ce acceptase această slujbă ciudată de a fi garda 
de corp a lui Tweed - pentru numele lui Dumnezeu? Poate 
pentru că îi oferise ocazia să facă rău celeilalte părți? Newman 
nu încerca niciodată să se mintă - acceptase pentru că îi oferea 
un scop în viaţă. 

Nu-i plăcea ideea că urma să poarte o armă. Un pistol cu 
gloanțe oarbe, stabiliseră cei de la SAS, căci Newman nu 
împușcase niciodată un om. „Până acum”, își zise el trist. Il 
intriga această ofertă. li plăcea Tweed și îl admira ca pe un 
adevărat profesionist. Lucraseră împreună la mai multe cazuri. 
Se întreba de ce acceptase tocmai Tweed ideea de protecție. 
Nu-i stătea în fire. Taxiul se apropia de apartamentul său, și tot 
ce știa Newman despre acțiunea în care avea să intre era că 
urma să plece la Hamburg. Se întâmplase oare deja ceva? Ei 
bine, urma să afle curând. 


3, 


— Cum ţi s-au părut reacţiile lor, Monica? întrebă Tweed. 

Cei doi erau singuri în cabinetul lui de la sediul SIS, din Park 
Crescent. Prin perdelele de la ferestre se zărea, undeva în faţă, 
Regent's Park. Din spatele biroului său, Tweed privea lung pe 
fereastră, fără să vadă totuși cât de însorită era ziua. 

— Problema este că pe niciunul dintre ei nu-l cunosc destul de 
bine. Cu toţii au fost promovați de curând, pentru a-i înlocui pe 
cei care ocupau înainte posturile acestea. De ceilalţi te-ai 
descotorosit. Ce părere a avut Howard despre înlocuirea vechii 
gărzi? 

— Sigur că nu s-a bucurat. Doi dintre ei îi erau tovarăși de 
băutură la clubul acela deocheat al lui. Dar primul-ministru mi-a 
dat două variante: să-i iau locul lui Howard sau să aduc o echipă 
mai tânără. Părerea ei este că a venit timpul să fie promovată în 
posturile de șefi de sector o generaţie mai tânără. E varianta pe 
care am ales-o și eu. Problema este că am făcut o mare 
greșeala cu unul dintre ei, până la urmă. Intrebarea care mă 
chinuie e cu care anume... 

— Sperasem că ai să-l înlocuiești și pe Howard însuși... 

— Ti-am spus deja de ce nu pot. 

Tonul lui Tweed era tăios, încercând să evite continuarea unei 
discuţii care îl deranja. 

— Cu ce ai de gând să începi la Hamburg? Din câte îmi dau 
seama, nu ai încă nicio pistă... Ea se întrerupse, căci începuse 
să sune telefonul. Dându-și seama despre cine este vorba, ochii 

începură să-i strălucească. Îi dădu receptorul lui Tweed. Este 
Bob Newman. Te sună din apartamentul lui. Tocmai a sosit de la 
Paris... 

— Tu ești, Bob? Tweed adoptase tonul pe care discuta afaceri. 
Uite, n-ar trebui să discutăm la telefon. Bun venit înapoi. Ai 
putea să treci să mă vezi? Bine. La prânz e foarte bine. Fii atent 
cum traversezi. Întâi te uiţi în dreapta, nu mai ești pe continent! 
Pe curând... 

— Părea cam distant, comentă Monica. Parcă nu mai era 
același om glumeţ și optimist. 

— Ceea ce contează este că a fost de acord să facă pe dama 
de companie, se strâmbă Tweed. Ador ideea de a avea o damă 
de companie... 

— Nu uita de indicaţiile date de primul-ministru. A spus că 
Newman trebuie să fie lângă tine oriunde te-ai duce. 

— Nu mă mai cicăli atâta... 

— Nu mi-ai spus încă cu ce ai de gând să începi când ajungi în 
Hamburg. 

— Vreau să trec pe la spitalul unde a murit Fergusson. Se 
pare că a spus câteva cuvinte pe care doctorul le-a considerat 
lipsite de sens. S-ar putea ca eu să le găsesc un înțeles. Și a mai 
murmurat ceva despre Ziggy Palewska. 

— Refugiatul polonez care s-a stabilit în Hamburg? Ce 
legătură are Ziggy cu toate astea - cu excepţia felului necinstit 
de a face rost de bani? 

— Acesta a fost motivul pentru care Fergusson s-a dus în 
Hamburg - ca să-l vadă pe Ziggy. Mi-a trimis un mesaj în care 
îmi spunea că are noutăţi grave și urgente. Și acum, înainte să-l 
chemi pe Hugh Grey, spune-mi câte ceva despre el. 

Tweed se așeză mai comod în fotoliu, își împreună mâinile în 
poală și închise ochii îndărătul ochelarilor săi cu rame groase. 
Monica era obișnuită cu aceste deprinderi. Șeful ei o solicita 
deseori ca pe un interlocutor care îl ajuta să-și clarifice 
gândurile. Cu fenomenala ei memorie înregistra totul, și Tweed 
nu mai avea nevoie să-și folosească agenda. 

— Hugh Grey. Recăsătorit de șase luni cu o brunetă 
atrăgătoare pe nume Paula, cam pe vremea când a fost 
promovat în postul de șef de sector pentru Europa Centrală. 
După restructurările pe care le-ai făcut, acest sector include 
Germania de Vest, Olanda și Belgia. Are agenţi infiltrați în 

Germania de Est, Polonia și Cehoslovacia. Vorbește curent 
germana și franceza și se descurcă în italiană și spaniolă. Sediul, 
la Frankfurt pe Main. 

— Mai spune-mi câte ceva despre viaţa lui intimă, te rog. 

Tweed stătea nemișcat, ţinând ochii încă închiși și încercând 
să se concentreze în întregime pe Hugh Grey. 

— Paula Brent - acesta era numele ei de fată - are douăzeci și 
nouă de ani. Adică e cu zece ani mai tânără decât Hugh. A 
început o afacere prosperă cu o fabrică de ceramică din King's 
Lynn. De design se ocupă chiar ea și are o piaţă de export tot 
mai bună, mai ales în Statele Unite. E o fată tare isteaţă, Paula. 
Și arată superb. Își petrece mult timp la ferma lui Hugh din 
Wash, Norfolk. Detaliile exportului sunt stabilite prin telefon. 
Apoi, deodată, ia avionul spre L.A. Când se întoarce la Hugh, 
devine extraordinar de sociabilă. Dă o mulţime de petreceri la 
fermă atunci când el e acasă, între două plecări. Destul? 

— Deocamdată, da. Mai gândindu-se puţin, Tweed adăugă: O 
știu pe Paula. Tipul foarte independent. Cel mai bun soi de 
femeie de afaceri. Și acum, poţi să-l rogi pe Hugh să vină să mă 
vadă? Așază-te la birou în timp ce vorbim... 

e 

— Mai am să-ți pun o singură întrebare, îi spuse Tweed lui 
Grey, apoi poţi să pleci. Hamburgul este în sectorul tău. 
Fergusson a fost ucis la Hamburg. Au apărut ceva probleme în 
partea ta de lume? 

— Bănuiam că vom ajunge aici. Grey afișă un zâmbet larg. 
Stătea în picioare lângă scaunul său și părea plin de încredere în 
sine. Dacă aș fi știut de ce a fost Fergusson trimis acolo - după 
cum ai subliniat, este teritoriul meu - poate aș fi avut cu ce să te 
ajut... 

— Răspunde-mi numai la întrebare. 

— De când e Gorbaciov la putere, totul s-a liniștit. Aveam 
impresia că s-a făcut ordine. Niciun incident... 

— Tu nu consideri moartea lui Fergusson un incident? 

— M-a surprins foarte mult. Grey făcu o pauză, pentru a-și 
aranja batista din buzunarul de la piept. Tocmai intenţionam să 
spun că, după părerea mea, Gorbaciov vrea liniște pe frontul de 
vest în timp ce-și consolidează poziţiile de acasă. El este ceea ce 
așteptam - o nouă generaţie ce se instalează la putere. 

— Ceea ce se potrivește cu bârfele pe care le-am auzit despre 
Gorbaciov. Pentru informarea ta, Gorbaciov este un Stalin în 
costum de civil. Asta e tot. 

Monica așteptă cu zâmbetul pe buze ca Grey să iasă din 
cameră. Apoi își relaxă colțurile buzelor. 

— Nemernicul! L-ai scuturat bine. Cred că știi că încearcă să-ți 
ia slujba... 

— Știu. Tweed se încruntă. Acesta este un comentariu negativ 
la adresa lui Grey. Aș vrea să ascult și unul pozitiv. 

— Este un om amuzant. Se poartă ca un play-boy, dar pe 
teren își conduce agenții cu mai multă severitate decât oricare 
alt șef de sector. Deviza lui este: „Fără greșeli. Nu există a doua 
șansă.” 

— De aceea l-am și angajat. Să trecem acum la Erich 
Lindemann. Am putea să-l descoasem puţin până apare 
Newman. Pe scurt, te rog. 

— Erich Lindemann. Sediul la Copenhaga. Zona de infiltrare: 
nordul Rusiei. Burlac înnăscut. Vorbește germana, suedeza și 
daneza. Este opusul lui Grey. l-am văzut apartamentul din 
Chelsea. Strălucește de curăţenie. Pereţii biroului îi sunt 
încărcaţi cu o mulţime de cărţi. Oamenii îl adoră - e foarte 
grijuliu cu viaţa lor. Dintre toţi, este cel mai demn de încredere, 
zic eu. Asta este. 

Interviul cu Lindemann fu scurt. Șeful sectorului scandinav era 
îmbrăcat într-o haină sport, cu petice de piele la coate, 
pantaloni largi și o cămașă obișnuită. O salută pe Monica, 
înclinând din cap, și se așeză pe fotoliul liber fără să scoată un 
cuvânt. 

— Cum merg lucrurile în Scandinavia? întrebă Tweed amabil. 

— Prea lent. Kremlinul ne coace o surpriză neplăcută. Cunosc 
liniștea asta sinistră. 

— Liniștea dinaintea furtunii? 

— Da, aș putea spune și așa. Pot să-ţi sugerez ceva? întrebă 
Lindemann. 

— Te ascult. 

— Dacă nu îţi place atmosfera din Hamburg, ia primul avion 
spre Copenhaga. Te voi aștepta acolo. 

— Ai vrea să dezvoltăm subiectul ăsta, Erich? 

— Nu cred. 

— Atunci voi ţine minte. Mulţumesc. 

În timp ce ușa se închidea, Tweed își spuse că e ceva ciudat 
în personalitatea lui Lindemann. Fără prea multe vorbe, el 
emana o aură de putere și forță care părea să persiste în 
încăpere. Nu avu însă timp să-și continue șirul gândurilor. 
Telefonul sună, și Monica îi spuse că Newman îl așteaptă jos. Era 
exact ora douăsprezece. 

e 

— După tot ce mi-ai spus, nu-mi sună bine deloc, zise 
Newman pe un ton energic. Plecarea asta la Hamburg mi se 
pare o cursă și s-ar putea ca ținta principală să fii tu, nu 
Fergusson... 

— Ştiu, zise Tweed. 

— Și atunci, de ce naiba intri în chestia asta? Trimite pe 
altcineva - vreo doi oameni sub acoperire. Să ia avioane 
separate și să se întâlnească acolo. Gara principală ar fi un loc 
potrivit... 

— Tocmai pentru că știu că ai dreptate. Pe mine mă vor. 

— Ai avea nevoie de o vacanţă. Nu mai gândești sănătos. Eu 
n-am experienţa de care ai nevoie... 

— Te-ai descurcat bine în misiunea din Estonia, care era în 
interiorul Uniunii Sovietice. Acum avem de mers numai până în 
Germania de Vest. Și avem de-a face cu cea mai dificilă 
problemă pe care am întâlnit-o vreodată. 

— Ai pus punctul pe i. Unul dintre subordonații tăi direcți 
lucrează pentru Lisenko - pentru că în spatele acestei manevre 
este generalul Liîsenko de la GRU. În afara cazului în care l-au 
trimis în vacanţă în Siberia... 

— După informaţiile mele, Lisenko este cel care controlează, 
din Leipzig, toate operaţiunile împotriva Europei de Vest. E unul 
dintre puţinii din vechea gardă pe care Gorbaciov i-a promovat. 
Bârfele spun că au relaţii personale foarte apropiate... 

— Așa este, zise Newman aprinzându-și o ţigară. lar singura 
ambiţie a lui Lisenko, după ce i-ai făcut anul trecut, va fi să te 
discrediteze - cel puţin. Și acum îmi spui că are un om în 
clădirea asta. S-ar putea să încerce să te omoare... 

— Nu cred că ar merge atât de departe. După ultimele știri, 
Gorbaciov vrea o perioada de liniște, până când își instalează 
oamenii în Biroul Politic. Asasinarea mea ar tulbura apele. 

Presupunând aceasta, Tweed nu putea face o greșeală mai 
mare. 

— Stai jos, Lîsenko. Cum merge planul tău? 

Intrebările scurte și la obiect erau tipice pentru Mihail 
Gorbaciov. Președintele Uniunii Sovietice stătea pe un scaun 
mare, în capul mesei lungi, dreptunghiulare, din biroul său din 
Kremlin, o zonă pe care turiștii nu o vedeau niciodată, o clădire 
veche, de patru etaje, aflată undeva, departe, în vechea 
fortăreață. 

Imbrăcat lejer, într-un costum gri închis, mâinile sale mari se 
jucau fără încetare cu un creion. Întreaga sa persoană emana o 
aură de energie fizică și mentală în timp ce îl privea cu atenţie 
pe generalul GRU. 

— Tocmai am venit de la Leipzig cu ultimele noutăți... 

— Asta știu. Care suntultimele noutăţi? 

— Cursa pe care i-o întinsesem lui Tweed în Germania de Vest 
a funcţionat. Un asociat apropiat al lui Tweed, lan Fergusson a 
mușcat din momeală. Aflând că un refugiat polonez are noutăţi 
urgente, s-a dus la Hamburg... 

La șaizeci de ani, Lisenko avea un trup butucănos și o faţă 
plată; încerca să dea explicaţiile cât mai pe scurt. Secretarul 
general nu avea o simpatie deosebită pentru oamenii guralivi. 

— Erwin Munzel, executorul din Germania de Est, l-a ucis, 
făcând să pară un accident. Tweed nu va fi de acord cu 
explicaţia asta... 

— Ai omis ceva. Cine este refugiatul polonez? S-a întâlnit cu 
Fergusson înainte ca acesta să aibă accidentul? 

— Da, s-a întâlnit. Refugiatul este Ziggy Palewska, un gunoi 
de om. Trăiește vânzând informaţii oricui plătește pentru asta... 

— Și de unde le obţine? 

— De la ceilalţi refugiaţi, cu care e prieten. După cum știți, 
Schleswig-Holstein, zona Germaniei dinspre Danemarca, este 
plină ochi cu refugiaţi care au migrat din estul Prusiei și din alte 
locuri după Marele Război pentru Apărarea Patriei... 

— Știu asta. Fergusson s-a întâlnit cu el? 

— Da. Munzel a înscenat accidentul puţin după ce Fergusson 
a plecat din apartamentul lui Palewska, din Hamburg. 

— Acest Munzel... 

— Erwin Munzel, tovarășe secretar general... 

— Știu cum îl cheamă. Tatăl lui n-a fost nazist, general SS? 

— Da, așa e... 

Nu era pentru prima dată când Lisenko avea prilejul să se 
mire de informaţiile atât de detaliate pe care le deținea 
Gorbaciov. Acesta ţinea să știe totul despre toată lumea. Nu era 
un sentiment confortabil, dar Gorbaciov nu era nicidecum un om 
confortabil. Lîsenko simţi cum palmele încep să i se umezească. 

— lar asasinul acesta profesionist, Erwin Munzel, din câte știu, 
este și el puţin nazist. 

— E de-al nostru, de vreme ce... 

— Niciun german nu este de-al nostru. Expresia feţei lui 
Gorbaciov îngheţă. Dar dacă-i putem dirija pe cealaltă cale - 
împotriva Vestului, atunci așa să fie. Omul nostru, Munzel, e 
expert în accidente, nu? 

— Este chiar unul strălucit. 

— Ar face foarte bine să fie, când are de-a face cu Tweed. 
Noua politică este, aparent - aparent, subliniez - de prietenie cu 
americanii atâta timp cât Reagan le e președinte. După el vom 
avea parte de cineva mai blând. Niciun președinte american nu 
va mai fi atât de dur și de realist ca Reagan. Intre timp, niciun 
incident serios nu va veni să distrugă iluzia. 

— Moartea lui Tweed va părea un accident, își asigură Lisenko 
șeful. Dar este esenţială pentru planul nostru. Tweed este 
singurul care ar putea să descopere operaţiunea majoră de 
demoralizare a Angliei - și poate chiar să ne zădărnicească toate 
eforturile. 

— Atunci, trebuie să dispară... Gorbaciov se opri, iar Lisenko 
își trase scaunul înapoi. Rămâi pe scaun. N-am terminat, mări 
Gorbaciov. Balkan este tot la locul lui? Asta ar trebui să-ți 
ușureze munca, știind ce face Tweed chiar înainte de a ști el 
însuși. 

— Balkan este cel mai bun agent pe care l-am avut vreodată. 
Nu putem da greș atâta timp cât el este la Londra. Plus celelalte 
misiuni pe care le îndeplinește. Lisenko vorbea plin de 
entuziasm. Balkan este cea mai strălucită manevră pe care am 
făcut-o vreodată. Dacă ar descoperi adevărul, Tweed ar 
înnebuni de furie. Nu și-a imaginat niciodată una ca asta... 

— Este momentul să te întorci la Leipzig, să supraveghezi 
operațiunea. Markus Wolf mai este de folos? E în slujba asta de 
multă vreme. 

Gorbaciov se referea la șeful Serviciului de Informaţii Est- 
German, cu sediul în Berlinul de Est. ÎI privi cu atenţie pe 
Lisenko, încercând să surprindă, în expresia sau în tonul vocii 
sale, vreo ezitare. 

— Cooperez cu Wolf foarte bine... 

— II conduci pe Wolf foarte bine, îl corectă Gorbaciov. Nu uita 
că nu-i decât un afurisit de neamţ. Așezat comod, Gorbaciov 
așteptă până când Lisenko ajunse lângă ușă pentru a-i striga 
ultimul avertisment: Nu poţi fi niciodată prea sigur când este 
vorba de Tweed. l-am recitit astă-noapte dosarul. Omul acesta 
este foarte inteligent și, deci, foarte periculos. Du-te! 

— Guy Dalby... reciti Monica încă o dată datele din agenda ei, 
șeful sectorului mediteranean. Cel mai mare dintre teritorii. 
Zonă de operaţie care include Spania, Italia, Turcia, Portugalia și 
Elveţia. Sediul la Berna. Cel mai bun lingvist al nostru. Vorbește 
franceza, germana, spaniola, italiana și araba. E, de asemenea, 
cel mai bun administrator. Foarte metodic. Are o viaţă 
profesională și personală foarte bine organizată. Ariile de 
infiltrare sunt Libia și Orientul Mijlociu. Dintre oamenii noștri 
este cel mai bine informat despre teroriști, chiar și despre cei 
din afara zonei lui. Asta-i tot. 

— Ai zis că are o viaţă personală foarte bine organizată? 
întrebă Tweed. 

Se așeză din nou în fotoliul lui, cu ochii aproape închiși. Luase 
prânzul cu Newman la Inigo Jones, un restaurant unde mesele 
erau aranjate special pentru a putea avea o conversație între 
patru ochi, fără teama de a putea fi urmărit. In plus, Tweed nu 
cunoștea pe nimeni care să frecventeze localul. 

— Este însurat cu o franțuzoaică. Locuiesc în Woking, Surrey. 
La Londra poate ajunge foarte repede cu trenul. Poate, de 
asemenea, să ajungă la Heathrow cu mașina pe un drum de ţară 
care ocolește Londra; astfel, îi e mai ușor să iasă din ţară fără să 
fie observat. Nu are niciun prieten printre vecini. Lumea crede 
despre el că e un funcţionar care își vede de ale lui. Este o 
acoperire perfectă. 

— Omul ideal? comentă Tweed cu o umbră de ironie în glas. 
Spune-i că mi-ar plăcea să stăm puţin de vorbă... 

Dalby, îmbrăcat într-un costum gri, convenţional, intră și luă 
loc fără să-i arunce Monicăi nicio privire. Işi îndepărtă o șuviță 
de păr de pe frunte și așteptă ca Tweed să facă prima mișcare. 
Era tactica obișnuită a lui Dalby. 

— Spune-mi, Guy, de ce ai întrebat la ședința de azi 
dimineaţă care a fost motivul uciderii lui Fergusson? 

— Găseşte motivul și îi vei găsi și pe oamenii care au făcut-o. 
Apropo, Howard s-a întors mai devreme cu o zi. Cred că în 
curând va fi gata să te întâlnească. 

— Mulţumesc pentru avertisment. 

Tweed - remarcă Monica - era cât se poate de ironic. Avea 
deja informaţia aceasta. În timpul prânzului, Newman îi spusese 
că îl văzuse pe Howard în avionul cu care se întorsese de la 
Paris. 

— Cum stau lucrurile prin zona ta, Guy? continuă Tweed. 
Presupun că te vei întoarce în curând la Berna, nu-i așa? 

— Cu un avion, în seara asta. Până la Geneva. Apoi cu trenul 
până la Berna. Cum stau lucrurile? Dalby își întoarse capul într-o 
parte, un gest de pasăre pe care Monica îl știa foarte bine. 
Foarte ciudat, chiar aveam de gând să-ţi cer o întrevedere, dar 
ai fost mai iute decât mine. Cealaltă parte și-a retras 
majoritatea agenţilor principali în spatele Cortinei. Se pregătește 
ceva... 

— O conferinţă la care Gorbaciov să le prezinte noua 
strategie? 

— Probabil, răspunse Dalby, fără prea multă convingere. 
Ultima oară, acest lucru a însemnat preludiul unei operaţiuni 
majore. Nu-mi place cum sună - mi-am alertat toți oamenii de 
bază. Au luat legătura cu toţi informatorii pe care-i cunosc. 
Cineva trebuie să știe ceva. Mi-ar plăcea să mă întorc la lucru. 

— Soţia ta ce mai face? 

Monica își ridică ochii din agendă, străduindu-se să-și păstreze 
o expresie neutră. 

Era o strategie obișnuită a lui Tweed atunci când voia să 
inducă în eroare: sărea repede de la un subiect de discuţie la 
altul. Numea lucrul acesta „a arunca nada”. 

— Renee s-a întors la Paris. Ne-am despărţit. Pe biroul lui 
Howard este un raport complet. Am pus doi oameni să o 
urmărească... 

— Eu nu mi-aş face prea multe griji. A fost verificată cu 
atenţie. Îmi pare, totuși, rău că s-a întâmplat așa... 

— Mie nu. Francezii au obiceiuri ciudate. Nu se putea abține 
să nu se uite după alţi bărbaţi. La petreceri. In restaurante. Am 
stat de vorbă și ne-am certat pentru ultima dată. Și-a făcut 
bagajele și a plecat. Acum aș vrea să mă reîntorc la munca mea. 
Asta-i tot? Pot pleca? întrebă Dalby, brusc înviorat. 

— De ce nu? 

Monica așteptă să rămână singuri pentru a vorbi. Avea un ton 
foarte dezaprobator. 

— Nu mă surprinde deloc Renée. Bănuiesc că nu și-a dat 
seama mai devreme, pentru că e mai tot timpul plecat. 

— Ce trebuie să înțeleg din remarca asta răutăcioasă? 

— Vreau să spun că ea devenise promiscuă. Am văzut-o de 
două ori la Londra, agăţată de braţul câte unui bărbat. |ţi puteai 
da seama ce e cu ei după felul în care mergeau și arătau. 

— Da, sigur. După cum știi, iau avionul spre Hamburg, așa că 
ar fi bine să continuăm. Masterson e ultimul de pe listă... 

e 

— Harry Masterson e un tip interesant, începu Monica. De 
data aceasta, vocea ei nu suna mecanic. „Este clar că s-a 
îndrăgostit de el”, își spuse Tweed în timp ce ea continua să-i 
dea informaţii. Este șeful sectorului balcanic. Sediul, la Viena. 
Zona lui acoperă Austria, lugoslavia și Grecia. Operează în cele 
mai periculoase zone de infiltraţie: Ungaria, România, Bulgaria și 
Ucraina. Vorbește germana, sârba, croata, greaca și rusa. Un 
mare afemeiat, de când a divorțat, și chiar și înainte... Tweed 
observă că în tonul Monicăi nu era nicio notă de dezaprobare 
față de Masterson... A avut o mulţime de prietene, toate în ţara 
lui, toate englezoaice. Foarte atent să nu se încurce cu nimeni 
cât timp e la Viena. Foarte prietenos cu agenţii lui, și-ar asuma 
oricare dintre riscurile la care se expun ei. A fost în spatele 
Cortinei de Fier de șapte ori, înainte ca tu să-i interzici. Știe să 
bea. L-am văzut la o petrecere - era beat turtă - ieșind în stradă 
cu o sticlă de șampanie neîncepută pe care o ţinea pe cap. 
Mergea pe linia albă de pe mijlocul străzii, cu braţele întinse, ca 
un acrobat pe sârmă. Și asta numai ca să câștige un pariu... 

— Nu crezi că ai început să te lași dusă de entuziasm? 

Monica nu s-ar fi oprit în ruptul capului. Continuă, în același 
ritm: 

— Locuiește într-o casă veche și foarte drăguță, la Apfield, 
lângă Chichester. E prieten cu amatorii de iahting, dar n-ar pune 
piciorul într-o barcă. Le urăște și recunoaște asta. E un tribut 
adus personalităţii sale. Oamenii aceștia sunt foarte sensibili 
când e vorba de pasiunea lor, dar lui puţin îi pasă. O dată, la 
Cowes, l-am auzit spunând: „Afurisite sunt bărcile astea, se 
mișcă întruna.” Și totuși, l-au făcut membru. Ţi-ai fi putut 
imagina? 

— Cum spui tu, Monica. Te rog, cheamă-l. Hai să ne terminăm 
treaba. Încep să mă simt ca și când aș conduce o serie de 
interogatorii. 

— Nu asta este ceea ce faci? îl întrebă ea în timp ce ridică 
receptorul. 

e 

— Care este situaţia în Balcani? îl întrebă Tweed pe 
Masterson, privindu-l cu ochii pe jumătate închiși. 

— Foarte monotonă. Nu se întâmplă nimic. Nu înţeleg de ce. 
Rubla n-a mai cunoscut o asemenea scădere niciodată. Plutește 
ceva sumbru în atmosferă. Am să sap până aflu despre ce e 
vorba. 

— Scade, zici. Și asta ce indică, mai exact? 

— Indică ceea ce am spus. Toţi agenţii inamicului s-au ascuns 
ca iepurii în găurile lor. Te poţi plimba în sus și-n jos o zi 
întreagă pe Karntnerstrasse, în Viena, fără să întâlnești niciun 
individ suspect. Acest lucru este el însuși suspect. Viena este 
centrul spionajului din Europa la est de Geneva. Locul începe să 
devină anost... 

— Stai puţin, Harry. Am înțeles cum stau lucrurile. Mă 
interesează ce îţi spun ţie lucrurile acestea. 

— Fără îndoială că se pregătește ceva destul de urât. Se 
retrag și ne lasă să ne pierdem timpul prin cârciumi. Atunci, 
bingo! Demarează operaţiunea. Mereu aceeași tehnică. De 
câţiva ani, Moscova a intrat în rutină. Îţi tot spun asta de multă 
vreme. Ce trebuie să fac ca să te conving? Să scriu un articol în 
The Times? 

— S-ar putea ca noua conducere să reevalueze situaţia... 

— Reevaluează pe naiba! Mai bine am privi realitatea în faţa, 
Tweed, iar tu ar trebui să fii cu ochii în patru în timpul excursiei 
la Hamburg. Din câte știu, ultimul eveniment recent a fost 
moartea bietului Fergusson. Cheia întâmplării este la Hamburg. 
Dar nu mă miră că Hugh Grey încă nu și-a dat seama de asta. E 
prea ocupat să șteargă praful de pe scaunul lui Howard înainte 
de a-i lua locul. Dumnezeule, n-aș suporta să-mi fie șef. la 
gândește-te, cum aș putea să... 

— Are o slujbă spinoasă, spuse Tweed, atunci când reuși să 
intervină. In sectorul lui nu poţi deosebi un neamt din Est de 
unul din Vest... 

— Și atunci de ce nu l-a avertizat unul dintre spionii lui că 
Fergusson pornește într-o călătorie fără întoarcere? Eu aș fi știut 
dacă se îndrepta spre Balcani. 

— Acesta este felul tău de-a spune că nu vă plăceţi prea mult 
unul pe celălalt. 

— li detest lașitatea... 

— Poate ar fi mai bine să întrerupem discuţia în punctul 
acesta. Nu ești în stare să-ţi schimbi atitudinea. 

— Păzește-te! 

Chipul bronzat al lui Masterson, încadrat de un păr negru ca 
pana corbului, se înroși; își flutură ameninţțător un deget spre 
Tweed, o salută scurt pe Monica și ieși. Lui Tweed i se păru că 
nici nu deschisese ușa. 

— Nu este minunat? gânguri Monica, înroșindu-se ușor la 
rândul ei. 

— Încep să cred povestea despre mersul pe mijlocul străzii cu 
sticla de șampanie pe cap, îi răspunse Tweed. Deci, i-am văzut 
pe toţi. Ai remarcat ceva care ne-ar putea conduce la ucigașul 
lui Fergusson? 

— N-am prins nimic. Mi-a scăpat ceva? 

Ușa se deschise, iar Masterson apăru din nou. Închise ușa și 
începu să vorbească, privindu-l lung pe Tweed. 

— Sper că m-ai luat în serios, cel puţin asta a fost intenţia 
mea. Știu despre ce vorbesc. Sunt un tip destul de sociabil, iar 
petrecerea de la ferma lui Grey... Se opri. La naiba, cred că te- 
am plictisit destul. 

Monica își căută ceva de lucru în timp ce Masterson ieșea 
pentru a doua oară din încăpere. Tweed o privi cum răsfoiește 
dosarele, apoi se întinde după telefon. 

— Mai amână puţin convorbirea, zise el. Acum spune-mi 
despre ce este vorba. O petrecere la ferma lui Grey din Wash. 
Ce petrecere? 

— Era acum vreo doi ani. Pe paisprezece iulie. Monica părea 
încurcată. Tweed așteptă, îndemnând-o să continue. Grey își 
sărbătorea ziua de naștere. Paula se purta ca o gazdă - soţia îl 
părăsise și acum trăiau împreună... 

— Treci la subiect. Cine erau invitații? 

— Cei patru care sunt acum șefi de sector. Masterson, Dalby 
și Lindemann. Era ziua de naștere a lui Grey. li chemase pe toți 
la cină. S-a întâmplat să plece cu toţii o dată, așa că părea o 
ocazie ideală. 

Se opri și începu să studieze expresia lui Tweed. Acesta părea 
că se amuză. 

— Te gândești că eram unul dintre subiectele principale în 
conversaţia lor? 

— Te-ar fi putut invita și pe tine... 

— De ce-ar fi făcut-o? Eram superiorul lor, ei veneau de pe 
teren și aveau nevoie de relaxare. Cred că i-aș fi împiedicat să 
se distreze cu adevărat. Aveau nevoie de ceva care să-i 
elibereze de stres. Cum de ţii minte atât de bine data? 

— Paisprezece iulie? Căderea Bastiliei. 

— Desigur. Și nu mi-ai spus nimic până acum, de frică să nu 
mă simt jignit? 

— De unde puteam ști cum ai să reacţionezi? Nu era o 
informaţie legată de munca ta. Altfel, te-aș fi înștiințat imediat. 

— Sunt sigur de asta. Acum hai să comandăm biletele pentru 
Hamburg, valuta, cecurile de călătorie și restul. In timp ce 
Monica scotea un dosar dintr-un sertar, el îi mai puse o 
întrebare: Ai observat ceva comun ultimelor interviuri pe care 
le-am luat? 

— Toţi au lucrat pe teren. Nu sunt genul de tipi de birou, care 
n-au nicio idee despre cum stau lucrurile... 

— Așa este. Continuă. 

— Asta e tot, zise Monica, încruntându-se. 

— Există o singură limbă europeană pe care o vorbesc cu toţii 
curent. Germana. 

— Are vreo importanţă? 

— De unde să știu dacă are vreo importanţă? E încă prea 
devreme... 

Sună telefonul. Monica răspunse și încheie repede, întorcând 
spre Tweed o privire puţin crispată. 

— Musafiri? 

— Da. Omul tău preferat. Howard tocmai vine spre noi. 

e 

— Nu aș fi crezut că această poveste de la Hamburg necesită 
prezența augustei voastre persoane, începu Howard în felul său 
preţios. Lasă-l pe Hugh Grey să se ocupe de tot, la urma urmei, 
incidentul a apărut în sectorul său. 

— Ceea ce numești tu „incidentul” a însemnat moartea unuia 
dintre cei mai buni oameni ai mei. O simplă cercetare nu ar fi 
suficientă. 

— N-aș numi munca lui Hugh o simplă cercetare. Vorbești 
despre el ca despre o mașină de mâna a doua. 

Howard chicoti și îi aruncă Monicăi o privire pentru a se 
convinge că glumele îi sunt apreciate. 

— lau o cursă Lufthansa. Am aranjat totul, iar primul-ministru 
a aprobat călătoria... 

— O, Doamne! rosti Howard cu un gest teatral, ducându-și 
mâna la frunte. Sper că nu e încă una dintre directivele ei 
stupide. 

— Folosește-ţi speranţa în alte situaţii. Tweed se așeză la loc 
în fotoliu și își privi mohorât șeful. Presupun că Fergusson 
descoperise ceva destul de important - altfel, de ce l-ar fi ucis? 

— Nu dramatiza mai mult decât e cazul, bătrâne. Howard era 
un tip înalt de șase picioare, purtând un costum în dungi, nou, 
de comandă; se sprijinea de brațul unui fotoliu. Nu putem fi 
siguri de asta - cel puţin, din ce mi-a spus Hugh... 

— Prea le știe pe toate. Am îndoielile mele în legătură cu asta. 

— Hugh e un poliţist bun, protestă Howard. lar Pierre Loriot 
mi-a spus că în Paris străzile sunt liniștite, s-au golit. Rușii s-au 
întors acasă; fără îndoială, s-au dus să-l asculte pe nenea Mihail 
și să-și facă numărul cu el. 

— Pierre a spus asta? continuă Tweed discuţia, intrigat de 
veștile lui Howard. Referirea la „străzile liniștite” era idiomul 
folosit pentru ambasadele sovietice situate în zone retrase. 
Acesta a fost raportul său, sublinie Tweed. Care era opinia lui? 

— Trebuie să fie vreo diferenţă? răspunse Howard, studiindu- 
și manichiura; avea un chip grăsuț și fercheș. 

— Ei bine, a fost vreuna? Spune-mi. 

— Presupun că s-ar putea să existe o diferenţă de nuanţă. 
Pierre a spus - îl citez - că l-a îngrijorat liniștea aceea 
apăsătoare. Asta era părerea lui. Pierre nu se simte bine, dacă 
nu există ceva de care să fie îngrijorat. Chestia asta îl ţine la 
birou până târziu, departe de soția sa îngrozitoare din Passy. 
Mai degrabă s-ar apuca să citească din cartea de telefon decât 
să ajungă acasă înainte de zece. 

„Ca şi tine de altfel, colega”, își spuse Tweed, dar nu răspunse 
nimic. Se știa prea bine că relaţia lui Howard cu bogata lui soţie, 
Cynthia, se răcise. „E clar că nu-l mai interesează”, comentase 
Monica. 

— Dacă asta-i tot... începu Tweed. 

— Să zicem că asta-i tot. Howard se ridică, aranjându-și 
cravata. Imi pare rău de Fergusson și de tot restul. Asta-i 
meseria, desigur... 

— Nu și pentru oamenii mei, i-o întoarse Tweed în timp ce 
Howard deschise ușa și ieși din cameră. 

Tweed privi spre Monica. 

— Următoarea oprire - Hamburg... 


6. 


Zece iulie 1985. Era ora douăsprezece și cincizeci și cinci de 
minute când cursa LH 041 ajunse la Hamburg. Așezat în fotoliul 
său de clasa întâi, Tweed privea pe geam cum aterizează 
avionul într-un abur cenușiu. Norii se risipiră și Germania apăru 
la câteva sute de picioare dedesubt. 

Privea cu atenţie cum se perindă peisajele - câmpuri 
cultivate, plantaţii de brazi și pini. Cărări înguste și gălbui 
duceau spre zonele împădurite. Începură să apară peninsule de 
așezări umane, apoi fluxul urban inundă peisajul. 

Pe măsură ce coborau, apăreau tot mai mulţi copaci. Tweed 
își aduse aminte de aceste împrejurimi ale Hamburg-ului - unul 
dintre orașele sale preferate din Germania. Un străin nu și-ar fi 
putut da seama că trece peste oraș. In fotoliul din spatele lui, 
Newman nu se uita pe geam. Privirea lui îi iscodea pe ceilalţi 
pasageri, încercând să-și dea seama dacă vreunul părea 
interesat. 

Aterizară. 

Tweed cobori primul pe scara mobilă, Newman - al treilea. De 
la Heathrow călătoriseră ca doi străini. Tweed stătea lângă 
banda rulantă, așteptându-și cele două valize, când apăru 
inspectorul șef Otto Kuhlmann de la Poliţia Federală. 

— Aveţi un foc? îl întrebă în nemţește Kuhlmann, care avea o 
țigară în mână. 

— Cred că aș putea face ceva pentru dumneavoastră, îi 
răspunse Tweed, tot în germană. Când neamţul se aplecă să-și 
aprindă ţigara, Tweed îi spuse cu o voce joasă: Am două valize, 
așa cum mi-ai sugerat la telefon... 

— Arată-mi-o pe prima. Am să o iau eu. 

Când prima dintre valize apăru, Kuhlmann se apropie și o luă 
de pe banda rulantă. Se întoarse apoi să-și reaprindă ţigara cu 
bricheta lui Tweed. Când apăru și a doua valiză, Tweed o luă, 
apoi își recuperă bricheta de la Kuhlmann și se îndepărtară, 
împreună, de mulţimea adunată în zona benzii rulante. 

Oricine i-ar fi privit, și-ar fi imaginat că cei doi veniseră 
împreună de la Heathrow cu cursa LH 041. După ce ieșiră din 
sala de așteptare, Kuhlmann îl conduse către un Audi civil al 
poliţiei, se urcară amândoi în spate și părăsiră aeroportul. 

— S-ar putea ca această micuță manevră să-ți fi acoperit 
sosirea, comentă neamţul în timp ce treceau pe șoselele 
străjuite de copaci. 

Intrarea în Hamburg semăna cu un peisaj de ţară. 

— Poate este cuvântul cheie. Unde mergem mai întâi. Mi-am 
rezervat o cameră la Four Seasons... 

— Trăiești pe picior mare? 

— Cel mai luxos hotel este pe ultimul loc unde se vor gândi să 
mă caute. În plus, am o escortă care vine după noi într-un taxi. 
Robert Newman, corespondentul străin. 

Tweed scoase o fotografie a lui Newman din portofel. 
Kuhlmann abia îi aruncă o privire. Trase adânc din ţigară și dădu 
din cap. 

— L-am recunoscut pe Newman și fără poză. L-am văzut în 
spatele nostru la banda rulantă. Aveam de gând să verific dacă 
ați venit împreună. Dacă n-ai nimic împotrivă, vom trece mai 
întâi pe la spitalul unde a murit Fergusson. S-ar putea ca 
doctorul să te ajute cu ceva. Apropo, ești în siguranţă în 
Hamburg... 

— Mai bine hai să spunem doar că sunt în Hamburg. 
e 

Avionul era încă la jumătatea drumului spre Hamburg când 
telefonul sună într-un apartament din Altona, una dintre 
suburbiile oraşului. Era din Londra. Omul care sunase - de la un 
telefon public, de la poşta din Leicester Square, aflată foarte 
aproape de Charing Cross Road - vorbea în germană. 

— Tweed este pe drum. Cursa LH 041, plecată din Heathrow 
la unsprezece și douăzeci de minute; ajunge la Hamburg la 
douăsprezece și cincizeci și cinci, ora voastră. Aţi înțeles? 

— Am înțeles. Va fi așteptat la aeroport. Este o veste care ne 
bucură. Mulţumesc de telefon. Vom trimite o mașină să îl 
aștepte. 

Martin Vollmer, care ocupa apartamentul din Altona, 
întrerupse legătura, aşteptă o clipă, apoi formă un număr la 
Flensburg, Schleswig-Holstein, la graniţa cu Danemarca. 

— Sosește Tweed... 

Liniile de telefon continuară să zumzăie, într-un sistem 
complex de semnalizare, dintr-un capăt al Germaniei de Nord 
până în celălalt. Ca o bătaie de tam-tam, acelaşi mesaj era 
repetat la nesfârșit: „Soseşte Tweed... Sosește Tweed... 
SOSEŞTE TWEED...” Avionul traversase deja litoralul european și 
survola Germania, când telefonul sună la Lubeck, în dormitorul 
lui Erwin Munzel din hotelul Mowenpick. Uriașul blond aștepta de 
mai mult de o oră lângă aparat. Smulse receptorul. 

— Sosește Tweed... 

Scurta conversație luă sfârșit, și Munzel, înregistrat sub 
numele de Kurt Franck, părăsi imediat hotelul și se îndreptă spre 
zona principală a Lubeck-ului, aflată pe o insulă de pe râul 
Trave. Era o zi fierbinte, iar căldura din autobuzul spre Eicholz 
era înăbușitoare. 

Munzel era îmbrăcat cu o pereche de blugi și un pulover de 
lână pe gât. În vreme ce autobuzul părăsea insula, el se uită la 
ceas. Autobuzul se îndreptă spre pod și porni spre est, printr-un 
cartier anost, de periferie, cu blocuri cu patru etaje. 

În mai puţin de zece minute, autobuzul era la destinaţie. 
Ajunsese la graniţa cu Germania de Est, în capcana mortală, 
care era zona neutră. Un grup de turiști americani, veniţi cu 
autocarul și escortaţi de un ghid vorbăreț, priveau spre est cu 
fascinația cu care un vampir ar privi un accident rutier. 

Munzel își făcu loc să treacă în faţă și privi lung spre turnul de 
pază. Işi mai privi o dată ceasul și aşteptă să se facă exact ora 
unu și jumătate. Apoi scoase din buzunar o batistă roșie și își 
șterse încet sudoarea de pe fruntea înaltă. Repetă gestul de trei 
ori. 

Din turnul de pază, una dintre cele trei gărzi privea printr-un 
binoclu puternic. Avea senzaţia că, dacă ar întinde mâna, ar 
putea atinge fruntea lui Munzel. Lăsă binoclul pe masă și se 
îndreptă spre telefon. 

— Munzel a apărut, le spuse el celorlalți. 

Telefoanele începură să sune în toată Republica Democrată 
Germană. Germania de Est. În câteva minute, generalul Lisenko, 
aflat împreună cu Markus Wolf într-un birou de la subsolul unei 
clădiri din centrul Leipzig-ului, ridică receptorul. 

Ascultă, spunând „da” și „nu” de mai multe ori, apoi închise. 
Ca de obicei, îl lăsă să aștepte pe șeful Serviciului de Informaţii 
Est-German, în timp ce își aprinse o ţigară înfiptă într-un 
portțigaret de carton. 

Markus Wolf, un bărbat de vreo șaizeci de ani, şedea rigid ca 
o statuie, cu ochelarii cu rame de corn așezați pe nas. Wolf avea 
răbdarea unei pisici ce se joacă cu șoarecele pe care l-a prins. 

— Vine Tweed... îi spuse Lisenko pe un ton neutru. 

— Atunci, îl vom aștepta... 

— A mușcat momeala. Acum este la Hamburg. În curând vom 
afla că a ajuns la Lubeck. i 

— S-ar putea, după o vreme. Il cunosc pe Tweed. Este cel mai 
prudent și mai experimentat șef de serviciu de spionaj din tot 
Vestul. Nu te aștepta la prea mult... 

— Mă aștept ca Munzel să-l omoare... 

— Poate. Să fim răbdători. Trebuie să avem chiar mai multă 
răbdare decât Tweed. Cel mai rezistent va câștiga acest duel. 

— Eşti pesimist... 

— Nu, doar realist. 

e 

Primul om la care ajunseră veștile trimise de la telefonul 
public al poștei din Leicester Square fu Martin Vollmer, care 
aștepta în apartamentul său din Altona. Telefonul pe care îl 
dădu imediat după această convorbire făcu ca mașina 
neînmatriculată a poliției să fie urmărită de la aeroport până la 
spital de un taxi cu lumina de Liber stinsă. 

În timp ce Kuhlmann se dădea jos, urmat de Tweed, acesta 
parcă la o oarecare distanţă de Audi. Vollmer îi privi cum intră în 
spital și rămase în așteptarea următoarelor evenimente. Era 
atât de concentrat asupra întâmplărilor pe care le observa prin 
parbriz, încât neglijă să verifice oglinda retrovizoare. Incă de 
când părăsise aeroportul, cu valiza în mână, Newman observase 
ceva ciudat. Experienţa sa de corespondent străin îl făcea să 
remarce tot ceea ce era ieșit din comun. Observă mașina Audi, 
în care era Tweed, părăsind aeroportul. Căutând o mașină, 
remarcă taxiul cu lumina de Liberstinsă. 

Lucrul ciudat era că în taxi nu era decât șoferul. Coincidenţa 
era că se decisese să plece de la aeroport fără un client în 
același moment în care plecase și Audi-ul. 

Urcându-se în primul taxi liber, îi dădu șoferului o bancnotă de 
zece mărci. 

— Acesta e bacșișul tău, zise el în nemțește. Și s-ar putea să 
primeşti și un bonus. Urmărește Audi-ul din față. Faci asta 
pentru Brigada Antidrog, adăugă el. 

Newman era cu ochii pe Audi. În felul acesta, observă și taxiul 
care părea să-l urmărească. Când mașina cu Tweed parcă lângă 
spital, Newman îi ceru șoferului să oprească imediat. Astfel, 
ajunse să se oprească la vreo doisprezece iarzi în spatele 
celuilalt taxi, parcat și acesta lângă bordură. 

Îi plăti șoferului, se aplecă să-și ia valiza și notă numărul de 
înmatriculare al taxiului din faţă. Apoi întră în spital. Mirosurile 
substanţelor dezinfectante îi pătrunseră imediat în nări. 
Newman ura tot ce ţinea de spitale. Se consolă, totuși, cu faptul 
că își făcea meseria și intră în sala de așteptare. La naiba! 

e 

— AȘ putea să-l ridic pe șoferul acela, sugeră Kuhlmann, după 
ce Newman își termină scurtul raport. O să scoatem untul din 
el... 

— Dacă îmi permiţi o sugestie, interveni Tweed. Nu îl speria. 
Dacă se poate, urmărește-l și identifică-l. Dar, în niciun caz, nu 
trebuie interceptat. 

— Faci o greșeală, îl avertiză Kuhlmann. Șoferul acela poate fi 
singura noastră pistă către cel care a organizat urmărirea, încă 
de la aeroport, după toate precauţiile pe care le-am luat. |ţi spun 
că este foarte serios. 

Kuhlmann era scund, cu umeri largi, avea un cap mare și o 
gură largă. Între buzele groase ţinea o ţigară de foi neaprinsă. 
Avea părul negru, sprâncene groase, iar felul său de a vorbi 
sugera un caracter puternic. „Vreo patruzeci de ani”, își spuse 
Newman. 

— Nu-ţi face griji, zise Tweed. Hai să jucăm cum vreau eu. 
Fără publicitate. În mod normal, acest incident ar fi fost de 
competența poliţiei locale. Cum se face că te-au trimis pe tine? 
Tweed se întoarse spre Newman. Inspectorul șef Kuhlmann este 
de la Poliţia Federală din Wiesbaden, adăugă el. 

— Pentru că șeful poliţiei de aici este foarte isteț, îi răspunse 
Kuhlmann. | s-a părut cunoscut numele de pe pașaportul 
decedatului. L-a verificat pe computerul din Köln. A reieșit că 
Fergusson era unul dintre oamenii tăi. Așa că ţi-am dat telefon. 
De aceea suntem aici, și tu, și eu. Acest caz poate avea 
implicaţii internaţionale... 

— Atunci s-ar putea amesteca BND-ul. Pe Tweed părea să-l 
deranjeze chiar și gândul la sediul Serviciului Secret German de 
la Pullach, în sudul Munchen-ului. Fără publicitate, repetă el. 

— Să mergem să-l vedem pe doctorul care l-a îngrijit pe 
Fergusson, zise Kuhlmann, nerăbdător. Continuă să-i explice în 
timp ce mergeau pe coridorul de o curățenie impecabilă. Cei doi 
polițiști în uniformă, care erau de gardă în noaptea aceea, au 
văzut trupul lui Fergusson plutind spre ecluzele dintre 
Binnenalster și Elba. L-au pescuit cu o barcă și, când au 
descoperit că mai trăiește, l-au dus la spital. A murit o oră mai 
târziu... 

— Cum ajunsese în apă? întrebă Newman. 

— A fost lovit în tâmplă. Probabil că a alunecat și s-a lovit cu 
capul de malul de piatră înainte de a ajunge în apă. Cel puţin, 
așa au spus ei. Moarte prin accident, acesta ar fi diagnosticul. 
Kuhlmann își mesteca trabucul, nemulţumit că nu și-l poate 
aprinde în spital. Moarte prin accident, repetă el. Doar că 
oamenii tăi nu au accidente. lată cabinetul doctorului. II cheamă 
Schnell. Vorbește bine engleza. Poţi să-ţi alegi limba. 

Doctorul Schnell, un bărbat rotofei, într-o haină albă, se ridică 
de la birou. Kuhlmann făcu prezentările pe scurt, apoi trecu 
direct la interogatoriul său. 

— Cum a murit lan Fergusson? 

— A încetat să respire... 

— Nu e o glumă bună. Tweed îi era bun prieten. 

— Nu am de gând să tratez această tragedie cu umor, 
domnule Tweed. Dar la această întrebare vă poate răspunde 
doar medicul legist. Trupul lui Fergusson a fost dus la morgă. 

— Am înțeles. Tweed se opri, aruncând o privire sorei 
medicale brunete, care stătea în spatele lui Schnell, o fată 
atrăgătoare, de aproape treizeci de ani. Cine a fost de față la 
moartea lui? 

— Sora Bruns și cu mine. De aceea este aici. 

— Presupun că era încă viu când l-au adus. A spus ceva? Nu 
contează cât vi se pare de important, trebuie să știu totul - dacă 
a vorbit. 

— Da, a vorbit. Schnell luă un creion și începu să se joace 
încet cu el, cu degetele sale fine. Mă tem că n-a prea fost 
inteligibil pentru niciunul dintre noi. 

— A vorbit în engleză sau în germană? 

Tweed îi fixa insistent pe Schnell și pe sora Bruns, care îl 
privea cu atenţie. Avea o puternică senzaţie că fata ar fi vrut să 
vorbească, dar era inhibată de prezenţa lui Schnell. 

— În engleză. O înţelegem amândoi. Era într-o stare foarte 
rea. Lovitura la cap, plus faptul că cei doi polițiști l-au găsit pe 
jumătate înecat. Așa că era destul de incoerent. S-ar putea ca 
nici măcar să nu fi auzit exact... 

— Încercaţi să-mi spuneţi, insistă Tweed. 

— Se străduia să spună cele două cuvinte pe care le-a tot 
repetat - dacă, subliniez, am înțeles eu bine. Mai întâi, a spus 
„Berlin”. A repetat de două ori numele orașului. Apoi a repetat 
numele unui bărbat, „Hans”, și mă tem că asta este tot ce a 
spus... 

— Ești de acord? se întoarse Tweed spre Bruns, privind-o 
concentrat, în timp ce aceasta dădu din cap în semn de negaţie. 
A mai fost și altceva? 

Ea respiră adânc. În spatele uniformei, pieptul i se înălță. 

— A mai încercat să spună ceva, înainte de „Berlin”. Sunt 
destul de sigură de asta... 

— Pur și simplu, îi era greu să vorbească, obiectă Schnell. 

— Nu! Bruns era vehementă, susţinând privirea lui Tweed. A 
spus de trei ori cuvântul și de trei ori a mai încercat să spună 
ceva, înainte de acesta. Apoi când a spus „Hans”, a încercat să 

mai spună ceva. După „Hans”. Și asta s-a întâmplat de trei ori. 
Este imposibil să mă înșel. 

— Chiar așa? o ironiză Schnell. 

— Sunt foarte sigură de ce spun. Am un auz foarte bun și 
eram aproape de el. Credeţi-mă, domnule Tweed, nu mă înșel. 

— Te cred, zise Tweed. 

e 

La morgă, Tweed privi îndelung la cearșaful alb care acoperea 
trupul unui om aflat pe masa de disecție. Kuhlmann i-l 
prezentase pe Martin Kosel, medicul legist, un bărbat cu aspect 
ascetic, de vreo cincizeci de ani, care arăta mai degrabă a 
vânzător de mobilă veche. Kosel trase cearșaful, lăsând să se 
vadă capul și gâtul. 

— E lan Fergusson, spuse Tweed. Probabil că n-a stat prea 
mult în apă... 

— Nu pot stabili asta până nu îmi termin examinarea, îi 
răspunse Kosel, trăgând cearșaful la loc peste cadavru. 

— Și totuși, o veţi face, mormăi Kuhlmann, care scoase o 
hârtie pe care i-o împinse sub nas. Poliţia Federală. Avem nevoie 
de o părere autorizată. Acum. În cazul dumneavoastră sunteţi o 
persoană autorizată... 

— Îmi displace acest ton... Medicul părea ofensat. Să trecem 
la subiect. Când am cercetat obiectele pe care le avea asupra 
lui, pașaportul abia dacă se umezise... 

— Îl ţinea în buzunarul interior al hainei, explică Kosel. Și 
purta un impermeabil încheiat până la gât... 

— Un impermeabil subţire. Portofelul din celălalt buzunar de 
la piept nu era nici măcar umed. Când poliţia l-a scos, era pe 
jumătate cufundat în apă. Aș spune că a fost găsit la mai puţin 
de cinci minute după ce a fost aruncat în canalul de scurgere din 
Binnenalster. Aproape că ar fi putut să-l prindă pe ucigaș. 

— Ucigaș? protestă Kosel. Nu am stabilit cauza morții... 

— Credeţi ca a sărit de pe pod ca să facă o baie de 
dimineaţă? A fost găsit plutind spre ecluze, la nici cinci minute 
de mers pe jos de la debarcaderul Jungfernstieg, de pe 
Binnenalster. Toată zona e bine luminată de felinare... 

— Poate că era beat... 

— Fergusson nu se atingea niciodată de alcool, spuse Tweed 
încet. 

— Prin urmare, renunţați la ipoteză, zise Kuhlmann. 

— Cadavrul miroase puternic a alcool. A whisky, aș zice. 

— Și asta ne îndreptățește să tragem concluzii? zise 
Kuhlmann, apucându-l pe Kosel de braț și zâmbind ironic. Vă 
descurcaţi bine. Continuaţi. Acum, hai să vedem cum e cu 
lovitura de la tâmplă. 

— Acoperită cu sânge închegat. S-ar putea să se fi lovit de 
zidul de piatră când a căzut. 

— Desigur, zise Kuhlmann, fluturându-și trabucul ca pe o 
bagheta de dirijor. Traversează podul din apropierea ecluzelor. 
Se urcă pe balustradă, apoi se aruncă spre zid, cu capul înainte. 
Asta vreţi să spuneți? Că măcar fizic este posibil? 

— Pare destul de improbabil... 

Newman interveni. 

— De asemenea, era un înotător de clasa întâi. Dacă ar fi 
căzut acolo, s-ar fi descurcat. 

— Aceasta e o informaţie utilă, răspunse Kosel foarte repede. 

— La fel de utilă ar fi și părerea dumneavoastră neoficială, 
insistă Kuhlmann. S-ar putea să fie în joc viaţa altor oameni. Sau 
vreți să nu mai veniți pe-aici decât în vizită? 

— Nu mă puteţi forţa... 

— Punem pariu? îl provocă Kuhlmann. Putem să vă luăm 
cadavrul și să aducem pe cineva din Wiesbaden. 

— Dacă nu punea gura pe alcool... Kosel se opri. Îl privea pe 
Tweed încruntat. Începe să pară că cineva a vrut să facă să 
treacă drept un accident. Partea din faţă a hainelor era îmbibată 
cu alcool... 

— Asta este, zise Kuhlmann. Poftim cartea mea de vizită. 
Păstraţi-o. După ce faceți ce este de făcut, trimiteţi-mi raportul 
pe adresa de aici. 

— Wiesbaden? Trebuie să ajungă la șeful poliţiei din 
Hamburg... 

— Hans Lenze, un prieten apropiat, care știe că sunt aici și 
care mi-a vorbit despre dumneavoastră. Faceţi cum vreţi, dar 
raportul ajunge la Wiesbaden. Acum, hai să plecăm de aici. Să 
luăm o gură de aer proaspăt. 

— Hans! Newman dădu din mână cu dezgust. Cred că în 
Germania sunt cel puţin un milion de bărbaţi cu numele 
acesta... 

— Dacă, într-adevăr, asta a spus Fergusson, îi răspunse 
Tweed, privind lung pe fereastră. 

Continuă să rămână acolo, sorbind dintr-un pahar cu coniac. 
Rareori i se întâmpla să bea, dar fusese zguduit de imaginea lui 
lan Fergusson zăcând la morgă. 

Vier Jahreszeiten. Hotelul Patru Anotimpuri. Unul dintre cele 
mai elegante hoteluri din Germania. Erau în camera 412, 
camera lui Tweed, de dimensiunea unui mic apartament de lux. 
Priveliștea de pe fereastră era minunată. Soarele strălucea în 
Binnenalster, dincolo de zumzetul străzii. 

Tweed privea dincolo de șirul de copaci bogat înfrunziţi - 
camera de la etajul al patrulea dădea o imagine perfectă a 
lacului, unde vaporașe albe se îndreptau spre debarcaderul de 
la malul lacului. La numai câţiva iarzi de locul unde fusese găsit 
în apă, la cinci dimineaţa, trupul lui Fergusson. 

— Ce altceva crezi că a vrut să spună? îl întrebă Newman, 
terminându-și coniacul. 

Avea o aromă mult mai plăcută decât afurisitele de spitale și 
de medicamentele pe care le detesta atât. 

— Aceasta ar putea fi cheia misterului, îi răspunse Tweed. 
Poate vom afla mai multe diseară, când vom vizita St. Pauli... 

— Reeperbahn-ul? După ce se lasă întunericul, acolo se poate 
întâmpla orice. Te voi urma de aproape. Fără discuţii. 

— De acord. Tweed continuă să privească visător la 
vaporașele care se mișcau încolo și încoace. Fergusson a venit 
aici ca să-l vadă pe Ziggy Palewska. Cred că s-au întâlnit în 
noaptea în care a fost ucis. 

— Ce te face să crezi asta? Și cine este acest Ziggy? 

— Uite ce mă face să cred. 

Tweed îi arătă un carnețel negru, unul dintre lucrurile găsite 
asupra lui Fergusson pe care i le dăduseră la morgă. Fusese 
găsit într-un buzunar de la spate al pantalonilor. Paginile îi erau 
încreţite de umezeală. Căută două pagini anume pe care i le 


VP - 37 


arătă lui Newman. Era o însemnare scurtă, scrisă ordonat, cu 
litere mici. 

Ziggy. Berlin. Hotel Jensen. 

— Deci, Ziggy îi spusese ceva despre hotelul Jensen din 
Berlin. Este prima dată când aud așa ceva. 

— Și eu la fel. M-ai întrebat despre Ziggy. Tatăl lui este din 
Polonia. S-a însurat cu o fată din estul Prusiei - mama lui Ziggy. 
Ambii părinţi au murit. Spre sfârșitul războiului, au plecat din 
Konigsberg - așa se numea pe atunci - împreună cu Ziggy care 
nu avea decât zece ani. S-au stabilit în Schleswig-Holstein, 
provincia - sau Land-ul - germană locuită de refugiaţi. Acest 
lucru i-a marcat viața lui Ziggy - și nu întotdeauna în bine. 

— Adică? 

— Partea bună a lucrurilor - din punctul meu de vedere este 
că a menţinut permanent legătura cu reţeaua subterană a 
refugiaților. Poate fi o nepreţuită sursă de informaţii. Dar este 
foarte șmecher. Nu îl interesează decât banii. Ar lucra pentru 
oricine îl plătește - uneori pentru ambele părți în același timp. 

— Pare o cale sigură spre pierzanie... 

— Desigur, merge pe o gheaţă subţire. Viclenia și 
îndemânarea au și ele o limită. Va veni momentul în care se va 
prăbuși... 

— Ar putea fi o cădere lungă, comentă Newman. 

— Cea din urmă, mă tem. Intenţionez ca diseară să-l forţez 
mai mult ca niciodată. Trebuie să știe ceva. 

— Și latura negativă? 

— Este amestecat în tot felul de afaceri murdare. Filme porno. 
Chiar și trafic de droguri. Se jură că nu se ocupă decât cu 
marijuana, dar eu mă îndoiesc. 

— Una din epavele lumii. Plutind la suprafață. Ca 
excrementele. Se pare că Reeperbahn-ul este ceașca lui de ceai. 
Kuhlmann a spus că, mai târziu, când ne vom întâlni, îmi va da o 
armă... 

— Nu-mi plac armele... Nu știu de ce am acceptat sugestia pe 
care Kuhlmann mi-a făcut-o la telefon, la Londra. Pe de altă 
parte... 

— Nu știi în ce te bagi. Poate Kuhlmann știe. Oare ne-a spus, 
într-adevăr, totul? 

— Mă îndoiesc. Îi place să ţină câte ceva pentru el. La fel de 
rău ca și mine, remarcă Tweed. Newman știu că băutura își 

făcea efectul. Era prima dată de când se întorsese de la Paris că 
Tweed spunea ceva care să sune a glumă. Hai să facem o 
plimbare. Intotdeauna când călătoresc în străinătate, simt că 
trebuie să mă hotărăsc să ies din hotel. Este prea ușor să faci pe 
sihastrul... 

Camera lui Newman era lângă a lui Tweed. În timp ce coborau 
cu liftul, el făcu următoarea remarcă. 

— Când stau într-un asemenea hotel, sunt mulțumit că am 
scos atâţia bani cu bestseller-ul meu, Kruger. Computerul care a 
ratat. Un corespondent străin poate munci o viaţă întreagă, fără 
să câștige atâţia bani. Chiar am avut noroc... 

In holul de la recepţie, Tweed se opri să examineze tapiseria 
de pe pereţi, ceasurile în carcase lungi care înfrumusețau 
camera, covoarele superbe de pe podea. leșiră din hol și o luară 
la dreapta, spre Neuer Jungfernstieg, strada de promenadă, de 
lângă lac, străjuită de copaci. 

— Este, într-adevăr, cel mai frumos oraș, zise Tweed. Privește 
înapoi spre coloanele din spatele hotelului. Aici traversăm. 

— Mergem undeva anume? 

— Se pare că picioarele mă duc într-o direcţie - spre 
Rathaus... 

In căldura soarelui care strălucea pe un cer senin, cei doi 
bărbaţi ocoliră încet lacul, până la debarcaderul unde turiștii 
stăteau la coadă pentru niște comete imense de îngheţată. „O 
atmosferă de vacanţă, își zise Tweed, în timp ce lan Fergusson 
zace la morgă.” 

Se îndreptară spre Alsterarkaden, plimbându-se de-a lungul 
unui curs de apă asemănător unui canal care se desprindea din 
lac. Femei elegante admirau vitrinele magazinelor de lux. Tweed 
traversă jumătate din pod și se opri în mijlocul lui, privind în jos. 

— Ce oraș curat, remarcă el. 

— Explică-mi, zise vocea din spatele lui, explică-mi cum e 
posibil ca un om care se plimbă pe aici la cinci dimineaţa să 
cadă în apă și să se lovească cu tâmpla de zid. Pentru asta ar 
trebui să fie un acrobat al naibii de bun... Era, firește, Kuhlmann. 
Newman se gândi că ar face bine să se obișnuiască cu surprizele 
poliţistului. Acesta stătea cu servieta în mâna dreaptă, privind 
lung spre apă. - Nenorociţii ăștia de medici, continuă Kuhlmann. 
Dacă nu s-ar mai juca atâta de-a Dumnezeu și ar ieși să ia o 
gură de aer curat, să arunce o privire la locul crimei! S-ar putea 

ca așa să înțeleagă cum stă, de fapt, problema. Și, în plus, când 
ești la aer, poţi să fumezi o ţigară. A fost o crimă, Tweed. Nue 
nevoie să aştept raportul acela stupid. Chiar și tu poţi să-ţi dai 
seama de asta, Newman. 

— Cum e pe-aici la cinci dimineața? întrebă englezul. 

— E liniște ca în mormânt. De aceea și-a găsit Fergusson 
mormântul la câteva picioare de unde stai tu acum. Am stat de 
vorbă cu cei doi polițiști care l-au găsit. Le-am forțat puţin 
memoria. Cu trei minute înainte ca ei să ajungă aici, un BMW 
galben traversase podul. Uite, Newman, în servieta aceasta am 
arma ta. Și un toc pentru ea. 7,65 milimetri. Luger. Te descurci 
cu el? 

— Da, l-am folosit la antrenamente... 

— si sl aia de frontieră și ai să vezi cum e să-l folosești în 
situaţii reale.. 

— Și de ce crezi că am putea ajunge în zona de frontieră, 
Otto? îl întrebă Tweed peste umăr. 

— Nu poţi ști niciodată. Kuhlmann ridică din umeri. În clipa de 
faţă, sunteţi la exact treizeci de mile de un batalion de tancuri 
sovietice... 

— Și în ce privește pistolul, am și un permis? întrebă Newman. 

— Uite, zise Kuhlmann, scoțând o hârtie din buzunarul hainei. 
Dacă ai necazuri, arată asta poliţiei. N-o să le placă, dar vor 
verifica la Wiesbaden și vor primi imediat confirmarea. 

— Care pe mine mă va pune la adăpost? 

— Fără garanţii, zise Kuhlmann, cu un zâmbet larg, arătându- 
și toţi dinţii. Depinde pe cine, când și unde împuști... 

— Mă simt mai liniștit... 

— Cine știe? Poate că voi fi destul de aproape de tine. 
Folosește-ţi capul. Ai o reputaţie bună. Cum altfel l-ai putea 
apăra pe prietenul nostru? Și acum, dacă te-ai uitat destul la 
apa aceasta, hai să ne întoarcem la Four Seasons. Când 
ajungem în cameră, îţi dau și arma, și muniţia. 

(J 

La zece noaptea, luară un taxi dintr-o stație de lângă 
debarcaderul Jungfernstieg, spre cartierul St. Pauli. Tweed 
spusese lui Newman că nu vrea ca șoferul taxiului să știe că vin 
de la hotelul Four Seasons. 

— lar în cartierul lui Ziggy nu se întâmplă mai nimic înainte de 
miezul nopţii. Dacă am calculat corect, va fi acolo, dar fără să se 
fi apucat încă de afacerile lui dubioase... 

Taxiul înainta pe Reeperbahn, pe lângă cluburile de noapte, 
ale căror reclame de neon străluceau ciudat în lumina 
amurgului, apoi o luară la dreapta pe străduţe lăturalnice. 
Newman apucă să vadă un semn pe care scria Seiler-strasse, 
după care își pierdu cu totul simţul orientării. 

Se opriră pe o stradă doar puţin mai mare decât o alee 
îngustă. Tweed plăti șoferului și porni înainte cu pas hotărât. 
Newman nu înțelegea cum de fusese în stare să nimerească 
acest loc. Spre seară, la sugestia lui Tweed, Newman plecase 
să-și cumpere haine nemţești: cămașă, cravată, o haină sport, 
pantaloni, o pereche de șosele și pantofi. 

„Doi englezi s-ar putea să fie prea mult pentru Ziggy, îi 
explicase Tweed. Dacă s-a întâmplat ce bănuiesc, va fi greu să 
scot ceva de la el...” 

La acea oră Reeperbahn-ul era - încă - pustiu. Câţiva marinari 
de pe un vapor spaniol, fericiţi că scăpaseră de uniformă, 
hoinăreau fără nicio ţintă, căutând ceartă, fără a fi totuși prea 
deciși ce fel de scandal ar vrea sa iasă. 

Urmat de Newman, Tweed urcă două trepte de piatră, 
împinse o ușă veche de lemn și intră, în acordurile de trompetă 
ale lui Louis Armstrong, cântând „On the Sunny Side of the 
Street. „Un local de noapte împuţit”, își spuse Newman, după 
care descoperi că se înșelase. Privi uimit. 

Mirosul de petrol și colofoniu îi umplu nările. Avu senzaţia că 
intrase într-un atelier de călăfătuit bărci. Pe pereţii camerei, 
asemănătoare cu o pivniţă, erau înșirate tot felul de unelte 
pentru bărci. Încăperea era luminată numai de lămpi cu gaz, iar 
de tavan atârnau, asemeni unor șerpi, colaci de frânghie. 

Muzica fără sfârșit a lui Louis venea din mai multe boxe hi-fi, 
așezate oblic faţă de pereţi. Ziggy Palewska şedea pe un scaun 
cu trei picioare, la o masă de lemn acoperită cu tot soiul de 
gunoaie. Își ridică privirea care îngheţă, văzându-l pe Tweed. 

— lan Fergusson e mort, zise Tweed, trăgându-și un scaun 
descleiat pe care se așeză, faţă în faţă cu polonezul. A venit aici, 
ați stat de vorbă și a plecat, după care a fost ucis. Situaţia nu 
mă distrează, așa că, te rog, Ziggy, nu mă face să-mi pierd 
timpul. 

— Nu cunosc niciun lan Fergusson. Îl privi pe Newman. Nu l- 
am văzut niciodată pe acest om, domnule Tweed. 

Ziggy Palewska era mic de statură, dar își suplinea acest 
defect prin lățime. Atât chipul, cât și trupul său îl făcură pe 
Newman să se gândească la o maimuţă. Era imposibil să-i 
ghicești vârsta. Pe creștet avea păr castaniu, tot mai rar, iar 
pielea îi era zbârcită și aspră, ca a unui marinar bătrân. Işi 
plimbă repede privirea de la un musafir la celălalt. Vorbea 
germana cu un accent polonez îngrozitor. 

— Înţeleg, zise Tweed, bătând cu degetele în masă. Pentru 
tine va fi dificil, poate chiar periculos. Nu-mi place să-mi pierd 
unul dintre cei mai eficienţi oameni. Nu-mi place deloc. 
Credeam că vei putea să-mi spui cum și-a petrecut ultimele ore 
pe pământ. Știu că te-a vizitat, așa că deja m-ai minţit. In plus, i- 
ai pronunţat destul de bine numele - un nume englez pe care 
susţii că nu-l cunoști. Acesta este prietenul meu Heinz. Problema 
cu Heinz e că nu se prea controlează. Te mai întreb o dată: 
spune-mi ce i-ai spus lui Fergusson când a venit să te vadă... 

— Numele acesta nu-mi spune nimic. Sunt doar un meseriaș 
de vapoare... 

— lar eu sunt cancelarul Germaniei, se răţoi Newman. 

— Asta e obrăznicie... 

Newman fu surprins de duritatea și lipsa de scrupule a tacticii 
lui Tweed. De obicei, manifesta o răbdare infinită atunci când 
încerca să smulgă informaţii de la un suspect. Tweed îl privi 
scurt. 

— Heinz, crezi că am putea să-l dăm mai tare pe Louis 
Armstrong? Cântă minunat la trompetă. 

Newman, care avea un aspect foarte nemţțesc, se îndreptă 
hotărât spre butoanele combinei hi-fi. Mări și mai mult volumul. 
Lămpile cu gaz începură să pâlpâie în ritmul vibraţiilor care 
creșteau, iar umbrele negre de pe tavan începură să se miște și 
să ia forme noi. Cu indiferenţă, Newman scoase Luger-ul și, 
sprijinit de un perete gol, începu să studieze arma, pe care o 
îndreptase spre tavan. 

— O, Dumnezeule! N-o să... 

Ziggy se ridică pe jumătate de pe scaun. Tweed lovi puternic 
masa de lemn, scoțând un sunet de împușcătură. 

— Ar fi mai bine să te așezi. N-o să ce? La ce oră a ajuns lan 
Fergusson aici? 

— Pe la trei dimineața. După ce... 

Se opri la jumătatea frazei. 

— După ce-ţi terminaseși diversele tranzacţii ilegale, zise 
Tweed pe un ton înţelegător. Ca, de exemplu, ceva trafic de 
droguri. Cine ţi-a spus ce să-i zici lui Fergusson? Vorbind, se 
sprijinea de masă. Vorbește. Acum! 

— Uriașul cel blond... 

Ziggy lăsă din nou propoziţia neterminată. 

— Aha, înţeleg. Tweed îl privi pe Newman. Uriașul blond a 
intrat din nou în acţiune. 

— ÎI ştii pe ticălos? întrebă Ziggy. 

— Ce nume a folosit cu tine? 

— Schmidt. 

Râsul lui Newman sună neplăcut. 

— Schmidt. Desigur. 

— Vă jur că așa mi-a spus. Dintr-o dată, Ziggy devenise 
volubil și vorbea fără să se oprească. Nu-l mai văzusem 
niciodată. Este o brută imensă. M-a ameninţat că, dacă nu-i 
spun lui Fergusson ce mi-a zis să-i spun... 

— Cum te-a ameninţat? Repede, izbucni Tweed. 

— Voia să-mi dea foc. Arătă spre colţ. Vedeţi canistrele acelea 
de benzină? El le-a adus. Mi-a spus că, dacă nu fac ce-mi zice, le 
golește, mă încuie și aruncă un chibrit aprins înăuntru. Știa că 
nu există altă ieșire în afară de ușa din faţă. Probabil că, înainte 
să vină să mă vadă, cercetase locul. A lăsat canistrele ca să-mi 
aducă aminte de ceea ce s-ar putea întâmpla. Mi-a spus că ar 
arăta ca un accident. „Magherniţele astea iau foc întruna”, a zis. 
Mi-a numit casa magherniţă... 

— Mă întreb de ce, strigă Newman. Sunetul hi-fi - ușor 
distorsionat - era tot mai puternic. Tweed privi canistrele. 
Deasupra lor tremura o lampă cu gaz a cărei sticlă era gata să 
se deșurubeze. Newman crease o stare de coșmar. Masa 
tremura sub mâna lui. Ca și cum ar fi fost la bordul unui vapor în 
furtună. 

— Dă-l mai încet, pentru numele lui Dumnezeu, strigă Tweed. 
Aștepta să poată vorbi pe un ton normal. Când te-a contactat 
acest Schmidt? 

— Cu câteva ore înainte de sosirea lui Fergusson. Ştia că 
urmează să vină. A trebuit să-i spun lui Fergusson, după ce i-am 
luat bani, pentru ca totul să pară mai convingător, despre 

doctorul Berlin din Lubeck. Că el ar fi individul care știe despre 
rețeaua est-germană din Republica Federală. Că ar exista în 
hotelul Jensen din Lubeck un bărbat care i-ar putea spune mai 
multe, dar că nu știu numele acestuia, ci doar că stă în hotelul 
Jensen. Asta-i tot. Tweed putea să vadă cum lui Ziggy îi revenea 
tupeul. Şi cât valorează ce v-am spus? Câteva sute de mărci, 
presupun... 

— El cât ţi-a dat? 

— Cinci sute... 

Incă o dată, Ziggy se opri la mijlocul propoziției. Paloarea sa 
obișnuită era înlocuită de o nuanţă cenușie. „Nu e un tip care se 
plimbă prea mult”, își spuse Newman, cu Luger-ul încă în mână. 

— Aha. Tweed continuă pe un ton critic. Pentru cinci sute de 
mărci. Mai puţin de două sute de lire. Ai vândut viaţa lui lan 
Fergusson... 

— Habar n-am avut... 

— Sigur că n-ai avut. Tweed se ridică în picioare. Sprijinindu- 
se de masă, se apropie de Ziggy, care purta numai un pulover 
murdar de petrol și o salopetă pătată, din catifea cord. Îți dai 
seama că poliţia germană te-ar putea acuza de complicitate la 
crimă? 

— O, Doamne, nu. Polonezul se îndepărtă repede de Tweed. 
Te-am ajutat de multe ori. Te mai pot ajuta... 

— Ar fi spre binele tău s-o faci. Mai ai camera aceea video 
secretă, din spatele cuptorului - cea pe care o folosești ca să 
faci filme porno? Nu încerca să te joci cu mine, Ziggy. 

— Da, o mai am. 

— Așa că, dacă Schmidt se întoarce, ai putea, cu puţin ajutor, 
să aranjezi să fie filmat? 

— N-aș îndrăzni. 

Aruncă o privire scurtă câtre canistrele mari cu benzină, 
sprijinite de perete. 

— Deci, ai putea suporta un proces în care să fii acuzat de 
complicitate la uciderea lui lan Fergusson... 

— Voi face tot ce pot. Promit. Aș putea primi ceva bani? 

— Cei treizeci de arginţi ai tăi? 

Tweed își băgă mâna în buzunarul impermeabilului său 
Burberry. Newman nu îl mai văzuse niciodată atât de sumbru. 
Cu ochii închiși, Ziggy își împreună mâinile într-un gest de 
disperare. 

— Ce altceva aș fi putut să fac? 

— Ai fi putut să-ţi ţii gura în legătură cu venirea lui Fergusson. 

— Blondul acela ar fi putut să-mi dea foc... 

— Și nu-ţi spun ce ţi se poate întâmpla dacă află cineva că am 
venit să te văd. Acum ai ocazia să te căiești puţin pentru ce ai 
făcut. Descrie-mi-l pe blondul acela uriaș. Naţionalitatea? 

— Germană, spuse Ziggy ezitant. Tweed continuă să-l 
privească lung. Este saxon. Antipatici oameni, saxonii. Ți-o spun 
din felul în care vorbea germana. Cred că este din Est. Nu îl pot 
descrie... 

— De ce nu? A stat în fața ta. Nu este prea mult spațiu în 
bârlogul ăsta de tâlhari. 

— Dar nu pot! protestă Ziggy. Îi aruncă o privire lui Newman, 
care continua să se sprijine de perete, cu Luger-ul în mână. 
Purta o căciulă de lână - ca marinarii - bine îndesată pe cap, 
ochelari cu rame uriașe și o eșarfă de mătase legată sub 
bărbie... 

— Mai devreme ai spus că era blond, observă Newman. 

— Când a plecat, am văzut la ceafă un smoc de păr blond 
ieșindu-i de sub șapcă. Avea peste șase picioare înălțime și era 
solid ca o casă. 

— Vârsta? îl întrebă Tweed. 

— Treizeci. Treizeci și cinci. N-aș putea spune. Mă iau după 
felul în care vorbea. Avea un nas mare. Era proaspăt ras. Un 
ucigaș. De asta sunt sigur. De aceea am fost atât de speriat... 

— Rămâi așa. Rămâi speriat. De noi, îl sfătui Tweed și plecă 
fără un cuvânt. 


8. 


La ora unu dimineaţa, erau în camera lui Tweed de la Four 
Seasons, bând cafea neagră adusă de serviciul de cameră. O 
cameră dublă, cu un spaţiu separat pe post de cameră de zi, 
despărțit de dormitor printr-un arc grațios. 

— Am aflat multe? îl întrebă Newman. Când am ieșit din 
maghernița aceea a polonezului, l-am văzut pe Kuhlmann stând 
într-un gang, cu trabucul neaprins... 

— Știu. Mă întreb când o fi dormind omul ăsta. Da, am aflat ce 
voia să-mi spună bietul lan Fergusson. Berlin nu e nicidecum 
orașul, ci este misteriosul doctor Berlin, care, din câte înţeleg, își 
petrece o parte a anului în vechiul oraș Lubeck, lângă Marea 
Baltică. Și astfel se leagă de referirea la Hans, pe care a făcut-o 
lan. 

Tweed își termină ceașca de cafea și o umplu din nou. 
Newman înțelese că îl tachina. Lui Tweed îi plăcea să-i facă pe 
oameni să ghicească. 

— Foarte bine, zise el. Arată-mi cum se leagă. Pe legea mea 
dacă văd vreo legătură. 

— Nu-i simplu. Tweed se așeză într-un fotoliu. lan încerca să 
spună Hansa, poate Hanseatic. In secolul al doisprezecelea, un 
număr de porturi nordice au format o asociaţie de apărare 
dându-și seama că, aliaţi, ar fi puternici. Așa au format Liga 
Hanseatică. Lubeck era unul dintre orașele principale din Ligă. 
La fel și Hamburgul. lan se referea la Lubeck, mai exact la 
hotelul Jensen... 

— Toate fiind informaţii obţinute de la blond via Ziggy, 
sublinie Newman. 

— Da, dar lan nu avea de unde să știe acest lucru. Tu ce știi 
despre retrasul doctor Berlin? 

— La fel de mult ca toată lumea, presupun. l-am luat o dată 
un interviu, în casa lui din insula Priwall, de lângă Lubeck. La 
optsprezece ani și-a început cariera în Africa, în Kenya, cred. l-a 
cercetat pe băștinași. A fost, până la un punct, un alt doctor 
Schweitzer. Asta se petrecea cu mai mult de douăzeci de ani în 
urmă... 

— Cum a ajuns să se stabilească în Lubeck? 

— Este o poveste ciudată. Berlin n-a vrut să vorbească prea 
mult despre ea. Am reușit să aflu de la el că a dispărut din 
Kenya și că localnicii l-au crezut mâncat de un animal sălbatic. 
Făcea expediţii în junglă și avea un centru misionar undeva 
departe. Au trecut optsprezece luni. Toată lumea a crezut că e 
mort. Tweed stătea, sorbind informaţiile, în timp ce Newman își 
mai turnă o ceașcă de cafea. Bău jumătate din lichidul negru, 
tare și apoi lăsă ceașca din mână. S-a întors în Leipzig, în 
Germania de Est, în spatele Cortinei de Fier. După cum ai spus și 
tu, e un fel de sihastru, un om plin de secrete. Am avut noroc să 
obţin interviul acela, așa scurt cum a fost. A fost tratat de o 

boală rară la Școala pentru Boli Tropicale. După ce s-a făcut 
bine, a plecat în Vest și și-a canalizat energia ajutându-i pe 
refugiații din Schleswig-Holstein. Părinţii lui vin din ceea ce 
acum numim Germania de Est. După ce a ajuns în Vest, a spus 
că a trecut ilegal frontiera. Cei din Germania de Est au spus căi 
s-a dat voie să plece unde vrea, datorită reputației sale 
internaţionale. Sfârșitul poveștii... 

— Nu suficient de satisfăcător, observă Tweed. Cum arată? 

— Are o barbă neagră. Și-a lăsat-o când era în Kenya. Fanatic 
în munca lui, nu se putea deranja pierzând timp în fiecare zi cu 
bărbieritul. Când eram în Lubeck, am dat peste un lucru care te- 
ar putea intriga. 

— Pune-mă la încercare. 

— Vara, chiar în vremea asta a anului, există, la Travemunde, 
portul baltic de lângă Lubeck, o colonie britanică plutitoare. 

— Plutitoare? Ce vrei să spui cu asta? 

Newman râse. 

— Bănuiam eu că te va interesa. Călătoresc pe iahturi și nave 
de croazieră. După cum ziceam, vara acostează în portul 
Travemünde. Și încotro crezi că se îndreaptă? Spre Kenya. Sunt 
cu toţii veterani, relicve ale Imperiului Britanic. Vara navighează 
din Mediterană spre Baltică, pentru a scăpa de mulţimea de 
turiști care năvălesc în Mediterană. larna navighează spre 
Kattegat, în Marea Nordului, prin strâmtoarea Gibraltar, și se 
întorc în Marea Mediterană. Cei mai mulţi merg în insulele 
grecești, unii acostează în Port Said, iar ceilalţi se întorc la 
Mombasa, în Kenya, prin Canalul de Suez. 

— Sunt o adunătură ciudată... 

— Bineînţeles. Veniţi parcă din cărţile lui Maugham și Noel 
Coward. Singurul loc pe care nu-l iubesc este Anglia. Vocea lui 
Newman se schimbă, mimând un falset pretenţios: „Dragul meu, 
locul acela s-a schimbat atât de mult, încât a devenit de 
nerecunoscut. Este, pur și simplu, îngrozitor.” Și nu dau 
niciodată niciun penny pentru taxe. 

— Cum reușesc? Cred că îmi pot da seama, dar... 

— Au grijă să nu rămână niciodată mai mult de câteva luni 
într-o ţară. De aceea i-am numit colonie plutitoare. Rătăcesc 
prin oceane. Sunt, literalmente, vapoare în noapte. O parte din 
ei sunt prieteni cu doctorul Berlin... 

— Ciudat lucru - pentru un pustnic. 

— Nu chiar, spuse Newman. Au rădăcini comune, în măsura în 
care se poate spune că au rădăcini. Vremurile de demult, din 
Kenya. Berlin însuși mi-a spus-o. 

— Cum câștigă bani? Cum trăiește? 

— Într-un cuvânt, bine. Bârfele spun că anumite fundaţii 
americane îi sprijină munca de refugiat. 

— Mi-ar plăcea să-l verifici pe acest doctor Berlin, Bob. Ar fi o 
bună motivaţie pentru rolul pe care îl joci... 

— Asta înseamnă să mă duc la Lubeck. 

— Care este următoarea mea escală. Vorbesc serios. Sună 
telefonul. Cine poate fi? se întrebă Tweed. La ora asta? 

— Aici e Ziggy, domnule Tweed. Vă voi dovedi că vreau să vă 
ajut. Cât timp staţi în Hamburg, ar trebui să luați legătura cu 
Martin Vollmer. Are un apartament în Altona. Vă dau adresa 
lui... 

Tweed își notă informaţiile într-un carnețel. Când termină, 
auzi un clic. Ziggy închisese. 

— A fost Ziggy Palewska, îi spuse el lui Newman. Eram pe 
punctul de-al întreba de unde știe că sunt la hotelul Four 
Seasons. Zvârli creionul. Mi se pare ciudat. Toată lumea pare să 
știe unde sunt și unde am de gând să mă duc. Îmi dă fiori. 

— Odihnește-te, îl sfătui Newman, ridicându-se. Eu sunt frânt. 
Mâine dimineaţă lucrurile vor arăta altfel. 

e 

A doua zi dimineața, în timp ce își luau micul dejun, Hugh 
Grey apăru în sala de mese. 

— Nu ţi-am cerut să mă contactezi, îi zise Tweed încet lui 
Grey, care se așezase în fața lui. 

— Am venit cu ultima cursă ieri-noapte. Howard m-a rugat să 
am grijă de tine, să văd cum te-ai instalat și așa mai departe... 

— Nu sunt infirm, zise Tweed cu răceală. 

— Ei, știi ce vreau să spun. Grey era plin de elan. Chipul său 
rumen pleznea de sănătate. La urma urmei, acesta este 
teritoriul meu, așa că măcar atât pot să fac pentru tine. Să fac 
pe gazda și așa mai departe. Ce-ai zice de o cafea? Imi place să 
fie fierbinte. E primul lucru de care ai nevoie dimineaţa ca să îţi 
pui în funcţiune bătrâna mașinărie... 

— Bătrâna mașinărie pare să funcţioneze destul de bine... 
Fără nicio tragere de inimă, Tweed chemă un chelner și făcu 

comanda. Aici cafeaua este întotdeauna fierbinte. Suntem la 
Four Seasons... 

— De acord, nu e chiar ultima magherniţă... i 

„O, Doamne”, își zise Tweed, stăpânindu-se. Incercă să 
zâmbească. 

— Îl cunoști pe Robert Newman? 

— Cred că da. Suntem vechi tovarăși de băutură... 

— O singură dată, răspunse Newman. Intr-un bar din 
Frankfurt, când ai vărsat paharul de whisky pe cel mai bun 
costum al meu... 

— Cred că eram aproape beat... 

— Erai beat turtă. 

— Avusesem o ședință lungă, zise Grey, întorcându-se spre 
Tweed. Îţi mai amintești? Opt ore non-stop. Vremuri grele. 

— Sigur că-mi amintesc, zise Tweed, continuând să mănânce. 

— Era noaptea în care a fost violată și ucisă blonda aceea 
drăguță, remarcă Newman. Au găsit-o a doua zi, plutind pe 
Main. Oribil. 

— Acesta a fost motivul pentru care am fost reţinuţi în 
aeroportul din Frankfurt, zise Tweed. A fost cel mai dur 
interogatoriu la care am fost supus vreodată. M-a făcut să 
înţeleg cum este să fii pe celălalt scaun. Apropo de Hamburg, 
Hugh, presupun că astăzi te întorci, nu-i așa? 

— Încerci să scapi de mine? zâmbi Grey larg. Vrei să spui că 
te descurci și singur? 

— S-ar putea să mă descurc. 

— Ai aflat ceva despre Fergusson? Te pot ajuta cu ceva? 

— Ambele răspunsuri sunt nu. 

— Am ajuns într-un punct mort? întrebă Grey, turnându-și 
cafea. 

— Fergusson a ajuns... 

— Vocea îţi sună sumbru în dimineaţa aceasta. Nu prea ai 
chef de vorbă... 

— Având în vedere situaţia, ar fi și greu să am chef de vorbă. 
Și am de gând să aflu ce intenţionezi să faci. 

— Păcat. Proastă dispoziţie. Având în vedere situaţia. 
Frankfurt, sosesc. În dimineaţa aceasta. Am sentimentul că sunt 
de trop - cum spun francezii. 

Se opri, privindu-l insistent pe Tweed, ca și cum ar fi așteptat 
să fie contrazis. Nu era cazul. 

— Ziggy Palewska a fost incinerat azi-dimineaţă la ora patru. 

Kuhlmann le dădu vestea stând cu mâinile la spate și trabucul 
în colţul gurii. Tweed și Newman stăteau în faţa lui, în fotolii. 
Bărbatul din Wiesbaden apăruse imediat ce Hugh Grey părăsise 
sala de mese. 

Le ceruse să vorbească între patru ochi, iar ei îl invitaseră în 
dormitor. Tweed îl privea lung pe neamțţul a cărui expresie era 
deprimată. Newman își păstră aerul neutru și îl lăsă pe Tweed să 
vorbească. 

— Ce naiba înseamnă asta? 

— Casa în care făcea afaceri - dacă putem spune așa - a luat 
foc. Ușa aceea de lemn masiv, pe care ai împins-o când ai intrat 
să-l vezi pe polonez, s-a blocat. Palewska era înăuntru. N-a mai 
rămas decât cenușa din el. Poliţia spune că a fost un accident... 

— Dar cum ar fi putut să se întâmple? 

— Asta tu ar trebui să-mi spui. Voi aţi fost acolo cu câteva ore 
înainte. Aţi observat ceva deosebit de inflamabil? 

— Într-un colţ erau două canistre de benzină, zise Tweed 
încet. Camera era plină de lucruri care ar fi putut să ia foc, dacă 
acesta ar fi izbucnit undeva. Întrebarea e de unde a pornit. 

— Speram ca tu să-mi spui acest lucru. Câţiva oameni care 
locuiesc pe strada aceea împuţită mi-au spus că obișnuia să 
asculte muzica la maximum. Se spune că era pasionat de Louis 
Armstrong. Descrierile martorilor conturează o poveste de 
groază reușită... 

— Ce fel de poveste de groază? întrebă Newman, simțind că 
ar trebui să spună ceva. 

— Imaginează-ţi un infern în flăcări. Flăcări care ajung până la 
cer. Şi afurisitele de boxe continuând să-l urle pe Armstrong la 
trompeta sa. Date la maximum, se spune. Vreun comentariu? 

— Nu cred, răspunse Tweed. Ne-ai spus... 

— Că locul era iluminat cu lămpi de gaz. Deci, vibraţiile au 
răsturnat una din acele lămpi peste canistrele de benzină. A fost 
o explozie mare. Una, poate amândouă canistrele. Oamenii care 
lucrează alături ne-au spus că lămpile de gaz îi îngrijoraseră. 
Când stăteau de vorbă cu Ziggy și cânta muzica, aveau impresia 
că toate lămpile acelea se mișcau și erau gata sa cadă peste 
orice ar fi fost dedesubt. Ceea ce mă intrigă pe mine este 

prezența acelor canistre - un vecin le-a zărit mai devreme, în 
seara aceea. Nu mai văzuse niciodată gaz acolo. _ 

Kuhlmann se așeză și aşteptă. Aștepta o reacţie. li văzuse pe 
amândoi plecând în seara aceea de la Ziggy. Tweed își drese 
vocea. 

— Care spuneai că a fost cauza acestei noi tragedii? 

— Poliţia spune că a fost un accident. De competenţa celor 
care investighează incendiile provocate. Este al doilea așa-zis 
accident în care ești implicat, în mai puţin de douăzeci și patru 
de ore. Mai întâi Fergusson, acum domnul Ziggy Palewska. 
Poate avem un specialist în oraș. 

— Un specialist în ce? întrebă Tweed. 

— In crime făcute să pară accident. Am pus deja acest modus 
operandi pe calculator. Aştept rezultatele. 

— După cum am spus, noi am fost acolo la începutul serii și 
am observat canistrele cu benzină... 

Tweed îi oferi lui Kuhlmann un scurt rezumat al vizitei lor, 
omițând o parte esenţială: nicio referire la Lubeck sau la 
doctorul Berlin. Kuhlmann nu-l slăbea din priviri pe Tweed, care 
vorbea pe un ton neutru. 

— Așadar, zise neamţul, exista o relaţie certă între Fergusson 
și Palewska? De ce s-ar fi dus Fergusson la Hamburg să se 
întâlnească cu un asemenea om? 

— Pentru că el a fost unul dintre oamenii mei de legătură timp 
de mai mulţi ani. iți dai seama că există o limită până la care pot 
să vorbesc? 

— Nu există nicio limită atunci când este vorba de crimă, zise 
Kuhlmann, îndreptându-și trabucul spre Tweed. Fergusson a fost 
ucis - știu asta. Fergusson îl vizitase pe Palewska cu o oră sau 
două înainte de a fi pescuit. Acum Ziggy sfârșește în flăcări. E 
cea mai directă legătură pe care am întâlnit-o vreodată. Cine 
este bărbatul cu care aţi luat micul dejun? întrebă deodată. 

— Hugh Grey. Nu-l așteptam și nu mi-aș fi dorit să-l văd. Este 
o pacoste... 

— Are un chip familiar. Ai putea să-mi dai mai multe detalii 
despre domnul Hugh Grey? 

— Nu prea. Fusese un răspuns fără rost. Tweed era conștient 
că și Hugh Grey ar fi putut să fie căutat pe computer. Dar juca 
contra cronometru. Incă o persoană pe care ai putea-o controla 
pe computer, sugeră el. Un blond imens - mai mult de șase 

picioare înălțime. Ziggy mi-a spus că așa arăta bărbatul care îi 
adusese canistrele cu benzină. Nu mi-a spus niciun nume, așa 
că nu știu de unde l-ai putea lua. 

— Poate cu o descriere mai amănunţită. 

— L-am întrebat și eu acest lucru pe Ziggy. Blondul purta o 
șapcă marinărească de lână, ochelari negri mari și o eșarfă de 
mătase înfășurată în jurul gâtului. A, și avea un nas mare... 

— Asta da descriere. Spune-mi tot ce-a mai zis Ziggy despre 
acest blond. 

Tweed se conformă. Kuhlmann scoase un carnețel foarte 
folosit și notă câteva cuvinte, îl puse în buzunar și se ridică în 
picioare. 

— Veţi rămâne amândoi în Hamburg? 

— Este ceea ce ne ceri? 

— Este ceea ce vă întreb... 

— Pentru moment, vom rămâne în nordul Germaniei. Nu pot fi 
sigur de mai mult de atât... 

— Rămâneţi aici încă un timp și unul din voi ar putea sfârși 
într-un accident destul de urât... 

e 

— Ce se întâmplă cu Kuhlmann? întrebă Newman când 
rămaseră singuri. Dacă are dreptate, în Hamburg s-au comis 
două crime majore. Ești sigur că poliția din Hamburg e cea care 
ar trebui să se ocupe de acest caz? In plus, când a plecat, părea 
foarte mulțumit de ceva anume. 

— In mod normal, Poliţia Federală n-ar reuși să ajungă prea 
departe, aprobă Tweed. Dar, din ceea ce a spus la morgă, am 
înţeles că e prieten cu șeful poliţiei locale. Aceasta îi ajută destul 
de mult pe federali. In plus, bănuiesc că nu ne-a spus tot ce știe. 
lar starea aceea de mulțumire sunt sigur că se datora intrării în 
scenă a blondului care l-a vizitat pe Ziggy. Acesta credea că 
blondul este din Germania de Est - sunt sigur că și Kuhlmann 
crede asta. Așa că Wiesbadenul s-ar putea implica peste noapte. 
lar Otto este unul dintre cei mai buni oameni pe care îl au. Se 
spune că e mâna dreaptă a cancelarului - așa că are drum liber 
oriunde în Republica Federală. 

— Înainte de a fi intrat Kuhlmann în sufragerie aveam de gând 
să te întreb dacă Hugh Grey este la fel de prost precum pare. 

— Nu. Aceasta este o poză care a păcălit multă lume. El o 
consideră utilă. In străinătate, pare să întrupeze imaginea 

englezului tipic, așa că ceilalţi îl subestimează. Acasă, când se 
joacă de-a politica cu Howard, toate aceste trucuri devin 
ineficiente. 

— Un escroc de duzină. Și ce vom face în continuare? Mergem 
la Altona să îl vizităm pe Martin Vollmer, tipul în legătură cu care 
te-a sunat Ziggy azi-dimineaţă? 

— Cred că îl vom lăsa pe Vollmer să mai aștepte. Aș vrea să 
plecăm azi din Hamburg și să ne învârtim puţin pe cont propriu. 
Aceasta este o zonă densă... 

— Densă? 

— Jargonul oficial pentru zonele pline de agenţi inamici. Cei 
din vechea gardă îi spuneau „full pack”* - aceștia erau mari 
jucători de cărţi. Sugestia mea este să ne facem bagajele, să 
achităm nota cu discreţie și să prindem expresul de Copenhaga 
spre Lubeck de la unsprezece și un sfert. 

— Hotelul Jensen? 

— Exact. Și misteriosul doctor Berlin. 


9. 


De la gara principală din Hamburg până la Lubeck se făceau 
patruzeci de minute cu trenul. Nerăbdător să părăsească orașul, 
Tweed aranjase să ajungă în gară cu cincisprezece minute 
înainte de sosirea trenului. 

Își cumpărară bilete separat, apoi traversară podul peste șine 
și coborâră pe peron. Ca să mai treacă timpul, Tweed și 
Newman se plimbară o vreme în sus și în jos pe peron. De pe 
podul de deasupra lor, Martin Vollmer îi privea. 

Era un bărbat subţire, palid. Așteptă până cei doi se urcară în 
trenul expres, apoi, când trenul porni spre nord, alergă spre cea 
mai apropiată cabină telefonică și formă un număr. 

În camera sa din hotelul Mowenpick din Lubeck, Erwin Munzel, 
alias Kurt Franck, așa cum figura în registrul hotelului, aștepta 
din nou un telefon. La al doilea apel smulse receptorul. 

— Franck la telefon... 

— Sunt Martin, din Hamburg. A plecat la unsprezece și un 
sfert. Expresul de Copenhaga. Destinația Lubeck. Sosirea la 

douăsprezece și cinci minute. Însoţit de un individ. Tweed 
sosește... 

Munzel trânti receptorul fără să spună un cuvânt de 
mulţumire. Telefoanele de hotel erau nesigure - nu poți ști 
niciodată dacă nu te ascultă vreo centralistă plictisită. 

Ajunsese la timp la Lubeck. După vizita fatală pe care i-o 
făcuse lui Ziggy Palewska, luase expresul de ora șapte 
dimineața din Hamburg. Destinația finală a trenului era 
îndepărtatul Oslo, via Copenhaga și prin feribotul de la Elsinore, 
care traversa Marea Baltică spre Suedia. 

Însoțit de un individ. Era un mesaj cifrat - Tweed nu călătorea 
singur. Ei bine, era perfect. Va fi la gara principală din Lubeck ca 
să-i studieze cu atenţie însoţitorul. Scoase din căptușeala 
interioară a servietei o fotografie de-a lui Tweed, o fotografie de 
buletin. „O să facem cunoștință, prietene...”, își spuse Munzel, 
punând la loc fotografia, apoi se întinse pe pat. De la Mowenpick 
la gară nu erau mai mult de cinci minute de mers pe jos. 

Din cabina telefonică, Vollmer formă alt număr. Așteptând să 
facă apel, scoase biletul pe care îl cumpărase pentru 
Puttgarden. Rupse biletul nefolosit și îl aruncă. Stătuse în 
spatele lui Tweed la casa de bilete pentru a-i afla destinaţia. 

— Reședința doctorului Berlin, zise o voce răgușită. 

Prinsese legătura cu vila din Mecklemburgerstrasse, din insula 
Priwall. 

— Martin la telefon. Vine Tweed... 

— Așteaptă noi instrucţiuni. 

Înainte ca Vollmer să poată răspunde, legătura fuse 
întreruptă. Scârba naibii, spuse Vollmer cu voce tare și trânti 
telefonul la loc. 

Înapoi la Altona. În așteptarea noilor ordine. De la Balkan. De 
la omul pe care nu-l văzuse niciodată. 

e 

Erau singuri, într-un compartiment de clasa întâi al expresului 
de Copenhaga. Stăteau pe locurile de la fereastră, faţă în faţă. 
Expresul gonea spre nord, peste câmpiile din nordul Germaniei, 
de-a lungul lanurilor de grâu pârguit. Deasupra, cerul era 
albastru, fără nori. Începea o nouă și minunată zi de vară. 

— Cred că este cea mai periculoasă problemă cu care ai avut 
vreodată de-a face, zise Newman, aprinzându-și o ţigară. Unul 
dintre cei patru șefi de sector pe care îi ai ne trădează. 

— Mă tem că da, Bob. Până acum, e singura premisă care stă 
în picioare... 

— Ai vreo bănuială? Grey, Dalby, Lindemann, Masterson? 

— Nimic. l-am verificat pe toţi de-a fir a par. S-au dovedit a fi 
curați ca lacrima. E destul de deprimant. 

— Incă mai crezi că în spatele afacerii se ascunde generalul 
Vasili Lisenko? 

— Nu cred. Știu. Pot să-i simt mâna subtilă de rus. Sunt toate 
semnele unei lucrături profesioniste... 

— Și cum ai de gând să continui? Cum ai să deconspiri 
agentul lui Lisenko? 

— Îți sugerez să încerci să aduni toate informaţiile pe care le 
poţi găsi despre doctorul Berlin. Paznicul filantropic al 
refugiaților mă pune pe gânduri. Faptul că trăiește la graniţă. 
Cunoști istoria insulei Priwall? 

— Nu, răspunse Newman. 

— Cândva, am cunoscut la Lubeck un fost comandant de 
tancuri britanice, care luptase sub conducerea lui Monty. Mi-a 
povestit o istorioară de neuitat. La sfârșitul războiului era în 
fruntea unităţii de blindate, chiar în primul tanc care a ajuns în 
Travemunde și a trecut prin insula Priwall. l-a urmărit pe ruși 
pentru a prelua controlul întregii insule, care era un punct 
strategic, deoarece controla accesul spre Lubeck, atât de pe 
coasta de est, cât și de pe cea de vest. Ajunsese exact la 
mijlocul insulei, când a văzut un tanc sovietic apropiindu-se din 
cealaltă direcţie. Comandantul tancului Armatei Roșii și-a ridicat 
mâna ca să îl oprească pe căpitanul nostru. Comandantul 
tancului britanic a făcut același lucru: a ridicat mâna pentru a 
opri Armata Roșie, care la rândul ei încerca să preia controlul 
Lubeck-ului, ba chiar, dacă ar fi putut, să ajungă în Danemarca. 
Acela este locul în care s-a trasat graniţa. Chiar în locul în care 
s-au întâlnit cei doi comandanţi de tanc... 

— Deci, așa se explică de ce insula Priwall este împărţită în 
două - cu un câmp de mine rusești chiar în mijloc? 

— Exact. Cel puţin, canalul de vest spre Travemunde e sub 
controlul vesticilor. Așa că vapoarele de pasageri din Suedia și 
Finlanda pot să traverseze Baltica și să acosteze acolo. E unul 
dintre cele mai ciudate locuri din lume. Și ţin minte că am citit 
că acolo se află reședința doctorului Berlin, remarcă Tweed. 

— Cel mai ciudat lucru este că nu-și petrece acolo decât o 
parte din timp. Este ca un greier. Îmi amintesc că unul dintre 
vechii camarazi din Kenya a folosit chiar acest cuvânt. 
Hoinărește prin toată lumea, așa ziceau ei. Dar nimeni nu știa 
încotro... 

— Așa că mai bine ar fi să aflăm noi. Cred că ne apropiem de 
intrarea în Lubeck. Mă întreb ce ne așteaptă acolo. 

e 

Drumul de la gară la hotelul Jensen nu dură mai mult de 
câteva minute. Ar fi putut merge și pe jos. Apropiindu-se de 
podul care traversa râul spre insula pe care se afla orașul 
Lubeck, trecură pe lângă două turnuri medievale ciudate, care 
abia mai stăteau în picioare și ale căror acoperișuri semănau cu 
niște pălării de vrăjitoare. 

— Celebrul Holstentor, remarcă Tweed. Emblema orașului 
Lubeck. Împreună cu marțipanul... 

Se întâlniră cu femeia blondă în timp ce își duceau valizele în 
hotel. Newman îi dădu vreo patruzeci de ani. Era înaltă, subțire, 
cu un ten pistruiat și cu ochi albaștri care îl priveau lung și 
direct. 

Se dădu în lături pentru a o lăsa să treacă, iar ea îi zâmbi, 
privindu-l în continuare, apoi se pierdu în lumea de pe stradă. 
Newman privi lung după ea, iar bărbatul din spatele biroului de 
recepţie zâmbi ironic. 

— O cunoașteţi, domnule? întrebă el în engleză. 

— Din păcate, nu. Locuiește aici? 

— O, desigur. Vine la noi în fiecare vară. O cheamă Diana 
Chadwick. Este o doamnă foarte cunoscută... 

— De orice bărbat normal, presupun... 

— Nu cred că aș spune asta. Bărbatul tăcu și zâmbi din nou. 
Foarte cunoscută de majoritatea bărbaţilor, da. Dar nu 
întotdeauna îndrăgită de membrele propriului său sex. Uneori 
mă gândesc că se tem de concurenţă. 

— Diana Chadwick, repetă Newman în timp ce Tweed își 
completa formularul. Am mai auzit numele acesta undeva... 

— Acum mulţi ani, era una dintre frumuseţile înaltei societăți 
din Africa. Zâmbi pentru a treia oară. Nu pentru multă vreme, aș 
îndrăzni să spun... 

— Nu e cumva vorba despre Kenya? întrebă Newman. 

— Ar fi posibil să fie Kenya. Mergeţi la Travemünde, interesați- 
vă pe la englezii de acolo. Petrece mult timp în compania lor. 
Mulţumesc, domnule, îi spuse lui Tweed, apoi împinse registrul 
spre Newman. 

e 

Generalul Lîsenko insistase să-și mute centrul operativ într-un 
birou de la etajul al cincilea al unui bloc de beton de șapte etaje, 
din Leipzig. Acum stătea lângă fereastră, în timp ce Markus Wolf 
făcea ordine printre dosarele pe care le adusese din subsol. 

— M-am simţit ca o molie nenorocită cât timp am stat 
îngropaţi în subsolul acela, se strâmbă el. Era de presupus că o 
să ajungem și aici până la urmă. 

— Munzel poate fi foarte rapid, îi răspunse Wolf pe tonul său 
liniștit și calculat. Ca dovadă, felul în care s-a descurcat cu 
agentul britanic Fergusson și cu gunoiul acela de Palewska. Pe 
de altă parte, cu un om ca Tweed, nu seva grăbi. Răbdarea este 
adeseori cheia succesului. Șeful serviciului de informaţii aruncă 
o privire spre Lisenko pentru a vedea dacă acesta prinsese 
ideea. „Nu, n-a prins-o”, hotărî el. incepu să-i explice mai pe 
larg. În primul rând, Munzel a transmis al doilea raport prin 
turnul de pază Eichholz. Ne-a anunţat sosirea lui Tweed la 
hotelul Jensen din Lubeck. l-am aruncat lui Tweed o momeală și 
el a mușcat. În al doilea rând, Munzel va avea răbdare să-și 
studieze ţinta, să-i afle obiceiurile și felul de a acţiona. Nu va 
lovi decât după ce va avea o imagine completă despre Tweed, 
Și, în orice caz, Balkan va ajunge curând în Lubeck. Vulturii 
noștri se adună... 

— Există o limită de timp. 

— Nu, generale. Nu există nicio limită de timp. Wolf afișă o 
expresie dezamăgită. Informatorul meu de la Berliner Tor din 
Hamburg mi-a spus că atât moartea lui Fergusson, cât și cea a 
lui Palewska sunt considerate accidente, ceea ce dovedește 
competența lui Munzel. Numai ciuma aceea de Kuhlmann de la 
Poliţia Federală din Wiesbaden nu este convins. E un om 
inteligent, Otto Kuhlmann... 

— Poate că ar trebui eliminat... 

— Doamne fereşte! păli Wolf. Un apropiat de-al cancelarului 
Kohl? Am înţeles de la tine că secretarul general a atras atenţia 
că nu trebuie să aibă loc niciun incident - numai accidente. 

— Dar, zâmbi Lisenko ironic, întorcându-se de la fereastră, 
tocmai mi-ai spus că Munzel este un expert în accidente... 

— Bonnul n-ar crede niciodată că Kuhlmann a avut un 
accident. Mai mult decât atât, Kuhlmann ar simţi de la o poștă 
că Munzel vine din Germania de Est. Din fericire, n-are nicio 
bănuială în acest sens. 

— Și de ce e cunoscut Munzel ca „Infirmul”? Are alura unui 
soldat de elită nazist. Chiar seamănă puţin cu unul. 

— Pentru că, deseori, când este în misiune, se deghizează 
într-un infirm. Cine ar suspecta un orb? Sau un bărbat într-un 
scaun cu rotile? E o tehnică pe care s-ar putea să o adopte și 
când va avea de-a face cu Tweed. Și acum, dacă nu ai nimic 
împotrivă, aș vrea să continuu să îmi aranjez dosarele... 

— A, dosarele. Da, convinge-te că sunt în regulă, îl sfătui 
Lisenko pe un ton sarcastic. 

(J 

În săptămâna care urmă, lui Newman i se păru că Tweed își 
pierduse simţul direcţiei. Hoinăriseră de jur împrejurul insulei în 
bătaia soarelui și în arșiţa care devenise insuportabilă. Orașul 
Lubeck era plin de turiști în vacanţă, ceea ce îl îngrijora pe 
Newman. Prea multă lume. 

Cei mai mulţi erau nemți, care stăteau în cafenelele de pe 
stradă bând și discutând. Hotelul Jensen era mic, dar bine 
îngrijit, iar fereastra lui Tweed dădea spre cele două turnuri 
gemene ale Holstentor-ului de dincolo de râu. Peste drum de 
hotel, bărci de agrement culegeau pasagerii dornici de o 
croazieră pe râu. Era o atmosferă leneșă și relaxată. Tweed își 
petrecu un timp stând de vorbă cu directorul de la Jensen, un 
bărbat căruia îi plăceau englezii și care era deopotrivă informat 
și subtil în privința condiţiilor de o parte și de alta a frontierei. 
Newman ajunsese să facă cunoștință cu blonda Diana Chadwick, 
care era tunsă scurt și îi amintea de fotografiile fetelor din anii 
treizeci, dinainte de război. 

— Negreșit ar trebui să veniţi în Travemünde, îi spuse ea, în 
timp ce stăteau la o masă din faţa hotelului, unde se duseseră 
să bea ceva. Acolo sunt oamenii cei mai încântători. Marinari și 
multă distracţie. Vă veți forma o idee despre cum era viața 
înainte - atunci când ne bucuram de fiecare zi. Niciuna dintre 
mașinile voastre perfide - calculatoare sau cum le mai numiţi... 

— Dar sunt numite calculatoare... 

— Și dacă locuiţi în Anglia, v-au introdus acum pe toţi într-una 
dintre aceste mașinării diabolice. S-a terminat cu orice 
intimitate. Ca un fel de poliţie naţională, aș zice. Cărţi de credit 
și toate celelalte. Venite din America, desigur. Toate lucrurile 
îngrozitoare vin din America. Urăsc locul acela. 

— Să înţeleg ca aţi fost acolo? 

— O dată. La New York. În canioanele acelea periculoase. De 
ce să mă duc în Arizona sau pe unde o fi Marele Canion? New 
Yorkul este plin de ele. De fapt, m-am distrat de minune. Toată 
lumea m-a invitat la petreceri. Dar m-am simţit ca un exponat. 
„Uite, avem cu noi o englezoaică. Nu-i așa că-i nostimă? Este o 
plăcere să o auzi vorbind - este atât de diferită de noi.” Işi 
termină Bloody Mary-ul și spuse că da, mai dorește unul. „Atât 
de diferită de noi”, repetă ea. „Slavă Domnului, mi-am spus, 
cine ar vrea să fie ca voi?” Zâmbi și începu să-l studieze pe 
Newman. Pun pariu că mă consideraţi cea mai îngrozitoare 
dintre snoabe. Ceea ce și sunt, desigur... 

— Aţi menţionat Travemünde, îi aminti Newman. Nu acolo 
locuiește doctorul Berlin? 

— Numai o parte a anului. În acest moment e plecat. E 
așteptat să se întoarcă oricând. 

— Și atunci, unde poate fi găsit? 

— Dumnezeu știe. Pleacă fără să spună nimănui unde. Dar 
are munca sa cu refugiații. E înnebunit după asta. Nu pot să 
înțeleg de ce. Oamenii ar trebui să se descurce singuri. Eu 
întotdeauna am fost nevoită... 

— Unde v-aţi născut? își ridică Newman paharul spre ea. 

Diana Chadwick avea picioare subţiri, frumoase, un bust mic 
și un fizic plăcut. Purta o rochie de vară atrăgătoare, cu buline, 
cu guler înalt. Foarte feminină. Avea trăsături frumoase, un nas 
drept și o gură fermă care sugera multă personalitate, 
caracteristică subliniată și de bărbia ascuţită. 

Cel mai izbitor lucru erau ochii albaștri ca safirul, în care 
strălucea un strop de răutate, ce se ivea chiar și atunci când 
zâmbea sau când îl privea pe Newman în ochi. El simţea că ar fi 
putut să-i asculte vocea caldă o noapte întreagă. Mai presus de 
orice, în personalitatea sa era un aer de siguranţă plăcută care 
atrăgea. 

— În Hampstead, Londra, zise ea, scuturându-și ţigara în 
scrumieră. Tatăl meu lucra în Serviciul Colonial, așa că am 

călătorit în jurul lumii, din loc în loc. Educaţia mea a fost, ca să o 
spun în câteva cuvinte, intermitentă. Câte ceva în Kuala 
Lumpur, câte ceva în Hong Kong, apoi în Nairobi, în Kenya. 
Părinţii mei au murit amândoi într-un accident de mașină, când 
aveam optsprezece ani. Pe la nouăsprezece m-am măritat. 
Acolo, în Kenya, l-am întâlnit pentru prima dată pe doctorul 
Berlin. Nu era mult mai în vârstă decât mine, dar era deja o 
legendă. 

— Ce coincidenţă să-l reîntâlniţi aici, în Lubeck, dintre atâtea 
locuri... 

— Domnule Newman. 

— Spuneţi-mi Bob... 

— Diana. Bob, intenţionezi cumva să-mi iei un interviu ca 
relicvă a bătrânului Imperiu? 

— Cu greu te-aș putea numi o relicvă... 

— Eviţi întrebarea. 

Își flutură spre el ţigara pe care o ţinea într-un portţigaret de 
fildeș, iar Newman primi cu un zâmbet mica înțepătură. 

— Nu, pur și simplu, îmi face plăcere să vorbesc cu tine. Nu 
am mai scris de un an niciun articol pentru ziar. 

— De ce nu? Toţi acei bani pe care ţi i-a adus bestsellerul te- 
au transformat într-un leneș? 

— Soţia mea a murit... 

— Îmi pare rău. Am un talent de a face gafe. Sunt convinsă că 
lumea mă invită la petreceri ca să mă audă dând-o în bară. 
Spun cele mai nepotrivite lucruri. Uite, tocmai urmează să spun 
unul. Ești în căutarea unei alte femei? 

— S-ar putea ca tocmai asta să fac. 

„Are un ten perfect”, își spuse Newman. Pielea era 
extraordinar de albă. Pe scaunul de lângă ea stătea o pălărie de 
paie elegantă, cu boruri largi. Un alt semn al anilor treizeci. Și al 
vieţii de la tropice. Nicio fată care se respectă nu și-ar expune 
pielea la razele soarelui din Nairobi. 

— De asemenea, spuse ea încet, s-ar putea să urmărești să 
obţii un interviu cu doctorul Berlin. Foarte dificil. S-ar putea să te 
pot ajuta, dacă aceasta este ceea ce urmărești... 

— Mulţumesc. Îţi voi reţine oferta. De ce stai la Jensen, când 
prietenii tăi sunt la Travemünde? 

— Ca să scap de ei, desigur! Zâmbi din nou răutăcios. Din 
când în când îmi place să fiu singură. Aruncă o privire în jos. Fir- 
ar să fie! Am vărsat băutură în poală. 

Poală. Newman întâlnise acest cuvânt numai în romanele 
scrise cu douăzeci de ani în urmă. Un neamţ de la masa vecină, 
un bărbat înalt și blond, de vreo treizeci de ani, îi oferi un pahar 
cu apă. 

— Vă mulţumesc foarte mult, spuse Diana. Este tocmai ce-mi 
trebuia. 

— Sunt încântat să vă fiu de folos. De orice folos... 

— O, da? 

Faţa îi deveni impenetrabilă. Folosi un șerveţel de hârtie pe 
care îl înmuie în pahar pentru a-și curăța rochia. Neamţul își 
împinse scaunul în spate, îi zâmbi din nou și plecă agale. 

— Obișnuitul Don Juan, observă Newman. 

— Este Kurt Franck. L-am văzut când a ajuns la Mowenpick și 
și-a dus bagajul înăuntru. Nu, nu îl știu. Știu câte ceva despre el. 
Începuse să se învârtească prin mulţimea de la Travemünde, 
încercând să intre în grațiile celor de acolo. Cred că e un artist 
ratat, probabil un întreţinut de văduve. Gigolo... 

Newman își ridică privirea în timp ce Tweed ieșea din hotel. 

— Încotro? întrebă el. 

— Mă gândeam să fac o plimbare prin oraș. Ilnăuntru este ca 
într-un furnal. 

Newman îl prezentă Dianei Chadwick. Tweed îi luă mâna, 
observând forma frumoasă, cu degete lungi și destul de subțiri. 
Lacul de unghii avea cea mai deschisă nuanţă de roz. Nu ca 
unele dintre acele orori roșii ca sângele. 

— Și dumneavoastră sunteţi tot în vacanţă, domnule Tweed? 

— Încerc să mă relaxez, să mă odihnesc pentru o vreme. Ca o 
schimbare. 

— Te voi însoţi în această plimbare, zise Newman, ridicându- 
se. Mi-au înţepenit picioarele. 

— Poate v-ar face plăcere să ne însoţiţi, domnişoară 
Chadwick? sugeră Tweed. Puţină companie feminină m-ar 
înveseli nespus. Observă expresia lui Newman. Probabil că și pe 
Bob la fel. 

— AȘ fi încântată. Se ridică în picioare și își puse pălăria cu 
boruri largi. Două escorte... Flirta cu Tweed pe faţă. Cred că este 
ziua mea norocoasă... 

Timp de încă zece zile aceasta fu atmosfera; Tweed, 
învârtindu-se prin insulă, privind clădirile vechi, restaurantele în 
strălucirea lor medievală, plimbându-se de-a lungul cheiurilor 
liniștite, umbrite de copaci, în timp ce vapoare de croazieră și 
bărci mai modeste pluteau prin atmosfera toridă, iar căldura 
înăbușitoare nu mai contenea. 

— Ce naiba ai de gând să faci în continuare? întrebă Newman 
în timp ce stăteau într-o după-amiază în camera lui Tweed, 
privind lung pe fereastră spre mulțimea care forfotea 
dedesubtul lor. Mi-ai spus să continuu să adun informaţii despre 
doctorul Berlin, dar tu n-ai făcut niciun gest pentru a afla ce se 
petrece. La Hamburg au fost uciși doi oameni - sau ai uitat? 

— Nu! răspunse Tweed pe un ton repezit. Și să știi că ţineam 
mult la lan Fergusson, așa că ai făcut un comentariu foarte 
nepotrivit... 

— Îmi pare rău, dar nu mai am răbdare... 

— O ai pe Diana pentru a-ţi petrece timpul... 

— Jumătate din timp îl petrece cu tine... 

— Nu pentru că așa vreau eu. Este alegerea ei. Tweed se 
amuza. Tonul i se schimbase. Dacă tu ai ajuns la capătul 
răbdării, cum crezi că se simt adversarii noștri? Fabius Maximus, 
generalul roman, numea acest lucru inactivitate regală... 

— Vrei să spui că o faci intenţionat? 

— O, bineînţeles că o fac intenţionat. Am fost condus spre 
Lubeck la capătul unei funii trase cu grijă. Imagineazăcţi 
tensiunea în care trebuie să se afle opoziţia. În curând își va 
scoate colții. 

— Dacă va merge... 

— Va merge. Îi cunosc pe prietenii mei de dincolo de 
frontieră. 


10. 


— Ce naiba pune la cale Tweed? Lisenko se plimba de jur 
împrejurul camerei spartane de la cel de-al cincilea etaj al 
clădirii din Leipzig. Spune-mi! strigă el la Wolf, așezat în spatele 
biroului. Tu cu răbdarea ta... 

— Trebuie să recunosc că ceea ce face... 

— Ceea ce nu face... 

— Voiam să spun... 

Markus Wolf, un bărbat bine clădit, a cărui statură o domina 
pe a lui Lisenko, se ridică în picioare, își băgă mâinile în 
buzunare și începu să se plimbe. 

— Voiam să spun, repetă el, că încep să devin contrariat. 
Munzel a dat zilnic raportul la telefon, din Hamburg. Se pare că 
Tweed nu face nimic altceva decât turism. Nu s-a dus nici măcar 
la poliţia de lângă Lubeck-Sud, din afara orașului. lar acum, 
Balkan este pe poziţie... 

— l-am deschis drumul spre doctorul Berlin prin Palewska, un 
informator de încredere, din punctul lui de vedere. Nu s-a dus la 
Travemünde - asta, dacă e să avem încredere că Munzel își 
vede de treabă. 

— Erwin Munzel, zise Wolf cu răceală, este cel mai bun pe 
care l-am avut vreodată. Personal l-am ales pentru această 
misiune... 

— Munzel este un sadic. 

— Da, s-ar putea să aibă acest defect. Vă garantez că își 
iubește munca. Dar ceea ce contează este că e un profesionist 
de mâna întâi. i 

— Deci, ce vom face? se precipită Lîsenko. In curând voi primi 
un telefon de la secretarul general. Ce să-i spun? Că Tweed a 
sosit și că se distrează de minune? Crede-mă, acest lucru îl va 
bucura mult pe Gorbaciov... 

— Gorbaciov este responsabilitatea ta, zise Wolf tăios. 

— Și a ta este să-l ucizi pe Tweed. Tu ești în linia întâi... 

— Desigur, îmi dau seama, zise Wolf cu ironie. Lasă pe seama 
nemților toate treburile murdare! Și dacă răsuflă ceva, în fața 
frontului internațional Kremlinul este curat. Până acum, Tweed a 
stat numai prin zone aglomerate, în permanenţă însoțit de un 
corespondent străin, Newman. Nu iese după apusul soarelui și 
mănâncă în restaurantul hotelului Jensen, unde locuiește. Câte 
ocazii crezi că a avut Munzel? 

— Aceasta este problema ta. Tu te ocupi de partea executivă 
a problemei. Îţi folosești propriii oameni. Rolul meu este de 
observator. Repet, ce vei face în continuare? ă 

„De la vom s-a trecut la veř, observă Wolf cu cinism. Işi 
potrivi ochelarii cu rame groase, se așeză înapoi în spatele 

biroului său și reciti ultimul raport în timp ce Lisenko se plimba 
de colo-colo exasperat. 

— După cum am spus, răspunse el în cele din urmă, Balkan 
este pe poziţie... 

— Aceasta este ceea ce gândesc de ani de zile, îi aminti 
Lisenko. Una dintre cele mai îndrăzneţe proiecte pe care le-a 
avut organizaţia mea. Un Philby mai mare în colectivul lui 
Tweed... 

— A cărui identitate am protejat-o, replică Wolf înţepător. 

— De acord. Dar trebuie să-l folosim la maximum - și dacă 
trebuie, să ne asumăm un risc. 

— Vom grăbi lucrurile, hotărî Wolf. Îi voi trimite un mesaj lui 
Munzel. Dar nu îmi place niciodată să mă grăbesc. 

— Este hotărârea ta, îi replică Lisenko cu dibăcie. 

— Și este exact lucrul pe care pot să-l fac - să iau o decizie. În 
următoarele zile vom pune lucrurile în mișcare... 

Wolf puse mâna pe receptor și îl ridică. 

e 

— S-a întors doctorul Berlin, Bob, zise Diana. Dă o petrecere și 
te-a invitat și pe tine... 

Dimineaţă târzie. Stăteau la una dintre mesele aflate în fața 
hotelului pentru a bea ceva înainte de masă. Acesta devenise 
unul dintre obiceiurile lor zilnice. Să stea și să sporovăiască 
despre arșiță înainte ca valul de căldură să-i dea gata. Diana era 
cu pălăria ei de paie, cu borurile aranjate în așa fel, încât să-i 
umbrească faţa. Când Tweed apăru, ridică privirea. 

— Tweedy, ești invitat la o petrecere... 

Newman își ascunse un zâmbet. Era singura persoană pe care 
o cunoștea care și-ar fi permis să-i spună așa. Tweed se așeză și 
începu să-și curețe ochelarii cu batista. 

— Drăguţ. Mulţumesc. Spune-mi despre ce este vorba... 

— O, nu-mi mulțumi mie. După cum îi spuneam și lui Bob, 
este petrecerea doctorului Berlin. Îl privi pe Newman cu o 
severitate prefăcută. Trebuie să îţi spun că există niște condiţii. 
Fără interviuri. Vei fi singurul reporter acolo... 

— Probabil că se va strecura unul dintre localnici, îi răspunse 
Newman. 

— Nu se va întâmpla una ca asta! Vor fi paznici la poartă. Vor 
pune și câini de pază. La intrare va trebui să te legitimezi. De 
preferinţă cu pașaportul... 

— Sună a lagăr de concentrare, zise Tweed prietenos. Aș dori 
să știu mai multe înainte de a accepta - dacă nu este 
nepoliticos. Unde va avea loc petrecerea, la ce oră, în ce zi? 

— Poimâine. Ne adunăm la trei după-amiază. Mă puteți însoţi 
amândoi. Va avea loc în vila doctorului Berlin din insula Priwall, 
vizavi de Travemünde. În Mecklemburgerstrasse - aceasta este 
strada principală care se întinde în linie dreaptă până la 
frontieră. Acolo ne vom opri! 

— Știu, zise Tweed, observându-i mirarea. Am studiat o hartă 
a zonei, îi explică el. Cum îl înștiințăm pe doctorul Berlin că-i 
primim invitaţia? 

— O, aceasta o puteţi lăsa în seama mea. Făcu o pauză 
pentru a-și înghiţi ultimul strop de băutură. Vă avertizez în mod 
solemn că, probabil, nu vă veţi întâlni cu gazda. Este un om 
foarte timid și rezervat. 

— Vrei să spui că nici măcar nu-l vom vedea? întrebă Tweed. 

— O, va fi pe peluză. Dar înconjurat, probabil, de prieteni 
apropiaţi. Nu se așteaptă să fie abordat de musafiri - nici măcar 
pentru a-i mulțumi. De fapt, făcu ea o grimasă, nici nu îi place 
acest lucru... 

— De când locuiește pe insula Priwall? întrebă Tweed pe un 
ton neutru. 

— Habar n-am. Diana își potrivi pălăria. Și acum, dacă nu 
aveți nimic împotrivă cred că îi voi face o vizită ca să-i spun că 
veniţi. Va fi foarte mulțumit... 

— Nu-i poţi da un telefon? îi sugeră Newman. 

— Nu se poate. În plus, am un cadou pentru el. Ca de fiecare 
dată când se întoarce în Priwall... 

— Te conduc la gară... 

Newman se ridică o dată cu ea, dar Diana dădu negativ din 
cap și-i zâmbi cu dădură. li lovi ușor încheietura cu mânerul 
umbrelei viu colorate, după care o deschise larg. Era într-una 
dintre stările ei cele mai aiurite și făcu o piruetă cu graţia unei 
balerine. 

— Urăsc trenul acela vechi și încet. Prefer să conduc până 
acolo solidul și bătrânul meu Volkswagen. Pe curând. Ne vedem 
diseară la cină... 

— O fată pe cinste, zise Tweed, privind-o până când dispăru la 
colțul străzii. 

— Așa trebuie să fie, de vreme ce a reușit să te determine să 
porți o jachetă tip safari... 

Diana observase că Tweed nu era îmbrăcat potrivit cu 
vremea. Îl convinsese să intre într-un magazin și îl făcuse să 
încerce trei jachete. Spre uimirea lui Newman, cumpărase una la 
care asortase o pălărie de paie. 

— Fata asta te joacă pe degete, Tweed. 

— Îmi place, zise Tweed pe un ton mai scăzut. Dar acum am 
ceva de lucru pentru tine. Cercetează trecutul Dianei Chadwick, 
dar vezi să umbli cu mănuși. Vreau să-i cunosc povestea 
începând cu ziua în care s-a născut la Hampstead - 
presupunând că, într-adevăr, s-a născut acolo. 

e 

O dată ajunși în dormitor, atitudinea lui Tweed se schimbă 
complet. Își aruncă pe pat pălăria de paie în timp ce Newman îl 
privea, își scoase jacheta și o azvârli după pălărie, închise 
ambele ferestre și acum era liniște, zgomotul traficului venit de 
peste pod, din Lubeck, amuţise. 

— Nu-mi dădusem seama că ești sceptic în privinţa Dianei, 
comentă Newman. 

— Sunt sceptic în privinţa oricui, zise Tweed care se plimba 
încet prin cameră, adunându-și gândurile. Desigur, s-ar putea să 
nu o folosească decât pe post de mesager. 

— Mesager? 

— Da. Sunt sigur că ţi-ai dat seama ce s-a întâmplat. l-am 
provocat, i-am determinat să facă ei primul pas. La această 
petrecere va fi cineva angajat de doctorul Berlin, cel puţin să mă 
privească atent. La lucru, Bob. Tot ce poţi scoate la iveală 
despre doctorul Berlin... 

— S-ar putea să fie o misiune dificilă. Dacă e să o credem pe 
Diana, nu-i încurajează pe oameni să se apropie. 

— Amănunt interesant în sine. Cred că cel mai bun lucru de 
care ai putea să te legi ar fi acea colonie plutitoare - acei 
britanici ciudaţi din fostele colonii care trăiesc pe vapoare și trec 
în fiecare an din Baltică în Mediterană. 

— Mai este și altceva? Pari foarte agitat... 

— La drept vorbind, da. Mă tem că pauza noastră a luat 
sfârșit. l-am spus Monicăi să-l înștiinţeze pe Howard că locuiesc 
la Jensen. În timp ce tu erai cu Diana la un pahar, a telefonat 
Masterson. De la Viena. Trebuie să mă duc la o cabină telefonică 

de la gară și să-l sun exact la amiază. Are informaţii, care nu 
vrea să treacă prin centrala telefonică a hotelului. Părea că este 
ceva foarte urgent... 

— Vin cu tine. 

— Vom pleca spre gară în câteva minute. În plus, iar aceasta 
este o coincidenţă stranie, Erich Lindemann a telefonat imediat 
după aceea. Pleacă din Copenhaga să mă întâlnească la 
Puttgarden, feribotul din această parte a Balticii... 

— Când? : 

— Spre seară. iți dau detalii mai târziu. Și el are unele 
informații. A refuzat să-mi dea vreun indiciu la telefon. Un tip 
tare precaut, Erich. 

— Deci, într-un fel sau altul, cu toții se îndreaptă către 
Lubeck. Cel puțin doi dintre cei patru suspecți. Tot n-ai idee cine 
ar putea fi? Hugh Grey, Masterson, Lindemann sau Dalby? 

— Nu am nici cea mai vagă idee. Tweed își împreună mâinile. 
Principalul este că lucrurile se mișcă. Presimt că de acum încolo 
liniștea se va risipi tot mai repede. 

a 

— Te ascult, zise Tweed din interiorul unei cabine telefonice 
din gara centrală. Care sunt noutățile? 

— Telefonul tău a picat excelent. Am câteva detalii 
confidențiale. Eşti în oraș, nu-i așa, bătrâne? 

Era vocea puternică, de fanfaron, a inconfundabilului Harry 
Masterson. Reacționase prompt la identificarea școlărească pe 
care o născocise Tweed. Nu îi făcea plăcere, dar așa orice 
operator care i-ar fi ascultat și care ar fi înțeles limba i-ar fi 
crezut doi englezi tipici. 

— Sunt în oraș, îl asigură Tweed. Cum merge treaba? 

— Nu se va termina fără o reducere de zece la sută a 
prețului... 

— E prea mult. Trebuie să ne gândim. 

— A, şi încă ceva... Masterson vorbea ca și când ar fi fost ceva 
minor... un domn pe care ar trebui să-l cunoști a pornit spre 
colțul de lume în care te afli. Poreclit „Infirmul”. Acum este pe 
lângă Gmund. Vestea nu e proaspătă - am auzit-o întâmplător. 
Așa că acum ar putea să fie în apropiere. E o concurență 
serioasă. 

— De acord, zise Tweed, simțind cum i se contractă mușchii 
feţei. Cred că e momentul să-ţi spun noapte bună, Viena... 

— Wiedersehen. 

— Cum stă treaba, întrebă Newman în timp ce ieșeau din gară 
în bătaia soarelui de amiază. Arăţi de parcă ai fi întâlnit o 
fantomă. Vești proaste? 

— S-ar putea zice că sunt cele mai proaste posibile. Ai auzit 
vreodată de cineva din Germania de Est supranumit „Infirmul”? 

— Aud acum. Cine e el - sau ea? 

— El. Cel mai bun asasin profesionist. Bănuit de moartea a cel 
puţin șapte dintre agenții noștri. E specialist în a-și face crimele 
să pară accidente. Nu avem nicio descriere sau fotografie de-a 
lui. Harry Masterson spune că a trecut de curând graniţa la 
Gmund, în Austria, și că se îndreaptă spre noi. Poate că a ajuns 
deja... 

— E un drum al naibii de lung până la Lubeck. A trebuit să 
traverseze o parte din Austria și întreaga Germanie. 

— Lucru foarte deștept. Dacă vrei să treci de Cortina de Fier, 
nu o faci pe aici. Granița este prea bine păzită. E mult mai ușor 
să te strecori pe la frontiera austriacă. Același lucru se întâmplă 
dacă vrei să trimiţi un om în Vest. S-ar putea să ne aștepte o 
mare neplăcere în pragul ușii. 

— Cel puţin, Masterson ne-a avertizat... 

— Ceea ce mi se pare foarte ciudat. Se presupune că a sunat 
din Viena. Aș fi jurat că a fost un apel local - făcut de undeva din 
apropiere... 

— Probabil o linie specială... 

— Probabil. 

e 

Luară expresul de cincisprezece și treizeci și trei de la 
periferia Lubeck-ului spre Copenhaga. Ora de sosire la 
Puttgarden era șaptesprezece și unsprezece minute. Trenul era 
destul de gol, și Tweed privea cu interes pe fereastră în timp ce 
trenul se îndrepta spre nord. Mai multe câmpii, dar din ce în ce 
mai puţine așezări umane. După ce ieșiră din Lubeck și aruncară 
o privire spre Baltica albastră, peisajul deveni dominat de 
câmpii cultivate. 

— Pe aici te poţi pierde, fără să mai fii găsit niciodată, 
remarcă Newman. 

— Va fi și mai pustiu atunci când ne vom apropia de insula 
Fehmarn, zise Tweed. Calea ferată traversează strâmtoarea 
Fehmarn, spre insulă, pe un pod. 

Expresul încetini, înaintând lent către un pod lung. Newman 
privi pe geam și văzu dedesubt albastrul intens și schimbător al 
Mării Baltice. Valurile reflectau lumina soarelui cu străluciri 
asemeni mercurului. 

Câmpurile cu iarbă înaltă unduiau în bătaia brizei, iar ochiul 
nu putea distinge niciun semn de locuință omenească. Insula 
era dominată de o atmosferă de singurătate dezolantă care 
stăruia, cu toată lumina soarelui. 

Expresul încetini din nou și nu peste multă vreme intră pe 
peronul gării din Puttgarden. Nimic nu sugera existenţa vreunui 
oraș sau măcar a unui sat. Nu se vedea decât peronul. Când 
coborâră, Newman aruncă o privire în dreapta sa, spre nord. 
Văzu în depărtare, dincolo de locomotivă, o gaură întunecată, 
asemeni unei uriașe grote. Deasupra intrării era un acoperiș 
imens de metal, ca un scut. Privea spre feribotul deschis în 
așteptarea expresului. 

— Nu-l văd pe Lindemann, remarcă Newman. 

— Ai răbdare. Hai să ne plimbăm pe peron... 

— Cine sunt oamenii aceștia? 

Newman arătă spre un grup mic care coborâse din tren și 
aștepta lângă șosea. Cel mult doisprezece pasageri. 

— Așteaptă autobuzul spre Burg. Un loc uitat de lume, 
comentă Tweed. Numai câteva case și magazine, și totuși e cel 
mai mare cătun din Fehmarn. O, dar pe cine vedem noi aici? 

Newman îl recunoscu cu greu pe Erich Lindemann care cobora 
din expres. Purta o haină Norfolk, pantaloni largi de catifea, o 
pălărie din piele de căprioară trasă pe frunte și o pereche de 
ochelari concavi. Ochii lui cenușii, ageri, îl priveau lung pe 
Newman pe deasupra lentilelor. Avea un aer cu totul schimbat și 
părea a fi însăși întruparea Profesorului. 

— Ai venit cu același tren ca și noi, din Lubeck? îl întrebă 
Newman, nedumerit. 

— Asta ar crede oricine ne-ar vedea, zâmbi Lindemann 
crispat. Nu. Imediat ce expresul a ajuns pe peron, m-am urcat în 
el prin față, am străbătut jumătate de tren până când v-am 
găsit, apoi am coborât. Propun să ne plimbăm încolo și încoace - 
vreau să prind acest expres înapoi spre Copenhaga. Pleacă la 
șaptesprezece și douăzeci și cinci. Ceea ce înseamnă că avem 
mai puţin de zece minute. Se întoarse spre Tweed. Apropo de 

veștile pe care ţi le aduc, mă bucur că Newman e cu tine. Ține-l 
alături, oriunde te-ai duce... 

— Ce noutăţi? îl întrebă Tweed. 

Își trecu o mână prin părul răvășit de vânt. Aerul era 
împrospătat de o briză sărată și puternică ce venea din direcţia 
Mării Baltice. 

— De luni de zile încerc să aflu identitatea tipului ce 
controlează armata agenţilor inamici care au împânzit Germania 
de Vest. Veniţi cu toţii din Germania de Est, desigur. Da, 
continuă el pe un ton sigur în timp ce se plimbau, știu că, 
teoretic, aceasta este treaba lui Hugh Grey, dar teoriile noastre 
se suprapun. Toate aceste feriboturi care traversează Baltica - 
aici și la Lubeck... 

— Ce ai aflat? îl întrebă Tweed. 

— Numele conspirativ. Balkan. Știu că nu este prea mult. Dar 
am mai aflat că Balkan a ajuns de curând în Lubeck. M-am 
gândit că ar trebui să te avertizez. 

— De unde ai informaţia, Erich? 

— Bineînțeles că nu-l pot numi pe informatorul meu. Să 
spunem că am trecut de curând pe la Oslo. Este un oraș 
interesant și, firește, chiar la nord, în munți, este marea bază 
NATO. 

— Înţeleg... 

Tweed rămase tăcut câteva momente. Știa foarte bine despre 
ce vorbește Lindemann. Norvegia. În nordul îndepărtat exista o 
zonă ciudată în apropierea Mării Barenţ, unde o parte din 
frontiera Norvegiei se suprapunea cu cea a Uniunii Sovietice. 
Numai un agent foarte bun ar fi putut să treacă din Rusia - dar 
Lindemann era un foarte bun șef de sector. 

— Acest Balkan, continuă Tweed, ai cea mai vagă indicație de 
unde ar putea să vină? 

— Nici cea mai mică idee. Mi s-a spus că numai Lisenko însuși 
deține secretul identităţii sale reale. Aceasta te poate ajuta să-ți 
formezi o părere despre puterea pe care o deţine Balkan. De 
viaţă și de moarte, aș zice eu. Și mai este ceva. Este pe această 
poziţie, deținând puterea, de multă vreme, probabil de câţiva 
ani... 

— Ciudat că n-am auzit de el până acum... 

— Ba nu, e ușor de înțeles. E încă un detaliu minor. 
Lindemann înainta încet între Newman și Tweed. Din când în 

când, Lisenko schimbă parolele. Dar, de o vreme, i se spune 
Balkan. Mi s-a mai spus și că este foarte mobil. Se uită la ceas. 
Ei, Tweed, mă tem că asta este. Trenul meu pleacă peste un 
minut... 

— Mulţumesc că ai venit, Erich. Și mulțumesc pentru 
informaţii. Simt că acum suntem cu un pas în faţa dușmanului... 

— Nu uita de propunerea mea, zise Lindemann, în timp ce 
deschidea ușa unui compartiment gol. Dacă aici lucrurile se 
încing prea tare, dă-mi un telefon și ne vedem la Copenhaga, la 
un expres. Nu lua avionul. O, e posibil ca Balkan să-și aibă sediul 
în Oslo. 

Înainte ca Tweed să poată răspunde, ușa se închise cu 
zgomot. Hotărâră să facă o plimbare de-a lungul drumului de 
țară, până când trenul lor înapoi spre Lubeck urma să fie tras la 
peron. Newman mai aruncă o privire spre expresul care nu 
părăsise încă gara, apoi o curbă a șoselei i-l ascunse vederii. 

— Din punct de vedere intelectual, Lindemann e o forță, 
remarcă Newman. 

Vântul le bătea din faţă. 

— Și e un om cu multe talente. Nu ţi-ar veni să crezi că acum 
câţiva ani, felul său principal de a se relaxa era să facă teatru de 
amatori. Am auzit că ar fi putut trăi numai din asta... 

— Nu l-am recunoscut imediat ce a ieșit din compartiment. Se 
pricepe destul de bine să se deghizeze. În plus, am fost destul 
de intrigat de cele câteva detalii pe care le-a cules despre 
Balkan. Știu că analogia nu prea ţine, dar mi-a adus aminte de o 
persoană despre care am auzit de curând. 

— Nu cumva ne gândim la același lucru? se întrebă Tweed cu 
voce tare. 

— Doctorul Berlin... 

— Exact. De ce? 

— Lindemann a spus că Balkan deţine de multă vreme 
puterea și că este foarte mobil. De la Diana am aflat că Berlin 
este ca un greier, sare din loc în loc. Nimeni nu știe unde 
dispare, în plus, trăiește ca un sihastru și nu acceptă să i se ia 
interviuri. Pe mine m-a acceptat acum câţiva ani, în mod sigur 
pentru a închide gura celorlalți. Cel mai ciudat este că atunci 
când stăteam de vorbă cu el, am simţit că îl mai întâlnisem 
cândva... 

— Problema este că ceva face un gol imens într-o astfel de 
teorie. Diana Chadwick. Ea l-a cunoscut când erau în Kenya - 
adică, acum douăzeci de ani. Nu se prea poate să fi fost Balkan 
pe vreme aceea. 

— Cred că ai dreptate. 

O vreme, se plimbară în liniște, fiecare cu gândurile sale. 
Tweed se uită la ceas și spuse că era vremea să se întoarcă la 
gară. Ajunseră din nou în tren, călătorind spre sud, tot într-un 
compartiment gol. La un moment dat, Newman spuse: 

— Tweed, avem de gândit și de făcut o mulţime de lucruri. 
Trebuie să aflu trecutul Dianei Chadwick și al doctorului Berlin. 
Și, în plus, ne așteaptă evenimente noi. Petrecerea de pe insula 
Priwall, de poimâine. Afacerea cu acest misterios Balkan. Si 
sosirea iminenta a criminalului căruia Masterson îi zice 
„Infirmul”... 

— Se pare că este suficient pentru a ne ţine ocupați când 
ajungem la Lubeck, acceptă Tweed. 

Fără să-și dea seama, făcuse remarca anului. La Lubeck 
situația explodase. 


11. 


— La Travemünde lucrurile au scăpat de sub control. 

Într-un costum sobru, gri închis, Kuhlmann stătea lângă 
fereastra din camera lui Tweed, de la Jensen, privindu-i pe cei 
doi. Pe fereastră se vedea cum se lasă amurgul, o strălucire 
purpurie deasupra Lubeck-ului, ale cărui străzi erau invadate de 
o lumină ciudată, de vis. 

— De unde ai știut cum mă poţi găsi? întrebă Tweed. 

— V-am pus pe amândoi sub urmărire la gara din Hamburg. 
Omul meu v-a urmat în expresul de Copenhaga. Prima oprire, La 
Lubeck. Un telefon la sediul central al poliţiei, aici, la Lubeck- 
Sud. A urmat înregistrarea de la hotel. La Jensen... 

— Și ce s-a întâmplat la Travemünde? întrebă Newman. 

— O altă crimă oribilă. O blondă din străinătate. Violată și apoi 
măcelărită. Au găsit-o în pădurea din insula Priwall. O suedeză. 
Altă persoană străină. Prin asta devine de competenţa Poliţiei 
Federale. 

— Spui întruna „altă”, zise Newman. 

— Acum șase luni, la Frankfurt, o olandeză a fost găsită la 
primele ore ale dimineții pe malul râului Main. Același modus 
operandi - dacă poţi da un nume atât de frumos acestei frenezii 
maniace. 

— N-ai putea să fii un pic mai clar? întrebă Tweed. 

— Bine că v-aţi terminat cina. Foarte bine, să fim ceva mai 
clari. În primul rând, amândouă sunt blonde. Maniacul le 
măcelărește cu un cuţit cu lama lată - le taie efectiv în bucăţi, 
ca un măcelar care tranșează o vită. Doamne, și abia apoi le 
violează. În Travemunde lumea a început să-și baricadeze ușile, 
să-și asigure bărcile. Cuvântul panică e prea blând. 

— Fără îndoială că este o supoziţie foarte generală, insistă 
Tweed. Până la Frankfurt este cale lungă... 

— Am avut plăcerea, deși cu greu i-aș putea spune așa, dea 
vedea ambele cadavre la morgă. Este același ucigaș. Acum, să 
verificam cine era în ambele orașe la momentul crimei. 
Surpriză! Voi doi... 

— Dar e ridicol, zise Tweed încet. 

— Mă pune într-o postură ciudată, Tweed. E un mesaj de la 
prima doamnă a Angliei pentru cancelarul Kohl din Bonn, care 
și-a trimis unul dintre cei mai buni oameni ca să vă 
supravegheze cu un ochi părintesc... 

— Un ochi părintesc. O, pentru numele lui Dumnezeu, 
protestă Tweed. 

— N-am terminat, zise Kuhlmann, scoțându-și trabucul și 
zâmbind pentru a mai destinde atmosfera. Vă am acum pe lista 
suspecţilor... 

— Nu poţi vorbi serios, izbucni Newman. 

— Sunt serios când vă spun că am cercetat cine se afla în 
ambele locuri la momentul nepotrivit. Acum toate registrele de 
la hotelurile din Lubeck și Travemunde sunt adunate și trimise la 
Köln. E o treabă mizerabilă, dar cineva trebuie să o facă. Apoi 
calculatorul din Köln va verifica lista cu persoanele aflate în 
Frankfurt acum șase luni. Poate că așa vom ajunge la o 
concluzie... 

— Asta speri, zise Newman. 

— Asta sper, fu Kuhlmann de acord. Și acum trebuie să ajung 
la morgă. Medicul legist de aici lucrează mai repede decât 

leneșul din Hamburg. Până mâine dimineaţă voi avea un raport 
complet... 

— Când a fost comisă crima de la Travemunde? întrebă 
Newman. 

— După primele indicii, astă-noapte. Niște turiști care 
rătăceau prin pădure au găsit-o azi-dimineață, devreme. O fată 
pe nume Helena Andersen. Nu vă spune nimic? 

— Nu. Ar trebui? 

— Nimic altceva decât că, din întâmplare, este fiica fostului 
prim-ministru. Așa că între Stockholm și Bonn telefoanele sună 
întruna. Am să vă înștiinţez de dimineaţă care sunt concluziile 
medicului legist... 

După ce Kuhlmann plecă, Tweed comandă două coniacuri de 
la bar. Își ridică paharul spre Newman, luă o înghiţitură și îl lăsă 
din nou pe masă... 

— Sunt pe cale să devin un beţiv notoriu în excursia asta, 
remarcă el. 

— Nu cumva ne gândim la același lucru? 

— Spune-mi ce coace mintea ta sceptică și vom vedea. 

— Kuhlmann ne-a plasat în mod corect în zona celor două 
crime. Dar nu știe că mai există un al treilea suspect posibil pe 
această listă. Hugh Grey. Era și el în Frankfurt - s-a întâmplat în 
noaptea în care și-a vărsat paharul cu whisky pe cel mai bun 
costum al meu. Și când a venit să ne vadă la Four Seasons, în 
Hamburg, după micul dejun, subiectul crimei din Frankfurt a 
revenit în conversaţie. Chiar eu l-am adus în discuție. 

— Același lucru mi-a trecut și mie prin minte. Ar putea fi mai 
rău decât te gândești. Îţi atrag atenţia, e ceva cu bătaie lungă. 
Eram acolo pentru o conferinţă cu cei patru șefi de sector nou 
numiţi. Nu numai Hugh era în Frankfurt. Harry Masterson și Guy 
Dalby veniseră la aceeași întâlnire, ca și Erich Lindemann... 

— Dar cu Masterson ai vorbit la telefon de aici, din gară, la 
amiază. Atunci când Masterson te-a avertizat că „Infirmul” este 
pe drum și, îi aminti Newman, Masterson vorbea de la Viena. 

— Dar nu părea să vorbească de acolo. Ti-am spus că suna 
mai mult a apel local. 

— Apoi Erich Lindemann. Newman făcu o pauză pentru a sorbi 
din coniac. Singura garanţie că s-a urcat în expres la Puttgarden 
este cuvântul lui. Ce-ar fi să se fi urcat în tren la Lubeck, chiar 
înainte ca acesta să plece? 

— Continuă. 

— Nu l-am văzut pe Lindemann plecând efectiv cu expresul, 
atunci când trenul s-a urcat pe feribot ca să traverseze marea 
spre Danemarca. Când m-am uitat în spate, înainte de curba de 
pe drumul acela de ţară, trenul era încă în gară... 

— Scepticismul tău atinge cote nebănuite. Fantezia ţi-a luat-o 
razna, Bob. Ca să schimbăm subiectul, cred că mâine va trebui 
să spionăm zona Travemünde înainte de petrecerea de 
poimâine a doctorului Berlin. 

— Ar fi momentul ideal, replică Newman. 

— Ideal? Nu înțeleg... 

— Pentru că tu nu ești un reporter de ziar. Gândește-te la 
atmosfera de la Travemunde. O crimă brutală și fără sens a 
intervenit. Kuhlmann însuși le-a cerut oamenilor de pe bărci să- 
și ia măsuri de precauţie. Cu toții vor fi evazivi, dar gata să 
discute de-a fir a păr despre crimă cu aproape oricine. Cel puţin, 
la lumina zilei. Uneori, oamenii seamănă cu hienele. Prevăd că 
într-o zi vom cunoaște mai mulţi oameni decât am fi cunoscut în 
mod normal într-o lună. 

— S-ar putea să ai dreptate. Ei bine, vom vedea... 

Tweed părea că se gândește la cu totul altceva și că dă 
replicile automat. 

— Ce-i cu tine? întrebă Newman. 

— Fanteziile tale. Sunt deplasate, desigur, dar le găsesc 
neliniștitoare. Dacă picăm pe șansa de unu la un milion ca tu să 
ai dreptate, perspectivele care se deschid sunt mult mai 
cumplite decât crima însăși... 

ka 

— A fost acelaşi ticălos: maniacul din Frankfurt. 

Kuhlmann spuse aceste cuvinte a doua zi dimineață, în timp 
ce trecea cu Tweed și Newman pe lângă turnurile cu porți 
încovoiate, către gară. Îi prinsese în timp ce plecau de la Jensen 
spre Travemünde. 

— Cum poţi fi atât de sigur? îl întrebă Newman, apărându-și 
ochii de strălucirea soarelui. 

— Am două indicii. Raportul medicului legist din Frankfurt a 
venit prin telex. Medicul legist local a făcut o comparaţie cu 
propriile sale rezultate. Am fost lângă el toată noaptea, cât s-a 
ocupat de suedeza aceea. Raportul lui se potrivește cu cel din 
Hamburg. Se pare că a fost folosită aceeași armă. 

— Ce fel de armă? întrebă Tweed. 

— Impropriu spus armă, de fapt. Dar e același lucru. Ambii 
medici sunt de părere că este vorba de un cuţit de bucătărie. 
Genul de cuţit pe care îl veți găsi în bucătăria oricărei 
gospodine. 

— Nu e de prea mult ajutor, zise Tweed. 

— Nu e de niciun ajutor. 

Niciunul dintre ei nu mai spuse nimic până când ajunseră la 
casa de bilete. Tweed se duse la ghișeu pentru a cumpăra 
biletele spre Travemünde, lăsându-i afară pe cei doi. 

— Ce vă așteptați să găsiţi la Travemünde? întrebă Kuhlmann. 

— Vom ști când vom ajunge acolo. Această a doua crimă este 
o complicaţie neașteptată... 

— A patra crimă, îl corectă Kuhlmann. Olandeza din Frankfurt. 
lan Fergusson la Hamburg. Apoi Ziggy Palewska. Acum, victima 
suedeză. Numărătoarea cadavrelor continuă, Newman. 

e 

— Îmi aduce aminte de estul Angliei, de zona din jurul Wash- 
ului, zise Tweed, privind pe fereastră. 

Lăsaseră în spate orașul Lubeck și suburbiile sale, iar acum 
trenul trecea printr-un câmp deschis. Newman își ridică privirea 
dintr-un ziar în care era relatată uciderea tinerei suedeze. 

— Într-adevăr? În ce fel? 

— Priveşte fâșia de verdeață de dincolo de câmpuri. Seamănă 
atât de mult cu întinderile de la capătul Wash-ului. Locuitorii din 
estul Angliei chiar le numesc „fâșii”. Și câmpiile acestea întinse 
de lângă calea ferată. Și ele sunt la fel cu câmpiile din Wash. 

Trenul se opri, și Tweed se grăbi să coboare pe peronul înalt. 
Newman îl urmă, închise ușa, privi de jur împrejur și apoi îl 
strigă pe Tweed, care era la jumătatea drumului spre ieșire. 
Erau singurii pasageri care coborau, iar trenul se punea din nou 
în mișcare. 

— Hei, am greșit stația... 

Pe un indicator imens scria Skandinavienkai. Cheiul 
scandinav. Trebui să se miște repede pentru a-l prinde pe 
Tweed care coborâse câteva scări către un drum principal aflat 
mai jos. Newman privi lung spre est, către docurile aflate în 
depărtare. 

La debarcader acostase un vapor alb de pasageri, iar în 
apropiere, un feribot imens pentru mașini. Trapa din spate era 

deschisă - amintindu-i de Puttgarden - și o mulţime de mașini 
stăteau la coadă, așteptând să urce pe punte. Mașini 
particulare, rulote, camioane. 

— Acesta este vaporul care urmează să plece spre Suedia, îi 
spuse Tweed lui Newman. Iti poţi da seama după numele de pe 
el... 

— De ce ne-am dat jos aici? 

Mergeau pe un trotuar larg de pe marginea drumului 
principal. Artera era străjuită de o sumedenie de copaci din 
cauza cărora nu puteau vedea bine docurile. Pe marginea 
șoselei creșteau tufișuri de trandafiri sălbatici sub soarele 
arzător. Era multă liniște. 

— Nu e prea mult până în oraș, zise Tweed, în timp ce mergea 
hotărât, cu trupul aplecat înainte. „Tweed în plină acţiune, își 
spuse Newman. Câteva săptămâni cu puţină activitate, apoi 
câteva cu evenimente îl electrizează.” M-am uitat pe hartă 
înainte de a porni la drum. Următoarea oprire este Travemünde 
Hafen. Zona portului. Dincolo este Travemunde Strand, oameni 
care fac plajă și toate celelalte prostii. Se ard la soare și apoi nu 
sunt în stare să doarmă nopţi întregi. Este ceea ce numesc ei o 
vacanţă reușită. Apropiindu-mă în felul acesta de oraș, încep să 
simt spiritul locului. lată, suntem aproape... 

Turla singuratică a unei biserici se înălța pe cerul de azur. În 
spatele ei începeau să apară alte clădiri. Zona docurilor 
rămânea în spate. Tweed era îmbrăcat în noii săi pantaloni 
tropicali și cu jacheta tip safari. 

— Speri că ne vom întâlni cu Diana? îl tachină Newman. 

— Aceste haine mă vor ajuta să trec neobservat. Trebuie să 
recunoști că arăt ca și cum aș fi în vacanţă... 

— Tweed, tu nu ești în stare să arăţi ca și cum ai fi în vacanţă. 

— Dacă mă întreabă cineva, voi spune că mă ocup de 
asigurări. Așa să zici și tu. 

— Director executiv la General and Cumbria Assurance Co. - 
acoperirea ta din Park Crescent? 

— Numai dacă e nevoie. Acesta trebuie să fie Travemunde. 

Departe de port era un șir de clădiri vechi cu două etaje. 
Obișnuitul amalgam de cafenele, restaurante și magazine cu 
suveniruri. Turiștii, în special nemți, se amestecau în valul de 
bărbaţi și femei care se mișcau fără ţintă și fără vreun plan. 

Majoritatea clădirilor aveau acoperișurile ascuţite, caracteristice 
acelui colț de lume. 

— Să traversăm șoseaua cât mai putem, zise Tweed. Fă-ţi 
meseria de ziarist. Fă-i pe oameni să vorbească... 

— În timp ce tu asculţi... 

— Și privesc. 

Portul era o aglomeraţție de catarge de vase acostate la 
bolarzii de pe mal, aflate în bătaia valurilor. lahturi, bărci de 
agrement, bărci rapide cu motor, luxoase, pluteau pe apa 
călduţă. În apropiere, debarcaderele înaintau într-un canal între 
Travemünde și o zonă împădurită, aflată nu departe. Tweed 
arătă spre pădure. 

— Aceea este insula Priwall. 

— Știu. Am venit o dată aici pentru a-i lua un interviu 
doctorului Berlin. 

— lar traversarea până acolo cu micul bac nu durează mai 
mult de câteva minute... Tweed nu părea să audă vreunul din 
cuvintele lui Newman. Semăna cu un câine care adulmecă... 
Când cobori de pe bac, ajungi direct în Mecklemburgerstrasse. 
Pe dreapta sunt case, printre care și vila lui Berlin. In faţa lor e 
pădurea împânzită de cărări - pădurea unde a fost găsită, 
aproape de mal, biata fată. Cum o chema? Helena Andersen. 
Da. Se spune că ucigașul a fost întrerupt. Avea de gând să o 
arunce în canal - există o urmă de sânge pe care a lăsat-o când 
a târât-o spre marginea pădurii. 

— De unde știi toate astea? îl întrebă Newman. Nu se poate 
să fi obținut și aceste detalii dintr-o hartă... 

Privea cum din larg se apropie un vaporaș alb. Naviga prin 
canalul care părea îngust, ecranând insula pentru o clipă, dar 
reuși să treacă cu ușurință și își continuă drumul spre docuri. 

— Am combinat răspunsul Dianei, zise Tweed, când i-am pus 
întrebarea aceea ciudată, cu ceea ce am aflat din hartă. Hai să 
cercetăm puţin zona, ca tu să-ți poţi face treaba. 

— Se pare că știi o mulţime de lucruri despre moartea Helenei 
Andersen, remarcă Newman în timp ce se strecurau prin 
mulțime, înaintând spre port. 

— Kuhlmann mi-a telefonat înainte de micul dejun, în timp ce 
mă bărbieream. De la secția de poliţie locală. El însuși a cercetat 
fiecare colț al acestei zone, azi-dimineață. Din câte îmi dau 
seama, Otto nu doarme niciodată. lată-ne ajunși. După tine... 

— Mulţumesc. 

Newman aruncă o privire portului, cu bărcile de tot felul 
legănându-se în bătaia valurilor. Ai fi putut trece dintr-una în 
alta. Cobori pe un debarcader, îndreptându-se către o șalupă 
mare. Vreo șaizeci de picioare, estimă el. Pe scaunul căpitanului 
stătea o femeie subţire, de vreo șaizeci de ani, cu o pereche de 
ochelari fără rame pe nas. Citea dintr-o carte legată în piele. Pe 
aripile vântului. Se gândi că este un bun punct de pornire. Când 
Newman se apropie, aceasta ridică privirea, își scoase ochelarii 
și își lăsă cartea pe genunchi. 

Suplă, avea părul negru, des și mătăsos, era tunsă scurt și 
avea trăsături aristocratice. Era o femeie impozantă, cu o 
expresie cinică a gurii și o siguranţă de sine care creștea pe 
măsură ce vorbea cu un accent pretenţios. 

— Robert Newman? Am dreptate? V-am recunoscut din pozele 
din ziare. Bine aţi venit în străinătate. Luaţi un loc. Poate veni și 
prietenul dumneavoastră. Aţi venit să aflaţi toate detaliile 
macabre, astfel încât să puteţi scrie o adevărată poveste de 
groază? Sânge pe insula Priwall. lată, v-am dat un titlu... 

— S-ar putea să-l folosesc. Newman se așeză pe un scaun de 
pânză, în timp ce Tweed se așeză cu atenţie pe celălalt scaun, 
cu faţa spre port. Acesta este prietenul meu, Tweed. 

— Cred că nici dumneavoastră nu vă scapă prea multe, după 


privirea pe care o aveţi. ÎI privi lung pe Tweed, care zâmbea 
discret. Doriţi niște cafea? O aduce Ben, servitorul meu 
temporar... 


— Ben vă aduce cafeaua... dar el nu este un afurisit de 
servitor temporar. 

Un bărbat cu părul alb, pe a cărui faţă se citeau semnele 
vremii, apăru în capul unei scări. Era înalt de șase picioare, 
subţire și agil și avea un fel de a se apleca pe care Newman îl 
mai văzuse la marinarii înalţi. De deasupra unui nas mare, doi 
ochi albaștri îi priveau cu atenţie pe nou-veniţii. 

— Trei cafele? întrebă Ben. Hotărâţi-vă... 

— Da, vă rog, zise Tweed, prompt. Fără lapte sau zahăr. 
Pentru niciunul din noi. 

— Neagră ca păcatul? Aici, în Priwall, avem din belșug. 

Omul dispăru, iar Tweed își strecură în gură o pastilă de 
Dramamine. Afurisita de barcă nu stătea o clipă locului și astfel 

întregul ţinut părea că se mișcă. Valurile nu erau mari, dar știa 
că, dacă nu își va lua precauţii, se va simţi rău. 

— Păcat în Priwall? întrebă Tweed. 

— Tocmai se plimba prin port, comentă femeia cu aer 
aristocratic. 

Tweed tocmai o observase pe Diana Chadwick îndreptându-se 
spre iaht. Erau de neconfundat mișcările ei elegante, pălăria de 
paie cu boruri largi. 

— Diana Chadwick, zise Tweed cu hotărâre. 

— O cunoașteți? Gazda își încrucișă picioarele, iar fusta crem 
se reașeză cu naturaleţe. Mi-am uitat bunele maniere. Mă 
numesc Ann Grayle. Soţul meu a lucrat în serviciul diplomatic. L- 
am înmormântat la Nairobi acum cinci ani. Întotdeauna spunea 
că, atunci când se va întâmpla, îmi voi lua un amant. Omul 
potrivit n-a apărut. Nu încă. 

ÎI privi lung pe Newman, cu o expresie amuzată în ochii de un 
verde deschis. 

— Diana Chadwick, repetă Tweed încă o dată, înainte ca Ben 
să se întoarcă cu cafeaua. 

— O târfă promiscuă. 

— Substantivul era suficient pentru a exprima sensul, zise 
Tweed încet. 

— O, dacă cineva dorește să trăiască astfel, cine sunt eu să 
mă opun? Veterana a o sută de paturi. În special, în Africa. Soţul 
ei era ultima persoană care afla. Ca întotdeauna... 

— Ajungea să afle? 

— Nu, chiar aceasta e ideea pe care voiam să o subliniez. A 
murit cu iluziile intacte. Era cu totul altfel decât soția lui. 
Director de bancă, membru de bază al clubului, atât de îndrăgit, 
încât nimeni nu avea tupeul să-i spună. A fost omorât de un 
rinocer înfuriat. Tinta fusese, de fapt, doctorul Berlin, dar au 
găsit trupul lui Luke, soţul Dianei. Dacă o cunoaşteţi, probabil că 
vă distraţi de minune. Se spune că este o expertă. Toată 
experienţa... 

— El - Luke - a lăsat-o înstărită? întrebă Tweed. 

— Fără un ban. O, știu, era director de bancă. V-aţi putea 
gândi că era un bun gospodar. Nu i-a lăsat un penny. l-a cheltuit 
până și pe ultimul. Vânătoarea în stil mare este o pasiune 
scumpă. 

— Și atunci cum a supravieţuit? întrebă Tweed. 

— Acesta este un mister. Are întotdeauna o mulţime de 
lucruri noi. Desigur, este bună prietenă cu doctorul Berlin. După 
părerea mea, este o porcărie... 

— Vreţi să spuneţi că o întreţine? 

— Dar nu am spus așa ceva, nu? Doamna Grayle stătea 
dreaptă în scaunul ei. Puțin probabil. Doctorul Berlin este un tip 
foarte meschin. În sfârșit, iată-l pe Ben. Nu că am avea nevoie 
de el, dar cafeaua este esenţială. 

Tweed ar fi putut să-și dea seama că Ann Grayle fusese soţie 
de diplomat. Avea aerul autoritar al unei femei obișnuite să 
organizeze viaţa altora. Și să supravegheze soțiile tinerilor 
bărbaţi, în cazul în care nu își cunoșteau locul. 

— V-am auzit calomniind-o pe Diana, spuse Ben în timp ce 
turna cafeaua. 

Tweed se grăbi să ia o înghiţitură pentru a fi sigur că pastila a 
fost înghițită. 

— Ai tras din nou cu urechea? 

— Se pare că nu-ţi dai seama ce voce puternică ai. Ai putea fi 
auzită până la Lubeck. Ben, care se așezase pe un scaun, se 
întoarse spre Tweed. Și sunt convins că Diana nu trăiește din 
mărinimia doctorului Berlin. 

— Aha! zise Ann Grayle, aprinzându-i-se ochii. Deci, are un 
apărător. Mă întreb ce servicii i-o fi adus lui Ben pentru a-l 
atrage de partea ei. 

— Gândești ca o mahalagioaică, zise Ben cu calm. 

— Pentru că lumea este o mahala. 

— Aţi spus că trupul lui Luke a fost găsit, și al doctorului Berlin 
nu, observă Tweed. 

— Ceea ce este perfect adevărat. Au găsit o haină 
însângerată într-un arbust, dar nu au reușit să o identifice clar 
ca aparținând doctorului Berlin. Următorul lucru pe care l-am 
aflat despre el este că a ajuns într-un spital de boli tropicale din 
Lubeck. Își suflă în ceașcă. Și țin minte că asta se petrecea în 
perioada în care acel atașat rus ciudat a făcut o vizită în Nairobi. 
A făcut furori. Nu mai văzuserăm un bolșevic până atunci. 

— Se pare că aveţi o memorie foarte bună, fu de părere 
Tweed. Îi mai ţineţi minte numele? 

— Începea cu „L”. 

— Lisenko? 

— Da! Ăsta era. L-am întâmpinat cu răceală. N-am aflat 
niciodată de ce venise. După vreo săptămână a dispărut. 

Tweed își termină cafeaua, o refuză pe următoarea, apoi 
spuse că nu vor s-o mai deranjeze pe doamna Grayle, care se 
ridică în picioare. 

— Și eu care credeam că vom vorbi despre crima aceea 
îngrozitoare... 

— Credeţi că aș putea reveni curând? o întrebă Newman. 

— Sunteţi oricând binevenit. Mai puţin între două și patru. 
Atunci trag un pui de somn. Mă păstrează tânără. Aduceţi-l pe 
Tweed cu dumneavoastră. Zâmbi sec. Diana vă așteaptă. 

e 

lahtul alb, pe care observase Tweed că se urcase Diana, era 
acostat la capătul portului, lângă deschiderea spre Marea 
Baltică. Diana stătea pe punte, sub o umbrelă, citind o revistă 
nemțească de modă. 

— Ei bine, îi întâmpină ea, lăsându-și deoparte revista, m-a 
făcut harcea-parcea? 

— Doamna Grayle? întrebă Tweed. 

— Cine altcineva? Când eram în Nairobi, mă ura. M-a detestat 
la Cannes. Nu mă poate înghiţi la Lubeck. Altfel, ne înțelegem 
foarte bine. Așezaţi-vă aici. Este un leagăn confortabil. 

Tweed se așeză, mulțumindu-i lui Dumnezeu că-și luase 
pastila. lahtul, Sudwina, se legăna încet, fără oprire, iar balansul 
leagănului, nu era binevenit. 

— Amiază! Diana era în formă. Am putea să bem ceva. Un 
strop de coniac? Sau poate doi... 

Newman privi iahtul de jur împrejur în timp ce ea servea 
băuturile și spuse: 

— Noroc! 

Vasul putea călători pe distanțe lungi; cu rezervoarele pline 
cu combustibil, era capabil să traverseze Marea Nordului. Işi 
ridică paharul și o întrebă: 

— Acest vaporaș este al tău? 

— Dumnezeule, nu! Mi l-aș dori mai mult decât orice. Este al 
doctorului Berlin. Îmi dă voie să dorm și chiar să locuiesc aici 
dacă vreau. În schimb îl ţin curat. Când am mai multă energie, 
curăț chiar și puntea. Dacă doriţi, puteţi arunca o privire. Eu 
rămân pe punte să-mi sorb otrava. 

Newman intră primul în cabină și închise ușa. Tweed privi cu 
atenţie panoul, cercetând îndeaproape diferitele cadrane. Ochii 
îi căzură pe un aparat de emisie-recepţie, un instrument 
puternic, ultimul tip. 

— Se poate vedea că este reglat pe o anumită lungime de 
undă folosită de Berlin. Vezi zgârietura aceea mică? S-o 
cercetăm... 

— Nu știam că te pricepi la tehnică. 

— Am urmat odată un curs de transmisiuni. Voi da volumul 
mic, Diana n-o să audă... Invârti un buton, apoi reglă banda de 
lungimi de undă. Se auzi un cârâit, apoi o voce care vorbea într- 
o limbă străină, un flux continuu de cuvinte. Interesant, zise 
Tweed. 

— Ce naiba este asta? Nu recunosc limba. 

— Este rusă. Știu numai atât cât să pot prinde ideea. Este 
postul de control al marinei sovietice. Un buletin meteorologic 
pentru Marea Britanie și Marea Nordului. Nu este în germană, 
deci nu este din Germania de Est. Probabil că vine din 
Kaliningrad. Foarte ciudat. Să trec la lungimea de undă la care 
era... 

— Vasul ăsta ar putea ajunge departe. 

— Cât de departe? Știi mai multe lucruri despre bărci decât 
mine. 

— La mai multe sute de mile. 

— Fă-mi o favoare, Bob. Arată-mi cum funcționează. Am mai 
avut de-a face o dată cu iahturi, dar a trecut mult de atunci... 

Ascultă cu atenţie explicaţia lui Newman despre funcţiile 
diferitelor instrumente. Reporterul relua fiecare explicaţie și de 
câte trei ori până se asigura că Tweed înțelesese. 

— Dacă ajungi vreodată în situaţia de a ieși în larg cu o 
asemenea ambarcaţiune, ţine minte mai presus de toate un 
singur lucru... 

— Care este acesta? 

— Ține-ţi ochii aţintiţi în faţa - spre ceea ce ai înaintea ochilor. 
Privește din când în când și în urmă. Dar ceea ce se află înainte 
trebuie să urmărești. În condiţii de ceață asta înseamnă 
radaroscop. Se pare că ai înţeles acest lucru. 

— Cred că aud voci. Mai bine ne-am întoarce la Diana. 

Când deschiseră ușa, se auziră strigaţi de vocea ei, pe un ton 
oarecum tensionat. Aveau un musafir. 

— Domnilor, le spuse Diana, avem un oaspete. Daţi-mi voie să 
vă prezint o nouă cunoștință, Kurt Franck. 

Neamţul înalt și blond, purtând un pardesiu, blugi și o curea 
de piele la brâu, cu pantofi sport, le făcu un semn de salut cu 
mâna. 


12. 


— Șampanie? întrebă Franck, ridicând de pe masă o sticlă 
deschisă, pe care o flutură ca pe un steag. Diana scosese patru 
pahare de șampanie. Ședea în fotoliul ei, picior peste picior, cu o 
expresie îngrijorată. 

— Este prea devreme, răspunse Newman în germană. 

— Niciodată nu este prea devreme pentru șampanie! Haideţi 
să ne așezăm. Gândiţi-vă la un toast... 

Newman simţi că Dianei nu-i plăcea acest musafir neașteptat, 
acest bărbat care îi oferise un pahar cu apă atunci când își 
vărsase băutura pe rochie. Franck, stăpân pe sine ca un diavol, 
pusese stăpânire pe întregul iaht. Umplu cele patru pahare 
înainte de a aștepta părerea lui Tweed. Acesta din urmă stătea 
lângă Diana, cu spatele spre soare, astfel încât putea să îl 
observe pe neamt. Frank își ridică paharul, privindu-l lung pe 
Newman care se așeză și se întinse după pahar. 

— M-am gândit la un toast. 

— Dă-i drumul! Vrem să bem... 

— Un toast pentru cei care vor reuși să îl vâneze pe maniacul 
care a ucis-o pe Helena Andersen... 

Franck îngheţă cu paharul în mână. Faţa-i bucălată părea să 
devină și mai bucălată, în timp ce ochii reci și albaștri se holbau 
la Newman. La bordul lui Sudwind se instală brusc o atmosferă 
tensionată. 

— Mi se pare un toast macabru... 

— A fost o crimă macabră. Noroc! îi ură Newman Dianei. Până 
la fund. 

— Beau pentru asta, zise ea. 

— Desigur... Franck se așeză, îndepărtându-și picioarele 
puternice. Eşti reporter de ziar, așa că îţi petreci viața 
scormonind după porcării... 

— Franck! zise Diana tăios. 

— E în regulă, spuse Newman, degajat. Uciderea acelei tinere 
suedeze este o afacere destul de murdară. 

— Dar pe tine nu te mai mustră deloc conștiința? insistă 
Franck. Să-ţi bagi așa nasul în viaţa intimă a oamenilor... 

— În mod sigur, nu m-ar deranja să-mi bag nasul într-a ta, îi 
răspunse Newman pe un ton prietenos. Apropo, tu cum îţi 
câștigi existența? Numai dacă nu te deranjează întrebarea. 

— De ce m-ar deranja? 

In tonul lui Franck se strecurase o notă de antipatie. 

— Spune-mi cu ce te ocupi și vom afla răspunsul. 

— Sunt consultant în probleme de securitate. Eu protejez, nu 
deranjez intimitatea oamenilor. 

— Este o muncă interesantă, zise Newman, sorbind puţină 
șampanie. Se încruntă și lăsă paharul jos. Pentru ce companie? 

— Lucrez pe cont propriu. Colaborator extern... 

— Incălzește bătrânele doamne, interveni Diana, schițând un 
zâmbet sec. 

— Chiar așa? zise Newman. Pare o... ocupaţie profitabilă. 
Există văduve bogate care adoră compania unui băiat tânăr și 
frumos, din care pot face ce vor... 

— Ce vrei să spui cu asta? 

Pumnul stâng al lui Franck se încleștă pe brațul fotoliului și 
vocea îi deveni sălbatică. 

— Hei, hei, interveni Tweed. Se aplecă spre Franck. Îmi este 
greu să îmi dau seama din ce parte a Germaniei proveniţi. 

Așteptă, cu o privire plină de speranţă. 

— De ce doriţi să știți asta? 

— Una dintre pasiunile mele este să cercetez accentele 
locale. Doar o distracţie stupidă. Zâmbi isteț. Vă deranjează 
întrebarea? 

— Am ajuns deja la întrebări personale, replică Franck 
imediat. 

— Eu aș zice că sunteţi din Saxonia, se repezi Newman. 

Franck își împinse scaunul în spate, se ridică în picioare și îl 
privi furios pe Newman. Englezul își puse paharul pe masă, își 
întinse picioarele și le încrucișă la nivelul gleznelor. 

— Aveţi niște maniere deplorabile, zise Franck, și se pare că 
nu apreciaţi șampania... 

— Deplorabile? Credeam că avem o discuţie prietenească. Cât 
despre șampanie, e călduță și de un soi inferior, dacă tot aţi 
deschis subiectul. 

— Bollinger? Un soi inferior? 

— Mă tem că v-au văzut apropiindu-vă. S-ar putea ca sticla să 
fie Bollinger, dar conţinutul în mod sigur nu este. Aveţi de gând 
să ne părasiți? 

— Noi doi ne vom mai vedea, Newman. 

— Oricând, zise acesta, cu un zâmbet larg. Absolut oricând... 

Franck se întoarse pe călcâie și părăsi în grabă iahtul. Puntea 
vibră sub greutatea sa, sub pașii săi apăsaţi. Se pierdu în 
mulțime, îndreptându-se către feribotul de Priwall. 

— Ei bine, zise Newman, asta l-a scutit să răspundă la 
întrebarea de unde vine. Cred că am spus ceva care l-a cam 
deranjat. 

— Găsesc că este o persoană insidioasă, zise Diana. Și nu mai 
vreau niciun strop din afurisita lui de șampanie. Aruncă sticla 
peste bord. S-a folosit de faptul că mi-a oferit un pahar de apă la 
Jensen pentru a mă aborda ieri. Crede că este un mare Don 
Juan, că femeile stau la coadă pentru o noapte cu el. Pur și 
simplu, ador genul. Doamnele mor după el... 

— S-ar putea să ai mai multă dreptate decât crezi, îi răspunse 
Newman pe un ton macabru. 

e 

— Munzel ne-a raportat că a luat legătura cu Tweed, îi zise 
Wolf lui Lîsenko, în timp ce se plimbau pe străzile întunecoase 
dintre blocurile de beton din Leipzigul reconstruit. Asta 
Înseamnă că este gata să-l lichideze. 

— Când a avut loc acest raport? 

— Acum câteva ore. L-a contactat pe Tweed spre amiază, în 
portul din Travemünde. 

— Cum se asigură Munzel când face astfel de rapoarte? 
întrebă Lisenko. Sublinierea este pe „se asigură”. 

— De-a lungul anilor ne-am perfecţionat sistemul de 
comunicaţii. Pe Wolf îl iritau aceste întrebări repetate privind 
organizarea lui. În cazul de faţă, Munzel a telefonat din 
Travemunde la un număr din Berlinul de Vest. La un avocat 
specialist în rezolvarea problemelor legale dintre familiile vest- 
germane care au rude în Est. Bonnul îi acordă încredere în mod 
implicit. 

— Așa să fie. Deci, mesajul lui Munzel a ajuns în Berlinul de 
Vest. Și apoi? 

— Avocatul își are biroul la cinci minute de mers pe jos de 
punctul de control Charlie. După ce a primit telefonul de la 
Munzel, a memorat mesajul și a trecut în Berlinul de Est. Acolo a 
folosit o linie directă cu mine, în Leipzig. 

— Se pare că orice prost ar putea să facă asta, zise Lisenko 
sceptic. 

— Trebuie să mă crezi pe cuvânt. Munzel spune că nu are 
nicio îndoială că își va îndeplini misiunea într-una din zilele 
acestea. Cu prima ocazie, sunt chiar cuvintele lui. 

— Deci, suntem în mâinile „Infirmului”. 

— La Hamburg s-a descurcat excelent. Pe Fergusson și pe 
Palewska i-a terminat. Ambele execuţii au fost luate drept 
accidente, așa cum ţi-am spus mai devreme. 

— Cu cât mai repede, cu atât mai bine. În orice moment, 
secretarul general îmi poate cere un nou raport. Simt asta în 
sânge. 

— Ei bine, îi vei spune că ţi-ai îndeplinit misiunea. 

e 

— Întrebarea este, îi spuse Tweed lui Newman, în timp ce își 
terminau cina la Jensen, cine are dreptate? Ann Grayle, care o 
consideră promiscuă pe Diana, sau Diana însăși, care o numește 
pe Grayle o stricată? 

— Contează? întrebă Newman. 

La zece seara, restaurantul era liniștit. Se lăsase noaptea. 
Rămăseseră până târziu la Travemunde, ajungând cu bacul pe 
insula Priwall. Diana le arătase vila în care locuia doctorul Berlin. 
Porţile înalte de fier masiv erau închise și în spatele lor nu 
existau prea multe semne de activitate. 

Doi indivizi cu înfățișare dură stăteau lângă porți, privindu-i 
atent pe trecători. 

— Doi paznici, le explicase Diana. Doctorul Berlin a făcut din 
intimitatea sa un fetiș. 

Coborâseră pe Mecklenburgerstrasse, care, așa cum le 
spusese Diana, era o stradă dreaptă ca trasă cu rigla. Pe partea 
dreaptă erau tot soiul de vile, între care puteai vedea, din când 
în când, câte o cafenea. In stânga lor, pădurea se întindea până 
la canal, străbătută de o reţea de cărărui. Atmosfera era 
pașnică. Numai sirena îndepărtată a unui vapor destrăma 

liniștea. Se apropiaseră de cele șase mașini de poliţie parcate 
lângă pădure. 

— Acesta este locul? întrebase Newman. 

— Da, aici a fost ucisă Helena Andersen, zisese Diana care 
tremura. 

Poliţia îngrădise cu frânghii o zonă întinsă. Printre copaci, 
Newman reușise să vadă un grup de polițiști care înaintau încet, 
cercetând pădurea. 

— Este macabru. Să ne întoarcem, sugerase atunci Diana. 

Newman își termină cafeaua. 

— Ai aflat ceva cercetând insula Priwall? 

— Nimic de ajutor. Vom vedea ce se va întâmpla la 
petrecerea de mâine. Și acum am o idee. Știi zona din spatele 
hotelului unde ne-am plimbat ieri. Tânjesc după o gură de aer 
proaspăt... 

— Vin cu tine. Înţeleg că te gândești la ceva anume. 

— les la plimbare singur, mă duc în spatele bisericii. 

— Nu pe... 

— Așteaptă. Mă vei urma la o distanță destul de mare. Ai grijă 
să nu fii văzut. Avem nevoie de cineva căruia să-i putem pune 
întrebări, să i-l pasăm lui Kuhlmann dacă va fi nevoie. 

— Este periculos. Zona aceea din orașul vechi este un labirint. 

— Trebuie să încercăm să facem ceva, să-i provocăm. Acum 
plec. 

Tweed cobori scările care dădeau în stradă. Oamenii erau încă 
la mese, bând, pălăvrăgind și spunând glume. Era o noapte 
caldă, cu un aer umed și greu. Își șterse nădușeala de pe frunte, 
făcu câţiva pași și o luă la stânga pe An der Obertrave, strada 
care ducea de-a lungul râului. 

În ciuda căldurii, Tweed purta haina sa ponosită și lungă de 
ploaie. Mâna lui era în buzunar, pe măciuca de cauciuc pe care o 
primise cândva de la un prieten din Serviciul Special. În mod 
normal, Tweed nu s-ar fi gândit să-și ia o armă, dar acum simţea 
că face o plimbare periculoasă. Nu putea să anticipeze nimic din 
ceea ce ar fi putut urma. 

Trecu pe lângă depozitele medievale de sare, de pe malul 
celălalt, cu siluetele acoperișurilor ascuţite profilându-se pe 
cerul nopţii de un albastru de Prusia. Apoi făcu din nou la 
stânga, pe o stradă lăturalnică ce ducea la biserică. Lubeck-ul 
era construit pe un deal de lângă râul Trave. Panta era abruptă, 

străzile doar puţin mai largi decât niște alei pietruite și aproape 
pustii. Trecuse acum de râu, iar atmosfera era dominată de o 
liniște apăsătoare. Nu se mai auzeau vocile turiștilor, ca și cum 
între el și restul lumii s-ar fi închis o poartă. 

Tweed pășea pe caldarâmul pietruit. Pentru o clipă, crezu că 
este singur. Apoi auzi în spatele lui un sunet, la început slab, 
care devenea tot mai puternic pe măsură ce se apropia. 

Tap... tap... tap...! 

Se opri, își scoase batista, își șterse sudoarea și aruncă o 
privire peste umăr. Nu era decât un orb. Sunetul acela ritmic era 
produs de bastonul lui alb cu care urmărea bordura veche de 
piatră. Trecu pe sub lumina tremurătoare a unui felinar de la 
intrarea pe una dintre aleile care porneau din stradă. 

Un tip greoi, cu o pălărie îndesată pe frunte și cu o pereche de 
ochelari mari, negri, care îi acopereau ochii și întreaga parte de 
sus a chipului. Un tip greoi, adus de spate, în niște haine vechi și 
ponosite. 

Tweed își continuă urcușul. Avea auzul fin și simţea că ceva îl 
deranjează. Zgomotul bastonului semăna mai degrabă cu o 
serie de bufnituri. Ca și când la capătul acestuia s-ar fi aflat ceva 
greu, în loc de o bucată de cauciuc. 

Numai un orb. Tweed își blestemă în gând prostia. Omul care 
îl urmărea de-a lungul străzilor pustii era un infirm. „Infirmul” 
așteptase destul de mult până să își facă apariţia - era omul 
despre care îl avertizase Harry Masterson. 

Tweed simţi cum i se umezesc palmele. Strânse din dinţi. 
Rezistă tentaţiei de a o lua la fugă spre capătul străzii. Cel puţin, 
îi reușise trucul. Dar, Dumnezeule, pentru prima dată de când 
aterizase în Hamburg, era singur. Avu intuiţia înspăimântătoare 
că fusese urmărit din imediata apropiere, iar Lubeck-ul se afla 
atât de aproape de graniță. 

„Trezește-te! Oamenii tăi de pe teren trăiesc în acest fel tot 
timpul. Nu se eliberează de frică niciodată. Tu însuţi ai lucrat ani 
de zile pe teren. Ce naiba se întâmplă cu tine? Prea mult timp 
petrecut în spatele unui birou prăfuit din Park Crescent?” 

Deodată i se făcu frig. Expresia feței nu i se schimbase, dar 
neliniștea îi dispăruse. Își simţi uscată palma dreaptă din 
buzunarul hainei. Apoi, continuând să meargă, făcu o manevră 
dificilă. Ascunzându-și aproape cu totul măciuca în mână, își 
scoase haina de ploaie și și-o puse pe braţ. Ca pe o pelerină. 

Ajunsese în capul străzii, la o intersecţie. Coti pe o stradă la 
fel de întunecoasă, numită Kolk, chiar dedesubtul turnului 
bisericii care se înălța, ascuţit, dincolo de peretele vertical, 
înainta către orașul vechi, asemenea unui labirint. Tweed se opri 
la intrarea într-un bar. Deasupra intrării se putea citi, pe o firmă, 
Alt Lubeck. Era un bar micuț, acoperit cu lemn negru, cu scaune 
înalte lângă tejghea și cu o lumină difuză. Tweed rezistă ispitei 
de a intra și își continuă drumul. 

Tap... tap... tap...! se auzea acum foarte aproape. Orbul 
dăduse colțul străzii Kolk, mergea cu pași mai mari și ajunsese 
foarte aproape. Apoi sunetele încetară. Tweed se întoarse. 
Umbra imensă a siluetei își ridică bastonul și îl lăsă jos cu o 
mișcare amplă. 

S-a împiedicat prin întuneric, nu a reușit să găsească 
marginea bordurii, s-a lovit cu capul de piatra de pavaj. Acesta 
s-a zdrobit asemeni cojii unui ou. Respirația îi mirosea a 
băutură... 

Prin capul lui Tweed trecură cuvintele despre moartea lui din 
raportul poliției. Se sprijini de zid, protejându-și spatele, își luă 
un răgaz și se repezi cu mâna dreaptă la bastonul care cobora. 
Simţi o durere. Prinse bastonul cu ambele mâini. 

Atacatorul se ţinea cu putere de baston, ţintind cu vârful 
acestuia pântecul lui Tweed. Incheieturile puternice i se 
încordară, încercând să ţină arma. Tweed știa că se află în 
inferioritate. Bărbatul care-l ataca avea o priză puternică pe 
baston. Dacă un singur moment Tweed i-ar fi dat drumul, ar fi 
urmat un nou atac, o lovitură îndreptată către capul lui. 

Newman îl atacă pe orb din spate cu un placaj de rugby, cu 
toată forța unuia care venise în goană. Reuși să-l prăvălească pe 
caldarâm. Se rostogoliră amândoi. Adversarul își îndoi piciorul 
drept din genunchi și îl împinse înainte. Newman simţi cum o 
cizmă cu vârf de oţel îl lovește în falcă. Lovitura îl încremeni. 

Tweed era împiedicat de corpul căzut al lui Newman. Tocmai 
pășea peste el când ucigașul reuși să sară în picioare, folosindu- 
se de o mână înmănușată pentru a-și putea imprima un elan 
mai mare. Acesta o luă la goană pe stradă în jos și dispăru într-o 
clipă. Începu să se audă sirena unei mașini de poliţie venind de 
după colț. Lumina farurilor căzu pe Newman. 

— Unde este? întrebă Kuhlmann agitat. 

Omul Poliţiei Federale sărise din mașină, de lângă locul 
șoferului. Întrebarea i-o adresase lui Tweed care stătea în 
picioare, în timp ce Newman zăcea încă jos. 

— Încolo... arătă Tweed. Dumnezeu știe în ce parte a luat-o 
apoi. Este ca Hampton Court Maze... 

— Descrierea? zise Kuhlmann, întorcându-se pe jumătate spre 
șoferul în uniformă. Dă-mi mie microfonul acela. 

Tweed observă că radioul mașinii avea o bătaie foarte lungă. 

— Șase picioare înălțime, zise el repede. Aproximativ 
nouăzeci de kilograme. O căciulă bine îndesată pe cap. Ochelari 
rotunzi, mari și negri, pe care sunt sigur că acum nu-i mai are... 

— Și păr blond, adăugă Newman, ridicându-se încet. 

— l-ai putut vedea părul? întrebă Kuhlmann. Cu căciula pe 
cap? 

— Păr blond, repetă Newman. 

Kuhlmann transmise imediat descrierea prin microfon. 

— Păr blond, termină el. Probabil - în ce privește culoarea 
părului. Încercuiţi insula, continuă el într-un ritm staccato. 
Închideţi toate podurile. Începeţi să căutaţi. Verificaţi toate 
mașinile... 

— Și motoretele, adăugă Tweed. Mi s-a părut că aud una 
pornind. 

Kuhlmann adăugă și motoretele, dădu înapoi microfonul, apoi 
își aprinse o ţigară și spuse: 

— Ce credeai că ai să găsești, Tweed? Să mergi noaptea 
singur pe stradă, pentru Dumnezeu... 

— Nu era singur, îl contrazise Newman. Eu îl urmam. Și eram 
foarte aproape... 

— lar Tweed era foarte aproape de moarte... 

— Ai păţit ceva? îl întrebă Tweed pe Newman. 

— M-am lovit la umăr. Cel mai mic necaz la care m-aș fi putut 
aștepta. Se aplecă și luă bastonul cu capăt de fier. 

— Pe ăsta îl iau, zise Kuhlmann, întinzând mâna. Amprente... 

— Nu-ţi pierde vremea, îl sfătui Tweed. Purta mânuși. 

— Ai fost într-o situație cam dificilă acum câteva momente, îi 
zise Newman lui Tweed, scuturându-și haina de praf. 

— O, nu știu dacă a fost chiar așa. Un strop de emoție îţi pune 
adrenalina în mișcare. Îi aruncă o privire lui Kuhlmann. Cum se 
face că erați prin zonă? 

— Am convins poliția statului să vă urmărească. Din păcate, 
m-au așteptat să ajung de la circa locală de poliţie la mașina 
patrulei care vă avea sub supraveghere... 

— Vrei să știi unde l-ai putea găsi pe posesorul acestui 
baston? întrebă Newman. 

— Tu ce crezi? 

— La hotelul Mowenpick. Îl cheamă Kurt Franck. Nu garantez 
că este omul tău. N-am apucat să-i vedem prea bine faţa... 

— Am pornit. Vă sun mai târziu, la Jensen... 

e 

Balkan intrase în acțiune. Plaja de la Travemünde Strand, ora 
unsprezece și treizeci noaptea. Privea drept înainte, ca un 
somnambul. Picioarele înaintând prin nisip scoteau un sunet 
fâșâit. În depărtare, la magazinul universal de la hotelul Maritim 
se vedeau multe luminițe. Majoritatea turiștilor erau înăuntru, la 
baruri sau la o cină târzie. 

O singură persoană mai era pe plajă. O fată blondă, într-un 
costum de baie din două piese, profitând de ultima urmă de 
căldură a zilei. Iris Hansen avea întâlnire cu noul său prieten 
neamt. Hotărâseră să se întâlnească pe plajă la miezul nopţii și 
să se ducă la dans. 

Iris, cu părul blond căzându-i în valuri pe spatele gol, stătea 
pe un prosop, sprijinită într-un cot. 

Asculta visătoare sunetul blând al valurilor Balticii lovindu-se 
de țărm. In depărtare se auzea câte un hohot de râs pe fondul 
muzicii de dans. O noapte întreagă. Așa îi promisese. Că vor 
dansa o noapte întreagă. 

Petrecuse în Travemünde trei săptămâni superbe. La naiba cu 
Copenhaga. Aceasta era viaţa adevărată. Mai frumoasă decât ar 
fi îndrăznit să spere. Nu dorea decât să continue așa la 
nesfârșit. Auzind sunetul unor pași care se apropiau prin nisip, 
înălţă capul. 

— A, tu ești. Bună! 

Stătea în fața sa, cu câte un picior pe fiecare parte a trupului 
ei așezat. Ea își deschise un ochi, apoi îi închise pe amândoi. De 
ce nu acolo? Acum, când singurele sunete erau valurile lovindu- 
se de mal, râsetele îndepărtate și muzica. Privi în sus și ochii i se 
umplură de groază. O, Dumnezeule, nu! 

El ţinea în mâna dreaptă cuțitul de bucătărie. Îl ţinea mult 
deasupra capului. Când ea deschise gura ca să ţipe el i-o 

acoperi cu piciorul gol, înăbușind urletul. Apoi cuțitul cobori într- 
o mișcare amplă. Intră chiar dedesubtul sânilor. Și începu să 
sfârtece. Și să sfârtece. Și să sfârtece. 

(J 

— Kuhlmann la telefon. 

Auzindu-i vocea la telefonul din camera lui, Tweed simți o 
notă de dezamăgire. Şedea jos, într-un halat de casă. 

— Kurt Franck al vostru nu era la hotelul Mowenpick, îl 
informă Kuhlmann. E adevărat, a fost înregistrat acolo. Chiar 
înainte de a pleca trecuse prin bar ca să bea ceva. Pe la opt 
seara. O jumătate de oră înainte ca tu să ieși din Jensen. Nu 
ţine... 

— De ce nu? întrebă Tweed. 

— l-a spus barmanului că se duce să se întâlnească cu noua 
lui prietenă. Am verificat cum era îmbrăcat. Purta blugi și o 
haină albă sport. Nici vorbă de costum. Apoi am cercetat 
parcarea. Nu are o motoretă. Se plimbă de colo până colo într- 
un BMW închiriat. Alarmă falsă... 

— Ai spus falsă? 

— Da. De ce? 

— A, nu, nimic. Nu înţelesesem cuvântul din prima... 

— Se pare deci că nu este în oraș - poate că va lipsi toată 
noaptea. N-aș zice că este omul nostru. Cel puţin, ziua de azi se 
termină în liniște. Păstrăm legătura. Dacă se întâmplă ceva... 


13. 


Telefonul din camera lui Tweed începu să sune. El era în baie, 
cu faţa plină de spumă de ras. Înjură, lăsă din mână aparatul de 
ras pe care îl folosea de ani de zile, apucă în fugă un prosop și 
se repezi în dormitor. Așa era întotdeauna când se bărbierea. 
Mereu afurisitul de telefon. Ridică receptorul. 

— Hugh Grey la telefon. Sunt sigur că nu te-am deranjat. 
Proaspăt ca privighetoarea din poveste, nu-i așa, Tweed? 

Entuziasmul lui Grey suna îngrozitor de fals, amintindu-i lui 
Tweed de chipul său rotofei, tenul sănătos și ochii plini de vervă. 
Era puţin cam mult pentru ora aceea matinală. 

— Cu ce te pot ajuta? întrebă Tweed, ștergându-și săpunul de 
pe bărbie. 

— Am aflat despre noaptea trecută. O experienţă destul de 
neplăcută pentru tine. Nu cu ce te-ai obișnuit să... O aluzie la 
faptul că locul lui Tweed era la birou. Să-ț; trimit trupe? continuă 
Grey, plin de nerv. Îmi place să fiu util. Nişte întăriri. Bine? 

— Nu, zise Tweed. Mulţumesc, nu e nevoie, zise el apăsat. Mă 
descurc și singur, mulţumesc. Lasă lucrurile așa cum sunt. Mai 
ai și altceva să-mi spui? 

— Nu la telefon. Afacerile merg bine. Aşteptăm în curând 
rezultate. Voi continua să informez Londra. Nu uita că, dacă ai 
nevoie de ceva, poţi suna la sediul din Frankfurt. Păstrează-ţi 
buna dispoziţie. Și acum te las, în curând îmi expiră cele trei 
minute... 

Tweed închise telefonul și oftă. Jargonul îl călca pe nervi. Să-ţi; 
trimit trupe? Ce-și imagina Grey despre el, că este un 
comandant de oști plecat pe câmpul de luptă? Se întoarse în 
baie pentru a-și termina toaleta. 

Știa care fusese adevăratul scop al lui Hugh. Să-l informeze 
pe Tweed că mingea era în terenul lui. Probabil că avea un 
informator la Lubeck, poate chiar în interiorul sediului poliţiei de 
la Lubeck-Sud. Auzise al naibii de repede de încăierarea din 
Kolk. Dar Lubeck-ul se afla la graniţă, și era evident că trebuia 
supravegheat de aproape. 

II informă pe Newman despre telefon, în timp ce își luau micul 
dejun la o masă mai retrasă. Reporterul termină de mestecat 
bucata de ruladă, apoi spuse: 

— De unde știa Grey că te găsește aici? 

— O, știu cu toţii. Aș fi preferat să nu ne ocupăm decât noi doi 
de problemă, dar a trebuit să-i spun lui Howard unde pot fi găsit. 
Angajaţi de curând, șefi de sector de numai șase luni - trebuie 
să fiu la dispoziţia lor, dacă apare vreo capcană. Hugh Grey este 
foarte repezit... 

— Trebuie să recunoști că e eficient. Acesta este sectorul lui. 
Faptul că știe atât de repede ce se întâmplă este un merit al 
organizării pe care a făcut-o... 

— Bineînţeles că ai dreptate. Ei bine, în după-amiaza aceasta 
avem ceva concret de făcut. Petrecerea doctorului Berlin. Diana 
întârzie la micul dejun. 

— Mi-a spus că va dormi pe Sudwind. O scutește de un drum 
dus-întors în plus. Ne vom duce acolo puţin mai devreme și, 
înainte de a traversa spre Priwall, o vom lua și pe ea de pe iaht. 
Ea ne va prezenta lumea de la faimoasa petrecere. Mi-ar plăcea 
să ajungem acolo cât mai devreme, continuă Newman, dacă pe 
tine nu te deranjează. Vreau să-i iau un interviu amănunțit lui 
Ann Grayle. Este o doamnă care vorbește... 

— La nesfârșit. Și avem și un însoțitor. Tocmai a intrat 
Kuhlmann. Ceva îmi spune că ne așteaptă o zi încărcată... 

e 

Sala pentru micul dejun de la Jensen era în partea din spate a 
hotelului. Clienţii se serveau de la bufet. Kuhlmann luă o 
farfurie, își puse patru chifle, o bucăţică de unt, trei porții de 
marmeladă și se așeză. 

— Am stat treaz toată noaptea, zise el. Se opri câteva clipe 
pentru a tăia în două o chiflă, pe care o unse cu unt și 
marmeladă, după care o mâncă repede și ceru cafea. Un litru, 
vă rog... 

Avea un aer proaspăt și vioi; părul său negru era îngrijit 
pieptănat, dar începuse să-i crească barba. Lui Tweed îi aducea 
aminte de Harry Masterson, care apărea neras în miezul zilei. 
Machiajul de ora cinci, după cum îi spunea Masterson. 

— Ar trebui să-mi las barbă, glumea el adesea, dar atunci m- 
ar recunoaște toată lumea de la o poștă... 

Kuhlmann își devoră chifla și dădu peste cap o ceașcă de 
cafea, pe care apoi o umplu din nou. Newman își aprinse o 
țigară, studiindu-l pe neamt. Un al șaselea simţ îi spunea că 
acesta venise cu noutăţi. 

— De ce ai stat treaz? întrebă el. Ai aflat ceva despre Franck? 

— Lasă-l pe Franck. Am mai descoperit o blondă, măcelărită și 
violată. Pe la miezul nopții... 

— Tot pe insula Priwall? întrebă Tweed încet. 

— Nu, pe plaja de la ștrandul Travemunde. E incredibil că a 
fost în stare să o măcelărească în halul acela pe o plajă publică. 

— Cine e victima? 

— O oarecare Iris Hansen. O daneză din Copenhaga. 
Secretara unui important funcţionar de stat. La ora asta, între 
Bonn și Copenhaga, telefoanele sună fără încetare. lar de la 
Stockholm continuă să sune telefoanele în legătură cu Helena 
Andersen. Bietul medic legist abia reușise să pună cap la cap 

rămășițele lui Andersen, când i-a sosit un alt pachet de carne. 
Acestea au fost cuvintele lui. A muncit toată noaptea. În 
Travemünde, panica s-a transformat în frenezie. Bărbaţii își 
cumpără cuțite de vânătoare, ţăruși, orice poate fi folosit ca 
armă... 

— Două crime, murmură Newman. Amândouă erau blonde... 

— Trei, îl corectă Kuhlmann, cu olandeza din Frankfurt, de 
acum șase luni. Este același ucigaș. De fiecare dată face 
aceleași atrocități. Nu-mi cere detalii până când nu-mi termin 
micul dejun. Ar fi trebuit să o vedeți pe Hansen zăcând pe plajă. 
Trebuie să fi fost o fată atrăgătoare... 

— Trebuie să fi fost? La trecut? întrebă Newman. 

— Avea faţa brăzdată de tăieturi... Nu contează. Încă vă 
puteţi duce să o vedeţi la spital, dacă sunteţi interesaţi de 
povestea aceasta. Vreţi să vă semnez o hârtie? 

— Deocamdată, nu. Oricum, mulţumesc. Există vreo legătură 
între cele trei crime? 

— Legătura de care am nevoie este să știu cine a fost în 
Frankfurt acum șase luni și este acum aici. Îl privi pe Tweed. 
Cele două nume pe care mi le-a dat computerul până în clipa de 
față sunt tu și Newman. 

— Exceptând faptul că amândoi eram în centrul Lubeck-ului la 
ora zece și patruzeci și cinci, seara, după cum știi. Mi s-a părut 
că ai spus că Iris Hansen a fost ucisă pe la miezul nopţii. 

— Așa e. Noi am fost împreună până la ora unsprezece. La ora 
aceea poţi ajunge repede cu mașina la Travemunde. Traficul e 
slab. Până la ștrand se fac douăzeci de minute. 

— Așadar, suntem amândoi suspecți? 

— Trebuie să raportez toate faptele la Wiesbaden, zise 
Kuhlmann, mâncându-și pe îndelete ultima chiflă; după ce 
termină, un zâmbet i se așternu pe buze. Dar paznicul de 
noapte de la recepţie mi-a spus azi-dimineaţă, când am venit, 
că amândoi eraţi în camerele voastre la ora unsprezece și zece 
minute. S-a uitat întâmplător la ceas. Nimeni nu poate ieși de 
aici fără să treacă pe lângă el. Amândoi aveți alibiuri foarte 
serioase... 

— Ce noroc pe capul nostru, îi răspunse Tweed cu răceală. Și 
acum, că ne-am distrat, crezi că ţi-am putea cere o favoare? Am 
nevoie de o linie absolut sigură ca să dau câteva telefoane. 

— Sediul poliţiei din Lubeck-Sud, zise Kuhlmann prompt. Este 
în afara orașului. Acolo există o cameră cu un telefon protejat. 
Vă duc cu mașina. Ai expresia aceea... 

— Ce expresie? 

— A unui om foarte îngrijorat. Ceva te frământă. 

e 

Lubeck-Sud. Era cu totul altfel decât se așteptase Newman. 
Un complex de clădiri imense și moderne, de paisprezece etaje, 
în centrul căruia se afla un turn negru. Totul era construit pe 
vârful unui deal micuț, înconjurat de pajiști verzi și straturi de 
trandafiri. 

Kuhlmann ieși de pe autostrada principală în dreptul unui 
semn de circulaţie pe care scria POLIZEI. Coborâră din mașină. 
Kuhlmann îi conduse în sala de așteptare, apoi se legitimă 
ofițerului de serviciu, aflat la ghișeul din dreapta. Schimbară 
câteva cuvinte, iar ofițerul îi dădu o cheie. 

Luară liftul până la etajul al zecelea. La jumătatea unui coridor 
lung, Kuhlmann îi dădu cheia lui Tweed. Se aflau în fața unei uși 
închise, care, spre deosebire de celelalte, nu era numerotată. 

— Newman și cu mine mergem să luăm niște cafea la cantina 
din capătul coridorului. După ce termini, vino și tu. Telefonul 
dinăuntru este unul dintre cele mai sigure din întreaga 
Republică Federală. Îl folosește BND-ul, mai zise el, referindu-se 
la serviciul de contraspionaj. 

Intrând, Tweed descoperi o cameră mică și goală, cu pereții 
acoperiţi de seifuri; înăuntru nu erau decât o masă și două 
scaune. Pe masă se afla un telefon alb. Își trase unul din scaune, 
se așeză comod și formă din memorie un număr din Frankfurt. li 
răspunse imediat o fată care repetă numărul pe care îl formase, 
adăugându-i cifra nouă. 

— La telefon Hadrian, zise Tweed. Corporaţia Hadrian. Aș dori 
să vorbesc cu domnul Hugh Grey. 

Luna aceasta foloseau drept nume conspirative nume de 
împărați romani. Evident, ideea lui Howard. 

— Mă tem că e plecat pentru câteva zile să negocieze o 
afacere, îi răspunse fata. 

— Când îl pot găsi? 

— Nu a spus. Cred că nici el nu știa. 

— Mulţumesc... 

Tweed întrerupse convorbirea. Grey ar fi putut să-l sune de 
oriunde altundeva din Germania de Vest. Munchen, Stuttgart, 
Koln. De oriunde. Și era contrar regulii să ceară un număr de 
contact. O regulă pe care Tweed însuși o stabilise cu șase luni în 
urmă, când întărise securitatea. 

Următorul telefon îl dădu la Harry Masterson, în Viena. Același 
rezultat. Masterson era plecat din oraș. Nu, nimeni nu știa când 
avea să se întoarcă. Răbdător, Tweed continuă. Sună la Berna 
pentru a vorbi cu Guy Dalby. Al treilea refuz. Oftă. Mai era unul - 
la Copenhaga. 

Fata îi răspunse într-o engleză perfectă, lucru binevenit, căci 
Tweed nu vorbea daneza. 

— In momentul de faţă nu este aici. Doriţi să-i lăsaţi un 
mesaj? 

— Nu... 

Tweed privi lung telefonul. Zero din patru. Nu era nimic 
ciudat. Chiar el îi instruise pe toţi patru să plece din birourile lor, 
să meargă pe teren, să păstreze o legătură strânsă și directă cu 
agenţii. Intr-un fel, era un semn bun. De ce să fie atunci atât de 
tulburat? 

Îi descoperi pe Kuhlmann și Newman stând la o masă în 
cantina goală. Neamţul îl întrebă dacă vrea o cafea. Tweed 
aprobă din cap, se așeză, iar Kuhlmann continuă discuţia pe 
care o purta cu Newman. 

— ... Așadar, așteptăm să sosească de la Wiesbaden un grup 
de psihiatri. M-aș fi descurcat și fără acești domni. Cei mai mulți 
nu sunt tocmai întregi la minte. Explicaţiile pe care ţi le dau - în 
măsura în care le poţi înțelege - seamănă cu reveriile unor 
nebuni. Ceea ce nu ne prea ajută, având în vedere că, oricum, 
suntem pe urmele cuiva care a luat-o razna... 

— Sau a unui sadic, zise Tweed. 

— Ceea ce e cam același lucru. Ei ne creionează un profil - un 
portret al personalității ucigașului... 

— Incep să-mi conturez propria imagine despre profilul lui, 
continuă Tweed. Cum ajungem repede de aici la Travemunde? 

— Folosiți-mă pe mine pe post de șofer. Am drum în aceeași 
direcție. 

— O, Tweedy, slavă Domnului că ai venit. Am sunat la Jensen, 
dar mi-au spus că ești plecat. Este îngrozitor... Altă fată... Şi tot 
blondă... Și eu sunt blondă... 

Când ajunse pe iahtul Sudwind, Tweed o găsi pe Diana 
Chadwick tremurând. De cum puse piciorul pe punte, ea se 
repezi spre el, își aruncă braţele în jurul său și își lăsă capul 
blond pe pieptul lui. El o bătu pe umăr, o strânse în brațe, 
dându-și seama pentru prima dată cât e de subţire. Diana 
începu să plângă, cu lacrimi de ușurare. Apoi îi dădu drumul, își 
șterse ochii cu o batistă stupid de mică și își îndreptă spatele. 

— Mă port ca o proastă. Te rog, iartă-mă. Hai să bem ceva. 
Cafea? Ceva mai tare? 

— De ce nu cafea, având în vedere circumstanţele? 

— Ai dreptate. Alcoolul m-ar arunca din nou în starea aceea. 
Vino cu mine în cabină să facem cafeaua. Nu-mi place să rămân 
singură nici măcar o clipă... 

El o urmă pe scara care ducea în cabină, se așeză pe o 
canapea îngustă din piele și începu să privească în jur, în timp 
ce ea era ocupată cu filtrul. 

— La drept vorbind, eram pe punte când a omorât-o pe fată, 
zise ea. 

— De unde știi? Ai auzit ceva? 

— O, nimic oribil - nu ţipete. Dar tot orașul vorbește despre 
asta. Că a murit la miezul nopţii. Eu stăteam și priveam luminile, 
așteptând să mi se facă somn. Se întoarse spre el, sprijinindu-se 
de bufet și așteptând să fiarbă cafeaua. Chipul ei era mai alb ca 
niciodată. La drept vorbind, Tweedy, am auzit ceva pe la 
douăsprezece și un sfert. Ceva ce n-am prea luat în seamă în 
momentul respectiv... 

— Ce anume? 

— Sunetul unei bărci de cauciuc care traversa canalul dinspre 
partea asta de plajă spre insula Priwall... 

— Diana... zise Tweed, aplecându-se spre ea și privind-o 
intens din spatele ochelarilor... ce vrei să spui, mai exact? 
Bărcile de cauciuc nu fac zgomot. _ 

— Cred că nu ţi-am explicat bine. Işi îndepărtă o șuviţă de păr 
de pe fruntea fină. Am vrut să spun o barcă cu motor. l-am 
văzut siajul la o distanță destul de mare de mal. A dispărut în 
spatele unui cap de pământ de pe insula Priwall. Mi-am spus că 

e o oră cam târzie de întors acasă și apoi am uitat cu totul până 
când am auzit veștile de azi-dimineaţă. 

— Celor de la poliţie le-ai spus? 

— O, Doamne, nu! Nu se mai opresc din pus întrebări. Stătea 
sprijinită cu spatele, așa încât linia șoldurilor se vedea clar pe 
sub rochia albă și strâmtă pe care o purta. E gata cafeaua, zise 
ea și turnă două cești. Apoi se întoarseră pe punte. Cabina 
aceea îmi dă o senzaţie de claustrofobie. 

Tweed recunoștea simptomele. Diana nu putea să reziste 
prea mult într-un loc. Simptomele șocului. Se așezară pe 
scaunele de pe punte, în bătaia soarelui, iar ea nu își protejă cu 
nimic fața. „Foarte tulburată, își spuse Tweed. Este de înțeles; 
dar de ce e atât de puternic șocul?” 

— Va renunța doctorul Berlin la petrecerea din seara aceasta? 
se întrebă Tweed cu voce tare. Având în vedere aceste 
evenimente? 

— A, nu, sunt sigură că nu. Este un om minunat, dar nu prea 
știe ce se întâmplă în afara spaţiului său privat. Am observat 
acest lucru de când l-am cunoscut în Kenya. 

— Cum aţi ajuns să faceţi cunoștință? 

— Nu cred că aveam mai mult de optsprezece ani. Toată 
lumea vorbea despre el, despre munca pe care o depunea ca 
să-i ajute pe băștinași. Avea un spital în junglă. Azi toată lumea 
vorbește despre el ca despre un al doilea doctor Albert 
Schweitzer. Din câte mi-am dat seama, era cam rupt de 
realitate. l-am dus un transport cu instrumente medicale la 
spitalul din junglă. Pe vremea aceea eram foarte idealistă. 

— Și acum? 

— Cred că am ajuns să cunosc prea mult oamenii ca să mai 
fiu idealistă. Să fii blondă poate deveni un blestem. Cu toții 
cred... e, știi tu. Doctorul nu este atât de dur. Tot ce îl 
interesează este munca lui, acum muncește pentru refugiați... 

— Și desigur că refugiații veniţi după război din estul Prusiei și 
din celelalte zone s-au stabilit deja, au reușit să-și adune ceva 
avere? 

— În aparenţă da. În realitate, poate fi destul de greu. Familii 
răspândite de o parte și de alta a graniţei. Din timp în timp, 
negociază cu Germania de Est. Il acceptă ca intermediar, poate 
fiindcă amândoi părinţii i s-au născut în Leipzig. Îi oferi lui Tweed 
o ceașcă cu cafea. Am vorbit destul despre mine și doctorul 


VP - 100 


Berlin. Ce are Bob Newman de pălăvrăgit cu Ann Grayle? L-am 
văzut îndreptându-se către ea pe debarcader... 

— Ştii cum sunt reporterii - întotdeauna gata să stea de vorbă 
cu oricine, în speranţa că vor mai da de o poveste... 

e 

— Mi-am petrecut toată dimineaţa, domnule Newman, 
scotocindu-mi prin bagaje după un pistol, zise Ann Grayle în 
timp ce stăteau pe punte bând un gin tonic. 

— ȘI l-aţi găsit? 

— lată-l. 

Își luă geanta, o deschise și îi întinse lui Newman ceva, 
aplecându-se spre el, astfel încât acesta putu să-i simtă o clipă 
parfumul. Își spuse că era, într-adevăr, o femeie foarte 
atrăgătoare. 

În palma deschisă i se odihnea un Browning automat, calibrul 
32. Recunoscu arma. Făcută în Belgia, la Herstal. 

— Ai grijă, e încărcată, îl avertiză ea. 

— Știţi să o folosiţi? 

— Pe vremuri, în Nairobi eram un ţintaș priceput. O femeie al 
cărei bărbat muncește și care rămâne singură are nevoie de 
protecţie. Băștinașii se puteau întoarce împotriva ta fără 
avertismente. 

— Și dacă v-ar fi atacat cineva după lăsarea serii? 

— Aș fi tras în plin. 

În voce i se simţea ceva dur, încrâncenat. Newman îi înapoie 
arma, convins că ar fi făcut așa cum îi spusese. Ea își puse 
pistolul înapoi în geantă și își încrucișă picioarele frumoase, 
privindu-l în timp ce vorbea. 

— Văd că prietenul dumitale, Tweed, se întreţine cu Picioare 
de Aur. E văduv? Mai bine ar lua aminte. 

— Picioare de Aur? 

— Poate e cam dur spus, dar îi aduc o mulţime de venituri - și 
după cum și le folosește... 

— Îmi imaginez că doctorul Berlin nu este prea interesat de 
femei, zise Newman, schimbând subiectul. 

— Imaginaţia dumitale s-ar putea să greșească foarte serios. 
Știu că trece drept un al doilea Albert Schweitzer, că are o 
imagine de patriarh. Dar, crede-mă pe cuvânt, îi plac tinerele 
atrăgătoare. Vei vedea o parte dintre ele la petrecere. Le 
verifică cu atenţie înainte de a le primi în augustul său anturaj. 

— Le verifică? Cred că glumiti... 

— Nu sunt obișnuită să fiu contrazisă. Am zis că le verifică. 
Asistentul șef, Danny Warning, cercetează trecutul oricărei fete 
înainte de a o admite în anturajul doctorului Berlin. Ușile lor sunt 
încuiate în faţa reporterilor, care s-ar putea strecura printre 
oamenii de pază. Mă întreb cum de-aţi ajuns să fiți invitaţi... 

— Poate fiindcă i-am luat cândva un interviu doctorului Berlin. 
Aţi continuat prietenia începută cu el, în acele zile de demult, în 
Kenya? 

— De când m-am întors din Nairobi n-am schimbat niciun 
cuvânt cu el - nici eu, nici restul grupului. Ne ţine cât mai 
departe de noua sa viaţă. 

— De ce? 

— Habar nu am. Nu era prea sociabil nici acolo, în Kenya, dar 
atunci era foarte prins cu spitalul său din junglă. 

— Spuneţi că nimeni din vechiul grup nu a păstrat legătura cu 
el. Dar Diana Chadwick? 

— Picioare de Aur este singura excepţie. Ea l-a ajutat, cu ani 
în urmă, în munca lui din spital. Cred că din vremea aceea au 
stabilit un fel de relaţie care a durat. Și să știi, în cazul în care te 
gândești că sunt prototipul de bârfitoare, că sunt sigură că 
prietenia lor e pur platonică, așa cum se spune. Se ridică în 
picioare. Și acum te voi goni de pe punte. Trebuie să mă spăl pe 
cap. Atrocităţile din noaptea trecută m-au indispus. In plus, văd 
că Tweed s-a despărțit de Diana și se îndreaptă către noi. 
Distracţie plăcută la petrecere. Veţi avea prilejul să vedeţi o 
mulțime de lucruri... 


14. 


Feribotul pentru insula Priwall semăna cu un șlep mare cu 
pereţi de oțel și cu câte o rampă în faţă și în spate. Era plin de 
pasageri și aproximativ o jumătate de duzină de mașini. Unul 
dintre membrii echipajului stătea de vorbă cu Tweed, în timp ce 
Newman și Diana stăteau la prova. 

— Clădirea înaltă de acolo este hotelul Maritim, îi spuse 
marinarul lui Tweed. După lăsarea serii se aprinde o lumină în 

vârful lui, ca să marcheze intrarea în canal. Clădirea roșie de pe 
partea asta este fostul far... 

Tweed estimă că hotelul avea mult peste douăsprezece etaje 
- de departe cea mai înaltă clădire din Travemunde sau Lubeck. 
Marea era agitată sub soarele arzător, dar traversarea le luă mai 
puţin de cinci minute. 

— Se pare că avem de-a face cu un maniac în libertate, spuse 
marinarul. Două fete violate și măcelărite în mai puţin de 
douăzeci și patru de ore. O să afecteze sezonul, dacă nu suntem 
atenți. Am auzit că mulţi turiști au achitat și au plecat. 

— De unde știi că au fost violate? întrebă Tweed. 

— Toata lumea vorbește numai despre asta. Acum trebuie sa 
plec... 

Feribotul încetini, se lovi de mal, rampa din față se lăsă în jos, 
mașinile și pasagerii începură să coboare. Tweed era pe cale să- 
i urmeze când o voce îi șopti: 

— Interesant cum doctorul Berlin nu lasă nimic să-i strice 
planurile. Două fele măcelărite, continuă Kuhlmann, un 
„accident banal”. 

— Vii la petrecere? întrebă Tweed când intrară pe 
Mecklenburgerstrasse. 

Din nou era surprins de liniștea insulei, de mulțimea de 
copaci. 

— S-ar putea să apar și eu mai târziu. Fii foarte atent la pază. 
Tipul are mare grijă de el. Distrează-te... 

Începu imediat la intrarea în vilă. Tweed se miră când îl văzu 
pe Newman ţinând braţele ridicate, în timp ce doi paznici îl 
controlau de arme. Alt paznic căuta în geanta Dianei. Tweed se 
așeză la coadă și îl auzi pe Newman comentând cu voce tare: 

— Lăsaţi-o dracului. Ce, vă credeţi la aeroport? Unde sunt 
detectoarele de obiecte metalice? Chiar dacă vine aici 
președintele Americii, paza voastră este proastă. Unde sunt 
câinii? 

Se iscă confuzie. Toţi cei de la coadă îngheţară. Un om scund, 
bine clădit, cu o chelie care lucea în soare, se apropie de 
paznici. | se adresă lui Newman: 

— Eu sunt Danny Warning, șeful pazei. Cine sunteți 
dumneavoastră? 

— Newman. Robert Newman. Am fost invitat la circul ăsta 
ridicol pe care îl conduceţi... 

— Spuneaţi ceva de câini, rosti Warning arţăgos. 

— Ca să ne adulmece de explozivi. Faceţi treaba ca lumea sau 
deloc, continuă Newman sarcastic. 

Warning se întoarse spre alt paznic ce ţinea un carneţel și un 
stilou. 

— Robert Newman, zise el agasat. 

— Da, domnule. Este pe listă... 

— Aveţi acte de identitate? întrebă Warning, în timp ce se 
întoarse din nou spre Newman. Carnet de conducere? Pașaport? 

— Cred că exagerați... 

Un bărbat înalt și slab veni în fugă peste gazonul din faţa vilei. 
Tweed înțelese că vocea lui Newman se auzise până la vila ce se 
întrezărea după copacii din depărtare. Bărbatul cel slab îl apucă 
pe Warning de braț. 

— E totul în regulă. Îl cunosc. Nicio problemă... 

— Trebuie să îmi fac treaba, șuieră din nou Warning. 

— Doctorul Berlin m-a trimis. E totul în regulă, repetă el. 

— Poţi să treci, spuse Warning. 

Newman se uită peste umăr la Diana care îl privea încurcată. 
O invită să treacă înainte și strigă cât de tare putu: 

— Hai! Nu-ţi face griji. Dacă Danny Warning încearcă să te 
percheziţioneze, îi trag un... 

„Ce naiba crezi că faci?” se întrebă Tweed, aflat la coada 
rândului de oameni care așteptau. O urmări pe Diana 
strecurându-se înainte, Newman îi luă brațul și o conduse peste 
gazon. La poartă, Tweed se opri și așteptă ca paznicii să îl 
controleze. Abia acum observă că omul cel slab avea un aparat 
de emisie-recepţie. Când Warning făcu un pas înainte, omul cel 
slab îi puse iar mâna pe braţ. 

— Lasă-l pe domnul Tweed să treacă. Este oaspete de onoare. 

— Mulţumesc, spuse Tweed. 

Ochii negri și inexpresivi ai lui Warning îl studiară atent. Apoi 
acesta pocni din degete. Unul dintre chelnerii care umblau de 
colo-colo pe gazon veni spre ei. 

— Aici e șampania, domnule. Arătă cu mâna spre un rând de 
pahare. Chablis sau Beaujolais... 

— Da, șampanie. Mulţumesc, spuse el și porni spre vila 
construită pe o mică ridicătură. Bănuia că fusese zidită înainte 
de Primul Război Mondial. Pe gazonul impecabil erau grupuri de 
oaspeți gălăgioși. Newman și Diana se apropiară. 

— Despre ce a fost vorba, Bob? întrebă Tweed sec. Nu am 
venit aici ca să ieșim în evidență. 

— Un test. Nu înghit gorilele doctorului Berlin, dar, în primul 
rând, am vrut să văd cât suportă. Cât de mult dorește să fim la 
petrecerea lui. 

— Ești mai deștept decât te credeam, recunoscu Tweed. Și 
cred că Măria sa e chiar aici... 

Atunci îl văzură pentru prima oară pe doctorul Berlin. 

e 

În fața vilei cu trei etaje - care se întindea pe întreaga lățime 
- fusese construită o terasă. De pe gazon puteai ajunge acolo pe 
o scară largă de piatră. Jos, lângă scară, blocând trecerea, 
stăteau câţiva bărbaţi în haine civile, care erau, evident, paznici. 

Chiar în centrul terasei se afla o masă lungă și lată. La masă 
ședeau douăsprezece persoane, nouă bărbați și trei tinere 
atrăgătoare. Două erau brunete, cealaltă roșcată. In celălalt 
capăt al mesei stătea, oarecum central, un tip solid cu barbă 
neagră. 

Stătea aproape nemișcat, cu o șapcă gri pe cap. O haină de 
aceeași culoare, pusă pe umeri, îi acoperea, în ciuda căldurii, 
trupul. Terasa era însă umbrită de pereții imenși, ameninţători, 
ai casei. 

Doctorul Berlin purta ochelari mari, colorați, și ţinea la ochi un 
binoclu aţintit către poarta de la intrare. Tweed sorbi din 
șampanie în timp ce-și studia gazda de la o distanţă de vreo 
cincizeci de iarzi. Newman zâmbi cinic, apoi spuse: 

— Îi recunosc o calitate: este bine organizat. 

— De ce spui asta? îl întrebă Diana. 

— M-a intrigat schimbarea bruscă din atitudinea gorilei de 
Danny Warning. Acum îmi dau seama ce s-a întâmplat. Din 
poziţia sa, Berlin poate să vadă bine ce se petrece la intrare. M- 
a recunoscut. Lângă mâna dreaptă, pe masă, are o staţie de 
emisie-recepţie. Cu ea poate da instrucţiuni oricărui paznic. Tu 
cum te-ai descurcat, Tweed? 

— Am fost primit ca un oaspete de onoare... 

— Acum poţi să-ţi dai seama. Te-a văzut prin binoclu, iar mie 
chestia asta mi se pare a naibii de ciudată. 

— Pot, rosti Tweed încet. Ceea ce nu înțeleg este „de ce” - de 
ce a fost atât de interesat să mă invite aici și să mă vadă... 

— Sau să fie văzut de tine, zise Diana pe un ton glumet. 

— Și numai până aici putem înainta, remarcă Newman. 

Dincolo de pajiște se afla o funie groasă, întinsă între doi 
ţăruși înfipţi în pământ. În spatele ei nu se afla niciun invitat, 
numai câţiva paznici în civil care patrulau în sus și în jos prin 
spatele frânghiei. 

— Ştii de ce cred că mă controlau? o întrebă Newman pe 
Diana în timp ce se amestecau în mulțime. De o cameră video. 
Spuneai că nu îi place să i se facă fotografii. Mă întreb de ce. 

— Pur și simplu, pentru că este timid. Urăște publicitatea. 
Există foarte puţine fotografii de-ale lui. Nici măcar pe mine nu 
m-ar lăsa să-l pozez. L-am pierdut pe Tweed, zise ea deodată. 

Tweed rămăsese în locul în care îl lăsaseră, luând mici 
înghiţituri din paharul său, în timp ce părea să admire vila. De 
fapt, nu făcea decât să-l studieze pe doctorul Berlin. Gazda sa 
era cu binoclul la ochi, iar cele două lentile gemene se 
focalizaseră asupra lui Tweed. Conștient că este urmărit, Tweed 
se supraveghea, privind în spate. 

În afară de gesturile cu care manipula binoclul, omul părea 
nemișcat. Vecinii săi de masă pălăvrăgeau între ei, beau și își 
reumpleau paharele, mâncau din tăvi pline și păreau că se 
distrează. Doctorul Berlin își lăsă binoclul pe masă, continuând 
să-l privească pe Tweed prin ochelarii săi negri, cu mâinile 
ascunse în spatele a două recipiente uriașe de cafea. 

Era greu să-i prinzi expresia, de la distanţă. Barba nu ajuta 
nici ea. Tweed, care stătea la fel de liniștit, se simţi fascinat de 
acea lipsă de mișcare a bărbatului. Rămăsese singur, privind fix 
spre terasă, cu o mână în buzunarul jachetei safari, cu cealaltă 
ținându-și paharul. 

Simţi o mână moale pe umăr și știu, fără să se uite, că era 
Diana. Ea îl împinse ușor, grăbindu-l să i se alăture. Mai rămase 
nemișcat un moment, uitându-se la terasă. Obrazul ei i-l atinse 
pe al lui. Îi simţi linia delicată a sânului pe braţ. 

— Hai, Tweedy, îi șopti ea. 

Îi dădu voie să-l ia de acolo și să-l ducă în mulţimea prin care 
își făceau loc cu greu, până ajunseră la Newman care stătea 
singur, cu o expresie sumbră. 

— Uite, zise Diana, l-am recuperat. Acum e în siguranţă. 

— În siguranţă? Despre ce vorbești? o întrebă Tweed. 

— Îţi dai seama că stând acolo, singur pe gazon, erai o ţintă 
perfectă? îi răspunse Newman. 

— Vorbe, prostii... 

e 

După-amiaza era fierbinte și înăbușitoare. Chelnerii nu 
conteneau să aducă tăvi cu mâncare și tot mai multe pahare cu 
vin. Tweed începu să-i studieze pe ceilalți oaspeţi. Bărbaţi și 
femei elegant îmbrăcaţi, din clasa de mijloc. Dar Germania 
contemporană părea toată o mare clasă de mijloc. Oameni de 
afaceri din zonă, împreună cu soțiile lor. Fără îndoială, niște regi 
ai marțipanului. Orașul Lubeck era celebru pentru marțipanul 
său. 

Câteva figuri îi erau cunoscute din zona debarcaderului. 
Oameni cu iahturi. Dar nu văzu pe nimeni din fostul grup din 
Kenya. 

— Drăguţ, nu-i așa? spuse Diana. Ador petrecerile... 

— Probabil că l-a costat o avere, îi răspunse Tweed. De unde 
are bani doctorul Berlin? 

— De la diverse organizaţii care îi sprijină acţiunile de 
ajutorare a refugiaților. Majoritatea invitaţilor de azi fac parte 
dintr-o asociaţie sau alta. Consideră că lor totul le merge bine, 
așa că dau un ban pentru a-i ajuta pe cei mai puţin norocoși... 

— Mă întreb dacă i-a citit vreunul cărțile? 

— Cinicule! 

La șase fix petrecerea se destrămă într-un val de confuzie. 

e 

Cei trei stăteau lângă porțile de la intrare - care fuseseră 
închise - când câteva maşini traseră la bordură. Kuhlmann 
însuşi deschise poarta din dreapta, urmat de o echipă de bărbați 
în haine de lucru. 

Danny Warning încercă să-l oprească. Kuhlmann își flutură 
actul de identitate prin fața șefului de securitate. ÎI împinse apoi 
cu duritate, dând ordine oamenilor săi. 

— Aceasta este o proprietate privată, strigă Warning. 

— lar acesta, zise Kuhlmann, arătându-i o hârtie, este 
mandatul de percheziție asupra proprietății. Dispari din calea 
mea sau te arestez... 

Un murmur străbătu mulțimea. O mulțime de chipuri se 
întoarseră către Kuhlmann care înainta peste gazon către vilă. 
Acesta le făcu, lui Tweed, Newman și Dianei, un gest prin care îi 
chema să îl urmeze. Echipa cu care venise se răspândi peste tot, 
notând numele musafirilor. 

leșiră din mulţime, iar Tweed se opri în timp ce Kuhlmann 
smulse din pământ unul din ţărușii care întindeau frânghia. 
Când acesta începu să înainteze pe gazon, Tweed îi prinse de 
braţ pe Newman și pe Diana. 

— Priviţi, zise Tweed. Terasa... 

Musafirii de onoare ai doctorului Berlin continuau să stea la 
masa cea lungă, privindu-l cu toţii pe Kuhlmann. Doar în centru 
lipsea cineva. Scaunul doctorului Berlin era gol. 

— Diana, zise repede Tweed, mai este vreo cale de ieșire de 
aici? 

— Numai drumul de acces de lângă pajiște... 

În timp ce vorbea, Tweed auzi zgomotul motorului unei mașini 
pornind undeva pe poteca din spatele copacilor care ducea spre 
Mecklenburgerstrasse. Se întoarse și o luă la fugă spre porți. 
Diana fu uimită de cât de iute era. Newman fugi după el, iar 
Diana îi urmă. 

Tweed ajunse la poartă destul de repede, ca să vadă cum un 
Mercedes negru cu geamuri fumurii iese de pe potecă și trece 
de porţile ce duceau la feribot. Porni în fugă după mașină, 
multțumindu-i lui Dumnezeu că purta jacheta safari, pe care 
Diana îl convinsese să și-o cumpere. Continuă să fugă și văzu, în 
depărtare, feribotul gata de plecare. Se forţă să alerge constant, 
într-un anumit ritm, micșorând distanţa. 

Ajunse la timp pentru a vedea Mercedes-ul - al cărui parbriz 
din spate era de asemenea fumuriu - cum înaintează pe feribot. 
Își continuă fuga. Silueta unui bărbat aflat în spate se întoarse 
pentru a privi în urmă. Lui Tweed i se păru că vede un cap 
purtând o beretă, o față acoperită de o barbă neagră. Doctorul 
Berlin îi făcu scurt cu mâna, apoi puntea se desprinse și 
feribotul porni spre Travemunde. 

Tweed se opri din goană, înjură cu voce tare, încercând să-și 
recapete suflul în timp ce Newman și Diana îl ajunseră din urmă. 

— A fugit, zise Tweed, ștergându-și transpiraţia de pe 
sprâncene. 

— Pari furios, răspunse Diana. De ce? i 

— Ticălosul mi-a făcut cu mâna. Dar nu de asta. Il cunosc pe 
omul asta. L-am mai văzut undeva. l-am vorbit. Sunt sigur de 
asta.. 

— E imposibil, obiectă Newman. 

— ÎI cunosc, repetă Tweed. Semnul acela pe care mi l-a făcut 
cu mâna. Lasă-mă să mă gândesc. O să-mi aduc aminte... 


15. 


Luară feribotul următor. Diana se duse la provă și rămase 
acolo, cu brațele încrucișate, privind spre Travemunde. Tweed 
rămase în partea din spate a feribotului împreună cu Newman. 

— Las-o în pace, îl sfătui el, ceva a supărat-o. Când ajungem, 
o duc înapoi pe Sudwind. A spus de curând ceva important, dar 
să fiu al naibii dacă îmi aduc aminte ce. Poate că într-o discuție 
îmi voi reaminti... 

— In orice caz, îţi place de ea, spuse Newman pe un ton sec. 

— Și tu ce ai de gând să faci? contraatacă Tweed. 

— Trebuie să-i dau lui Ann Grayle raportul despre petrecere. l- 
am promis că o voi face. 

— Atunci trebuie să-ţi faci datoria, îi răspunse Tweed pe un 
ton neutru. 

Remarcase o schimbare în atitudinea lui Newman față de 
femei de când acesta se reîntorsese la Londra, după anul 
petrecut în Franţa. Îi povestise că în timpul vacanței sale în 
străinătate călătorise de unul singur prin Franţa, încercând să 
uite crima ciudată comisă asupra soției sale în Estonia. In Franța 
nu avusese nimic de-a face cu femeile. Acum, încetul cu încetul, 
revenea la normal. Preocuparea faţă de Ann Grayle dovedea 
acest lucru. 

— De ce crezi că a organizat Kuhlmann raidul de la 
petrecerea doctorului Berlin? îl întrebă Newman. 

— Habar nu am. Un lucru este sigur. Treaba a fost făcută de 
un Kuhlmann în plină formă și impoliteţe. A exploatat la limită 
elementul surpriză. A știut să-și aleagă momentul. 

— Nu te înțeleg... 

— Șase seara. La secundă. A lăsat petrecerea să se 
desfășoare bine până atunci. Toată lumea - inclusiv paznicii - 
era relaxată și bine dispusă. Kuhlmann i-a lovit când erau mai 
vulnerabili. Și asta e valabil și pentru musafiri. Tweed rămase 
tăcut până când feribotul ajunse aproape de insulă. Apoi îi ceru 
lui Newman pe un ton indiferent: Un singur lucru mi-ar plăcea să 

faci. Află de unde are Diana bani. Aparent, nu are niciun venit, 
după cum se spune. 

— Ann Grayle are o ipoteză destul de răutăcioasă... 

— Încearcă să-l abordezi pe bărbatul acela pe care îl are la 
bord. Acum eu trebuie să plec. Ne întâlnim la Jensen... 

Diana îl aștepta dincolo de rampa înclinată. Își lăsă mâna într- 
a lui. Sub pălăria cu boruri largi chipul îi părea mai alb decât de 
obicei, și Tweed simți că era agitată. Era cea mai fierbinte oră a 
zilei. Soarele bătea peste Travemunde, pământul elibera toată 
căldura absorbită peste zi, aerul era fetid. 

— Vii cu mine la iaht, Tweedy? 

— Desigur. Am putea sta de vorbă. Sfârșitul petrecerii a fost 
destul de neașteptat... 

— Și eu sunt de vină pentru asta. Așteaptă să ajungem pe 
iaht și îţi explic. 

— Bem o șampanie? îl întrebă ea când ajunseră pe punte. 

— E o idee grozavă. Ai o mulţime de idei bune. Tweed 
începuse să se bine dispună. Lasă-mă pe mine să destup sticla. 
Altfel, o jumătate se va vărsa pe punte, în loc să se verse în noi. 

O urmă pe scara ce ducea în cabină, iar ea deschise frigiderul, 
scoase o sticlă și i-o dădu spre verificare. 

— Dom Perignon? Îţi place? 

Tweed luă sticla și începu să-i scoată staniolul. Ea așeză 
paharele la îndemână, se așeză pe canapeaua de piele și își 
strânse picioarele sub ea ca o pisică. 

— O, ia uite, de dulap e sprijinit un plic. Fii drăguţ și deschide- 
| pentru mine. Mai târziu... 

Tweed observase deja plicul. Hârtie scumpă. Numele ei era 
scris cu majuscule - DIANA CHADWICK. Deschise sticla, turnă în 
cele două pahare de șampanie pe care ea le lăsase pe bufet și 
porni cu ele către canapea. Ea se întinse după unul din ele. 

— Stai lângă mine. Mă simt aproape dărâmată. 

— Dă-l peste cap. Te vei simţi minunat. Noroc! 

— Noroc! 

Bău tot, și Tweed îi reumplu paharul din care apoi bău 
jumătate. Ochii de un albastru intens începură să-i scânteieze. 

— Acum, să-ţi spun. Un poliţist foarte dur a venit azi- 
dimineaţă pe iaht. Nemilos, dar mi-a plăcut. Dacă ţi se pare că 
are sens ce spun. Un bărbat pe nume Kuhlmann. Mi-a sugerat o 
uzină electrică umană. Îmi mai torni puţin? 

— De asta am desfăcut-o. 

— Este foarte inteligent, acest Kuhlmann. Nimeni altcineva nu 
m-ar fi convins să-i spun ce i-am spus lui. 

— Și anume ce i-ai spus? 

— l-am povestit despre barca aceea cu motor pe care am 
auzit-o traversând canalul dinspre plajă după miezul nopții... 

— Ti-am spus că ar trebui să declari poliţiei. 

— Știu. Se juca cu o batistă. Deodată își ridică privirea spre 
Tweed. l-am mai spus și că doctorul Berlin are o barcă cu motor 
și că cea pe care am văzut-o - ţi-am povestit că i-am văzut dâra 
- se îndrepta către debarcaderul unde el își ține barca. Sunt 
sigură că de asta a întrerupt poliţia petrecerea. Acum îmi pare 
îngrozitor de rău. 

— Cu siguranţă că există o mulţime de oameni care au o 
astfel de ambarcaţiune, nu-i așa? 

— Cred că da... 

Mai bău șampanie și deveni confuză. 

— Hai să aruncăm o privire pe scrisoarea ta, zise Tweed 
repede. 

Stătea în picioare cu spatele la ea, ascunzându-și mișcările. 
Prinse plicul între palmele mâinilor. Din fericire, fusese 
superficial închis și nu îi fu prea greu să-l dezlipească. Scoase cu 
buricele degetelor hârtia dinăuntru, o deschise și citi repede 
mesajul scurt și care părea dactilografiat în grabă. Până și 
semnătura era bătută la mașină. l-o citi cu voce tare. 

— „Lipsesc o vreme. Ai grijă de Sudwind. Banii te așteaptă în 
bancă, Berlin.” O întrebă peste umăr: Pot sa o păstrez o vreme? 

— De ce nu? 

Puse hârtia înapoi în plic, pe care și-l strecură în buzunarul de 
la piept. Când se întoarse, ea stătea întinsă pe spate, cu capul 
odihnindu-i-se pe o perniţă, cu privirea în tavan. 

— Diana, nu prea înţeleg. Mesajul acesta trebuie să fi fost 
scris și trimis la începutul după-amiezii, ceea ce înseamnă ca 
știa că o să plece... 

— Nu neapărat. În Mercedes-ul acela există de toate, inclusiv 
o măsuţă pliantă și o mașină de scris portabilă. Ar fi putut scrie 
biletul în timp ce traversau cu feribotul. Apoi i l-ar fi putut da 
unuia dintre asistenții lui care, după ce au acostat, l-a adus în 
timp ce noi așteptam să se întoarcă feribotul. 

— Bate singur la mașină? 

— Da. Dactilografiază mai tot timpul notițele cu instrucţiuni. ÎI 
privi cu ochi adormiţi. Are o mulţime de talente despre care 
oamenii nu știu. Cântă bine la pian. Compozitorul lui preferat 
este Chopin. Rămâi cu mine aici peste noapte, Tweedy. 

— Chiar voiam să vorbim despre asta. Avea tonul unui om 
care discută afaceri. După cele două crime din zonă - ca și 
bietele fete, și tu ești blondă - nu-ți mai petreci nicio noapte pe 
iahtul acesta. Te întorci la Jensen și dormi în camera ta. Este 
clar? 

— E atât de bine să ai pe cineva căruia îi pasă de tine. Da, am 
înţeles. Îţi promit. 

— Atunci, mai bine am porni să-l căutăm pe Newman și să ne 
întoarcem la Lubeck... 

— După ce terminăm sticla... 

Își ridică piciorul drept și i-l așeză în poală. El îi strânse 
genunchiul cu mâna liberă apoi, când ea se ridică, apropiindu- 
se, dădu din cap. 

— Imi placi, Diana, dar sunt ocupat până peste cap cu o 
treabă pe care e nevoie să o fac. Și, în plus, am o soţie... 

— Bob mi-a spus că v-aţi despărţit - și încă de multă vreme. 

— Newman vorbește prea mult. Terminăm șampania și apoi 
mergem... 

— O treabă care privește asigurările? Tu îi ajuţi pe cei ce sunt 
sau ar putea fi răpiți. Oamenii bogați... 

— Așa este. Nu pot vorbi despre asta. Bea... 

e 

Îl luară pe Newman de pe ambarcaţiunea lui Ann Grayle. 
Diana îi aşteptă la debarcader, ţinându-se departe de ceea ce 
ea numea „acea Ann Grayle”. 

_ Până la gara Travemünde Hafen nu era mult de mers pe jos. 
In trenul gol, Diana se așeză pe una din canapele, privind lung 
pe fereastră. 

— Este necăjită, îi explică Tweed lui Newman și îi povesti 
despre scrisoare și despre barca cu motor pe care o auzise 
traversând canalul spre insula Priwall, despre discuţia ei cu 
Kuhlmann. 

— Probabil că o mulțime de oameni au asemenea bărci, zise 
Newman. Eu am văzut cel puțin o duzină. 

— Același lucru i-am spus și eu. Este ceva ce mie nu mi-a zis, 
dar cred că i-a spus lui Kuhlmann. De unde și raidul. Cred că l- 

am pierdut pe doctorul Berlin pentru o vreme, poate pentru 
totdeauna. Și mi-am adus aminte ce spusese Diana și mi se 
păruse important, dar nu și când a spus-o. 

— Ce anume? 

— Îţi spun mai târziu... 

Tweed o văzuse pe Diana părăsindu-și locul și îndreptându-se 
către canapeaua lor. Părea destul de schimbată, mergea nesigur 
și avea un aer maliţios. Se așeză în faţa lui Tweed. 

— lmi pare rău, zise ea. 

— Pentru ce? 

— Pentru că sunt atât de prost crescută - să mă izolez în felul 
acesta. Mă apasă Câinele Negru pe umăr - nu așa obișnuia să 
spună Churchill? Am citit asta într-o carte. Trebuia să iau o 
decizie... 

— N-are de ce să-ţi pară rău, o linişti Tweed. Vrei să-mi spui 
despre ce decizie este vorba? 

— Da. Tipului aceluia de la Poliţia Federală i-am spus mai mult 
decât ţie. Motivul pentru care am raidul pe conștiință. Cred că 
amândoi ar trebui să știți ce i-am spus. Mai ales având în vedere 
ce s-a întâmplat cu ocazia acelui raid - felul în care doctorul 
Berlin s-a urcat într-o mașină și a fugit. 

— E clar că a vrut să evite întâlnirea cu poliţia, remarcă 
Tweed. 

— Ti-am spus ce persuasiv poate fi Kuhlmann. l-am spus că l- 
am sunat pe doctorul Berlin acasă puţin înainte de miezul nopţii. 
Nu se culcă niciodată înainte de două noaptea. Pe vremuri, în 
Kenya, stătea întotdeauna până târziu. 

Ezită, își lăsă privirea în jos, iar Tweed îi făcu un semn lui 
Newman pentru a-l împiedica să vorbească. Diana îi ceru lui 
Newman o ţigară și, după ce și-o aprinse, trase un fum adânc. Il 
privi ţintă pe Tweed. 

— Nu mi-a răspuns nimeni. Am cerut numărul lui particular, 
din biroul său... 

— Poate că era în altă parte - e o casă atât de mare... 

— Kuhlmann a spus exact același lucru. După ce am încercat 
cu linia directă, am sunat la numărul casei. Mi-a răspuns Danny 
Warning. Când l-am cerut pe doctorul Berlin, mi-a spus că este 
în biroul său și nu vrea să fie deranjat. O Doamne, poate că mă 
înșel. 

— Ceea ce e clar, zise Tweed, este că telefonul tău 
demonstrează că doctorul Berlin nu era acasă la ora la care Iris 
Hansen a fost ucisă pe plajă. 


16. 


— Mă întorc la Londra, anunţă Tweed. În cel mai mare secret. 
Vor ști că am sosit în Park Crescent abia când voi intra pe ușă. 

Se plimba cu pași egali și înceţi prin camera sa de la Jensen, 
spunându-i lui Newman aceste cuvinte. Se ţinea foarte drept și 
avea în voce o duritate care îl surprinse pe Newman. 

— Ce s-a întâmplat? întrebă el. Vin cu tine... 

— Nu vii. Rămâi aici s-o supraveghezi pe Diana Chadwick. Eu 
iau mâine expresul de Hamburg, de la gară mă duc direct la 
aeroport, îmi cumpăr bilet și iau primul avion. 

— Te mai întreb o dată. Ce este cu schimbarea aceasta 
bruscă de atitudine? Știu că ai venit aici pentru că ai crezut că ţi 
s-a întins o cursă - și ai vrut să întinzi, la rândul tău, o alta... 

— Intre timp, am aflat niște lucruri din care rezultă că este 
vorba despre o criză mult mai serioasă - cea mai mare criză cu 
care a avut de-a face Park Crescent-ul de când lucrez aici. Dacă 
am dreptate - și sper din tot sufletul să n-am - nu văd cum ar 
putea fi rezolvată situaţia fără un scandal imens. Nu-mi pune 
întrebări. S-ar putea să mă înșel. 

— Urma să-mi spui, zise Newman încet, care este lucrul acela 
important pe care ţi l-a spus Diana. 

— Mi-a spus, citez cuvintele ei, „Sau să fie văzut de tine”. Era 
vorba despre faptul că mă întrebam de ce doctorul Berlin dorise 
să mă vadă. Ea a dat o explicaţie total diferită. 

— Vorbești în ghicitori... 

— Și chiar este vorba de o uriașă ghicitoare. Tweed se așeză, 
și starea de spirit i se schimbă. Ei Bob, ai mai aflat ceva despre 
cum trăiește Diana - ce surse de venit are? 

— Ann Grayle a reînceput să-mi vorbească despre Picioare de 
Aur, dar am întrerupt-o repede. După care nu s-a mai comportat 
ca o caţă. Mi-a povestit că în zonă se vorbește cum că doctorul 
Berlin i-a stabilit o rentă, o rentă foarte generoasă. Mult peste 
nevoile supravieţuirii. Ea are grijă de Sudwind și de celălalt iaht 

al său, Nordsee, aflat în debarcaderul insulei Priwall, lângă 
feribot. Ann mi-a indicat poziţia lui pe această hartă. 

Îi înmână lui Tweed o bucată de hârtie. 

— Alt iaht? Cât de mare este acest Nordsee? Ti-a spus? 

— Este foarte mare, frate geamăn cu Sudwind. E în stare să 
străbată distanţe mari, chiar și pe vreme rea. Berlin însuși le 
conduce de fiecare dată când iese cu ele în larg. Lipsește 
deseori perioade îndelungate de timp. Nimeni nu știe unde. Un 
prieten de-al lui Ann se jură că a văzut o dată iahtul Sudwind în 
portul din Oslo. 

— Și ce face în aceste călătorii îndelungate? 

— Contactează diferite organizaţii europene care îl sprijină cu 
bani în munca sa de protecţie a refugiaților. Câteva astfel de 
organizaţii există în Scandinavia, știu asta din propriile mele 
călătorii... 

— Și cine plătește pentru toate acestea? Vila din insula 
Priwall, cele două iahturi... Lucrurile acestea înghit o mulţime de 
bani, chiar și într-un port, remarcă Tweed. 

— Organizațiile filantropice despre care ţi-am vorbit. Am 
înţeles de la Ann Grayle că doctorul Berlin are un efect hipnotic 
asupra elementelor liberale. Influenţa sa ajunge până în State. 
Este una dintre forțele acestui teritoriu. 

Tweed părea supărat. 

— Din tot ce-mi spui, îmi dau seama că s-ar putea ca teoria 
mea ciudată să fie veridică, iar eu îmi doresc să greșesc. Nu 
trebuie s-o scapi pe Diana din ochi cât timp lipsesc. Adu-ți 
aminte că e blondă, ca toate victimele de până acum. 

— Și cât timp vei lipsi? 

— Cred că este o chestiune de zile. Nimeni nu trebuie să știe 
unde m-am dus. Dacă cineva insistă, spune „Copenhaga”. Și, 
mai presus de toate, există cineva care nu trebuie să știe nimic. 
Otto Kuhlmann. 

— De ce Kuhlmann? 

— Pentru că mai există un om care era în Frankfurt când a 
fost ucisă tânăra olandeză, și aici, când au fost măcelărite 
Helena Andersen și Iris Hansen. 

— Cine? 

— Otto Kuhlmann. 

— Veşti proaste la telefon, îi raportă Markus Wolf generalului 
Lisenko, în biroul lui de la etajul al cincilea, din Leipzig. 

— Ce vrei să spui? Treci la subiect. 

— Munzel a încercat un prim atac asupra lui Tweed. Face 
uneori lucrul acesta pentru a putea să evalueze dificultatea 
misiunii. Atacul nu a reușit, datorită intervenției 
corespondentului extern, Robert Newman. 

— Tweed e în continuare viu și nevătămat? Asta încerci să-mi 
spui în felul tău ocolit? întrebă Lisenko. 

— Da, Tweed continuă să existe. Pentru moment. Poţi 
considera că a avut loc o repetiţie generală. Eliminarea lui 
Tweed se va desfășura așa cum am plănuit-o... 

— Gogoși! strigă Liîsenko, dând frâu liber furiei. lar eu trebuie 
să mă întorc la Moscova să dau raportul secretarului general. 
Sunt convins că va fi foarte încântat. 

— Te rog, transmite-i tovarăşului Gorbaciov salutările mele 
călduroase. 

— Care îl vor face cel mai fericit om din Uniunea Sovietică. 
Cred că va trebui să-l înlocuim pe Munzel cu o persoană mai 
eficientă... 

Wolf își scoase ochelarii cu rame și îl privi lung pe Lisenko. 
Părea destul de surprins de vorbele și de ieșirea acestuia. 
Incepu să roadă capătul unuia din brațele ochelarilor. 

— Munzel este cel mai bun. Așa cum o știe foarte bine și 
secretarul general. Cât timp lipsești, voi continua cu următoarea 
etapă din operaţiunea noastră. 

— Nu voi lipsi prea mult, zise Lisenko nervos. Așa că spune-mi 
la ce rezultate te aștepți să ajungi. Și mai este ceva care mă 
îngrijorează foarte tare. Ți-am spus că Munzel e un sadic. Cine 
crezi că este responsabil pentru crimele feroce comise asupra 
celor două blonde din Travemunde? 

— Nu pot accepta aceste insinuări scandaloase despre un om 
din echipa mea... 

— Insinuări pe dracu! Dacă Munzel e acela și dacă Tweed 
reușește să o dovedească și să îi dezvăluie identitatea? 
Dumnezeule! Iți dai seama ce propagandă și-ar putea face cu 
asta? 

— Nu se va întâmpla... 

— Cuvintele tale sunt de-a dreptul liniștitoare. Tonul lui 
Lisenko era plin de sarcasm. Nu-mi pot permite să las să se 
întâmple una ca asta. 

— Ce vrei să spui? 

Wolf se ridică din scaunul său, își puse la loc ochelarii și îl fixă 
pe generalul rus. Ajunseseră la apogeul unei confruntări majore. 
Lisenko îl înfruntă, nelăsându-i nicio șansă. Lovi cu pumnul în 
masă. 

— Balkan este în zonă. Contactează-l. Cere-i să investigheze 
minuţios crimele. Orice afli, îmi raportezi la Moscova. Clar? 

— Dacă insiști... 

— Nu insist. Este un ordin. 

— Și îmi permiţi să-ţi spun care e următoarea mișcare? 

— Grăbește-te, zise Lisenko, uitându-se la ceas. Intârzii la 
avionul de Moscova. 

— l-am trimis deja instrucţiunile lui Munzel, care pentru o 
vreme a dispărut din zonă. 

— Ce instrucțiuni? Ti-am spus că mă grăbesc. 

— Să-l ucidă pe Newman, protectorul lui Tweed. Apoi să-l 
omoare pe Tweed. Dacă se poate, pe amândoi deodată. Ambele 
morţi vor părea un accident. Un accident comun... 

— Pune-l pe Balkan să cerceteze moartea celor două blonde, 
zise Lisenko și ieși din cameră. 

e 

Taxiul în care se aflau Newman și Tweed se opri lângă sediul 
poliţiei din Lubeck-Sud. Tweed îl sunase pe Kuhlmann înainte de 
a pleca de la Jensen, iar polițistul din Wiesbaden îi aștepta în 
holul de la intrare. 

— Telefonul cu protecţie este pregătit, spuse Kuhlmann, 
urcându-se în lift. Newman și cu mine te vom aștepta, ca data 
trecută, la cantină. 

Tweed intră în aceeași cameră sumbră, încuie ușa și se așeză 
la birou. Stătu o clipă pe gânduri, apoi luă receptorul și formă 
numărul Monicăi din Park Crescent. Ea îi răspunse aproape 
imediat. 

— Monica, aici Hadrian. Ceva nou? Sun de la un telefon sigur, 
în măsura în care ceva poate fi sigur în ziua de azi... 

— Nimic de raportat, în afara faptului că nimeni n-a dat niciun 
telefon. Mi se pare ciudat și destul de enervant. Mă bucur să te 
aud. 

— De acord că e anormal, dar s-ar putea să confirme o teorie 
pe care tocmai am început să o dezvolt, așa că nu-ţi face griji, o 
liniști el. 

— Ai de dat vreo instrucțiune? 

— Da. Mă întorc, dar nu trebuie să știe nimeni. Prioritatea 
numărul unu: la legătura cu toți cei patru șefi de sector. Ordonă- 
le să se întoarcă la baza din Londra. Poimâine dimineaţă, la ora 
nouă, trebuie să fie prezenţi. 

— Toţi patru? Ar putea fi dificil... 

— Am spus, prioritatea numărul unu. Trebuie să fie găsiţi și 
trebuie să sosească. 

— Așa va fi. Ai grijă... 

Puse receptorul la loc și, înainte de a ieși din încăpere, respiră 
adânc, dându-și seama că s-ar putea să aibă un aer sumbru. 
Intră în cantină și se așeză la masa la care Newman și Kuhlmann 
își beau cafeaua. 

— Satisfăcător? îl întrebă Kuhlmann. 

— Până la un punct. N-ar strica să plecăm. Și mulțumesc 
pentru că mi-ai dat voie să folosesc telefonul... 

— Kuhlmann are ceva să-ţi spună, interveni Newman. 

— A, da? 

— Doctorul Berlin s-a reîntors în vila sa imediat după 
intervenţia poliţiei. Asta a fost de îndată ce am plecat cu toții. 
Am aflat asta la telefonul poliţiei locale din Travemunde. 

— Ai de gând să-i iei un interogatoriu? 

— Nu am mandat. Nu mă pot întoarce. Tot ce am putut face a 
fost să cercetez împrejurimile și locul și să iau numele tuturor 
invitaţilor. Am aflat un lucru interesant. În spatele unui corp de 
bibliotecă am găsit ascunsă o staţie de emisie-recepţie foarte 
puternică. Suficient de puternică pentru a transmite și 
recepționa mesaje până la și de la Kaliningrad, care, 
întâmplător, este cel mai important centru al comunicaţiilor 
sovietice. 

— llegal? Ai spus că era ascunsă, comentă Tweed. 

— Nicidecum. lar scârnăvia aia de paznic, Danny Warning, mi- 
a spus că este un echipament scump, așa că trebuia să fie 
ascuns de hoți. Işi aprinse o ţigară. Nu-mi place Warning acela. 
Nu pot face nimic mai mult. 

— Poţi face ceva în legătură cu Kurt Franck? îl întrebă Tweed. 

— Nici dacă l-aș putea găsi - dar nu pot - n-aș avea ce face. 
Niciunul din voi nu mi-a oferit o identificare satisfăcătoare. Și-a 
achitat nota la Mowenpick și a șters-o într-un BMW închiriat. 
Trucul cu dispariţia. Pe curând. 

Așteptându-și taxiul în noaptea caldă și umedă, Tweed privea 
lung în întuneric. Deodată spuse: 

— Ai mare grijă de Diana, Bob. S-ar putea ca ea să fie cheia 
acestor întâmplări misterioase: Moartea lui Fergusson și a lui 
Palewska în Hamburg, enigma doctorului Berlin. Și încă ceva, 
mult mai important. 

— De vreme ce îmi tot ceri să am grijă de ea, n-ai putea să-mi 
spui și de ce? 

— S-ar putea să fie o martoră, zise Tweed. Martora... 

e 

În dimineața următoare, după ce își făcu bagajele, Tweed îl 
sună pe Kuhlmann la sediul poliției. Neamțul răspunse imediat. 
Părea agitat. 

— Îmi pun în mișcare o rețea întreagă în nordul Germaniei, în 
căutarea lui Franck. Ce este? 

— Mă întrebam numai dacă s-a întâmplat ceva pe frontul cu 
doctorul Berlin. 

— Eşti telepat? A dispărut din nou azi-dimineață, devreme. A 
fost urmărit până la aeroportul din Lubeck, foarte aproape de 
frontieră. A plecat cu un avion mic, despre care am aflat că 
trebuia să se îndrepte către Hamburg și Hanovra... 

— Mulţumesc. Nu te mai rețin. 

Tweed puse receptorul la loc, privi spre Newman, care ședea 
pe unul din scaunele din dormitor, apoi își lovi palmele. 

— Pari mulţumit de tine, zise Newman. 

— Nu tocmai. Kuhlmann mi-a spus că doctorul Berlin a părăsit 
Lubeck-ul într-un avion, de la aeroportul pe care ni-l 
însemnasem pe hartă. Când mă întorc, trebuie să trecem pe 
acolo. Ce ai de gând să faci astăzi? 

— Diana n-are stare. Este foarte tulburată. Vrea să mergem la 
Travemunde. Ceea ce îmi convine. Am de gând să schimb 
câteva cuvinte cu tipul acela, Ben, prietenul lui Ann Grayle, 
singur... 

— Nu uita. Nimeni nu trebuie să știe că am părăsit Germania. 

— În jacheta safari ești destul de bătător la ochi. Te conduc la 
gară. Diana va putea să aștepte până mă întorc. Nu te mai 
frământa. 

La gara principală, Tweed se așeză la o mică coadă la bilete. 
Un individ rotofei se așeză în spatele lui și începu să aștepte, la 
rândul său. Prefăcându-se că citește un ziar, Newman încercă 
să-și aducă aminte unde îl mai văzuse pe omul acela. 

Tweed cumpără un bilet dus la clasa întâi către Bonn și se 
îndreptă spre peronul său, cu geamantanul alb în mână. 
Newman îl urmări cu privirea pe bărbatul cel rotofei, care își 
cumpără bilet și apoi căută o cabină telefonică. 

Ajuns în cabină, formă numărul apartamentului lui Martin 
Vollmer din Altona. Vollmer răspunse imediat. 

— Aici Gustav, zise rotofeiul cu o voce guturală. Tweed pleacă 
din Lubeck cu trenul. Și-a cumpărat un bilet dus spre Bonn. 

Descrise îmbrăcămintea lui Tweed. 

— li voi raporta lui Balkan. Voi verifica și la Hamburg. Ca să 
fim siguri... 

Newman îl urmări pe bărbatul cel rotofei, care își puse biletul 
într-un buzunar, apoi ieși din gară, se urcă la volanul unui BMW 
parcat și plecă. Își aduse aminte unde îl mai văzuse. Era unul 
dintre oamenii lui Danny Warning, care făcuse de pază la 
petrecere. 

Telefoanele începură din nou să sune. 

„Tweed vine la Bonn... la Bonn... Bonn...” 

e 

În expresul de Hamburg, Tweed se instală într-un 
compartiment gol. Trenul era foarte liniștit. Își luă geamantanul 
mare, alb, cumpărat cu o zi înainte din Lubeck, intră la toaletă și 
încuie ușa. Deschise geamantanul, din care scoase unul mai 
mic, albastru, pe care îl deschise, la rându-i. Cu agilitatea unui 
acrobat, începu să se schimbe într-un costum bleumarin. Apoi își 
puse jacheta safari și pantalonii tropicali în geamantanul alb, pe 
care îl închise. Deschizând ușa, aruncă o privire atentă de-a 
lungul coridorului, deschise fereastra de la ușa vagonului și 
așteptă. Trenul trecea pe lângă un iaz. Chiar lângă șine creșteau 
buruieni încâlcite; în depărtare, câmpia pustie se întindea la 
nesfârșit. Sprijini valiza pe marginea ferestrei și îi dădu un 
brânci puternic. Aceasta zbură afara, aterizând în mijlocul 

buruienilor. Închise fereastra, se întoarse la toaletă pentru a-și 
recupera valiza albastră, apoi se reîntoarse în compartiment. 
e 

Gara din Hamburg. Martin Vollmer stătea pe acelaşi pod de 
deasupra peroanelor, de pe care, cu săptămâni în urmă, 
urmărise plecarea lui Tweed și Newman cu expresul de 
Copenhaga. Murmura încetișor, în același ritm cu gândurile. 

— Safari, pantaloni tropicali, valiză albă... 

Privea peronul la care tocmai oprea trenul din Lubeck. Câţiva 
pasageri se dădură jos din vagoane și se îndreptară spre scări. 
Vollmer clătină din cap în timp ce expresul se punea în mișcare, 
apoi se duse la cel mai apropiat telefon public și formă un 
număr. 

— Aici e Martin. Tweed a rămas în expresul de Bonn... 

e 

Tweed fusese primul pasager care coborâse din tren la 
Hamburg. Mergea mai repede decât obișnuia și își scosese 
ochelarii. Urcă scara și opri un taxi. 

— La aeroport, îi spuse el șoferului, așezându-se pe scaun. Se 
uită de două ori în spate, prin parbriz, în timp ce taxiul străbătea 
bulevardul larg cât o autostradă și care ducea la aeroport. Nu 
părea că îl urmărește nimeni. Tweed știa că o întreagă rețea îl 
căuta. Foloseau probabil tehnica favorită a lui Marcus Wolf, 
„jocul de-a capra”. Observatori plasați din loc în loc, în gările de 
pe traseul cunoscut al obiectivului. O tehnică aproape infailibilă 
- cu condiţia ca obiectivul să urmeze traseul prevăzut. 

La aeroport, Tweed își cumpără un bilet de clasa întâi pentru 
Heathrow, la cursa Lufthansa 042, cu plecarea la treisprezece și 
patruzeci și sosirea la paisprezece și cinci minute, ora locală. 
Ajungea la Londra cu douăzeci și patru de ore mai devreme 
decât prevăzuse. Erau multe de făcut până la întâlnirea cu șefii 
de sector, programată în dimineața următoare, la ora nouă. 
Intâlnire pe care și-o dorea crucială. 


17. 


— Doamne Dumnezeule, de unde ai apărut? Nu te aşteptam 
până mâine. 

Trebuise să dea de Howard, de cum intrase în Park Crescent. 
Tweed înjură în gând, în timp ce Howard îl urmă pe scările de 
piatră care duceau la cabinetul lui. Monica își ridică ochii de la 
biroul ei și privi lung. Tweed își agăţă haina de ploaie într-un 
cuier și se așeză în spatele biroului său, în timp ce Howard 
închise ușa și se așeză cu nonşalanţă pe masa din faţa lui 
Tweed. Își încrucișă braţele și îl privi cu asprime. 

— Ce este, mă rog frumos, toată prostia asta cu convocarea 
celor patru șefi de sector din Europa la o conferinţă? 

— Este o parte esenţială a strategiei mele de descoperire a 
ciudatului individ... 

— Care este atât de clară și, desigur, continuă Howard pe cel 
mai infatuat ton, tu ești cel care hotărăște cine este acel 
individ... 

— Ceea ce îmi crește responsabilitatea în privinţa descoperirii 
sale... 

— lată o înţelegere superioară, comentă Howard. Mai pe 
șleau, ești cu capul sub ghilotină... 

— Ajunge, zise Tweed pe un ton rece și se ridică în picioare. Îți 
repet, îmi asum întreaga responsabilitate, dar să fiu al naibii 
dacă am să iau lecţii de la tine. În caz că ai uitat, le-ai verificat și 
tu dosarele. 

— Ai făcut vreun progres în Germania? întrebă Howard, 
ridicându-se de pe masă și îndreptându-se. Îmi dai voie să îţi 
aduc aminte că există printre noi personal nou venit? sublinie el, 
referindu-se la Monica. 

— Este personal cu vechime. E aici de mai multă vreme decât 
tine. Asta ca să progresăm puţin. Jocul se află într-o formă 
incipientă. Imi fac propriile mele mutări. Nici eu nu am prea mult 
timp. 

Howard își șterse nasul roman cu o batistă de mătase, și-o 
puse înapoi în buzunar și, regretându-și ieșirea, continuă pe un 
ton mai conciliant. 

— Tu ești bine? N-ai păţit nimic? Am auzit că ai fost implicat 
într-o încăierare în Lubeck. 

„Cum naiba de știe asta?” Apoi, Tweed își aduse aminte că 
Lubeck era în sectorul lui Hugh Grey. Desigur. Ca să îi intre în 
graţii lui Howard, Grey ar fi raportat orice flecușteț. 

— A fost un incident minor, probabil fără nicio semnificaţie. 
Acum aș vrea să mă apuc de treabă. Dacă nu ai nimic 
împotrivă... 

— Ești invitatul meu. Am un birou încărcat până în tavan. M-aș 
mira să apar diseară pe la club... 

Monica așteptă să se închidă ușa. 

— Ticălosul, izbucni ea. Eşti, într-adevăr, cu capul sub 
ghilotină. Ce instituţie își închipuie el că conducem? Turnul 
Londrei? 

— Trebuie să folosesc fiecare minut, îi zise Tweed. Dacă se 
poate, aș vrea să-mi fixezi o întâlnire cu psihiatrul acela cu care 
am mai lucrat. Și nu mă refer la nebunul la care trimite Howard 
oamenii, ci la tipul acela cu bun simţ din Harley Street. Cu nume 
străin. 

— Doctorul Roger Generoso... 

— Da, acela. Nu-l suna chiar acum. Aș mai vrea, de 
asemenea, să fac o vizită la Norfolk în seara aceasta. Vreau să 
stau de vorbă cu soția lui Hugh Grey, Paula. Ultima dată când 
ne-am văzut, am colaborat destul de bine. Stabilește-mi întâi 
întâlnirea cu Generoso, apoi cu Paula. Dacă îmi aduc bine 
aminte, ea stă mai mult pe la fermă. 

(J 

— Tocmai mi-am anulat o programare. Eşti norocos, Tweed. 
lar aveți probleme cu Asigurările General and Cumbria? 

Doctorul Roger Generoso era un bărbat de statură mijlocie, 
bine clădit, în plină maturitate, cu un cap rotund și cu început de 
chelie. Avea maniere ireproșabile. ÎI ascultă pe Tweed vreo zece 
minute, luându-și notițe într-un carnet. 

— Cam asta este, zise Tweed. Ce părere ai? 

— Un om care duce o viaţă dublă, murmură Generoso. O viaţă 
aici, o viaţă pe continent. Are grijă să le separe complet. Acum 
este într-o situaţie tensionată, iar tu te gândești să mărești 
această tensiune pentru a-i scoate la iveală ticăloşia ca șef al 
unei bande de răpitori. Eu cred că mergi pe o gheaţă subțire. 

— De ce? 

— Depinde de unde îl apuci. Mai simplu spus, ai de a face cu 
un om cu două chipuri, care reprezintă cele două părţi ale vieţii 
sale. Pericolul este schizofrenia... 

— Un schizo? 

— Da, în termeni comuni. E ca și cum ar avea creierul 
despărțit în două de o pojghiţă. Într-o parte - o viaţă, în cealaltă 
- viaţa lui secretă. Pericolul este ca pojghiţa să se rupă și cele 
două părţi să se amestece. Atunci s-ar putea întâmpla orice. 

— Am citit odată o carte despre Kim Philby, zise Tweed. Bea 
de parcă ar fi turnat într-un butoi fără fund, dar nu îl lua 
niciodată valul. 

— Este un exemplu bun. Alcoolul l-a salvat. Îl elibera de toate 
tensiunile distructive care îl măcinau pe dinăuntru. 

— Deci, băutul sistematic poate fi un semn? 

— Fără îndoială. 

— S-ar putea să fie un caz foarte grav, zise Tweed pe un ton 
prudent. Dacă tensiunea crește foarte mult, poate ajunge să 
ucidă femei - într-un fel bestial? 

Generoso se învârti pe scaun și îl privi pe Tweed cu atenţie. 

— Nu mi-am dat seama că vorbești despre un caz extrem. Au 
existat situaţii de genul celei pe care o descrii. Foarte greu de 
detectat. Ucigașul poate să pară perfect normal în majoritatea 
timpului, lucru care i-a făcut pe colegii mei mai lipsiţi de spirit 
de observaţie să dea drumul unor persoane care ar fi trebuit să 
fie ţinute în închisoare pe viaţă. 

— Și dacă acest om are o tendinţă constantă de a ucide și 
mutila tinere blonde? 

— Ai necazuri, nu-i așa? Da, ca să folosesc propriul tău 
cuvânt, e un schizo. Eşti sigur că n-ar trebui să anunţi poliția? 

— Poliţia are unul dintre cei mai capabili oameni de pe 
continent care se ocupă de acest caz. Întâmplător, investigaţiile 
lui și ale mele se suprapun. Cel puţin, așa se pare. Pur și simplu, 
nu sunt sigur de nimic. Există vreun indiciu, vreun obicei, cu 
ajutorul căruia să poată fi identificat un schizo? Să se trădeze? 

— O, Doamne, ce întrebare. Generoso își împinse scaunul în 
spate și își duse mâna la tâmplă, încercând parcă să găsească 
un indiciu. S-ar putea să-și direcționeze obsesiile într-un anumit 
sens. 

— La ce fel de direcţie te referi? 

— Poate că una excesiv de clară. Este neatent la detalii. Mi-l 
poţi descrie pe suspect? 

— Există mai mulţi suspecți. 

— Asta nu mă ajută. Lucrurile devin și mai confuze. 

— Și pentru mine la fel, recunoscu Tweed. lar în ce privește 
caracterul? 

— Aici s-ar putea să avem mai multe lucruri sigure. Uneori, 
schizofrenicii afișează o încredere exagerată în sine, mergând 
până la aroganță. Să ne întoarcem la Philby. Sunt convins că la 
început nu era decât un cruciat. Cu timpul, l-a hipnotizat jocul și 
plăcerea de a-i prosti pe oameni. 

— Și dacă s-ar fi gândit că plasa se strânge în jurul lui, că se 
află în pericol de a fi descoperit, identificat? Ar fi intrat în 
panică? 

— Puțin probabil. Acești oameni pot avea o abilitate diabolică. 
Ar fi convins că își va putea păcăli adversarul, pentru că este 
mult mai inteligent decât el. Aceasta l-ar putea face să înfrunte 
provocările. 

— Și să ucidă și mai multe fete? 

— Mă tem că da. 

— Și crezi, insistă Tweed, că pe femei le-ar ocoli? 

— Nu neapărat. Poate chiar dimpotrivă, pentru a distrage 
atenţia. Pentru omul legii este greu de apreciat câtă isteţime 
poate ascunde o personalitate dedublată. Seamănă foarte mult 
cu un actor care joacă două roluri. O altă caracteristică pe care 
aș avea-o în vedere ar fi o vanitate inadmisibilă, un sentiment 
de superioritate față de toate fiinţele omenești, pe care ar putea 
să nu-l arate, îl avertiză el. 

— Și, întorcându-ne la ideea de a crea o tensiune cât mai 
mare, de a-l face să explodeze? 

— Cred că aici te afli într-o zonă foarte periculoasă, 
presupunând că este vorba despre un caz extrem - cineva care 
ucide fete blonde la un anumit interval. Crescând tensiunea, ai 
putea să crești și numărul crimelor. Este metoda sa de a se 
elibera de stres, de a contracara tensiunea. Ei bine, Tweed, mă 
tem că este tot ce pot să-ţi spun... 

— Când ai să-ţi trimiţi nota la General and Cumbria, te rog, 
adresează-mi-o personal. 

Generoso îl conduse până la ușa camerei sale de consultații. 
Deschizând-o, îi spuse: 

— Ai grijă. Dacă ai dreptate, ai putea fi într-un mare pericol... 

— Paula Grey e disponibilă, îl anunţă Monica pe Tweed de 
îndată ce acesta închise ușa biroului său. A părut ciudat de 
mulțumită că te duci să o vezi. 

— Nu înţeleg acest lucru. În puţinele ocazii când ne-am 
întâlnit, ne-am înţeles destul de bine, dar, din ce spui tu, se pare 
că a fost de-a dreptul încântată... 

— Cred că așa și e. După cum știi, își conduce singură 
afacerile. Are o fabrică de ceramică în Wisbech, unde lucrează 
câteva fete. Presupun că se descurcă bine... 

— Să înţeleg că aţi avut o oarecare conversaţie? 

— Părea mulțumită că poate sta de vorbă cu cineva din lumea 
exterioară. Te duci să o vezi acum? 

— Mă duc cu mașina peste câteva minute. Cred că toţi cei 
patru șefi de sector se vor întoarce pentru întâlnirea de mâine, 
nu-i așa? 

— Eu le-am transmis instrucțiunile. Fata din Berna a spus că 
s-ar putea să aibă probleme în contactarea lui Guy Dalby. l-am 
spus că trebuie să-l scoată din pământ, din iarbă verde. Cum a 
fost întâlnirea cu doctorul Generoso? 

— Neliniștitoare, îi răspunse Tweed, punând capăt discuţiei. 

e 

Începuse să se însereze când Tweed, într-un Ford Cortina, 
cumpărat la mâna a doua, se apropie de King's Lynn, pe 
autostrada A17. Se îndrepta spre vest, îndepărtându-se de 
câmpiile Washului. 

Lui Tweed îi plăcea să conducă singur. Era o bună ocazie 
pentru a reflecta, pentru a prelucra toate informațiile pe care le 
adunase în călătoria sa în Germania. Inaintând pe șoseaua nu 
prea aglomerată, Tweed fluiera un cântecel. 

Avea o memorie fotografică a traseelor. Era suficient să 
treacă o dată printr-un loc pentru a ţine minte pe unde să o ia, 
indiferent cât de departe se afla de destinaţie și cât de 
întortocheat era drumul. Acum o luă la dreapta, ieșind de pe 
șoseaua principală spre Boston și îndreptându-se către un drum 
de ţară pustiu. 

Șoseaua fusese construită pe un terasament mai înalt decât 
câmpiile înconjurătoare, astfel că Tweed putea cuprinde cu 
privirea peisajul dezolant. Ferma lui Hugh Grey se afla la o 
anumită distanță de satul Gedney Drove End, la o treime de 
milă de deschiderea la mare a Washului. 

Trecu printr-un cătun adormit a cărui biserică se distingea de 
cele câteva case; era o biserică veche, cu o poartă înaltă și cu 
un aer părăginit. În faţă îi apăru un val de pământ, un morman 
înalt inundat de lumina purpurie a apusului. În vale, în partea 
stângă, văzu Gedney Marsh. Singur, acest deal ţinea piept 
asaltului mării. Își aminti de câmpiile pe care le privise în timp 
ce călătorea cu trenul, împreună cu Newman, de la Lubeck la 
Travemunde. Se opri lângă fermă, o clădire cu un singur etaj, în 
formă de L, cu acoperișul de ţiglă. 

In timp ce deschidea poarta din faţă, auzi, prin fereastra 
deschisă, un casetofon cântând. Stravinski, Ritualul primăverii. 
Trase clopoţelul și aruncă o privire împrejur. Grădina era 
neîngrijită, plină de buruieni; gazonul nu mai fusese tuns de 
săptămâni. Mai trase o dată clopotelul și, după vreo 
cincisprezece secunde, ușa greoaie de lemn se deschise. Paula 
Grey apăru în faţa lui, într-o salopetă bej și cu o bluză albastră. 

— Ai sosit mai devreme decât credeam. Scuză-mă, sună 
groaznic - te rog, intră. Cafea? Sau o tărie? 

— Cafeaua ar fi tocmai bună. Ce mai faci? întrebă el, în timp 
ce ea îl invită într-un salon dreptunghiular, în care se aflau fotolii 
tapiţate cu creton, două măsuţe și draperii de creton. 

— Mă bucur mult că ai venit să mă vezi... 

II sărută pe obraz și se așeză într-un fotoliu. „Este un loc tipic 
pentru Hugh Grey, își spuse Tweed, așezându-se. Locșorul meu 
de la ţară”, așa cum îi spunea chiar el. Cu toate cretoanele și 
posterele sportive de pe pereţi. 

— Vin cu cafeaua într-o clipă. Și îl închid pe Stravinski. 

— Îmi place... 

— Atunci, îl dau puţin mai încet. 

Făcu precum spusese, apoi se duse la un birou, luă un 
carneţel îmbrăcat în piele, pe care îl strecură în sertar, și 
întoarse repede cheia pe care și-o puse în buzunar, stând cu 
spatele la el. li zâmbi, apoi dispăru după o ușă, în spatele căreia 
Tweed ghici o bucătărie modernă. 

Tweed se ridică de pe scaun, traversă camera, fără să facă 
zgomot și, după cum bănuise, descoperi că sertarul nu se 
încuiase bine. Il deschise, scoase carneţelul și începu să-l 
răsfoiască repede. Era plin cu programările diverselor întâlniri, 
scrise de mână. Stiloul îi era încă pe birou. 

H. spune că pleacă în străinătate... Portman l-a urmărit până 
la Heathrow. A luat avionul de Frankfurt... S-a întors astăzi, pe 
neașteptate... Portman a supravegheat toată noaptea 
apartamentul de la Chelsea... nu a apărut încă niciun indiciu 
despre altă femeie... plătit treaba și cheltuielile lui Portman cu 
bani gheață... H. spune iar că pleacă în străinătate... 

Tweed închise jurnalul. Paula se putea întoarce în orice 
moment. Puse jurnalul înapoi în sertar, pe care îl închise 
aproape de tot. Scoase apoi din buzunar o monedă de zece 
penny. Cu ajutorul ei, închise cu încă un sfert de tol sertarul, 
lăsându-l așa cum era înainte de a fi umblat în el. Paula se 
întoarse cu tava, el ședea în fotoliu, privind lung pe fereastră 
lanul de grâu copt, care se întindea până la valul de pământ. 

— Mă bucur atât de mult că ai venit să mă vezi, zise Paula 
intrând. Apoi se opri. O, sper că nu ai vești proaste... 

— Hugh nu are nicio problemă, zise Tweed repede. Credeam 
că Monica a fost destul de clară atunci când a aranjat întâlnirea. 

— Mi-a spus ceva oarecum confuz, dar știu cât de importantă 
este păstrarea secretului în cazul asigurărilor de care vă 
ocupați. Frișca? 

— Cred că da, am să fac o excepţie. Fără zahăr. Asta ar fi 
prea mult. Hugh se întoarce mâine la Londra, ai auzit, cred. 

— Nu. Este atât de discret, nu vorbește niciodată despre 
munca lui. 

Paula avea mai mult de cinci picioare înălţime, era subţire, cu 
trăsături frumoase; o brunetă cu părul negru ca pana corbului, 
tăiat scurt. Era o tânără atrăgătoare, de douăzeci și nouă de ani, 
cu exact zece ani mai tânără decât soţul ei. Avea o figură lungă, 
cu trăsături perfecte. Avea un aer independent. Işi încrucișă 
picioarele frumoase. 

— Ei, bine, am să apuc să-l văd pe soțul rătăcitor? Sau este o 
altă vizită pe fugă? 

— Am să-i dau concediu o săptămână. El nu știe încă acest 
lucru. Îl poţi suna la birou, mâine după-amiază. Până atunci va fi 
o ședință. 

— Ar fi drăguţ. Mă refer la săptămâna de concediu. Exact atât 
cât trebuie ca să nu invite o jumătate din Anglia la cină. Este 
incredibil de sociabil. Nu se simte bine decât în mijlocul 
prietenilor. Dintre care, cei mai mulți nu îmi plac. 

— Prieteni vechi? întrebă Tweed, luând o gură din excelenta 
cafea. 

Ea se așeză pe marginea scaunului cu spătar tare, privindu-l 
cu ochii săi cenușii și vioi. Se mișca repede și grațios. Tweed fu 
convins că se află în faţa unei bune călăreţe. Sofisticată, dar 
fără să se răsfeţe și foarte directă. Trebuia să fie atent. 

— Ai dreptate, Tweed, îi răspunse ea, tratându-l ca pe un 
vechi prieten. Problemele obișnuite ale celei de-a doua soţii, 
cred; poate că este mai ales vina mea. Spune-mi, dacă se poate, 
cu ce se ocupă Hugh de șase ani, de când l-ai promovat? Ajută- 
mă să-mi fac măcar o idee. 

— Este destul de confidenţial..., zise Tweed și apoi se opri. 
Are acum o poziție importantă în personalul executiv și 
răspunde de o parte destul de însemnată a polițelor de 
asigurare. Cele mai multe, ale unor particulari, dintre care unele 
nume sunt celebre și, deci, le-ai putea identifica imediat, așa că 
nu pot... 

— Asigurări împotriva răpirilor? 

— Cam așa ceva. Mai este implicat și în negocieri delicate, în 
anumite împrejurări... 

— Cu răpitori, atunci când dispare cineva? Nu este un lucru 
cam periculos? 

— N-am spus asta. Tweed zâmbi, pentru a-și masca 
neplăcerea. Avem multă experienţă și Hugh este unul dintre cei 
mai buni oameni pe care îi am. 

— Cred că știi că este foarte ambițios... 

— Și că trebuie să înveţe să meargă înainte de a putea fugi. 
Pe tine te frământă ceva, Paula. 

— Nu tocmai. Işi strânse pumn mâinile frumoase, pe care apoi 
le întinse către el. Sunt, într-adevăr, o fată norocoasă. Locuiesc 
la ţară și asta mă face fericită. 

— Și cum merge afacerea cu ceramică? 

— Fac o mulţime de bani. Zâmbi ștrengărește. Am de gând să 
angajez noi oameni. Spune-mi, Hugh are de lucru până târziu? 
Vreau să spun, când este aici. 

— Din când în când, atunci când ne grăbesc evenimentele, 
toţi trebuie să facem asta. 

Tweed descoperi că înfruntarea cu Paula îi face plăcere. „Știu 
foarte bine ce e în spatele ochilor tăi strălucitori”, își spuse el. 
Cuvintele ei veniră să-i confirme bănuiala. 

— Te întâlneşti deseori cu el în apartamentul acela din 
Cheyne Walk? Ceea ce el numește pied à terre. 

— Este un loc bun pentru discuţiile confidenţiale, după orele 
de la birou. La Park Crescent e mai greu din cauza personalului 
de serviciu. 

— Rămâi la cină, Tweed. Gătesc bine. Am o sticlă de Chablis, 
mai zise ea. 

ÎI privi provocator. 

— Mi-ar plăcea, dar trebuie să mă întorc. Privi pianul din colţ. 
Hugh știe să cânte? 

— Amândoi știm... 

— Care e compozitorul lui preferat? 

— Grieg. Dintotdeauna. Nu vrei să vezi casa? Haide. Cu ocazia 
asta te-ai putea gândi la invitaţia mea la cină... 

Bucătăria era mobilată în stil modern, pe care Tweed ÎI 
considera atât de anost. Rustic. Cuptoare și suprafeţe de lemn. 
Totul era foarte ordonat. Privi la un șir de cuțite aliniate pe o 
centură de piele, pe perete. Nici urmă de ceea ce s-ar fi putut 
numi cuţit de bucătărie. Genul de cuţit cu care Helena Andersen 
și Iris Hansen fuseseră făcute bucățele la Travemünde. 

O auzi în spatele lui deschizând ușa frigiderului. Întorcându- 
se, o văzu cu sticla de Chablis în mână. Turnă în două pahare și 
îi oferi unul. 

— În seara asta mă simt singură. Bea un pahar cu mine. Nu 
beau niciodată de una singură. Pentru succesul tău în rezolvarea 
ultimelor probleme. 

Ciocniră, iar el îi aruncă o privire peste ochelari. Ea îl privi 
drept în ochi, apoi își lăsă paharul jos. 

— De ce ai bătut tot drumul acesta ca să mă vezi? 

— La Wisbech avem un loc pe care îl folosim pentru întâlniri. 
De când m-am hotărât să vin în district, m-am gândit să îţi fac o 
vizită, minţi el. 

— Aha. Hai să-ţi arăt restul casei... 

Mai erau încă trei camere. Cea mai mare avea un pat dublu. 
Paula se apropie de fereastra din spate, privind dealul. Se lăsa 
noaptea, cu umbre întunecate strecurându-se pe câmpia dintre 
fermă și dig. 

— larna aici e deseori sinistră, remarcă ea. Când vine ceața 
dinspre Wash. Avu, pentru o clipă, o intonaţie sumbră. Să ne 
continuăm turul. 

Trecură prin camera de lucru a Paulei și ajunseră în cel de al 
treilea dormitor, transformat în birou pentru Hugh. Într-un colț 
era un seif mare, modern. Paula făcu un semn spre el cu 
paharul. 

— Își ține toate poliţele și hârtiile încuiate acolo. Este foarte 
atent să nu-i scape nimic din vedere. Când lucrează, trebuie să 
stau departe de camera asta. Și acum, sufrageria, și cu asta am 
terminat. Castelul nostru... Avem loc pentru opt persoane, zise 
ea. Ce mai face Harry Masterson? întrebă deodată. 

Avea obiceiul de a pune câte o întrebare, sperând parcă să-l 
prindă descoperit. „De unde interesul acesta pentru 
Masterson?” se întrebă Tweed. 

— E ca de obicei, plin de energie. Nu se lasă acaparat de 
nimic... 

— Harry e foarte amuzant. Acum câţiva ani, când au venit cu 
toţii la cină, pe vremea când Hugh și cu mine locuiam împreună, 
înainte de a ne fi căsătorit, Harry a fost sufletul petrecerii. Este 
un scandalagiu. 

— Când a fost petrecerea asta? 

— Dumnezeule, uite ce gafă am făcut. Tu n-ai fost invitat. M- 
am certat îngrozitor cu Hugh, dar mi-a spus că ești prins până 
peste cap și că nu poţi să vii. 

— Desigur, zise Tweed imediat. Cine a mai fost invitat? 

— A, în afară de Harry? Guy Dalby și Erich Lindemann. N-aș 
putea spune că am fost prea încântată de Lindemann. Parcă 
înghiţise o mătură și părea foarte preocupat de ceva. Destul de 
politicos, dar fără să spună mare lucru. Guy a fost simpatic, mai 
ales după ce a băut trei coniacuri cu cafea. Se opri și își duse un 
deget la gură. Vorbesc prea mult. Da, da. Dar mă gândeam, 
Dumnezeule, dacă o să-l oprească poliția în drum spre casă? A, 
m-ai întrebat când a fost petrecerea? Pe paisprezece iulie, de 
ziua lui Hugh. Și acum chiar trebuie să pleci? 

— Mă tem că da. Din câte înţeleg, pot să mai trec. 

— Oricând. Roag-o pe Monica să dea un telefon înainte, s-ar 
putea să fiu la fabrică. Uneori mai pierd noţiunea timpului și 
rămân acolo câte o jumătate de noapte. Este al naibii de 
întuneric, zise ea, deschizând ușa. Nu te deranjează să conduci 
noaptea? 

— La drept vorbind, mi se pare odihnitor. Ai grijă de tine. 
Hugh va fi curând înapoi. 

O sărută pe obraz și ea îi răspunse. Se urcă la volan, iar ea 

rămase în cadrul ușii, făcându-i cu mâna. 
e 

Tweed se întoarse pe alt drum, înaintând pe șoseaua care 
bănuia că îl va duce înapoi la King's Lynn. O vizitase pe Paula 
pentru a avea prilejul să studieze căminul lui Grey. Din mediul 
unui om poţi afla mai multe decât îţi poate spune chiar el. 

lar Hugh Grey era unul dintre cei patru oameni care îl 
preocupau acum mai mult decât orice. Impresia pe care i-o 
lăsase era de cămin confortabil și plin de viaţă. Fără formalități 
reci. Revistele împrăștiate prin sufragerie, teancurile de hârtii de 
pe noptiera din dormitorul mare. 

In lumina fazei lungi a farurilor, Tweed observă pe șosea un 
semn de circulaţie. Opri mașina. 

Drum de țară. Semnul arăta spre un drum îngust care ducea 
către dig. Era la vreun sfert de milă de ferma lui Grey. Continuă 
să conducă și nu se opri până când nu se văzu în parcarea din 
spatele hotelului The Duke's Head. Cu valiza în mâna, cobori 
aleea îngustă către recepţie și închirie o cameră de două 
persoane. 

Intorcându-se pe scara îngustă a recepţiei, își comandă cina, 
apoi se întoarse în cameră. Află numărul poliției locale, unde 
dădu un telefon scurt; i se explică cel mai scurt drum pe jos, 
către secţie. 

Părăsind hotelul, o luă prin spate, prin parcare. Zece minute 
mai târziu, intră în secţia de poliţie de la intersecţia dintre St. 
James Street și St. James Road. Inspectorul Cresswell îl aștepta 
în biroul său. li oferi un scaun și o cafea, pe care Tweed le 
acceptă recunoscător. 

Cresswell era un bărbat mic și îndesat, de vreo cincizeci de 
ani, cu părul negru și cu un aer calm, genul de poliţist gata să se 
ocupe de orice problemă și care nu părea surprins de niciuna 
dintre ciudățeniile pe care le oferă natura umană. Tweed îi arătă 
legitimaţia sa de agent din Serviciul Special. 

— Ar trebui să fiţi la Londra, remarcă el. Avem nevoie de mulţi 
oameni ca dumneavoastră acolo. 

— Mi s-a oferit. Cresswell dădu din cap. Am refuzat de trei ori. 
Desigur, ar însemna o promovare și o mulţime de bani în plus. 
Dar eu sunt din Norfolk. Îi cunosc pe oamenii de aici. Sunt fericit. 
De ce mi-aș asuma un asemenea risc? 

— E foarte înţelept, desigur. Eu investighez un caz major. Din 
păcate, nu vă pot da detalii... 

— Nu este nicio problemă. Cum vă pot ajuta? 

— Trebuie să știu dacă în ultimii ani s-a comis vreo crimă 
asupra unei fete în sectorul dumneavoastră. Mai exact, o crimă 
urmată de viol asupra unei blonde. Victimă care să fi fost 
măcelărită cu un cuţit, măcelărită oribil. 

Cresswell se lăsă pe spate, își încrucișă mâinile și strânse din 
buze. Tweed așteptă răbdător. În zona asta, oamenii nu păreau 
prea grăbiţi; atitudine mult mai înţeleaptă, probabil. 

— Au fost multe asemenea crime, dacă îmi permiteţi? întrebă 
el în felul său calm. 

— Da. Să înţeleg că îmi puteţi spune câte ceva? 

— O tânără pe nume Carole Langley. Acum vreo doi ani. Era 
cam nesăbuită, dar nu merita un asemenea sfârșit. Se întorcea 
acasă de la o petrecere, de undeva din apropierea Washului. Se 
certase cu prietenul ei care o dusese acolo, așa că a plecat pe 
jos. Această greșeală i-a fost fatală. O patrulă de poliţie i-a găsit 
trupul, o patrulă trimisă în toiul nopţii ca urmare a unui telefon 
de la părinţii ei, îngrijoraţi că nu ajunsese acasă. Eram chiar eu 
de serviciu în noaptea aceea. Am plecat cu mașina. N-am să uit 
niciodată ce am văzut în lumina farurilor. Măcelărită, ați spus. 
Carole Langley fusese tăiată în bucăţi și apoi violată. 

— L-aţi prins pe ucigaș? 

— Nu, încă îl mai căutăm. Nu cred că vom putea rezolva 
vreodată acest caz, poate numai dacă - Doamne ferește - se 
repetă povestea. 

— Și era blondă? 

— Da. O fată foarte atrăgătoare. A venit o dată la o petrecere 
a poliţiei. Nu e ceva ușor de uitat. O personalitate foarte vie. Ce 
pierdere îngrozitoare... 

— Vreun suspect? 

— Da, la început. Prietenul ei a trecut imediat în capul listei. 
Dar doisprezece oameni au confirmat că a rămas în casa în care 
a avut loc petrecerea până la șase dimineaţa. l-am arestat 
pentru droguri, marijuana. De aceea plecase Carole. Cresswell 
zâmbi sec și se strâmbă. Și se spune că virtutea e răsplătită. Nu 
există dreptate pe lumea asta. 

— Ce credeți? întrebă Tweed. 

— S-ar putea să fi fost cineva de foarte departe. Cursa A17 de 
la Boston aterizează în apropiere. Un turist oarecare, oricine. 

— Puteți verifica data exactă? 

— Nu e nevoie. Paisprezece iulie. Acum doi ani, după cum am 
spus. 

— Aveţi o memorie bună... 

— Căderea Bastiliei. În materie de istorie, sunt tobă de carte. 
Nu citesc nimic altceva. Cresswell îl studie pe Tweed cu atenţie. 
Aţi apărut din senin la Norfolk. Mi-aţi pus o mulţime de întrebări. 
lar genul de crimă din dosarele mele pare similar cu cel pe care- 
| investigaţi. V-au ajutat cu ceva informaţiile mele? 

— Cât era ceasul când a fost ucisă Langley? 

— Era între două și patru noaptea. In măsura în care doctorul 
a putut stabili acest lucru. Probabil că are dreptate. Se 
potrivește cu ora la care a plecat de la petrecere și la care ne-au 
sunat părinţii ei. 

— Mulţumesc de ajutor, zise Tweed, ridicându-se și punându- 
și haina de ploaie. Scuzaţi-mă, nu am mâncat de mai multe ore 
și i-am rugat să-mi păstreze cina la The Duke's Head. 

— Drăguţ hotel. Cresswell se ridică și își conduse musafirul la 
ușă. Nu mi-aţi răspuns la întrebare. Aţi aflat ceva nou? 

— Din păcate, nu. Niciun indiciu... 

e 

Tweed dădu un telefon la ora cinci și jumătate dimineața. La 
ora șase era pe șosea, îndepărtându-se de câmpii către sud-vest 
și apropiindu-se de zonele împădurite. Stând la volan, nu vedea 
nimic altceva decât șoseaua din faţă. Expresia îi era sumbră. 
Avea de-a face cu o situaţie mult mai rea decât putuse să 
anticipeze, mult mai rea decât oricare alta cu care avusese de-a 
face de când intrase în slujbă. Un coșmar însângerat. 


18. 


La ora opt fix, Tweed intră în cabinetul său din Park Crescent. 
Monica îl privi surprinsă cum își scoate haina de ploaie, și-o 
agaţă în cui și se duce la birou. 

— Ai ajuns devreme. Nu te așteptam înainte de ora nouă... 

— A mai sosit cineva pentru întâlnire? 

— Nu încă. L-am rugat pe George să mă anunţe cât mai 
discret de îndată ce apare unul dintre ei. Ce mai face Paula? 

— Este într-o dispoziţie foarte ciudată. Se întâmplă ceva cu 
ea. Tare mi-ar plăcea să știu ce... li povesti pe scurt despre 
vizita de la fermă și despre întrevederea cu inspectorul 
Cresswell de la secţia de poliţie din King's Lynn. Ea îl ascultă 
foarte liniștită, cântărind fiecare cuvânt. Îţi dai seama ce 
înseamnă asta? zise el în cele din urmă. Punând cap la cap cu 
cele petrecute la Travemunde. 

— Nu poate exista nicio legătură între aceste crime oribile. 
Cea din Norfolk trebuie să fie o coincidenţă... 

— Cât de departe poate să meargă o coincidență? Toţi patru - 
Lindemann, Grey, Masterson și Dalby - au fost la întâlnirea pe 
care am organizat-o la Frankfurt acum șase luni. Mai târziu, 
când se presupunea că se duseseră la culcare, o olandeză a fost 
făcută bucățele și violată. Acum doi ani, în noaptea de 
paisprezece iulie, aceiași oameni luau cina la ferma lui Hugh 
Grey din apropierea Washului. Presupun că petrecerea a ţinut 
până târziu... 

— Cât de târziu? 

— Nu știu. Întrebările pe care i le pot pune Paulei au o limită, 
dar trebuie să aflu. In aceeași noapte sau în primele ore ale 
dimineţii următoare, această biată copilă, Carole Langley, a fost 
făcută bucăţi și violată. Acum s-a întâmplat același lucru la 
Travemünde, de două ori. lar după vizita la doctorul Generoso, 
eu mă aflu într-o situaţie imposibilă. 

— De ce? 

— Chiar e nevoie să-ţi spun pe litere? șuieră Tweed. Ca să-l 
scot la iveală pe cel căutat, ar trebui să-i ţin sub tensiune 
maximă pe toţi patru, în speranţa că, până la urmă, lucrurile vor 
exploda. Dar Generoso m-a avertizat că, sub tensiune, un schizo 
poate ajunge să-și intensifice activitatea, să comită și mai multe 
crime. 

— Eşti foarte nervos, comentă Monica. Ai luat micul dejun? 

— Numai cafeaua din termosul pe care mi l-ai dat, reumplut la 
hotel. Mi-au dat și niște sandvișuri, dar nu pot să mănânc și să 
conduc... 

Monica ridică receptorul, îi dădu repede un ordin portarului, 
apoi îl puse la loc în furca. 

— Se duce să ia sandvișuri proaspete de la colț. Trebuie să 
mănânci înainte să începi ședința... 

— Nu mai e timp... 

— O amân pentru ora nouă și un sfert. Mai întâi, mănânci. 

— Da, s-ar putea să fie o idee bună, zise Tweed pe un ton mai 
calm. Dacă va trebui să aștepte frământându-și mâinile, vor 
deveni mai curioși să știe despre ce e vorba. 

— Ce-ar fi să rezumăm? întrebă Monica. Să privim faptele, așa 
cum Îmi spui tu mereu. Faptele sunt că lan Fergusson s-a dus la 
Hamburg să se întâlnească cu Ziggy Palewska. Numai cei patru 
șefi de sector știau despre această călătorie, despre destinaţia 
lui. Deci, unul dintre ei i-a informat pe cei de dincolo. Asta este 
realitatea. Restul este speculație. Cum ar fi putut unul dintre 
șefii de sector să ajungă în Travemunde pentru a comite cele 
două crime? Pentru numele lui Dumnezeu, de ce s-ar fi dus 
acolo ca să facă aceste lucruri cumplite - știind ca tu ești în 
zonă? 

— Ar putea exista un motiv, despre care încă nu vreau să 
vorbesc, pentru că s-ar putea să nu am dreptate. Am o teorie 
foarte ciudată. Dar, întorcându-ne la planul legat de Hamburg, 
am studiat o hartă pe care am găsit-o la aeroport. Oricare dintre 
ei ar fi putut veni cu mașina la Schleswig-Holstein. Ceea ce 
înseamnă că pentru asta n-ar fi trebuit să fie în contact cu 
sediile din sectoarele lor. 

— Chiar și Harry Masterson? Având în vedere drumul până la 
Viena? 

— Da. Autostrăzile. Există una de la Salzburg spre Munchen. 
lar Harry conduce ca Jackie Cooper. 

Se opri, privindu-l pe George cum intră cu un pachet de 
sandvișuri și o cană cu cafea, puse pe o tavă. Monica scoase 
farfurii, îi puse câteva sandvișuri cu șuncă în faţă și îi dădu un 
șerveţel de hârtie, apoi turnă cafeaua. Nu îl lăsa niciodată să 
vorbească înainte de a fi terminat de mâncat. 

— Da, așa e mult mai bine, admise el. 

— N-ai nicio șansă pe stomacul gol. Și acum, înainte de a 
începe ședința, ce ai de gând să faci? 

— Mai întâi, vreau ca tu să verifici toate cele patru sedii 
europene - Frankfurt, Copenhaga, Berna și Viena. Află unde a 
fost fiecare șef de sector în ultimele două săptămâni. După 
întâlnire, mai zise el, le dau tuturor o săptămână de concediu. 

— Nu ca să-și îngrijească sănătatea, desigur... 

— Vreau să-i vizitez acasă pe fiecare, să văd împrejurimile. 
Tocmai am facut acest lucru cu Hugh Grey. Totuși, aș vrea să-l 
văd și în apartamentul său din Cheyne Walk. Singurul fel de a 
obţine un indiciu despre cel căutat este abordarea psihologică. 

— Adică? 

— Având în vedere ce am învățat de la Generoso, trebuie să 
aflu cum sunt, de fapt, cei patru oameni ai mei. Adevărul este 
că nu i-am văzut niciodată în căminul lor. Asta a fost o greșeală. 
Îi cercetăm, le facem dosare - dar eu trebuie să știu și cum sunt 
ei ca ființe umane, să-i fac să vorbească. S-ar putea ca unuia să- 
i scape ceva. 

— E timpul să începi ședința. Te simţi mai în formă? 

— Pentru mine asta va fi o întâlnire sumbră. Problema este că 
nu trebuie să le ofer niciun indiciu despre suspiciunea mea. 
Tweed se ridică, aranjându-și cravata poloneză. O, da, le pot 
face faţă. Întâmplător, asta este slujba mea. 

Avea un ton aspru și mișcări aproape brutale. Monica zâmbi - 
cei patru care îl așteptau în sala de conferințe urma să treacă 
printr-o probă de foc. Tweed furios. 

(J 

— Domnilor, zise Tweed din scaunul său de la capul mesei, nu 
sunt mulțumit de acțiunile dumneavoastră. Rapoartele de pe 
teren sunt fade - nu oferă o imagine a atmosferei de acolo... 

— Nu și raportul meu, strigă Grey plin de încredere în sine, în 
timp ce fața ca o lună plină i se înroșea. Pe frontul de vest este 
liniște... 

— Te rog nu întrerupe. Îţi va veni și ţie rândul, zise Tweed, 
privindu-l lung pe Grey, un moment, apoi continuă pe tonul unui 
om de afaceri. V-am spus mai demult că atmosfera - ceea ce 
nemții numesc „ce-ţi spune nasul” - este cheia acţiunilor puse la 
cale de ruși. Vreau ca fiecare dintre voi să-și răscumpere 
această lipsă acum. Tu primul, Guy. 

Dalby, șeful sectorului mediteranean, cu o șuviţă de păr șaten 
căzându-i pe frunte - „să fie aceasta emblema lui?” se întrebă 
Tweed - deschise un dosar. Vorbi repede, în timp ce ochii săi 
negri făceau ocolul mesei. 

— Oamenii mei sunt derutaţi. Toate contactele normale - 
informatorii - s-au desfăcut. Unii au dispărut de la vizuinile lor 
obișnuite. Am dat instrucțiuni pentru un raid în care să fie 

descoperiţi agenții adversarului. Care, la rândul lor, au dispărut. 
Atmosfera? Am senzaţia că suntem într-un peisaj inundat de 
fum. Încerc să răzbat prin ceaţă și să aflu ce se pune la cale în 
spatele ei. Acesta este raportul meu. 

— Nu te gândi la fapte pentru o clipă. Ce simţi că se petrece? 

— Se fac pregătiri pentru o operaţiune majoră. Trebuie să 
supraveghem totul, să fim în stare de alertă. 

— Ai vreo idee - la ultima întâlnire ai spus că vei face 
cercetări - de ce a fost ucis Fergusson? 

— O cursă. Pentru a te aduce pe tine la Hamburg. Vor încerca 
să te omoare. 

e 

În jurul mesei se lăsă o tăcere tensionată. Dalby nu vorbea 
niciodată prea mult, nu făcea risipă de vorbe, ca Hugh Grey. 
Tweed aruncă o privire în partea stângă a mesei, la Lindemann, 
care stătea în spatele lui Hugh Grey. Avea un set de patru 
creioane diferit colorate; acum scria ceva, deci Dalby era 
probabil cel albastru. Un obicei ciudat. 

— Erich, zise Tweed, spune-ne, te rog, impresiile tale. 

— Ceea ce ne trebuie sunt fapte. Eu am câteva. Balkan a 
ajuns în Vest. Probabil și-a stabilit cartierul general în sectorul 
lui Grey. Vine via Oslo. Acţiunea începe în nord. 

Harry Masterson, care stătea în faţa lui, se aplecă înainte în 
felul său degajat și încrezător. 

— Și cine naiba este acest Balkan? 

— Acesta este numele conspirativ al omului care 
supraveghează pentru ei Vestul, îi răspunse Lindemann. 

— Pari să știi o mulțime de lucruri - din sectorul tău 
marginal... 

— Scandinavia nu este un sector marginal, îi răspunse 
Lindemann fără ranchiună, cu precizie. Este zona în care NATO 
se așteaptă în fiecare moment la un atac sovietic. De aceea se 
și află creierul NATO în munţii de la nord de Oslo. Informaţiile 
mele sunt demne de toată încrederea. Balkan este foarte 
periculos. Trebuie să fie localizat și identificat. 

— Incântător, nu-i așa? zise Masterson cu accentul său de 
fanfaron. A așteptat întâlnirea din dimineaţa aceasta ca să ne 
dea vestea despre ceea ce numește „cel mai periculos agent”. 
lisuse! Suntem o echipă sau ce naiba? 

Tweed continuă să tacă, privindu-i pe cei doi care nu se 
plăcuseră niciodată. Încerca să-și imagineze pe unul dintre cei 
patru din jurul mesei purtând o beretă. Lindemann era o ţintă 
ideală pentru atacurile lui Masterson. 

— Informaţiile despre Balkan sunt prea importante pentru a fi 
transmise prin telefon. Tweed avea aceste informații. 

— Într-adevăr? îl întrebă Masterson cu agresivitate pe șeful 
său. Nu este un lucru despre care ar fi trebuit să aflăm imediat 
cu toţii? 

— Lindemann a explicat. Îi împărtășesc neîncrederea în 
sistemul obișnuit de comunicaţii. Știţi acum. De ce credeți că ați 
fost convocați aici de urgenţă? mai întrebă Tweed. 

— AŞ vrea să se consemneze un protest formal, interveni 
Grey. Şi aș vrea să fie înregistrat în procesul-verbal al întâlnirii. 
De asemenea, aș vrea să știu cine îl va face. 

— Nimeni, îi răspunse Tweed. 

— AŞ dori să mai semnalez un protest. Prin procedură s-a 
stabilit că toate întâlnirile trebuie să aibă un proces-verbal... 

— În cazul acestei întâlniri, am schimbat procedura. Nicio 
referire scrisă la Balkan. Niciuna fără permisiunea mea. S-a 
înțeles? 

— Cred că da, dacă insiști... 

— Poftim? îl întrebă Tweed pe un ton acru. 

— Îmi retrag remarca. 

— Atunci poate că ai vrea să-ţi aduci și tu contribuţia? 

— Pe frontul de vest nimic nou, repetă Grey. Părea foarte 
încântat de această frază. Radia de încredere. Cu câteva 
adăugiri importante, continuă el, după o scurtă pauză. Oamenii 
mei de legătură cu organizaţiile de refugiați din Schleswig- 
Holstein m-au făcut să mă aștept la o acţiune iminentă din 
partea adversarului. Nu cunosc încă natura acestei acţiuni. li 
aruncă o privire lui Lindemann. Și nici nu am vreo informație 
despre acest așa-numit Balkan... 

— Este omul din vârful piramidei - foarte greu de detectat, îi 
răspunse Lindemann fără să clipească. 

Își folosea acum creionul roșu. „Roșul trebuie să fie Grey”, 
presupuse Tweed. 

— Acest om face parte dintre informatorii tăi refugiaţi? întrebă 
Tweed, în timp ce nota un nume într-o foaie din carneţel. 

Împături hârtia și i-o dădu lui Grey. Numele pe care îl scrisese 
era Ziggy Palewska. 

Grey aruncă o privire, împături hârtia și i-o înapoie lui Tweed. 

— N-am auzit niciodată de această persoană. 

„O manevră iscusită”, își zise Tweed. Grey ascundea de restul 
lumii până și sexul informatorului. Tweed se întoarse spre 
Masterson, ale cărui mâini mari se jucau cu creionul. Era plin de 
energie acest Masterson, nu genul de ședințoman, ca Grey, 
căruia ședințele îi făceau plăcere. 

— Cum merg lucrurile în Balcani, Harry? 

— Al naibii de frustrant. Tot personalul sovietic și hienele lor 
caută să se ascundă. Am văzut anumiţi oameni în afara 
frontierelor, în spatele zonelor de infiltrare. Zilnic se strecoară 
cineva. Cortina a căzut cu mult zgomot, dar, după cum am spus, 
am oameni de cealaltă parte. Se pune ceva la cale, crede-mă pe 
cuvânt. Abia aștept să mă întorc... 

— Mă tem că va trebui să aștepți, interveni Tweed, pentru că 
vă voi da tuturor o săptămână de concediu, în care veți rămâne 
în ţară. Fără escapade la Monte Carlo. 

Zicând aceste cuvinte, îi aruncă o privire lui Masterson, apoi 
se ridică. 

— Informaţi-vă oamenii că, în absenţa voastră, răspunderea 
este a lor. 

— Dar nu suntem în noile posturi decât de șase luni, protestă 
Grey. Avem nevoie de mai mult timp pentru a ne intra în mână. 
În felul acesta, ţi-am putea oferi rapoarte mult mai complete... 

— O săptămână de concediu. În ţară, repetă Tweed. Și, 
înainte de această vacanţă, vreau să stau de vorbă cu fiecare 
dintre voi, separat. 

e 

Monica așteptă să se facă seară pentru a-l aborda pe Tweed. 
Acesta își petrecuse după-amiaza stând câte puţin de vorbă cu 
fiecare dintre șefii de sector, întâlniri de la care Monica fusese 
exclusă. 

— Vreau să fie relaxaţi, îi explicase el. S-ar putea gândi că tu 
ne înregistrezi conversaţia. 

Îl sună pe Newman la ora cinci, la Jensen. După cum sperase, 
reporterul tocmai se întorsese din plimbarea pe care o făcuse la 
Travemünde cu Diana. Convorbirea fu scurtă. Îl rugă pe 
Newman să se ducă la gară și să-l sune de la una dintre cabinele 

telefonice de acolo. Zece minute mai târziu, telefonul de pe 
biroul său începu să sune. 

— Aici e Newman. Nu-ţi face griji pentru Diana, de aici de 
unde sunt pot să o văd. Am adus-o cu mine. Ce se întâmplă? 

— Ştii dacă doctorul Berlin s-a reîntors pe insula Priwall? 

— Ai noroc. Tocmai l-am întâlnit pe Kuhlmann, care continuă 
să se învârtă prin Travemunde, interogându-i pe oamenii din 
port. Mi-a spus că doctorul Berlin lipsește în continuare. Oamenii 
lui Kuhlmann supraveghează zi și noapte vila. 

— Mulţumesc. Foarte interesant. Sună-mă dacă se întoarce. 
Eu nu cred că o va face. Lucrurile merg bine? 

— A apărut ceva ciudat. Diana s-a hotărât să urmeze un curs 
de secretariat. Dactilografie și stenografie. A, nu te îngrijora, o 
duc eu până la școală în Lubeck. Știu la ce oră iese și mă duc să 
o aștept. 

— Nu ţi-a spus de ce? 

— A fost o hotărâre bruscă. Și eu am fost surprins... 

— Stenografie și dactilografie? In germană? 

— La școală, da. A descoperii câteva manuale vechi în 
engleză. Invață singură după ele. Și-a cumpărat o mașină de 
scris portabilă. O ţine ascunsă într-un dulăpior de pe Sudwind. În 
afară de asta, nimic nou... 

— Intr-o săptămână sau două mă întorc. Păzește-te. Se 
întâmplă ceva straniu în partea aceea a lumii. 

— Până acum n-a apărut niciun semn. 

— Și Kurt Franck? 

— S-a evaporat... 

— Păzește-te de infirmi, zise Tweed și puse jos receptorul. 

(J 

— Hei, zise Monica, ridicându-se de pe scaun. Ai câteva 
minute? Bun. Ce se petrece? Ai lăsat Europa absolut 
descoperită, fără niciun șef de sector. Subalternii lor nu au 
aceeași autoritate, și tu știi asta. 

— Strategie, zise Tweed. După cum ai zis, Europa e absolut 
descoperită. Și pot să-mi bag mâna în foc că Lisenko va afla 
acest lucru în câteva ore. Ceea ce îl va determina să facă o 
mișcare. Abia aștept să văd care va fi aceasta. Zona va părea 
nesupravegheată - îl ispitesc să se folosească de acest avantaj. 
Dacă cedează, voi afla ce pregătește. Intre timp, am să-l vizitez 
pe Masterson în căsuţa sa din Apfield, de lângă Chichester, pe 

Lindemann în apartamentul său din oraș, iar pe Dalby în locuinţa 
sa din Woking, acum, că s-a despărțit de soţia lui, care a plecat 
în Franţa. 

— Se pare că-ţi pui speranţe mari în vizitele pe care ai să le 
faci la ei acasă... 

— Vor fi mult mai relaxaţi. Unul dintre ei va face o greșeală și 
îmi va da indiciul pe care îl caut. Și tu de ce crezi că o persoană 
ca Diana Chadwick s-ar apuca deodată de un curs de 
secretariat? 

— Pentru că așteaptă ca în curând să fie nevoită să-și câștige 
existența. 

Tweed păru înmărmurit și începu să se plimbe prin birou, cu 
mâinile la spate. Apoi se opri, privind-o pe Monica. 

Ce m-aș face fără tine? 

— Am spus ceva? 

— O, nimic extraordinar. Pur și simplu, mi-ai dat un motiv să 
cred că o teorie bizară pe care ezit să o iau în serios ar putea fi 
cheia întregii povești despre Balkan. 


19. 


— Diana Chadwick va fi la bordul avionului BA737, cu plecarea 
de la Hamburg la optsprezece și douăzeci și sosirea la Heathrow 
la optsprezece și cincizeci, ora Londrei. Te rog, pune pe cineva 
să o aștepte. 

Vocea lui Newman era dură, aproape brutală. Tweed strânse 
receptorul și respiră adânc. 

— Bob, nu poţi face asta... 

— Diana a fost de acord. O duc la avion eu însumi. Astăzi. Nu 
mă pot lăsa handicapat de povestea asta cu păzitul ei... 

— Ce naiba îţi închipui că faci? îl întrebă Tweed. 

— Fără discuţii. Am ceva de făcut aici. De unul singur. Repet, 
Diana va fi în avionul acesta... 

— Nu-mi place... 

— Nu te-am întrebat dacă-ţi place. Trimiţi pe cineva după ea? 

— Mă duc eu însumi, dacă e nevoie... 

— E nevoie. 

Legătura se întrerupse înainte ca Tweed să poată răspunde. 
Stătea în fotoliul său, privind-o lung pe Monica. Ea ridică din 
sprâncene și își lăsă capul într-o parte, cu gestul unei păsări. 

— lar s-a răzvrătit Newman, zise Tweed. Trebuie să mă duc s- 
o iau pe Diana de la avionul de Hamburg la ora optsprezece și 
cincizeci, în seara asta. Tocmai a trimis-o în străinătate, ca pe 
un pachet... 

— Să sperăm că nu va trebui să călătorească la bagaje. 

— Cam așa suna ce mi-a spus Newman. Se eliberează de 
responsabilitatea de a avea grijă de ea, ca să-și poată face 
treaba. Dumnezeu știe ce jocuri face, știi cum este el când e 
gata să apuce osul. 

— Foarte eficient. 

— După părerea mea, își asumă prea multe riscuri. Tweed se 
ridică și se duse la fereastră, cu mâinile în buzunarele hainei. Pe 
de altă parte, dacă Diana e în Anglia, s-ar putea să găsesc mai 
repede cheia cu care se dezleagă misterul identităţii lui Balkan... 

e 

Peter Toll, ofițer în BND, ajunse în Lubeck cu o zi înainte ca 
Newman să-i telefoneze lui Tweed; venea de la sediul său din 
Pullach, lângă Munchen. 

Toll, un vechi prieten de-al lui Newman, intră în hotelul 
Jensen, află că Newman e în camera sa și îi trimise cartea sa de 
vizită într-un plic. Când portarul îi înmână plicul, reporterul 
stătea de vorbă cu Diana la un pahar de vin. Il deschise, apoi o 
privi pe Diana. 

— Mă scuzi câteva minute? Vreau să scap de tipul ăsta. Este o 
pacoste. 

— Cine e? 

— Un informator pe care l-am folosit mai demult. A devenit 
dubios. Vrei să mă aștepți aici? Nu deschide ușa nimănui în 
afară de mine. Am să bat așa... 

Bătu un ritm în masă, părăsi camera, așteptă în spatele ușii 
până când o auzi cum întoarce cheia, apoi luă liftul. Peter Toll 
era înalt și subțire, proaspăt ras, ușor trecut de treizeci de ani, 
un bărbat care zâmbea cu ușurință, unul dintre cei mai isteţi 
oameni pe care îi cunoscuse Newman. Purta ochelari fără rame 
și avea mișcări agile. Dădură mâna. 

— Ce-ai zice de o plimbare pe malul râului? întrebă Toll. 

— De ce nu? 


VP - 143 


Newman așteptă să ajungă dincolo de zona unde oamenii 
stăteau la mesele aflate pe trotuar. 

— De unde ai știut că sunt acolo? Cum m-ai găsit? 

Toll își îndreptă ochelarii pe nas, cu un gest pe care Newman 
îl știa. 

— E meseria mea să aflu totul în legătură cu străinii suspecți 
care apar în Republica Federală, glumi el. 

— Haide, Peter, tu vrei ceva. N-ai făcut tot drumul ăsta din 
Pullach doar pentru că n-aveai cum să-ţi petreci timpul. 

— Individ cinic ce ești, continuă Toll în engleză. Poate că eram 
pe-aici cu treburi și m-am hotărât, pur și simplu, să trec pe la un 
vechi prieten... 

— Treci la subiect. Nu vreau să lipsesc prea mult de la hotel. 

— Sigur că nu. Toată lumea spune că Diana Chadwick este o 
femeie fascinantă. 

— De unde știai că sunt aici? repetă Newman. 

— Prin Bonn... 

— Nu cumva vrei să spui Wiesbaden? 

— Kuhlmann nu mi-ar spune niciodată unde ești, nu fără 
presiuni din partea cancelarului. Pe el nu-l interesează decât 
crimele îngrozitoare comise asupra tinerelor străine. El e Poliţia 
Criminală. 

— Începem să ne apropiem de adevăr. Ce l-a făcut pe 
Kuhlmann să sune la Pullach? 

— Interesul constant pe care îl arăţi față de doctorul Berlin. 
Plus sosirea lui Tweed. 

— Și care este interesul tău faţă de doctorul Berlin? 

Ajunseseră într-o zonă a vechiului oraș, în care râul era 
traversat de un pod îngust și vechi. Toll urcă pe pod și o luă 
către o cărare printre copaci, pe lângă debarcader. 

— Sincer, mi-ar plăcea să știu. Hai să vorbim în germană 
acum, zise Toll, trecând la limba sa maternă. 

— Nu mă interesează răspunsurile ambigui, îi răspunse 
Newman în germană. Care e problema cu doctorul Berlin? 

— Aparent niciuna. Are o reputaţie internaţională de sfânt, de 
om dedicat binefacerilor. Dar continuă să dispară perioade lungi 
de timp. Am încercat să-i supraveghem mișcările cu cei mai buni 
oameni. Dar este un individ al naibii de iscusit și joacă pe cont 
propriu. Jocul de-a dispariţia. În plus, e foarte aproape de 
frontieră. Locuiește pe Mecklemburgerstrasse, la capăt... 

— Știu. Ar trebui să vii cu ceva mai serios. 

— Leipzig. Acum douăzeci de ani a făcut același joc de-a 
dispariţia, în Africa. Într-o dimineaţă e în Kenya, în următoarea 
dispare. Rapoartele spun că a murit în junglă. Apoi reapare în 
Leipzig. Refăcut după o boală tropicală neclară. Foarte subtil! 
Optsprezece luni mai târziu, altă șmecherie. Apare în Republica 
Federală. Ba îl vezi, ba nu-l mai vezi. Asemenea oameni îi 
îngrijorează pe cei de la Pullach. 

— În continuare, foarte vag. Pentru ce ai nevoie de mine? 

— Vorbești o germană destul de bună. 

Trecuseră de cărare și se aflau pe o stradă dincolo de care era 
autostrada ce ducea la sediul poliţiei din Lubeck-Sud. Newman 
își aprinse o ţigară și îl privi atent pe Toll, care îi trimise cel mai 
inocent dintre zâmbete. 

— Continuă, zise Newman. 

— Ai putea fi luat drept neamt, dacă ai fi îmbrăcat potrivit. 

— Deci? Am o germană acceptabilă. Și ce dacă? 

— Rapoartele din Pullach spun că Markus Wolf conduce o 
operaţiune majoră din Leipzig. 

— Ce fel de operaţiune? întrebă Newman. 

— Este ceea ce vrem să aflăm. Rușii pun ceva la cale prin 
Wolf. 

— Nu mă îndoiesc de asta. Dar ce vrei de la mine? 

— Să te duci în spatele Cortinei de Fier... 

e 

Newman tăcu câteva minute, timp în care continuară să se 
plimbe pe autostradă. În depărtare se vedeau luminile 
complexului izolat de la Lubeck-Sud. În spatele lor răsăreau 
dintre copaci turlele verzi ale bisericilor din Lubeck. 

— De ce tocmai eu? întrebă Newman pe un ton neutru. 

— Pentru că, vezi tu..., Toll vorbea foarte repede... după cum 
am spus, poţi trece drept neamt. Pentru că Wolf a arestat deja 
mulți dintre agenţii noștri. Comunicațţiile peste graniță au fost în 
mare măsură întrerupte. Ceea ce, cred eu, explică ciudata lipsă 
de activitate a agenţilor pe care îi are opoziţia în Vest. O parte s- 
au dat la fund, ceilalți au fost retrași pentru moment. De la 
Londra par să vină informaţii despre oamenii noștri pierduţi. Am 
să-l informez pe Tweed de lucrul acesta, atunci când luăm 
legătura... 

— Nu știu unde este Tweed, zise Newman repede, dar când te 
întorci la Pullach, sună la Londra. O știi pe Monica? Bine. S-ar 
putea ca ea să-i poată transmite un mesaj. Și acum, te mai 
întreb o dată, de ce eu? 

— Am o rețea subterană în Germania de Est. Wolf nu știe 
nimic despre ea. Condusă de un bărbat admirabil și de o fată. 7u 
nu ești cunoscut în Zonă. Va fi periculos, dar cred că te vei 
descurca. 

— Mă descurc să ce? 

— Să iei legătura cu acest grup și să afli direct de la ei ce se 
întâmplă. Nu îndrăznesc să folosesc unul dintre oamenii mei, 
care ar putea fi identificat. În plus, suntem în mijlocul 
operaţiunilor de reorganizare a sistemului de comunicații prin 
radio. Cel vechi a căzut. 

— Nu sună prea complicat când o spui tu. Cum Dumnezeu m- 
aș putea gândi să trec frontieră? 

— Asta pot aranja eu... 

— Cu ce șansă de reușită? 

— Garantată. Nu-ţi pot da detalii decât după ce ești de acord. 

— Dacă sunt de acord. Trebuie să mă gândesc bine. 

— Nu te gândi prea mult... 

— Nu mă grăbi. Cred că acum va trebui să ne întoarcem. 
Vreau să ajung înapoi la Jensen. 

— Desigur, desigur. Toll era foarte amabil și continuă să 
vorbească pe același ton degajat pe care discuţi despre o 
vacanţă. Știm că vechiul tău prieten, generalul Lisenko, e acum 
în Germania de Est, plângând pe umărul lui Wolf... 

— Eşti sigur că Lisenko e implicat? întrebă Newman tăios. 

— Foarte sigur. Așadar, el e omul cu care va trebui să te 
înfrunţi până la urmă. Cinstit e să punem toate cărţile pe masă. 
Mă știi... 

— Te știu. Hrănește-ţi câinele cu ce-i place, ca să se simtă cât 
mai bine. Păzește-l de înghiţiturile care i-ar putea provoca 
indigestie. 

— Hai, Bob, când ţi-am făcut eu așa ceva? 

În vocea lui Toll se simţea dezamăgirea. Avea o expresie 
contrariată și indignată. Peter Toll era un actor bun. 

— Chiar acum, zise Newman în timp ce făceau cale întoarsă. 
În depărtare se auzeau râsetele oamenilor care stăteau de 

vorbă. O altă zi frumoasă și însorită se revărsa asupra bărcilor 
care pluteau în sus și în jos pe râu. 

— Nu înţeleg, începu Toll. 

— Nu intenţionez să mă gândesc nicio clipă la propunerea ta, 
până nu îmi spui exact cum trec frontiera. Unde. Cum. 

— Aceasta este o informaţie strict secretă. Toll se opri și își 
îndreptă ochelarii pe nas. O iei de-a dreptul peste zona minată, 
pe lângă un post de observaţie situat în sud. Oamenii de acolo 
au fost cumpăraţi. Îi am în buzunar. 

— A, da? Știu câte ceva despre sistemul de apărare al 
graniţei. Fiecare asemenea post are trei oameni de serviciu. Trei 
oameni, nu doi. S-au gândit de mult că îi poţi plăti pe primii doi, 
dar al treilea va fi întotdeauna jokerul. Se poate preface că e de 
acord, pentru ca apoi să pârască pe cei doi superiorilor și să 
obţină o promovare. 

— Corect, zise Toll. Hai să ne așezăm pe iarba de lângă râu. 
Nu ne poate auzi nimeni. Tăcu până se așezară unul lângă altul. 
Toţi cei trei au fost cumpăraţi cu aur. Există ceva în aur care 
trezește în oameni avariţia. Li s-a dat o treime din suma totală. 
lau restul după ce treci graniţa în siguranţă la ducere - și la 
întoarcerea din călătorie. 

— Și în legătură cu posturile din cealaltă parte? 

— Se află la o anumită distanţă, dar vom avea grijă și de ele. 
Unul dintre oamenii noștri va provoca un scurtcircuit. Nimeni nu 
va fi în stare să se descurce cu o pană de lumină... 

— Cum voi putea trece prin terenul minat? 

— Postul pe care l-am ales domină o parte importantă a 
terenului. Este ruta folosită de Wolf pentru a-și infiltra agenţii în 
Vest. Noi știm asta, dar el nu știe că noi știm. Ne-am asumat 
riscul de a-i lăsa oamenii să intre fără să-i interceptăm. Mai 
mult, nici măcar nu i-am urmărit agenţii, ca să nu determinăm 
vreunul să devină suspicios și să dea raportul. A fost un 
sacrificiu considerabil. 

— Aţi fost mult mai atenţi la detalii decât aș fi crezut. Câţi 
oameni de-ai voştri, de la Pullach, știu despre această rută? 

— Doi. Eu și șeful meu. N-am avut încredere în nimeni 
altcineva. Te-aș însoţi personal până la punctul de trecere. 
Noaptea, desigur... 

— Și presupunând că trec? Până unde trebuie să călătoresc 
pentru a intra în legătură cu această reţea subterană? 

— Noi îi spunem Grupul Cinci. Toll își strânse mâinile aflate 
între genunchi. Șeful, un om extraordinar, după cum ţi-am spus, 
te va aștepta dincolo de terenul minat. Îţi va pune la dispoziţie o 
bicicletă. Cu bicicleta nu faci niciun zgomot noaptea, pe 
drumurile de ţară și, în plus, auzi orice mașină de la o distanţă 
destul de mare. Ai tot timpul să te ascunzi pe lângă drum. Ti-am 
dat toate informațiile pe care ţi le pot furniza înainte de a te 
hotărî. De fapt, mult mai mult decât aveam de gând. 

— Eu am mai întrebat și unde. Trebuie să știu locul. 

— O, Doamne! Se vede că ești un afurisit de reporter. Vrei să 
obţii orice detaliu posibil. Toate acestea sunt confidenţiale. 
Tweed nu trebuie să știe nimic despre ele. Lucrezi într-un sistem 
celulă... 

— Sistem celulă? 

— Nu mai mult de trei membri ai grupului se cunosc între ei. 
Punctul de trecere este lângă vechiul turn din Goslar. Grupul 
Cinci s-ar putea să aibă informaţii despre doctorul Berlin. 

— Goslar? Este în zona munților Harz. 

— Zonă pe care poliţia cu greu o poate controla sau patrula. 
Ei, ce spui? Întâmplător, stau la hotelul Mowenpick sub numele 
de Allan Seeger. Ce zici? 

— Ti-am spus. Am să mă gândesc. 

e 

Newman nu se gândi prea mult. Rămase treaz aproape toată 
noaptea. Avea, cel puţin, satisfacția de a o ști pe Diana în 
siguranţă în camera ei de la același etaj. Era singura satisfacţie 
pe care o avea. 

Peter Toll își întinsese nada cu multă abilitate. Trecerea în 
Germania de Est putea să-i ofere informaţii vitale despre 
doctorul Berlin, ceea ce se potrivea perfect cu ce intenţiona 
Tweed să descopere - adevăratul rol jucat de misteriosul 
protector al refugiaților. Referirile la Lisenko erau încă o 
tentaţie. 

Părea o mare șansă de a da o palmă rușilor care puseseră la 
cale uciderea soției lui Newman, Alexis, în Estonia, lângă Marea 
Baltică, cu un an înainte. Dacă ar reuși să ducă la bun sfârșit o 
operaţiune majoră, ar putea pune capăt carierei generalului 
Vasili Liîsenko. Gorbaciov nu avea reputaţia unui om care se 
poartă amabil cu subordonații incapabili. 

Gândindu-se la toate acestea, Newman își dădea seama că 
trebuie să ia o decizie. Ideea de acţiune i se părea atrăgătoare, 
simţea că nu are stare. Dar putea să aibă încredere în Peter 
Toll? Garantată. Acesta fusese cuvântul pe care îl folosise în 
legătură cu trecerea graniței și, implicit, în ce privește 
întoarcerea în siguranţă. Prostii! Nimeni nu-i putea garanta că 
va ajunge cu bine în Germania de Est, cu atât mai puţin să se 
întoarcă. 

Asigurarea pe care i-o dăduse Toll îl îngrijora pe Newman. 
Aveau nevoie de un necunoscut care să contacteze Grupul Cinci. 
Dar Newman era cunoscut la GRU. La naiba, era pe afurisitul lor 
de computer. Întreaga noapte se răsuci în pat, transpirând în 
atmosfera umedă. Sau poate transpira la gândul că va trece 
peste terenul minat? Mai era oare acesta o zonă de trecere? 
Wolf avea obiceiul de a schimba lucrurile, de a nu păstra prea 
multă vreme aceeași rută. Markus Wolf era viclean ca o vulpe. 

Pe la trei și jumătate, căzu într-un somn greu. Lumina zorilor, 
intrând pe fereastra fără draperii, îl trezi. Se sculă, făcu un duș, 
se rase, se îmbrăcă, își aprinse o ţigară și începu să privească 
străzile pustii ale orașului Lubeck. Turnurile înalte cu pălării de 
vrăjitoare se uitau la el. Se va hotări după micul dejun. 

e 

— Eşti în drum spre Heathrow. Cursa BA737, purtând un 
costum foarte asemănător cu cel pe care Îl ai acum... 

Newman intrase într-un compartiment gol, dintr-un tren spre 
Lubeck, aflat în gara din Hamburg. O condusese pe Diana la 
cursa BA737. O ajutase să-și cumpere bilet și o condusese până 
la „Plecări”, unde se despărţiseră. Apoi se întorsese la gară și 
luase trenul; acum, Hamburgul era în urmă, iar Peter Toll, care 
apăruse în compartiment, îi vorbise în timp ce se așeza. 

— Ce naiba vrei să spui? întrebă Newman. 

— Unul dintre oamenii noștri care seamănă cu tine, îi explică 
Toll, zâmbindu-i. Are un pașaport pe numele tău. Oficial, te afli 
acum la treizeci de mii de picioare altitudine și te apropii de 
Londra. E un mod de a-i face pe cei din opoziţie să nu se mai 
gândească la tine. Puseseră un om să te urmărească, dar l-am 
arestat. Va fi scos din circulaţie până când treci din nou graniţa 
din est. Când vor afla că ai dispărut, ceea ce se va întâmpla 
curând, pentru că omul nu le va mai da raportul, vor face 
cercetări inclusiv în aeroportul din Hamburg. Vor cerceta listele 

de pasageri. Numele tău va apărea printre cei care au părăsit 
Germania. 

— Te-ar deranja foarte tare, întrebă Newman caustic, să-mi 
spui de câtă vreme pui la cale această acțiune? 

— De mai multe săptămâni. Toll zâmbi și își flutură mâna 
liniștitor. Nu organizăm o astfel de operaţiune peste noapte. O 
fac încă de când am aflat că ești în Lubeck, cu Tweed. 

— Bazându-te pe convingerea, mai mult ca sigură, că voi 
raspunde la iniţiativa ta? 

— Pur și simplu, am sperat că o vei face. 

— Ai sperat cu disperare. Nu crezi că ar trebui să mai aflu și 
alte lucruri? 

— O mulţime. Un tren în mișcare este cel mai bun loc pentru a 
pune ţara la cale. Când ajungem la Lubeck, tot ce-mi trebuie de 
la tine este un bilețel prin care mă autorizezi să-ți strâng 
lucrurile. Ţi le împachetez. 

— Sunt deja împachetate. O valiză, zise Newman pe un ton 
hotărât. 

— Bine. Asta îmi va economisi din timp. Pune-ţi ochelarii 
aceștia fumurii și pălăria... Dintr-o pungă de plastic scoase o 
pălărie tiroleză cu o pană micuța, roșie. Și ţine cheia camerei 
104 de la Mowenpick. Ești înregistrat ca Thor Nickel. E un hotel 
aglomerat, iar tu locuiești acolo de două zile. Un om care arată 
ca tine a fost în camera aceea. Toate urmele sunt șterse în clipa 
în care îţi dau valiza de la Jensen și îţi fac nota de plată. Poftim 
un carnețel în care te rog să scrii instrucțiunile pe care să le 
urmez în numele tău. La Lubeck coborâm din tren separat. Tu te 
poți duce la Mowenpick. Așteaptă în camera 104 până vin. Cred 
că m-am gândit la toate. 

— Felicitări. 

— Uite, Bob, avem de-a face cu profesioniști. Înainte de a 
traversa graniţa trebuie să te faci nevăzut... 

— Ești foarte sigur că te-ai gândit la toate? Ce se întâmplă 
dacă or să întrebe la Jensen după ce ai trecut pe-acolo? Ar putea 
să afle că cineva mi-a luat valiza. De ce aș fi plecat la Londra 
fără ea? 

— Am să stau de vorbă cu directorul după ce îţi plătesc nota. 
Bârfe despre cum s-a îmbolnăvit doamna pe care ai însoţit-o, 
chiar cu câteva minute înainte de plecare. Te-ai hotărât să pleci 
cu ea și m-ai trimis pe mine să-ți iau lucrurile. Sună bine? 

— Sună destul de convingător, admise Newman. Și încă ceva. 
Nu vreau să iau nicio armă dincolo... 

— De acord. Toll se uită la mâinile lui Newman. Porţi la 
capătul braţelor o pereche de arme mortale. Instructajul făcut 
de SAS. 

— Dacă toate merg bine, nu va trebui să rănesc pe nimeni... 

— Este exact ceea ce am planificat. Trei zile în Zonă, timp în 
care informaţia ajunge la tine verbal și te întorci cu ea în minte. 
Nicio problemă. 

— Toţi spun lucrul ăsta înainte ca lucrurile să se transforme 
într-un dezastru total. 

— Emoţiile premierei? glumi Toll. Chiar înainte de prima 
reprezentaţie pe scenă? 

— Eşti cinic. 

e 

Toll părăsi compartimentul curând după aceea, luând cu el 
notita lui Newman către directorul de la Jensen. Urma să 
coboare din tren la Lubeck, separat. 

Newman își puse pălăria tiroleză și își verifică ținuta în 
oglindă. | se potrivea perfect. În plus, îi dădea un sentiment 
straniu - dosarul BND pe care îl aveau la Pullach despre el 
conţinea probabil destul de multe detalii. Ochelarii fumurii îi 
schimbau complet înfățișarea, dându-i un aer detașat, aproape 
sinistru. 

„Toll își cunoaște meseria”, își zise Newman, reașezându-se. 
Din cauza vremii, jumătate din populaţie purta ochelari de 
soare. Coborând la Lubeck, îl văzu pe Toll îndepărtându-se. 
Înainte ca Newman să iasă din gară, acesta dispăruse. 

Plecă la Mowenpick; în spatele hotelului se înălțau cele două 
turnuri gemene. Păreau mult mai banale decât de dimineaţă, 
când le privise pe geam după o noapte de nesomn. 

Se întoarse pe trotuar, traversă zona deschisă din fața 
hotelului Mowenpick și intră în hol. Prima persoană pe care o 
văzu în timp ce îl căuta pe portar pentru a întreba de cheia de la 
104, pe numele lui Thor Nickel, fu Kurt Franck. 

20. 


Tweed aștepta la Heathrow când Diana Chadwick apăru cu 
valiza în mână, la ieșirea pasagerilor. Îl observă imediat, începu 
să alerge spre el și îi sări în braţe, lăsându-și valiza jos. 

— O, ce mult mă bucur că te văd. Mai întâi, ascultă-mă, 
continua ea, când îi dădu drumul, nelăsându-l să vorbească. In 
avionul meu era un bărbat care semăna fantastic de tare cu Bob 
Newman. Poartă chiar același costum, dar nu este Newman. 
Uite-l că vine. 

Tweed aruncă o privire spre ieșire. Asemănarea era 
remarcabilă, dar nu era Newman. Tweed rămase lângă Diana, 
privind cum noul sosit se oprește și privește în jur. Nu părea 
foarte grăbit să părăsească aeroportul. Îşi lăsă jos geamantanul, 
își băgă mâna în buzunarul de la piept, de unde scoase un 
program de zbor pe care începu să-l examineze. Se uită la ceas, 
apoi puse programul înapoi în buzunar. 

— Așteaptă-mă aici, zise Tweed. Nu lipsesc prea mult, câteva 
minute. Dar așteaptă-mă aici, repetă el. 

Diana era una dintre acele fete minunate care nu te 
deranjează niciodată întrebându-te de ce. Tweed începu să 
rătăcească prin mulţimea din sală, până când ajunse în spatele 
sosiei de care se lovi. 

— Vă rog să mă iertaţi, zise Tweed repede, în germană. Nu 
mă uitam pe unde merg. 

— Nicio problemă, îi răspunse omul automat, în aceeași limbă. 

Tweed reacţionă cu viteză. Se duse la ghișeul British Airways 
și alese o tânără atrăgătoare, intrând în fața unui bărbat care 
tocmai se apropiase. ` 

— Pot să folosesc telefonul, vă rog? Este o urgență. li arătă 
legitimația de la Serviciul Special, un document elaborat cu grijă 
în birourile din Park Crescent. Reacția ei fu să-i înmâneze 
telefonul, după care își îndreptă atenția spre bărbatul care 
aștepta. Tweed formă un număr și vorbi pe un ton scăzut. 

— Securitatea aeroportului? Pot vorbi cu Jim Corcoran? A, tu 
ești, Jim. Aici e Tweed. Vreau să reţineți și să interogaţi un om. 
Așteaptă la ieșire, tocmai a coborât dintr-o cursă de la Hamburg. 
Voi fi acolo să vi-l arăt. Reţineţi-l până trimit pe cineva de la 
Park Crescent. Suspect de trafic de droguri? Da, sună bine. 

Tweed se grăbi spre ieșire. Diana stătea lângă valiză, uitându- 
se întruna la ceas, ca și cum ar fi așteptat pe cineva care să 
vină să o ia. „l-ar sta foarte bine printre oamenii mei”, își spuse 
Tweed, având grijă să se ţină la distanţă de ea. 

Bărbatul care semăna cu Newman rămăsese în același loc. 
Tweed îl văzu pe Corcoran, un bărbat înalt şi bine clădit, cu 
părul de culoarea nisipului și cu un mers iute. In spatele lui, doi 
oameni se străduiau să-i ţină pasul. Un alt val de pasageri 
venind de la următorul zbor se îndreptă spre ieșire. Tweed se 
așeză în așa fel, încât bărbatul care aștepta să nu-l vadă. 
Corcoran veni direct la el, lăsându-i pe cei doi oameni să-l 
aștepte, cu discreţie, la mică distanţă. 

— Bărbatul acela în costum, zise Tweed. Știţi la cine mă refer? 
Tocmai și-a aprins o havană. Vreau să știu cine este, de ce e aici 
și de unde vine... 

— Lasă-l pe mâna noastră, zise Corcoran, îndreptându-se spre 
țintă. 

Tweed așteptă până când văzu cum Corcoran și cei doi colegi 
ai săi îl înconjurară pe bărbat și cum Corcoran începu să 
vorbească cu el. Se duse repede la Diana și îi luă valiza. 

— Afară ne așteaptă o mașină. Individul acela nu te mai poate 
urmări. Sper că ești de acord, zise el în timp ce ieșeau, dar eu 
tot n-am încredere într-un hotel. În apartamentul lui Newman 
din South Ken vei fi mai în siguranţă. Este un loc destul de 
drăguţ. 

e 

— Nu-l va deranja pe Bob? întrebă Diana, în timp ce Tweed 
intră în holul apartamentului lui Newman și îi puse valiza pe un 
raft dintr-un dormitor mare, aflat în spate. Nu-l deranjează că 
vin aici? 

— De ce l-ar deranja? 

„Și să-l ia naiba dacă-l deranjează, își spuse Tweed. Mi-a 
lăsat-o pe Diana în braţe fără să-i pese de nimic.” Înainte de a 
pleca la aeroport, Tweed luase cheile apartamentului de la 
Monica: ea se învoise să aibă grijă de el cât timp Newman era în 
Germania. 

Îi arătă baia, sufrageria mare din faţă, cu ferestre largi dând 
în stradă, bucătăria micuță, asemeni cabinei unui vaporaș, 
situată undeva în spate; era despărțită de sufragerie prin doua 
trepte. 

Diana intră în sufragerie și se opri. Privi lung tavanul înalt, cu 
cornișe originale ornamentate cu ciorchini de struguri și frunze 
de viţă de vie. 

— Ce cameră frumoasă și mare! E Anglia pe care o știu eu. 

— O casă veche victoriană, transformată de cineva în 
apartament, zise Tweed. Preţul i-a crescut de acum doi-trei ani, 
când a cumpărat-o Newman. Anul acesta prețurile au crescut 
uimitor. Te vei simţi bine aici? 

— Ador locul. Lipsesc câteva minute, mă duc în dormitor să- 
mi desfac bagajele. 

Tweed profită de lipsa ei pentru a da un telefon la Park 
Crescent. Formă numărul său personal și Monica îi răspunse 
imediat. 

— Ţi-ai ridicat cu bine pachetul? întrebă ea. 

— Da. Am făcut bine că m-am dus chiar eu. Mai era un pachet 
pe care vreau să-l examinez de urgenţă. Se află acum la 
Corcoran de la securitatea aeroportului. Trimite repede pe 
cineva acolo. Pe Harry Butler sau pe Pete Nield... 

— Harry e aici cu mine. Îl trimit imediat. Vrei să-i vorbești? 

— Să nu pierdem timpul. Vreau originea pachetului și locul de 
unde a fost trimis. Și cine l-a trimis. Asta-i tot. Așteaptă-mă într- 
o oră. 

Puse telefonul jos, intră în bucătărie și deschise aragazul. 
Avea timp să stea de vorbă cu Diana la o ceașcă de ceai. Putea 
să pară pierdere de timp, dar voia să-i explice unde sunt 
magazinele și să-i spună că va reveni să o invite la cină și să 
mai stea de vorbă. După cină, putea să îi explice în ce fel l-ar 
putea ajuta. 

e 

— Harry Butler s-a întors, îl informă Monica pe Tweed, de 
îndată ce acesta întră în cabinet. 

— S-a mișcat repede. 

Tweed se așeză pe scaunul cu pivot din spatele biroului și 
simţi că începe să se relaxeze. Se așteptase, oarecum, să 
descopere că Diana nu se află în avion. Fu surprins dându-și 
seama câte griji își făcuse pentru ea. 

— Spune-mi, zise el. 

— Harry a căutat-o pe sosia lui Newman în arhivele secrete. 
Apoi a ameninţat-o cu Dumnezeu știe ce. Este neamţ. Unul 

dintre ai noștri. Walther Prohl. Salariat al BND-ului de la 
Pullach... 

— O, Doamne! zise Tweed, privind vulturul german de pe 
copertă. Nu m-am așteptat la asta. Credeam că e dintre ceilalți. 

— Așadar, vești bune... 

— Nu, dar ar fi putut să fie mai rele. Cum de este amestecat 
BND-ul în asta? 

— Prohl nu știe mare lucru. | s-a ordonat să treacă drept 
Newman și să zboare de la Hamburg la Heathrow, apoi să 
aștepte următorul avion înapoi. Are la el actul prin care poate 
dovedi că e din BND. Dar a călătorit cu un pașaport fals, sub 
numele de Robert Newman, ceea ce înseamnă că așa apare pe 
lista pasagerilor. 

— M-am gândit deja la asta. Nu-mi place ideea. A dat Prohl 
vreun indiciu despre cine i-a ordonat această acţiune? 

— Niciunul. Harry e convins că nu știe. A primit instrucţiuni de 
la Peter Toll... 

— Din ce în ce mai rău. Tweed își scoase ochelarii și începu să 
și-i lustruiască în timp ce vorbea. Toll este cel mai tânăr om 
promovat vreodată în funcţia de director adjunct - sau 
echivalentul - la BND. El este omul Al pentru planurile detaliate, 
dar este ambițios și de aceea foarte periculos. Joacă pe mize 
mari. 

— Nu ai lua un asemenea om ca șef de sector? 

— Numai după o perioadă de încercări, pentru a vedea dacă 
îmi ascultă ordinele... 

— Crezi că a intrat, într-un fel, în legătură cu Newman? 

— După toate aparențele, mă tem că da. Ceea ce ar putea 
explica... Tweed se opri. Ei, nu contează. Ce mai e nou în 
legătură cu misteriosul Portman la care se referea Paula Grey în 
jurnalul ei? 

— N-ar fi trebuit să faci asta, îl mustră Monica. Să-i citești 
jurnalul intim... 

— Mă pot dispensa de etică atunci când sunt vieţi în joc. Când 
au fost ucise deja patru fete. Ca să nu mai spun nimic despre 
nevoia de a-l descoperi pe bărbatul cel ciudat care a fost azi- 
dimineaţă la conferința mea... 

— Chiar crezi că e o legătură? 

— Ce e cu Portman? repetă Tweed, iritat. 

— Samuel Portman, cred. Portman de la Investigaţii Private. 
Are un birou micut în Dean Street, Soho. Este singurul Portman 
cunoscut în acest tip de afaceri. L-am verificat la asociaţie. 
Discret, printr-un prieten. Ai pe birou o hârtie cu adresa și 
numărul lui de telefon. 

Tweed aruncă o privire pe hârtie, o împături și și-o strecură în 
portofel. 

— Va trebui să-i fac o vizită domnului Samuel Portman cât de 
curând. 

— Este evident ce o frământă pe Paula, protestă Monica. 
Crede că Hugh s-a încurcat cu o femeie. Poate că vrea, pur și 
simplu, să știe, așa sunt unele femei... 

— Chiar crezi că e genul lui Hugh Grey? 

— Nu chiar. Ei... Expresia ei deveni visătoare. Dacă ar fi vorba 
de Harry Masterson, aș crede orice. El e în stare să umble cu trei 
deodată și să ascundă fiecăreia existenţa celorlalte. Dar iată că 
soţia l-a părăsit. 

— Apropo, unde sunt subalternii mei acum? S-au dus în 
vizuinile lor, în concediu? 

— Harry este în casa lui de la ţară, de lângă Apfield, în 
Sussex. Cred că e singur și pictează. În ulei. Și ascultă muzică 
clasică. Făcu o pauză și îl privi pe Tweed, așteptând să o întrebe 
de unde știe. El rămase însă tăcut. Știu asta, zise ea puţin 
înțepată, pentru că l-am sunat sub un pretext ca să verific. Mi- 
am imaginat că vrei să știi unde s-au dus. 

— Te ascult. 

— Guy Dalby este în Woking, în casa aceea imensă, 
georgiană, în care a locuit cu Renée înainte ca ea să plece în 
Franţa. Și el pictează, dar pereţii casei. Soţiile a doi din patru au 
plecat, mai zise ea. Crește rata divorţurilor. Unul din trei - medie 
generală, două din patru la personalul nostru... Deodată roși. 
Gândise cu voce tare. Dumnezeule, uitase complet pentru o 
clipă că și Tweed era despărțit și că soţia lui locuia cu un grec 
milionar în Rio. Dacă nu cumva plecase deja și de acolo. Începu 
să vorbească repede. Erich Lindemann este în apartamentul său 
din Chelsea. Nu am idee ce face. Nu este genul comunicativ. Ai 
observat că s-a tăiat când s-a ras? Avea un plasture pe față. Nu 
este genul neatent. Ultimul pe listă, Hugh Grey. Este în 
apartamentul său din Cheyne Walk... 

— M-aș fi așteptat să se ducă la ferma din Norfolk. Paula e 
acolo mai tot timpul, o ţine afacerea cu ceramică... 

— A spus că se va duce acolo peste vreo două zile. Are de 
terminat niște treburi. Este un fanatic al muncii. Ce mai face 
Diana Chadwick? întrebă ea deodată. ţi place de ea, nu-i așa? 

— Ea este una dintre piesele unei reţele complexe. Încearcă 
să-l prinzi la telefon pe Peter Toll la Pullach. Vreau să-i vorbesc. 

Formând numărul, Monica își dădu seama că Tweed se 
implicase într-un exercițiu mental pe care cei mai mulţi oameni 
l-ar fi găsit imposibil. Discuta un anumit subiect în timp ce 
mintea i se concentra pe un cu totul altul. Spuse câteva cuvinte 
în germană, apoi lăsă receptorul jos. 

— Peter Toll nu e la Pullach. Nu avem nicio informaţie despre 
când se întoarce. Nimic. 

— Și asta, zise Tweed, cu un aer sumbru, ar putea fi o veste 
foarte proastă pentru Newman. 


21. 


După apelul telefonic al lui Newman din camera 104, de la 
Mowenpick, Kuhlmann sosi în zece minute. Venise conducând 
nebunește de la Lubeck-Sud, unde telefonul lui Newman îl 
prinsese pe picior de plecare. 

După ce-l primi înăuntru pe polițistul federal, Newman agăţă 
pe dinafară de mânerul ușii un bilet cu Wu deranjati. Nu voia ca 
Peter Toll să se întoarcă în timp ce discuta cu Kuhlmann. Işi mai 
ascunse și ochelarii întunecaţi și pălăria tiroleză. 

— De ce te-ai mutat din Jensen aici? întrebă Kuhlmann în timp 
ce se așeză. 

— Credeam că sunt urmărit. Ba chiar e mult mai complicat. 
Diana Chadwick nu mai e în Lubeck. E într-un loc sigur. 

— Nu-mi spune unde, îl avertiză Kuhlmann cu mâna ridicată. 
Mă bucur să aud de acțiunea ta. Mi-aș dori al dracului de tare să 
fi evacuat toate fetele blonde și drăguțe din zonă... 

— Și Kurt Franck? 

— Am adus o echipă de oameni care controlează hotelul. 
Crezi că te-a recunoscut? Bănuiesc că da. 


VP - 157 


— Nu sunt sigur, replică Newman cu nevinovăție, fără să se 
refere la faptul că fusese deghizat. Se uita în altă direcţie. 

— Ei bine, în curând vom afla. Kuhlmann își puse un trabuc 
între buzele groase, fără să-l aprindă, apoi se gândi un moment. 
Unde e Tweed? E aici, în altă cameră? 

— Nu. A părăsit pentru moment Lubeck-ul, ca să verifice 
ceva... 

— Trebuie să știu dacă se află încă în Germania. Am primit 
ordin strict de la Bonn să fiu cu ochii pe el. 

— E în afara Republicii Federale, dar sunt convins că se va 
întoarce... 

Se opri, auzind soneria telefonului. Kuhlmann spuse că trebuie 
să fie pentru el, apoi se ridică să răspundă și ascultă, spunând 
„Ja” şi „Nein” de mai multe ori. După ce puse receptorul jos, își 
întinse mâinile în lături: 

— Pasărea și-a luat din nou zborul. A predat cheile de la 
cameră acum zece minute și a plecat pe o motocicletă. Probabil 
că te-a recunoscut. Se fac baraje pe șosele, dar asta e o zonă 
complexă. Cred că ne-a scăpat din nou. 

— Cel puţin, și-a luat tăâlpășiţa. 

Newman se îngrozi la auzul veștii. Dacă Kuhlmann nu-l 
prindea pe Kurt Franck, era mai mult ca sigur că neamţul blond 
va raporta că l-a văzut în est. Asta în cazul în care, așa cum 
bănuia, Franck făcea parte din Zonă. 

— Spuneai că Tweed se va întoarce, zise Kuhlmann în timp ce 
se ridică să plece. Prevăd că la urmatoarea apariţie se vor 
desface baierele iadului. 

— De ce crezi asta? 

— Îl știu pe Tweed. În aparenţă, e blând și reţinut. De data 
asta, am simţit că ceva s-a schimbat în el. O lovitură de oțel... 

e 

— Ai să treci granița în noaptea asta, îl anunță Toll când 
Newman îl lăsă să intre în camera 104. De ce ai pus biletul cu 
Nu deranjati? Am trecut pe aici de două ori până să iei semnul. 

— Kuhlmann a fost aici... 

— Doamne! Cum te-a găsit? 

— Eu l-am chemat... 

Newman îi povesti în detaliu evenimentele ce se petrecuseră 
de când ajunsese la Mowenpick. Toll ascultă în tăcere, își 
împinse ochelarii pe nas și-și împreună mâinile. 


VP - 158 


— Descrie-mi-l pe acest Kurt Franck, spuse el în cele din 
urmă. Ascultă din nou, în timp ce Newman îi făcu o scurtă 
descriere. Nu reacţionă în niciun fel până când Newman 
termină. Apoi zise, dând din cap după o scurtă pauză: Nu-mi 
amintește de nimeni. 

— În cazul ăsta, anulează traversarea graniţei. 

Tonul lui Newman era dur și aspru. Se ridică, își aprinse o 
țigară și se duse la fereastră să privească afară. In spatele său, 
Toll își strânse degetele lungi și se încruntă înainte de a vorbi: 

— Ce nu e în regulă, Bob? 

— Tu nu ești. Newman se răsuci spre omul BND-ului. Așa ceva 
nu se poate spune într-un mod politicos. Profesia mea este de 
reporter. Dumnezeu știe câți oameni am intervievat, dar un 
lucru am învățat - ca să-mi dau seama când cineva minte. Tu 
minți cu nerușinare când spui că descrierea pe care i-am făcut-o 
lui Franck nu-ți spune nimic. 

— Nu pot fi sigur... 

— Atunci spune, chiar dacă nu ești sigur - sau ieși pe ușa 
aceea și nu te mai întoarce... 

— Ar putea fi Erwin Munzel. 

— Ăsta cine e? 

— Cel mai bun asasin profesionist al lui Markus Wolf. 
Specializat în crime care par accidente. 

— Încântător. Foarte încurajator. 

— Am spus că nu pot fi sigur, protestă Toll. Cam câţi nemți 
blonzi mai înalţi de șase picioare crezi că există? 

— Greutate, înălţime, vârstă - ţi-am dat toate aceste date, 
plus înfățișare - și comportament. Comportamentul este cel care 
dă identitatea. Insolenţă arogantă faţă de femei. Asta îţi sună a 
Munzel? 

— Da, chiar sună, admise Toll. Crezi că te-a recunoscut jos, în 
hol? 

— Se pare că da. Altfel, de ce ar fi fugit? Cât timp crezi că va 
trece până să-i raporteze lui Wolf miraculoasa mea reapariţie? 

— Destul de multe ore. Toll era foarte convins. Au încetat 
pentru moment să mai folosească transmiţțătoare radio ascunse. 
Avem prea multe unităţi de detectare răspândite în zonă. 
Suntem aproape siguri că acum comunică cu Estul prin mesaje 
telefonice date de aici, pe care le fragmentează folosind numere 
de telefon diferite. Apoi cineva ia legătura cu persoana lor de 

contact din Berlinul de Vest. Aceasta trece printr-unul din 
punctele de control și raportează mesajul verbal. Este o metodă 
care nu lasă urme. Așa că n-am reușit să depistăm persoana de 
contact din Berlinul de Vest. Încă. 

— Mai multe ore? 

Acest fapt îi dădu lui Newman o idee. Spuse că trebuie să se 
mai gândească dacă trece sau nu graniţa. N-ar vrea ca Toll să 
fie drăguţ să iasă și să-l lase singur în timp ce se gândește? 
Neamţul aprobă fără tragere de inimă și-i dădu termen limită, 
pentru luarea deciziei, ora nouă în acea seară. 

— Ne vedem atunci, am să mă întorc, spuse el și plecă. 

Newman deschise ușa să se asigure că Toll a plecat. Coridorul 
era pustiu. Închise și încuie ușa. Așezându-se, chemă Lubeck- 
Sud. Avea din nou noroc - Kuhlmann se afla la sediul poliţiei. 

— Otto, poţi să-mi faci o favoare? Fără să întrebi nimic? 

— Spune. 

— Poţi să îl presezi în așa fel pe asociatul nostru comun, 
Franck, încât să nu se poată folosi de niciun telefon public? 

— Am să încerc. Kuhlmann făcu o pauză. Nu te extenua prea 
tare cu munca. 

Întrerupând legătura, Kuhlmann formă un număr la Lubeck- 
Sud. Instrucţiunile pe care le dădu fură simple și categorice: 

— Karl, vreau să sporești vigilenţa în căutarea fugarului. 
Cheamă-i înapoi pe toţi cei care au ieșit din schimb. Împânzește 
orașele Lubeck și Travemunde cu oameni pe jos și în mașini de 
patrulare. Să simtă o activitate intensă. Controlează identitatea 
oricărui bărbat blond, chiar dacă nu corespunde cu totul 
descrierii. Să urmăriţi în mod special cabinele de telefon publice. 
Nu neglijaţi nici gările. Întregul district trebuie să-și dea seama 
că e vorba de o razie serioasă. Ce? Așa deci, îi va deranja pe 
turiști. Cui naiba crezi că-i pasă de ei? 

e 

După ce părăsi Mowenpick, Kurt Franck se îndreptă spre 
Travemünde pe motocicletă. La suprafaţă juca cât se poate de 
convingător rolul unui tip care a plecat în vacanţă și se distrează 
copios, dar în interior era agitat și neliniștit. 

Îl preocupau trei lucruri. Poliţia putea fi din nou pe urmele lui. 
După încercarea nereușită de a-l ucide pe Tweed în locul din 
spatele bisericii, se dăduse la fund. Procedura obișnuită. 

Luând trenul din Lubeck spre Copenhaga, coborâse la 
Puttgarden. De acolo luase autobuzul local până în micul oraș 
Burg, de pe îndepărtata insulă Fehmarn. Rămăsese câteva 
săptămâni într-o căsuţă de la marginea orașului, al cărei 
proprietar era un anume Martin Vollmer din Altona. 

Întorcându-se la Lubeck, luase o cameră tot la Mowenpick, 
gândindu-se că acela ar fi fost ultimul loc în care poliţia l-ar fi 
putut căuta acum. Din nou, procedura de rutină. După ce câinii 
inspectează vizuina unei vulpi, foarte rar se întorc în același loc. 

Alerga pe șoseaua deschisă, ţinându-se aproape de limita de 
viteză. Suburbiile Lubeck-ului dispăreau în urma lui, și se trezi în 
câmp deschis. Cea de-a doua preocupare era Robert Newman. 
Oare îl văzuse cu adevărat intrând în holul de la Mowenpick? 
Franck, pur și simplu, nu se putea hotări. 

Se concentră asupra drumului, căutând cu privirea, prin 
ochelarii de protecție, locul unde șoseaua făcea o curbă, locul în 
care era o potecă ce ducea la râu. Cel de-al treilea motiv de 
îngrijorare era modul în care va raporta la Leipzig posibila 
descoperire a lui Newman. Trebuia să găsească o cabină 
telefonică de unde să-l poată suna pe Vollmer. 

Încetini, privi încă o dată în oglinda retrovizoare, văzu că 
șoseaua era pustie în spatele lui și coti pe poteca cenușie ce 
străbătea câmpul. Poteca era năpădită de buruieni, fiindcă 
fusese înlocuită de un drum de fier ce se deschidea din 
autostradă ceva mai în sus. 

Opri motorul, împingând vehiculul ultimii câţiva iarzi până la 
malul apei. Aici stuful crescuse înalt și nu exista niciun semn al 
vreunei existențe umane. Totuși, se opri să asculte. Nu se auzea 
niciun sunet, cu excepţia ţipătului ocazional al vreunui pescăruș 
sau al geamătului îndepărtat al sirenei unui vas care sosea sau 
pleca - Skandinaviankai. lmpingând vehiculul până pe muchia 
malului mâlos, apucă puternic ghidonul motocicletei și împinse 
cu toată puterea. Motocicleta zbură prin aer, atinse apa cu un 
clipocit puternic și se scufundă dispărând din vedere. Așteptă 
până când bulele de aer ce se nășteau încetară să mai tulbure 
suprafața apei, apoi porni de-a lungul malului, cărând valiza pe 
care o desprinsese din partea din spate a motocicletei atunci 
când oprise motorul. 

Franck supravieţuise în Vest datorită faptului că respectase 
întotdeauna ceea ce învățase și nu riscase niciodată. „In caz de 

forță majoră, pregătește-te întotdeauna pentru ce e mai rău.” 
Aceasta fusese maxima favorită a instructorului său rus. Franck 
se afla acum într-un proces de schimbare a înfățișării înainte de 
a intra din nou într-o zonă locuită. 

Ajunse la iahtul de putere redusă acostat la un ponton izolat 
și se urcă pe vas. O dată ce ajunse în cabina îngustă, își 
deschise valiza și îi transferă conţinutul într-un rucsac pe care îl 
scoase dintr-un dulap. De valiză se putea descotorosi ușor. 
Aruncă un lanţ greu înăuntrul ei, îi pocni închizătorile și o aruncă 
peste bord. Apoi porni motorul. 

e 

O jumătate de oră mai târziu amară vasul la un alt ponton 
retras, săltă rucsacul pe umerii săi largi și o luă la picior pe 
autostrada din apropiere. In zece minute făcea autostopul la 
marginea orașului Travemunde, lângă bacul pentru insula 
Priwall. Se uită după o cabină telefonică. Se opri brusc, 
amestecându-se în mulțimea aflată în vacanţă, la plimbarea de 
seară. 

Doi polițiști în uniformă opriseră un bărbat cu păr blond și era 
limpede că îi cereau actele la control. Asta îl sperie. Omul era cu 
cel puţin cincisprezece ani mai bătrân decât Franck, dar avea 
păr blond. 

O mașină de patrulare trecu încet pe promenadă, cei doi 
polițiști dinăuntru scrutând feţele din mulţime. Franck se forță 
să se îndepărteze încet de malul apei. O cabină telefonică stătea 
neocupată de partea cealaltă a drumului. II va suna pe Vollmer 
de acolo. 

Stătea pe marginea trotuarului, așteptând să se elibereze 
drumul ca să poală traversa, când îl văzu pe polițistul în 
uniformă așezându-se la pândă câţiva iarzi mai încolo de cabina 
telefonică. Un tânăr brunet în blugi și tricou intră în cabină. 
Capul polițistului se întoarse, îl studie pe tânăr, apoi își mută 
privirea. 

Franck înjură în gând. Travemünde era împânzit de poliţie. Și 
dintr-un anume motiv părea că știau că s-ar putea să folosească 
un telefon public. Asta îl îngrijora grozav. Oare aflase poliţia, 
poate chiar și BND-ul, de sistemul de comunicaţie prin persoana 
de contact din Berlinul de Vest? 

Franck însuși nu avea nicio idee despre modul în care 
funcționa sistemul, dincolo de convorbirile întâmplătoare dintre 

un agent și Berlinul de Vest. Markus Wolf supravieţuise tot acest 
timp datorită faptului că fusese foarte prudent. Franck se 
întoarse și aproape că dădu peste o brunetă înaltă, atrăgătoare, 
de vârstă medie. Bâlbâi o scuză și se îndepărtă. 

În spatele lui, Ann Grayle se încruntă, uitându-se cu atenţie la 
el. În ciuda umezelii sufocante a serii, era îmbrăcată impecabil, 
cu o fustă plisată clasică, o bluză bleu cu guler înalt și cu o 
camee la gât. 

Ca soție de ex-diplomat, avea un ochi ca de aparat de 
fotografiat. Nu trebuia să vadă un chip decât o singură dată 
pentru a-l înregistra pentru totdeauna în enciclopedia pe care o 
avea drept memorie. Unde îl văzuse pe acest gigant blond, cu 
chip neplăcut? Atunci își aduse aminte. Cu câteva săptămâni 
înainte îl văzuse urcându-se la bordul navei Sudwind, când 
Diana Chadwick discuta cu Robert Newman, chipeșul 
corespondent străin. Își reluă plimbarea de seară. 

În timp ce înainta cu greu prin mulţime, Franck simţea cum 
transpirase și nu din cauza căldurii. Avea senzaţia că intrase 
într-o capcană. Femeia aceea i se păruse familiară, iar el era 
cunoscut prin preajmă. Trebuia să plece rapid din Travemunde - 
dar, mai întâi, trebuia să-și ia precauţiile de rigoare. 

Își cumpără o pălărie de paie de la un magazin de pe partea 
cealaltă a străzii; apoi pipă, tutun și chibrituri de la un alt 
magazin din apropiere. Se opri sub copertina celui de-al doilea 
magazin, ca să-și umple pipa cu tutun și să și-o aprindă. Franck 
nu fumase niciodată pipă; nu era fumător pasionat. 

Cu pălăria de paie pe cap și pipa între dinţi ieși din magazin 
și-și croi drum pe străzi lăturalnice, spre gara din Travemunde. 
Stând pe peron, așteptând următorul tren de Lubeck, se simți 
hăituit. 

Aprinse mai multe chibrituri ca să-și reaprindă pipa. 
Observase că fumătorii de pipa își petrec o groază de timp 
reaprinzându-și pipa - se întrebă de ce își dădeau atâta 
osteneală. După ce se urcă în tren, decise că va încerca să dea 
telefon din gara principală din Lubeck. Cel puţin, își acoperise 
urmele. 

În Lubeck se apropie cu prudenţă de o cabină telefonică și se 
felicită că acţionase astfel. Un alt afurisit de poliţist în uniformă 
o supraveghea din apropiere. Asta îl făcu să se decidă. Işi 
cumpără un tichet la următorul tren de Copenhaga. Va cobori la 

Puttgarden înainte ca trenul să urce pe bac pentru a traversa 
Baltica. 

Acolo, își va cumpăra un bilet înapoi spre Hamburg. 
Întotdeauna să-ţi dublezi urmele. Aceasta era o altă maximă pe 
care i-o băgase în cap instructorul rus. Dumnezeu știa când va 
ajunge la Hamburg, unde va găsi un telefon sigur de unde să-i 
raporteze lui Vollmer în Altona. Putea să ajungă la miezul nopţii. 
Dar se simţi ceva mai bine după ce-și cumpără ceva de mâncare 
și cafea în restaurantul gării din Lubeck. În timp ce trenul 
străbătea câmpia întinsă spre insula Fehmarn, căzu într-un 
somn adânc. 

e 

În biroul de la etajul al cincilea al clădirii anonime din centrul 
Leipzigului, un alt bărbat din Est se pregătea să mănânce. 
Lisenko anunţă că se duce să ia cina. 

— Eu rămân la birou, replică Wolf, care nu avea chef de 
companie rusească mai mult decât era necesar. S-ar putea să 
mi se trimită ceva. Ar putea fi un raport de la Munzel. 

— Bun om Munzel ăsta, mormăi Lisenko. Acum știm de la 
omul nostru de contact din aeroportul Hamburg că și Tweed, și 
Newman au zburat spre Londra. Așa că Munzel a ratat ocazia să- 
| ucidă pe Tweed. Foarte satisfăcător. Te descurci, adăugă el 
sarcastic. 

Wolf, care era un bărbat puternic, ţâșni de pe scaunul său din 
spatele mesei de lucru, cu expresia lui gravă, obișnuită. Stătu 
aproape nemișcat când Lisenko se opri în faţa ușii. 

— Generale, îţi amintesc că nu sunt lipsit de prieteni în posturi 
înalte din Moscova. Joc jocul ăsta de multă vreme. L-am studiat 
pe Tweed. Se va întoarce. Nu renunţă niciodată. Când va reveni, 
va fi ultima lui întâlnire cu mine. Acum, rămâi cât binevoiești la 
cină, nu mă grăbesc să te văd din nou. 

Se așeză, deschise un dosar și începu să-l studieze, ca și când 
ar fi fost singur. Lisenko fuma. Nimeni nu-i mai vorbise pe tonul 
ăsta. Deschise gura să dea o replică usturătoare, apoi o închise 
fără să zică nimic. Ceea ce spusese Wolf nu era decât purul 
adevăr - avea o enormă influenţă la Moscova. Lisenko închise 
ușor ușa în urma lui, atât de ușor, încât nu făcu niciun zgomot. 
Wolf își strânse buzele. Reacţia lui Lisenko i se părea 
neliniștitoare. 


VP - 164 


— Josef Falken este numele conducătorului Grupului Cinci, 
spuse Peter Toll în timp ce conducea BMW-ul spre sud prin 
întunericul ce se lăsa, cu Newman la dreapta lui. El este omul pe 
care îl vei întâlni în noaptea asta, îndată ce vei trece graniţa. 

— In noaptea asta? E zece și jumătate. Cam mare graba, nu ți 
se pare? 

— Am grăbit puţin ora trecerii graniţei. Faptul că te-ai întâlnit 
cu Erwin Munzel - dacă era el - în holul hotelului, ne obligă să 
acționăm repede. 

— In speranţa că nu va reuși să-și facă drum până în Leipzig 
înainte să trec eu granița? 

— Nu tocmai. Tonul lui Toll era cu o idee prea sigur. Josef nu 
trebuie să stea prea mult prin preajma graniţei. Până acum am 
reușit, deoarece m-am mișcat mai repede decât Wolf... 

— Până acum? Rezerva ta mi se pare grozav de încurajatoare. 
Cum arată Josef Falken ăsta? 

— Inalt de șase picioare, cu faţa lungă și nasul coroiat, fălci 
puternice, ochi albaștri care par că privesc direct prin tine. 
Patruzeci și doi de ani. Slujba oficială este cea de șef al 
rezervației de păsări. Asta îi permite să se deplaseze aproape 
peste tot, ca să inspecteze adăposturile păsărilor. Dar nu și în 
zonele de graniţă, de-a lungul frontierelor și a Balticii. Căsătorit 
o dată. N-a durat. Era prea mult timp departe de casă. Membru 
de partid. Asta e tot ce ai nevoie să știi. Vrei să mai treci o dată 
în revistă mecanismul traversării graniţei? 

— Doamne, nu. De trei ori a fost de ajuns... 

— Hai să mai repetâm o dată problema identităţii tale. 
Suntem aproape de Goslar acum... 

— După felul în care conduci, nu mă miră deloc. 

— Identitatea ta, repetă Toll. 

— Sunt Albert Thorn. Ofițer superior în haine civile la Poliţia 
Fluvială. Secţia specială de securitate. Zona operaţională 
principală: fluviul Elba. Născut în 1945 în Karlmarxstadt, încă 
cunoscut acolo după fostul nume de Chemnitz. Pentru moment 
am sarcina de a da de urma traficanţilor de droguri suspecți că 
ar face contrabandă cu heroină. Restul îl știu. Să mai continuu? 

— Nu. Datorită faptului că ești ziarist, ai o memorie 
fotografică. Am fost impresionat de modul în care ţi-ai amintit 
de prima dată toate detaliile relevante. Ai actele necesare 
pentru acest post. Și, ca și Falken, ai o slujbă care cere să te 

deplasezi pe distanţe mari. Dar, îţi repet încă o dată, nu în 
zonele de graniţă. Toll aprinse câteva secunde lumina din 
interiorul mașinii și se uită la Newman. Arâţi uimitor de 
schimbat. 

— Unde ai învățat să vopsești părul? 

Newman fusese surprins de priceperea pe care o 
demonstrase Toll într-o fermă izolată, la sud de Lubeck. li 
șamponase părul cu o nuanță mai închisă și se folosise de o 
mică perie ca să-i aranjeze sprâncenele groase. Aceasta fusese 
cea mai importantă schimbare. Sprâncenele păreau acum chiar 
mai groase, ceea ce îi dădea un aer aspru, sălbatic. II întrebase 
de ce nu folosise vopsea. 

— la prea mult timp, poate foarte ușor să arate artificial. 
Șamponul este mult mai eficient, mai realist. Doar să nu te speli 
pe cap, îl avertizase Toll. lar dacă plouă, ţine-ţi pălăria pe cap. 
Cum stai cu ochii? 

In casa fermei, Toll scosese o cutie de lemn căptușită cu 
postav verde și împărţită în mai multe compartimente ce 
păstrau o mulţime de lentile de contact colorate. In cele din 
urmă, Newman găsise o pereche ce i se potrivea destul de bine. 
Ochii lui, de obicei albaștri, acum erau căprui. Asta, de 
asemenea, accentua impresia de agresivitate pe care i-o 
căpătase înfățișarea. 

— Bine. Dar nu mi-ar plăcea să le port prea mult timp. 

— Trei zile și ai scăpat. lar ceea ce am făcut reprezintă o 
parte dintr-un antrenament suplimentar asupra căruia am 
insistat la Pullach, pe lângă alte lucruri. Să învăţ eu însumi să-mi 
vopsesc părul. In felul acesta, sunt singura persoană care știe 
despre tine - nu-mi place să implic personal din afară, care să 
fie la curent cu lucrurile astea. 

Acesta era un argument în plus în favoarea lui Toll pentru 
Newman. Caracterul lui singuratic, încăpăţânarea de a controla 
de unul singur o operaţiune. lIndepărta riscul scurgerii 
informaţiei. 

— Intrăm în Goslar, remarcă Toll și încetini. 

Un oraș străvechi, arătând dramatic în noapte. La lumina 
lămpilor de pe stradă, se profilau neclar siluetele clădirilor vechi, 
pe jumătate acoperite cu lemn, cu turnulețe zvelte la colțuri. 
Părea un peisaj scos din povestirile lui Hans Andersen. Romantic 
și sinistru în același timp. Străzile erau pustii, iar în depărtare 

Newman putea desluși pădurile veșnic verzi - șiruri de brazi 
crescând umăr lângă umăr. Intraseră în munţii Harz. 

— Ne apropiem, spuse Toll, care părea convins că era necesar 
să menţină neîntrerupt firul conversaţiei. Se apropie miezul 
nopții, când trebuie să treci. Cum te simți în noile haine? 

La fermă, Newman își schimbase total îmbrăcămintea, până la 
chiloţi. Făcuseră o selecție de lucruri de diferite măsuri, toate 
din Germania de Est. Peste costum purta un impermeabil ușor. 
In portofel - de asemenea, de producţie est-germană - avea o 
sumă mare de bani în moneda curentă a Germaniei de Est. 

— Confortabil, spuse Newman în timp ce lăsau Goslarul în 
urmă, iar mașina începu să urce. Ce spune ultima prognoză a 
vremii? 

— O considerabilă scădere a temperaturii în Harz. Poate fi 
ceață. Asta poate ajuta - presupunând că apare după ce vei lua 
legătura cu Falken... 

— Și dacă apare mai devreme? 

— E puţin probabil. 

„Ceea ce înseamnă, interpretă Newman, că spera, al dracului 
de tare, să nu se întâmple înainte.” Lăsară în urmă orice semn 
de așezare umană, urcând între pereţii întunecaţi ai pădurii de 
brad. Putea simţi mirosul de pin intrând pe geam, apoi farurile 
trecură peste o zonă întinsă de puieţi de pin. Toll stinse farurile, 
încetini și mai mult folosindu-se doar de luminile de poziţie. 

— Suntem foarte aproape acum, spuse el. Nu uita de 
fotografiile tale ascunse în talpa pantofului. 

— Te-am mai întrebat o dată. De ce am nevoie de ele? 

_ — Şi ţi-am mai spus, se repezi Toll. Nu știu. Falken le-a cerut. 
Intreabă-l naibii pe el, după ce vă întâlniți. 

Temperatura era în scădere. Urme de condens apărură pe 
parbriz și Toll dădu drumul la ștergătoare. Singurele zgomote 
care se auzeau erau torsul înfundat al motorului și ritmul 
ștergătoarelor. În ultima jumătate de oră nu trecuseră pe lângă 
niciun alt vehicul, și totuși starea suprafeţei șoselei șerpuite era 
excelentă. 

— Cum ai făcut rost de fotografiile mele? întrebă Newman. 
Sunt ale naibii de neclare, ca fotografiile din pașaport... 

— Ți le-am făcut pe furiș, exact când stăteai la una dintre 
mesele din faţa hotelului Jensen. Și înfățișarea mea era puţin 
schimbată când te-am fotografiat. lar neclaritatea e deliberată. 

Fotografiile au fost făcute înainte de a te transforma. 
Prevedeam probleme dacă asemănarea ar fi fost prea mare. Le- 
am developat și le-am scos de unul singur. Încă o parte a 
antrenamentului pe care l-am cerut la Pullach. Jumătate din 
idioţii care lucrează acolo nu sunt decât niște amărâţi de 
amatori. Tot personalul vechi ar trebui să fie în stare să facă ce 
fac eu. 

Newman observă că n-o spusese într-un mod arogant. O 
simplă remarcă exprimând convingerea. Lui Toll îi crescuseră 
din nou acțiunile. Singura slăbiciune părea a fi impetuozitatea. 
Goana asta nebună spre graniţă. Fără nicio întârziere. Dar poate 
că avea și avantaje. Cea mai mică posibilitate de a greși, de a se 
afla, de a avertiza Estul. 

— Vom merge pe jos restul drumului, spuse Toll. Te 
deranjează? N-ai de ales. 

Newman simţi tensiunea stăpânită a lui Toll în momentul în 
care acesta opri mașina, stinse luminile de poziție și coborâră. 
Încuie ușile și urcară dealul pe jos. Simţea o tăcere grea, 
amenințătoare, pădurea se închise peste ei. Pantofii nu scoteau 
niciun sunet. Se mișcau ca niște stafii prin noapte. Newman își 
privi ceasul. Limbile fosforescente arătau că mai erau cinci 
minute până la miezul nopții. 

e 

Înăuntrul compartimentului gol al trenului care încetinea, 
intrând în gara principală din Hamburg, Kurt Franck își privi 
ceasul. Aproape miezul nopţii. Căută ceva în șoseta stângă. 
Cuţitul de vânătoare cu lamă lată era păstrat în siguranţă în 
teaca legată de picior. Era singura armă pe care o avea asupra 
lui. 

Trenul se opri, și el sări pe peron. Înaintând repede, urcă 
scările, privind peste umăr. Aproape că alergă peste pod și 
deschise larg ușa cabinei telefonice. Pierdu o jumătate de minut 
ca să se elibereze de rucsac, ca ușa să se închidă cum trebuie. 
Apoi începu să formeze numărul lui Martin Vollmer. Raportul său 
va fi transmis în grabă lui Markus Wolf. O dată cu noua știre că l- 
a văzut pe Robert Newman la Mowenpick. 

22. 


Tweed stătea în fața Dianei, într-un separeu al restaurantului 
său favorit de lângă Walton Street, South Ken. Serviciul era 
discret și eficient, atmosfera intimă, mâncarea printre cele mai 
bune din Londra. Tweed îl auzise o dată pe proprietar spunând 
pe un ton superior: „Am pus bazele unui local unde clientela cea 
mai diversă să poată aprecia mâncarea bună la prețuri 
rezonabile...” Făcuse ceva escrocherii, dar își atinsese scopul. 

— Cine sunt oamenii pe care îi vom vizita? întrebă Diana. 
Fazanul este delicios. 

— ÎI fac foarte bun aici. Pe cine vom vizita? Patru bărbaţi 
dintre cei care ar putea fi implicaţi într-un caz grav de răpire. Ţi- 
am explicat deja tipul de asigurări de la General and Cumbria. 

— Și de ce vrei să vin cu tine? 

— Am încredere în intuiţia ta feminină. Îi cunosc bine pe 
oamenii aceștia. Tu îi vei privi cu un ochi critic. Vreau să știu ce 
impresie îţi vor face. 

— Sună interesant... 

— Va trebui să fim atenţi însă, avertiză Tweed. 

— Voi fi peste măsură de prudentă. Cred că am învăţat câte 
ceva despre bărbaţi până acum, spuse ea gânditoare, sorbindu- 
și Chablis-ul. Și al cui rol trebuie să-l joc? 

„O întrebare perspicace”, își spuse Tweed. 

— Tocmai aici voiam să ajung, spuse el. Tu ești o veche 
prietenă venită în vizită de la New York. Ai să reușești? Niciunul 
dintre cei implicaţi nu au fost vreodată în State. Işi petrec 
majoritatea timpului în Europa. 

— Am fost o dată la New York, după cum ţi-am spus la 
Travemünde, dar cu mult timp în urmă. Dacă o să reușesc? 
Sigur că da. Tot ce trebuie să fac este să trăncănesc, să vorbesc 
mult și, în realitate, să nu spun nimic. N-ai observat? Mulţi 
oameni fac așa. E ca un joc. Cred că o să-mi placă. Pe cine vom 
întâlni mai întâi? 

— Mâine vom merge la ţară să-l cunoaștem pe Harry 
Masterson. Își înălţă privirea din farfurie când îi pronunţă 
numele, ca să-i vadă reacţia. Ea îl fixa de după ochelari, ochii ei 
albaștri cu gene lungi îl priveau ferm. Locuiește în Sussex, într-o 
casă veche. 

— E căsătorit? se interesă ea. 

— Divorţat. Îi plac femeile și e plin de viaţă. Spune cele mai 
revoltătoare lucruri, doar ca să vadă cum reacţionezi... 

— Sună amuzant, spuse ea. Mă voi juca puţin cu el. Poate îmi 
va vorbi despre el. Genul acesta de oameni o fac adesea. E 
subiectul lor favorit. 

— Ești cinică, o tachină el. 

— Doar realistă. lţi voi spune după aceea ce cred despre el. 
Nu pare a fi un ticălos. 

— Nu pare, dar poate fi periculos, tocmai pentru că e în stare 
să-și ascundă adevăratul caracter. 

— O să-i intru pe sub piele, spuse ea confidenţial. Va fi o 
plăcere să călătoresc cu tine, Tweed. Amicii mei din port pot fi 
foarte plictisitori. Ridică din nou paharul. Pentru ciudatul subiect 
pe care trebuie să-l observ... 

e 

Tweed o însoți pe Diana înapoi la apartamentul lui Newman, 
refuză invitația ei la un pahar, se întoarse cu taxiul care-l 
aștepta și se duse la Park Crescent. Când intră în cabinet, 
Monica îl aștepta. 

— Am continuat să-l sun pe Peter Toll la Pullach, cum mi-ai 
spus, îl informă ea. De trei ori, la intervale scurte de timp, ca să- 
| ţin sub presiune. Era încă plecat. 

— Nu-mi place. 

Tweed se duse la harta agăţată de el pe perete mai devreme, 
hartă arătând întreaga Europa de Nord, inclusiv Germania de 
Est și Vest, Baltica și Scandinavia. 

— Harry Butler este încă la Heathrow cu neamţul acela, 
Walter Prohl, tipul de la BND care seamănă cu Bob Newman, îi 
aminti ea. Din raportul lui Harry reiese că: mai întâi, l-a 
înfometat pe Prohl, care era mort de foame; i-a dat să bea 
numai cafea neagră foarte tare care l-a făcut nervos. N-a scos 
nimic de la el. Apoi Harry i-a trimis o masă bogată, iar Prohl a 
devorat totul. Asta ar fi trebuit să-l mai înmoaie. Tot nimic. Harry 
spune că s-ar părea că nu știe mai mult. Ce crezi că are de gând 
Toll? 

— Ei bine, ceva pune el la cale. Tweed își abătu atenţia de la 
harta pe care studia graniţa dintre Germania de Vest și Zonă. A 
trimis la Heathrow un om care seamănă cu Newman, ceea ce 
înseamnă că este implicat în ceva ce-l privește pe Newman. 

Prohl are un bilet de întoarcere la Hamburg și așteaptă la 
aeroport următoarea cursă. Toll, prin urmare, încearcă să 
convingă pe cineva că Newman a părăsit Germania de Vest. 
Acel cineva, sunt aproape sigur, este Markus Wolf, care, 
probabil, are un om la aeroportul din Hamburg - cineva care 
poate controla lista de pasageri. 

— L-am chemat și pe Samuel Portman, detectivul particular al 
Paulei Grey. Ai întâlnire cu el mâine. În biroul lui, la zece 
dimineaţa. Crede că ești un posibil client. E ceva ciudat în faptul 
că Paula își controlează soțul? 

— Asta, spuse Tweed, voi afla. Doamne! Cred că s-a făcut 
târziu. 

— Aproape miezul nopţii, răspunse Monica, privindu-și ceasul. 

e 

Nu era vânt, niciun sunet, nicio lumină. Pădurea adâncă de 
brad, cerul întunecat erau apăsătoare. Doar cu câteva secunde 
mai devreme, zona de frontieră din fața lui Newman și Toll era o 
vâlvătaie de lumină venită de la posturile de observaţie, 
fascicule luminoase mișcându-se încet, ca niște ochi siniștri, 
cercetând zona interzisă, lumini mișcătoare din fiecare post de 
observaţie. Toll îi înmânase lui Newman binocilul cu infraroșii pe 
care și-l pusese la ochi, focalizând postul aflat chiar în faţa lor, la 
capătul unei fâșii de iarbă tăiată prin pădure, mărginită de tufe. 

Postul acela de observaţie era o coloană verticală, susținând o 
cabină rotundă cu ferestre largi și acoperiș jos. Lentilele aduseră 
vârful turnului atât de aproape, încât Newman simţi că ar putea 
băga mâna prin fereastra deschisă. 

Trei oameni înăuntru. Unul stând lângă o mitralieră fixată pe 
un pivot, cel de-al doilea era ocupat cu luminile de control, al 
treilea își pierdea vremea cu ceva care semăna cu un panou de 
comandă. Un fascicul de lumină trecea încet de-a lungul unui 
gard de sârmă înalt de treizeci de picioare care se înălța cam la 
zece iarzi în faţa locului unde stăteau ei. În acel punct, gardul 
avea o poartă. 

— Tu intri pe poartă, șopti Toll. 

— Știu. 

Newman, cu mâinile umede și reci pe binoclu, studia fâșia de 
pământ de dincolo de poartă. Tufișuri. Arbuști încâlciţi de 
grozamă. Același peisaj neîngrijit pe care îl mai văzuse în alte 

părţi, de-a lungul Cortinei de Fier, care se întindea de la Baltică 
până în Ungaria, departe, în sud. 

Auzi un clinchet metalic. Toll își scosese din buzunarul hainei 
legătura de chei. Dumnezeu știe cât timp îi va lua să deschidă 
poarta. Cinci minute trebuia să dureze prevăzuta cădere de 
tensiune pregătită de echipa din turn pe care Newman o ţinea 
sub observaţie, cădere de tensiune provocată de o întrerupere 
intenţionată a electricităţii. 

— Cea mai bună noapte din lună pentru trecerea graniţei, 
șuieră Toll. Fără lună. Prognoza meteorologică a anunţat vreme 
închisă. Fără vânt. Poţi simţi primejdia de la distanţă. 

— Ai mai zis-o, șopti Newman. 

Și, într-adevăr, o spusese. Toll se repeta. Semn de 
nervozitate. Avea și motive. Dumnezeu știe câte regulamente 
încălca - un ofiţer superior BND apropiindu-se atât de mult de 
frontieră. Newman simţi că ar trebui să-i fie recunoscător. Dar 
singurul lucru la care se putea gândi era drumul pe care trebuia 
să-l străbată dincolo de poartă, când luminile se vor stinge. Cu 
puţin noroc, blestematele de lumini nici nu se vor stinge. Asta ar 
compromite operațiunea. 

— Ești nervos? întrebă Toll. 

— Doar concentrat asupra lucrului. 

Newman înapoie binoclul, iar vocea îi era de gheaţă. Asta îl 
îngrijoră pe Toll. Dacă ar fi fost nervoși, ar fi acţionat cu 
maximum de promptitudine. Dacă erau peste măsură de 
încrezători, începeau sa riște. În legătură cu asta, nu puteau 
face nimic. Toll își linişti îndoielile în ultima clipă. 

Newman începu să simtă frigul pătrunzându-l. Stăteau în 
spatele unor copaci, privind cu atenţie încordată de după 
trunchiul gros al unui brad. Nici urmă de ceaţă. Era un lucru 
pentru care puteau fi recunoscători. „Fără ceaţă, vă rog. Măcar 
până trec dincolo - dincolo de falsul câmp minat.” Dacă mai era 
fals. Markus Wolf avea obiceiul să schimbe sistemul de apărare 
fără să avertizeze. 

— În orice minut, de acum încolo, spuse Toll. 

— Au întârziat. 

Newman își verificase ceasul. Cinci minute după miezul nopţii. 
Ce nu mersese bine? Mâna dreaptă simți în buzunarul hainei 
trusa de bărbierit. Minimum de echipament. Un aparat de ras 
obișnuit, un pachet cu lame est-germane, ca și aparatul de ras, 

o perie mică, o bucată de săpun, de asemenea fabricat în 
Republica Democrată. Democrată. Era de tot râsul... 
Luminile se stinseră. 
e 

Newman nu mai văzu nimic un timp. Făcuse greşeala de a 
urmări luminile prea mult. Toll întinse o mână şi-i apucă cu 
putere brațul. Îi vorbi atât de încet, încât Newman abia auzi ce-i 
spuse. 

— Agaţă-te de cordonul hainei mele... 

Înaintau împleticindu-se, atenți unde puneau picioarele. 
Tufișurile le făceau drumul dificil. Newman clipi de câteva ori. 
Vederea începea să-i revină. Erau la poartă. Toll ridică clanța 
înainte de a încerca prima cheie. Poarta se deschise, mișcându- 
se fără zgomot datorită balamalelor bine unse. Toll se trase 
îndărăt. Se opri, ținând clanța, ascultând, apoi zise: 

— Poarta nu e încuiată. Ceva nu e în regulă... 

— Dă-te la o parte. Trec dincolo. 

Se întâmplase în urmă cu patru ani. Se antrena la unitatea 
SAS. Nu se mai gândise la asta până acum. Totul revenea într- 
un potop, umplându-i mintea. Și-l amintea pe sergentul care-l 
instruise fără milă. „Uneori norocul îţi surâde. Înșfacă-l cu 
ambele mâini. Şansa ţi se oferă o singură dată. Nu ezita. Nici 
măcar o secundă. Fă-o, omule.” 

Newman nu-i aflase niciodată numele. Venea de undeva din 
Manchester, judecând după felul cum vorbea. Newman 
niciodată nu a știut de unde venea fiecare. Fusese un adevărat 
coșmar, dar unul trăit pe viu. „Spune-mi doar Sergent... N-ai s-o 
vezi venind. Ocazia norocoasă. Dar când o vezi, înșfac-o. Fă-o...” 

Newman trecuse dincolo de poartă, mergând drept înainte, 
aplecat în faţă. În spatele lui, Toll închise poarta hotărât să n-o 
mai încuie, se întoarse la mașina parcată, cu pași mari, repede, 
în josul dealului. O dată ce un om a trecut dincolo, îl lași să se 
descurce. Acum era pe cont propriu. Nu putea decât să spere și 
să se roage pentru el, după ce se va fi îndepărtat bine de 
graniţă. „E prea încrezător în sine, afurisitul”, își spuse Toll, 
ridicând din umeri. 

Dincolo de poartă, Newman era al naibii de speriat. 

Turnul se contura ameninţător în noapte. Ca un extraterestru, 
un marțian din cărțile lui H.G. Wells. Era stâlpul indicator. „Mergi 

drept înainte, treci pe lângă latura dreaptă a turnului, nu te uita 
în sus, continuă să mergi cu pas sigur.” Doar atâta știuse Toll. 

Încă aplecat, călcând pe toată talpa piciorului, crezu că vede 
o umbră venind spre el. Clipi. Blestematele de lentile de contact. 
ȘI-l aminti din nou pe Sergent. „Pericol. Chiar și ideea 
pericolului. Imagine. Miros. Sunet. Aruncă-te! Nu sta pe gânduri. 
Aruncă-te naibii!” 

Newman se trânti la pământ, primi impactul căderii pe 
antebraţe. Se rostogoli în spatele unei tufe de grozamă. Își 
îngropă capul între brațe. Apoi începu să se îngrijoreze. 
Procedase corect? Căderea de tensiune dura doar cinci minute. 
Îi spusese Toll. Pierdea timp preţios... 

Auzi o trosnitură slabă, sunetul unui picior călcând o creangă. 
Stătea întins, nemișcat, ascultând. Umbra era a unui bărbat ce 
venea tiptil către el. Își flexă degetele. Va fi oare nevoit să ucidă 
înainte de a trece de zona interzisă? 

O altă trosnitură. Mai aproape de data asta. Fusese văzut? Era 
oare un paznic înarmat care controla? Își imagină ţeava rece a 
unui pistol la tâmplă. Cel puţin, se întorsese pe partea care 
trebuia. Pași precauţi din ce în ce mai aproape. Tâmpitul ăsta 
putea să-l calce... 

Newman clipi. Privea fix cizmele cu tălpi ţintate ale unui 
soldat. Piciorul rămase nemișcat. El știa că, asemeni lui, 
necunoscutul asculta. Newman își îngropă coatele mai adânc în 
pământ, gata să sară în picioare. 

Apoi își aminti ce-i spusese Toll. Acest pasaj este folosit și de 
germanii din Est pentru a trimite agenti în Vest. Întotdeauna îi 
lăsăm să treacă, nu-i urmărim niciodată. Ceva de genul ăsta. 

Acum se uita la cizma unui agent ce se îndrepta către Vest. 
Așa se explica poarta descuiată care-l neliniștise atâta pe Toll. 
Printr-o coincidenţă extraordinară, agenţi din fiecare direcție 
treceau în același moment. Coincidenţă. Işi mai aminti ce-i 
spusese Toll câteva momente în urmă. 

„Cea mai bună noapte din lună pentru trecerea graniţei. Fără 
lună. Prognoza meteorologică a anunţat vreme închisă. Fără 
vânt...” 

Asta explica prezenţa lui Cizmă Țintată acolo. Cizma începu 
să se miște din nou. Newman îngheţă. Pașii se îndepărtară, 
îndreptându-se spre poartă. Nu mai putea pierde nicio secundă. 
Foarte ușor, Newman se ridică în picioare, privind peste umăr. 

Silueta aproape dispăruse. Newman merse mai departe, privind 
ţintă uriașul post de observaţie care se înălța lângă el. 

Se opri lângă un stâlp circular, privi în sus, văzu deasupra 
capului cabina din vârf ca o umbrelă gigantică. De aici va trebui 
să meargă drept înainte spre gardul cu curent electric unde 
Falken ar trebui să aștepte. Începu să meargă din nou, aplecat. 

Se opri. Il năpădi transpiraţia. Piciorul drept călcase pe ceva. 
Privi în jos, fără să miște piciorul. Stătea pe o mică ridicătură de 
pământ ca un mușuroi de furnici. Dar nu era mușuroi. Sub talpa 
pantofului simţi un metal rigid. Stătea pe o mină. 

Blestemata exploda sub apăsare. Apăsarea unui picior. Era 
oare o mină falsă? Toll îi pomenise și de ele? Oare agentul în 
drum spre Vest știa unde sunt amplasate minele active? Respiră 
adânc. Exista doar un mod de a răspunde la întrebare. Să ridice 
piciorul cu grijă, cu multă grijă. Își folosi călcâiul încă pe pământ 
ca un punct de sprijin, apoi ridică talpa cu grijă, ca de pe ceva 
viu. Nu se întâmplă nimic. Porni mai departe. Atenţie unde pui 
piciorul. Multă atenţie. Turnul. În spatele lui. Ce-l mai putea 
aștepta de acum încolo? 

De partea est-germană fâșia minată era mărginită de pădurea 
de brazi. Un zid întunecat. Pășea cu atenţie printre smocuri de 
iarbă, printre tufișuri de grozamă, uitându-se după alte ridicături 
de pământ, din acelea greu de văzut. Se uită la ceas. Șapte 
minute. Era în întârziere. Căderea de tensiune fusese 
programată doar pentru cinci minute. 

Continua să meargă. In orice secundă întreaga zonă putea fi 
inundată de lumină, blestematele de reflectoare vor începe să 
caute. Va fi o ţintă ușoară pentru una dintre acele mitraliere 
mobile. Zări vag o barieră mai joasă decât cea pe care o lăsase 
în urmă. Ajunsese la gardul electric. Să nu atingi 

Dar unde era poarta? Trebuia să fie față în faţă cu cealaltă. 
Avusese mare grijă să meargă în linie dreaptă. Sau, cel puţin, 
așa credea. Pe întuneric poţi greși direcţia cu ușurință. Înaintă 
până în dreptul gardului. Nici urmă de poartă. Spre stânga sau 
spre dreapta? De data asta, trebuia să ghicească corect de la 
prima încercare. 

Newman privi în urmă. Putea să se orienteze după turn. Era 
puţin la stânga. Merse de-a lungul gardului spre dreapta, la o 
distanţă de un iard de el. Aproape că era să treacă pe lângă 

poartă, care era construită din același fel de plasă ca și gardul. 
Se uită din nou la ceas. Doamne! Zece minute. 

Poarta se deschise în fața lui, de parcă ar fi avut voință 
proprie. Surprins, se opri. O siluetă înaltă stătea cu mâna pe 
poartă de cealaltă parte a gardului. Newman își încordă mâna 
dreaptă, gata să lovească cu muchia palmei. Bărbatul înalt îi 
strigă ușurel: 

— Bismarck... 

— Cascadele de pe Rin, răspunse Newman, completând 
parola pe care i-o dăduse Toll. 

— Repede! șopti din nou vocea în germană. 

Newman trecu dincolo de poartă. Bărbatul înalt o închise, îl 
apucă pe Newman de braţ și-l trase departe de gard. Probabil 
avea al șaselea simţ. Imediat ce se afundară în pădure, o lumină 
strălucitoare inundă fâșia din spatele lor. Luminile mișcătoare 
începură să caute, mișcându-se mai repede, explorând zona 
interzisă. Reușise să treacă cu treizeci de secunde înainte. 

e 

Un sfert de oră după miezul nopţii, Wolf privi surprins peste 
biroul său, dar faţa îi rămase inexpresivă. Lisenko intrase în 
încăpere, și Wolf simţi că era încă prost dispus. 

— De ce te-ai întors? întrebă. 

— Nu pot să dorm, mârâi generalul. Noutăţi? 

— Da. Rapoarte contradictorii. Nu-mi plac contradicţiile. 
Telefonul a sunat tot timpul. 

— Ce s-a întâmplat? 

Lisenko aprinse o ţigară și se așeză cu mâinile în buzunare. 

— Știi că auzisem că reporterul englez, Robert Newman, a 
luat avionul, la fel ca Tweed, de la Hamburg spre Anglia. 

— Desigur, îmi amintesc asta... 

— Kurt Franck tocmai a raportat că l-a văzut pe Newman la 
hotelul Mowenpick din Lubeck în această după-amiază. Era 
deghizat, purta ochelari fumurii și o pălărie tiroleză. Asta 
înseamnă ieri după-amiază. 

— Franck putea să greșească. 

— Franck nu greșește niciodată. Este unul dintre cei mai de 
încredere oameni ai mei. Acum avem doi Newman, unul la 
Londra, celălalt în Germania. Mă întreb care din ei e cel 
adevărat. 

— Ce crezi că e la mijloc? 

— Tocmai am primit un alt raport, continuă Wolf pe același 
ton monoton. Din districtul Harz. Cineva a scurtcircuitat curentul 
electric care alimenta postul de observaţie. A fost o cădere de 
tensiune timp de zece minute. 

— O fi slăbit puterea? 

— Cu un sistem cuplat cu un generator de rezervă? Nu cred. 

Wolf îl privi fix pe Lisenko, fără urmă de prietenie. Rusul, la 
rândul lui, îi privi ochii de după ochelarii cu rame de baga. 
Lisenko își amintea adesea o fotografie a muntelui Rushmore 
din Statele Unite, stânca imensă în care fuseseră sculptate 
chipurile a patru președinți americani. Chipul grav al lui Wolf îi 
aducea aminte de una dintre feţele acelea din piatră, fără 
expresie. 

— E complicat, continuă Wolf. Aveam un agent care trecea în 
Vest. O cădere de tensiune a fost planificată pentru miezul 
nopții... 

— Atunci se explică totul, se repezi Lisenko. 

— Ești așa de amabil să mă lași să termin de raportat fără să 
mă întrerupi? Căderea de tensiune a fost programată de la 
miezul nopţii până la douăsprezece și cinci, nici mai mult nici 
mai puţin de atât. Cu câteva secunde mai înainte ca omul meu 
să opereze închiderea electricităţii, întregul sistem, cu tot cu 
generatorul de rezervă, a fost scurtcircuitat. Căderea de 
tensiune a durat zece minute. Nu cinci cum fusese plănuit. Când 
operatorul trimis de mine a apăsat din nou butonul, ca să 
reactiveze sistemul, n-a avut niciun efect. După cinci minte, 
sistemul și-a revenit ca de la sine. 

— O încurcătură tehnică? insistă Lisenko. 

— Cred că nu. Cele cinci minute în plus mă îngrijorează. 

„Dumnezeule, își spuse Lisenko, afurisiţii ăștia de nemți au în 
loc de minţi ceasuri elveţiene. Poate că ăsta e motivul pentru 
care aproape că ne-au învins în Marele Război pentru Apărarea 
Patriei. Ăștia nu sunt oameni - sunt mașinării.” Venise să facă 
pace cu Wolf, iar acum se aflau din nou gata de ceartă. Hotări 
să continue ofensiva. 

— Ei bine, ce ai de gând, dacă tot te frămânţi atât? 

— Am făcut deja ce aveam de gând. Cei trei oameni din 
postul de observaţie ce păzeau poarta de ieșire au fost arestați. 
Sunt la interogatoriu. Oricum, nu se vor mai întoarce la postul 
lor. 

— Wolf, spune-mi ce crezi că s-a întâmplat, de fapt. 

— De unde vrei să știu? Cele două rapoarte - unul de la 
Franck, celălalt de la Controlul de Frontieră - au sosit abia acum 
câteva minute. 

— Dar se pare că faci o legătură între ele. intre așa-zisa 
cădere de tensiune și misterul ce-l învăluie pe Newman. 

— Am telefonat la Moscova chiar înainte de întoarcerea ta, pe 
linia specială. Am așteptat la telefon să-l verifice pe Newman pe 
computer. Wolf făcu o pauză. Vorbește fluent germana. Tocmai 
am declarat alertă la nivel naţional. Fotografii ale lui vor ajunge 
aici până mâine dimineaţă. 


23. 


Lumina difuză a reflectoarelor de la frontieră sfâșie pentru o 
clipă întunericul pădurii de brazi, suficient ca Newman să îi 
arunce o privire lui Josef Falken înainte de a intra în bezna de 
smoală. Era înalt și slab, cu o faţă lungă și fălci pronunţate. Avea 
o urmă de zâmbet la colţurile gurii și în ochii albaștri spălăciți. 
Vorbea liniștit, ca și cum s-ar fi aflat într-un voiaj de plăcere, 
într-un teritoriu prietenos. 

— Toll mi-a spus că știi să mergi pe bicicletă. 

— Da, știu. Peste trei zile mă voi întoarce pe același traseu? 

— Toll întotdeauna planifică înainte. Bicicletele sunt la mai 
puţin de jumătate de milă de aici. Vorbești bine germana. Ai 
putea trece drept unul de-ai noștri. De fapt, s-ar putea să nu ai 
de ales. 

Din nou, același ton vioi, aceeași aparentă lipsă de stres. 
Newman începu să-l placă pe Falken. Dintr-o dată se opri, 
întinse mâna și îl opri pe neamt. Arătă spre stânga, în pădure, 
departe, pe cărarea pe care mergeau. 

— Ceva - sau cineva - s-a mișcat acolo... 

— Da, este garda mea de flanc. Gerda ne supraveghează. E 
suficient dacă îi știi numele mic. Are o armă automată și știe să 
o folosească. Prima lecţie, prietene, continuă Falken, după ce 
porniră din nou la drum pe poteca de munte ce șerpuia prin 
pădure. Prima lecţie, repetă el, nu uita că suntem în război. Noi 

suntem rezistenţa care luptă împotriva ocupaţiei străine. 
Suntem pe un teritoriu sub ocupație sovietică: Zona. 

Timp de câteva minute, se așternu tăcerea. Newman reflecta 
la cele auzite. Urcară în continuare. Și, dintr-odată, înțelese de 
ce lumina reflectoarelor era difuză. Se lăsa ceața, ca niște valuri 
albe ce coborau printre copaci. 

În stânga lui, Gerda era o umbră palidă, alunecând fără 
zgomot prin pădure, pe un traseu paralel cu al lor. Nu semăna 
deloc cu ce își imaginase Newman. Semănau mai mult cu un 
grup de gherilă. Când ceața umedă îi pătrunse prin haină, îl 
trecu un fior. 

Falken purta o jachetă lungă de piele cu revere largi, ceea ce 
dădea ţinutei un aspect militar. Pantalonii din catifea reiată erau 
băgaţi în bocancii înalţi de piele cu tălpi de cauciuc. Niciun 
zgomot nu tulbura liniștea deplină a pădurii învăluite în ceaţă. 
Nici măcar încălţările lor nu făceau vreun zgomot pe pământul 
acoperit cu mușchi. 

— lată bicicletele, zise Falken, ieșind de pe potecă și 
întinzându-se sub un tufiș de ferigi. Mi-au comunicat înălțimea 
ta. Cred că ai să te descurci cu asta. 

„Din nou grija lui Toll pentru detalii”, își spuse Newman în 
timp ce ridica bicicleta și se urca în șa. Era comodă, exact pe 
măsura potrivită. Falken scoase altă bicicletă, mai mare, apoi 
privi spre Newman. 

— Verifică dacă luminile funcţionează - mai ales cea din 
spate. Așa e regulamentul. 

— Ce se întâmplă cu Gerda? 

— Are și ea o bicicleta, cu un coș pentru armă. Ne va urma de 
la distanţă. În caz că avem probleme, știu că am o ariergardă 
surpriză. 

Poteca se termină într-o șosea asfaltată, iar ei își continuară 
drumul spre vârful dealului, pedalând aproape unul de celălalt. 
Falken merse încet până se asigură că Newman se descurcă cu 
bicicleta lui, apoi acceleră ritmul. 

Falken mergea pe bicicletă cu capul aplecat în faţă. Newman 
își dădu seama ca acesta ascultă cu atenţie. Bănuise că 
germanul avea un auz excelent - un om care are grijă de 
cuiburile păsărilor ar trebui să fie obișnuit să prindă sunete pe 
care alți oameni nu le-ar auzi. Ajunseseră în vârful dealului, 
mergând pe marginea șoselei, iar conul de lumină al farurilor nu 

le dezvăluia prin ceața deasă decât foarte puţin din drumul din 
faţa lor; brusc, farurile unei mașini parcate pe marginea șoselei 
se aprinseră, izbindu-i în față cu lumina lor. O voce strigă: 

— Stop! Poliţia de Frontieră. Nu mişcați, avem armele 
îndreptate spre voi... 

e 

Tweed era încă la lucru la Park Crescent. Era ca o pasăre de 
noapte, atunci mintea lui funcţiona la parametri maximi. Închise 
ultimele patru dosare și puse teancul deoparte. 

— Să-l mai sun o dată pe Peter Toll? întrebă Monica. Am 
încercat până acum de patru ori. 

Tweed se uită la ceas. 

— E ora unu. Asta înseamnă că la Munchen e ora două. Hai să 
o lăsăm pe mâine dimineaţă... 

— Ai găsit ceva prin dosare? 

— Nimic. Grey, Masterson și Dalby. Niciun indiciu. Se lăsă pe 
spate în fotoliu și continuă să vorbească, gândind cu voce tare. 
Cum a început totul? lan Fergusson a fost ucis. Aceasta a fost 
momeala pentru a mă atrage în Germania. Apoi e ucis Ziggy 
Palewska. Al doilea cadavru, menit să-mi susţină interesul. 
Lubeck. Sunt atacat, probabil de Kurt Franck. Rateu, mulţumită 
lui Newman. lar piesa centrală a întregului mister este că numai 
cei patru șefi de sector știau de plecarea lui Fergusson la 
Hamburg. Hai să-l numim pe omul nostru lanus... 

— De ce lanus? 

— lanus, zeul cu două feţe - omul care privește spre Est și 
spre Vest deopotrivă. Ca luna ianuarie. Fără îndoială, agentul 
principal din Vest al lui Wolf - și, implicit, al lui Lisenko... 

— Dar se pare că mai există un agent principal. Balkan. 

— Balkan e în Germania pentru perioade scurte, poate ceva 
mai lungi. Controlează probabil toate rețelele lui Wolf din 
Germania de Vest. Dar, revenind la Lubeck, mai există și 
personajul misterios pe nume doctorul Berlin. Și comentariul 
isteț al Dianei - poate că vrea ca tu să îl vezi pe el. De ce ar vrea 
una ca asta? 

— Pare un tip arogant, comentă Monica. 

— Să rămânem la Lubeck. Două blonde frumoase sunt ucise. 
Trei, dacă o numărăm și pe cea de acum șase luni din Frankfurt. 

— Iți scapă legătura - sau, poate, legăturile. 

— Mă simt de parcă aș avea în faţă câteva piese disparate ale 
unui mozaic imens. Nu le pot potrivi deoarece restul pieselor 
lipsesc. 

— Poate că Newman s-a dus să caute piesele lipsă. Am sunat 
acolo și am aflat că a plecat de la Jensen. 

— Sper din tot sufletul că nu a trecut graniţa. Tweed privi 
harta de pe perete. Peter Toll e un tip strălucit, dar cam 
impetuos. 

— De ce să-l folosească pe Newman? Are oamenii lui... 

— S-ar putea să aibă nevoie de cineva nou. Toţi cei patru șefi 
de sector au semnalat o lipsă nefirească de activitate din partea 
adversarului. Așa ceva n-ar fi putut să-i scape lui Toll. Prin 
urmare, a trimis pe cineva proaspăt. Dar să ne rugăm să nu fie 
așa. 

— Dacă îmi este permis să întreb, zise Monica pe un ton 
nesigur, de ce vrei să o iei pe Diana Chadwick cu tine atunci 
când vei vizita pe cele patru vedete? 

— Doar ca să aud și părerea ei. 

— Serios? Nu cred că mai suntem sinceri unul cu celălalt. Ai 
alt motiv... 

Tweed se ridică de la birou, se întinse și își ascunse un căscat. 

— Du-te acasă. Am să fac și eu același lucru. Îţi chem un taxi. 
Mâine - de fapt, azi - trebuie să trec pe la detectivul acela, 
Portman. 

Monica puse husa pe mașina de scris. 

— Cum rămâne cu Harry Butler și cu neamţul pe care îl 
interoghează la Heathrow? 

— li lăsăm acolo până dau de Toll. Harry poate să reziste 
incredibil de mult. Poate germanul nu. 

— Am să sun din nou la Toll de dimineaţă. 

— Te rog. Tweed o ajută să-și pună haina. Vreau să aflu ce s-a 
întâmplat cu Newman. 

(J 

Newman puse o frână și opri bicicleta. Lăsă picioarele jos și 
rămase așa, cu ele de o parte și de alta a bicicletei. Era un 
moment dificil. Simţi că îngheaţă. Falken se oprise și el. 
Newman ridică o mână ca să-și apere ochii de lumina farurilor, 
în timp ce cu cealaltă ţinea bicicleta. 

— Poliţia de Frontieră! strigă din nou o voce arogantă. Actele! 
Actele voastre! 

Erau doi, îmbrăcaţi în mantale militare cenușii și purtând pe 
cap caschete cu muchii ascuţite și insigne lunguiețe. Se 
apropiau cu lumina din spate. Unul dintre ei avea o pușcă în 
mâna dreaptă. 

— Lăsaţi bicicletele jos! 

Newman făcu întocmai, apoi se ridică încet, foarte drept. 
Mâna lui stângă se înălță încet spre buzunarul de la piept. 
Polițistul înarmat își ridică arma, îndreptând-o spre pieptul lui 
Newman. 

— Ce faci? strigă celălalt. 

— Scot actele. Mi le-ai cerut. Uită-te la permisul acesta, dar, 
te rog, cu grijă. Tonul lui Newman era decepţionant de calm. Și 
spune-i mârlanului ăluia să lase pușca jos... 

— Măârlan? 

Bărbatul care vorbise se apropie, cu pumnul strâns ridicat. 

— Lovește-mă și ai să-ţi trăieşti zilele care ţi-au mai rămas la 
închisoare! tună Newman. Poliţia Fluvială. Serviciul Special de 
Securitate. Citește, idiotule! 

Îi împinse sub nas permisul deschis, ţinând bine documentul. 
Tinea permisul oblic în lumina farurilor. Polițistul lăsă pumnul jos 
și făcu un pas înapoi. Newman păși spre el. 

— Ageamii neîndemânatici! se dezlănțui Newman. Sunt ofițer 
superior - și sunt într-o misiune specială de urmărire a unor 
traficanţi de droguri. lar voi era să-mi daţi peste cap toată 
operaţiunea. Stinge dracului farurile alea nenorocite. Dă-mi o 
lanternă. Hai, executarea, lua-v-ar dracu'! 

Intimidarea psihologică nu era singurul motiv pentru care 
ridicase vocea. Undeva în spate, Gerda venea pe șosea 
urmărindu-i de la distanţă. lar el o avertiza. 

— Du-te și stinge luminile, îi spuse grănicerul omului cu 
carabina. Am o lanternă aici, continuă el, scoțând una la iveală 
din buzunarul larg al mantalei. 

Newman i-o smulse, o aprinse și o îndreptă direct spre faţa 
omului, care clipi și își apără ochii cu mâna stângă. Insigna de 
pe cascheta de grănicer se vedea clar - era insigna pe care Toll 
i-o arătase lui Newman la ferma unde îl învățase cum să 
deosebească diferitele forţe polițienești din Germania de Est. 

— Acum știi și tu cum e, continuă Newman cu emfază. Să stai 
cu lumina în ochi pe întuneric. Doar ceața ar fi putut să 

camufleze lumina farurilor ca să nu-i alerteze pe ticăloșii pe care 
îi urmăresc. Ai copii? întrebă el. Cum te numești? 

— Karl Schneider, zise grănicerul morocănos. Am un băiat și o 
fată... 

— Vrei ca băiatul tău să ajungă dependent de droguri? De 
heroină? strigă el. Pentru că de așa ceva se ocupă banda asta 
de nenorociţi. Tonul vocii îi cobori, devenind blând. Arată-mi tu 
mie actele. S-ar putea să fiu nevoit să raportez că operaţiunea a 
eșuat din cauza intervenţiei tale stupide... 

— Nu ne facem decât datoria. 

Schneider vorbea speriat în timp ce îi dădea actele. Englezul 
le privi la lumina lanternei, repetând numărul de trei ori, ca și 
cum ar fi vrut să și-l întipărească mai bine în memorie, apoi le 
aruncă înapoi germanului. 

— Datoria voastră? rânji Newman. Vrei să spui, incompetenta 
voastră crasă. 

— Incompetență? sări Schneider indignat. Și cine este 
însoțitorul dumneavoastră? 

— Josef Falken, de la Serviciul pentru Protecţia Cuiburilor 
Păsărilor, zise Newman, recăpătându-și încrederea în sine. 
Cooptat să mă asiste. Se poate deplasa ca o pisică - depășește 
de departe posibilităţile tale. Ridică vocea. Da, am spus 
incompetenţă. În loc să așteptați în liniște lângă mașină, apoi să 
ne faceţi semn cu lanterna și să ne strigaţi pe un ton normal, a 
trebuit să luminați jumătate din munţii Harz. Să trecem peste 
faptul că mașina voastră e parcată greșit - ar fi fost nevoie de 
trei manevre ca să porniţi după noi. Până atunci eram de mult 
dispăruţi în ceaţă. Bănuiesc, continuă el sarcastic, că acum ai 
vrea să mai pierdem timp și cu actele însoţitorului meu. Asta o 
să arate foarte bine în raportul meu. Mai ales dacă ratăm 
întâlnirea cu banda de vipere pe care o vânăm. 

— Nu e nevoie, răspunse Schneider. Vă rog să continuaţi. lar 
dacă întrevedeţi vreo posibilitate de a ignora acest incident 
nedorit... Am doi copii și o nevastă... 

— Voi avea în vedere rugămintea ta. Hai, Falken, am pierdut 
destul timp... 

Se urcară pe biciclete și plecară, depășind mașina parcată 
care avea acum farurile stinse. O vreme pedalară prin ceața 
deasă, fără să scoată un cuvânt. 

— Ce e cu Gerda? întrebă Newman pe un ton neutru. 

— Probabil că ţi-a auzit vocea și a luat-o prin pădure. Ocolește 
mașina poliţiei, împingând bicicleta, apoi revine la șosea și ne 
ajunge din urmă. Din cauza asta ne mișcăm mai încet. Ştii, 
prietene..., Falken făcu o pauză, ca și cum și-ar fi căutat 
cuvintele... a fost o reprezentaţie remarcabilă. Ești un actor 
înnăscut. l-ai copleșit cu forța personalităţii tale. Eu am tăcut, de 
frică să nu-ţi stric spectacolul. Bine ai venit în Grupul Cinci. 

— Cunosc genul, spuse Newman laconic. L-am mai întâlnit. 
Când ei au puterea, se poartă rău cu cei care le sunt inferiori, în 
schimb, se târăsc și ling picioarele superiorilor. li detest. 

— Crezi că Schneider va raporta incidentul? 

— Am mers la risc, recunoscu Newman. Dacă Schneider crede 
că eu nu voi raporta, atunci va păstra tăcerea. Dacă nu, atunci 
va face în așa fel, încât raportul lui să ajungă primul. Dar aș 
paria că nu o va face. În plus, ar putea crede că e prea târziu. 
Nu putem decât să sperăm. 

— E exact și părerea mea. 

— Pot să te întreb unde mergem? Ce informaţii îmi vei oferi? 

— De ce nu? zâmbi Falken. În curând vom schimba mijlocul de 
transport. Avem un drum lung de făcut, iar bicicleta e prea lentă 
- dar e excelentă în zona de frontieră. În primul rând, e ceva ce 
mă intrigă. Cum ai aflat că avem probleme cu drogurile în 
Germania de Est? 

— L-am întrebat pe Toll ce misiune aș putea avea aici ca 
membru al Poliţiei Fluviale. Mi-a vorbit despre heroină. 

— Câteodată, tipul acesta n-are nici cea mai vagă idee despre 
condiţiile în care suntem nevoiţi să lucrăm. Din această cauză 
trebuie să luăm singuri decizii. Alteori mă surprinde efectiv. A 
fost promovat recent - prin urmare aș vrea să știu cât mai multe 
despre calităţile lui. Trebuie să am în vedere viața femeilor și a 
bărbaţilor pentru care sunt responsabil. Ai să râzi, dar ei mă 
privesc ca pe un părinte. 

— Nu râd. Dar, dacă tot a venit vorba despre părinţi, ce știi 
despre doctorul Berlin? 

— Dumnezeule! râse Falken în timp ce continua să pedaleze. 
Cred că ești telepat. 

— De ce? 

— L-am rugat pe Toll să trimită un om de încredere, căruia să- 
i transmit verbal informaţiile pe care le-am adunat despre 
augustul și mult veneratul doctor Berlin... 

— Sună ironic... 

— Așa este. Doctorul Berlin al vostru este un impostor. 

— Poţi să dovedești asta? 

— Cu probele cele mai solide. Dacă ai avea ocazia să te uiţi 
prin înregistrările de la spitalul din Leipzig, unde a fost internat 
acum mai mulţi ani, la întoarcerea din Africa, ai afla că suferea 
de o boală tropicală rară. 

— Și care sunt dovezile? 

— Vreau să auzi singur. În curând vom lua o mașină. Vrei să 
faci pipi înainte? 

— Da. In ce privește mâncarea, e în regulă, am mâncat bine 
aseară înainte de a trece frontiera... 

Coborâră de pe biciclete și Falken și-o împinse pe a lui în 
afara carosabilului, așteptând să o audă pe Gerda venind. 

— Roata din spate a bicicletei ei scârțâie, explică Falken, în 
vreme ce se ușurau. l-am spus să nu o repare. O să-ţi placă 
Gerda - să știi că e foarte dură. Femeile pot fi mult mai 
nemiloase decât bărbații... 

Se urcau din nou pe biciclete, când Newman auzi un scârțâit 
de roată care se apropia prin ceaţă. Falken îl felicită pentru 
auzul fin, apoi scoase o lanternă mică pe care o mișcă încet de 
la stânga la dreapta și înapoi. O siluetă subţire apăru din ceață 
și se opri. 

_ După părerea lui Newman, Gerda nu avea nici treizeci de ani. 
Işi ţinea părul prins cu o basma; avea un nas drept și o bărbie 
fermă. ÎI privi pe Newman și îi strânse solemn mâna. 

— Te-am auzit când discutai cu Poliţia de Frontieră, comentă 
ea. Ai multă experienţă în domeniu? 

— Nu, nu tocmai. Consideră-mă un începător. 

— Gerda, îi întrerupse Falken, are un pistol automat Uzi 
ascuns sub pelerina din coșul de pe portbagajul bicicletei. Știi să 
îl mânuiești? 

— Da, l-am folosit la antrenamente, răspunse Newman, dar nu 
mai continuă. Și unde ne vom duce cu mașina? 

— Intr-un loc unde te las să intervievezi pe cineva despre 
adevăratul doctor Berlin. Vei întâlni un martor... Se opri, văzând 
că Newman se întorsese ca să privească în spate. Ce e? 

— Am auzit o mașină apropiindu-se încet. Ar putea fi 
Schneider cu omul lui, care ne urmăresc... 

Gerda dispăru de pe șosea ca o fantomă, împingându-și 
repede bicicleta. Newman observă că stinsese luminile. Falken 
râse din nou înainte de a vorbi, gustând ironia cuvintelor proprii. 

— Nu e cazul să fii paranoic, Albert Thorn. Probabil că se 
întorc la secţia de poliție din Wernigerode. De acord, în jocul 
ăsta suspectezi pe toată lumea. Dar ţine minte: vei întâlni destui 
care nu-și respectă îndatoririle. 

Farurile mașinii care se apropia încet îi luminară din spate, 
apoi se stinseră. Când vehiculul îi depăși, Schneider scoase 
capul pe fereastră, strigându-le cu o voce răgușită: 

— Succes la vânătoare, domnule Thorn... 

Mașina acceleră și dispăru, iar zgomotul motorului se pierdu 
curând în ceață. Gerda li se alătură din nou, sari pe șa și 
continuă să pedaleze în spatele lor. 

— Mi s-a părut că e o umbră de ironie în vocea lui Schneider, 
comentă Falken, Și nu a omis să-ţi atragă atenţia că ţi-a reţinut 
numele... 

— Acum cine e paranoic? 

Falken fu scuturat de un hohot de râs. Timp de câteva 
secunde pierdu controlul bicicletei. Apoi Gerda îl depăși, le făcu 
semn să oprească, sări sprinten de pe bicicletă și o împinse spre 
o potecă îngustă din dreapta șoselei. 

— Am ajuns la mașină, explică Falken în timp ce o urmau. E o 
Ceaika, o mașină rusească. Conferă o anumită autoritate celor 
care călătoresc cu ea. lar dacă îţi imaginezi că întâmplările 
recente au reprezentat ceva special, să știi că n-au fost mare 
lucru. 

— Ce urmează? întrebă Newman. 

Lăsară bicicletele jos și o urmară pe Gerda care, cu mâinile în 
mănuși, se apucase deja să îndepărteze crengile mari care 
acopereau mașina ascunsă. Pe capotă era așezată o pătură de 
camuflaj, pentru a proteja motorul de frig. 

Ascunseră cele trei biciclete, acoperindu-le cu grijă cu 
aceleași crengi. Gerda se învârti de câteva ori în jurul lor, 
verificându-le cu atenţie, înainte de a se declara mulțumită. Sub 
braţ avea  vindiacul împăturit în care ascunsese Uzi-ul 
butucăânos. 

Falken se așeză la volanul mașinii, cu picioarele lungi îndoite. 
La cererea lui, Newman se așeză pe locul de lângă șofer, iar 

Gerda se strecură în spatele lor. Motorul porni la a șasea 
încercare. 

— Ce urmează? repetă Newman. Unde mergem? 

— Să vizităm martorul pe care îl vei intervieva în legătură cu 
blândul și timidul doctor Berlin - care nu vrea nici măcar să fie 
fotografiat. Destinația noastră, prietene? Centrul Leipzigului - la 
o aruncătură de băț de cartierul general al lui Markus Wolf. Care 
în momentul de față are un musafir, un anumit general GRU - 
Vasili Lisenko, de la spionajul militar. Probabil că pun la cale 
împreună o operaţiune majoră. Hai să mergem! 

Întoarse Ceaika pe potecă, intră în șosea și porni în direcţia pe 
care plecase Schneider mai devreme. În pădure era ger, iar 
Newman simţea frigul din ce în ce mai tare. 


24. 


„Cartierul londonez Soho nu s-a schimbat deloc”, își spuse 
Tweed în timp ce mergea pe stradă. Dar acum măcar se simţea 
în siguranţă. Nu avea niciun motiv să privească atent toți 
infirmii, gândindu-se că unul dintre ei ar putea fi un asasin 
dibaci. Se simţea bine înapoi, în liniștita Anglie. 

„Dar în curând, își zise el, odihna mea va lua sfârșit. Va trebui 
să mă întorc la agitația din Germania. Mintea omului este un 
instrument ciudat.” Pe tăblița de metal de la intrare era scris 
Portman, Agentie de detectivi. Etajul întăi. 

ÎI surprinse faptul că tăbliţa era curată și strălucitoare. Intră și 
începu să urce, privind lung grinzile de lemn vechi din casa 
scărilor. Puse o mână pe balustradă, dar și-o îndepărtă cu silă. 
Balustrada era unsuroasă. 

Pe partea exterioară a ușii închise era o plăcuţă identică cu 
cea de afară, minus referirea la palier. Bătu puternic de trei ori. 
Ușa se deschise repede, iar Tweed fu încă o dată surprins. Se 
aștepta la o persoană ștearsă și vicleană. 

— Domnul Portman? 

— Domnul Tweed? Vă mișcaţi repede. Mult mai repede decât 
majoritatea clienţilor mei, luaţi loc. Ei, cum vă pot ajuta eu pe 
cărările întortocheate din această vale a plângerii care este 
viaţa? 

Domnul Samuel Portman era un om mititel, cu o figură 
rotundă și jovială, de vreo patruzeci și cinci de ani, gras ca un 
fazan bine hrănit. Tweed se întrebă de ce i se părea că seamănă 
cu un fazan, apoi își aminti meniul cinei pe care o luase, cu o 
seară înainte, cu Diana. Costumul său albastru cu dungulițe 
subțiri nu era tocmai un Savile Row, dar era curat și călcat. La 
înfățișare semăna cu Pickwick?, deși nu purta ochelari. Tweed își 
scoase legitimaţia și i-o arătă. 

— Serviciul Special... 

— A, da? Secretara care a fixat întâlnirea nu mi-a spus. 

— Nu ne prea facem publicitate, zise Tweed, punându-și 
legitimaţia înapoi în buzunar, cu politeţea sa obișnuită. Paula 
Grey. Una dintre clientele dumneavoastră. Hawkswood 
Farmhouse, Norfolk. De ce v-a angajat? 

— Nu vă pot spune acest lucru. E confidenţial. Păstrarea 
secretului este pentru noi cheia succesului. 

— Gata, ţi-ai făcut numărul, nu mai am chef să-mi pierd 
timpul din cauza ta, zise Tweed pe un ton dur. Pot să te ridic și 
să ne continuăm discuţia la sediu. Investigația pe care o conduc 
este foarte serioasă, ar putea fi vorba despre teroriști. Nu te 
îngrijora pentru Paula, ea nu are nicio legătură. Hai să o luăm de 
la capăt. Când ai început să-l urmărești pe Hugh Grey? 

— Ei bine, având în vedere că sunteți de la Serviciul Special, 
bănuiesc că sunt nevoit să fac o excepţie. Cu toate acestea, vă 
atrag atenţia că mă puneti într-o situaţie neplăcută, foarte 
neplăcută... 

— Nouă nu ne plac teroriștii. Continuă, omule. 

— Acum ceva mai mult de doi ani a venit la mine. Era o zi 
fierbinte de august. La început n-am înţeles-o. Vedeţi... Portman 
ezită... Pe vremea aceea nu erau căsătoriţi. 

— Știu asta. Treci la subiect. 

— M-a rugat să îl urmăresc pe Hugh Grey și să o ţin la curent 
cu fiecare mișcare pe care o face. După spusele ei, suspecta că 
ar fi vorba despre o altă femeie. N-am reușit să găsesc nicio 
dovadă în sensul acesta. Călătorește mult peste hotare. De 
multe ori l-am văzut plecând de la Heathrow. De fiecare dată 
spre Germania. Nu mi-am permis să plec după el. Cheltuielile, 
știți... 


> Personaj principal din romanul The Pickwick Papers al lui Charles Dickens, un om 
simplu, cumsecade, plăcut. (n. trad.). 

— Era ușor de urmărit acest Hugh Grey? întrebă Tweed pe un 
ton neutru. 

— Nu, recunoscu jenat omuleţul. Paula Brent - numele ei 
dinainte de căsătorie - m-a sunat cu o zi înainte de una dintre 
plecările lui de la Hawkswood. Urma ca eu să plec a doua zi, să îl 
aștept la o intersecţie și să încep urmărirea. Și-a dat seama că 
sunt în spatele lui. A mers liniștit până la semaforul de lângă 
Much Hadham, a încetinit, apoi, când semaforul era pe galben, a 
țâșnit. Nu puteam să risc să continuu urmărirea trecând pe roșu. 
Dacă m-ar fi prins poliţia, mi-aș fi pierdut licenţa. Poliţia nu ne 
prea agreează. lar altă dată m-a urmărit e/pe mine până aici, în 
Soho. 

— Povestește-mi. 

— ÎI pierdusem. Tot la Much Hadham. Mă plimbam prin Londra 
și l-am văzut în oglinda retrovizoare. Nu mi-a venit să cred. De 
unde o fi învăţat să facă asta? E doar un agent de asigurări. 
Când am ajuns în Soho, era tot în spatele meu. 

— Așadar, știe cine ești? 

— Știe pe naiba. Portman privi superior. Am parcat mașina, 
apoi am intrat în biroul unui avocat, un prieten de-al meu. 

— Probabil că te-a așteptat. 

— Nu. Vedeţi, am o înțelegere cu acel avocat. Din când în 
când are nevoie de mine. Mi-am imaginat că aș putea avea 
probleme ca aceasta. Pe firma avocatului scrie Blenkinsop, 
Mahoney și Portman - celelalte nume sunt inventate de mine. 
Grey și-a imaginat că sunt avocat. Probabil că a fost foarte 
contrariat. 

— Ce te face să fii atât de sigur? 

— Individul a intrat în camera de primire și a întrebat-o pe 
fata de acolo. A spus că este de la Serviciul Special. 

Portman îl privi pe Tweed, urmărindu-i reacţia. 

— Ce tupeu, răspunse Tweed imediat, arătând indignarea de 
rigoare. Care e părerea ta despre Hugh Grey? 

— Plin de încredere. Așa cum trebuie să fie un tip de la 
asigurări, ca să aibă succes în ceea ce face. M-am întrebat dacă 
nu o fi amestecat în traficul de droguri și dacă fata, care mai 
târziu a devenit soţia lui, bănuia treaba asta. 

— De ce? 

— Călătoriile frecvente în străinătate. Felul în care își dădea 
seama când eram în urma lui, felul în care mă păcălea, felul în 

care s-a interesat de mine aici, în Soho. Îndemânarea aceasta, 
repetă Portman, nu mi-o pot explica. Ca să nu mai vorbim de 
„ochiul dracului”. Numai a asigurări nu seamănă. 

— Trebuie să o fi costat o avere pe soţia lui să te angajeze. 
Doi ani înseamnă mult. 

Tweed tatona, neștiind nici el exact ce caută. Portman își 
împreună cu zgomot palmele la ceafă, gest care îi aminti lui 
Tweed de Guy Dalby. 

— Era un coșmar, spuse el. De câte ori pleca de la Norfolk. 
Așa cum v-am povestit, de multe ori l-am pierdut. Mergeam cât 
puteam de repede la Heathrow, sperând să-l găsesc acolo, dar 
nu apărea niciodată la terminalul doi - sau nu l-am văzut eu. 

— L-ai mai urmărit și altundeva? Eventual prin ţară? întrebă 
Tweed pe un ton neutru. 

— Niciodată. Mereu la Heathrow - sau îl pierdeam. 

Aceasta însemna că Grey l-a văzut pe Portman și l-a evitat de 
fiecare dată când a mers în Park Crescent - sau la apartamentul 
din Cheyne Walk. Grey își cunoștea bine meseria. 

— Cum te plătește Paula Grey? întrebă Tweed. 

— Întotdeauna banii în mână - indiferent cât de mare e suma. 
E firesc în asemenea cazuri. Cecurile pot fi urmărite. Bănuiesc 
că are și ea afacerile ei. La urma urmei, o treime din populaţia 
din Norfolk e implicată în afaceri la negru... Se lovi cu palma 
peste gură. Acum chiar că am dat-o în bară. Portman se 
încruntă. Sunteţi un tip persuasiv - îi faceţi pe oameni să lase 
garda jos. 

— Lucrurile astea nu mă interesează. Ultima întrebare: Care e 
atitudinea Paulei Grey în momentul de față? 

— E în continuare îngrijorată de ceva. Dacă se poate, aș 
prefera să nu vorbesc despre asta. 

— E în regulă. Tweed se ridică să plece. Până în momentul 
acela, Portman fusese intrigat de ciudatul său vizitator. Dar era 
foarte probabil ca în curând să ajungă să-și pună întrebări în 
legătură cu Tweed. Și încă ceva, spuse Tweed în timp ce 
Portman îl conducea spre ușă. N-am fost niciodată aici. lar 
discuţia aceasta nu a avut loc. 

— Secret de stat? 

Tweed zâmbi. 

— Ei, bine... cel puţin, n-am zis-o eu. 

— Ai aflat ceva de la Portman? întrebă Monica, nerăbdătoare, 
când Tweed închise ușa cabinetului. 

— Nu sunt sigur. Doar că e ceva care lipsește. 

— Foarte bine, vorbește-mi cât mai pe ocolite. Asta înseamnă 
că ai o pistă clară, dar nu vrei să-mi spui. Vrei să-ţi pun 
impermeabilul în cuier? 

— Nu, mulțumesc. Trebuie să o iau pe Diana din apartamentul 
lui Newman și să mergem împreună în vizită la Harry Masterson. 
E la vila lui? 

— Da, l-am sunat, așa cum m-ai rugat. l-am spus că ar fi 
posibil să-l suni. Mi-a zis că va fi acolo toată ziua - lucrează la 
unul dintre portretele lui. Ce faci? 

Tweed luase un compas dintr-un dulap și stătea în faţa hărții 
de pe perete. Așeză vârful compasului pe Viena, apoi măsură 
distanţa pe șosea până la Lubeck. Repetă operaţia pentru Berna 
și Frankfurt, măsurând din nou distanțele până la Lubeck. Apoi 
se îndepărtă de hartă și lăsă compasul pe o masă. 

— Oricare dintre ei ar fi putut ajunge pe șosea. 

— Nu înțeleg. 

— După ce a doua blondă, Iris Hansen, a fost ucisă pe plaja 
din Travemunde, i-am sunat pe toţi șefii de sector. Niciunul nu 
era la sediu. Și nimeni nu știa unde sunt plecaţi. 

— E procedura normală atunci când securitatea e bună - și e 
destul de bună de când ai ales noua echipă. 

— Ai dreptate. Ar trebui să plec... 

— Sugerezi că unul dintre ei ar putea fi un maniac ucigaș? Ar 
fi groaznic pentru departament. 

— N-a fost prea bine nici pentru fetele care au fost 
măcelărite, replică Tweed, apoi ieși din cameră. 

e 

— Ce casă adorabilă. Viţa decorativă e superbă. 

Diana mergea alături de Tweed pe drumul de ţară către 
poarta casei lui Harry Masterson, de lângă Apfield. Soarele 
puternic strălucea pe un cer senin. În copacii din jur ciripeau 
păsărelele. Tweed privea grădina neîngrijită, cu gazonul netuns 
și trandafirii năpădiţi de buruieni. Pusese deja mâna pe poartă 
ca să o deschidă când își dădu seama că Diana se oprise, 
înghețată ca o statuie. 

Ridică privirea. Masterson apăruse în cadrul ușii, umplându-l 
cu trupul său mătăhălos. Tweed o privi pe Diana. Faţa ei era mai 
albă decât de obicei. 

— Ce s-a întâmplat? întrebă el. 

— De aici seamănă cu casa mamei mele din Devon. Avea 
numai patruzeci și doi de ani când a murit. Bănuiesc că 
asemănarea m-a șocat. Apoi exuberanţa îi reveni. Hai, Tweedy, 
să nu-l lăsăm să ne aștepte... 

Masterson, cu părul său negru lucind în soare, cobori pe 
poteca neîngrijită în întâmpinarea lor. Îmbrăcat cu o pereche de 
pantaloni largi și cu o cămașă descheiată la gât, avea în mână o 
pensulă pe care o mută în cealaltă mână. 

— Bine ai venit la Vila Paradis, Tweed. Cine este această 
apariţie încântătoare? În sfârșit, o zi perfectă... 

Îi strânse mâna Dianei, iar Tweed făcu prezentările. O 
avertizase dinainte în legătură cu ce urma să spună. 

— Ea e Diana Chadwick, nepoata unui vechi prieten. A venit în 
vacanţă la Londra. 

— Nepoată zici? Masterson îl înghionti prietenește pe Tweed. 
Hai, Tweed, parcă te descurcai mai bine. O privi și râse. Dacă ar 
fi să-l credem pe cuvânt, asta înseamnă că mai am o șansă. 
Poftiţi înăuntru. Doriţi ceva de băut? Unde naiba ţi-ai lăsat 
mașina, Tweed? Nu cred că aţi venit aici pe jos. 

— Am parcat la șosea. Nu eram sigur că nimeresc strada, 
minţi Tweed. 

De fapt, intenţionase să-și ia gazda prin surprindere. 
Masterson îi grăbi să intre, apucând-o pe Diana de braţ. „Nu 
pierde timpul”, își zise Tweed cu tristeţe. Privi cascada de flori 
purpurii de o parte și de alta a ușii de la intrare. Masterson privi 
înapoi, nelăsând să-i scape nimic. 

— E o chestie a naibii de bună căţărătoarea asta. N-are 
nevoie de niciun ajutor. Crește întruna, ca Topsy. Nu suport 
grădinăritul... 

— Am observat, răspunse sec Tweed. 

— Am să îi arăt Dianei casa, continuă Masterson entuziast. Tu 
ai mai fost pe aici, Tweed. Fă-te comod în sufragerie. Dacă vrei, 
pune-ţi ceva de băut. Ne întoarcem imediat... 

Îi făcu cu ochiul lui Tweed, în timp ce Diana își lăsă geanta pe 
o canapea din sufragerie. Mobila fină avea tapiţeria de creton 

brodat. Pernele erau împrăștiate la întâmplare, o parte din ele 
pe podea. 

Tweed așteptă până când cei doi urcară treptele în spirală ale 
scării care scârțâia. Va avea un semnal bun care să îl avertizeze 
când se întorc. Degetele sale agile deschiseră geanta Dianei și 
verificară cu grijă conţinutul. Niciun cec de călătorie, numai un 
teanc de bancnote îndoite. Numără banii. Două sute cincizeci de 
lire. Majoritatea în hârtii de douăzeci. Când o întâlnise la 
Heathrow, ea trecuse pe la oficiul de schimb al băncii Midland. 
Băgă bancnotele în portofel exact cum le găsise, apoi puse 
geanta înapoi pe canapea. 

Cu mâinile în buzunarele jachetei sport, se plimbă prin faţa 
rafturilor cu cărţi. Selecţia îl surprinse. Mai multe lucrări de Jung 
și Freud, romane de aventuri scrise de autori cunoscuţi, o 
colecție bogată de cărţi de călătorie despre Europa de Est - 
probabil, materialul documentar, presupuse el. 

Se aplecă să studieze colecţia de discuri a lui Masterson. Din 
nou, o gamă largă de gusturi. Stravinski, Beethoven, Chopin, 
Schubert și ceva muzică de dans, în mare parte tangouri. Pick- 
up-ul hi-fi, încorporat într-un corp de bibliotecă la nivelul capului, 
era un instrument scump. Auzindu-i în capătul scărilor, luă 
repede una dintre cărţile de călătorie. Când ei reapărură în 
cameră, discutând aprins și râzând de glumele lor, Tweed ședea 
într-un fotoliu. Diana se așeză pe canapea lână geantă. 
Masterson dispăru în bucătărie; Tweed auzi zgomotul unei uși 
de frigider, apoi gazda intră în cameră în pas de vals, ţinând cu 
graţie o sticlă. 

— Șampanie pentru trupe! Veniţi în bucătărie să vedeţi un 
expert la locul de muncă! 

II urmară în vreme ce el desfăcea staniolul. Tweed examină 
totul dintr-o privire. Rafturi și suprafeţe moderne, albastru 
închis. Nimic din mobila rustică preferată de Grey care căuta 
întotdeauna să fie la modă. Lui Harry Masterson nu-i păsa de 
așa ceva. 

Intr-o casetă de lemn compartimentată se afla o colecţie de 
cuțite. Tweed nu văzu nimic care să semene a cuţit de măcelar. 
Deasupra chiuvetei, pe perete, era un platou mare, rotund, de 
alamă (care ar fi trebuit de mult curăţat), semănând mai 
degrabă cu un scut medieval, cu un ornament în mijloc. 

— Voi lovi platoul acela de aramă chiar în centru, glumi 
Masterson, în timp ce desfăcea dopul sticlei, ţintind platoul cu 
el. Ținu sticla ca pe o pușcă, dopul sări și lovi ornamentul. Punct 
ochit - punct lovit! 

Ținu sticla deasupra unui vas de aluminiu așezat lângă trei 
pahare subţiri. Șampania care ieșea din sticlă curse în vas. 

— E unul dintre talentele mele, se umflă el în pene, turnând în 
pahare, pe care apoi le împărţi. 

— Un toast! Trebuie un toast! 

— Ei bine, pentru ce bem? întrebă Tweed. 

— Să fie blestemaţi toți dușmanii noștri! 

— Ce toast nostim, spuse Diana după ce bău. Mă gândesc 
deja la unul dintre dușmanii mei... 

— Cine e? întrebă Masterson, cuprinzând-o cu braţul peste 
mijloc în timp ce o conduse înapoi în living. 

— O femeie pe nume Ann Grayle. Era într-o vreme soţie de 
diplomat, zise ea, așezându-se pe canapea. Masterson se sprijini 
pe braţul canapelei, așezându-se lângă ea. Am cunoscut-o în 
Africa, în Kenya, acum vreo douăzeci de ani. 

— Kenya? Masterson părea intrigat. Acum douăzeci de ani de- 
abia își câștigase independenţa... 

— În 1963. Am fost acolo înainte să se întâmple asta, cum ar 
spune Ann Grayle, în vremurile bune de demult. Da, așa era. Tot 
timpul  petreceam. Vedeam răsăritul deasupra  tufișurilor. 
Cunoașteţți Kenya, domnule Masterson? 

— Harry. Pot să-ţi spun Diana? Am să o fac, oricum. Nu, n-am 
fost niciodată în Kenya. Dar mi s-ar fi potrivit de minune locurile 
acelea. Acum douăzeci de ani grei. Nu ești de aceeași părere, 
Tweed? 

— O, ba da, ai fi fost iadul pe pământ pentru femei, Harry. 

Tonul lui Tweed era caustic. Din fotoliul lui moale îi studia pe 
cei doi. Bărbia lui Masterson avea un aspect întunecat. Era clar 
că se bărbierise, dar deja arăta „umbra de la ora cinci”. 
Masterson își puse mâna mare pe genunchiul dezgolit și frumos 
al Dianei care stătea picior peste picior. 

— Ce-aţi zice de o plimbare la ţară? Aș putea pregăti repede 
ceva comestibil. lar pentru cină am putea merge într-un loc la 
nici cinci mile de aici. Au niște păstrăvi delicioși. 

— Cred că trebuie să ne întoarcem la Londra, spuse ea, 
ridicându-i mâna de pe genunchiul ei și așezându-i-o la loc pe 
piciorul lui. Am dreptate, Tweed? 

— Da, mă tem că da, oricum, mulţumiri pentru invitaţie. 

Masterson sări în picioare, apucă sticla și umplu din nou 
paharele. Îl privi pe Tweed. 

— Uite ce e. Vreau să vă ofer o ocazie rară - am să vă arăt 
picturile mele. Studioul e chiar alături. Cu faţa spre nord și tot 
tacâmul. Nu are multă lume ocazia să intre acolo, continuă el, în 
timp ce îi conducea. 

Studioul era plin de picturi în ulei, unele dintre ele așezate pe 
podea cu faţa în sus. Tweed o urmărea pe Diana, ţinând în mână 
paharul și pășind cu mare grijă printre picturi. Un șevalet mare, 
vechi, de lemn, era așezat la fereastră, dar pictura la care lucra 
Masterson era acoperită cu o pânză, așa că nu se putea vedea. 

— Staţi jos, îi invită Masterson. 

— Unde? întrebă Tweed. 

— lertaţi-mă. Un moment... 

Dădu la o parte grămezile de caiete de schițe de pe două 
scaune greoaie. Când se așezară, Tweed își zise că toată mobila 
din casă fusese fie primită de la rude, fie cumpărată la un preţ 
de nimic din Portobello Road. Mediul din școlile de stat - 
Masterson studiase la Winchester - îl făcea pe om indiferent la 
ce îl înconjoară. 

Ca un matador, gazda apucă pânza, se opri, apoi o smulse ca 
pe o capă. Tweed înțepeni, holbându-se la portretul expus. Un 
cap cu privirea aţintită undeva în spaţiu. Nu era un bust, era 
doar un cap, straniu de viu. Ochii îl priveau pe Tweed cu o 
intensitate extraordinară, o răceală care îi dădea fiori. In spatele 
lui, un val imens stătea să se spargă, cu spuma învolburându-se 
pe creastă. Era un portret al lui Hugh Grey. 

— Nu e cine știe ce, dar e făcut de mine, glumi Masterson. 

— İl găsesc remarcabil, spuse Tweed captivat. 

— Următorul vine imediat... 

Smulse pictura fără ramă de pe șevalet, o sprijini de un 
perete, luă o altă pictură, acoperită și ea cu o pânză. Dură puţin 
până o așeză și înlătură pânza, cu spatele la ei, ca să nu se 
vadă. Apoi se dădu în lături. 

De această dată, Tweed era pregătit și aștepta relaxat, cu 
mâinile așezate în poală. Guy Dalby. Un semiprofil, din nou doar 

capul, suspendat într-o ceață, genul de ceaţă pe care Tweed o 
asocia cu Norfolkul. Mai mult o stafie decât un om, dar 
inconfundabil în asemănarea lui. O expresie diabolic de 
inteligentă, dar exagerată, ceea ce îl făcea și mai expresiv, 
aproape viu. 

Părul era lung la spate, iar expresia era saturniană. 
Mulţumirea de sine radia prin toţi porii. Diabolic. Acesta era 
cuvântul care îi trecu prin minte. lar singurul ochi vizibil, cel 
stâng, privea prin Tweed. 

— Chiar așa îţi vezi colegii? întrebă Tweed. 

Masterson ridică din umeri. 

— Ştii, nu sunt Gauguin, credeam că ţi-ai dat seama până 
acum. O fac doar din distracţie. Următorul. 

Tweed o auzi pe Diana înăbușindu-și o exclamaţie. Un alt cap 
suspendat în spaţiu, dacă l-ar fi putut numi „cap”. Un craniu se 
holba la Tweed, rânjind, cu ochii albaștri înfundați în orbile. In 
spate, un cer scandinav de o claritate extraordinară. Dar era 
Erich Lindemann. Piele și oase. 

— Un pește înghețat, comentă Masterson. 

— Portretiștii își fac întotdeauna și un autoportret, comentă 
Tweed. Pe care mi-ar plăcea să-l văd. 

— Nu e gata. 

Masterson, suspicios și aspru, devenise anormal de defensiv. 

— Totuși, aș vrea să-l văd. 

— Nu scapi nicio ocazie, nu-i așa? Dacă trebuie... 

— Trebuie. 

Masterson repetă pantomima anterioară, dar cu gesturi 
grăbite. Ascunse tabloul până când îl fixă pe șevalet, apoi se 
dădu în lături. 

Un al patrulea cap, semiprofil ca și portretul lui Dalby, pe 
fondul unui soare puternic, galben. Singurul ochi care se vedea 
era cinic, neîncrezător. Sub nasul drept, gura zâmbea senzual. 

Lui Tweed îi amintea de un satir. Ce îl impresiona cel mai tare 
era senzaţia de energie fizică brută a tabloului, amplificată de 
soarele radiind căldură și lumină. 

— Destul de jalnic, comentă Masterson. 

— Nicio legătură cu marea, zise Tweed. 

— Ai remarcat? Valul din spatele lui Hugh Grey, fundalul cu 
ceaţă de mare al lui Guy Dalby. Oameni de mare. Să fie 
sănătoși. 

— Nu te atrag deloc plimbările cu barca? insinuă Tweed. 

— O, Doamne, nu! Marea nu stă locului niciodată. Prefer 
uscatul la orice oră. Mai beţi ceva? 

— Nu, mulţumesc. Vom pleca în curând. 

O privi pe Diana, care se uita împrejur prin studio. Ea se 
încruntă și dădu ușor din cap, un gest pe care Masterson Îl 
observă. Râse... 

— i se pare o cocină, nu-i așa? 

— Ai nevoie de o femeie bună care să aibă grijă de tine, spuse 
ea. 

— Aș prefera una rea. Râse din nou. Te oferi? 

— Nu prea. Sunt o gospodină fără speranţe, se eschivă ea, 
apoi își luă geanta și se duse la toaletă. 

Pentru prima dată, Tweed și Masterson rămaseră singuri. 
Gazda îl înghionti ușor pe Tweed. 

— Exact ce îţi trebuie, ca să îţi luminezi viața. O femeie rea. E 
făcută ca să comande. 

— La drept vorbind, e destul de secretoasă, Harry. 

— Cu atât mai bine. Masterson zâmbi cinic. Ai zis că ţi-e 
nepoată. E prea în vârstă și tu ești prea tânăr. Aţi face o echipă 
bună. Mai gândește-te... 

Când Diana se întoarse, Tweed spuse că ar vrea și el să 
meargă până la toaletă. Îi lăsă singuri câteva minute, gândindu- 
se la ce văzuse. Când se întoarse, Diana era în picioare, fuma o 
țigară din portțigaretul ei lung de fildeș și se plimba încet prin 
cameră. Masterson ședea pe canapea. 

— Ţine minte ce ţi-am spus, îi aminti el lui Tweed în timp ce îi 
conducea spre poarta grădinii. 

Era încă la poartă când Tweed trecu încet cu mașina pe lângă 
vilă. 

— Ai greșit drumul spre Londra! strigă el. 

— Merg cu Diana să-i arăt golful, strigă Tweed în spate. La 
revedere... 

Diana privi peste umăr și îi făcu cu mâna prin geamul din 
spate al Cortinei. Apoi scutură ţigara în scrumieră și privi în față. 

— E amuzant, zise ea. 

— Ce anume? 

— Când m-am uitat în spate, părea furios, avea o figură 
sinistră. Când era la etaj, a încercat să-mi facă avansuri. L-am 
sfătuit să se maturizeze. 

— Ăsta e Harry, răspunse Tweed, apoi își continuă încet 
drumul, privind spre dreapta. 

După câteva minute încetini și mai mult, apoi se opri. 
Mergeau spre Bosham, iar printre copaci văzu o pădure de 
catarge. Țara navigatorilor. Ridică piciorul de pe frână și făcu la 
dreapta pe un drum bine bătătorit, oprindu-se lângă un 
debarcader de pe malul apei. Un iaht mare, asemănător cu 
Sudwind, era ancorat într-o parte. Nimeni împrejur. Tweed se 
uită la ceas. Exact șapte minute de la vila lui Masterson. 

— E însurat? întrebă Diana. 

— A fost, mai demult. Acum are un harem. Una - o frumuseţe 
cunoscută, o alta deţine o reţea de saloane de coafor, o alta 
este Sloane Ranger. Sunt fete... 

— Am auzit de ele. Se distrează. Asta îl face competitiv. 

Spre surprinderea sa, Tweed simţi o umbră de gelozie. 
Probabil că aceasta i se citi pe chip. Ea dădu din mâna. 

— Glumeam. E din cauza șampaniei - mă face să dau din 
mine ce e mai rău. 

Tweed se dădu jos din mașină, sări vioi de pe chei pe puntea 
iahtului și începu să se învârtă de colo până colo. Aruncă o 
privire către proră. După toate aparențele, vasul avea o timonă 
nouă. Se reîntoarse în mașină. Pe coca iahtului era scris numele 
Nocturne. 

Întoarse mașina spre cărarea care ducea către autostradă, 
apoi se îndepărtă de căsuţa lui Masterson, pentru a se 
reîntoarce la Londra pe o altă rută. Soarele strecura printre 
copaci raze pe care apa albastră le reflecta. 

— Ce impresie ţi-a făcut Masterson? 

— Acum trebuie să-mi dau raportul? Un bărbat al mai multor 
femei, după cum ai spus chiar tu. Dar, în spatele acestei 
aparenţe ușuratice, am intuit o personalitate neîndurătoare. 
Dacă vrea ceva, nu lasă nimic să-i stea în cale. Ceea ce probabil 
că le face pe femei să se simtă atrase de el. Picturile lui mi s-au 
părut oribile. Parcă ar fi tablouri făcute de un nebun. 

— Aceia sunt bărbaţii cu care te vei întâlni... 

— Pe unul dintre ei nu sunt prea nerăbdătoare să-l văd. 

Nu spuse însă pe care dintre ei. 

25. 


Înainte de a urca pe iahtul lui Ann Grayle, Kuhlmann își 
aruncă trabucul în apă. N-ar fi făcut acest lucru pentru nimeni 
altcineva, dar aflase că impozanta englezoaică nu îi apreciază 
trabucurile. 

Ea ședea în șezlongul său de pe punte, alături de Ben Tolliver, 
proprietarul unei mici ambarcaţiuni, care avea grijă de iaht. Un 
om de vreo șaizeci de ani, subţire și înalt, cu pielea tăbăcită; îl 
fixa pe neamţ cu privirea pe sub sprâncenele lui albe și 
stufoase. Kuhlmann se apropie, cu servieta sub braţ. 

— O cafea, domnule Kuhlmann? întrebă Grayle, cu cea mai 
afectată dintre intonaţiile sale. Neagră? Fără zahăr? 

— Ar fi binevenită, îi răspunse el în engleză. 

— Ben, ocupă-te, te rog. 

Tolliver se ridică de pe scaun și dispăru pe scara care ducea 
în cabină. Ea făcu un gest către scaunul rămas liber și Kuhlmann 
se așeză, aruncând o privire fugară spre picioarele ei 
încrucișate. O femeie atrăgătoare. Să fie oare Tolliver, fostul 
proprietar al unei plantaţii din Ceylon - astăzi, Sri Lanka - iubitul 
ei? Se îndoia. Și-ar fi putut permite mai mult. 

— Sunteţi sigură că blondul înalt pe care l-aţi văzut pe iahtul 
domnișoarei Chadwick... 

— Al doctorului Berlin, îl corectă ea. 

— După cum spuneţi. Bărbatul acela blond era același cu 
individul cu rucsac pe care l-aţi văzut mai târziu aici, în port? 

— Cu siguranţă. Tonul ei era incisiv. Eu nu fac greșeli. M-am 
antrenat să rețin chipurile oamenilor și numele lor. Când lucrezi 
în diplomaţie, nu-ţi poţi permite să uiţi. Te întâlnești cu cei mai 
diferiți oameni și este foarte important să știi cine sunt. Aţi 
reușit să faceţi portretul robot din descrierea pe care i-am făcut- 
o desenatorului din secţia locală de poliţie? 

Kuhlmann scoase din servietă un afiș tipărit pe care i-l 
înmână. Ea privi fotografia sub care scria în germană Kurt 
Franck. Căutat în legătură cu crima comisă asupra lui Iris 
Hansen. 

— Este mai bună decât schița desenatorului, hotărî ea. 

— Seamănă suficient de bine cu Franck? Afișul se află acum în 
fiecare secție de poliție din Germania de Nord, inclusiv în cea de 
aici, de la colțul debarcaderului cu St-Lorenzstrasse. 

— Asemănarea este perfectă. 

li înapoie afișul în timp ce Tolliver apăru cu o tavă pe care se 
aflau cafeaua, trei cești cu farfurioare, lapte și zahăr. Serviciul 
de porțelan era Meissen. Doar lucruri de calitate pentru Ann 
Grayle. Tolliver turnă cafeaua. 

— Partea ciudată, comentă Kuhlmann, în timp ce Tolliver își 
trase un alt scaun și li se alătură, este faptul că nu am mai mulţi 
suspecți... 

— Atunci e clar, criminalul lipsește, îi zise ea. Aflaţi cine a fost 
aici și acum nu este. Face-ţi o listă. S-ar putea ca ucigașul să fie 
pe ea. 

— Foarte înțelept, dar e o treabă complicată. Vreun candidat? 

— Vreţi să mă joc de-a ghicitul? 

— li cunoașteți pe vizitatorii portului mult mai bine decât îi voi 
ști eu vreodată, zise Kuhlmann. În plus, aveţi mult spirit de 
observaţie. Nu vă scapă prea multe. 

— Calule, mănânci ovăz? Trebuie să fie neapărat un turist? 
Cineva aflat în trecere? 

— Dar veţi lua acest lucru în considerare? 

— Tocmai a spus că nu știe, interveni Tolliver brutal. 

— Vă las să vă gândiţi, zise Kuhlmann, ignorându-l pe celălalt 
bărbat, de care nu îi plăcea. 

Era un prostănac, genul de tip care petrecuse ani de zile în 
Kenya, făcând pe durul cu băștinașii. Se distra văzând cum îl 
face Grayle să-i mănânce din palmă. Să fie boieroaica bine 
servită. 

— Ben, zise Grayle pe un ton autoritar. Du-te și adu-mi pentru 
prânz cârnaţi nemţești. Știi soiul care-mi place. Fără înlocuitori. 

— Vrei să spui acum? 

— Sigur că da. Sunt convinsă că știi ce devreme îmi iau 
prânzul. 

Tolliver se ridică de pe scaun, își verifică banii din portofelul 
aflat în buzunarul de la spate și se îndepărtă fără să scoată un 
cuvânt. 

— N-ar fi trebuit să fie obraznic cu dumneavoastră. Bătrân 
stupid. 

— Vă ajută să conduceţi iahtul când navigaţi spre Mediterana? 

— Nu, are propria sa ambarcaţiune, cu motorul cârpit cu 
bucăţi de sârmă. Are doi fii, ei mă ajută să navighez. O să fii 
surprins, domnule Kuhlmann. Sunt în stare să conduc singură 
acest vaporaș. Am uneori nevoie de cineva care să mă ajute. 
Acum, că l-am trimis pe Ben, putem sta de vorbă. 

— Dacă ţin bine minte, aţi spus că, dacă îl prindem pe Kurt 
Franck, aţi accepta să-l identificați. 

— Cât ai clipi. Nu mi-e frică de el. Cunosc genul. Probabil că 
trăiește pe spinarea femeilor. Ceea ce obișnuim să numim 
gigolo. 

— Și mi s-a părut că vreţi să-mi mai spuneţi ceva? 

— Da. Aţi zis că nu aveţi alţi suspecți. Eu v-am sugerat că 
ucigașul e deocamdată absent. Doctorul Berlin a dispărut din 
nou. 

— Și? 

— Este o persoană plină de vicii. În plus, e arogant. Nu este 
nicidecum filantropul care vrea să pară. Așteptam într-o zi la 
trecerea de pietoni. Semaforul urma să dea drum liber 
mașinilor. Mercedes-ul lui se oprise. Atunci, a coborât geamul 
din spate și l-am văzut privindu-mă fix, din spatele ochelarilor 
fumurii. L-am auzit clar, spunându-i șoferului în germană: 
„Pornește.” Afurisitul, aproape că m-a lovit. 

— Interesant, zise Kuhlmann, ridicându-se. Mulţumesc pentru 
cafea. Trebuie să plec. 

Era pe cale să traverseze pasarela când ea îl strigă: 

— Domnule Kuhlmann, data viitoare când vii, dacă ai chef, 
poţi să-ți fumezi trabucul. 

— De ce spuneţi asta? Credeam că vă displace. 

— Pentru că sunteţi un gentleman. Nu sunt prea mulţi în zilele 
noastre. 

Kuhlmann făcu drumul întors de-a lungul debarcaderului. Își 
spuse că nu-i va putea înțelege niciodată pe englezi. Poate 
pentru că erau înconjurați din toate părțile de apă. 

e 

— Unul dintre cei trei grăniceri din postul de observaţie a 
cedat, îl informă Wolf pe Lisenko. Spera să obţină mai mult 
decât colegii lui, la rândul lor plătiţi, și pe asta am mizat. 

— Și? 

— Erau mituiţi. Cu aur. Nicio descriere a agentului inamic care 
a făcut acest lucru. Purta o cască pe cap, era înalt și subţire. Și- 

au trimis unul dintre agenţii BND înăuntru. S-ar putea să fie 
Newman, poza i-a fost răspândită peste tot. 

— Așadar, am făcut tot ce se putea? 

— Eu nu. Wolf se manifesta în deplinătatea forţei sale, 
asemeni unui buldog uriaș care a adulmecat o urmă. Am dispus 
interogarea echipei din Poliţia de Frontieră, care a fost de 
serviciu în acea noapte și în acea zonă. Fiecare om va fi supus 
unei cercetări foarte atente. 

e 

Karl Schneider de la Poliția de Frontieră stătea la 
Wernigerode; era foarte prost dispus. Motivul îl constituia soția 
lui, Alma, care nu înceta să se ia de el. Stătea într-un pat din 
apartamentul micuț pe care îl aveau într-un bloc imens de 
beton. 

— De ce mă trezești? Am lucrat toată noaptea, vacă proastă... 

— Nu mă face pe mine vacă. Ar trebui să dai imediat raportul 
despre întâlnirea cu cei doi din pădure. Imediat! Mă auzi? 

— Și ce vrei să fac? Te aude tot blocul. Acum n-am să mai pot 
adormi... 

Se dădu jos din pat, își pipăi barba aspră, nerasă și porni spre 
toaletă. Ea îi blocă drumul. Era o femeie de vreo patruzeci de 
ani, cu o faţă uscăţivă și cu mâini ca niște gheare. El se opri, 
privind fix la ea. 

— Nu te duci la baie până când nu telefonezi și raportezi ce s- 
a întâmplat. 

— Îmi plesnește vezica! 

— Las-o să plesnească! Doar la asta este bună. Mai întâi, 
trebuie să dai raportul. S-ar putea să-i fi prins altcineva între 
timp. 

— Cum, adică, să-i prindă? Erau de la Poliţia Fluvială. Mi-au 
arătat actele... 

— De la Poliţia Fluvială! Pe o rază de patru mile nu există 
niciun râu. Tu nu gândești niciodată? Ai să-ţi pierzi și pensia, să 
știi. Și eu ce-am să mă fac, dacă pățești ceva într-un accident? 
Rămân fără niciun ban. La mine nu te gândești niciodată, numai 
la tine. Sau dai acum raportul despre cei doi, sau îţi faci singur 
micul dejun. Și prânzul. Și cina. Eu... 

— Foarte bine. Du-te din calea mea, femeie. 

Karl Schneider luă două hotărâri în timp ce se îndrepta, în 
pijama, spre telefonul din sufrageria - salon - și bucătărie. Va da 

raportul superiorilor săi ca să o liniștească pe Alma și cu prima 
ocazie va ceda avansurilor pe care i le făcuse în camera 
administrativă dactilografa aceea cu pieptul mare și buze roșii. 

e 

— Curând. Nu încă, dar curând... 

Erwin Munzel, alias Kurt Franck, vorbea cu voce tare, deși era 
singur în podul unui hambar de pe insula Fehmarn. Işi privea 
lung imaginea din oglindă. Mustaţa blondă pe care și-o lăsase îi 
acoperea buza de sus și cobora până la colţurile gurii. Barba 
blondă îi ascundea bărbia. La spate, părul îi acoperea gâtul. 
Arăta aproape ca un hippie. Dar ar fi fost o greșeală să-l crezi 
așa ceva. Poliţia vest-germană nu-i prea agrea pe indivizii 
hippie. 

Hambarul cu acoperiș ascuţit era pe un câmp, la o jumătate 
de milă de cătunul Burg, cel mai important pâlc de case de pe 
insula pustie din Marea Baltică. Munzel nu se dusese prea 
aproape de căsuţa din Burg pe care o folosise în vizita sa 
anterioară. Hambarul era mult mai izolat; îi aparţinea lui Martin 
Vollmer și făcea parte dintr-o mică fermă. Nici măcar locuitorii 
Burgului nu treceau pe acolo niciodată. 

In cele două săptămâni în care Munzel își lăsase mustaţa și 
barba, dusese o viață aspră, mâncând carne din conserve și 
bând cafeaua pe care și-o prepara la o spirtieră în pod. Podeaua 
era acoperită cu un strat subţire de paie, și noaptea folosea un 
sac de dormit. Singura cale de acces în pod era o scară înaltă pe 
care o trăsese după el când intrase pentru prima dată în 
ascunzătoare. 

Munzel se retrăsese în refugiul său după ce îi telefonase la 
Altona lui Vollmer, din Hamburg. Urmase și de data aceasta 
instrucțiunile șefului său. Să-ţi stergi de două ori urmele. Poliţia 
nu s-ar fi gândit că a luat trenul din Hamburg înapoi la Lubeck și 
apoi spre Puttgarden. 

Munzel nu era deloc sigur că aveau semnalmentele lui. Totul 
depindea de măsura în care Newman sau Tweed îl 
recunoscuseră în timpul tentativei sale de a-l ucide pe Tweed în 
Kolk. Nu risca niciodată să fii recunoscut. Se privi în oglindă din 
diferite unghiuri. După câteva zile urma să devină de 
nerecunoscut. Atunci va putea să se miște prin lume și să-l sune 
pe Vollmer pentru noutăţi. 

Când îl sunase pe acesta din Hamburg, omul său de legătură 
de la Altona îi trimisese un mesaj de la Wolf. „Căpitanul se va 
întoarce. Atunci vă veţi putea întâlni...” 

„Căpitanul” era numele conspirativ pentru Tweed. Dumnezeu 
știa de ce Wolf era atât de convins că Tweed se va reîntoarce. 
Dar Munzel știa că Wolf făcuse un studiu special asupra 
englezului; lucrase chiar la un dosar voluminos în care îi 
înregistrase descrierea, obiceiurile și gusturile. Unele informații 
îl uimiseră pe Munzel când citise dosarul, înainte de a pleca în 
Vest. De parcă Wolf ar fi avut pe cineva care l-ar fi urmărit tot 
timpul pe Tweed prin Londra... 

Munzel abandonă aceste gânduri. Era un subiect prea 
periculos, chiar și pentru a medita la el. Lăsă oglinda jos, își 
mângâie la spate părul care îi cădea pe ceafă. Mai avea de 
așteptat numai câteva zile... 

e 

— Acum, ca de obicei, ne aşteptăm la ce e mai rău, Îi zise 
Falken. 

— De ce spui tocmai acum acest lucru? îl întrebă Newman. 

Inainte de a pleca spre Leipzig, Falken îi condusese, pe el și 
pe Gerda, în cel mai ciudat dintre locurile unde ar fi putut face 
un popas. Străbătuseră un drum lung în mașină, parțial în timpul 
zilei. Apoi Falken ieșise de pe autostradă, coborând pe un drum 
care mergea de-a lungul unui mic canal. Opriseră mașina și 
coborâseră lângă casa paznicului ecluzei, o clădire urâtă, de 
cărămidă, cu un etaj. 

Din spatele ușii grele, de lemn, pe care Falken o deschisese 
cu o cheie mare, Newman simţi un miros greu și rânced. Intrară 
direct în salonul care era parțial mobilat cu scaune ieftine de 
lemn. In centru se afla o masă de lemn, iar pe pereţi erau 
tablouri înrămate reprezentând diverse canale. 

— Trebuie să camuflăm imediat mașina, spuse Gerda. Este în 
regulă, domnule Thorn, mai zise ea, adresându-i-se lui Newman. 
Josef și cu mine vom face lucrul acesta. N-aţi vrea să faceți 
focul? 

Cei doi plecară, și el auzi mașina pornind. Apoi ridică un ziar 
din Leipzig, aruncat pe o canapea cu tapițeria ruptă la un capăt. 
Desprinzându-i paginile, observă că era datat cu o săptămână în 
urmă; le făcu ghemotoc, apoi le aruncă într-un șemineu afumat 
de cărămidă. Pentru a le da foc, folosi bricheta grosolană 

fabricată în Karlmarxstadt, locul unde se presupunea că se 
născuse. Își dădu seama că are nevoie de un vătrai pentru a 
împiedica focul să se întindă în afara șemineului și începu să 
exploreze. 

În spatele ferestrelor, ecluza cu acţionare manuală era 
închisă. Apa întunecată era proaspătă, fără urmă de gunoaie. 
Din salon se ieșea printr-o bucătărie de modă veche în care se 
afla o plită de fier pentru gătit. Era evidentă absenţa oricărui 
confort modem. 

Prin fereastra ușor aburită văzu limpede peisajul: câmpuri 
acoperite de culturi și autostrada înălțată, undeva departe. O 
altă ușă ducea către dormitorul cu un pat mare, dublu și tăblie 
neagră. Locul era deprimant, dar observă un trabuc stins într-o 
farfurie mirositoare, semn că cineva trecuse pe-acolo nu de 
mult. 

Se înapoie în salon, unde o găsi pe Gerda, care tocmai își 
scotea basmaua, în timp ce Falken se ocupa de foc. Părul ei era 
roșcat și moale. Ochii albaștri îl priviră oarecum provocator. Nu 
folosea farduri, dar era mult mai atrăgătoare decât i se păruse 
la început. Amândoi se mișcau foarte silențios. Nu îi auzise 
întorcându-se. 

— Vrei să vezi cum am ascuns mașina, domnule Thorn? Vino 
până la ușă... 

La capătul potecii, la câteva sute de iarzi de clădire, era ceva 
mare, acoperit cu o prelată imensă. Dinspre autostradă, de sub 
prelată, se vedea partea din faţă a unui tractor. 

— Ceaika se află în spatele tractorului, îi explică Gerda. 
Oricine privește dinspre autostradă se va gândi că este un 
tractor mare, de fermă. 

— Inteligent. 

— Trebuie să fim atenţi la toate, domnule Thorn, din clipa în 
care ne trezim și până adormim. Și numai unul dintre noi va 
dormi, ceilalți doi vor rămâne treji, de gardă. Nu trebuie să ne 
relaxăm nicio clipă. Trebuie să fii puternic pentru munca asta. 
Aici. 

Se bătu cu palma peste fruntea frumos modelată și se 
întoarse în casă. Sub braţ avea un vindiac. Newman făcu un 
semn spre el. 

— Ai luat Uzi-ul cu tine. 

— Da, desigur. 

Desfăcu vindiacul împăturit și scoase din el arma automată, 
îndreptând-o către perete. El făcu un gest pentru a o lua, iar ea 
ezită. 

— Ştii să foloseşti un Uzi? Are o viteză de tragere foarte mare. 
Trebuie să ai un control foarte bun asupra ei. 

— Sunt antrenat. 

Cântări arma în mână în timp ce ea scoase trei obiecte 
metalice din buzunarul vindiacului. Încărcătoare de rezervă. El 
descărcă arma pe care o ţinea, apoi puse la loc încărcătorul și 
îndreptă arma către zid. 

— Da, recunoscu ea. Te pricepi. E bine. Poate va fi nevoie săo 
folosești. Dar numai atunci când nu avem de ales. Contăm 
foarte mult pe discreție, pe faptul că trebuie să ne mișcăm fără 
ca polițiștii să-și dea seama că existăm... 

— Vino încoace, prietene, îl strigă Falken, care ședea la masă. 
Avem multă treabă de făcut. 

— Eu am să fac niște cafea și ceva de mâncare, zise Gerda, 
lăsând pe podea Uzi-ul împachetat în vindiac. 

Luă de pe fotoliul, cu un singur braț, o pernă pe care o puse 
deasupra vindiacului. 

— Nu e periculos să lași arma pe jos? întrebă Newman. 

— În cazul unei razii, explică ea, este ultimul loc unde s-ar 
aștepta să găsească o armă. Din buzunarele largi ale hainei 
verzi de catifea reiată scoase mai multe pachete. Cafea, repetă 
ea, dar va trebui să o facem cu lapte praf. Lichidele sunt 
înșelătoare, se pot scurge. 

— Uite binoclul, zise Falken, întinzându-i instrumentul pe care 
și-l scosese de la gât. Cât timp te îngrijești de stomacurile 
noastre, supraveghează și strada. 

— Nu crezi că binoclul ar putea trezi suspiciuni dacă ne 
oprește cineva? întrebă Newman, așezându-se la masă alături 
de Falken. 

— De ce? Sunt membru al Serviciului pentru Protecţia 
Cuiburilor de Păsări. În ce constă echipamentul numărul unu în 
meseria mea? În binoclu, ca să observ păsările de la depărtare. 

— Desigur. 

— După cum spuneam mai devreme, trebuie să ne așteptăm 
la ce e mai rău. Ai fotografiile tale suplimentare de care a spus 
Toll că se va ocupa? 

— Da, în pantoful drept... 

— Dă-mi-le. 

— Și care este acel „cel mai râu lucru” la care ne așteptam? îl 
întrebă Newman, întinzându-i pantoful. 

— Ca Schneider să fi raportat că ne-a întâlnit ieri noapte în 
pădure. Poate că nu a făcut-o, dar nu ne putem asuma riscul. 
Dacă e așa, ei îl vor căuta pe Albert Thorn de la Politia Fluvială. 
Ei bine, eu sunt magician. Zâmbi cu subiînţeles. Vei deveni Emil 
Clasen, de la Poliţia de Frontieră. 

— Poliţia de Frontieră? întrebă Newman pe un ton 
neîncrezător. 

— Este o dublă cacialma. Se așteaptă să fii orice, numai 
membru al Poliţiei de Frontieră nu. Și mai există un motiv, pe 
care ţi-l voi explica mai târziu. 

Falken desfăcu un săculeț din piele de căprioară, din care 
scoase o mulţime de obiecte metalice delicate. Alese o pensetă, 
ținând în cealaltă mână pantoful pe care îl puse în lumină. 

— Cred că le-am văzut. Foarte dibaci ascunse. 

Introduse cu atenţie penseta într-o crăpătură din talpa groasă 
a pantofului lui Newman, de unde extrase fotografiile, ţinându-le 
de un capăt. Incepu să le studieze. 

— La ce-ţi folosește penseta? îl întrebă Newman. 

— Face parte din echipamentul de bază, ca și binoclul. Le 
folosesc ca să pot extrage un mărăcine sau orice altceva mi-a 
intrat în picior sau, să zicem, într-unul din cuiburile păsărilor 
mele. Ultima oară am folosit-o pe o specie rară de gâscă. 

— Și cui îi aparține clădirea aceasta? 

— Paznicului ecluzei. Să-i spunem Norbert. Un bărbat în 
vârstă de aproape șaptezeci de ani. În timpul războiului a 
devenit antinazist. Acum este anticomunist. Spune că nu e nicio 
diferență. Și unii, și alţii au poliţia lor secretă. Și unii, și alţii 
îndobitocesc tinerii pentru a-și continua cu ajutorul lor mișcarea. 
Și unii, și alţii au lagăre de concentrare pentru opozanți. Rușii 
numesc asta Gulag. Pentru unii oameni nu există dreptate pe 
lume. Un asemenea om este Norbert, care are grijă de ecluze. 

— El unde este acum? 

— Probabil că în apartamentul lui, într-unul din blocurile 
acelea monstruoase. Acest canal e folosit ocazional pentru 
transportul de cărbuni cu barje mici. Are un orar. Este aici să 
deschidă ecluza de două ori pe săptămână. Rămânem aici 

patruzeci și opt de ore și plecăm înainte ca Norbert să se 
întoarcă. Am o înţelegere cu el... 

— Acest Norbert fumează trabuc? 

— Ai spirit de observaţie. Da. Și acum, fotografiile. Presupun 
că sunt făcute înainte să-ţi schimbi înfățișarea? 

— Da... 

— Nu-mi spune în ce fel ţi-a fost schimbată. În caz că sunt 
prins și interogat după ce pleci de aici și ajungi în libertate. 
Aruncă o privire spre Newman și apoi înapoi la fotografii. Nu 
contează, oricum, sunt mișcate, presupun că în mod voit. Îți 
seamănă destul. O asemănare prea mare e întotdeauna ceva 
care atrage atenția. 

— La ce le folosești? 

— La asta, zise Falken, scoțând un act din buzunar. Un permis 
de trecere pentru Poliţia de Frontieră. Am pregătit și lipiciul 
folosit de cei care fac aceste acte. 

Luă de pe masă o sticluță. 

— Cum naiba ai obţinut asta? Și actul? 

— Să spunem că niște prieteni ai prietenilor mei se află într- 
un anumit centru de documentare. 

Puse una dintre fotografii pe o cutiuţă gradată, verificându-i 
dimensiunile. Cu un creion marcă fotografiile pe verso și le 
ajustă, folosind o forfecuță foarte încovoiată, scoasă, de 
asemenea, din punga de piele. 

— Pun prea multe întrebări, bănui Newman. 

— Da, zâmbi Falken, fără să se oprească din lucru. Și probabil 
că ai observat că nu-ți răspund la prea multe. Dar un lucru am 
să-ți spun: poimâine pornim spre Leipzig. Pregătește-te. 

e 

— Continuăm, îi spuse Wolf lui Lisenko, așezat vizavi de el, de 
cealaltă parte a mesei de lucru. Acum am nevoie de scaunul 
acela. Te poți așeza pe scaunul secretarei mele de aici, în 
spatele maşinii de scris. 

— De ce naiba aș face-o? 

— Incearcă să arăţi ca unul dintre subalternii mei, continuă 
Wolf. Tocmai mi-au spus la telefon că avem un musafir. Un 
anume Karl Schneider, membru al Poliţiei de Frontieră. Tocmai a 
venit să mă vadă, la cererea mea. 

— Ei și? 

— Germana ta s-a îmbunătăţit. Schneider a raportat 
superiorilor că s-a întâlnit cu doi oameni în zona în care un 
agent din Vest a traversat graniţa. 

— Ar putea fi o acţiune cu risc mare... 

— In noaptea în care a avut loc traversarea? Schneider i-a 
întâlnit pe cei doi în jurul orei unu dimineaţa. Se potrivește și 
timpul. Vom vedea ce are de spus. Am să investighez orice 
indiciu, oricât de neînsemnat. Și acum, scaunul... 

Se auzi o bătaie timidă la ușă. Lisenko sări în picioare, se duse 
repede la scaunul dactilografei și se așeză. Deschise un carnețel 
de pe birou și fu bucuros că e în haine civile. Wolf strigă „Intră”. 
Își studie musafirul care purta uniforma Poliţiei de Frontieră și o 
șapcă sub braţ. 

— Te rog, așază-te, zise Wolf amabil, făcând un semn către 
scaunul liber. 

Il privi pe Schneider cum se duce nervos la scaun și se așază. 
Acesta lăsă șapca în poală și începu să se joace cu ea. „Are ochi 
de vulpe, observă Wolf. E un om ambițios”, își spuse el. Era 
deasupra mediei, dar întotdeauna selecționau cu atenţie 
personalul pentru Poliţia de Frontieră. Wolf dădu din cap 
încurajator, apoi spuse calm: 

— Spune-mi ce s-a întâmplat. Nu te grăbi. Orice detaliu poate 
fi important. Te ascult. Vorbește. Începe cu începutul și nu omite 
nimic. Te rog, relaxează-te. Sunt interesat... 

Schneider tăcu o vreme, punându-și gândurile în ordine. Tot 
timpul călătoriei asudase la gândul a ceea ce îl aștepta aici. 
Acum totul i se părea altfel. Wolf aștepta răbdător. Lisenko se 
simţea fascinat. Aceasta era o latură a caracterului german pe 
care nu o observase până acum. Wolf îl trata pe poliţist ca pe o 
rudă apropiată, un unchi favorit. 

Schneider începu să vorbească. Wolf îl ascultă, fără să-i 
întrerupă șirul gândurilor. „E un om bine clădit” își spuse el, dar 
în general Poliţia de Frontieră avea o disciplină aproape militară 
și era o forță paramilitară. Așteptă până când acesta termină, 
apoi începu să-l întrebe: 

— Cum îl chema pe omul care n-a vorbit? 

— Mi-a spus, tovarășe, dar am uitat... 

— Nu contează. Acest Albert Thorn, zise Wolf, luând din 
sertarul biroului unul dintre afişele distribuite în întreaga 
Germanie de Est. Acesta este omul? 

Schneider studie afișul cu Newman, se încruntă și strânse din 
buzele subţiri. Ştia că ceea ce avea să spună ar putea să 
influențeze esenţial acest interviu ciudat, poate chiar cariera lui. 

— Nu sunt sigur, spuse el. Ar putea să fie. 

— Ce culoare aveau ochii lui? 

— Căprui, răspunde Schneider prompt. 

Wolf deschise dosarul lui Newman pe care îl primise de la 
Moscova. Ochii: albaștri. 

— Schneider, hai să privim împreună această hartă. Arată-mi 
unde i-ai oprit pe cei doi bărbați. 

Harta Germaniei de Est era întinsă pe o masă mare. 
Schneider se aplecă asupra ei, luă creionul oferit de Wolf și 
marcă locul cu o cruce. Telefonul începu să sune. Wolf se scuză, 
ridică receptorul și purtă o scurtă conversaţie. Se întoarse și, 
ignorând-l pe Lisenko, îl privi pe Schneider. 

— Un raport de la echipa care cercetează pădurile din zona 
aceea. Au fost descoperite trei biciclete ascunse undeva sub 
niște tufișuri, în apropierea locului unde i-ai oprit pe cei doi 
bărbați. 

— Erau numai doi. 

— Nu contează. Am auzit că pe vremuri ai fost fermier, așa e? 

— Timp de cinci ani. 

— Deci, ești un om cu spirit de observaţie. Fermierii lucrează 
singuri la câmp. De aceea își dezvoltă spiritul de observaţie. 
Wolf se întoarse la hartă. Să presupunem ca îţi cer să te duci în 
zonă, în haine civile, ca să îi cauţi pe acești doi bărbaţi. In mod 
normal, aș trimite pe cineva cu tine, dar fără însoțitor ai fi mai 
puţin suspect. Ai vrea să faci acest lucru de unul singur? 

— Da, dar în care zonă? 

— Aici. Wolf trasă cu creionul o rută pe hartă. De la 
Wernigerode, unde se află cazarma voastră, până la 
Aschersleben, către Eisleben și Halle... 

— Cunosc zona. S-a construit și o autostradă acolo. 

— Îţi vom pune la dispoziţie un camion cu radio și un costum 
de haine în genul celor purtate de fermieri. Și o pușcă. Te vei 
plimba în zonă, încolo și încoace. Vezi dacă poţi observa ceva. 
De acord? 

— Desigur... 

— Du-te la etajul următor. Camera șaptezeci și opt. Voi da un 
telefon ca să te aștepte. Wolf îi întinse mâna. Noroc, domnule 
Schneider. Ai putea obţine o promovare. 

e 

— O, Doamne, vino repede, strigă Gerda din bucătărie. 

Falken sări și traversă camera, urmat de Newman. De la 
fereastră, Gerda arăta spre autostradă. O mașină blindată intra 
încet pe drumul care ducea la căsuță, părăsind autostrada. 

— O echipă de doi oameni, poate trei, zise Falken pe un ton 
neutru. Inarmați cu toţii. Plus mitraliera de pe vehicul. Avem o 
problemă. 


26. 


— L-aţi găsit pe Peter Toll? întrebă Tweed, închizând ușa 
cabinetului său. Mă grăbesc. Tocmai ne-am întors de la 
Masterson de acasă. Am lăsat-o pe Diana în apartamentul lui 
Newman. Trebuie să stăm de vorbă cu Erich Lindemann. 

— L-am găsit, zise Monica încet. Cred că e mai bine să 
vorbeşti tu singur cu el. Să îl sun? 

— Da, te rog. 

Işi ţinea impermeabilul împăturit sub braț în timp ce privea 
harta de pe perete, studiind din nou zona frontierei. Replica 
Monicăi îi sună a rău augur. 

— E la telefon, îi strigă ea. 

— Aici este Tweed. Peter Toll? În sfârșit. M-am chinuit mult să 
dau de tine. Vreau să știu unde este omul care m-a însoţit în 
Germania. Fără nume. Da, știu că am putea fi ascultați. 

— N-am nicio idee... 

— Toll, zise Tweed foarte politicos. Nu încerca să mă duci cu 
vorba. ÎI ţin sub cheie pe Walther Pronl. 

— Mă întrebam... 

— Te întrebai ce i s-a întâmplat. De ce nu s-a înapoiat la 
Munchen. Acum știi. Și știi și ce știu eu. Am putea aranja un 
schimb, continuă el sarcastic. Omul meu pentru al tău... 

— E ridicol. Putem coopera... 

— Așa cum ai făcut mai devreme? Ai continuat fără să-mi spui 
niciun cuvânt. Il vreau înapoi. Repede. 

— Două săptămâni... 

— La naiba. Patru zile. Alertează-ţi oamenii. Următorul telefon 
pe care îl dau va fi la șeful tău. 

— Situaţia e delicată. O săptămână... 

— Patru zile, repetă Tweed. Dacă nu am niciun rezultat până 
atunci, îl sun pe șeful tău. 

— Nu e nevoie să te pripești... 

Toll avea o voce îngrijorată. 

— Am spus ultimul cuvânt în această chestiune. Dacă se 
întâmplă ceva rău, vin eu însumi la Munchen. Ești în perioada de 
probă. 

— Nu e cazul să o spui... 

— Tocmai am spus-o. Și, pe legea mea, am vorbit serios. Asta 
e tot. 

— Și Walther Prohl? 

— Rămâne până îmi primesc omul înapoi. 

Tweed lăsă jos telefonul, cu o expresie sumbră. Mai aruncă o 
privire hărţii de pe perete. Apoi dădu din cap și își împături 
impermeabilul cu și mai mare grijă. 

— Ai fost destul de dur cu el, spuse Monica. Și presupun că te 
refereai la dispariţia lui Newman. 

— Ai dreptate în ambele cazuri. Acum știu că l-a trimis pe Bob 
în Zonă, fără să-i spună șefului. Problema este că Toll vrea să 
facă totul singur, să-și dovedească valoarea, pentru că, 
întâmplător, știu că este în perioada de probă în noua lui 
funcţie. 

— Și tu faci acest lucru uneori, îi aminti ea cu delicateţe. Faci 
lucruri fără să-l înștiinţezi pe Howard. Ştii motivul pentru care 
ești atât de furios? 

— Presupun că ai să-mi spui tu. 

— Peter Toll e o variantă mai tânără a ta. 

Tweed se opri lângă ușă. 

— S-ar putea să ai dreptate. 

— Dar în ce-l privește pe Newman? Va fi în siguranţă? 

— Sper din tot sufletul că da. Vorbește fluent germana. Se va 
descurca, dacă va continua să gândească singur pentru el. 
Acum e timpul să am o discuţie amicală cu Lindemann. 

— Care a fost verdictul pentru Harry Masterson? 

— Neconcludent. 

— Ăsta da noroc, zise Tweed, ducându-și Cortina într-un loc 
liber din parcare. Aici locuiește Lindemann, continuă el, 
arătându-i Dianei, care stătea lângă el, o clădire veche cu etaj, 
aflată pe Fulham Road. _ 

— Pare confortabilă. In mod sigur, își îngrijește casa, remarcă 
ea, coborând din mașină. 

„Lucru adevărat”, își spuse Tweed, plătindu-și parcarea. Casa 
avea pereţi albi, proaspăt vopsiți, ca și tocurile ferestrelor. 
Partea de jos era ascunsă de un gard viu, tuns cu grijă într-o 
formă dreptunghiulară. În spatele porţii din fier forjat era o 
grădină micuță, nu mai largă de trei picioare, pavată cu cărămizi 
mici, aranjate de jur împrejurul celor două ronduri de flori. 
Trandafirii erau în floare, cei ofiliţi fuseseră îndepărtați cu grijă. 
Ce contrast faţă de sălbăticia și neglijența în care trăia Harry 
Masterson! 

Tweed ridică ciocănelul de bătut în ușă și lovi de trei ori. Ușa 
avea o vizetă rotundă și, când se deschise, Erich Lindemann 
stătea în holul mic de la intrare, îmbrăcat în pantaloni de 
flanelă, haină de casă din catifea și papion cu buline la gât. 

— Ei, nu staţi acolo! Intraţi. 

Era stilul obișnuit și direct al lui Erich. Tweed i-o prezentă pe 
Diana ca pe un potenţial recrut pentru Compania de Asigurări 
General and Cumbria. Ea dădu mâna scurt, fără să zâmbească. 
Tweed se întrebă dacă e la fel de șocată ca și el. 

Afurisitele de tablouri ale lui Harry. Îţi deformau imaginea 
despre oameni. Lindemann i se păru lui Tweed mult mai 
scheletic decât până atunci. Intrară, și Tweed simţi un miros vag 
de dezinfectant aromat. 

— Ceai sau cafea? întrebă Lindemann, conducându-i în 
salonașul cu ferestre care dădeau spre intrare. 

— Pentru mine cafea, te rog, îi răspunse Diana. 

— Și mie la fel, îi răspunse Tweed. 

Se așezară pe o canapea turcoaz, fără perne, și priviră 
camera de jur împrejur. Aceasta nu era mobilată prea încărcat. 
Lângă peretele din faţă se afla o masă lipită de zid cu partea 
lungă, a cărei suprafață era lucioasă. Tweed simţi mirosul de 
mobilă nouă. Intr-un colţ stătea un aspirator încă băgat în priză. 
Lindemann dispăruse în bucătărie, care avea o ușă batantă, 
acum închisă. 

__ Modest, dar imaculat. Tweed se ridică și se duse la bibliotecă. 
In spatele geamului de sticlă, rafturile de cărţi gemeau de 
volume. Jos se afla un bufet a cărui cheie era în ușă. Întoarse 
cheia cu grijă. Niciun sunet. Era unsă de curând. Deschizând 
ușa, aruncă o privire înăuntru. 

Văzu cel puţin douăsprezece sticle de whisky stând aliniate 
asemeni unor soldaţi gata de atac. Lindemann era faimos pentru 
faptul că niciodată nu voia să bea nici măcar un pahar de vin. 
Una dintre sticle era pe jumătate goală. În spatele ei se afla un 
pahar fără picior pe jumătate plin. Tweed îl mirosi. Whisky. 
Inchise ușa, întoarse cheia și reveni pe canapea. Diana se 
aplecă spre el, atât de aproape, încât putu să simtă o adiere 
parfumată acoperind mirosul de mobilă. 

— Nu suntem prea discreţi, nu? 

Tweed îi făcu semn să tacă. Ușa batantă se deschise, și 
Lindemann îi făcu semn lui Tweed să i se alăture. 

— In bufetul de lângă tine sunt câteva numere din Economist, 
îi spuse el Dianei pe un ton neutru. 

— Ea cine este? îl întrebă Lindemann pe Tweed, o dată intraţi 
în bucătărie. 

Intr-un recipient fierbea cafeaua, iar pe o farfurie stăteau 
câteva prăjiturele frumos aranjate. 

— Diana Chadwick. Ti-am spus. Are un trecut nepătat. 
Vorbește fluent germana. Nu sunt încă sigur... 

Bucătăria semăna mai degrabă cu o cabină. Tweed își aduse 
aminte de cabina de pe Sudwind. Stătea aproape de Lindemann 
și simţi în nări o aromă proaspătă de mentă. Gazda lui sugea o 
bomboană de mentă. 

— Crezi că a fost înțelept că ai adus-o cu tine? îl întrebă 
Lindemann. 

— De ce spui asta? 

— Nu știe nimic despre Park Crescent? 

— Nu, bineînțeles. Despre ce tot vorbești, Erich? 

— Am mai văzut-o. În Oslo. 

— Când și unde? îl întrebă Tweed pe un ton scăzut. 

— Nu-mi aduc aminte, dar sunt sigur că ea era. Și că era în 
Oslo. Iţi place cafeaua tare? Dar domnișoarei Chadwick? 

— La fel. 

Lindemann se întorsese cu spatele să ia farfurioare și cești din 
cealaltă parte a bucătăriei. Tweed ridică o cârpă aruncată 

neglijent într-un colț. Era în contrast cu restul bucătăriei, atât de 
ordonată. Sub ea se afla un tub verde cu bomboane, deschis. 
Lăsă șervetul la loc, deasupra lui. De ce să fi ascuns pachetul? 

— Suntem gata. 

Lindemann pregătise tava. Cești, farfurioare, lingurite de 
argint frumos lustruite, farfuriile pentru prăjiturele. Tweed 
aruncă o ultimă privire șirului de cuțite ce atârnau de un suport 
magnetic de deasupra chiuvetei. Nimic din ceea ce căuta. 

— Prăjiturele daneze, zise Lindemann, oferindu-i o farfurie 
Dianei. Foarte periculoase pentru siluetă. 

Din spate, Tweed îl privea lung. Nu-l mai văzuse niciodată pe 
Lindemann glumind cu o tânără frumoasă. Se aplecase spre 
Diana plin de respect. Ea îi întoarse privirea și îi aruncă unul 
dintre cele mai frumoase zâmbete ale ei, mulţumindu-i. Tweed 
era pe punctul să se reașeze lângă ea când Lindemann îi luă 
locul. 

— Privilegiul gazdei, îi spuse el lui Tweed. Sunt sigur că o să-ți 
placă fotoliul acela. 

— Prăjiturile sunt excelente, îi spuse Diana. Se întorsese către 
gazdă, cu ochii albaștri pe jumătate închiși. Le luaţi de la un 
magazin local de delicatese? 

— La drept vorbind, le fac chiar eu, îi răspunse Lindemann 
încântat. Dar cele de la un magazin din Copenhaga sunt mult 
mai bune. Aţi fost vreodată pe acolo, domnișoară Chadwick? 

— Spune-mi Diana. Te rog. Nu, n-am fost până acolo. Mi-ar 
plăcea să ajung într-o zi. Sunteţi un bucătar excelent... 

— De unul singur, oricine învaţă să-și poarte de grijă. 

Tweed le ascultă în tăcere conversaţia. Terminară 
prăjiturelele și Diana spuse că ar dori să vadă bucătăria. 
Lindemann sări în picioare. 

— Desigur. Se întoarse spre Tweed. Simte-te în biroul meu ca 
la tine acasă. Știi unde este. 

În clipa în care dispărură în bucătărie, Tweed se duse la 
bibliotecă, cercetând cărțile. Istorii ale țărilor scandinave. Marele 
ciclu de legende. Biografii. Napoleon. Bismarck. Bernadotte, 
generalul lui Napoleon care a devenit regele Suediei. Lawrence 
Olivier. Teatrologie. 

Părăsi biblioteca, traversă încăperea și deschise ușa spre 
baie, încuind-o în spatele lui. Era o baie de modă veche. 
Deasupra chiuvetei se afla o poliţă. Două rafturi. Pe cel de sus 

erau obiecte de bărbierit. Pe cel de jos, câteva sticluțe. Luă una 
dintre ele, pe jumătate goală, și îi examină eticheta. Vopsea de 
păr, culoare neagră. O puse la loc exact așa cum o găsise, trase 
apa, descuie ușa și ieși chiar în clipa în care Diana, cu geanta 
sub braț, ieșea din bucătărie urmată de Lindemann. 

— Cred că va trebui să plecăm, zise Tweed. N-am vrut decât 
să trecem pe aici, să ne asiguram că te bucuri de vacanţă. 

— M-aș bucura să mă întorc la muncă. Am o duzină de polițe 
pe care artrebui să le rezolv eu însumi. 

— Scuzaţi-mă o clipă, spuse Tweed deodată. Cred că mi-am 
uitat stiloul Dunhill în biroul tău. 

Deschise ușa și o lăsă pe jumătate deschisă. Camera era 
micuță și goală. Pe biroul lui Lindemann era aruncat un carnețel, 
pe care își luase note, cu un presse-papier de sticlă așezat 
deasupra. Tweed ridică greutatea și cercetă carneţelul. Era plin 
de cifrele mărunte ale lui Lindemann, cifre care semănau cu un 
calcul al salariilor pentru oamenii lui din Copenhaga. Închise 
carnețelul, puse la loc presse-papier-ul și se întoarse în 
sufragerie. Acolo nu mai era nimeni. Aproape că se așteptase să 
dea peste un musafir ascuns. 

Lindemann luă brațul Dianei și o conduse spre ușa din faţă. Ea 
îi mulţumi pentru ospitalitate și apoi plecară. Tweed auzi ușa 
închizându-se în spatele lor, în timp ce se urcau în mașină. 

— Ce crezi despre el? o întrebă el, în timp ce Diana își aranja 
bluza. 

— E ridicol. 

— Adică, nu-ţi place? Are reputaţia de a nu fi prea interesat 
de femei... 

— In locul tău, n-aș crede asta. 

— Într-adevăr? De ce? 

Pornise mașina, dar se opri surprins. Ea își scoase 
portţigaretul de fildeș și puse o ţigară în el. 

— li plac blondele. Asta știu. Orice femeie își poate da seama 
de asta. De fapt, aș spune că-l interesează toate tipurile de 
femei frumoase. Nu-l lăsa să te prostească. 

— Mă gândeam că poate doar tu... 

— Eu nu mă flatez niciodată. Tweedy, o femeie știe 
întotdeauna asta. Este interesat de sexul opus. Punct. Ai 
descoperit ceva? 

— Poate. 

— Tu nici măcar în Diana n-ai încredere, nu-i așa? îl întrebă 
Monica pe Tweed, când acesta se așeză în spatele biroului său. 

— De ce spui asta? 

— E evident. L-ai pus pe Pete Nield să o urmărească. Unde e 
acum? Înapoi în apartamentul lui Newman? 

— Acolo am lăsat-o după ce am plecat de la Lindemann. 
Spunea că are de gând să-și facă cumpărăturile la Harrod's. 
Când am ajuns în parcare, Nield reușise să-și lase mașina ceva 
mai jos pe stradă. lar motivul principal pentru care nu vreau să 
o las singură niciun moment este grija pentru ea. S-ar putea să 
fie martorul cheie. 

— Martor la ce? 

— Nu știu încă asta... 

— Foarte bine, continuă să ai secrete față de mine. Hugh Grey 
va ajunge la ferma sa din Norfolk mâine. În seara aceasta pleacă 
din apartamentul său din Cheyne Walk, îndreptându-se într- 
acolo. lar Guy Dalby va fi la el acasă, în Woking. 

— Atunci voi merge cu Diana la Norfolk, mâine, ca să aflu ce 
impresie îi va face Grey. 

— E, într-adevăr, acesta singurul motiv pentru care călătorești 
cu ea atunci când te duci la șefii de sector? 

— Ce alt motiv aș putea avea? o întrebă Tweed. Trebuie să 
prindem esenţialul. Se ridică și începu să se plimbe prin cabinet. 
Am de urmărit două fire principale în această investigaţie 
sumbră. Cine este omul cu două fețe, cel responsabil de 
moartea lui Fergusson, pentru că numai patru oameni știau că 
pleacă la Hamburg, cei patru șefi de sector. Unul dintre ei 
trebuie să fie. 

— Și al doilea? 

— Cine este doctorul Berlin. 

— Se pare că toţi dispar din Europa în același timp, zise 
Monica. Am reușit să dau de Kuhlmann la Lubeck-Sud, așa cum 
mi-ai cerut. După patru telefoane. A confirmat că doctorul Berlin 
nu s-a întors încă pe insula Priwall. Ce s-a întâmplat? 

— Lucrul pe care tocmai l-ai spus... 

Tweed rămase nemișcat, privind lung prin perdelele grele 
spre copacii din Regent's Park. Erau cu toții înfrunziţi, luminaţi 
de razele soarelui de pe un cer senin. Tweed nu vedea nimic din 

toate acestea. Privea fără ţintă, ca un om care tocmai primise 
un Șoc. Se răsuci brusc. 

— Citește raportul pe care l-am dictat după vizita la doctorul 
Generoso, psihiatrul... 

— L-am bătut la mașină. ÎI poţi citi și singur. 

— Citește-l cu voce tare. Te rog. Vreau să îl aud. 

Ea scoase un dosar dintr-un sertar, luă din el o hârtie 
dactilografiată și începu să citească. Incet. Mai făcuse acest 
lucru pentru el și înainte. Deseori prefera să asculte. 

— „Un om ducând o viață dublă... O viaţă aici, alta pe 
continent... Aflat acum în mare tensiune... propui o creștere a 
tensiunii... înaintezi pe o gheaţă subţire... Schizo... Kim Philby 
bea ca un pește... un exemplu bun. Alcoolul l-a salvat. L-a 
eliberat de toată tensiunea pe care o acumulase... ucigând 
femei la întâmplare... Foarte dificil de descoperit. Ucigașul poate 
să pară perfect normal în majoritatea timpului... Tinde să aibă 
anumite obsesii... Poate evident de clare. Grijă faţă de lucrurile 
mici... O încredere în sine exagerată, ajungând la aroganță... 
plăcerea de a-i prosti pe oameni... un foarte bun actor, jucând 
două roluri... nu suportă să se ascundă, are un sentiment de 
superioritate față de celelalte ființe umane... Crescând 
tensiunea, poţi crește numărul crimelor.” Asta este tot, zise 
Monica. 

— Am înaintat pe calea greșită, zise Tweed, pocnindu-și 
degetele de emoție. Și ceea ce ţi-am repetat de curând, ceva ce 
mi-a spus Diana, ar fi celălalt indiciu. 

— Într-adevăr? Indiciu în ce direcţie? 

— A doctorului Berlin, desigur. 


27. 


Prin binoclu, Falken urmări mașina blindată coborând pe 
drumul ce se ramifica din autostradă. Își ţinu binoclul la ochi 
doar câteva secunde, apoi îl lăsă în jos. 

— li văd roţile derapând pe zgura de pe drum, zise el. O 
împrăștie peste tot. 

— Dacă va fi nevoie, va da înapoi până la capătul pantei, apoi 
va veni încoace, îl avertiză Gerda. 

Fugi din bucătărie, urmată de Falken. Newman stătea lângă 
fereastră, privind printr-o porţiune clară a geamului aburit. Nu 
credea că ei ar putea înfrunta Armata. lar retragerea prin 
spatele casei trecea peste câmpurile de secară coaptă. Ar fi fost 
ochiţi imediat. 

Privea vehiculul urât înaintând pe drum. Simţi din nou că 
devine rece ca gheața, la fel ca atunci când îl întâlniseră pe 
Schneider în pădure. Apoi se încordă și își îngustă ochii. Mai 
așteptă o clipă, ca să fie sigur. 

— Întoarceţi-vă aici! strigă el. 

Gerda se strecură în cameră, cu Uzi-ul în braţe. În spatele ei 
apăru Falken, având în mâna dreaptă un pistol Walther. 
Newman le făcu semn să stea departe de fereastră. 

— Ce este? întrebă Falken cu o voce crispată. 

— Se îndepărtează. Au folosit drumul numai ca să întoarcă 
mașina blindată și acum fac cale întoarsă. Probabil ca s-au 
rătăcit... 

— Sper că ai dreptate, îi răspunse Falken, aruncând o privire 
pe fereastră. Intoarcerea în U este ilegală. Le-a fost frică să nu 
vină o mașină în timp ce ar fi făcut-o. 

Newman privi mașina îndreptându-se spre est, pe autostradă. 
Gerda stătea în spatele lui, îi simţea răsuflarea. Newman îi arătă 
palmele umede, pe care apoi și le șterse pe pantaloni. 

— la uite cum îmi bate inima, domnule Thorn. Pune mâna. 

El ezită, apoi își puse mâna pe sânul ei stâng. O ţinu acolo, și 
ea zâmbi, un zâmbet de Mona Lisa. Falken râse și își strecură 
Walther-ul într-un buzunar al hainei. 

— Bate ca un tam-tam. O simţi? 

— O simt... 

Ea ieși din nou din cameră, iar Newman îl privi pe Falken care 
zâmbea în continuare. Se apropie de Newman, vorbindu-i în 
șoaptă. 

— Te place. Dacă păţesc ceva, fă ce îţi spune. Ascultă de ea și 
vei fi în siguranţă. 

— N-ai să păţești nimic. 

— În jocul ăsta soarta nu avantajează pe toată lumea. Tocmai 
am tras o carte bună, dar următoarea... Se întrerupse când 
Gerda se întoarse ca să îi anunţe că era gata masa. Newman 
plecă lăsându-i să pună masa în salonaș. Trecând prin încăpere, 
observă că Gerda pusese vindiacul la loc pe podea cu Uzi-ul, 

probabil, ascuns sub el. Gerda scoase pâine neagră, brânză și 
câteva mere. Newman ieși în spatele casei să ia o gură de aer 
curat. 

După ce luară o masă simpla cu cafea neagră, Falken scoase 
permisul de la Poliţia de Frontiera și fotografiile lui Newman din 
sertarul în care le strecurase. 

— După cum spuneam, mă aștept întotdeauna la ce e mai 
rău. Să presupunem că Schneider a raportat incidentul. Prin 
urmare, caută un impostor ale cărui acte sunt de la Poliţia 
Fluvială. 

Luă din sertar sticluţa de lipici și puse o picătură pe spatele 
fotografiei. Cu ajutorul degetelor, întinse  lipiciul moale, 
îndepărtând de pe margini orice exces. Ridică cu grijă fotografia, 
o întoarse și o puse exact în dreptunghiul gol de pe noul act. 

— Acum vom aștepta să se usuce, apoi îl vom face oficial. 
Scoase din buzunar o ștampilă de cauciuc și o tușieră. O dată ce 
ștampilez fotografia, se cheamă că ești în mod oficial acest om. 
Poliţia de Frontieră, repetă el. larăși în haine civile, iarăși într-o 
misiune specială... 

— Tot cu drogurile am de-a face? 

— Da, ar fi excelent. E destul de banal, s-a vorbit foarte mult 
în zona aceasta, care înseamnă nu numai Germania de Est, ci și 
ceea ce se află dincolo de granițele ei. S-a vorbit de un transport 
imens de heroină pe care nu va trebui să-l menţionezi. 

— Te aștepți ca, după ce plecăm, să mai fim opriţi? 

— Inevitabil. Peste tot sunt puncte de verificare. Patrule 
frecvente. Și, după cum ţi-am mai spus, eu sunt un magician. Nu 
mai ești Albert Thorn, ai devenit Emil Clasen. Să nu uiţi asta. 
Știe și Gerda. 

— Ce s-a întâmplat cu actul meu de la Poliţia Fluvială? 

— L-am distrus. S-a făcut cenușă în focul acela... 

— Este un foc care mă îngrijorează, zise Newman, dacă nu te 
deranjează să spun asta. Fumul din șemineu arată că este 
cineva aici. M-am gândit la asta, privind mașina blindată. 

Falken înaintă și îl prinse pe Newman de braţ. 

— Te-aș putea folosi în Grupul Cinci. Dar n-avem decât două 
variante: să murim îngheţaţi sau să facem focul. La urma urmei, 
Norbert face focul de fiecare dată când vine aici. Lângă canal 
este frig și umed. Și nimeni nu-și poate aminti când trebuie 
Norbert să fie aici și când înapoi, în apartamentul lui. 

— Se pare că te-ai gândit la toate. 

— Mă întreb la ce nu m-am gândit. lată teama care mă 
macină întotdeauna. 

e 

Karl Schneider conducea încet autovehiculul pe șosea, 
mutându-și privirea de la stânga la dreapta și înapoi. Era 
îmbrăcat în haine de fermier. Avea pe cap o caschetă, iar sub 
brațul stâng pistolul Walther de nouă milimetri stătea în teaca 
sa. 

Schneider era la volanul unui camion de fermă încărcat cu 
fân. Conducea de două ore, și soarele era sus pe cerul senin. 
Câmpurile de ţară se întindeau de fiecare parte, iar el se simțea 
ca în vremurile bune de demult. Din când în când mai era și câte 
o fată cu care te duceai după câte un gard. Știau ele câte ceva, 
fetele astea de la ţară. Asta era înainte să o fi cunoscut pe Alma. 

La acest gând, expresia i se schimbă. Ea fusese cea care îl 
împinsese să intre în Poliţia de Frontieră. „Ar trebui să fii mai 
bun, să servești Statul...” La naiba cu Statul! Era foarte 
ambițioasă Alma. Pentru ea. Vacă cicălitoare. 

Se strădui să se gândească la altceva, să se concentreze pe 
ce face. Referirea la promovare îi domina fiecare gând. Dacă ar 
fi avut mai mulți bani, și-ar fi luat o amantă. O fată drăguță care 
să i-o scoată pe Alma din cap. l-ar fi arătat el unde duce ambiția. 
Într-un loc intim. 

Trecuse o dată pe autostrada înălțată, fără să ia în seama 
casa paznicului de ecluză, cu atenţia distrasă de un bărbat pe o 
motocicletă care îl depășise. La drept vorbind, nu chiar de 
bărbat. Mai degrabă de fata care stătea în spatele lui, încercând 
să-și ţină fusta bătută de vânt și expunându-și picioarele subțiri. 
Ce stupid, să porţi fustă când mergi cu motocicletă. Dacă el ar fi 
fost tipul de lângă ea, i-ar fi arătat cât este de proastă. 

Ajunse în punctul terminus și o luă înapoi. De data aceasta, 
când se apropie de zona mai înaltă a autostrăzii, se afla pe 
partea ecluzei. Văzu un fir de fum ieșind pe coș. Era o zi caldă 
pentru un foc. Apoi își aminti canalul aflat de-a lungul clădirii 
părăginite. Locul acela era întotdeauna umed. 

Ochii i se plimbară peste casă și se opriră pe micul șopron din 
spate. Probabil era closetul. În mijlocul câmpului de secară se 
vedea o movilă mare, acoperită. Incetini, studiind-o curios. De 
sub prelată apărea capătul unui tractor de fermă. Frână, 

încetinind și mai mult. Nu exista tractor de fermă atât de mare - 
atât de /ung. 

Continuă să înainteze încet, apropiindu-se tot mai mult de 
casă. Ajunse în locul în care un drum îngust cobora într-o vale. 
La capătul văii era o căpiţță de fân. Aruncă o privire în oglinda 
retrovizoare, văzu autostrada pustie, întoarse spre vale și 
începu să coboare. Ar trebui să sune la Leipzig? Nu. Va verifica 
mai întâi locul. Dacă îi va prinde pe fugari, meritul va fi al lui. 

Schneider se apropie de tractorul acoperit, dându-i ocol prin 
spate, unde terenul era în pantă, în afara vederii celor din casă. 
La vreo sută de yarzi de movilă se lăsă în genunchi și se târî 
încet prin secară, care era destul de înaltă pentru a-l ascunde cu 
totul. Ridică prelata și văzu partea din spate a unei mașini 
Ceaika. Își aduse aminte de cuvintele bărbatului cu ochelari din 
Leipzig. Trei biciclete găsite undeva, dedesubtul unor ramuri. 

Mintea îi lucra încet. Au avut nevoie de un alt mijloc de 
transport. N-ar fi putut străbate o distanţă atât de mare până la 
următorul sat. Au avut nevoie de mașină. Poate de o Ceaika? 

Viclenia ţărănească a lui Schneider, caracterul de vulpe pe 
care Markus Wolf îl intuise imediat, îi spunea că descoperise 
ceva. Înainte de a face orice mișcare, va supraveghea clădirea. 
Avea în buzunarul de la haină binoclul pe care i-l dăduseră în 
camera șaptezeci și opt. 

Găsind o moviliţă înconjurată de secară, se întinse pe ea și își 
focaliză binoclul pe construcţia micuță a toaletei. Tot ce era 
înăuntru începu să se reliefeze. Astfel avea să-și dea seama câţi 
sunt și cine sunt. Era abia amiază. Avea destul timp până să se 
însereze. 

O oră mai târziu, un bărbat ieși din casă, îndreptându-se către 
closet. Schneider își focaliză binoclul pe el. Thorn! Albert Thorn! 
Ticălosul de la Poliţia Fluvială. Prin binoclu, părea destul de 
asemănător cu omul a cărui poză îi fusese arătată la Leipzig, pe 
un afiș. 

Schneider puse binoclul jos, continuând să rămână culcat în 
câmpul de secară. Thorn intrase în closet și închisese ușa. 
Schneider prinse patul pistolului după care îi dădu drumul, 
deoarece palma transpirată îl făcea să alunece. Işi scoase din 
buzunar o batistă cu care își șterse mâinile, înjurând. 

Apucând din nou Walther-ul, îl scoase încet din toc. Cu arma 
în mâna dreaptă, trase piedica de siguranţă cu mâna stângă. 

Arma era gata pentru tragere. O lăsă lângă binoclul pe care și-l 
puse din nou la ochi. 

Zece minute mai târziu ieși un bărbat mai înalt, îndreptându- 
se spre closet. Semăna cu porcul care îl însoțea pe Thorn, 
bărbatul care nu spusese niciun cuvânt. Era sigur că e el. 
Schneider transpiră și mai puternic, de data aceasta de emoție. 
Va aștepta până la căderea serii. Apoi îi va ataca. 

e 

Newman și Gerda ședeau la masa din sufragerie. Era rândul 
Gerdei să supravegheze strada, din bucătărie. Mai făcu niște 
cafea, timp în care cei doi bărbaţi beau și stăteau de vorbă. 

— Acest martor de care mi-ai spus, zise Newman, n-ai putea 
să-mi dai mai multe amănunte despre el? 

— Este o „ea”. A fost fidelă regimului până când i-au distrus 
băiatul. A fost o neînțelegere, a insultat un poliţist la beție. L-au 
trimis într-un batalion de muncă forțată. De atunci îi urăște din 
tot sufletul. Are vreo șaizeci de ani. Vreau să-i auzi povestea 
chiar de la ea. 

— Despre doctorul Berlin? 

— Da, despre el. 

— După care trec frontiera pe la același post de observație? 

— Da, treci frontiera. Falken se uită la ceas. E aproape seară. 
E rândul tău să o înlocuiești pe Gerda. După prea mult stat la 
pândă, puterea de concentrare se diminuează. Ca a acelor 
oameni care verifică în aeroporturi aparatele de raze X. la-ți 
cafeaua cu tine. 

Newman intră în bucătărie și își puse cana de cafea pe plită. 
Stând lângă fereastră, Gerda căscă. 

— E rândul tău? îl întrebă ea, zâmbindu-i cald și oferindu-i 
binoclul. 

—E o lumină care păcălește, zise el, apropiindu-se de 
fereastră. Te face să crezi că vezi lucruri. 

— Păi, atunci, stai la pândă. Nu te lăsa în voia imaginaţiei. 

ÎI bătu prieteneşte pe umăr și dispăru în sufragerie. O auzi 
spunând că are de gând să se ducă la closet. Se auzi un sunet 
când se deschise ușa din faţă. Apoi se lăsă o tăcere adâncă. 

În seara albastră, putea să vadă luminile mașinilor trecând pe 
autostradă. Oameni care se întorceau acasă de la muncă. Era un 
trafic mai intens decât de obicei, de când erau aici. La vest, 
soarele se cufundase dincolo de culmea îndepărtaţilor munţi 

Harz. Dincoace de culmea subţire ca muchia unui cuțit, lumea 
părea să fi luat foc. 

Işi puse binoclul la ochi, privind cu atenţie câmpul dintre 
șosea și clădire. Lanul de secară era liniștit în această seară fără 
vânt. Micile luminiţe continuau să se miște de-a lungul 
autostrăzii, mergând aproape toate către est, către Halle. Acum 
erau mai puţine. Ora de vârf se îndepărta. 

— E totul în regulă, Emil? îl strigă Falken din camera de 
alături, folosind noul nume al lui Newman. 

— Nu e niciun semn de viață, în afara mașinilor de pe 
autostradă... 

— Atunci vino aici pentru o clipă.. E ceva ce vreau să știi. 

Newman îl găsi pe neamț stând la masă, studiind noul act de 
la Poliţia de Frontieră. Il arsese deja pe cel de la Poliţia Fluvială. 
Albert Thorn încetase să existe, dispăruse în flăcări. Newman se 
așeză. In spatele lui o auzi pe Gerda descuind ușa, întorcându- 
se de la closet. 

— Mâinile pe masă! O mișcare și vă zbor creierii... 

Newman privi lung spre ușa deschisă unde stătea Gerda cu 
cheia în mâna dreaptă, palidă, cu o expresie sumbră. In spatele 
ei se afla un bărbat în haine de fermier, cu o caschetă trasă 
peste fruntea îngustă. In prima clipă nu îl recunoscu pe Karl 
Schneider. Neamţul, în schimb, nu avu nicio problemă. 

— Aha! Domnul Albert Thorn. De la Poliţia Fluvială? Și domnul 
cum-te-cheamă. Ține-ţi-vă afurisitele de mâini pe masă! 
Amândoi! Aplecaţi-vă înainte! Ce vreți, un glonte în maţe? 

Gerda stătea în continuare îngheţată de teamă. Schneider îi 
dădu o lovitura puternică în spate cu mâna stângă. Aproape că 
se prăbuși, dar își regăsi echilibrul și se întoarse spre el. Arma 
lui ţintea în continuare spre Newman și Falken. 

— Fă o mișcare greșită și o vor încasa, îi spuse el. lar al treilea 
glonţ e pentru tine, drăguţo... 

Făcu un pas în spate și, folosindu-și cotul stâng, trânti ușa, 
apoi înaintă din nou. Schneider se simţea mulțumit de el. Afișă 
un zâmbet triumfător pe faţa palidă. Înaintase încet prin secară 
până când ajunsese în spatele construcţiei care folosea drept 
closet. Știa de-acum că sunt numai trei. Fata, oricum, nu conta, 
deci erau doar doi. Așteptase până când ea ieșise de acolo, se 
dusese la ușa din faţă, băgase cheia și o descuiase. Atunci o 

prinsese din spate. Vor fi mândri de el la Leipzig. Va obţine o 
promovare. In casa asta mirosea a trădare. p 

Schneider își îndoi mâna stângă care îi amorțise. li fusese frig 
acolo, așteptând înserarea. In căsuţă era cald. Simţi căldura pe 
fața îngheţată, pe ambele mâini. Uitaseră să-i dea mănuși, dar 
cu greu ar fi putut anticipa situaţia, pânda prelungită pe 
moviliţă. 

— Du-te și așază-te la masă, vacă tâmpită, îi zise el Gerdei. 
Ţi-ai făcut nevoile, mai spuse el pe un ton vulgar. 

Ea scăpă cheia, care căzu cu zgomot pe dalele de gresie. 
Ochii lui coborâră, apoi ridică privirea. 

— Ce-ţi închipui, târfă ordinară, că ai putea să mă zăpăcești? 
Cred că ţi-ai încercat farmecele pe amândoi, nu? 

li aruncă o privire pofticioasă, apoi ochii îi căzură pe actul 
aflat pe masă, în faţa lui Falken. Newman oftă în sinea lui. Dacă 
Schneider mai avea nevoie de o probă a vinovăţiei lor - și ar fi 
avut o șansă să se descurce și să iasă din această cursă - atunci 
actul acela strica totul. Gerda, tot în picioare, începu să 
vorbească pe un ton ironic. 

— Și vrei să credem că ai făcut singur toată chestia asta? 
Unde e restul patrulei? 

— De unul singur? Da! Nimeni altcineva. Eu singur. V-am 
găsit! Conducând pe șosele, ținându-mi ochii deschişi. Credeţi 
că puteţi păcăli un fermier acoperind un tractor și făcându-l să 
pară mare cât un tanc rusesc? 

— Nu te cred, îl provocă Gerda. Un mojic așa ca tine? Un 
țăran... 

Schneider ridică pistolul cu mâna dreaptă, undeva între 
Newman și Falken. Strânse pumnul mâini stângi. O lovi direct în 
față, sălbatic. În ultima clipă, ea își mișcă încet capul, apoi căzu. 
Se prăbuși pe podea suspinând. 

Cu un gest rapid, Falken închisese dosarul. Schneider apucase 
să-l vadă. 

— Deschide.-l, ticălosule, ordonă el. Vreau s-o văd - să văd 
fotografia... 

Răsună o rafală de armă. Pe pieptul lui Schneider apărură 
pete roșii, ca niște medalioane. Schneider fu proiectat cu 
spatele la ușă, ca și cum ar fi fost împins de o mână uriașă. 
Ochii i se holbară de uimire. Newman sări în picioare, șocat. 

Sângele care țâșnea începu să se adune într-o dâră lungă, iar 
polițistul alunecă pe podea, cu picioarele depărtate. 

Newman privi spre Gerda, în timp ce Falken se ridică. Ea se 
sprijinea pe un cot, cu Uzi-ul în mâna stângă, căptușeala 
vindiacului arătând locul pe unde înșfăcase arma. 

Falken se lăsă în jos, pentru a-i lua pulsul lui Schneider. 

— E încă viu. Uimitor, dă-mi arma. O luă din mâna Gerdei, se 
întoarse spre Schneider și, după ce o încărcă lipi ţeava de capul 
neamţului. Trase un glonț. Capul zvâcni și se lăsă într-o parte. 
Falken îi mai luă o dată pulsul. Acum e mort. 

— Sângele! Gerda sări în picioare. Nu trebuie să rămână 
sânge pe podea... 

Scoase două pături gri dintr-un dulăpior. Cu ajutorul lui 
Falken, întinse cele două pături pe jos, puse trupul pe ele și îl 
făcu pachet, îndoind păturile la cap și la picioare. Falken ridică 
cheia de jos, deschise ușa din față, înaintă în noapte, apoi 
dispăru. Se întoarse imediat, aducând un colac de frânghie. 

— Funia de remorcare a barjelor, îi explică el lui Newman. Du- 
te în bucătărie și păzește fereastra... 

Newman fugi în camera vecină, care rămăsese în întuneric, își 
pipăi drumul printre cele câteva piese de mobilier și privi pe 
fereastră. Reuși să deslușească repede peisajul nocturn, ajutat 
de luminile a două mașini care treceau pe autostradă. Nu era 
niciun alt semn de viață pe câmp. 

— Nu văd nimic, raportă el, întorcându-se în sufragerie. Mai 
bine aș verifica pe afară... 

— Probabil că a venit prin lanul din spate. Ne-a descoperit 
mașina, zise Gerda, aplecată deasupra imensului pachet. 

— Ştii să foloseşti un Walther? întrebă Falken. Bine. la-l. 

Newman eliberă piedica, deschise ușa din faţă, ieși repede și 
închise ușa în spatele lui. După căldura din casă, frigul nopţii îl 
izbi. Ținând Walther-ul cu amândouă mâinile, întinse în față, 
începu să cerceteze jur împrejurul clădirii și cărarea care ducea 
spre canal. 

Apoi porni pe drumul mai dificil ce ducea spre prelata de 
deasupra tractorului și a mașinii. La intervale regulate se oprea, 
ascultând. Noaptea era cufundată într-o tăcere grea, acea 
tăcere tensionată de care nu ai parte decât la ţară, după ce se 
lasă seara. Se opri din mers, căutând cele mai potrivite locuri în 

care s-ar fi putut ascunde o patrulă. În spatele vehiculelor 
acoperite. 

Era aproape sigur că Schneider spusese adevărul zicând că 
venise singur. Dar trebuia să verifice. Așteaptă-te la ce e mai 
rău. O maximă excelentă. În spatele prelatei nu găsi pe nimeni. 
Dar, îngenunchind pentru a simţi mai bine pământul, observă 
secara culcată unde probabil că așteptase și supraveghease 
Schneider. Dumnezeu știe cât timp. Dar avusese răbdarea unui 
fermier. 

Newman se întoarse în casă. 

Cadavrul zăcea pe podeaua de piatră, înfășurat în două paturi 
gri de armată, la rândul lor acoperite de o bucată de pânză. 
Pachetul era legat în dreptul pieptului și al genunchilor cu două 
lanţuri grele, ruginite. Falken, care deschisese ușa, se întoarse 
la masa la care stătea Gerda tremurând, strângând în mâini o 
ceașcă de cafea neagră, aburindă. 

— Nu e nimeni afară, zise Newman. A fost singur. 

— Ştiam, rosti Gerda pe un ton rece. S-a lăudat cu asta. Dar ai 
făcut bine să verifici. Mai ai niște cafea acolo. 

Newman își trase un scaun în faţa lui Falken. Se simţea frânt, 
epuizat. Bău puţin din cafeaua pe care i-o turnă Falken, apoi mai 
aruncă o privire spre cadavru. 

— De unde aţi luat lanţurile? 

— Sunt lanţuri pentru zăpadă. Pentru mașina lui Norbert, 
iarna. Ne-am gândit că ar fi bine să fie cât mai greu. Ca să se 
scufunde. 

— În canal? 

— Exclus. Falken vorbea pe un ton dur. Ar putea fi găsit. 
Atunci bătrânul Norbert ar avea niște probleme îngrozitoare. Nu 
ne putem asuma acest risc. 

— Să-l îngropăm, sugeră Newman. În timpul nopţii. 

— Imposibil. Pământul e prea tare. Trebuie să ne gândim la 
altceva. 

— Ca de exemplu? 

— N-am nicio idee, zise Falken iritat. Pentru numele lui 
Dumnezeu, lasă-mă să mă gândesc. 

— E primul om pe care l-am ucis, zise deodată Gerda cu o 
voce stinsă. 

Newman își lăsă o mână pe mâna ei. 

— Nu te mai frământa atâta. Gândește-te că, dacă n-ai fi 
acţionat, am fi murit, probabil, cu toţii. Înţeleg ce trebuie să 
simți... 

— Las-o în pace, interveni Falken cu brutalitate. Era un 
dușman. 

— Nu e nevoie să fii atât de dur, îi întoarse Newman replica. 

Gerda îi apucă mâna și i-o strânse. 

— Ești un om bun, dar are dreptate. Simpatia poate submina 
deciziile. Ca să supravieţțuim, trebuie să fim duri... 

— Și tu, îi zise Falken lui Newman, va trebui să fii dur înainte 
de a traversa frontiera înapoi. Am hotărât că trebuie sa plecăm 
de-aici devreme, mai exact la noapte. S-ar putea ca oamenii 
care l-au trimis pe Schneider să te caute. Orarul ni s-a 
devansat... 

— Și corpul? întrebă Newman. 

— Aceasta este o problemă. Mă gândesc în continuare la 
rezolvarea ei... 

Pentru Newman era o problemă nouă. Nu-și dăduse seama 
niciodată până atunci cât e de greu să scapi de un cadavru în 
așa fel, încât să nu fie descoperit. 


28. 


— Da, ce pot face pentru dumneata, domnule Ted Smith? 
întrebă Kuhlmann. Acesta este numele dumitale, nu-i așa? 
continuă el în engleză. 

Ședea pe un scaun în camera de interogatorii de la cel de-al 
zecelea etaj al sediului poliţiei din Lubeck-Sud. Afară începea să 
se întunece. Il sunaseră cei de la poartă. Un turist englez 
trecuse pe acolo și voia să vadă pe cineva în legătură cu Kurt 
Franck, pe care îl văzuse lângă sediul poliţiei locale din 
Travemunde. 

Ted Smith, un bărbat de aproape treizeci de ani, era îmbrăcat 
în pantaloni scurţi, o cămașă deschisă la gât și pantofi sport. 
Când intrase în cameră, lăsase pe podea, la sugestia lui 
Kuhlmann, un rucsac ce părea incredibil de greu. Dacă asta era 
ideea lor despre distracţie, atunci fie la ei. 

Kuhlmann simţea că tânărul era nervos. Încercă să-l lase să 
se relaxeze, făcându-și de lucru cu bricheta și prefăcându-se că 
avea probleme cu aprinsul trabucului. 

— Da, acesta este, replică Smith. Poate că nu e nimic 
important... 

— Spune-mi. Pentru noi este binevenită informaţia de orice 
fel. Ești în vacanţă? 

— Da. Fac autostopul. Uneori iau trenul - am permis pe căile 
ferate. Am venit acum câteva zile la Hamburg. M-am hotărât să 
rămân aici câtva timp. Am luat o cameră la hotelul Mowenpick. 

— Da, e drăguţ acolo. Bricheta se aprinse. Gata, am reușit. 
Kuhlmann pufăi din trabuc. Fumezi? 

— Uneori. Patru ţigări pe zi. Încerc să mă las. Ăă... vă 
deranjează dacă fumez și eu? 

— Nu, deloc. Kuhlmann îi aprinse ţigara. Deci, ce știi în 
privinţa lui Kurt Franck? 

— Noi... adică eu, l-am văzut. Cred că acum vreo trei 
săptămâni. Călătoream cu trenul la Copenhaga când l-am zărit 
pentru prima dată. Apoi m-am întors la Hamburg și din nou aici. 
Imi place orașul Lubeck. 

— Unde, exact, l-ai văzut pe Kurt Franck acum trei 
săptămâni? 

— Pe malul unui râu, pe drumul spre Travemünde. A împins o 
motocicletă în râu. Noi... eu... am crezut că ceea ce făcea era 
ciudat. 

— Spui mereu „noi”. E vorba despre o fată? Nu-i nicio lege în 
Germania care să interzică să ai o prietenă, știi. 

— Păi... da. O tânără americancă. Suzanne Templeton. 

— Unde este ea acum? 

— Păi... de fapt, mă așteaptă în Volkswagen-ul pe care l-am 
închiriat. Afară, lângă secţia de poliţie. Știţi, am văzut afișul 
acela în Travemunde și ne-am întrebat dacă ar trebui să facem 
ceva în această privinţă. Treceam pe-aici și-am văzut semnul pe 
care scria Polizei. Sue mi-a zis să mă opresc. 

— O fată înțeleaptă. Hai s-o chemăm aici. Te deranjează? 
Cred că două perechi de ochi sunt mai buni decât una singură. 
Era cu dumneata când l-ai văzut pe Franck? 

— De fapt, da. Era. 

Smith ezita. Se vedea limpede pe chipul lui că era prietena sa 
cea care insistase să raporteze ce văzuse. Kuhlmann sună la 

poartă, ceru ca fata să fie adusă înăuntru și continuă să pufăie 
din trabuc până ce o polițistă deschise ușa și pofti în cameră o 
fată zveltă, cu silueta frumoasă. Pupilele ochilor lui Kuhlmann se 
îngustară. Fata era blondă. 

e 

O jumătate de oră mai târziu, Kuhlmann își conducea mașina 
pe drumul spre Travemünde, în apropierea râului Trave. Sue 
Templeton, care stătea lângă el, se dovedise cu mult mai 
sinceră și mai încrezătoare decât Ted Smith. Da, făceau 
dragoste printre ierburile înalte din apropierea râului, atunci 
când auziseră cum venea cineva pe malul pe care se aflau ei. 

— Avea o motocicletă, explicase ea în camera de 
interogatorii. M-am ghemuit pe genunchi, sperând că n-o să ne 
vadă, în timp ce îl urmăream cu privirea printre ierburi. O Suzuki 
- a zis Ted. A oprit motorul și a împins-o ultimii câţiva iarzi. Avea 
o valiză prinsă în spatele motocicletei. A desprins-o și apoi a 
aruncat vehiculul în râu. Ne-am îmbrăcat repede... 

— Ne-am gândit că-i ceva ciudat, știţi..., intervenise Ted. 
Părea stânjenit, iar Kuhlmann ghicise că voia să treacă peste ce 
făcuseră. Apoi a luat-o pe cărarea de pe malul râului... 

Ea îl întrerupsese: 

— Ducea valiza cu el. Asta poate fi important - din cauza a 
ceea ce s-a întâmplat mai târziu. 

— Ce s-a întâmplat? întrebase Kuhlmann. 

— A mers cam o milă pe cărare. L-am urmărit de la distanţă... 
cărarea are multe cotituri, iar ierburile înalte ne ascundeau de 
el, așa c-a fost destul de ușor... până când a ajuns la o barcă 
mică cu motor și s-a urcat în ea. 

— Nu cumva aţi observat numele bărcii? 

— Moorburg, spusese ea prompt. 

— Te rog să-l descrii din nou pe Franck. 

— Înalt de cel puţin șase picioare. Blond. La vreo treizeci de 
ani. Bine făcut. Cu înfățișare dură... 

Atunci Kuhlmann îi întrebase dacă voiau să-l însoțească în 
mașina lui, ca să încerce să găsească locul în care motocicleta 
fusese împinsă în apă. Ted Smith șovăise, dar Sue insistase că 
era datoria lor civică, după cum se exprimase. 

Kuhlmann conducea încet, dându-i fetei cât mai bine ocazia 
să localizeze drumul pe care rătăciseră pentru un pic de 
intimitate. Ea era sigură că îl poale găsi, chiar și pe întuneric. O 

a doua mașină de poliţie îi urma, ducând echipa de polițiști pe 
care o organizase acesta înainte de a pomi la drum. 

Americanca stătea aplecată înainte, în scaun, cu sânii lipiţi de 
centura de siguranţă, în timp ce privea ţintă în lumina farurilor. 
Era o tânără atrăgătoare, care se comporta cu încredere și era 
sigură pe ea, așa cum observase Kuhlmann înainte la multe alte 
fete din Statele Unite. 

— Încetiniţi! Da, aici era. Pe drumul ăsta! 

Kuhlmann roti volanul și o luă pe drumul indicat. În lumina 
farurilor putea vedea șanțul făcut de o singură roată, imprimat 
în zgură, de către motocicletă. Opri la mică distanţă de râu, luă 
o lanternă din compartimentul pentru mănuși și apoi coborâră. 
In timp ce cea de-a doua mașină opri în spatele lor, se aplecă și 
examină urma de roată. Prea lată pentru a fi de la o bicicletă. 
Tocmai bună pentru o motocicletă. Continuară să meargă pe 
malul râului, urmați de doi bărbaţi în costume de scafandru. 

— Sue, întrebă Kuhlmann, după urme, se pare că aici a fost 
împinsă în râu. Ești de acord? 

— Da, acesta este locul... 

Se întoarseră la mașină și așteptară. După cinci minute, 
scafandrii ieșiră la suprafață cu apa scurgându-se de pe ei, 
trăgând afară, în lumina farurilor, o motocicletă Suzuki. 
Kuhlmann folosi aparatul radio pentru a chema întăriri, lăsă un 
om să păzească vehiculul și apoi urmă cealaltă mașină ce se 
întorcea la șosea. 

— Dacă Moorburg a fost ancorată la un debarcader, remarcă 
el în timp ce se întorceau spre Travemunde, atunci trebuie să 
existe un drum care să ducă acolo. Trebuie doar să încercăm în 
continuare. Poţi oare identifica debarcaderul de unde a aruncat 
valiza în râu înainte de a pleca spre Travemunde? 

— Da, spuse ea prompt din nou, avea două părți: cea mai 
aproape de barcă era înclinată, capătul era cufundat în apă... 

„Mai daţi-mi martori ca acesta”, se gândi el în timp ce 
continua să conducă. Sue identifică primul drum pe care-l 
verificară și debarcaderul de la capătul lui. Kuhlmann ordonă 
scafandrilor, care călătoriseră în cealaltă mașină, să se scufunde 
din nou. De data aceasta, dură aproape zece minute. Scafandrul 
ieși la suprafaţă, ţinând o valiză cu ambele mâini. Kuhlmann 
forţă obiectul ud să se deschidă și se uită la lanţul din interior. 

— Sfârșitul poveștii, spuse el și se ridică, făcând semn unuia 
dintre oamenii săi să ia valiza udă. 

— Nu, nu este, spuse Sue. L-am văzut mai târziu... 

— Nu era el, obiectă Ted. 

— Îți spun eu că era! Tu nu te uitai în direcţia aceea când a 
ieșit din magazin. 

— Ce magazin? 

— După ce a plecat cu barca cu motor, am crezut că i-am 
pierdut urma. Ne-am dus înapoi pe șosea și am făcut autostopul 
pentru Travemunde. Mergeam de colo-colo, căutând un loc unde 
să mâncăm, când l-am văzut. Știu că era el, repetă ea. Studiez 
dreptul, iar asta te învaţă să fii atent la ce se petrece în jur. 

— Până acum m-a uimit spiritul dumitale de observaţie. 
Continuă. 

— leșea dintr-un magazin și-și punea o pălărie de paie pe cap. 
l-am văzut părul blond chiar înainte de a-și pune pălăria. Una 
dintre pălăriile acelea cu boruri largi. Ted s-a dus să găsească o 
toaletă, așa că eu l-am urmărit pe bărbatul cel blond. A intrat 
într-un magazin din apropiere și a ieșit cu o pipă în gură - una 
din acelea mici și curbate. Sunt sigură că era același om. Și era 
îmbrăcat altfel. 

— Să ne întoarcem în mașină. Ti s-a făcut pielea de găină... 

Cerul negru de deasupra lor era curat, de un albastru de 
Prusia presărat cu stele lucitoare. Căldura mângâietoare a serii 
începea să se destrame, iar pe câmpii cobora o ușoară răcoare. 
Kuhlmann aşteptă până când fură așezați comod în vehicul; Sue 
stătea din nou lângă el. 

— Spui că era îmbrăcat altfel? 

— Când l-am văzut prima dată - când împingea motocicleta în 
râu - avea pe el un hanorac bleumarin și pantaloni de aceeași 
culoare vârâţi în cizme de piele. Când a ieșit din magazinul din 
Travemunde, avea un tricou verzui, pantaloni kaki, teniși albi și 
un rucsac mare - unul dintr-acelea cu cadru cromat. Se 
transformase în autostopist. 

Kuhlmann își mesteca trabucul neaprins. Descrierea făcută de 
Sue Templeton lui Franck corespundea foarte bine cu aceea 
făcută de către Ann Grayle, care trecuse pe la secţia de poliţie 
din Travemunde și ceruse să îl vadă. 

La bordul vasului, ea îi spusese că îl văzuse pe Franck atunci 
când ieșise la o plimbare și că acesta aproape se ciocnise de ea. 

Asta se întâmplase cu aproape trei săptămâni în urmă. Atunci, 
Kuhlmann se întrebase dacă nu cumva Grayle greșise. Se uită în 
sus, în oglinda retrovizoare, la Ted Smith. 

— Mai rămâneţi ceva timp la Mowenpick? 

— Până rămânem fără bani. Lui Sue îi place Lubeck-ul... 

— Nu te-ngrijora în privința banilor, exclamă Sue, am o 
mulțime de cecuri de călătorie. Și ne distrăm așa de bine. Imi 
place asta... 

Remarca îl făcu pe Kuhlmann să tresară. Işi aduse aminte de 
Diana Chadwick - era felul de remarcă pe care l-ar fi făcut ea. 
Se întrebă pe unde o fi acum. 

— Nu-i nicio problemă cu banii, continuă Sue. Tatăl meu este 
senator. 

Kuhlmann tresări pentru a doua oară. Îi privi părul de un 
blond strălucitor. Într-un fel, își dorea ca ei să plece imediat din 
Germania. Îl privi din nou pe Ted. 

— Ar trebui să vă previn... în caz că n-aţi putut înţelege ce era 
scris în germană pe afișul acela... 

— N-am putut, spuse Sue. 

— Atunci trebuie să vă avertizez, domnule Smith, că bărbatul 
pe care l-aţi văzut este un ucigaș în serie... specialitatea lui sunt 
blondele. Deja au fost ucise în mod îngrozitor trei femei. Stai 
aproape de Sue. Tot timpul. 

— Așa o să fac, și o să cumpăr o armă. 

Smith arăta mai în vârstă și mai serios decât până atunci. 

— O armă? întrebă Kuhlmann. 

— Un baston greu. Am văzut așa ceva prin magazine... 

— E o idee bună. Vă invit pe amândoi la cină la hotelul 
Maritim din Travemunde. Dar, mai întâi, trebuie să dau raportul. 

Luă microfonul în mână și chemă sediul Lubeck-Sud, ca să 
descrie detaliat noua înfățișare a lui Kurt Franck. Singurele 
amănunte pe care nu le menţionase Ann Grayle erau pălăria de 
paie și pipa. Trebuie să mai fi trecut prin magazine după ce-l 
depistase ea. 

— Lubeck-Sud? Sunt Kuhlmann. Kurt Frank - noua descriere - 
face pe autostopistul... 

e 

În podul hambarului aflat lângă Burg, pe insula Fehmarn, gata 

de plecare, Munzel își verifică pentru a treia oară înfățișarea în 

oglinda de mână. O barbă și o mustață blondă bogată, ceva mai 
mult păr blond ce-i cădea pe ceafă. De nerecunoscut. 

Bărbatul, îmbrăcat într-un tricou verzui, pantaloni kaki și o 
pereche de pantofi de sport albi, puse jos oglinda, ascunzând-o 
împreună cu spirtiera sub un morman de paie. Puse rucsacul în 
spate. Parcă avea o sută de kilograme, dar se va obișnui repede 
cu el. 

Aruncă o privire prin pod, căutând urme ale faptului ca îl 
folosise ca adăpost. Nu mai erau - le înlăturase cu grijă. 
Aplecându-se, luă pălăria de paie și și-o puse pe cap, apoi 
scoase din buzunar pipa curbată, deja umplută cu tutun, și o 
strânse între dinţi. 

Cobori încet pe scară, ajunse jos și alergă greoi să deschidă 
ușa hambarului. Aruncă o privire afară. Niciun semn de viaţă. Se 
întoarse la scară - singura dovadă că exista un pod - și o trase 
în jos până când ajunse paralelă cu podeaua acoperită cu paie. 

Simţi cum i se încordează mușchii spatelui în timp ce o scoase 
afară și o puse în spatele hambarului. O cobori foarte încet în 
șanțul înecat de bălării care trecea pe partea aceea a 
hambarului. Timp de câteva minute îndreptă ierburile până când 
scara dispăru, apoi reveni în faţă și o luă pe cărarea ce ducea 
spre drumul de ţară. 

O oră mai târziu, după ce prinsese autobuzul de la Burg, se 
afla pe peron în gara Puttgarden. În timp ce aștepta trenul spre 
Lubeck, se juca cu chibritele, aprinzându-și și reaprinzându-și 
pipa. 

Franck era încrezător. Va fi la adăpost în Lubeck, cu 
înfățișarea sa schimbată. Va sta la un hotel, vizavi de gară - 
hotelul Internaţional, după cât își amintea. De acolo îl va suna 
pe Martin Vollmer din Altona, pentru a afla noutăţi despre 
mișcările lui Tweed. Era încrezător, deoarece gălăgia făcută de 
poliţie aparţinea deja trecutului. Sau, în cel mai rău caz, el 
reprezenta o mică prioritate. În timpul petrecut pe insula 
Fehmarn, se vor fi comis alte crime. lar poliţia era ca presa. Kurt 
Franck aparținea veștilor de ieri. 

29. 


Newman conduse mașina Ceaika pe drumul acoperit cu zgură, 
iar lumina farurilor descrise un arc larg în timp ce întoarse spre 
est, pe autostradă. În spatele lor, casa paznicului era cufundată 
în întuneric. Lângă el stătea Falken. Gerda avea locul cel mai 
neplăcut - era înghesuită în spate. Lângă ea era proptit pachetul 
acoperit cu pânză care conţinea cadavrul lui Karl Schneider. 

— Lacul... 

Gerda fusese cea care se gândise la locul în care să-și 
debarce pasagerul nemișcat. Venise alergând din bucătărie și 
sugerase acest lucru. La început, Falken dăduse dezaprobator 
din cap. 

— E prea departe de drumul nostru. 

— Dar ai spus că trebuie să plecăm de aici în seara asta, 
insistase ea. Putem merge noaptea până la ferma lui Radom. 
Vom fi aproape de Leipzig dimineaţă. Poţi s-o suni și să-i spui că 
ajungem devreme. 

— Cred că s-ar putea să ai dreptate... 

— Știu că am dreptate. Nu-mi spui mereu că trebuie să ne 
facem planuri flexibile, ca să le putem schimba în funcţie de 
urgenţa de moment, dacă ne-o cer împrejurările? 

— O să fie periculos... Falken privise pachetul legat cu lanțuri 
ce zăcea pe podea. Noaptea sunt patrule. 

— Să stăm aici poate fi chiar mai periculos. Ai zis că, probabil, 
or să trimită oameni ca să-l găsească - se-ntreabă de ce nu s-a 
întors. 

— Atunci fie ca tine - mergem spre lac... 

Newman fusese impresionat de grija cu care șterseseră toate 
urmele faptului că stătuseră în casă. Gerda folosise un făraș și o 
perie pentru a mătura rămășițele înnegrite ale pâinii de pe 
lespezi, apoi ca să înlăture cenușa ce se stingea din cămin. Își 
golise fărașul în canal. 

Falken făcuse o ultimă inspecţie a fiecărei camere. Atunci 
când ieșiseră pe câmp, ca să ia Ceaika, lăsaseră ușa și toate 
ferestrele deschise, ca să se împrăștie mirosul de fum și căldura 
dinăuntru. 

După ce împinseseră mașina, acoperiseră tractorul, exact așa 
cum îl găsiseră. Când se întorseseră în casă, înăuntru era 

răcoare și nu mai mirosea a fum. Închiseseră ferestrele, 
încuiaseră ușa și lăsaseră cheia sub lespedea de afară, unde o 
găsise Falken. 

— O să conduc eu, spusese Newman. Amândoi n-aţi mai 
dormit Dumnezeu știe de când... 

— Nici tu, prietene, subliniase Falken. 

— Nu mă contrazice. Eu sunt Emil Clasen, de la Poliţia de 
Frontieră. Dacă suntem opriţi, este mai probabil să mă accepte 
pe mine decât pe voi. 

— Se presupune că eu comand grupul ăsta, dar fiecare îmi 
spune ce să fac, zisese Falken bine dispus. 

— Nimeni nu-ți ordonă nimic, replicase Newman, suindu-se la 
volan. Fă doar ce spun eu și toată lumea o să fie fericită. 

Din clipa în care intră pe autostradă, Newman începu să aibă 
sentimentul că este hăituit. Fusese o treabă enervantă să bage 
pachetul în mașină. La un moment dat, trupul păruse să se 
miște de bună voie în ambalajul său. Gerda își ţinuse răsuflarea. 
Îngrămădind, în sfârșit, pachetul înăuntru, Newman îi spusese 
că e doar greutatea lanțurilor. 

În timp ce mergeau pe autostradă, niciunul dintre ei nu 
observă camionul lui Schneider, încă parcat în locul de 
depozitare a fânului. Newman conducea foarte aproape de 
limita de viteză. Deodată, își dădu seama că-și încleștase 
ambele mâini pe volan. Conducea prost. Se strădui să se 
relaxeze și să ţină volanul ceva mai ușor. 

O mașină de patrulare a poliţiei venea înspre el, cu lumina de 
avertizare clipind. Falken îl avertiză, dar Newman dădu negativ 
din cap. _ 

— Cine conduce rabla asta? Imi pare rău, adăugă el după o 
clipă. 

Mașina poliției încetinea, în timp ce ei se apropiau. 

Trecu de ei, în vreme ce Newman menținea exact aceeași 
viteză. Falken aruncase o privire în oglinda laterală. 

— De ce au făcut asta? întrebă Newman. 

— Un test. Dacă ai fi schimbat viteza sau ai fi părut nervos, 
poate că ne-ar fi oprit. Folosesc o mulţime de trucuri. 

— Naiba să-i ia. 

Nimeni nu mai zise nimic multă vreme, după acest 
comentariu. Newman era conștient de încordarea stăpânită din 

mașină. Era de înțeles, cu încărcătura pe care o aveau la bord. 
Fiecare dintre ei era speriat. Apoi ajunseră la un drum lăturalnic. 
— Intoarce aici, strigă Gerda. Suntem aproape de lac. 
e 

Lîsenko căsca, arătându-și o plombă de metal la unul dintre 
dinţi. Se duse la fereastră și privi în jos, afară. Era două 
dimineaţa. Luminile fluorescente de pe stâlpii de iluminat 
aruncau o lumină stranie pe străzile pustii. Își pipăi perii țepoși 
de pe bărbie și se întoarse pentru a-l privi pe neamt. 

Markus Wolf stătea ghemuit ca un Buddha în spatele biroului 
său, studiind un dosar. Omul acesta părea să aibă rezerve 
inepuizabile de energie. Veioza verde, pe care o atârnase mai 
aproape peste birou, îi punea în lumină trăsăturile impasibile. 
Ridică privirea. 

— E timpul să trimit patrule ca să-l caute pe Schneider. Ar fi 
trebuit să dea raportul acum câteva ore. Cred că i s-a întâmplat 
ceva. 

— Ce poţi face? îl repezi Lisenko. 

— Ceea ce tocmai am spus. Să trimit patrule înarmate. O să le 
dau descrierea camionului pe care-l conducea Schneider. Nu se 
poate să fi dispărut, pur și simplu. Cunoaștem și drumul exact 
pe care o luase Schneider. O să trimit o echipă de mașini, care 
vor ţine legătura prin radio. Vor opri toate vehiculele pe care le 
vor găsi pe drum la ora asta. Și, pe deasupra, ţara este plină de 
afișe cu Newman... 

— Dacă era Newman. Mi-ai spus că ai primit rapoarte de la 
oamenii dumitale de pe aeroportul din Hamburg. Niciun semn că 
s-ar fi întors omul care călătorea sub numele ăsta. Poate fi la 
Londra. 

— Poate. Wolf nu părea prea convins. Dar Tweed este un tip 
șmecher. 

Se întinse după telefon și dădu o serie de ordine cu o voce 
monotonă. 

e 

Noaptea era liniștită și tăcută, iar aerul apăsător. În spatele 
trestiilor și al stufului înalt cât un stat de om se zărea lacul, ca o 
mare întindere de neant, ca un teren acoperit de smoală. 

Parcaseră mașina cât de aproape putuseră. Newman și Falken 
tocmai scoteau afară cadavrul înfășurat în pânză. Părea să se fi 
îngreunat, ca și cum corpul se umflase deja. Gerda stătea de 

pază la o sută de iarzi în spate, ţinând în mână pistolul- 
mitralieră Uzi, înclinându-și capul într-o parte în timp ce era 
atentă la zgomote. 

— Ce coșmar nenorocit, zise Newman. Eu îl iau de cap, iar tu, 
de picioare. 

Pachetul zăcea pe pământul tare de lângă mașină. Îl ridicară, 
iar corpul se lăsă în jos între ei. Gerda le spusese că, în acest 
loc, lacul avea o adâncime de treizeci de yarzi. Se împleticiră 
sub greutatea pachetului. Una dintre legăturile lanțurilor 
alunecă, făcând un zgomot asemănător unei rafale mortale. 
Aproape că le sări inima din piept de spaimă. 

— Continuă să mergi, spuse Newman, cu răsuflarea tăiată. 

Voia doar să scape de lucrul acela și să se întoarcă la mașină. 
Pământul era acoperit de un noroi alunecos. Se opriră și lăsară 
trupul jos, odihnindu-se un moment. Trebuia să-l arunce cât mai 
departe posibil. Falken era sceptic în privinţa afirmației Gerdei, 
că apa lacului avea treizeci de iarzi adâncime chiar lângă mal. 

— Gata? întrebă Newman. 

La postul ei de ascultare, Gerda se încruntă. Putea auzi 
zgomotele traficului de pe șoseaua îndepărtată. Un vehicul. Apoi 
liniște. Apoi un al doilea. O altă perioadă de tăcere. Al treilea. 
Era o oră cam târzie pentru circulaţie. Cei mai mulţi oameni se 
duceau devreme la culcare. Nu era nimic de făcut și nu aveai 
unde să te duci în orele dimineţii în Germania de Est. 

Newman și Falken începură să balanseze corpul înainte și 
înapoi, cât de mult puteau. Ca pe un copil care se dă în leagăn și 
treptat ajunge tot mai sus. Acum vedeau bine prin întunericul 
nopții și se urmăreau unul pe celălalt. Newman dădu din cap. Or 
să-l scape dacă nu-l aruncă acum. li dădură drumul. 

Răposatul domn Schneider zbură spre lac, căzu în apă cu un 
zgomot greu, apoi rămase acolo, cufundându-se numai pe 
jumătate. Ceva zbură dintre trestii și îl lovi pe Falken, aproape 
doborându-l. Se auzi un sunet ciudat. Newman văzu cum braţele 
lui Falken se mișcară cu îndemânare și rapiditate. Doamne, ce 
era asta? 

Falken păși înainte. Braţul său drept era strâns în jurul gâtului 
unei uriașe gâște, ţinând-o cu degetele de ceafă. Se opri la 
câţiva pași de Newman. Pasărea avea ciocul și picioarele rozalii. 
Tipa ca nebună, făcând destul zgomot ca să trezească jumătate 
de ţinut - cel puțin, așa i se părea lui Newman. Falken scotea 

sunete ciudate, iar Newman își dădu seama că vorbea cu 
orătania, liniștind-o. 

— O lișiţă cenușie, îi spuse Falken. În Anglia i se spune lișiţă 
cenușie din est. Voi aveţi specia vestică. Vezi inelul de pe 
piciorul ei? A scăpat dintr-una din rezervații. 

— Ce naiba se întâmplă? Gerda veni alergând pe potecă. Ce 
este? 

Falken repetă ce îi spusese lui Newman. 

— O s-o păstrăm, zise el. Atât timp cât o ţin așa, nu-i nicio 
primejdie să te ciupească în timp ce conduci, îl asigură el pe 
Newman. 

— De ce s-o luăm cu noi? vru să afle Gerda. 

— Acoperire. Dacă suntem opriţi. Știi că fac parte din Serviciul 
pentru Ocrotirea Vieţuitoarelor. Oricum, aș vrea s-o salvez. Are o 
aripă ușor rănită. Are nevoie de îngrijire. 

— Atunci de ce ne mai învârtim pe-aici? vru să afle Gerda, cu 
o voce mai ascuţita decât de obicei. 

— De-asta, replică Newman, arătând spre lac. 

Gâsca se liniștise. Pe suprafaţa lacului plutea corpul înfășurat 
în pânză, în continuare doar pe jumătate cufundat în apă. Gerda 
privi îngrozită. „Doamne, oare o să rămână așa?” Același gând 
era și în mintea celor doi bărbaţi, care stăteau și priveau 
pachetul plutitor. 

Deodată, se lăsă o liniște îngrozitoare. Gâsca rămase liniștită 
în strânsoarea lui Falken. Apoi pachetul se îndepărtă de ei, 
scufundându-se încet în apă. Câteva cercuri concentrice, nimic 
mai mult, arătau locul unde dispăruse în apă. Apoi pieriră și ele, 
iar apa neagră deveni la fel de netedă, ca și cum ar fi fost 
acoperită cu ulei. 

Gerda își trase răsuflarea, ușurată. 

— Să mergem. Acum. Să fugim de toate astea... 

e 

— În curând o s-ajungem la ferma lui Radom, anunţă Gerda 
din spatele mașinii. Și tocmai mi-am adus aminte - au acolo 
gâște. Oare n-o să fie asta o problemă pentru Pinky? 

Pinky era numele pe care i-l dăduse lișiţei cenușii. Newman 
conducea mașina pe autostrada pustie, în noapte. Stând lângă 
el, Falken ţinea gâsca la fel, cu ciocul în direcţia opusă lui 
Newman. Păsării părea că-i place cu Falken și nu ţipase nici 
măcar o dată de când se instalaseră în mașină. 

Newman conducea mașina într-o curbă lungă. Dincolo de ea 
se afla o porţiune de teren lung și drept. Cam la jumătate de 
milă în faţă, pe șosea, se vedeau, clipind, lumini roșii. Reduse 
viteza, privind fix luminile. Pe întreaga lățime a șoselei erau 
parcate trei mașini, bară la bară. 

— Necazuri, spuse Newman, în timp ce se apropiau de 
luminile roșii. 

— E blocat traficul, comentă Falken. Un punct de control. Pe 
cine caută, oare? 


30. 


Munzel se simţea mulţumit de sine. Își găsise o bună 
acoperire. Și asta numai pentru că fusese atent și profitase de 
ocazie, atunci când aceasta apăruse. Acum se simţea în 
siguranţă. In Lubeck. In Travemünde. Se gândi la poliţie. Să 
trăiască! 

Urcându-se în tren la Puttgarden, înaintase încet pe coridor, 
căutând un compartiment gol. Trecuse de unul în care era 
numai o fată, când îi veni ideea. După felul cum era îmbrăcată, 
fata părea nemţoaică. Brunetă. Nu blondă. 

Ea ridicase ochii, atunci când el aruncase o privire în 
compartiment. Nu numai că se uită la el, dar îi susţinu privirea, 
apoi își întoarse încet ochii de la el. In plasa de deasupra capului 
ei drăgălaș se afla o geantă de voiaj. El se întoarse și deschise 
ușa. 

— Vă deranjează dacă stau aici? întrebă el extrem de 
politicos, zâmbindu-i încurajator. 

— Vă rog. Merg numai până la Lubeck. Atunci compartimentul 
va fi al dumneavoastră. 

— Dar și eu merg la Lubeck... 

Lăsându-și rucsacul pe un scaun de pe coridor, se așeză în 
faţa ei. Se strădui să fie amuzant și s-o facă să râdă. Il plăcea, își 
dădu el seama. 

— Mă pregătesc pentru a deveni manager al unui hotel în 
Hamburg, îi zise ea. Tocmai m-am întors de la Copenhaga. E așa 

drăguţ acolo... dar săptămâna trecută m-am gândit că mi-ar 
plăcea niște mâncare nemţească... 

Era mică de statură și zveltă, cu o siluetă bine făcută și 
picioare frumoase. Purta blugi și o bluză înflorată. Pe scaunul de 
lângă ea era întins un vindiac roșu. 

Cu zece minute înainte de a ajunge la Lubeck, el o convinsese 
să rămână împreună. Ea pusese condiţii. O cameră numai a ei. 
Bineînţeles, el fusese de acord. Mintea îi funcţiona cu iuțeală. 
Asta va fi o problemă când se vor trece în registrul hotelului. 
Acum, când se întorcea la Lubeck, voia cea mai bună acoperire. 
Apoi avu o idee. 

După ce coborâră în gară, o rugă pe Lydia Fischer să aibă 
grijă de rucsacul său, în timp ce el le va telefona părinţilor lui. 
Intră într-o cabină de pe un coridor unde nu se afla niciun 
polițist și formă numărul lui Martin Vollmer. Acesta îl întrebă 
imediat pe unde umblase. 

— Mi-am luat un scurt concediu, îl repezi Munzel. Acesta era 
termenul cifrat pentru a se ascunde. Ai vești de la Tweed? 
continuă el. M-am întors la Lubeck. 

Vollmer spuse că nu și că-l roagă să raporteze în fiecare zi la 
prânz. 

Munzel alese cel mai apropiat hotel, Internaţional, care era 
peste drum de gară. O lăsă pe Lydia în hol, rucsacul pe un scaun 
și se duse la recepție. Recepţionerul de noapte părea somnoros 
și plictisit. 

Se înregistra ca domnul și doamna Claus Kramer, explicând 
că tocmai căpătase o gripă pe care nu voia s-o dea nevestei 
sale, așa că închirie două camere - una dublă pentru el însuși și 
una simplă pentru soţia sa. Atunci când va trece faza 
contagioasă, se vor muta amândoi în camera dublă. 
Recepţionerul nu manifestă niciun interes pentru explicaţia sa și 
se întinse după două chei. 

Mâncaseră în restaurantul hotelului. Locul nu era ieftin, dar 
Munzel avea bani, în cea mai mare parte hârtii de o sută de 
mărci. Fără cecuri de călătorie. După masă, Lydia spusese că e 
obosită și se dusese direct la culcare. Munzel mai băuse ceva la 
bar, apoi se culcase și el. 

Acum, stând în pal, nu putea adormi. Simţea încântare, o 
plăcere arogantă faţă de propria inteligență. Cu vreo trei 
săptămâni în urmă, Kurt Franck cel bine ras și cu părul scurt 

locuise la hotelul Mowenpick. Cine l-ar asocia cu Franck pe 
bărbosul cu plete cârlionțate și îmbrăcăminte de autostopist? 
Mai ales că forma un cuplu. Domnul și doamna Kramer - care 
stăteau la Internaţional, la mai puţin de o sută de iarzi de 
Mowenpick? O cacealma reușită, se felicită el. Tot ce avea de 
făcut acum era să-l sune pe Vollmer în fiecare zi. Vollmer îi 
spusese că era încrezător că Tweed se va întoarce. 

Își întinse picioarele lungi și groase sub pătură, apoi se ridică 
în capul oaselor, își puse picioarele pe podea și desfăcu de pe 
unul din ele teaca în care se afla cuțitul cu lamă lată. Asta era 
ceea ce îl ţinuse treaz. Strecură cuțitul cu teacă cu tot sub 
pernă, se întinse din nou și adormi în câteva minute. 

e 

În camera pe care o împărțeau la hotelul Mowenpick, Sue 
Templeton stătea goală sub duș, șamponându-și părul blond. 
Făcea baie zilnic și îi plăcea foarte mult ca apa fierbinte să-i 
biciuiască pielea. O stimula. 

— Ted! strigă ea. Dă-mi un prosop. L-am uitat... 

— Într-o dimineaţă o să-ţi uiţi și chiloţii. Dându-i prosopul, el o 
simţi cum îl apucă de braţ și de-abia avu timp să alunece din 
haina de casă că ea îl trase înăuntru, lângă ea. Proastă ce ești, îi 
zise el. S-ar putea să ajung să-mi placă asta... 

— Cine n-a vrut să povestim la poliţie despre ucigașul ăla? îl 
întărâtă ea. Și asta-mi place... 

— Nu știi că e ucigaș. Vor doar să-l interogheze. Pariez că nu 
l-ai recunoaște dacă l-ai vedea a doua oară. 

— O, ba da. Chiar dacă și-ar lăsa barbă și și-ar pune o 
mustață falsă. 

— Ești o proastă. De ce să-și lase barbă și să-și lipească o 
mustață falsă? 

— Nu știu. Bărbații fac chestii ciudate. De exemplu, tu, acum. 

— Dar îţi place. N-ar fi trebuit să mă tragi înăuntru. 

(J 

— Vopo. Volkspolizei, Poliția Populară, spuse Falken, în timp 
ce Newman oprea mașina. 

Jachete încheiate cu nasturi până la gât, pantaloni băgaţi în 
cizme de piele, curele de piele de care atârnau bastoane de 
cauciuc și pistoale automate în tocuri, observă Newman. Se 
simțea îngheţat până în măduva oaselor - și nu din cauza 
aerului rece al nopţii. 

Falken cobori geamul cu mâna stângă. Polițistul se apropie de 
fereastră și privi înăuntru. Falken slăbi strânsoarea din jurul 
capului păsării. 

— Actele! spuse polițistul printre dinţi. 

intinse o mână grăsuță. Gâsca își repezi gâtul cu ciocul 
deschis afară pe fereastră și ciupi cu răutate. Polițistul își trase 
repede mâna înapoi și se retrase cu doi pași. Falken își puse 
braţul în jurul gâtului păsării și o trase în mașină. Zâmbi. 

— Luaţi-le din buzunarul meu stâng de la piept, îl pofti el. 
Vedeţi că nu pot risca să încerc să le scot eu. 

— Ce naiba este asta? De ce duceți așa ceva în mijlocul 
nopţii? 

— Serviciul pentru Ocrotirea Vieţuitoarelor. Asta este o lișiţă 
cenușie rară. A scăpat dintr-una dintre rezervaţiile mele. Puteți 
vedea inelul de pe piciorul ei. Ministrul a fost foarte tulburat 
când a auzit că am pierdut-o. Am crezut că știu unde s-o găsesc. 
Am avut noroc. Daţi-i drumul - buzunarul din stânga... 

Polițistul ocoli mașina prin față. Ceilalţi șase polițiști din 
spatele lui zâmbeau. Unul dintre ei chicoti. Polițistul cel gras se 
întoarse, îi privi, trase de curea mai sus și deschise clapeta de la 
teaca pistolului. Veni pe partea lui Newman. 

— Actele, îl repezi el din nou. 

— Poliţia de Frontieră. Echipa specială. Și ne grăbim. Ținea 
legitimaţia cu mâna dreaptă în interiorul mașinii. Polițistul își 
întinse cu precauţie mâna stângă. Gâtul gâștei zvâcni ca un 
șarpe cobra pe lângă Newman și îl ciupi de mână. Acesta ţipă, 
își trase mâna și și-o vâri la subsuoară. Chipul său rotund era 
înecat de furie. Mâna dreaptă se îndreptă spre teacă și apucă 
patul pistolului automat. 

— O să-mpușc pasărea aia blestemată... 

Comportamentul lui Falken se schimbă, în timp ce-și încolăci 
din nou braţul în jurul gâtului gâștei. Vocea îi era poruncitoare și 
amenințătoare. 

— Dacă faci asta, poţi să-ţi iei adio de la pensie. Ministrul te 
poate înlocui foarte ușor - dar a înlocui o lișiță cenușie e cu totul 
altceva. Ti-am zis doar! Asta nu-i o pasăre - e un exemplar 
foarte rar. Te-am avertizat. Și mai bine-ai avea grijă de mâna 
dumitale... s-ar putea infecta. 

— Pe deasupra, începu Newman, mă ţii în loc. Se uită la ceas. 
Până acum, de aproape cinci minute. Crezi c-aș umbla pe-afară 

la ora asta noaptea dacă misiunea n-ar fi urgentă? Dacă mă mai 
faci să întârzii, o să-ţi iau numele și-o să te raportez. Doar mi-ai 
văzut legitimaţia, uniformă fără creier ce ești! 

Ceilalţi polițiști stăteau în jur cu brațele încrucișate, zâmbind. 
Polițistul cel gras ezită. Newman porni motorul și aşteptă, cu o 
expresie întunecată pe chip. Îşi privi din nou ceasul, apoi se uită 
fix la poliţist. 

— Oamenii ăștia m-au ajutat, continuă el. Ei cunosc ţinutul. 
Așa că și eu i-am ajutat. Ceea ce m-a făcut să întârzii. Dacă mai 
stau mult, o să ratez întâlnirea... 

Polițistul înjură încet și, auzind râsetele din jurul său, se 
întoarse furios. 

— Daţi-le drumul, ticăloșilor. N-am niciun chef să mai am de-a 
face cu banda asta... 

Șoferul din spatele volanului mașinii din mijloc, dintre cele 
care blocau șoseaua, porni motorul, făcând un loc de trecere. 
Newman trecu vâjâind prin spaţiul liber, privind în oglinda 
retrovizoare. Unul dintre polițiști mergea spre colegul său cel 
gras, ducând ceva în mână. O trusă de prim ajutor, bănui el. 
Mâinile îi alunecau pe volan, așa că și le șterse de pantaloni în 
timp ce continuă să conducă. 

— O, slavă Domnului, strigă Gerda din spate. Tremur toată. E 
o lișiță cenușie foarte de treabă. 

— Camuflaj, ţi-am spus eu. Cât mai avem până la ferma lui 
Radom? 

— Vreo zece mile de aici. E pe undeva un drum la dreapta. O 
să vă spun când ajungem aproape. 

— Dă-i drumul, zise Falken. Lasă baltă limita de viteză. 
Asumă-ţi riscul. Dacă se răzgândesc și ne urmăresc, noi vom fi 
dispărut de mult de pe autostradă. O să dormim puţin la Radom. 
Apoi dimineaţă - la Leipzig. lar acolo va trebui să fim atenţi. 

— Cum naiba crezi c-a trebuit să fim până acum? răspunse 
Newman și apăsă pe acceleraţie. 

e 

Blocajul autostrăzii pe care-l lăsaseră în urmă se refăcuse, cu 
cele trei mașini care alcătuiau o barieră de-a latul drumului. 
Mâna poliţistului celui gras fusese dezinfectată și bandajată de 
unul dintre oamenii săi. 

— Gata, Gustav, acum nu mai este niciun pericol de infecţie. 

— Mulţumesc, mârâi Gustav. Acum ocupă-ţi poziția. 

Gustav spumega de furie. Mâna sa stângă arăta de parcă 
purta o mânușă mică de box de culoare albă. Și era cât se poate 
de conștient de faptul că devenise nepopular printre oamenii 
săi, care râdeau pe ascuns de el. 

Stătea în picioare lângă mașina echipată cu radio, întrebându- 
se dacă ar trebui să raporteze incidentul. Șovăia dacă să facă 
așa ceva. Blestemata aceea de gâscă îl făcuse să arate ca un 
prost. Putea foarte bine să-și închipuie cum ar reacţiona cei de 
la cartierul general dacă ar ajunge la ei povestea eșecului său. 
Ar fi calul lor de bătaie pe mai multe săptămâni. 

Și, oricum, se săturase. Ca și oamenii săi, fusese sculat 
devreme din pat, ca să îndeplinească această misiune neplăcută 
de patrulare. Cu toţii erau încă pe jumătate adormiţi și lipsiți de 
entuziasm - ca și el. Gâsca le dăduse un motiv de glumă. Inainte 
de a ieși din tură, îi va avertiza să-și ţină gura închisă - altfel, 
vor căpăta mai multe misiuni noaptea. Se îndepărtă de mașina 
cu radio. Nu, nu va trimite niciun raport. 

— Gustav, mai vine o mașină, strigă polițistul care se ocupase 
de mâna lui. 

Din aceeași direcţie ca și mașina cu pasărea. Gustav își pipăi 
buzunarul cu mâna dreaptă. Degetele i se închiseră în jurul unui 
teanc de chitanţe falsificate pe care le luase de la proprietarul 
unui magazin. Urmări luminile cum se apropie și apoi încetinesc. 
Dacă acesta nu era cineva important, atunci îi va planta 
chitanţele și le va „găsi”, iar apoi îl va aresta pe șofer. Și va 
raporta asta - ceea ce va scoate incidentul cu gâsca din 
capetele oamenilor săi. Dând drumul chitanţelor, scoase mâna 
din buzunar și își îndreptă șapca. Gustav, membru al Poliţiei 
Populare, protector al proletariatului, știa cum să aibă grijă de el 
însuși. 

e 

Ceaika era parcată pe un drum lateral. Gerda îi lăsase pe 
Newman și pe Falken cu vehiculul, în timp ce ea se duse la 
fermă, ca să-l avertizeze pe Radom că vin. Se apropie de poarta 
grea cu cinci zăvoare, care era închisă, fiind și singura intrare 
din mijlocul unui gard înalt, de zid. 

La răsărit, prima geană de lumină se ivea pe cer, cu 
promisiunea unui soare puternic și încă nevăzut. În ciuda pasului 
ei ușor, ţipetele gâștelor începură înainte ca ea să ajungă la 
poartă. Acestea se înteţiră. Se opri lângă poartă, în timp ce 

gâștele continuau să ţipe. O siluetă cu umeri laţi, aplecată de 
spate, care ţinea o pușcă în mână, se apropie. 

— Ulrich, strigă ea, sunt eu, Gerda! Tu ești? 

— Cine altcineva ar putea fi? răspunse Radom cu o voce de 
bas. Intră. Gâștele sunt închise. 

— Falken aștepta în drum. E cu un prieten. Un prieten care nu 
are nume. Avem o mașină, o Ceaika. 

— O mașină rusească nenorocită. Adu-i încoace. Parchează 
mașina în curte, lângă casă. Hildegarde nu doarme. Aveţi nevoie 
de mâncare? 

— Cred că da... O să-i aduc... 

Când Newman trase mașina înăuntru, poarta era deschisă. De 
îndată ce intră în curte, o siluetă încovoiată de spate închise 
poarta. Gerda îl îndrumă spre o casă ţărănească veche, cu un 
singur etaj, cu acoperiș înclinat. Radom se apropie de mașină și- 
i spuse Gerdei ceva în germană așa de repede, încât Newman 
nu putu pricepe. 

— Urmează-l. Trebuie să duci mașina în spate. 

Newman se târî în spatele siluetei încovoiate, cu o viteză 
foarte mică. Trecu de un tractor vechi și foarte mare, cu o 
cabină plasată foarte sus. Radom îi conduse în spatele lungii 
clădiri a fermei, apoi pe un drum de ţară și, în sfârșit, într-un 
luminiș înconjurat de copaci. 

— Las-o aici, șopti Gerda. A 

Întunericul era cel care o făcea să vorbească atât de încet. În 
momentul în care opri motorul, ţipătul gâștelor încetă. Lișiţa 
cenușie din brațele lui Falken era atentă și agitată, întorcându-și 
ciocul roz dintr-o parte într-alta. 

— Simte celelalte păsări, spuse Falken, în timp ce coborau. O 
să dormim aici până la ora zece dimineaţa, îi spuse el lui 
Newman. Trebuie să fim cât mai odihniţi și mai atenţi când 
intrăm în Leipzig. 

În clădirea joasă a fermei, Newman clipi din cauza luminii 
puternice. Fu uimit să vadă că Radom avea cel puţin optzeci de 
ani - era un bărbat bine clădit, cu o barbă încărunţită și cu ochi 
vioi. O femeie ceva mai tânără, cu un șorț lung, păr cenușiu și 
trăsături ascuţite, ca de șoim, gătea ceva cu aromă 
pătrunzătoare de brânză pe o sobă de modă veche. Ea fu 
prezentată de către Gerda sub numele de Hildegarde, în timp ce 

Radom dispăru înapoi în curte. Câteva clipe mai târziu, se auzi 
un zgomot puternic. 

— Ce naiba este asta? întrebă Newman, în timp ce Falken se 
așeză, cu lișița în brațe, într-un scaun de răchită. 

— Radom, care pornește tractorul. O să treacă cu el peste 
urmele de roţi lăsate de Ceaika. Așa vor dispărea. În caz că vine 
poliţia să ne caute și aici. Tipul ăla îngrozitor - cel gras - poate 
raporta prezenţa noastră. Avea o mașină echipată cu radio. 

Camera era foarte lungă, dreptunghiulară și cu o masă mare 
de lemn în centru - o masă suficient de mare pentru a sta la ea 
douăzeci de persoane, cu o suprafaţă foarte bine frecată. 
Stăteau împreună lângă un șemineu deschis, în care ardeau, 
trosnind, bușteni de mesteacăn. Hildegarde gătea mâncarea cu 
brânză la celălalt capăt al odăii, departe de ceea ce se vorbea. 

— Nu-mi place asta, îi zise ferm Newman lui Falken. Nu-mi 
place deloc... 

— Ce nu-ţi place, prietene? 

— Că stăm aici fie și pentru puţin timp... punând în primejdie 
viața acestei perechi de bătrâni. Nu-i drept. Vreau să plecăm. 
Acum! 

— N-am mai dormit de multe ceasuri, n-am mâncat și nici n- 
am băut nimic. Este esenţial să facem toate aceste lucruri! îl 
repezi Falken. Somnul, după mâncare și băutură... 

— Nu-ţi pasă nici cât negru sub unghie, nu-i așa? Dacă ar fi 
fost mai tineri, era altceva. Cineva trebuie să conducă rezistenţa 
subterană. Însă, continuă Newman vehement, refuz să iau parte 
la punerea în primejdie a perechii ăsteia de bătrâni. Vreau să 
plec. Acum! 

— Nu-nţelegi deloc... 

— Explică-mi tu - dacă poți. 

— Suntem foarte obosiţi... 

— Treci la subiect, spuse Newman printre dinţi, păstrând un 
ton scăzut. 

— Dintre toţi oamenii cu care lucrez, Ulrich Radom este cel 
mai de încredere și cel mai inteligent. Uită-te cum folosește 
tractorul ca să... 

— Știu asta. Bine, este foarte atent. Bravo lui. Acum, tu fii 
atent - scoate-ne de aici... 

— Dacă ai tăcea din gură și m-ai lăsa să termin de explicat, 
poate-ai vedea altfel problema... 

— Atunci, continuă explicaţia. Dar repede. 

Buzele lui Falken se strânseră. Deschise gura ca să 
vorbească, să întoarcă lovitura, cu furie în ochi, când Gerda se 
întinse și îi puse mâna pe genunchi. 

— Emil, zise ea liniștită, folosind noua identitate a lui 
Newman, are dreptul la o explicaţie. Calmează-te. Spune-i... 

— Altceva, interveni Newman, presupunând că polițiștii 
sosesc, într-adevăr, în forţă. Nu putem fugi de-aici. 

— Ba da, îl contrazise Falken. De ce crezi că-i parcată mașina 
în adâncitură? Pentru că mai e un drum care duce departe de 
fermă - peste câmpuri, pe un drum desfundat, până la o altă 
cărare lăturalnică. De acolo mergem înapoi, până la șosea. 

— Și crezi că polițiștii n-or să audă cum pornim Ceaika? 

Pentru prima dată de când se cunoscuseră, începu să pună 
sub semnul îndoielii judecata lui Falken. Neamţul era foarte 
aproape de capătul puterilor. Pierdea simţul proporţiilor. 

— Poliţiştii n-or s-audă mașina, spuse Falken. Dacă sosesc aici 
- și să sperăm că asta nu se va-ntâmpla - o să vezi ce-o să fie. 
lar noi vom dormi îmbrăcați și încălțaţi. Gata pentru o plecare 
neașteptată. 

— Bine! Chiar minunat! zise Newman pe un ton sarcastic. Ce 
naiba-i va împiedica pe polițiști să tabere peste noi înainte de-a 
putea măcar s-ajungem la mașină? Spune-mi. 

— Gâștele, zise Falken. 

— Dar ar putea fi altcineva. Nu polițiștii. Unul din vecinii lui 
Radom. 

— N-are așa ceva. Fără vecini și fără prieteni. Și-a cultivat în 
mod deliberat reputația unui om care urăște pe toată lumea și 
nu are încredere în nimeni. Atunci când treceau oamenii pe-aici, 
îi întâmpina cu pușca-n mână. Asta a descurajat repede curioșii 
care se aflau în treabă. Dacă gâștele ţipă, atunci vin polițiștii. Și 
ele or să-i audă de departe. O s-avem destul timp să plecăm. 
Acum, ce-ar fi să-ți folosești gura ca să mănânci mâncarea 
excelentă pe care văd c-a pus-o Hildegarde pentru noi? Bine? 

Newman se așeză la masă, încă nu prea convins. Radom 
terminase ce avea de făcut cu tractorul și veni să se așeze cu ei 
la masă. Soţia lui ședea într-un scaun de răchită și îi privea, cu 
mâinile strânse placid în poală. 

— Supă cu brânză, zise Gerda. 

— E minunată, zise Newman, luând cu lingura mai mult. 

Stomacul său reacționă la căldura supei, iar încordarea începu 
să scadă. Gerda îl urmărea. 

— la o gură de băutură, zise ea cu un zâmbet poznaș. 

— Ce este? 

— Incearc-o. 

El ridică paharul, luă o înghiţitură, apoi se înecă și începu să 
strâmbe din gură. Își simţea gura, gâtul și stomacul în flăcări. 
Gerda îi turnă apă. Bău multă apă, apoi puse paharul jos. 

— Ce naiba-i chestia asta? 

Ea chicoti. El se prefăcu că o ciupește, iar ea chicoti din nou. 
Mai luă o înghiţitură, de data aceasta cu mai multă prudenţă. 
Era foarte bună, relaxându-i trupul de îndată ce ajungea în 
stomac. 

— Schierker Feuerstein, spuse ea. Apă de foc. Din munţii 
Harz. Ca și supa de brânză. Radom a trăit cândva acolo. E bună 
băutura? Da? Nu? 

— Deci, apă de foc este cuvântul. 

— Te vei simţi alt om, după masa asta. Îți vei dori o fată 
dispusă să... 

— Gerda! 

Falken se încruntă, făcând semn cu ochiul spre Hildegarde. 

— E bine că acum discutăm ceva mai prietenos, remarcă ea. 
Emil va dormi buștean - după ce-a băut toată apa asta de foc. 

— Începe să-mi fie somn, zise Newman, îndepărtând vasul 
uriaș. Nu, mulțumesc, îi zise el lui Hildegarde. Sunt sătul. Nu mai 
pot. A fost minunat. 

Aceasta se apropiase repede de masă, ca să-l servească cu 
mai multă supă; apoi puse polonicul înapoi în oală și o acoperi 
cu capacul. Înainte ca Falken să-și înceapă supa, Radom luase 
lișița cenușie de acolo. 

— O pune într-un cotet separat, departe de gâștele lui proprii, 
explicase Falken. O s-o iau eu de-acolo mai târziu. Niciodată nu 
folosi aceeași stratagemă de două ori. Polițistul cel gras poate a 
raportat că avem o pasăre cu noi în mașină. Acum, să trecem la 
culcare. Mâine dimineaţă trebuie să ne sculăm și s-o pornim la 
drum. 

e 

Newman împărți cu Falken o cameră mică, de două paturi. 

Mai întâi, se bărbieriră, ca să fie prezentabili. 

— S-ar putea să nu mai avem timp mai târziu, îl avertiză 
Falken. Și nu-ţi scoate pantofii. 

Culcat sub cuvertură, în camera întunecată care dădea spre 
vest, Newman ascultă răsuflarea regulată a lui Falken, care se 
auzea din patul celălalt. Neamţul adormise repede. Newman se 
răsuci agitat, simțind cât de incomode îi erau hainele și pantofii. 
Ar fi dat orice să facă o baie. Stomacul său o ducea cu mult mai 
bine - cantitatea mare de supă fierbinte pe care o înghiţise îi 
alungase frigul din oase. 

Se cufundă într-un somn tulburat, simțind pe deplin 
încordarea celui ce este urmărit în interiorul Germaniei de Est și 
Dumnezeu știe cât de departe de graniţa cu Occidentul. In 
mintea sa tulburată luau naștere tot felul de imagini. 

Traversarea fâșiei de teren minat... întâlnirea cu agentul 
german ce venea din direcţie opusă... ceața ce se târa prin 
pădurea întunecată, după ce-l întâlnise pe Falken... faruri care 
străluceau... prima întâlnire cu Schneider... Casa umedă și 
întunecoasă a paznicului... momentul înfiorător în care Gerda 
reintrase în casă, urmată de Schneider cu arma întinsă... 
uciderea neamţului... trupul care refuza cu obstinaţie să se 
scufunde sub apa neagră a lacului... ţipătul gâștei... 

— Scoală-te, Emil! Repede! Vin polițiștii... 

Falken îi scutura brutal umărul. Newman clipi. Țipătul gâștelor 
era de-adevăratelea. Prin ferestre năvălea lumina tare a zilei. 
„Suntem prinși în capcană”, fu primul său gând... 

e 

Cu trei ore în urmă, Wolf avusese surpriza să-l vadă pe 
Lisenko intrând în biroul său. Acesta era proaspăt bărbierit, iar 
ochii îl priveau atent de sub sprâncenele stufoase. Işi aruncă pe 
scaun paltonul, intrând cu un pas sprinten. Privi fix patul 
improvizat, sprijinit de un perete, pe care se aflau câteva pături 
aranjate în ordine. 

— Ce naiba-nseamnă asta? 

— Am aţipit puţin. În caz de urgenţă, dorm la serviciu, zise 
Wolf, zâmbind obosit. E destul de ciudat, dar știu că și Tweed de 
la Londra face același lucru în condiţii de criză. Îi cunosc 
obiceiurile omului ăstuia la fel de bine ca pe ale mele. 

— S-a întâmplat ceva nou? Văd c-ai pus o hartă pe perete. 

— Da, vino s-o vezi... 

Era o hartă la scară mare a Germaniei de Est, cât și a 
Germaniei de Vest, întinzându-se până la Marea Baltică, în nord. 
Bolduri cu capete roșii de plastic fuseseră înfipte în hartă, iar o 
anumită zonă fusese încercuită cu un creion roșu. 

— Ce-i cu boldurile? întrebă Lisenko rigid, scărpinându-și 
barba. 

— Ele arată care sunt punctele în care au avut loc incidente, 
de când au scurtcircuitat trădătorii din turn curentul electric. 
Acul ăsta-i turnul de pază, iar aici este locul unde a oprit 
Schneider doi oameni pe bicicletă. Și aici a descoperit o patrulă 
camionul abandonat al lui Schneider, într-o văioagă de la 
marginea șoselei. 

— Când ai aflat asta? 

— Raportul a sosit acum două ore. Și a-nceput să se 
alcătuiască un model, un drum... 

— Și cercul roșu...? 

— Este zona în care am trimis patrule noi să caute fiecare 
clădire - căsuță, casă de fermă sau hambar izolat. Orice loc în 
care s-ar putea ascunde niște fugari pentru noapte. N-am stat 
prea mult în pat, continuă el. A mai sosit și un raport de la Erwin 
Munzel. A ieșit la suprafaţă. În Lubeck. Îl așteaptă acolo pe 
Tweed să se întoarcă. 

— Pari încrezător c-o să facă așa... 

— Il cunosc pe Tweed. Nu renunţă niciodată. Pot afla de 
îndată ce-o ia la drum. Din Balcani până în Park Crescent. 

— Şi drumul pe care zici c-au luat-o fugarii... unde duce? 

— Aici. In Leipzig. Sunt sigur. Uită-te din nou la ace. Cred că l- 
au omorât pe Schneider - altfel, acesta ne-ar fi dat de mult 
raportul... Asta-i cea mai clară dovadă dintre toate. Și-am 
inundat Leipzigul cu patrule, cele mai multe dintre ele în civil. O 
să-i prindem pe oamenii ăștia chiar în pragul ușii noastre! 

e 

Corul asurzitor al gâștelor care ţipau nu se mai oprea. 
Newman îl urmă pe Falken în salon, în timp ce Hildegarde se 
strecură pe lângă ei în dormitor. 

— Ne face paturile, zise Falken repede. 

Newman se opri în salonul mare, căutând din priviri vreun 
semn al vizitei lor acolo. Pe scurgătorul de lângă chiuveta de 
piatră de modă veche se aflau două castroane murdare de supă 
și trei pahare de sticlă. Două, nu trei. Ca și cum ar fi fost 

rămășițele micului dejun al lui Radom. Hildegarde spălase 
paharul și castronul Gerdei. Cele trei pahare în care se aflase 
apă de foc din munţii Harz dispăruseră și ele. 

— Vino! strigă Falken, în timp ce apăru Gerda. Mișcaţi-vă. Pe 
ieșirea din spate! 

Îl urmară pe Falken, care îi conduse spre o ușă din spatele 
clădirii fermei, alergând pe cărarea pe care dusese Newman 
Ceaika. Gerda îi urma de aproape, ţinând strâns în mână 
vindiacul care ascundea pistolul-mitralieră Uzi. 

Pe cer nu era nici urmă de nor, soarele începuse să privească 
în jos, iar căldura zilei de august se instala încetul cu încetul. 
Newman se descoperi transpirând, de frică sau de efort - nu-și 
putea da seama. Ajunseră la mașina din adâncitură și Falken se 
urcă în spatele volanului, în timp ce Gerda se strecura în spate, 
iar Newman se așeză lângă Falken, care rămase nemișcat, fără 
să facă vreo mișcare pentru a porni motorul. In depărtare, 
țipatul gâștelor ajunsese la cote foarte înalte de indignare. 

— Ce naiba aștepți? vru Newman să afle. 

— Diversiunea lui Radom. 

— Anume...? 

— Ascultă... 

De-abia terminase de vorbit, când, dinspre partea cea mai 
îndepărtată a casei, se auzi un răget, păcăniturile sacadate ale 
unei ţevi de eșapament stricate, și huruitul sălbatic al unui 
motor ce suna de parcă era pe punctul de a-și arunca cât colo 
capota. Falken zâmbi, porni motorul și o luă înainte, pe panta 
blândă, ieșind din adâncitură și luând-o spre partea cealaltă, pe 
un drum de ţară desfundat. 

În curtea din faţă, Radom, cocoţat în scaunul înalt al 
tractorului, apăsa pedalele și încălzea motorul când apărură cele 
trei mașini. Prima dintre ele trecu drept prin poarta închisă, 
aruncând-o în curte, și fu apoi urmată de celelalte două. Alaiul 
se opri, ușile se deschiseră și revărsară în curte polițiștii - unii se 
duseră la hambar, iar alţii intrară, fugind, în casă. 

Conducătorul patrulei alergă la tractor și strigă ceva în sus 
spre Radom, care dădu neajutorat din mână. Zgomotul 
motorului crescu când apăsă din nou pe ambreiaj. Tractorul făcu 
un salt înapoi. Polițistul flutură mâna, gesticulând în spatele 
tractorului, care mergea înapoi în viteză, spre una dintre 
mașinile parcate în curte. Radom mai trase de niște mânere, 

tractorul se opri cu o smucitură a cărei forță ar fi putut frânge 
spatele cuiva, și apoi sări înainte. Polițistul înjură, apoi făcu o 
săritură în spate, în afara razei de acţiune a tractorului. 

— Kaput! A ieșit de sub control! Nu-l pot opri! strigă Radom în 
jos spre poliţist. 

Polițistul se duse în spatele tractorului, căutând un mod să se 
urce pe el. Ţeava de eșapament din spate îi slobozi un jet de 
fum în faţă. Se dădu în spate, înecându-se, și, cu ochii în lacrimi, 
își scoase batista în timp ce tractorul începu să se miște în cerc, 
iar Radom trase din nou de manete. Țipătul gâștelor fu acoperit 
în totalitate de bubuitul îngrozitor. 

e 

Falken conduse Ceaika până aproape de sfârşitul drumului 
desfundat. Intoarse direct spre drumul de ţară pustiu ce ducea 
înapoi la șosea. Apoi acceleră, încetinind numai la curbe. 

— Inţelegi, îi zise lui Newman, de ce spun că Radom este unul 
dintre aliaţii mei cei mai de încredere? Poliţiștii n-au avut cum să 
audă demararea mașinii, cu zgomotul scos de hârbul ăla. Și să-ţi 
mai spun ceva. Radom și nevastă-sa o să le facă polițiștilor o 
viaţă îngrozitoare. Or să fie bucuroși să plece de-acolo. 

— Cum? În afară de zgomotul asurzitor? 

— Poliţiștilor o să le fie sete - doar e o zi foarte călduroasă. N- 
or să capete nimic de băut. O să aibă Hildegarde grijă de asta. 

— Dar cum? 

— De-ndată ce va fi terminat de făcut cele trei paturi - ceea 
ce va fi o nimica toată pentru ea - o să închidă apa de la 
robinetul principal. lar acesta este foarte greu de găsit. O să le 
spună că nu merge aprovizionarea cu apă. Nu va fi nici lapte. 
Vacile n-au fost mulse, iar ei au băut tot ce mai era la micul 
dejun. Nici apă de foc din munţii Harz. Asta-i încuiată într-un 
dulap. Nimic... 

— Doar ceva pentru noi, strigă Gerda. Dumnezeu s-o 
binecuvânteze pe bătrânica asta. 

— Ce este? strigă Newman peste umăr. 

— Un coș acoperit cu ceva. Mâncare la conserve și fructe. Un 
termos de cafea. Probabil că le-a pregătit și le-a adus în mașină 
când dormeam. Mai putem supravieţui încă o zi, fără să ne 
apropiem de vreun magazin. E chiar și o sticlă mare cu apă 
minerală și niște pahare de hărtie. 

— O pereche remarcabilă, zise Newman. Dar sunt îngrijorat 
pentru ei. Dacă le joacă o festă polițiștilor, lucrurile pot lua o 
întorsătură urâtă - aceștia pot să distrugă ferma. 

— Atunci vor avea surpriza vieţii lor, comentă Falken. Radom 
n-o să le zică, dar are influenţă în locuri înalte. Ferma lui ar fi 
trebuit de mult colectivizată. Protectorul lui a împiedicat asta. 

— Și cine-i binefăcătorul ăsta? 

— Un om numit Markus Wolf, chicoti Falken. Wolf are o 
slăbiciune. Stomacul său. Îi place mâncarea bună de la ţară - 
ouă proaspete, unt, smântână. Radom i-o furnizează. Dacă 
polițiștii ăia or să facă o mișcare greșită, or să se trezească într- 
un batalion de muncă forțată. 

— Oprește, spuse Newman deodată. Nu-i aici șoseaua? 

— Ba da, zise Falken, oprind mașina. De ce? 

— Pentru că preiau eu volanul. Eu sunt de la Poliţia de 
Frontieră. Și-amândoi vă riscaţi viaţa pentru mine. Dar, înainte 
de-a schimba locurile, vreau să știu ce mă așteaptă. Cine-i 
martora aceea? 

— Suntem destul de aproape ca să-ţi putem spune. A fost 
infirmieră la spitalul de boli tropicale, unde-a ajuns doctorul 
Berlin acum vreo douăzeci de ani buni, când s-a întors din Africa 
- deoarece contractase o boală tropicală, se spune. 

— Continuă. 

— Karen Piper - ăsta-i numele ei - avea în sarcină rezerva 
specială pe care o ocupa doctorul Berlin. Apoi a devenit ceea ce 
în Anglia se numește „matroana”. O să ai un șoc când o să auzi 
ce are să-ți spună. Acum, dacă insiști, putem schimba locurile. 
Ajunseră pe șoseaua cea mare când Falken spuse: Am un 
presentiment că o s-avem noroc în Leipzig. 

— Atunci de ce, întrebă Gerda, îmi spune intuiţia mea 
feminină că mergem drept spre o primejdie îngrozitoare? 


31. 


Nu exista niciun mod prin care să se apropie de Hawkswood 
Farm fără să fie observați, parcând Cortina departe și 
parcurgând pe jos ultimele câteva sute de iarzi, așa cum 

făcuseră la vila cu viță-de-vie a lui Masterson. Câmpiile din 
Wash se întindeau peste tot în jur. 

— Unde-i marea? întrebă Diana, în timp ce Tweed opri mașina 
în faţa barierei de trecere. 

— Acolo, dincolo de valul de pământ. 

La ora zece dimineaţa, bancul cel mare tremura în ceaţă. 
Soarele se afla sus, pe cer, fără pic de nor. Urma să fie o zi 
foarte călduroasă, dar aerul era foarte proaspăt, cu un iz de 
sare, de la Washul invizibil. În faţa lor apărură coșul și 
suprastructura unei mici corăbii de mărfuri, ce părea să lunece 
de-a lungul crestei valului de pământ. 

— Ne îndreptăm spre King's Lynn, spuse Tweed, în timp ce 
deschise ușa și cobori în aceeași clipă în care Hugh Grey apăru 
dinspre o latură a clădirii fermei, cu un câine Labrador ce gâfâia 
în spatele lui. Purta o haină sport imaculată, pantaloni albaștri 
impecabili, o cămașă cu dungi și o cravată albastră asortată, 
care îi venea foarte bine. 

— Bine-aţi venit la Capătul Lumii, strigă el spre Tweed, 
privind-o pe Diana cu interes. 

Tweed îi prezentă repede, în timp ce Paula, cu părul ei negru 
ca pana corbului, deschise ușa din față și rămase liniștită. Grey 
o luă pe Diana de braţ, ca și cum aceasta s-ar fi putut împiedica, 
iar Tweed văzu cum se strâng buzele Paulei. Aceasta dădu 
mâna cu Diana, cu un chip fără expresie, și o luă înainte spre 
clădirea fermei. „O, Doamne, se gândi Tweed, deja nu poate s-o 
sufere.” Grey nu se ostenea deloc să ascundă că lucrurile 
stăteau exact invers în privinţa lui. 

— Tocmai îl scoteam pe Charles la plimbare, anunţă el, cu un 
chip roșu ca de heruvim. Vrei să iei o gură de aer proaspăt, 
Diana? Când ne întoarcem, putem bea o cafea... 

— Ar fi drăguţ, zise Diana, strângându-și geanta sub braţ și 
zâmbind cald. 

— Deci, vă așteptăm peste vreo două ore, remarcă Paula, al 
cărei chip continua să nu exprime nimic. 

— O, n-o să lipsim atât de mult, iubito. Doar îl scoatem pe 
Charles la o plimbare scurtă. 

„Trebuia să fie Charles”, se gândi Tweed, așezându-se în 
același fotoliu pe care îl ocupase în timpul vizitei sale 
precedente. Numele se potrivea cumva oricărui câine pe care-l 
avea Grey. 

— Vă așteptam când v-am zărit, replică Paula. Turnă cafea 
dintr-o cafetieră maro, de ceramică. Ușa se trânti, în timp ce ea 
continuă. E cafea proaspătă, domnule Tweed. Aţi ajuns tocmai 
când am făcut-o. 

— Miroase foarte bine... 

— Și cine este aceasta femme fatale pe care-ai adus-o cu tine 
de data asta? 

Ceașca de cafea tremura pe farfurioară, când i-o dădu lui 
Tweed. Aproape că vărsă puţin pe ea, dar el i-o luă la timp din 
mână. Ea tremura. El nu știa dacă de teamă sau de mânie. Oare 
sosirea lor coincisese cu începutul unei certe? 

Nu credea. Grey știa să-și ascundă sentimentele, dar păruse 
perfect normal atunci când apăruse. Niciunul dintre micile 
semne pe care le-ar fi detectat Tweed în cazul că existau 
necazuri. Tweed sorbi contrariat din cafea, construindu-și 
răspunsul. Ideea că Diana ar putea veni să lucreze pentru ei nu 
părea prea plină de tact, luând în considerare reacţia de 
neplăcere instantanee a Paulei. 

— Este sora unui prieten, spuse el. Are un pic de vacanţă și n- 
a fost niciodată prin colţul ăsta de lume. Văd că-ți plac pozele cu 
subiecte sportive. 

Privi la desenele înrămate de pe pereţi. 

— Le urăsc. Fac ca locul ăsta să arate ca o cârciumă. Hugh 
spune că se potrivesc cu ferma, că-i dau genul de atmosferă la 
care se așteaptă vizitatorii. 

Vorbea ca și cum Hugh aranjase întreaga fermă ca pe o 
scenă. Împodobită cu pozele cuvenite. Tweed își aminti că 
acesta locuise aici cu prima sa soţie. Poate că Paula încercase 
să facă unele schimbări, iar el se împotrivise ideilor ei. Găsi că 
teoria era neconvingătoare. Dar ea îi oferise ieșirea pe care o 
căuta. 

— Cineva - nu-mi aduc acum aminte cine - a menţionat 
petrecerea pe care ați dat-o aici acum vreo doi ani. Mi-a rămas 
în minte data de 14 iulie... 

Deasupra marginii ceștii, chipul ei îngheţă. Îi întoarse privirea, 
fără să-și miște ochii. 

— Intr-adevăr, ai o memorie bună, Tweed. Cred că ai nevoie 
de ea în meseria ta. Era ziua de naștere a lui Hugh. l-am invitat 
pe câţiva dintre colegii lui. Harry Masterson, Guy Dalby și 
profesorul - Erich Lindemann. A fost o seară memorabilă. S-a 

lăsat cu ceartă. Băuseră prea mult. Și toți și-au condus mașina 
acasă după aceea. Noroc că niciunul dintre ei n-a fost oprit de 
poliție. Cu excepţia lui Lindemann, firește. 

— De ce Lindemann? 

— Nu știai? Este abstinent. Nu bea niciodată altceva decât suc 
de fructe și cafea. Un tip cam rigid. Nu bea, nu fumează. Nu este 
interesat de femei. 

— Ai amintit o ceartă, încercă Tweed cu blândeţe. 

— O, da. Mai bine să-ţi descriu scena. Harry Masterson băuse 
o jumătate de sticlă de whisky, ca apoi să treacă pe vin și 
lichioruri. Guy - Dalby - a consumat liniștit o mare cantitate de 
vin alb. Sinceră să fiu, și Hugh era bine turmentat. Au plecat 
foarte târziu - noi n-avem unde să găzduim oamenii peste 
noapte. Am sugerat să rămână aici, în sufrageria de jos, dar au 
refuzat. Pe la sfârșitul mesei, Hugh - știi cât este de ambițios - a 
început să-și întrebe oaspeţii la ce se așteaptă de la viaţă. 
Culegea informaţii. Nu eram căsătoriți pe atunci, doar traiam 
împreună. Harry a devenit foarte agresiv, iar Guy - certăreţ. M- 
am dus la culcare și i-am lăsat în pace. 

— Şi când au plecat, în cele din urmă? 

— Între unu și două dimineaţa. Fiecare separat. Pari foarte 
interesat de o petrecere veche de doi ani... 

— Cearta m-a intrigat... 

Ea sări în picioare. 

— Doamne, am uitat prăjiturile. Ce gazdă mizerabilă sunt. Nu, 
trebuie să le guști. Te rog. Sunt făcute în casă. Mi-ar plăcea să 
știu părerea ta despre ele. E o reţetă nouă... 

Dispăru în spatele unei uși, în bucătărie. El rămase așezat, cu 
ceașca de cafea în mână, cât lipsi ea. Care era numele fetei? 
Cea despre care îi spusese inspectorul Cresswell de la staţia de 
poliţie din King's Lynn că fusese omorâtă în mod brutal. In 
primele ore ale dimineţii zilei de 14 iulie. Carole Langley. Acesta 
era numele ei. 

Ridică privirea când Paula apăru cu o farfurie plină de 
pricomigdale și îi oferi una. El luă una din politeţe, iar ea se 
așeză din nou. 

— De fapt, sunt pricomigdale, nu prăjituri. Nu-s prea 
îndemânatică în dimineaţa asta. Aproape că m-am ars făcându- 
le. 

— Sunt foarte bune, îmi place aroma lor. O, te-ai referit la 
însoțitoarea mea ca la o femme fatale... 

— Ceea ce a fost foarte nepoliticos din partea mea. Ideea este 
că ieri după-amiază am fost cu mașina în oraș, ca să mă- 
ntâlnesc cu Hugh. Eram în Knightsbridge pe la ora patru și-am 
văzut pe cineva care arăta la fel ca ea. Hugh a spus „cred că 
este Diana Chadwick”. Când l-am întrebat de unde știa cine era, 
a zis că era prietenă cu unul dintre membrii echipei sale de la 
Frankfurt. 

„Și tu nu l-ai crezut, se gândi Tweed. Totul face parte din 
faptul că l-ai angajat pe Portman să investigheze ce face soţul 
tău.” Acum înțelegea ostilitatea Paulei. S-o aducă pe femeia aia 
în casa mea și să iasă cu ea la plimbare de unul singur de îndată 
ce pune piciorul în pragul ușii. 

Ea îi mai oferi o pricomigdală, iar el o luă. 

— Sunt, într-adevăr, excelente. Rămâi la reţeta asta nouă. 
Vorbeam despre petrecerea aceea. Cred că nu ai dormit prea 
mult în noaptea aceea. 

— Ai dreptate. M-am tot învârtit în pat, ascultând cum se 
ceartă din ce în ce mai tare. Din nou, cu excepţia lui Lindemann. 
N-a spus niciun cuvânt... 

— Atunci, cum s-au despărţit? Spuneai c-au plecat separat. 

— Harry Masterson trebuie să fi plecat cu mașina pe la vreo 
unu, cel puțin din câte îmi pot aminti. La scurt timp după aceea, 
a plecat Lindemann. Mă sculasem să mă duc la baie și l-am 
văzut pe fereastră. Pur și simplu, pentru că nu puteam să dorm. 
Dalby a plecat pe la vreo unu și jumătate dimineaţa. Știu asta, 
pentru că m-am uitat la ceas. Apoi m-am băgat în pat și-am 
adormit. 

Privi spre ușa din faţă, făcând un gest brusc. 

— Șșt! Se întorc... 

Tweed fu surprins. Ea avea un auz mai fin chiar decât al său. 
Probabil că auzise scârțâitul familiar al unei porţi. Ușa se 
deschise, Diana intră, iar Tweed își dădu imediat seama că ceva 
nu era în regulă. Chipul ei, de obicei alb, era roșu de mânie. 
Grey era la fel de radios, degajat și sigur pe sine ca întotdeauna. 
Tweed se ridică. 

— Hugh, mai vrei să ieși pentru o gură de aer proaspăt? N-am 
mai făcut niciun pic de exercițiu de când m-am sculat. 

— Ești invitatul meu. Zâmbi. Dacă mă gândesc bine, chiar 


ești! 
Charles se întinse pe o rogojină, gâfâind cu botul deschis și cu 
limba afara. Il lăsară în urmă, în timp ce Grey o luă înainte, 


deschizând poarta și luând-o la stânga. 

— Vrei să mergem până la valul de pământ? Să aruncăm o 
privire la Wash? 

— Îmi convine. Hugh, am ceva de discutat cu tine... 

— Mi-am dat seama. Niciodată nu lași munca deoparte, nu-i 
așa? Ar trebui să-nveţi să te relaxezi, să te distrezi. Se uită dintr- 
o parte la Tweed. Sau poate că, în sfârșit, te distrezi - cu Diana. 
E delicioasă. Exact ce ţi-a prescris doctorul... 

— Ai pus sau nu să fiu urmărit cât timp am fost în Germania? 
continuă Tweed. 

— De fapt, da. Am pus pe urmele tale doi dintre cei mai buni 
oameni ai mei. M-am gândit că aveai nevoie de protecţie. Nu 
știam că te escortează Newman. Te-au urmărit până la Lubeck 
și Travemunde. Totuși, continuă el în defensivă, erai în sectorul 
meu și mă simţeam responsabil. Și erai aproape de doctorul 
Berlin. Oamenii BND-ului sunt îngrijoraţi în privinţa lui. 

— De ce? 

Continuară să se plimbe pe suprafaţa netedă a drumului 
acoperit pe alocuri cu smoală, înălțat față de câmpurile din jur, 
în timp ce Grey își pregăti răspunsul. Ajungând la o potecă mai 
mică, o luară la stânga, spre valul de pământ din depărtare. 

— Îl supraveghează, pentru că vine de la Leipzig. N-au nimic 
precis despre el. Și jumătate din timp îl pierd din ochi. Pur și 
simplu, dispare. Oamenii mei erau la bordul feribotului pe care l- 
ai luat spre insula Priwall, ca să ajungi la petrecerea lui. Ei n-au 
ajuns mai departe de poartă. N-aveau invitaţii. 

— Ai fost foarte ocupat... 

— Repet, erai în sectorul meu. Dacă ar fi fost Howard, aș fi 
făcut același lucru. Acolo ești chiar pe marginea prăpastiei, știi. 

— Știu. 

Tweed nu mai spuse nimic, în timp ce se plimbau sub soarele 
arzător. Ajunseră la sfârșitul potecii. La dreapta lor se afla o 
clădire de fermă singuratică, mai mică decât cea a lui Grey. 
Niciun semn de viață. Grey o luă înainte spre o ridicătură și apoi 
pe partea cealaltă. Poteca se îngustă, devenind o cărare strâmtă 
și șerpuită, presărată cu smocuri de iarbă. 

Valul de pământ se zărea ceva mai aproape. Mergeau în șir 
indian, cu Grey în faţă, căci cărarea era foarte îngustă, cu un 
șanț de fiecare parte. Grey o luă deodată la fugă, sărind, înspre 
partea abruptă a valului de pământ ce dădea spre câmpie. 
Ajuns în vârf, părul îi fu răvășit de briza ce venea dinspre mare. 
Tweed i se alătură, dar cu un pas mai domol. 

— Cei mai mulţi oameni nu văd niciodată așa ceva. Grey era 
cât se poate de expresiv, dând din brațe ca pentru a îmbrățișa 
peisajul. Pacea acestui loc este, într-adevăr, minunată. Capătul 
lumii... 

Sub ei, o cărare abruptă cobora într-o zonă de petice de noroi 
și de pârâiașe subțiri, șerpuind înspre și dinspre mlaștini. Un 
vechi debarcader fusese întărit cu proptele noi. Dincolo se 
întindea vastă suprafață a Washului, înspre orizont - o mare 
albastră care ajungea până la celălalt continent. 

Apa era calmă, fără vreo încreţitură. Briza se oprise. Nu se 
vedea nicio corabie. Suprafaţa apei era netedă, ca aceea a unui 
lac de ulei. Arăta ca și cum ai fi putut să pășești pe ea în 
siguranţă. Grey respiră adânc și își desfăcu din nou braţele. 

— Cel mai proaspăt aer de pe planetă... 

— Hugh, zise Tweed liniștit. 

— Da? 

— Dacă mă reîntorc la Hamburg, n-o să-ţi pui sub nicio formă 
pietonii pe urma mea. 

„Pietoni” era expresia de jargon din Park Crescent care 
desemna umbrele, codițele. Grey își lăsă braţele în jos, plin de 
resentiment. Apoi își ridică mâinile într-un gest teatral de 
resemnare. 

— Dacă spui tu... 

— Da, spun. Acum mai bine ne-am întoarce. 

Grey alergă în jos pe valul de pământ. Tweed aruncă o privire 
înapoi, înainte de a-l urma. Pe malurile pârâiașelor se aflau zone 
de noroi întunecat și nu prea dens, amestecate cu nisip. Insulițe 
sinistre de mușchi verde apăreau deasupra nisipului. Nisipuri 
mișcătoare. 

Tot drumul spre Hawkswood Farm, cei doi bărbaţi nu mai 
schimbară niciun cuvânt. Totuși, chipul lui Grey era mai roșu 
decât de obicei, din cauza avertismentului lui Tweed. 

Diana și Paula purtau genul de conversaţie extrem de 
politicoasă, adoptată de două femei care nu se plac una pe 
cealaltă. Tweed auzi discuţia când intrară în casă, iar Grey 
spuse că trebuie să se ducă până la baie și că se va întoarce 
imediat. 

— Deci, nu vă prea place Anglia din ziua de astăzi? spunea 
Paula. Pot întreba de ce? 

— Am citit mai demult un articol de Jimmy Goldsmith - cred - 
și el spunea totul. Problema cu Marea Britanie din ziua de azi 
este prăbușirea sistemului bazat pe caste. Nimeni nu mai știe 
cine este. 

— Așa era viaţa în Kenya? întrebă Paula cu dulceaţă. Un 
sistem de caste drăgălaș și convenabil? Băștinașii știau care le e 
locul...? 

— Da, așa era înainte de 1963. Apoi a venit independenţa și 
totul a început să se dărâme... 

— Lamentabil! comentă Paula, sorbind din cafea. 

— Da, într-adevăr. Diana zâmbi cu cea mai mare căldură. 
Masacre peste lot. Mugabe în Rhodesia, Idi Amin în Uganda. 
Doar spune-mi unde. Ridică privirea. Te-ai bucurat de dreptul 
tău constituțional, Tweedy? 

— Despre asta era vorba? Tweed sparse încordarea de la 
suprafaţă cu un zâmbet sincer, cufundându-se în fotoliul său. Işi 
ridică mâinile cu o ironie teatrală. Aer proaspăt. Miroase foarte 
ciudat. Dacă nu te superi, va trebui să plecăm în curând. 

— Nici gând! Hugh se întoarse plin de bucurie și foarte 
însufleţit de la baie. Rămâneţi la prânz. Paula poate să 
încropească un prânz, nu-i așa, iubito? 

— Îmi place la nebunie felul în care vorbesc bărbaţii despre 
încropirea unui prânz, spuse Diana sarcastic. Ca și cum noi doar 
am pocni din degete. Hocus pocus! Un prânz apare ca prin 
minune. 

— Sunteţi  bineveniţi să  rămâneţi, replică Paula fără 
entuziasm. Și, din moment ce este ziua mea de cumpărături, pe 
care nu le-am făcut încă, Hugh ne poate duce la restaurantul 
Duke's Head din King's Lynn. Nu-i așa, dragă? 

Tweed se ridică și clătină din cap. 

— E foarte frumos din partea voastră, dar avem o întâlnire în 
Londra. Mulţumim amândurora. lar pricomigdalele au fost o 
minunăţie. 

— Atunci, ștergeţi-o, sugeră Grey. Data viitoare o s-o punem 
de o petrecere. 

Tweed observă că, în timp ce se pregăteau de plecare, elnuo 
mai luă pe Diana de braţ și fu foarte atent să nu o atingă după 
ce aceasta îi mulțumi Paulei. 

Se așezară în mașină, în timp ce Hugh și Paula stăteau în cele 
două laturi ale porții. În timp ce se îndepărta, Tweed văzu cum 
Hugh rămăsese tot acolo, cu ambele mâini strânse deasupra 
capului, ca salutul unui boxer. Întruchiparea siguranţei de sine 
până la capăt. Paula se reîntorsese în clădirea fermei. 

— Ai fost cumva în apropiere de Knightsbridge ieri? întrebă 
Tweed, în timp ce se îndepărtau de Wash, mergând spre King's 
Lynn. 

— Da. Ti-am zis că mă duc până la Harrod's... 

— Ai idee pe la ce oră? 

— Pe la vreo patru. De ce? 

— Hugh și Paula te-au văzut. Adică, Hugh te-a văzut și te-a 
arătat Plutei. 

— Dar de unde naiba știa cine sunt eu? 

— Dintr-o fotografie. Acum, fii fată cuminte și nu mai pune 
întrebări. 

Ea se bosumflă și întrebă dacă nu poate să deschidă radioul, 
ceea ce și făcu atunci când Tweed dădu aprobator din cap. In 
timp ce Tweed se gândea, ea căzu într-o tăcere ce nu-i era 
proprie. El ghici ce se întâmplase. Cei doi oameni pe care îi 
folosise Grey ca să-l urmărească - cei pe care-i observase pe 
feribotul spre Priwall - făcuseră poze în secret. Inclusiv câteva 
ale Dianei. Un procedeu normal atunci când un subiect - de data 
asta el însuși - se afla sub supraveghere. 

Știa și de ce luase Grey această decizie. Pentru a-l proteja! 
Profitorii! Grey era ambițios, voia s-apuce cât mai mult merit, 
dacă Tweed reușea să dea lovitura. Monica avusese dreptate - 
Hugh Grey îi urmărea postul. Cel puţin, era eficient. Și asta i-o 
datora faptului că pusese ca Tweed să fie urmărit. Acesta era un 
punct în plus pentru Grey. Amenințarea o constituia 
responsabilul de sector care încercase să câștige jocul 
ascunzând informaţii de superiorii săi. Apoi, acesta omisese să îl 
informeze pe Tweed despre fotografii, atunci când fusese taxat 
dur pe valul de pământ. Era de înțeles și acest fapt. De ce să-și 

mai adauge niște pete în caiet? Tweed își dădu seama că Diana 
nu mai spusese nimic de câtva timp. Opri mașina. 

— Mi-ar plăcea să-i mai arunc o privire, înainte de a ne 
întoarce spre civilizație. 

Cobori geamul, iar aerul proaspăt și sărat pătrunse înăuntru. 
Privi câmpiile întinse, cu câteva case ca niște puncte de-a lungul 
drumurilor, la distanţe de mile una de cealaltă. Marele val de 
pământ se ivea la orizont. Acum, când oprise motorul, singurul 
sunet ce se auzea era cel al ierburilor foșnitoare, înclinându-se 
în bătaia brizei ușoare. 

— Ești foarte tăcută, remarcă el. 

Simţind că el dorea să simtă cât mai bine atmosfera locului 
aceluia, ea închisese radioul când opriseră. Cânta un tango. 

— Hugh Grey s-a dat la mine când discutam. M-a dus pe o 
potecă spre valul de pământ. l-am zis să se ducă naibii. N-a fost 
prea multumit. 

— Din cauza asta erai roșie la față când te-ai întors? 

— Am încercat să ascund incidentul - din pricina nevestei lui. 
Paula și cu mine nu ne-am prea plăcut una pe cealaltă. Acum 
cred că știu de ce. El aleargă după femei, iar ea știe asta. Am 
fost ca două pisici ce se învârt una în jurul celeilalte, cât timp ai 
fost afară cu Grey. 

— Imi pare rău. Din ambele puncte de vedere. Speram că o 
să-ţi placă peisajul. 

— Nu te agita, zise ea, punându-i o mână pe braţ. Mi-a plăcut 
peisajul. 

— Ce-ai crezut despre Grey? Dacă te poţi detașa și uita 
comportamentul lui strigător la cer? 

— Plin de propria sa importanţă, dar poate că sunt eu rea. 
Foarte bun în meseria sa, cred. Bun de operațiuni făcute pe cont 
propriu, capabil să-și asume responsabilităţi. Poate puțin 
impulsiv, cu tendinţa de a lua prea multe iniţiative. Ambiţios. 
Poate se potolește peste vreo câţiva ani. Tot drumul înapoi și-a 
cerut scuze. Cred că era speriat că o să-l pârăsc neveste-sii. 
Când mâncăm? 

— Cât mai curând. Undeva pe drumul de întoarcere. Porni 
motorul și mașina se urni din loc. Te rog să deschizi din nou 
radioul. 

Ea întoarse butonul. Se cânta un alt tango. Diana se lăsă pe 
spate, cu capul pe tetieră, își închise ochii pe jumătate și începu 

să fredoneze încet melodia. Tweed ajunse la capătul drumului 
de ţară cotit și făcu stânga spre șoseaua A7, care ducea în 
King's Lynn. Avea de făcut o vizită. 

— Ce muzică e asta? întrebă el. 

— Gelozie. Un tango vechi, încă de prin anii '20, din câte știu. 
Melodia Paulei, adăugă ea cu maliţiozitate. La petrecerile din 
vremurile vechi, în Kenya, o cântam deseori. Nu mă lua în 
seamă. M-a prins nostalgia. Și tu pari foarte îngândurat. 

— Paula mi-a zis ceva foarte important. O remarcă 
întâmplătoare, dar să fiu al naibii dacă-mi pot aduce aminte. Te 
superi dacă aștepți în mașină la King's Lynn? 

— Cauţi un loc unde să mâncăm? 

— Nu, trec pe la secţia de poliţie. Trebuie să dau un telefon 
urgent la cabinetul meu. 

e 

— E deschis non-stop, zise inspectorul Cresswell cu un 
zâmbet obosit, în timp ce Tweed se așeză în faţa lui. Data 
trecută când aţi venit, eram în serviciul de noapte. Ce pot face 
pentru dumneavoastră acum? 

Inspectorul cel scund și brunet nu părea să se fi mișcat din loc 
de când îl văzuse Tweed ultima dată. Cu excepţia faptului că, de 
data aceasta, fuma dintr-o pipă de spumă de mare. 

— Aţi mai ajuns undeva cu cercetările referitoare la moartea 
fetei aceleia, Carole Langley? 

— Aveţi o bună memorie pentru nume. Cred că asta este 
treaba dumneavoastră. Pe scurt, n-a intervenit nimic nou. 
Dosarul adună praf în continuare. Dar dumneavoastră? 

— Același răspuns. Niciun fel de asasinate recente, slavă 
Domnului. Apropo, când aţi investigat cazul, când era proaspăt, 
aţi trecut cumva și pe la un prieten de-al meu? Hugh Grey de la 
Hawkswood Farm. Zona Gedney Drove End - aproximativ. 

— Știu locul. Cresswell trase zgomotos din pipă. Un fumător 
neglijent. De fapt, da. Am trecut eu personal pe acolo. Stătea o 
fată cu el. De atunci, s-au căsătorit. Dar cred că știți toate astea. 

— Desigur. Vreo urmă? 

— Nimic. S-au dus devreme la culcare. Cresswell chicoti, dar 
nu era un râs obscen. La început, erau înclinați să facă asta. 
Niciunul din ei nu auzise nimic. La primele ore ale dimineţii nu 
prea trec mașini prin faţa casei lor. Firește, dacă ar fi adormit 
până atunci... 

— Deci, nu e niciun fir aici... 

— Nici altundeva. Cresswell îl privi pe Tweed peste pipă. E 
puţin cam tras de păr, nu - să legi o crimă comisă aici de una de 
peste Canal? 

— Da, e puţin cam tras de păr, fuse Tweed de acord, 
ridicându-se. Ar fi bine s-o șterg. M-am gândit să trec pe-aici, 
fiindcă tot eram prin zonă. 

— Foarte frumos din partea dumneavoastră. Poate o să ne 
mai vedem. 

— E întotdeauna posibil. Mulţumesc și la revedere. Pentru 
moment. 

Tweed se simţea ușurat când părăsi secţia și se urcă din nou 
la volan. În ciuda bonomiei sale exuberante, Grey era de o 
discreție desăvârșită. Evident că nu-i spusese niciun cuvânt lui 
Cresswell despre petrecere și despre identitatea oaspeţilor săi și 
o convinsese pe Paula să-l susțină. Asta era important. 
Cercetarea unei crime ce ducea chiar în inima SIS din Park 
Crescent ar fi fost stânjenitoare, chiar periculoasă. 

— Am întrebat un trecător dacă există vreun restaurant bun 
pe-aici, zise Diana. A sugerat să mergem la Duke's Head. 

— Inspectorul mi-a zis că mâncarea de-acolo e groaznică, 
minţi Tweed. 

Exista întotdeauna șansa ca cineva din personal să-și 
amintească ultima sa vizită la Paula, ceva ce el voia să păstreze 
secret. 

— Există un loc în Woburn Abbey, pe drumul de întoarcere, 
spuse el și porni motorul. Și, dacă reușim, o să-i facem o vizită și 
domnului Guy Dalby în seara asta. Se încruntă, continuând să 
conducă spre oraș, pe banda cu un singur sens, ceea ce tripla 
distanța. Aș vrea să-mi aduc aminte ce-a zis Paula. Era ceva 
cam ciudat... 


32. 


Tweed o lăsase pe Diana pentru câteva ore în apartamentul 
lui Newman, continuând să meargă spre Park Crescent. Intră în 
cabinetul său, închise ușa și rămase nemișcat. Monica se afla la 

biroul ei, cu capul aplecat peste un dosar. În fotoliul favorit al lui 
Tweed era tolănit Howard, picior peste picior. 

— Te-am așteptat, zise el, ceea ce i se păru lui Tweed 
remarca cea mai puţin necesară a anului. 

Ca întotdeauna, Howard era îmbrăcat fără cusur. Purta un 
costum bleumarin cu dungulițe, în mod inevitabil Chester Barrie, 
de la Harrod's. Cămașa sa albă, impecabilă era împărţită în 
două de cravata albastră de club. Manșetele se vedeau foarte 
clar de sub mâneci. Butonii de aur străluceau ca niște verigi 
subțiri atârnate de manşete. Pantoful negru de la capătul 
piciorului său subţire, care se legăna leneș, strălucea ca și cum 
ar fi fost făcut din sticlă. 

— E vreo problemă? întrebă Tweed, așezându-se în spatele 
biroului său. 

— O, nimic deosebit. Doar că unul dintre cei patru 
responsabili pentru sectoarele europene ale noastre este un 
trădător. Probabil că e de ani de zile în solda Moscovei. Un om 
pe care tu l-ai promovat și pe care eu l-am adus iniţial în 
Serviciu. 

Expresia lui Tweed nu lăsa să se vadă nimic din uluirea pe 
care o  resimţise la auzirea afirmației care stabilea 
responsabilitatea comună. Capul Monicăi se ridică brusc cu 
neîncredere, apoi se aplecă din nou spre dosar. 

— Propui să te întorci din nou în Germania? întrebă Howard. 

— Poate. Depinde de ce turnură iau lucrurile. 

— Am venit să-ţi cer un serviciu, Tweed. Să capăt o 
promisiune de la tine. 

— Ce promisiune? 

— Că atunci când te întorci o să iei cu tine întăriri. Howard își 
îndreptă batista decorativă bleumarin din buzunarul de la piept, 
își legănă piciorul pe podea și se aplecă înainte. Sugerez să fie 
Harry Butler și Peter Nield. Amândoi vorbesc nemțește. Amândoi 
sunt buni în situaţii aparent fără ieșire. Mătură aerul cu o mână 
mare și rozalie. Să nu-ţi pese cum o să te descurci cu asta. la-i 
cu tine. Trimite-i înainte. Depinde de tine. Ca un serviciu pentru 
mine, repetă el. De data asta, chiar ne-am înfundat bine în 
rahat, nu-i așa? Privi spre Monica. Scuză-mi limbajul. 

— Cred că așa voi face, fuse Tweed de acord, căutând o 
capcană, fără a găsi vreuna. 

— Asta-i situaţia. Corectează-mă dacă greşesc. Fergusson s-a 
dus la Hamburg. Eu eram într-un bine meritat concediu în 
Franţa. Zâmbi dispreţuitor. Grey, Masterson, Lindemann, Dalby - 
și dumneata. Fergusson o păţește imediat după ce ajunge. Unul 
dintre oamenii noștri foarte experimentați și prudenți. Deci, 
trebuie că ei au știut că vine. Ceea ce ne aduce înapoi la cei 
Patru - cel puţin, unul dintre ei, în orice caz. Nu-i așa? 

— Da. 

— Desigur, cineva putea să fi citit minuta pe care-ai 
înregistrat-o de la ședința aceea... 

— Numai că, în mod intenţionat, nu am menţionat nimic 
despre misiunea lui Fergusson acolo... 

— Ceea ce este complet neregulamentar, zise Howard, 
zâmbind subţire. Dar faptul că n-ai făcut-o dovedește că cineva 
e vinovat până-n măduva oaselor. Păcat că n-avem nici cea mai 
mică idee cine era. Și, apropo, dacă nu te superi să vorbești 
despre asta... 

Vocea lui Howard părea foarte obosită, iar acesta făcu o 
pauză, așteptând, în mod evident, o obiecţie din partea lui 
Tweed. Își ridică sprâncenele când nu apăru niciuna și continuă. 

— Cred că până acum i-ai văzut pe Masterson, Lindemann și 
Grey la ei acasă, ca să zicem așa. Ai avut noroc? 

— E prea devreme ca să spun. Tweed observă privirea 
resemnată a lui Howard, așa că se explică. Când vizitezi trei 
oameni în mai puţin de douăzeci și patru de ore - la ei acasă, 
așa cum ai zis - mintea îţi primește un mare număr de impresii. 
Numai după ce sortezi totul mai târziu, alegând grâul de 
impurități, știi dacă ai auzit sau ai depistat ceva semnificativ. 
Am nevoie de mai mult timp, termină el ferm. 

— E un târg cinstit. Howard se ridică, curăţă un fir de praf de 
pe mânecă și își îndreptă cravata. Se opri lângă ușă, înainte de a 
o deschide. Butler și Nield te vor însoți. 

— De acord. 

Monica așteptă până când rămaseră singuri, apoi își aruncă 
creionul cu atâta putere, încât i se rupse vârful. Stătea foarte 
dreaptă, aproape ieșindu-și din fire. 

— În toţi anii cât am fost aici nu l-am văzut în halul ăsta... 

— E îngrijorat. 

— Sigur că este îngrijorat! Ştie că primul-ministru vrea să 
scape de el. Ai refuzat să preiei treaba după afacerea Procane. 

Când explodează chestia asta - când tu o să afli cine este - o să- 
| dea afară... 

Ea se opri când se redeschise ușa. Howard intră din nou și 
închise ușa. Părea că-și cere scuze. 

— Când vei fi găsit trădătorul din cuib, presupun că n-o să 
existe niciun mod ca să ţinem asta departe de presă? 

— Să vedem ce-o să se-ntâmple, replică Tweed în cea mai 
calmantă manieră. 

— Las totul în seama ta. Anunţă-mă dacă te pot ajuta cu ceva. 

— Poftim! Monica izbucni când rămaseră din nou singuri. Ce 
ţi-am zis? Transpiră pentru postul lui. De ce ai fost de acord ca 
Butler și Nield să vină cu tine când le întorci pe continent? 

— Pentru că s-ar putea să am, într-adevăr, nevoie de ei. 
Lucrul ăsta devine din ce în ce mai mare. Și poate că l-am 
pierdut pentru totdeauna pe bietul Bob Newman. 

— Dacă este în spatele Cortinei de Fier... 

— Da, este, spuse Tweed mohorât. Acum trebuie să plec și să 
o iau pe Diana. E timpul să-l prind pe Dalby în propria vizuină. În 
cea mai îndepărtată suburbie. 

— Crezi că este înțelept s-o iei pe Diana Chadwick peste tot? 

— Am încredere în ea... 

— Fă asta cu o femeie și s-ar putea să te trezești în primejdie 
de moarte. Imi cunosc propriul sex. 

— Da, asta-mi trecuse deja prin minte, replică Tweed și părăsi 
biroul. 

e 

Diana trecu din dormitor în salonul apartamentului în care 
locuia Newman. Tweed privea caietele ei de stenodactilografie 
răspândite pe masa elegantă. 

— Văd că studiezi stenodactilografia atât în germană, cât și în 
engleză. Metoda lui Pitman, remarcă el. 

— Mă descurc foarte bine. Mă folosesc de conversațiile de la 
radio. Nu-i chiar așa de greu. E mai plicticos să înveţi 
dactilografia - am o mașină de scris pe care-am închiriat-o, în 
dormitorul mai mic... Cam treizeci de cuvinte pe minut - la 
dactilografie. Până la nouăzeci, când stenodactilografiez. 

— Foarte bine. Acum, ar fi mai bine să plecăm. După ce-o să-l 
interogăm pe Dalby, o să ne întoarcem aici, apoi o să luăm cina. 

— Cum arăt? 

El o privi. Purta o rochie albastră croită bine pe talia-i rotundă, 
cu guler tip mandarin. Ciorapi de un albastru deschis și pantofi 
aurii. El clipi. Ea făcu o piruetă, ca s-o vadă mai bine. 

— Nu faci parte din lumea asta, se pronunţă el. 

Ea veni foarte aproape. El simţi un iz de parfum. 

— Putem merge în același loc pentru cină? Acela cu separeuri, 
chiar lângă Walton Street? Mi-ar plăcea să mănânc din nou 
fazan. 

— O să vedem. Dacă plecăm acum, poate o să scăpăm de ora 
la care se grăbește toată lumea și-o să ajungem în Surrey 
înainte ca grupurile de tatui să blocheze șoselele. 

e 

— Aici locuiesc mulţi oameni, remarcă Diana, agitându-și 
portțigaretul de fildeș. 

— Roiuri întregi. E un ţinut de navetiști, replică Tweed. Toţi 
merg buluc la gara Woking, pentru chinul lor zilnic. Cel mai bun 
serviciu pentru navetiști, din jurul Londrei. 

Drumul principal de la West Byfleet era flancat de copaci. De 
la el porneau drumuri laterale. Batalioane întregi de case mai 
noi se zăreau la distanţă. Toate după același stil. Neogeorgian. 
Aveau porticuri deschise și grădini ce mergeau până la gardul 
de lângă trotuar, în stil american. Continuă să conducă. 

— Aici stă Dalby. Tweed arătă cu un deget, luând colțul unei 
străzi. Era prima casă. Un portic mare, sprijinit de doi stâlpi. 
Gara King's Cross, comentă el, în timp ce trase lângă trotuar. 

Dalby, aflat în mijlocul unui gazon verde bine netezit, 
împingea o mașină de tăiat iarba. Gazonul era împodobit cu 
insulițe de merișor, rododendron și brazi mici. Câteva dintre ele 
erau exemplare rare, atrăgând atenţia asupra lor ca niște 
semne de exclamare. Dalby opri mașina pentru a striga: 

— Bine-aţi venit la Cornerways. Făcu un gest repede spre ușa 
din față, care era deschisă. Intraţi, salonul este la capătul 
culoarului. Vin imediat. E ceva de băut jos, dacă vreți. Trebuie 
să termin bucata asta... 

Din pârul său bine pieptănat îi atârna pe frunte o șuviţă. 
Hainele sale de grădinărit constau într-o pereche de pantaloni 
cenușii de flanelă, o cămașă în dungi și o cravată roșie ca focul. 
Mașina scoase un zgomot asurzitor când o porni din nou. Incepu 
să împingă în viteză. 

În seara călduroasă plutea un miros de iarbă proaspăt tăiată, 
în timp ce Tweed și Diana urcară cărarea ciudat pavată. „E ca la 
Hampton Court”, își spuse Tweed. De fiecare parte a ușii stătea 
câte un vas ce părea a fi foarte scump. În fiecare se afla un iris 
înflorit. Tocmai fuseseră udati. 

— Nu știu cum de menţine locul ăsta așa, cu soţia plecată, 
șopti Diana, stând în picioare în hol. 

Podeaua era acoperită cu parchet, bine lustruit și pe care se 
aflau puse la întâmplare carpete așezate paralel cu pereții. 
Tweed o luă înainte spre un salon mare, care se întindea pe 
toată lăţimea casei. Prin ferestrele cât peretele din spate se 
putea vedea ceva mai mult din Hampton Court, candidând 
pentru o ilustrație din Case și grădini mai bune. 

Diana se așeză într-un fotoliu tapiţat în albastru, într-o parte a 
unui cămin în stil Adam și își încrucișă picioarele. Tweed se duse 
la ferestrele de la faţadă și îl urmări pe Dalby care opri mașina 
de tuns iarba. Purta o pereche de ochelari de soare. Intră repede 
înăuntru, cu picioarele mișcându-i-se ca acelea ale unui 
alergător la maraton. 

Tweed făcu prezentările. Dalby dădu mâna cu Diana. Spre 
deosebire de Masterson și de Grey, el nu aruncă nicio privire 
picioarelor ei. Le oferi ceva de băut, iar amândoi aleseră un 
pahar de vin alb. 

— Splendid! Am o sticlă de Chablis din '83 în frigider. Fumaţi? 
se adresă el Dianei. Vă puteţi aprinde ţigara. Fără restricţii aici. 
Mă-ntorc imediat... 

Se întoarse cu o tavă de argint pe care se aflau trei pahare. 
Așezându-se în faţa lui Tweed, îl privi fix pe acesta prin ochelarii 
săi întunecaţi. Tweed avu sentimentul ciudat că mai trecuse o 
dată prin scena aceasta. 

— Noroc! Dalby sorbi din pahar și își scoase ochelarii. Lumina 
de aici este incredibil de puternică. De unde sunteți, domnișoară 
Chadwick? 

— Diana... 

— Este sora unui prieten de-al meu, interveni Tweed, 
păstrând povestea pe care o folosise și la Hawkswood Farm. În 
vacanţă după o treabă în afară. Cum te descurci, Guy, singur - 
dacă nu te superi că te întreb așa ceva? 

— De ce să mă supăr? Se întoarse spre Diana. Soţia mea, 
Renée, s-a întors în Franţa. Nu-i plăcea Anglia. Mie nu-mi plăcea 

cum gătește. Cu usturoi. Cu de toate. Îmi face rău la stomac. Își 
duse mâna în dreptul stomacului. Acum suntem cu mult mai 
fericiţi. 

— Ai vreun... ajutor? întrebă Diana. 

— Doamna Doukhobor. E o adevărată comoară. Vine în 
fiecare zi. Când sunt aici, gătește aproape la fel de bine pe cât 
face curăţenie. Fără usturoi. 

— Totuși, trebuie să fi fost o experienţă traumatizantă, se 
aventură Diana, pe un ton plin de compasiune. Îmi pare rău. 

— Nu este cazul. Dalby își ridică paharul ca să privească prin 
el. Dar sunt aceste mici probleme locale. Ca și cum ţi-ai pierde 
un membru al personalului. Pur și simplu, reorganizezi. Noroc! 

Vorbea ca și cum un magazin încetase să-i mai livreze 
cerealele preferate pentru micul dejun. Pur și simplu, treci pe 
altă marcă. 

— Grădina din spate arată, într-adevăr, minunat, zise ea, 
privind afară prin fereastra-ușă. 

— Vino s-o vezi. Dalby sări în picioare. Dacă găsești fie și o 
singură buruiană, capeţi o sticlă de șampanie. Tweed, știu că nu 
te interesează grădinile. Uite, e-un morman de reviste Country 
Lifes acolo. Aruncă o privire casei, dacă dorești. E un loc cam 
mare. Patru dormitoare, trei saloane, biroul meu, două băi... Ne- 
ntoarcem repede! 

Diana îl urmă pe hol, ţinându-și geanta sub braţ. Tweed le 
auzi conversaţia în timp ce mergeau pe hol. 

— Cine este doamna Doukhobor? 

— E porecla mea pentru ea. E foarte grasă. Are braţele ca 
niște trunchiuri de copaci. Poartă întotdeauna batic pe cap. 
Arată ca o Doukhobor. O sectă religioasă rusească. A emigrat 
din Rusia prin locuri precum Canada după al Doilea Război 
Mondial. Ca să scape de persecuțiile religioase... 

Vocile se topiră. Tweed se ridică și se duse încet în hol. 
Aruncă o privire în sufrageria care dădea spre grădina din spate 
și porni mai departe. Biroul lui Dalby se afla la capăt, aproape 
de ușa din faţă. Împinse încet ușa pe jumătate deschisă. 

Era o cameră mică, pătrată, cu o singură fereastră ce dădea 
spre veranda din faţă, mascată de perdele grele. Tweed aruncă 
o privire teancurilor de hârtii și de dosare ordonat aranjate. 
Polite de asigurare și propuneri, toate cu antetul General & 
Cumbria Assurance Co. Ltd. O acoperire excelentă. 

Se întoarse la biblioteca amplasată pe peretele interior din 
spate. Cărţi de istorie și de călătorie - Elveţia, Italia și Spania. 
Sectorul lui Dalby. Dar nimic despre Libia sau Orientul Mijlociu - 
zonele de penetrare din faţă. Multe asemenea lucruri despre 
Scandinavia, Canada și Statele Unite. Nimic de-a face cu acest 
sector. Ceva mai multă acoperire. 

Părăsind studioul și lăsând ușa pe jumătate deschisă din nou, 
se duse într-o bucătărie mare, dreptunghiulară, ce dădea spre 
grădina din spate. Echipament modern - bufete acoperite cu 
plăci termoizolante albastru închis și cuptor la nivelul ochilor. 

Pe masa de lângă chiuvetă se afla un tocător de lemn. Sub o 
strecurătoare se afla un morman de păstăi de fasole verde deja 
tăiate. Tweed privi în jur, căutând un cuţit. Un cuţit magnetic 
era atașat de peretele de deasupra chiuvetei, lângă un suport 
cu multe cuțite. Nici urmă de cuţit de bucătărie. 

Pe fereastră o văzu pe Diana între doi brazi înalţi, discutând 
cu Dalby. Acesta purta acum o jachetă gri, ca să se asorteze cu 
pantalonii. Tweed se întoarse în salon. Comparat cu Masterson, 
Lindemann și Grey, Dalby era acasă exact același ca și la 
muncă. Normal fu cuvântul care îi veni în minte când se așeză 
din nou jos, luând o revistă la întâmplare. Complet normal. 

— Să-ţi mai torn ceva? 

Dalby se strecură în cameră, urmat de Diana, care acum avea 
un singur trandafir prins în piept. Se așeză în fotoliu cu o 
expresie visătoare pe chip. 

— Eu nu, mulțumesc. Conduc, îi răspunse Tweed. Ai găsit vreo 
buruiană? o întrebă pe Diana, în timp ce Dalby îi umplea 
paharul. 

— Nici urmă. Și am căutat! 

— Atunci nu-ți dau șampanie, zise Dalby prompt. Credeam că 
sunt în siguranţă. Își umplu propriul pahar, se așeză și aruncă o 
privire către fereastra-ușă. Am fi putut merge pe acolo, dar ne- 
ar fi luat o oră să ne descurcăm cu sistemele de securitate. 

— Doamna Doukhobor se întoarce? îl întrebă Tweed. Am 
văzut în bucătărie semnele unei mese gata să fie preparate. 

— Eu le-am lăsat. Azi e ziua ei liberă, biata femeie. Nu-mi 
place să gătesc. Zâmbi scurt. Să nu faci niciodată ceva în viaţă, 
dacă poţi pune pe altcineva să o facă în locul tău. lată calea 
spre succes. Și pot să întreb, când ne putem întoarce fiecare la 
locurile de muncă, pentru a ne apuca de ceva folositor? 

Era singurul din cei patru care pusese întrebarea. Un semn de 
nerăbdare. Un alt motiv ca să îl bănuiască la fel de mult ca pe 
ceilalţi. 

— Curând, îi răspunse Tweed. Tinem legătura. 

— Sunt prietenoși oamenii de pe aici? întrebă Diana. 

— După gustul meu, nu. O adunătură de roboţi. Nu înţeleg de 
ce omuleţii aceia din Japonia trebuie să inventeze versiuni 
mecanice. Sunt înconjurat de ei din toate părțile. 

— Roboțţi? Nu cred că înțeleg, zise Diana. 

— Îi vezi pe negustorii aceștia bine dispuși cum trec în fiecare 
weekend prin faţa ferestrei. Și până la gara Woking este destul 
de mult de mers. Sunt îmbrăcați cu toţii la fel. În uniforme 
regulamentare. Cu servietele în mână. Işi spun directori. 
Lucrează pentru una dintre marile corporaţii din oraș. Se spune 
că fac afaceri cu petrol. La petreceri vorbesc cu toţii la fel, 
folosesc același jargon. Ca un limbaj codificat, pe care nu-l 
înțeleg decât inițiaţii. Roboţi. Probabil că îi fabrică pe o bandă 
rulantă, într-o uzină secretă. 

— Ce descriere încântătoare. Dar probabil că te simţi destul 
de singur, presupuse ea. 

— Vin pe aici rareori. Doukhobor are o cheie. Are grijă de casă 
în timp ce eu asigur lumea împotriva pericolelor imaginare. 

— Imaginare? 

— Guy este un cinic, îi explică Tweed. lar eu cred că mai bine 
ne-am întoarce. Ne-am fixat o întâlnire pentru cină. Cu doi 
fazani. 

— Atunci eu sunt gata, zise Diana, sărind de pe scaun. Va 
trebui să-mi scuzi manierele, îi spuse ea lui Dalby și zâmbi cu 
ochii pe jumătate închiși. Pur și simplu, ador fazanii. 

— Atunci nu trebuie să-i lăsaţi pe acești domni să vă aștepte. 
Vreți să treceţi pe la baie înainte? 

— Da, dacă se poate. Nu! Nu-mi arăta, am văzut-o. Prin hol, 
pe ușa din faţă... 

Cei doi bărbaţi începură să aștepte în tăcere. Dalby se duse la 
fereastra-ușă, cu mâna dreaptă în buzunarul hainei, cu degetul 
mare ieșind în afară. Îi aminti lui Tweed de tablourile cu Hitler. 
Șuviţa care îi atârna întărea această impresie. 

— Voi fi încântat să mă întorc la Berna, zise Dalby încet. Se 
întoarse brusc, se încruntă de durere și își apucă genunchiul. 

Apoi se îndreptă și își scutură capul. O criză de artrită. Te apucă 
atunci când le aștepți mai puţin. A, iat-o pe doamna ta... 

Îi însoţi la mașină, dădu mâna în mod formal cu Diana și îi 
deschise ușa din față. Apoi le spuse la revedere și tăcu, în timp 
ce ea se urcă în mașină, atentă să își așeze rochia. Tweed dădu 
din cap, se urcă la volan și porni, intrând pe drumul de acces, 
dincolo de casă, drum care ducea către un garaj dublu, apoi la 
șosea. 

Dalby rămase aproape nemișcat, apoi se întoarse pe călcâie și 
intră în casă. Cei doi trecuseră de West Byfleet, gonind spre 
Londra, când Diana deschise discuţia: 

— Când am plecat, părea foarte tăcut. 

— Așa e Dalby. A spus „la revedere”, a respectat normele de 
politețe, deci nu mai avea nimic de făcut. E foarte zgârcit cu 
vorbele, Guy al nostru. Ce crezi despre el? 

— Foarte echilibrat, foarte normal... Ce s-a întâmplat? 

Tweed coti ușor pe o stradă dreaptă și pustie. Normal. Era 
chiar cuvântul cu care îl caracterizase el însuși pe Dalby. Aruncă 
o privire spre trandafirul din pieptul ei. 

— Nimic. Continuă. 

— A, despre trandafir e vorba! Părea amuzată. Nu înseamnă 
nimic. Am făcut mare agitaţie în jurul trandafirilor. El m-a 
întrebat, în felul lui ciudat, dacă nu vreau unul. Am spus că da. A 
mers într-o seră chiar de la capătul grădinii și a venit cu o 
pereche de mânuși și cu o foarfecă. A tăiat o floare, i-a tăiat și 
ghimpii și apoi mi-a dat-o. Apoi a dus înapoi în seră mănușile și 
foarfecele. N-ar fi putut fi mai prozaic. 

— Care este atitudinea lui faţă de femei? 

— E indiferent. Politicos, curtenitor, dar interesul principal din 
viaţa lui este cel pentru munca sa. Femeile vin de-abia pe locul 
doi. Asta-i tot ce aș spune despre el. Erau momente în care 
credeam că joacă un rol - cel al omului cu o disciplină de fier. 
Pur și simplu, normal. Foarte normal. 

Ajunseră la o răscruce cu trei drumuri. Tweed trase de volan 
și-o luă pe cel de-al doilea. 

— Cred că e timpul să evităm Weybridge, să mergem pe un 
alt drum înapoi. Pe Portsmouth Road. Sper că te pricepi la 
navigaţie. 

— De ce? 

— Avem în față o bucată de drum care se numește Seven 
Hills. Destul de greu. Să mergem. 

— Putem să trecem pe-acasă înainte de a merge la cină? Mi- 
ar plăcea să mă schimb în ceva cu adevărat devastator. 

— De-abia aştept... 

e 

În salonul cel mare din apartamentul lui Newman, Tweed se 
descoperi fredonând o melodie. Diana se schimba în dormitor. 
„Ce naiba e melodia asta?” se întrebă el în timp ce lua geanta ei 
de pe canapea. Tangoul acela blestemat. Ge/ozie. 

Scotoci prin geanta ei repede, cu mâini de expert, atent să nu 
răvășească nimic. Sub portfard, găsi un teanc gros de bancnote 
de douăzeci de lire. Le numără repede. Șase sute cincizeci de 
lire sterline. De când verificase ultima dată, ea primise de 
undeva încă patru sute de lire. Închise geanta și o puse înapoi 
exact acolo unde-o găsise pe canapea. Ea intră în camera 
treizeci de secunde mai târziu. 

— Geanta mea e cumva pe-aici? Da, uite-o. Purta o rochie de 
seară subţire. Işi puse geanta sub braț. Dă-mi cinci minute și-o 
să te zăpăcesc. 


33. 


Cinară din nou la restaurantul preferat al lui Tweed și ocupară 
același separeu de patru persoane, stând lângă perete unul în 
fața celuilalt. Diana privea în jur, sorbind din aperitiv - un 
Cinzano. Tweed se mulțumise cu un pahar din vinul casei. 

— Imi place locul ăsta, zise Diana cu entuziasm. Și nu numai 
mâncarea. Și atmosfera. Nu știu cum de le-a reușit. 

— Feţele de masă și șervetele roz, decorul intim, serviciul 
impecabil, puse Tweed diagnosticul. Ai cheltuit o avere la 
Harrod's, întrebă el glumeț. 

— Nici măcar un penny! Fac economii. Zâmbi. Am o voinţă 
puternică. 

— Cum mai stai cu banii? Ti-au mai rămas câteva cecuri de 
călătorie? 

— Nu folosesc așa ceva. Ea își bău restul de Cinzano. O să 
râzi, dar iau cu mine numai bani gheaţă. De asta îmi duc tot 

timpul geanta cu mine. Nu, nu am un cont în bancă la Londra. 
Au trecut mulți ani de când n-am mai fost aici. Ooo! Fazanul! Mă 
răsfeți, Tweedy. Ea aşteptă până când fură serviţi înainte de a 
pune următoarea întrebare: Când plecăm înapoi în Germania? Ai 
fost puţin cam ambiguu când ne-a întrebat Dalby. Un tip 
conştiincios. În mod evident, vrea să se întoarcă la Berna. Și-o 
să te întorci cu mine, nu-i așa? 

— Mănâncă-ţi fazanul până nu se răcește. 

— Vorbesc prea mult, nu-i așa? E doar faptul că mă simt așa 
de bine... 

— Primul răspuns. O să ne-ntoarcem curând la Hamburg. O 
să-ncerc să vin cu tine, dar nu conta pe asta. Și da - conştiincios 
este cuvântul care i se potrivește lui Dalby. Văd că ai lăsat 
acasă trandafirul pe care ţi l-a dat. 

— E pus într-o vază cu apă, în dormitor. Tweed comandase o 
sticlă de Montrachet. Ea îl privi peste pahar. Poate l-aș fi purtat, 
dacă mi-l dădeai tu... 

— Termină-ţi fazanul. Desertul de-aici e bun... 

O conduse înapoi la apartament, ea îl invită să bea ceva, el 
refuză, spunând că mai are câteva notițe de făcut, promise s-o 
sune de dimineață și plecă la Park Crescent. 

(J 

Monica, pe care o sunase din apartamentul Dianei când 
aceasta se schimba pentru cină, îl aștepta în spatele biroului. El 
oftă, punându-și impermeabilul în cuier, apoi se duse în spatele 
propriului său birou. 

— Nu știu de ce lucrezi pentru mine. Orele astea îngrozitoare 
la care-ţi cer să vii. Orice femeie rezonabilă mi-ar fi aruncat 
slujba asta în faţă cu mulţi ani în urmă. 

— Și cum mi-aş fi petrecut anii în apartamentul meu din 
Pimlico? Vorbind cu Jonathan, pisica? Cred că e o conversaţie 
destul de limitată. Acum pot să raportez despre ce mi-ai cerut 
să fac? 

— Sunt numai urechi. 

Clădirea era foarte liniștită la ora unsprezece și jumătate 
noaptea. Fiecare plecase acasă, cu excepţia paznicului de la ușa 
din faţă. Perdelele erau trase peste ferestre și nu se auzea nimic 
din traficul de afară. Era o oră care lui Tweed îi plăcea, căci 
creierul său era cel mai activ la ora aceea. 

— L-am sunat pe Peter Toll. La Pullach. Era foarte defensiv. 
Nimic despre Newman. Peter a cerut să i se mai dea două zile... 

— Numai atât mai are. Expresia lui Tweed era mohorâtă. 
După aceea îl deconspir și-l contactez pe șeful lui. Bob este 
undeva după Cortina de Fier. Privi la harta de pe perete. Simt 
asta. Oare de ce-mi aduce aminte asta? De ceva ce-a zis Guy 
Dalby. Nu contează. Continuă. 

— Harry Butler încă îl are pe Walter Prohl, omul lui Toll, la 
Heathrow. Șeful securităţii a devenit nerăbdător, așa că Harry a 
invocat secretul actelor oficiale. Prohl mai e reţinut? 

— Da, dar transferă-l de la Heathrow la Wisbech. 

— Ca să păstrăm presiunea asupra lui Toll? 

— Nu, este o încercare de a-l proteja pe Newman. Lui Markus 
Wolf i s-o fi raportat că un om care arăta ca Newman și 
călătorea sub numele său a plecat din Germania. Poate o să-mi 
deruteze adversarul. După aceea? 

— L-am sunat pe Kuhlmann din nou. El raportează că doctorul 
Berlin n-a reapărut încă la casa sa de pe insula Priwall. Îl caută, 
dar n-au aflat nimic despre unde se află. 

— Vești proaste. Pare din ce în ce mai mult că am dreptate. 
Nu mă întreba nimic. Sper să n-am dreptate. Au mai fost 
omorâte fete tinere și blonde? 

— Nu. 

— Ceea ce confirmă din nou modelul pe care îl construiesc. 
Destul de îngrozitor - pentru noi. 

— Eşti misterios. Acum Diana și cu tine i-aţi cercetat pe toţi 
cei patru șefi de sector de aici. Aţi descoperit ceva? 

— Da și nu. Tweed se lăsă pe spate în scaunul său rotativ. Am 
nevoie să schimbi harta aceea, mâine. Inlocuiește-o cu una a 
întregii Europe de Vest - inclusiv Marea Britanie și Scandinavia. 
E implicată o zonă mult mai mare decât bănuiam la început. 

— Asta mi-aduce aminte de ceva. Cunoști un inspector șef 
Bernard Carson? De la Scotland Yard... Brigada Centrală 
Antidrog... 

— Da, atunci când era la CID. Un tip dur. De ce? 

— Vrea să vină să te vadă urgent mâine dimineaţă. Am 
stabilit o oră - provizorie, desigur, urmând s-o confirm dimineaţa 
devreme. La ora zece. 

— Confirm-o! Tweed își încreţi fruntea. Mă-ntreb ce naiba 
vrea? 

— O să afli când vine. Să mă fac dispărută? 

— Așteaptă până vine. Deci, asta-i tot? 

— Nu. Tocmai îmi spuneai despre vizitele tale la strălucitoarea 
Diana... 

— Strălucitoare? De ce spui asta? Nici măcar n-ai văzut-o. 

— Din felul în care vorbești despre ea, replică Monica cu 
cinism. 

— Păi, pentru început, în timpul uneia dintre aceste vizite a 
făcut rost de patru sute de lire. Bani gheaţă. În bancnote de 
douăzeci. Ți-am zis că i-am verificat poșeta... 

— Doar n-ai păcătuit iar! 

— Ba da. În seara asta, în apartamentul lui Newman, tocmai 
când ne-am întors de la vizita făcută lui Dalby. La cină a 
confirmat că n-are niciun cont în bancă aici și că nu folosește 
cecuri de călătorie. Avea două sute cincizeci de lire când am 
verificat prima dată. Acum, din senin, mai are patru sute de lire. 
Deci, cine i le-a dat? 

— Cred că ești de-a dreptul imoral. Poșeta unei femei este 
sacră... 

— Nimic nu este sacru când urmărești o trădare, poate și un 
criminal... 

— Bine. Acum, ai totul sub control. Lua geanta asta la fiecare 
vizită? Bine. O ţinea cu ea în timpul fiecărei vizite? Care dintre 
cei patru a avut ocazia să-i strecoare banii? 

Așteptă, punându-și un creion între dinţi și ţinându-l ușor de 
gumă. Tweed își închise ochii și se concentră. Memoria lui 
vizuală era fenomenală. Începu să vorbească, cu ochii încă 
închiși. 

— Harry Masterson a fost primul. Clematis Cottage. A luat-o 
sus să-i arate primul etaj, dar își lăsase geanta pe un scaun. 
Atunci am verificat prima dată câţi bani avea. Deci, nu putea să- 
i ia în timpul întâlnirii cu Harry. 

— Nu-i suficient. Femeile au locuri unde pot ascunde douăzeci 
de bancnote. De exemplu, în ciorapi. 

— Următorul pe care l-am vizitat a fost Lindemann, spuse 
Tweed, în timp ce vedea cu ochii minţii cum intraseră în locuinţa 
acestuia. Nu cred c-a fost ceva acolo... 

— Cu excepţia unor tomuri prăfuite..., comentă caustic 
Monica. 

— Doar un moment! Nu spune nimic! A fost ceva. Mi-aduc 
aminte că Diana a sugerat c-ar vrea să vadă bucătăria. Au intrat 
împreună și-au fost singuri câteva minute. Când a ieșit, Diana 
avea geanta sub braţ, banii aceia ar fi putut ajunge la ea atunci. 

— Dar la Hugh Grey? 

Cu ochii strâns închiși, Tweed își concentră atenţia asupra 
fermei Hawkswood. Hugh năpustindu-se pe poteca acoperită cu 
mușchi din grădină ca să îi întâmpine. Paula stând în ușă. Marea 
sufragerie, valul de pământ din depărtare. 

— Grey a dus-o la o plimbare destul de lungă, în timp ce eu 
pălăvrăgeam cu Paula. Putea foarte ușor să-i fi dat pachetul 
când eu eram înăuntru. 

— Mai rămâne Dalby... 

— Care a luat-o să-i arate grădina din spate, în timp ce eu n- 
am ieșit. O altă ocazie. 

— Deci, oricare dintre ei i-ar fi putut da banii. Ne-am întors la 
zero. Care a fost impresia Dianei despre ei? Vrei niște cafea? Am 
făcut-o chiar înainte de-a veni tu. E în termos. 

— Da, te rog. 

El continuă să vorbească, în timp ce Monica deschise sertarul 
de sus al unuia dintre fișierele de fier, scoase două cești maro, 
un termos și o cutie de lapte. 

— l-a plăcut Harry, deși era un mare caraghios... 

— Are bun gust... 

— l-a plăcut până și Lindemann, ceea ce m-a surprins. Pe 
Hugh Grey nu l-a plăcut deloc. Idiotul s-a dat la ea în timp ce se 
plimbau pe-afară... 

— Ar fi trebuit să fie Harry. Asta-i prerogativa lui. Puse o 
bucată de calc pe biroul lui Tweed și așeză cana deasupra. Uite. 
Neagră ca păcatul. Asta-l scoate din joc pe Dalby. 

— Ea l-a admirat. A spus că este conştiincios. Cât despre 
atitudinea lui faţă de femei, ei i s-a părut că este vorba despre 
„ia-mă sau lasă-mă”. Munca mai întâi. 

— E inteligentă și mănâncă bărbaţi pe pâine. Nu-mi place 
deloc ce-aud despre ea. 

— De ce spui că „mănâncă bărbaţi”? 

— Din ce-ai spus, îi are pe toţi în jurul ei și îi mânuie ca pe 
niște marionete. Femeia ideală pentru bărbaţi. Probabil că alte 
femei o urăsc. Ceea ce înseamnă că doresc să aibă puterea ei 

asupra bărbaţilor. De ce este ea așa importantă? Ai păzit-o ca 
pe o stăpână încă de când a sosit... 

— Pentru că este un martor. Tweed sări brusc din spatele 
biroului său. Doamne, ce prost am fost. Le-am arătat-o tuturor - 
și unul dintre ei este Janus. Are nevoie de protecţie completă. 
Cheamă-l pe Pete Nield la telefon pentru mine... 

— La ora asta? Probabil că doarme în apartamentul lui de la 
Highgate... 

— Am spus să-i telefonezi. Spune-i să vină aici imediat ce se 
îmbracă. O să-l aștept. 

— Dacă asta vrei... Doamne, e ceva, Diana asta... 

Tweed era agitat. Monica îl urmări în timp ce formă numărul 
lui Nield. El se învârtea agitat prin cameră. Trăgea de capsele de 
la jachetă, le deschidea și le închidea. Işi lovea palmele una de 
cealaltă. Nu putea sta locului. 

Ea termină convorbirea scurtă, puse jos telefonul și încercă 
să-l liniștească cu vorba. 

— Nield e pe drum. Se așteaptă s-ajungă aici în treizeci de 
minute. Nu este circulaţie pe șosele la ora asta. Ai observat ceva 
semnificativ în timpul vizitelor tale? Voiai să-i vezi la ei acasă. 

— Da. Un debarcader în golful Wash. Fusese întărit recent cu 
proptele noi. Și Clematis Cottage. Masterson urăște marea. Am 
fost la baie și am deschis fereastra. Lângă un perete, alături de 
alte prostii se afla o cârmă de corabie. La nici zece minute 
depărtare am găsit un iaht care se numea Nocturne. Chopin a 
compus nocturne... 

— Știu... 

— Nimeni nu era pe-acolo. M-am urcat la bord și m-am dus în 
cabină. Vasul avea ceea ce părea o cârmă nou-nouţă. În baia lui 
Lindemann am deschis un dulăpior. Era acolo o sticlă cu vopsea 
neagră de păr. El nu bea. Într-un dulap din salon am găsit sticle 
de scotch. N-am găsit nimic acasă la Dalby... 

— Slavă Domnului... Mi se învârte capul... 

— Cu excepţia bucătăriei. Dalby tăiase fasole verde. Nici urmă 
de cuţit. Asta-i tot. 

— Doamne, ai fost ocupat ca o albină. Pot să-ntreb cum se 
leagă toate aceste lucruri diferite? 

— N-am nici cea mai mică idee... 

— Deci, să nu întreb. Bea-ţi cafeaua. Nield o să apară curând. 

— Ai întrebat cum se leagă toate astea. Asta-i ideea. Sunt 
convins că lipsește un element. 

— Oare n-ar fi ciudat dacă Bob Newman ar oferi elementul 
lipsă? 

PARTEA A DOUA 


ÎNCĂRCĂTURA MORTALĂ 
34. 


Era unu noaptea, după ora Moscovei. În marele său birou din 
clădirea cu patru etaje, pe care vizitatorii Kremlinului nu 
ajungeau niciodată s-o vadă, Mihail Gorbaciov, stând în picioare, 
îl privea lung pe generalul Vasili Lisenko. Purta un costum 
elegant, gri, din două piese, cămașă albă și cravată roșie. 

Își ţinea mâinile mari, cu degete subţiri, pe masa de 
conferințe aflată între el și musafirul său, care stătea în picioare, 
rigid ca un robot. Capul mare și rotund al lui Gorbaciov era 
aplecat, iar buzele îi trădau nemulțumirea. De undeva de 
departe se auzi un clinchet de clopotel. 

— Te-am chemat de urgenţă din Leipzig, începu Gorbaciov în 
felul lui repezit de a vorbi, deoarece un transport de heroină 
pentru Londra a ajuns deja la Leningrad. Este gala de îmbarcare. 
Informatorii mei mi-au spus că este cea mai mare cantitate de 
heroină trimisă vreodată într-un singur transport. Cinci sute de 
kilograme. 

— Este enorm... 

— Ca și responsabilitatea ta de a face transportul să ajungă în 
siguranţă. Conţinutul lui va contribui la demoralizarea populaţiei 
insulei mai mult decât o duzină de bombe atomice. Înţelegi ce 
importantă este sarcina care ţi-a fost încredinţată? 

— Da, tovarășe secretar general... 

— Acum, englezii se simt ameninţaţi de pericolul heroinei. 
Orice încercare de a abate acel transport uriaș din drumul său 
va da greș. Ei își supraveghează aeroporturile și porturile, așa că 
va trebui să folosim în întregime noua rută pe care ai 
descoperit-o. 

— Balkan nu ne va lăsa baltă... 

— Ar face bine să nu te lase baltă! îl corectă Gorbaciov. 

În timp ce vorbea, lovea energic suprafaţa netedă a mesei cu 
pumnul strâns, apoi începu să se plimbe prin cameră, 
subliniindu-și cuvintele cu mișcările sacadate și grele ale mâinii 
drepte. 

Lisenko îl asculta cu un sentiment de teamă și de respect 
totodată. Secretarul general era un amestec extrem de puternic 
de dinamism fizic și mental. Lăsa senzaţia unui om care-și 
cunoaște foarte bine scopul, care știe întotdeauna către ce se 
îndreaptă. 

— În timp ce eu voi pleda pentru pace, în Occident trebuie să 
se accentueze demoralizarea. Arma principală va fi heroina. 
Ținta principală va fi Anglia. Gorbaciov își întoarse brusc chipul 
rotund, ajungând să-l privească pe celălalt bărbat în față. Când 
zâmbi larg, Lisenko nu mai știu ce trebuie să creadă. Desigur, 
Lisenko, îți acord toată încrederea mea. 

— Mulţumesc... 

— Bineînţeles, ştim că, deocamdată, Brigada Centrală 
Antidrog din Londra este concentrată pe Olanda, punctul 
continental principal unde drogurile din Africa de Sud pleacă 
spre Anglia. 

— Da, aşa e. 

Lisenko era încă o dată uimit de cât de bine cunoștea 
Gorbaciov toate detaliile. De îndată ce acest soare nou răsărise 
deasupra Kremlinului, Lisenko își dăduse seama că singurul fel 
în care se va putea descurca va fi spunând adevărul. De aceea 
și reușise să-şi păstreze postul - pe care continua să-l dețină - 
de general în GRU, Serviciul Secret al Armatei Sovietice; 
majoritatea celorlalţi colegi ai lui fuseseră acoperiţi de praful 
istoriei. 

— Așadar, continuă Gorbaciov, de data aceasta cu o mină 
sumbră, nu se vor aștepta la un transport pe noua rută. Și nu-i 
sufla lui Markus Wolf niciun cuvânt despre asta. 

— Într-adevăr? Nu cred c-ar putea suporta să se simtă 
exclus... 

— Exclude-l. Wolf a ajuns o piesă de muzeu. Poate să fie și 
ministru adjunct al Securităţii Statului în Germania de Est. Cui îi 
mai pasă de asta? E o piesă de muzeu repetă el. A trebuit să-i 
schimb pe toţi. Oameni care deveniseră leneși și dornici de 
comoditate, care se credeau de neînlocuit. M-am dispensat de 
ei. 

— Înţeleg, zise Lîsenko, având atenţia încă încordată. 

— Relaxează-te, tovarășe. Doar n-o să te mănânc. Incă! Ceva 
mă îngrijorează. Tweed. Ti-am spus că i-am citit dosarul. Este 
omul care ar putea mirosi ce-i cu acest transport imens de 
heroină. 

— Este încă la Londra. Balkan ne-a confirmat asta. Spune că 
este sigur că Tweed se va întoarce în Germania. Tweed nu 
renunţă niciodată... 

— Asta mă și îngrijorează. Ştii cu ce eforturi imense a fost 
adus la Leningrad acest transport secret. Munzel a dat greș o 
dată. În mod normal, n-ar trebui să i se acorde a doua șansă. O 
are numai pentru că tu spui că este cel mai bun. Și pentru că 
este est-german. Așa nu vom risca să se spargă nimic în capul 
nostru. 

— Wolf știe despre celălalt transport care urmează să plece în 
curând - transportul de armament din Cehoslovacia via 
Germania de Est spre Cuba, pentru Nicaragua. 

— Nu contează. În comparaţie cu afacerea heroinei asta e o 
nimica toată. Las totul în seama ta, Lisenko. Supraveghează 
transportul de heroină în Anglia. Asta-i tot. Pe sub sprâncenele 
groase, Gorbaciov îl privi fix pe Lisenko. Aproape că avea mai 
mult păr în sprâncene decât pe tot restul capului. Inainte de a-i 
da o ultimă instrucțiune, așteptă ca musafirul să ajungă la ușă. 
Lisenko! Nu trimite nicio informaţie, nicio referire la heroină pe 
căi obișnuite: telefon, telex sau computer. Americanii au un 
echipament foarte sofisticat de penetrare în sistemul nostru 
informaţional. N-am rezolvat încă această problemă. Dacă vrei 
să iei legătura cu mine, folosește telefonul - dar să te referi la 
transport cu termenul „încărcătura”. Doar acest cuvânt. Avionul 
te așteaptă. Întoarce-te la Leipzig... 

e 

Generalul Vasili Lisenko avu multe subiecte de gândire în timp 
ce zbura înapoi la Leipzig. La Moscova urcase într-un Tupolev 
134 ca prim pasager, trecând peste formalităţile obișnuite și 
peste controlul de securitate. li dăduseră un spaţiu propriu în 
avion, foarte aproape de cabina echipajului, separat de restul 
avionului cu ajutorul unor draperii. 

Întotdeauna se simţea ușurat să-l părăsească pe Gorbaciov, 
păstrându-și încă funcţia. Niciodată nu puteai ști ce-i va trece 
prin minte secretarului general data viitoare. Intorcea Uniunea 

Sovietică pe dos. Nimeni nu putea fi sigur de poziţia sa, de 
surprizele care avea să le întâmpine. 

Se crăpa de ziuă și lumina orizontului devenea tot mai 
strălucitoare. Lisenko nici nu remarcă acest lucru, continua să 
se gândească la ce i se spusese. Remarcase că Gorbaciov nici 
măcar nu stabilise un nume codificat pentru heroină. Doar 
„încărcătura”. O măsură de precauţie în plus. Numele codificate 
pot fi decodificate, oamenii încep să facă speculaţii în legătură 
cu ele. 

„Încărcătura” era proiectul favorit al lui Gorbaciov. Și, după 
cum spusese, imensa încărcătură fusese transportată cu un 
efort uriaș. Mai întâi, fusese convoiul nesfârșit de cămile care o 
adusese din Pakistan, într-o călătorie care începuse cu multe 
săptămâni în urmă. Ruta parcursă fusese periculoasă. Pe o mică 
distanţă traversase „limba” estică a Afganistanului, mărginită de 
Pakistan, India și China - extrema estică a acesteia - și în nord, 
de Uniunea Sovietică. Trimiseseră un tânăr general rus ca să 
lanseze ofensiva împotriva rebelilor din Afganistan. 

Ordinele spuneau că forțele rebele trebuie distruse, pentru a 
ocupa  „limba”. Comandamentul Suprem Sovietic care-l 
trimisese știa că acest lucru este imposibil. Totul fusese o 
diversiune, pentru a-i ține ocupați pe afganii rebeli în timp ce 
convoiul de cămile traversa Pamirul printr-o trecătoare, apoi 
intra în Câmpia Turanică. 

La Khokand încărcătura fusese transferată într-un tren blindat 
cu șase vagoane. Numai o parte a trenului fusese necesară 
pentru a transporta heroina. O precauţie suplimentară. În Rusia 
începea să se dezvolte o tradiţie a heroinei. Fusese răspândit 
zvonul că trenul transporta armament. 

Până la Moscova fusese o călătorie lungă. Acolo decuplaseră 
vagonul cu heroină și-l atașaseră, în toiul nopţii, unui expres de 
Leningrad. Gorbaciov însuși supraveghease detaliile acestei 
călătorii fabuloase. Acum urma să traverseze marea, către 
destinaţia finală. Pe cea mai deviată cale. Cu ajutorul lui Balkan. 

(J 

Inspectorul şef Bernard Carson, de la Brigada Centrală 
Antidrog era un bărbat înalt, deșirat, aproape de șaizeci de ani, 
cu părul castaniu, ondulat. Avea întotdeauna un aer calm, 
aproape distant, indiferent cât de serioasă era problema cu care 

avea de-a face. Şedea în fotoliul lui Tweed în timp ce acesta 
stătea lângă fereastră. La cererea lui, Monica îi lăsase singuri. 

— De fapt, subiectul pentru care am venit să te văd nu te 
privește deloc, zise Carson. Dar sunt cam supărat. 

— Adevărat? 

Tweed era surprins. Nu și-l amintea pe Carson admițând 
vreodată că ar fi măcar deranjat. 

— Se șușotește că cel mai mare transport de heroină din 
istorie se îndreaptă chiar acum spre ţara asta. 

— Îmi dai voie să te întreb care îţi sunt sursele de informaţie? 

— O, avem o întreagă reţea secretă de pușlamale și negustori 
de droguri care, pentru o gratificaţie, ne spun diverse lucruri. Au 
fost cu toţii angajaţi să distribuie repede cantitatea asta imensă. 
Aceasta este cheia succesului lor. Nu-și fac ei înșiși treaba. O 
pasează. Repede! Au peste tot câte un plasator - o armată 
întreagă. Își pierd urmele. Aici în Londra! În regiunea din centrul 
Angliei. Otrava asta se va răspândi în toată ţara. N-am nicio 
îndoială că zvonurile sunt adevărate. 

— Și de ce ai venit la mine? întrebă Tweed. 

— Pentru că tu ai o reţea proprie în toată Europa. Speram că 
ai auzit ceva. Ceea ce mă interesează este ruta... 

Carson spusese aceste cuvinte cu o vehemenţă neobișnuită. 
Bău din cafeaua pe care o adusese Monica mai devreme. 

— Deocamdată este Olanda, nu? 

— Asta-i Evanghelia după Sfântul loan. Toţi colegii mei sunt 
de acord cu ea. Ochii lor, ca și cei ai băieţilor de la vamă, sunt 
aţintiţi asupra Olandei. 

— Și tu ce crezi? 

Carson ridică din umeri. 

— Am sentimentul că în cazul acesta este vorba despre 
altceva. Nu poţi ști niciodată ce e cu activitățile de felul acesta, 
nu poţi anticipa ce se va întâmpla pe străzi. Ticăloșii salivează 
de plăcere. S-ar putea ca, într-un fel sau altul, să introducă o 
cantitate fără precedent - poate chiar o sută de kilograme. Işi 
vor încerca norocul și vor continua să joace până când vor lua, 
cu o singură aruncătură de zaruri, marele câștig. Dacă așa stau 
lucrurile, Dumnezeu știe cum au de gând s-o scoată la capăt. 

— Bernard, spuse deodată Tweed, nu am cum să te ajut. 

— De ce? întrebă Carson tulburat. 

— Pentru că sunt sigur că-mi ascunzi ceva. Nu mi-ai oferit 
nimic concret de la care să pot pleca. Mai bine las-o baltă. 

Carson începu să se agite în fotoliul său. 

— Ar fi trebuit să-mi dau seama că vei observa. Foarte bine. 
Dar este strict confidenţial... 

— Dacă te-ai hotărât să-mi spui, spune-mi. 

— Am avut un om în Pakistan, un om foarte bun. Stătea la 
Peshawar. Acolo unde yankeii expediază arme și muniţie 
rebelilor afgani... 

— Știu unde este Peshawarul. 

— Este, într-adevăr, ceva confidenţial. Omul nostru avea pe 
cineva în ambasada Uniunii Sovietice din Islamabad. Cumpărat 
și plătit. El ne-a informat că circulă zvonuri despre o cantitate 
mare de heroină destinată Vestului... Probabil că sovieticii l-au 
prins pe omul nostru. Au fost folosiţi afgani ca să-l ucidă... 

— Groaznic. Îmi pare rău. 

— Obiceiurile pământului. Omul nostru le cunoștea. Dar unul 
dintre oamenii noștri din umbră a ajuns la timp și i-a prins pe 
afgani asupra faptului. 

— Lor ce li s-a întâmplat? 

Carson își îndoi degetele mâinii drepte în formă de pistol, apoi 
schiţă gestul de a trage. 

— Alternativa liberală și compasiunea nu-și prea au locul în 
meseria noastră. Omul nostru era încă în viață - încă e cuvântul. 
Înainte să închidă ochii, a mai spus un cuvânt. Ceva ce suna ca 
Hansa. 

— Ești sigur că era Hansa? insistă Tweed. 

— Aproape toţi au înțeles așa. Carson își înăbuși un căscat. 
Scuza-mă, n-am mai dormit de douăzeci și patru de ore. 
Cuvântul ăsta nu-mi spune absolut nimic. 

— Hansa, repetă Tweed. Liga Hanseatică. O federaţie a celor 
mai mari porturi navale, care s-au aliat pentru a-și apăra 
interesele comerciale. Înfiinţată în 1241. Membri fondatori - 
Hamburg și Lubeck. În plus, paramilitară. Aveau grupuri 
înarmate care însoțeau caravanele cu marfă ce călătoreau prin 
Europa, apărându-le de bandiți. 

— Istoria a fost întotdeauna punctul meu slab, zise Carson. Nu 
văd legătura... 

— Nici eu. Încă... 

Tweed se duse la noua hartă a Europei, pe care o adusese 
Monica. Luă dintr-un sertar un indicator de lemn, pentru a arăta 
mai ușor zonele din nord. În timp ce vorbea, indicatorul se oprea 
asupra respectivelor orașe. 

— Tallin în Estonia, Stralsund și Rostock în Germania de Est, 
apoi Lubeck, Hamburg și Bremen - iată doar o parte dintre ele. 
La apogeul puterii ei, Liga avea nouăzeci de orașe. Plecă de 
lângă hartă. Și ce este mai interesant este că și unul dintre 
oamenii mei a folosit cuvântul acesta - Hansa. 

Carson își descrucișă picioarele și se îndreptă, brusc atent. 

— Crezi că omul tău ne-ar putea spune ceva? 

— Este mort și el. Ucis la Hamburg. De sovietici... sau de 
acoliţii lor est-germani... 

— Se pare că, până la urmă, am venit unde trebuia. 
Coincidenţa asta merge literalmente cam departe. Omul meu 
este ucis la Peshawar, al tău, la Hamburg - și în ambele cazuri 
ultimul lor cuvânt este Hansa. N-ar putea fi... 

— Ba da, poate. Tweed își puse indicatorul la loc în sertar și îl 
închise. 

— Bernard, te rog să-mi promiţi ceva. Niciun cuvânt despre 
asta nu trebuie să iasă de aici. Chiar tu ai spus că este 
confidenţial. Acum eu îţi cer același lucru. Aș vrea să-mi promiți 
solemn. 

— Cu părere de rău, da. Dar aș putea verifica rapoartele... 

— Nu! Nu întreprinde nimic. Cred că l-am subestimat pe omul 
care mi-a murit la Hamburg. Ce măsuri de precauţie îţi iei dacă, 
întâmplător, îți cade în mână un transport de o sută de 
kilograme de heroină? 

— Toate precauţiile posibile. Nu merge întotdeauna. Nu poţi 
avea încredere în nimeni, având în vedere profitul imens pe care 
l-ar putea aduce o asemenea cantitate. Nici măcar în cineva din 
interiorul Brigăzii Antidrog, asta între noi doi. 

— Cât timp a trecut de când a murit omul tău din Peshawar? 

— Opt săptămâni. Se împlinesc chiar astăzi. Acum patru 
săptămâni am început să primim vești despre mișcările de 
stradă care începuseră să ia amploare... 

— Deci, se pare că nu avem prea mult timp la dispoziţie. Mă 
lupt cu un termen limită pe care nu-l cunosc. 

— Este mai bine ca sora medicală care l-a îngrijit pe doctorul 
Berlin să creadă că ești reporter la un ziar nemţesc, zise Falken 
în timp ce conducea pe autostrada spre Leipzig. lţi mai 
amintești cum o cheamă? 

— Karen Piper. 

— Bine. Încă ești cu ochii în patru... 

— De ce n-aș fi? 

— Prietene, nu ești singurul nou venit pe care îl escortez în 
Germania de Est. Pullach obișnuia să trimită și alţi oameni - 
curieri - care nu mai fuseseră aici. In douăzeci și patru de ore ne 
dădeam seama că suferă de oboseala luptei. Ca s-o spunem pe 
șleau, cedau nervos sub presiunea de a se afla pe teritoriul 
inamicului. Deveneau o ameninţare la adresa Grupului Cinci, un 
pericol. 

— Cum te descurcai cu ei? 

— li expulzam cât mai repede. Dacă era posibil. 

— Și dacă nu? 

— Era în joc viaţa noastră. Nu aveam altă alternativă. Mai 
bine renunţăm la subiect. 

„Dumnezeule, se gândi Newman, erau nevoiţi să-i împuște și 
să-i îngroape undeva.” Incepu să simtă în stomac o tensiune 
care creștea. Mușchii i se întăreau. Simţea o greață ușoară. Se 
concentră asupra drumului din faţa lor. 

_ Autostrada modernă cu patru benzi se pierdea în depărtare. 
In dreapta și în stânga erau câmpii și păduri. Deasupra lor 
soarele strălucea pe un cer senin, dar la câteva mile în faţă se 
adunau nori ce anunțau furtună. Atmosfera era umedă și 
apăsătoare. ă 

Traficul era mai aglomerat decât se așteptase Falken. li 
depășeau autocamioane pe câte șase sau opt roți uriașe, 
umplându-i de fum. Falken, care nu părea prea grăbit, mergea 
sub limita de viteză. Pe o autostradă principală limita era de 
șaizeci de mile pe oră. Falken mergea cu patruzeci. Convoaiele 
de mașini cu gabarit mare puteau, așadar, să-i depășească. 

— Eşti prudent la volan, observă Newman. 

Dădu din cap înspre vitezometru. Acesta era singurul semn 
după care ţi-ai fi putut da seama cât de tensionat era. 

— Ajungem prea devreme la întâlnirea cu Karen Piper. 
Pardon, eu am să ajung mai devreme - vreau să verific 
împrejurimile. 

— Cine vorbește dacă suntem opriţi de mașina unei patrule? 

— Tocmai voiam să-ţi spun. Tu. Poliţia de Frontieră. 

— Dar suntem foarte departe de orice punct de frontieră... 

— Nici nu știi ce puteri îţi dă documentul pe care îl ai în 
buzunar. Unitatea de Sarcini Speciale. În haine tipice. Te poți 
duce oriunde în Germania de Est. Și nu trebuie să dai nicio 
explicaţie despre ceea ce faci, în afara cazului în care te oprește 
Serviciul de Informaţii Est-German. Unul dintre oamenii lui Wolf. 
Atunci se poate întâmpla orice. 

— Voi încerca să mă strecor. Dar, presupunând că n-aș fi în 
stare? 

— Atunci ţâșnim printre ei. Fără complicaţii. lar aici voi părăsi 
autostrada și vom merge pe niște drumuri ocolite de ţară înainte 
de a ne întoarce pe autostradă, undeva, aproape de Leipzig. 

Mai aruncă o privire în oglinda retrovizoare. Era un șofer 
excelent. Newman îi observase de mai multe ori ochii strălucind 
în oglindă. Semnaliză, apoi ieși de pe autostradă, intrând pe un 
drum îngust, întortocheat. 

Newman își dădu seama că, o dată ieșiți de pe autostradă, 
mușchii stomacului începură să i se relaxeze. Se răsucise 
întruna, privind fără încetare în oglindă, prin parbriz, pentru a 
surprinde din timp vreo mașină a poliţiei. Nu-i puteai păcăli la 
nesfârșit, trecând prin baraje. Falken continuă să vorbească pe 
tonul său scăzut și degajat. 

— Ne întâlnim cu Piper într-o rulotă aflată dedesubtul unei 
rețele de drumuri principale. Noi îi spunem zigzagul. Este o 
versiune mai mică a reţelei din Los Angeles pe care o vedem la 
televizor - Spaghetti Junction. 

— Vedeți așa ceva la televizor? 

— Ai fi surprins câte familii au televizor color - iar programele 
preferate sunt cele din Vest. Desigur, n-ar trebui să ne uităm, 
dar acum cui îi mai pasă? 

— Mi se pare cam publică întâlnirea aceasta în parcare... 

— Locul este ales cu grijă. Oferă o mulţime de drumuri pe 
care putem dispărea imediat. Dacă am stabili un loc asemeni 
celui în care suntem acum, pe unde am putea scăpa dacă apar 
marțienii? Piper a fost de acord - din același motiv. Ai să vezi. 

— Și ce se va întâmpla după ce stau de vorbă cu ea? 

— Te vei îndrepta spre libertate. Sub controlul Gerdei. Noi am 
mai trecut prin așa ceva. Eu nu te voi însoţi. Am de făcut alte 
treburi urgente. În plus, un bărbat și o fată nu vor atrage atenţia 
prea mult. Urcau pe un deal abrupt, dincolo de care nu puteau 
vedea încă nimic. Dacă ne opresc, ar fi bine să știi că Gerda 
călătorește sub numele de Gerda Nowak, continuă Falken. Este 
secretară în sediul central din Leipzig al lui Markus Wolf. In mod 
normal, operaţiile lui se desfășoară în afara Berlinului de Est, dar 
acum stă o vreme în baza lui secundară. Cred că te voi lăsa să 
inventezi chiar tu o poveste despre ea - dacă se va ajunge 
vreodată la asta. O explicaţie spontană este deseori mai 
convingătoare. 

Ajunseră în vârful dealului și drumul începu să coboare brusc. 
Din direcția opusă venea spre ei o mașină verde cu doi bărbaţi 
pe scaunele din față. Mașina se opri la poalele dealului, blocând 
trecerea. 

— Cred că sunt telepat, comentă Falken, cu o privire sumbră. 
Vom avea probleme. O presimt... 

e 

— Serviciul de Informaţii. 

Cel mai înalt dintre cei doi bărbaţi în haine civile întinse o 
hârtie pe geamul pe care Newman îl coborâse. Newman dădu 
din cap, luă hârtia, deschise ușa și cobori, în timp ce ofiţerul cel 
înalt se dădu un pas înapoi. Amândoi bărbaţii aveau peste 
patruzeci de ani, purtau pardesie gri, subțiri și nu purtau pălărie. 

Newman lăsă ușa larg deschisă și făcu mai mulţi pași într-o 
parte, oferindu-i Gerdei un unghi din care și-ar fi putut folosi cu 
ușurință pistolul automat. Își aranjă pantalonii, apoi aruncă o 
privire spre câmp. La o jumătate de milă distanţă se afla o 
carieră de piatră abandonată, un buldozer ruginit stând printre 
mormane de piatră. Un loc ideal pentru a ascunde cadavre. 
Dumnezeule, devenea la fel de dur ca și Falken. După alte 
câteva săptămâni petrecute în Germania de Est avea să devină 
chiar și mai dur. Începu să vorbească liniștit, în timp ce-și scotea 
actele, ca de la egal la egal. 

— Poliţia de Frontieră. Aș putea să vă mai văd o dată actele? 
Mi s-a întâmplat să fiu chiar brutalizat o dată de un ofiţer de la 
Serviciul de Informații. Mulţumesc... 

Cei doi ofiţeri arătau asemeni unor oameni de afaceri 
scăpătaţi, rămași fără un ban în buzunar. Cel mai înalt avea o 
cicatrice sub sprânceana dreaptă. Cel mai mic de statură își 
mișca cu nervozitate piciorul, dând impresia că el este 
subordonatul care îl lasă pe colegul său să poarte discuţia. 

— Mi se pare totul în regulă, zise Newman, înapoind hârtia în 
timp ce-și privea ceasul, produs în Germania de Est. Sunt grăbit. 
O misiune specială. Droguri... 

— Droguri? Ai spus droguri? 

— Heroină. Văzu cum cei doi bărbaţi schimbară în fugă o 
privire. „Am făcut o greșeală”, își spuse. Fără grabă, așteptă ca 
ceilalți să ia actul înapoi. Apoi continuă să forțeze nota: Trebuie 
să ajung la o întâlnire. Informatorul meu nu poate aștepta. 

— Cine este fata? întrebă cel mai înalt, a cărui expresie nu 
trăda nimic. 

— Gerda. Nu este nevoie să știi mai mult. Ea este omul de 
legătură. II cunoaște pe informator. Eu nu. Omul de la volan este 
cel mai rapid șofer din ţara asta. Am nevoie de el. Și mai am 
nevoie să câștig într-un fel timpul pe care l-am pierdut. 

— Martin, fă loc domnului Clasen, ordonă bărbatul cel înalt. 

— Încă ceva, mai zise Newman după ce intră în mașină și 
închise ușa. Dacă vezi o Lada albastră condusă de un bărbat cu 
căciulă rusească, nu-l opri. 

— Cu căciulă de blană? Pe vremea aceasta? 

— Un fel de simbol al statutului social, presupun. 

— Stupida fudulie rusească, zâmbi cu ironie bărbatul înalt. 

Falken porni mașina. Newman nu le făcu niciun semn celor 
doi de la Serviciul de Informaţii; nici nu le aruncă vreo privire. Își 
păstră același aer de siguranţă și degajare pe care îl afișase în 
tot timpul discuţiei. După ce trecură de prima curbă, Falken 
începu să vorbească, oarecum amuzat: 

— Un spectacol foarte diferit de cel pe care l-ai oferit în cazul 
lui Schneider. 

— Nu se strigă la un ofiţer din Serviciul de Informaţii Est- 
German. Este ceva interesant în legătură cu conversaţia pe care 
am purtat-o. Se pare că am găsit cuvintele cele mai potrivite. 
Drogurile par să fie un fel de parolă. 

— Da, atât timp cât cei de sus nu o iau destul de în serios 
pentru a hotărî că este ceva interesant în legătură cu noi. 

— Vezi, Martin, începu ofițerul din Serviciul de Informaţii către 
șoferul său în timp ce se apropiau de autostradă, este ceva 
adevărat în zvonurile despre transportul de heroină la scară 
mare. Sunt sigur că tipul de la Poliţia de Frontieră este 
amestecat. 

— Poate că ar fi mai bine să uităm că l-am întâlnit. 

— Am întâlnit pe cineva? 

În sediul din Leipzig al Serviciului de Informaţii zvonurile erau 
în floare printre ofițerii mai vârstnici. Discuţii în șoaptă în spatele 
ușilor închise. Gorbaciov scăpase din vedere un singur lucru. 
Operaţiunea nu avea o parolă. Aceasta stârnise curiozitatea. 
Markus Wolf însuși știa că rușii pun la cale ceva în secret. 

Nu spuse nimănui nimic. Nimeni nu puse nicio întrebare. 
Ghicise că acesta era adevăratul scop pentru care Lisenko se 
afla temporar la Leipzig. Se gândi că n-au decât să facă ce 
plănuiau. Va fi un rateu imens. Apoi tot pe el îl vor chema ca să-i 
scoată din rahat. La urma urmei, n-ar fi fost pentru prima oară. 

e 

Ajunseseră înapoi pe autostradă, prinși din nou în zgomotul și 
fumul mașinilor grele. Falken conducea aproape atingând limita 
de viteză, aruncând priviri de jur împrejur pe măsură ce se 
apropiau de rețeaua de autostrăzi. Nici urmă de mașini ale 
poliţiei. Intră pe o stradă laterală, trase mașina pe o parte și opri 
motorul. Deasupra lor, traficul autostrăzilor era asurzitor. 
Parcaseră dedesubtul intersecţiei a două poduri de beton. Erau 
înconjurați de stâlpi de beton care susțineau întregul edificiu. 
Newman închise fereastra, astfel zgomotul traficului îi deranja 
mai puţin. 

— Aceasta este rulota, zise Falken, arătând spre dreapta. 

— Se vede, comentă Newman. 

Vehiculul mare, cocoțat pe șasiul înalt, părea părăsit. La 
ferestre avea perdele. În spate - uși duble. O treaptă te ajuta să 
întri. Era parcat direct pe pământ, iar un drumeag pe pământul 
bătătorit ducea până la el. Deasupra tavanului, la vreo 
douăsprezece picioare, se afla unul dintre poduri. 

— Este autorizat, spuse Falken. Turismul este una dintre cele 
mai populare forme de vacanţă din Germania de Est, suntem în 
plin sezon. Acum îţi voi da câteva instrucțiuni. Așa că ascultă cu 
atenţie. După cum am mai spus, la un moment dat te voi lăsa cu 
Gerda. Până când nu vei fi în siguranţă în Vest, nu te atinge de 

alcool. Legile care privesc băutul la volan sunt foarte drastice. 
Ești văzut ieșind dintr-un bar, nu ai băut nimic, dar te verifică cei 
de la Vopo. Poţi fi arestat. În cel mai bun caz îţi dau o amendă. 
Niciodată să nu existe o sticlă în mașina cu care mergi. Chiar 
dacă nu te-ai atins de ea, chiar dacă este sigilată poți fi arestat. 
Și, mai ales, ascult-o pe Gerda... 

— Pentru numele lui Dumnezeu, spuse Gerda din spate, nu-l 
mai dădăci atâta. Ne-a salvat de două ori până acuma. Mai întăi, 
din povestea cu Schneider în ceața densă după ce trecuse 
frontiera, apoi din cea cu oamenii din Serviciul de Informaţii. 
Ştie ce face... 

— Ai dreptate, acceptă Falken. Îi zâmbi lui Newman. M-am 
întrebat de mai multe ori cine o fi proprietarul locului acestuia. 
Nu-mi place așteptarea, trebuie să recunosc. 

— Cât mai avem de așteptat? 

— Piper ar trebui să fie aici la ora douăsprezece. O așteptăm 
opt minute, apoi plecăm. 

— Fără să fi vorbit cu ea? După ce am bătut atâta drum? 

— Nu încălcăm niciodată anumite reguli de siguranţă. 

— Și o așteptăm aici? 

— O vreme, da. 

Newman își strânse buzele, hotărât să nu mai discute. Era 
evident că Falken simţea tensiunea. Oarecum, o surpriză. Privi 
din nou spre vehiculul-rulotă. Fusese vopsit de curând, cromul 
strălucea, perdelele erau curate. Zona în care se afla era 
deprimantă. 

De jur împrejur erau buruieni, mănunchiuri de plante 
asemănătoare cu măcrișul. Mai departe, în spatele rulotei, o 
potecă plină de mănunchiuri de iarbă mergea în linie dreaptă 
de-a lungul unei râpe adânci în stânga și în dreapta căreia se 
întindeau câmpurile. Îl întrebă pe Falken ce este aceea. 

— Una dintre căile noastre de fugă. Este locul unde se aflau 
cândva niște șine de tren, dezactivate de ani de zile. Șinele au 
fost scoase. Din traverse n-a mai rămas decât praful. Dacă 
mergi pe acolo, nu poți fi văzut de pe câmp. Acum ne vom duce 
într-o inspecţie. Eu merg primul. Tu ascunde-te în spatele 
volanului. Pentru orice eventualitate. 

— Ce eventualitate? 

— În care cineva ne-ar urmări din rulotă. Când îţi fac semn cu 
mâna, vii și tu. 

Cum deschise ușa, fură din nou năpădiţi de zgomotul 
traficului, aproape spărgându-i timpanele lui Newman. Nu-și 
dădea seama cum va reuși să audă măcar un cuvânt din ce 
avea să-i spună Karen Piper. Se trase în spatele volanului. Fără 
a-i arunca nicio privire, simţi tensiunea Gerdei în timp ce-l 
urmăreau pe Falken mergând parcă la întâmplare spre rulotă. 

Dădu un ocol vehiculului, aruncă o privire pe fereastra 
șoferului și aşteptă, cu mâinile în șolduri. În mașină temperatura 
creștea cu repeziciune. Ziua urma să înregistreze un record de 
căldură. Newman își luă batista, își tamponă ceafa, fruntea, 
palmele. Slavă Domnului că făcuseră cu toţii pipi înainte de a 
părăsi drumul de ţară. 

— Totul este în regulă! zise Gerda. 

Falken descuiase ușa și urcase în rulotă. Acum era din nou 
lângă ușă, făcându-le semn cu mâna. Newman aruncă o privire 
spre ceas. Douăsprezece fără cinci. Cobori, și Gerda îi zise: 

— Te rog, Emil, ia-mi și mie astea. 

Era un coș acoperit cu un șervet, în care se aflau mâncarea, 
cafeaua și apa minerală pe care Hildegarde Radom le preparase 
pentru ei. Işi dădu seama că Gerda avea nevoie de ambele 
mâini pentru a duce Uzi-ul ascuns în vindiac. După ce ea sări din 
mașină, o încuie și începură să alerge spre rulotă. Fugind după 
ea, i se păru că zgomotul traficului este și mai puternic; dinspre 
câmpie venea un aer fierbinte care-l făcea să se simtă și mai 
încălzit, și mai obosit. Trebuia să fie cât mai perspicace și mai 
iute atunci când avea să stea de vorbă cu Piper. Își dădu seama 
că nu avea să fie o discuţie ușoară. 

Interiorul rulotei era mai spaţios decât ar fi crezut. Două 
canapele care puteau fi folosite și ca paturi se aflau lângă un 
perete. Falken desfăcu între ele o masă pliantă în timp ce Gerda 
stătea de pază lângă fereastra care dădea spre Ceaika. Newman 
stătea lângă Gerda, întrebându-se de ce se simte prins într-o 
cursă. 

— Vei sta aici în timpul discuţiei cu Piper, zise Falken, 
indicând capătul uneia din canapele. Astfel vei putea vedea 
ceasul de pe peretele din spatele ei. Privește ceasul acesta. 

— Avem o limită de timp? 

— Opt minute din clipa în care începeţi să vorbiţi... 

— Este ridicol ca naiba. Este clar că n-aţi luat niciodată un 
interviu. Ai nevoie de timp ca să-i faci să se relaxeze, să le 
câștigi încrederea, să-i faci să ţi se destăinuie. 

— Opt minute. 

— La naiba cu tine! Am bătut atâta drum pentru acest 
interviu. 

— Opt minute. Există... 

— Știu! Reguli de securitate pe care nu le încălcaţi niciodată. 
Uite ce este, ascultă-mă și pe mine o dată. Dacă reușesc să 
termin în opt minute cu atât mai bine. Dar va dura atât cât va 
dura. 

— Locul acesta nu este sigur... 

— Și atunci de ce l-aţi ales? izbucni Newman. 

— Nu există locuri sigure... 

— Ar fi trebuit să alegi un loc în care să am mai mult timp la 
dispoziţie. În casa paznicului de la ecluză am stat destul de 
mult. Norbert, nu-i așa? 

— Trebuia să dormim undeva... 

— La naiba, nu acolo am dormit. Am dormit la Radom. Acum 
ai doi șefi, Falken. Pe Gerda și pe mine. Ce este? o întrebă pe 
Gerda, care plecase de la fereastră și mergea spre ușa din 
spate. 

În rulotă era ciudat de multă liniște. Când Newman îl întrebă 
pe Falken de ce, neamţul îi răspunse că ferestrele erau duble, că 
vehiculul era bine izolat. 

— Aici iernile sunt aspre, mai spuse el. lar acesta este cel mai 
modern vehicul-rulotă pe care îl poţi cumpăra. 

Liniştea se spulberă când Gerda deschise ușa din dreapta. Un 
zgomot puternic intră înăuntru. Gerda ascultă o vreme, apoi 
închise ușa. Când se întoarse, Uzi-ul era gata de atac. 

— Se aude sirena poliţiei. Mașina unei patrule se apropie în 
viteză. 


36. 


— De ce ai vrut să mă vezi, Hecht? îl întrebă Wolf pe ofiţerul 
înalt de la Serviciul Secret. 

Slavă Domnului, de vreo oră era singur în biroul său. Lisenko 
era plecat la masă. 

— Am întâlnit și am oprit trei oameni într-o Ceaika, pe o șosea 
laterală a autostrăzii. Șeful era un oarecare Emil Clasen de la 
Poliţia de Frontieră... 

Hecht ezită... 

— Continuă. Ai toată atenţia mea. 

Wolf nu-și lua niciodată subordonații prea repede. Le cerea să 
fie eficienţi, dar îi trata cu curtoazie. Toată lumea știa că, dacă 
unul dintre agenți era prins în Vest, făcea ce-i stătea în putere 
să aranjeze un schimb - pentru a salva omul. 

— Nu i-am spus lui Martin că vin să te văd. Din câte știu, 
umblă zvonuri despre transportul unei mari cantităţi de heroină. 

— Continuă, îl încurajă Wolf, având grijă să nu comenteze. 

— Acest membru al Poliţiei de Frontieră era într-o misiune 
specială. l-am verificat identitatea. A pomenit de droguri. M-am 
gândit că ar trebui să știi. 

— Mulţumesc. Wolf îl privi lung pe ofițer prin ochelarii săi cu 
rame  pătrățoase. Dar până acum nu mi-ai spus nimic 
neobișnuit. Există un număr de oameni de la Poliţia de Frontieră 
care au misiuni speciale - caută filoane de droguri. 

— Când dădeau să plece, acel Clasen a făcut următoarea 
remarcă, pe care o citez cuvânt cu cuvânt: „Dacă vezi o Lada 
albastră condusă de un bărbat cu căciulă rusească de blană, nu- 
| opri.” 

Wolf își luă un creion și un carneţel de notițe. 

— Ai spus că erau trei persoane. Cine sunt celelalte două? 

— O fată căreia îi spuneau Gerda, de vreo treizeci de ani, 
atrăgătoare, cu o basma pe cap. Şoferul era un bărbat de vreo 
patruzeci de ani, înalt și slab. Am reţinut numărul de 
înmatriculare... 

Wolf își notă detaliile. Apoi lăsă creionul jos, își încrucișă 
mâinile și îl privi pe ofiţer. 

— Mulţumesc pentru raport, Hecht. Nicio vorbă altcuiva. De 
acord? Ai dovedit iniţiativă. Nu voi uita acest lucru. 

Așteptă ca Hecht să iasă. Nimic din expresia sa nu trăda furia 
pe care o simţea. Oare rușii - Lisenko - se foloseau de una 
dintre propriile sale unităţi pentru o operaţie secretă fără să-l 
informeze? Nu avea să suporte așa ceva. Referirea la bărbatul 

cu căciulă rusească de blană fusese cea care îl alertase. Ridică 
telefonul și formă un interior. 

— Organizează o cercetare. Tinta este o Ceaika. lată detaliile. 

După ce termină, îl rechemă pe Hecht, pentru a afla un 
detaliu pe care îl neglijase. II luă pe Hecht lângă o hartă, 
rugându-l să îi arate exact unde erau când opriseră Ceaika. 
Mulțumindu-i, aşteptă să rămână din nou singur, apoi mai 
împunse harta cu un ac. 

e 

Falken deschisese o fereastră. Cei trei stăteau lângă ea ca trei 
statui înghețate, ascultând cum sunetul sirenei devenea tot mai 
puternic și se auzea lot mai aproape. Lui Newman tensiunea i se 
părea aproape insuportabilă. „Căldura este de vină”, își spuse, 
simțind cum sudoarea i se prelinge sub braț. In ciuda mărimii 
rulotei, se simţea încătușat, o senzaţie de claustrofobie; era 
conștient că deasupra lor era podul, gata să-i strivească. De la 
fereastră se vedeau doi stâlpi din beton masiv, amplificând 
senzaţia de capcană. Falken își privi ceasul. 

— N-o mai putem aștepta prea mult... 

— O vom aștepta până vine, se răsti Newman. 

— Eu hotărâse până când stăm... 

— Nu și de data asta. Este jocul meu - discuţia cu Piper. 

— Când spun că mergem, mergem... 

— Tăceţi amândoi din gură, zise repede Gerda. Semănaţi cu 
doi școlari care se dondânesc. Ascultaţi. 

Sirena îi depășise, trecând pe șoseaua de deasupra lor. Se 
pierdea în depărtare. Falken își folosi batista pentru a-și șterge 
picăturile de sudoare de pe frunte. Se uită din nou la ceas, lui 
Newman îi veni să-l lovească. 

— lat-o! strigă Gerda. 

Newman se uită încordat prin perdele, venindu-i greu să-și 
creadă ochilor. Un motociclist, ale cărui trăsături erau ascunse 
de o caschetă, trăsese lângă Ceaika. Descălecă de pe 
motocicletă, îi fixă suportul ca să stea în picioare și își scoase 
casca. 

Era o femeie de aproape șaptezeci de ani, cu părul strâns în 
coadă, într-o pieptănătură de modă veche, purtând o haină de 
piele și pantalonii băgaţi în cizmele de piele. Falken deschise 
ușa din spate, și femeia se grăbi să urce scările, pentru a ajunge 
cât mai iute. Neamţul trânti ușa în urma ei, conducând-o 

înăuntru. Conform instrucţiunilor primite mai înainte, Newman 
purta ochelari fumurii. La rândul său, Gerda avea o pereche de 
ochelari colorați și basmaua ei roșie. 

— Nu trebuie să existe nicio șansă ca ea să te poată 
identifica, spusese Falken. Dacă va fi prinsă de poliţie și 
interogată, nu va putea să te descrie cu acuratețe. Pe mine, 
oricum, mă știe... 

Newman şedea pe canapea, faţă în față cu ceasul de pe 
peretele în spatele căruia Falken o așezase pe Karen Piper, 
studiind-o. Avea un nas de vultur, ochi subțiri, o gură subțire și 
pometi puternici. Era tipul sorei-șefe. Işi dădea seama că era 
studiat la rândul său. Începu conversaţia. 

— Sunteţi Karen Piper? 

— Aă... da... 

Newman îi observă scurta ezitare. Falken luase măsuri de 
siguranţă complete. Nu-i spusese nici măcar numele ei 
adevărat. Probabil la cererea femeii, care continua să-și înfoaie 
părul acolo unde îl presase casca. Sub haina de piele văzu o 
bluză pe gât, cu dantelă pe margini, și o broșă emailată pe care 
era pictat portretul unei femei îmbrăcate după moda secolului al 
nouăsprezecelea. Karen Piper avea și ea întrebări de pus; nu-i 
scăpa privirea nicio clipă. 

— De unde sunteţi? Înainte de a vorbi trebuie să știu acest 
lucru. 

Avea o voce guturală care pe vremuri fusese aspră și 
poruncitoare. 

— Din Germania de Vest... 

— Din ce regiune? 

— Asta nu vă voi spune... 

— Ce profesie aveți? 

— Sunt reporter la un ziar... 

— Ce ziar? 

— Der Spiegel. 

— Aha. Înţeleg. 

Pentru prima dată părea impresionată. Newman, ca și Falken, 
privea ceasul. Începu să vorbească înainte ca ea să-și poată 
continua interogatoriul. 

— Am puţin timp la dispoziţie. Și dumneavoastră la fel. Cu cât 
stăm mai mult aici, cu atât pericolul este mai mare. Haideţi să 
începem. Ce îmi puteţi spune despre doctorul Berlin. 

— Este mort. _ 

— Nu, nu este mort. Trăiește și este în Republica Federală. În 
zona frontierei. În insula Priwall, la Travemünde. 

— A murit acum douăzeci de ani. Doctorul Berlin al 
dumneavoastră este un impostor. Pot s-o dovedesc. 

— Chiar vă rog s-o faceți, zise Newman. 

— În 1963 lucram ca soră medicală în Spitalul de Boli 
Tropicale din Leipzig. Era cincisprezece decembrie. Lucram în 
secţia secretă - rezervată ștabilor din guvern și membrilor de 
partid. L-au adus pe așa-zisul doctor Berlin pe o targă. Avea fața 
complet bandajată... 

— L-aţi văzut chiar dumneavoastră? 

— Eram acolo când l-au scos din ambulanţă. L-am condus la 
secţie. Doctorul de serviciu nu m-a lăsat să-i iau temperatura. 
Acesta a fost primul lucru care mi s-a părut suspect. Se 
presupunea că suferă de friguri. Mai târziu i-am văzut graficul de 
temperatură. Avea patru grade peste normal. Mi s-a spus să mă 
țin departe de secţia aceea. A fost numită o altă soră șefă. Fiica 
unui membru de partid. Aducându-și aminte, strâmbă din buze. 
Continuă, privindu-l fix pe Newman în timp ce-și depăna 
povestea. Sora-șefă din vremea respectiva era o proastă. Ar fi 
trebuit să organizeze o echipă de trei surori. In trei schimburi. 
Era o zăpăceală generală. Eu am fost pusă de serviciu la două 
zile după ce a sosit pacientul. Când m-am uitat prin geamul de 
supraveghere, nu mi-a venit să-mi cred ochilor. Pacientul se 
plimba prin salon fumând o ţigară. Avusese o barbă ţepoasă, 
care acum dispăruse. 

— Acest lucru însemna ceva? 

— Încă de pe vremea când îl știam ca tânăr avea o barbă 
neagră. 

Newman se aplecă înainte. 

— Vreţi să spuneţi că îl cunoșteaţi de mult? 

— Înainte de a pleca să-și înființeze baza misionară în Africa. 
Familiile noastre erau prietene. Bărbatul pe care l-am văzut 
atunci pe fereastră nu era doctorul Berlin... 

— Fără barbă, începu Newman. 

— Îl cunoșteam dinainte să-i fi crescut barba. Pe vremea când 
era proaspăt ras. Bărbatul pe care l-am văzut nu era doctorul 
Berlin, repetă ea. Da, îi semăna. Și fuma ţigări englezești... 

— De unde știți asta? 

— Când una dintre surorile favorite - buzele i se strâmbară 
din nou, într-un gest ironic - a adus lada de gunoi, m-am oferit 
s-o arunc eu. Am găsit în ea mucuri de ţigări englezești. Când îl 
văzusem plimbându-se prin salon mă gândisem că arată ca un 
englez. Anglo-saxon, desigur. Poate chiar scandinav. 

— Credeţi că aţi putea să-l descrieţi? 

— După atâţia ani? Dumnezeule mare, eram speriată - 
supravegherea era strictă. Nu, nu mai ţin minte cum arăta. Nu i- 
am aruncat decât o privire. Dar a fost suficient pentru a-mi da 
seama că nu era doctorul Berlin, repetă ea cu convingere. 

— Aţi afirmat că supravegherea era foarte strictă. Ce fel de 
supraveghere? 

— Era controlată de un colonel rus, care purta întotdeauna 
haine civile. Un bărbat de vreo treizeci și cinci de ani. Se numea 
Lisenko... 

— De unde știți? 

— Când vorbea cu celelalte surori, doctorul șef îi spunea 
întotdeauna  „Colonelul”. O dată l-am auzit pronunţându-i 
numele. Numai o dată, dar mi-a rămas în minte. 

— Îl puteţi descrie? 

— Era scund și masiv. Un bărbat cu un aer brutal. Avea 
sprâncene stufoase și țepoase. Altminteri era mereu proaspăt 
ras. 

— Mai devreme, îi aminti Newman, aţi spus că era zăpăceală, 
că aţi fost de serviciu în respectiva secție timp de două zile. L- 
aţi putut vedea de aproape, nu? 

— După ce l-am văzut atunci pe geam, nu am știut ce să fac. 
M-am dus la cantină pentru o jumătate de oră. Când m-am 
întors, el zăcea în pat, cu faţa acoperită din nou de bandaje. l- 
am luat temperatura și pulsul. Erau normale. Am verificat 
presiunea sângelui. Normală. Așa-numitul pacient, cine-o fi fost, 
era perfect sănătos. Am scris pe grafic patru grade în plus - 
pentru a se potrivi cu citirile anterioare. Când a văzut că eu îl 
îngrijesc, doctorul s-a îngrozit. A schimbat tura, apoi m-a chemat 
în biroul lui. Mi-a spus că mi-a șters numele din tură și că nimeni 
nu trebuie să afle de la mine de această greșeală. 

— De ce era atât de grijuliu? întrebă Newman sceptic, în 
căutarea unei contradicții. 

— Făcuse o dată greșeala majoră în tratarea unui pacient. Eu 
fusesem singura care remarcase. Pacientul a murit. Doctorul a 
văzut că i-am observat greșeala. Nu i-am spus niciodată nimic. 

— O formă de șantaj amabil din partea dumitale? 

— Nimic de genul acesta! Se ridică în picioare. Pur și simplu, 
era un om drăguţ care își plătea o datorie. 

— Scuzaţi-mă, o linişti Newman. A fost o neînțelegere. Aceea 
a fost ultima dată când l-aţi văzut pe așa-numitul doctor Berlin? 

— Nu. Eu am o vocaţie de spioană. Îi aruncă o privire lui 
Falken, în spate. lar prietenul meu aici de față m-a ajutat mult în 
această pasiune. Așa că întotdeauna am la mine un mic binoclu. 
La două săptămâni după ce a sosit, l-am văzut pe acest pacient 
plimbându-se prin parcul spitalului. L-am privit prin binoclu. 
Semăna mult cu adevăratul doctor Berlin, dar mi-am putut da 
seama de diferenţe. A plecat în noaptea următoare și nu l-am 
mai văzut niciodată. 

— Vreţi să spuneți că a părăsit spitalul? 

In spatele ei îl văzu pe Falken făcând semne către ceas. Zece 
minute. Interviul trebuia să ia sfârșit în curând. 

— In toiul nopţii. Ni s-a spus că trebuie să se întâlnească cu 
cineva. Avea un ton dispreţuitor. Cine a mai auzit ca un pacient 
să plece la ora aceea? 

— Ce vă face să îmi spuneţi toate acestea? 

— Ceea ce i-au făcut fiului meu. Vocea ei deveni vehementă. 
Ochii îi scăpărară cu răutate. Este un băiat bun. Poate puțin cam 
încăpățânat, dar ei l-au nenorocit. Totul din cauza unei sticle de 
votcă pe care au găsit-o în mașina lui. A îndrăznit să-i răspundă 
milițianului care l-a oprit. S-a certat cu judecătorul. Cam 
încăpățânat. Dar acum sparge piatră ca să ajute la reconstrucţia 
autostrăzii de lângă Plauen. Se pregătea să devină contabil... 

— Îmi pare rău, o întrerupse Newman. Este, într-adevăr, 
groaznic. 

— Doamnă Piper, zise Falken încet, acum trebuie să plecați. 
Sunteţi în pericol. 

— Atât de curând? Se ridică și îl urmă pe Falken spre ușă, 
spunându-i lui Newman peste umăr: Nu mă veţi prezenta în 
articolul dumneavoastră ca fiind o soră din acel spital, nu-i așa? 
Nu-mi vor putea lua urma după ceea ce veţi scrie? 

Newman avu un moment de inspiraţie. 

— Nu vă îngrijoraţi. Îl voi numi pe informatorul meu doctorul 
Z. Aceasta vă va asigura o protecţie absolută. 

Văzu că Gerda avea vindiacul în braţe, dar că uitase de coșul 
de mâncare, pe care nu îl vedea nicăieri. Ea presimţi ce avea el 
să spună și dădu negativ din cap. După ce ieșiră din rulotă, 
Falken încuie ușa din spate. Karen Piper se duse în grabă la 
motocicletă. Când ei urcară în Ceaika, ea își punea casca de 
protecție. 

— Acum așteptăm ca ea să plece, zise Falken. Și mi-am sucit 
glezna traversând terenul acela dificil. Cred că va trebui să 
conduci tu vehiculul-rulotă, Emil. 

— Rulota? 

— Este timpul să schimbăm vehiculul. Ar fi trebuit să o facem 
mai devreme, dar nu am avut ocazia. Voi lăsa cheia în contact. 
Asta va da impresia că avem de gând să ne întoarcem, dacă 
mașina va fi descoperită. De aceea a lăsat Gerda coșul cu 
mâncare în rulotă. 

Piper își pomi motocicleta și, fără a arunca o privire în direcţia 
lor, urcă pe șosea. Ei se întorceau la rulotă, cu Falken 
sprijinindu-se de braţul lui Newman, când auziră corul sirenelor. 
Urlau ca niște spirite ale morții. Lui Newman i se păru că vin din 
toate direcţiile. 

— Grăbiţi-vă! icni Falken. Vor bloca toate ieșirile. 


37. 


Sentimentul lui Newman că este prins într-o închisoare de 
beton creștea pe măsură ce mergea încet spre vehicul, 
ajutându-l pe Falken pe care era evident că îl durea foarte tare 
glezna. Căldura și umiditatea erau sufocante. lar sirenele 
aproape că îi asurzeau. 

Gerda fugise înainte, descuiase ușa din partea șoferului, apoi 
fugise să o descuie și pe cea din spate. Se strecură înăuntru și 
reapăru în cabina șoferului. 

— A trebuit să o păcălim pe Piper, zise Falken printre gâfăieli. 
S-o facem să creadă că încă mai folosim Ceaika... Dacă o prind 
și o înfrâng la interogatoriu... nu le va putea spune că ne-am 
întors la vehiculul-rulotă... 

Newman îl ajută să urce scara, și Falken se prăbuși în rulotă. 
Newman trânti ușa din spate, apoi fugi în faţă. Gerda ședea pe 
locul de lângă șofer, atentă la Uzi-ul de sub vindiac. 

— Te ghidez, îi zise ea lui Newman, dându-i cheia. 

Acesta o băgă în contact și o întoarse. Motorul porni din prima 
învârtitură. Rezervorul de benzină indica „plin”. Se jucă puţin cu 
schimbătorul de viteze ca să se obișnuiască cu sistemul. 

— Sunt gata. Pe unde? Arată-mi... 

— Pe aici. Traversează podul pe dedesubt. Apoi întoarce spre 
fosta cale ferată. Coboară în vale. Dacă reușim, n-or să ne vadă. 

După ce își cobori puţin geamul, trecu peste groapa de gunoi. 
Sirenele deveniseră un sunet nesfârșit, ca și când s-ar fi întâlnit 
toate la zigzag. Ea îi spuse unde să întoarcă. El conduse spre 
calea ferată. Acum, stâlpii podului nu-i mai protejau. Oricine ar fi 
aruncat o privire peste zid, i-ar fi văzut. 

Calea ferată cobora încet către vale, în dreapta și în stânga 
movilele deveneau tot mai înalte, deasupra se înălţau câmpurile 
cu lanuri de secară. Acceleră. Falken spusese că traversele de 
lemn fuseseră complet distruse. Nu toate. Newman trebuia să 
țină bine de volan, astfel încât vehiculul să traverseze intact 
părţile de lemn rămase încă printre buruieni. 

— Te simţi bine acum? întrebă Gerda. Ai grijă să rămâi în vale. 

— Nu prea am de ales, nu-i așa? 

— Mă întorc să arunc o privire pe geamul din spate, să văd ce 
se întâmplă. 

— Distracţie plăcută. 

Dispoziţia lui Newman se schimbase. Nervozitatea îi 
dispăruse. Era rece ca gheaţa. Nu se mai gândea decât la 
acţiune. Acum avea ceva de făcut. Ceva la care să se 
concentreze. În fața sa, linia ferată dispărea după o curbă. 
Apăsă piciorul și mai mult. Dacă ar fi putut să ajungă la curbă, 
să o ia, probabil că ar fi reușit să iasă din câmpul vizual. Acesta 
era motivul pentru care Gerda se dusese la geamul din spate. 

Falken se ţinea strâns de brațul canapelei, ţinându-și întins 
piciorul cu glezna bolnavă. Era zgâlţâit de colo-colo. Strânse din 
dinţi și, când Gerda trecu pe lângă el, reuși să-i zâmbească. 

Ea aruncă o privire pe geamul din dreapta. Linia ferată 
rămânea în depărtare. La capătul ei se înălța zigzagul imens. 
Nimeni nu privea încă peste zid. Trebuia să se grăbească. 
Vehiculul se legăna când într-o parte, când în alta, asemeni unui 

vapor pe mare, solicitând la maximum amortizoarele. Apoi simţi 
că mașina se mișcă încet, urmând curba liniei ferate. Stătea 
nemișcată, ţinându-se de mânerul ușii și uitându-se lung la 
zigzag. „Nu priviţi încă! Te rog, Doamne, nu-i lăsa încă să 
privească...” 

Vehiculul continua să meargă în curbă. Zigzagul începu să 
dispară, apoi se pierdu cu totul. Ea reîncepu să respire. Se 
prinsese atât de strâns de mâner, încât acum îi era greu să își 
miște degetele. Se întoarse la Falken, care zâmbi din nou. Ea își 
dădu seama că îl durea foarte tare. Se așeză lângă el, scoțându- 
i cu grijă șoseta. Glezna i se umflase, făcându-se tot mai 
albastră. 

— Am să-ți dau eu primul ajutor... 

— Mai târziu. Intoarce-te la Emil. Se descurcă, dar i-ar prinde 
bine un sprijin moral. 

— Mă întorc în curând. 

Se strecură pe locul pasagerului și îi aruncă o privire lui 
Newman care privea înainte, unde linia ferată înainta direct în 
vale, cam încă o milă. Se lovea tot mai mult de traverse, mașina 
zgâlțâindu-se mai rău decât oricând. 

— Am ieșit din câmpul vizual al zigzagului, spuse ea. Acum nu 
ne mai poate vedea nimeni. 

— Aș vrea să încetinesc. O să fac bucăţi mașina asta. 

— E o idee bună. Să-ţi aprind una dintre nesuferitele tale 
țigări est-germane? Iți pot scoate eu pachetul din buzunar. 

— Nu, mulțumesc. Când conduc, nu fumez niciodată. Îţi poate 
cădea ţigara aprinsă în poală exact când nu trebuie. Sau îţi 
poate veni fum în ochi. Numai proștii și dependențţii fumează 
când conduc. Spune-mi, acoperișul rulotei e mult sub nivelul 
malurilor? 

— Da, mult. Am trecut de curbă, nu ne mai poate vedea 
nimeni. 

— Și încotro ne îndreptăm? 

— Tot spre Leipzig. Dar pe drumul nostru special. Pe linia 
ferată. 

— L-aţi mai folosit vreodată? 

— O dată. Așa că știu ce se află deasupra noastră și că 
trebuie să părăsim drumul în dreptul a ceea ce a fost cândva o 
trecere de nivel. Mai e ceva cale până acolo. Apoi, va trebui să 
ne întoarcem pe autostradă, spre Leipzig. 

— Dar, uite, protestă el, mă îndrept în direcţia opusă 
frontierei. Mergem spre est. 

— Ai în minte drumul pe care am venit, pe la turnul de pază. 
Nu vei trece frontiera tot pe acolo... 

— Dar mi s-a spus... 

— Cei de la Pullach sunt uneori naivi. Falken îi înjură 
întotdeauna. Niciodată un musafir n-a trecut înapoi frontiera pe 
acolo pe unde a venit încoace. In lumea noastră nu ai noroc de 
două ori la rând. Responsabilitatea mea este să te trimit pe o 
rută diferită de ieșire. 

— Prin Cehoslovacia? 

— Nu, ezită ea. Nu le spunem niciodată străinilor prea mult 
înainte. Înţelegi? 

— Înţeleg al naibii de bine. Pentru cazul în care sunt prins. În 
care caz, ca și Piper, nu le pot spune prea mult la un 
interogatoriu. 

— Sistemul funcționează. Este o chestiune de supravieţuire. 
Îți voi spune că vei ieși prin Marea Baltică. Dar nu și cum. Nu 
încă. , 

— Prin Marea Baltică? Asta da drum către nord. Traversăm, 
practic, Germania de Est. 

— Așa trebuie să fie. Și acum, ar fi mai bine să mă întorc să-i 
îngrijesc glezna lui Falken. Revin în curând. El îi aruncă o privire, 
iar ea zâmbi. Te descurci într-adevăr foarte bine. Pe tine ne 
putem baza mai mult decât pe majoritatea celorlalţi care ne-au 
fost trimiși. 

Newman se simţea ușurat și în același timp neliniștit. Era 
ușurat că acoperișul rulotei nu putea fi văzut de deasupra văii, 
dar îl neliniștea această nouă rută de ieșire spre Marea Baltică. 
Nu-și închipuise nicio clipă că vor încerca să-l scoată prin nordul 
extrem. Aceasta însemna să conducă o distanţă foarte lungă 
înainte ca măcar să poată întrezări siguranţa. Și avea acum 
destulă experienţă pentru a ști că autostrăzile constituiau un 
mare pericol. Patrule de poliţie, bariere, Dumnezeu știe ce 
altceva. Se strădui să-și alunge temerile, să se concentreze 
asupra prezentului. Privi înainte și se încruntă. 

La ceva mai puţin de o milă în faţă, valea era traversată de 
ruinele unui pod vechi de piatră. De vreme ce Gerda spusese că 
mai folosiseră acest drum, probabil că podul era destul de înalt 
pentru un vehicul. Cândva, treceau pe el în mod regulat trenuri, 

dar rulota era un vehicul deosebit de înalt. Folosiseră oare tot un 
vehicul-rulotă și data trecută? 

Se opri, fără să oprească și motorul, și se întoarse în rulotă. 
Gerda tocmai terminase de bandajat glezna lui Falken și îi 
punea cu grijă șoseta la loc. Amândoi îl priviră surprinși. 

— Ce s-a întâmplat? îl întrebă Falken, aspru. 

— In faţă avem un pod vechi. Data trecută când aţi venit pe 
aici, eraţi cu o rulotă? Mă îngrijorează înălțimea acoperișului. 

— Nu. Eram cu o mașină. lar aceasta e o cale ferată îngustă, 
cu vagoanele mai mici decât cele obișnuite. 

— Nu ne rămâne decât să sperăm că îl vom traversa. Și dacă 
tot ne-am oprit, am să urc pe mal să arunc o privire. 

— Vin cu tine, spuse Gerda. 

Folosiră ușa din spate, coborând în buruienile înalte până la 
glezne, care crescuseră printre șine. Făcându-și loc printre 
ierburi și ciulini, urcară malul abrupt. Din loc în loc ieșeau la 
suprafaţă stânci de calcar, înfipte adânc în taluz. Când ajunseră 
în vârf, se opriră. Işi ridicară, cu prudenţă, capetele deasupra 
secarei care creștea pe marginea taluzului. Gerda luase cu ea, 
atârnat la gât, binoclul pe care Falken îl folosea în munca lui de 
protecţie. El își păstrase altul în rulotă. 

— O, Doamne! strigă ea. 

— Ințeleg ce vrei să spui, spuse Newman sec. 

In depărtare, dincolo de lanul de secară, pământul se ridica 
într-un deal. Pe la mijlocul pantei se vedea un drum care ducea 
spre pod. Pe el veneau două patrule de poliţie. 

Gerda își puse binoclul la ochi, focalizându-i. Oftă adânc. 
Newman îi luă cu delicateţe binocilul și îl lăsă la loc, pe piept. 

— Soarele ar putea să se reflecte din lentile și să le atragă 
atenția. 

— Emil, sunt patru oameni în fiecare mașină. Este foarte 
neobișnuit. Caută, probabil, pe cineva... 

— Probabil că pe noi. Mai bine ne-am pune în mișcare. Ai grijă 
cum mergi pe pietrele astea. N-avem nevoie de doi oameni cu 
glezna scrântită în excursia asta. 

Incepură să coboare, croindu-și drum prin masa de ciulini, și 
ajunseră împreună înapoi, în vale. Gerda aproape că alunecase, 
dar Newman o prinsese de braț, oprind-o. Se grăbiră să intre 
înapoi în rulotă și Newman închise ușa. Falken îi privi, ridicând 
din sprâncene. 

— Probleme? 

— Multe, îi răspunse Newman. Două mașini de poliţie se 
îndreaptă spre pod, pline cu polițiști. Mai exact, opt oameni. 
Trebuie să-i lăsăm să treacă de pod, în speranţa că ne putem 
adăposti dedesubt. Să stăm nemișcaţi. Dacă suntem în loc 
deschis când trec pe-aici, e absolut sigur că or să ne vadă. 

Fugi înapoi la volan, mulţumindu-i lui Dumnezeu că lăsase 
motorul pornit. Gerda îl urmă, așezându-se pe locul pasagerului, 
în timp ce Newman lăsă frâna de mână. Apăsă apoi puternic cu 
piciorul. Vehiculul porni înainte, dând senzaţia unui avion care 
decolează, hurducându-se peste traversele solide. Gerda, cu o 
expresie încremenită, privea ţintă prin parbriz. Apoi îl părăsi o 
clipă și se întoarse cu Uzi-ul. 

— Ai zis că sunt opt, o avertiză el. Sunt înarmaţi. Singura 
noastră șansă este să ne ascundem. 

— Dacă ajungem la timp, îi aminti ea, privind în continuare fix 
prin parbriz. 

„Și dacă afurisita de rulotă va intra sub pod, se gândi 
Newman. Și dacă podul este destul de larg ca să ne ascundă, 
așa încât niciunul din capetele mașinii ăsteia imense să nu 
rămână la vedere.” 

Rulota se bălăngănea, se zguduia în timp ce Newman 
continua să își ţină piciorul pe accelerator. Podul arcuit părea 
incredibil de departe. Se târa spre ei. Deasupra podului, cerul 
era negru, acoperit de batalioane întregi de nori de furtună. 
Căldura dinăuntru era sufocantă. Erau separați de rulotă printr-o 
ușă subţire care ar fi trebuit să asigure intimitate în timpul nopții 
celor care dormeau în timp ce vehiculul înainta. 

Mâinile lui Newman erau umede pe volan. Roata din stânga 
lovi un obstacol. Volanul îi scăpă din mână. Se luptă să 
redreseze mașina, în timp ce aceasta se înclina către peretele 
văi. Reuși să facă acest lucru la timp. Işi șterse fiecare mână pe 
pantaloni. Gerda îl privea. 

— Una dintre pietrele astea afurisite. Probabil că s-a rostogolit 
pe șine. Cred că ar fi mai bine să nu mai repet cascadoria. 

— Te vei descurca... 

— N-avem de ales. 

Privea fix balustrada de piatră de pe pod, locul în care câţiva 
polițiști din cele două mașini aveau să privească peste parapet 
și să vadă rulota. Asta dacă nu vor reuși să ajungă sub podul 

acela. Juca cu niște zaruri pe care nu le putea vedea. Mașinile se 
mișcau repede. 

Riscă și mări viteza. În clipa în care o mări și mai mult, roţile 
se loviră din nou de traverse. Fu aproape aruncat de pe scaun. 
Umărul Gerdei se lovi de al lui. Ea își ceru scuze, continuând să 
privească înainte. Oare nu aveau să ajungă niciodată în 
nenorocitul acela de loc? 

Dincolo de pod începu să cadă o cortină groasă de ploaie. Se 
auzeau tunetele. Poate că de aceea simțeau că atmosfera 
dinăuntru fierbe. Acum erau destul de aproape, ca Newman să 
vadă că parapetul nu era mai înalt decât un bărbat de înălţime 
medie. În vremurile vechi, când trenurile mai treceau pe acolo, 
probabil că băieţii de școală își puneau coatele pe parapet, 
privind cum trec pe dedesubt trenurile. Nici urmă de cele două 
mașini ale poliţiei. Nu încă. Puteau să apară în orice clipă. Atunci 
n-ar fi avut nicio scăpare din vale. Poliţaii ar fi dominat situația. 

Apăsă și mai tare cu piciorul. Zvâcnirea finală. Nu puteau să 
piardă acuma. Ba da, puteau. Podul părea prea jos pentru a lăsa 
rulota să treacă. Urma să fie o problemă de țoli. Poate că ar fi 
trebuit să scoată acoperișul. Prin geamul deschis auzea sirenele. 
Pe un drum singuratic de ţară? Da, pentru că era vânt. Sirenele 
urlau, ca să-i avertizeze pe cei ce circulau după curbă. Era 
evident că sunt sirene. 

— Deschide ușa, îi strigă el Gerdei. 

Ea se întoarse și împinse ușa din spate, lăsând-o deschisă. 

— Ține-te bine, Falken! Oprire de necesitate extremă. 

Apăsă cu toată puterea pe frâne, aproape catapultându-se 
prin parbriz. Erau sub pod. Deodată se făcu întuneric. Nu mai 
rămăsese nimic din lumina soarelui. Împinse umărul Gerdei. 

— Sări! Verifică faţa. Convinge-te că este sub arc. Eu verific 
spatele... 

În timp ce ea cobori, el alergă spre spatele rulotei. Falken își 
încordase ambele braţe, ţinându-se de capătul canapelei. 
Trecând pe lângă el, Newman văzu că era frânt de oboseală. 
Apăsă mânerul ușii din spate, cobori pe scară, ajunse pe linia 
ferată. 

Partea din spate a rulotei era cu cel puţin trei picioare 
înăuntru, sub arcul de piatră. Fugi într-o parte, apoi aruncă o 
privire între rulotă și zidul curbat. Gerda venea din cealaltă 

direcţie în fugă spre el. Dumnezeule! Partea din față ieșea în 
afară. Gerda gâfâia când ajunse la el. 

— În faţă e bine. Cum e în spate? 

— E în regulă. Ascultă... 

Sirenele se opriseră. Auzeau mașinile oprindu-se, încetinind. 
Oare ca să treacă încet peste bătrânul pod? Newman privi în 
sus, către arcul podului. Mașinile ajunseră pe pod și se opriră. 
Opriră motoarele. Parcaseră deasupra lor. 


38. 


— O Ceaika, ai spus. Sub rețeaua de autostrăzi? Da, fu Wolf 
de acord, în timp ce vorbea la telefon, spune-le oamenilor tăi să 
aștepte, supraveghează-le întoarcerea. Trebuie să stea ascunși. 

Puse receptorul jos, se ridică și se duse la harta de pe perete, 
vorbind cu Lîsenko în timp ce fixa un ac pentru a localiza zona. 

— De la Balkan din Londra am înțeles că Tweed folosește 
aceeași metodă - o hartă marcată cu ace. Într-un fel, ne 
asemănăm. Ciudat... 

— Și n-ai vrea să-mi spui și mie ce s-a întâmplat? îl întrebă 
Lisenko. 

— ÎI mai știi pe omul meu, Hecht, care a oprit trei oameni într- 
o mașină pe un drum de ţară de pe aici? O Ceaika. O patrulă 
tocmai a găsit o mașină Ceaika goală sub reţeaua de autostrăzi. 
Tot spre Leipzig se îndreaptă - uite ce traseu indică acele. 

— Să cercetăm drumurile de ţară din zonă? sugeră Lisenko. 

— Nu, asta ar putea să-i sperie. Cheia este să-i luăm prin 
surprindere. Cred că se vor întoarce - dacă este vorba despre 
același trio. 

— Aha, înţeleg, zise Lisenko. Doi bărbaţi și o fată atrăgătoare, 
așa ţi-a spus Hecht. Știu zona - peste tot sunt câmpuri de 
secară. Nu e greu să ne dăm seama ce fac, nu-i așa? Zâmbi cu 
subiînțeles. O fată cu doi bărbați, probabil că e plină de viaţă. 

Wolf nu zâmbi. Era un bărbat sobru, nu aprecia ideile murdare 
care îi treceau lui Lisenko prin minte, felul lui de a înțelege ce se 
petrecea. „Şi e atât de ciudat, se gândi el, întorcându-se la 
birou. Rusul are o minte sclipitoare când este vorba despre 
spionaj. În privința sexului este un destrăbălat obișnuit.” 

— Am să-mi trimit mai mulţi oameni pe străzile din Leipzig, 
hotărî el. Vor cerceta identitatea a tot ce mișcă. Dacă e ceva în 
neregulă cu acești trei suspecți, ei bine, vor cădea în capcană. 

— Pe ce anume îţi bazezi bănuielile? 

— Pe dispariţia totală a lui Schneider de la Poliţia de Frontieră. 
Faptul că i-au descoperit camionul de fermier în valea aceea de 
lângă autostradă. Cred că a fost ucis. Și acum am de verificat 
transportul acela iminent de arme de la Skoda, din 
Cehoslovacia, care trebuie să treacă prin Rostock și să ajungă în 
Cuba. 

e 

Newman se sprijini de zidul de piatră al podului. În spatele lui, 
Gerda, făcu acelaşi lucru, cu Uzi-ul în mână. In tăcerea care se 
lăsase puteau auzi vocile celor de deasupra lor. Câțiva dintre cei 
de la Vopo își lăsaseră mașinile și se deplasau pe jos. 

— E un loc bun pentru un pipi, sugeră unul dintre ei. Cobor 
sub pod, în caz că trece cineva. 

— Cred că vin și eu, zise a doua voce. 

Newman îi aruncă o privire Gerdei, apoi simţi că îngheață. 
Auzi pași grăbiţi coborând pe panta plină de pietre și buruieni de 
lângă pod. La un moment dat se desprinse o piatră; se rostogoli 
până în mijlocul căii ferate. Îi urmară alte câteva. Auzi o 
înjurătură. 

— Hai să ne ușurăm aici, Gunter. Altfel ne rupem dracului 
picioarele. Sub toată porcăria asta sunt câteva pietre mai mari. 

Urmă sunetul slab al unui jet de apă pe zidul podului. Apoi 
câteva secunde de tăcere, urmate de zgomotul pașilor care se 
îndepărtau, urcând cu grijă înapoi pe pod. Newman îi aruncă o 
privire Gerdei care dădu ușurată din cap. 

Auzea acum din nou deasupra lor vocile celor doi oameni 
care, din câte își dădea seama, se sprijineau de parapet. 
Continuară câteva minute, apoi un muc, încă aprins, de ţigară, 
fu aruncat chiar sub arcul podului. Ateriză în mijlocul unui smoc 
uscat de iarbă. După aspectul arid al vegetației, ai fi zis că nu 
mai plouase de câteva săptămâni. Smocul începu să fumege, 
aprinzându-se. 

— Gunter, dobitocule, ai pornit un incendiu. Mai bine coboară 
să stingi focul ăla. Au fost o mulțime de avertismente la 
televizor... 

Newman știa că decizia este o problemă de secunde. Se mai 
uita oare cineva de lângă parapet? li arătă Gerdei smocul de 
iarbă. Mișcându-se cu grijă, uitându-se înainte să pună piciorul, 
se strecură de sub pod, privind împrejur și în sus. Nimeni. Își 
puse ferm piciorul deasupra ierbii care luase foc, o înăbuși, 
așteptă câteva secunde, apoi se retrase înapoi sub pod. Așteptă, 
simțind cum îi curge transpiraţia pe frunte. 

— Hei, Gunter, întoarce-te. S-a stins. Dar, pe viitor, ai grijă... 

Zgomotul unui tunet asemănător cu rafala unei arme 
automate acoperi restul propoziției. Deodată se făcu foarte 
întuneric. Incepură să cadă stropi mari de ploaie. Norii se 
descărcară fără niciun avertisment. Ploaia care răpăia în vale se 
transformă în grindină. Deasupra lor se auzi zgomotul 
portierelor trântite. Căzură câteva bucăţi de grindină de 
mărimea bobului de mazăre. Auziră cum se lovesc de 
acoperișurile celor două mașini parcate pe pod. Apoi Newman se 
întoarse sub pod, lângă rulotă. Auzi motoarele mașinilor 
pornind. 

— Gerda, am o vorbă cu Falken. Poţi să stai tu de pază câteva 
minute? Trebuie să rămână cineva afară, să audă zgomotul unei 
mașini care ar mai putea să treacă. 

— Du-te, nicio problemă... 

Newman se urcă în mașină și intră în rulotă. Se așeză în fața 
lui Falken și îi povesti pe scurt despre cele întâmplate. Prin 
geamul din spate vedea cum cade ploaia, reducându-i 
vizibilitatea către vale. 

— Falken, avem ceva de vorbit în legătură cu povestea 
aceasta despre doctorul Berlin. De acord, este un impostor. 
Piper m-a convins. Dar ce urmărește, de fapt? De ce tot deranjul 
acesta pentru a se muta în Vest? Am un prieten în SIS-ul 
britanic, undeva foarte sus. El trebuie să știe tot ce îmi puteți 
spune. 

— Credem că este Balkan, numele conspirativ al celui care 
controlează vasta rețea de spionaj sovietică din Republica 
Federală. Când spun sovietică, mă refer la oamenii lor. Markus 
Wolf este cel care conduce acţiunea, dar rușii trag sforile. 

— Și cum Dumnezeu știi toate astea? Newman avea un ton 
evident sceptic. Falken ezită și își puse piciorul pe canapea, într- 
o poziţie mai comodă. Dincolo de geamul din spate, ploaia 
devenise un zid imens de apă ce se prăvălea. Prietenul meu, pur 

și simplu, nu te va crede, sublinie Newman. Nu fără unele detalii 
mai sigure. Tu n-ai face la fel, dacă ai fi în locul lui? 

— Nu. Este strict confidenţial. Undeva, în Germania de Est, 
cunosc un om foarte important al Serviciului de Informaţii. Vrea 
să o șteargă în Vest după moartea tatălui său. Tatăl lui are 
optzeci și nouă de ani. Va avea nevoie de mine ca să îl ajut să 
treacă frontiera. Deocamdată își face un sold creditor la mine, 
oferindu-mi informaţii. A aflat despre Balkan. Din întâmplare. 
Este suficient pentru prietenul tău? Așa ar trebui. 

— Cred că este bine... 

— Aveam de gând să-ţi spun despre Balkan mai târziu, înainte 
de a te lăsa cu Gerda. Dar nu și sursa, zâmbi Falken. Voi, 
reporterii, sunteţi niște tipi foarte insistenţi. Cred că așa și 
trebuie să fiţi. 

— Când îmi încep călătoria spre zona de întoarcere? Sper că 
în curând. Pentru binele meu, ca și pentru al tău. Te-ai descurca 
mai bină fără mine pe cap... 

Tăcu, auzind-o pe Gerda deschizând ușa dintre cabină și 
rulotă. Ea își scoase pantofii, apoi luă o pereche nouă dintr-o 
cutie și își șterse picioarele cu o cârpă înainte de a se încălța. 

— N-ar strica să vii să vezi ce se întâmplă, Emil. Cred că avem 
probleme. 

Falken se ridică pe un cot și deschise capacul unei cutii de 
deasupra canapelei. Newman îl întrebă ce caută. 

— Un baston. Vin cu voi... 

Newman găsi bastonul, unul greu, de măceș, cu mânerul 
curbat. Falken îl luă, își puse picioarele pe podea și se ridică. 
Mișcarea gleznei rănite îi provocă o grimasă de durere. 

— E mai bine. Gerda mi-a bandajat încheietura și mă pot 
sprijini. Hai să vedem ce s-a întâmplat. 

Newman o urmă pe Gerda, ieșind după ea și ţinând ușa 
deschisă pentru Falken, și privi lung prin parbriz. Valea se 
transformase într-un râu care inundase șinele. Apa cădea 
continuu și nivelul creștea văzând cu ochii. Buruieni pluteau la 
suprafață, luate de forța apei. Din cauza perdelei de ploaie, nu 
se putea vedea mai departe de câţiva iarzi. 

— Rulota noastră e cumva amfibie? întrebă Newman, cu un 
zâmbet amar. 

— Mă întreb dacă vom reuși să o scoatem la capăt, gândi 
Falken cu voce tare. Rulota are garda la sol mare. Chiar și așa. 
Canalele și scurgerile s-au blocat de-a lungul timpului. 

— Eu aș spune să plecăm imediat, zise Newman. Nu poate fi 
decât din ce în ce mai rău. 

— Tocmai trebuia să punem masa, protestă Gerda. Mi-e 
foame. 

— Mănâncă, dormi și fă pipi când poţi. Primele două va trebui 
să aștepte. Sugerez să ne ocupăm de cea de a treia, cât timp 
mai suntem sub pod... 

— In spate avem un closet improvizat, aminti Gerda. 

— S-ar putea să fie nevoie să nu lăsăm nicio urmă că am 
folosit acest vehicul, zise Falken, deschizând ușa. Nu, Emil, nu 
mă ajuta. Va trebui să învăţ să fiu cât pot de mobil. Gerda, du-te 
în cealaltă parte a rulotei. 

Newman i se alătură lui Falken și se ușurară împreună. 
Neamțul continua să vorbească, ţinându-și bastonul sub braţ. 
Ploaia cădea, lovind cu zgomot pământul. Cei doi bărbaţi 
stăteau puţin deasupra nivelului apei, pe o margine a piciorului 
de piatră al podului. 

— Tu conduci, bineînţeles, zise Falken. Gerda te poate hrăni, 
așa că împușcăm doi iepuri dintr-o lovitură. Există pericolul ca 
apa să ajungă la motor... 

— Știu. Am mai trecut prin asemenea situații. Aruncă o privire 
spre pod. Singurul avantaj e că este puţin probabil să fim văzuţi 
atât timp cât durează ploaia. 

— Mai ales din aer. 

— Din aer? 

— Da, dintr-un elicopter. Una dintre mașinăriile lui Wolf. Pe 
vremea asta nu se pot deplasa. S-ar putea ca tocmai această 
ploaie să ne salveze. 

e 

Newman ieși cu grijă de sub arcul podului. Trebuise să 
răsucească de șase ori cheia în contact înainte ca motorul să 
pornească. Semn rău. Ștergătoarele de parbriz nu îl ajutau să 
vadă nimic în faţă. Pierdeau bătălia cu torentul de ploaie înainte 
de a porni. 

Trecu încet pe sub pod, abia văzând marginile de o parte și de 
alta, încercând să urmărească o linie de mijloc între ele. Era un 
adevărat iad. Apoi simţi cum terasamentul începe să coboare. 

lisuse! Intrau într-o apă mai adâncă. Ploaia lovea în acoperișul 
mașinii. Șuvoaie de apă cădeau pe parbriz. Se lovi de ceva ferm. 
Încă o afurisită de traversă. Tocmai după ce reușise să nu 
lovească nicio piatră. Vitezometrul arăta o jumătate de milă pe 
oră. Motorul trăgea din greu. Se aplecă în faţă, abia crezându-și 
ochilor. Înaintea mașinii văzu un val pe suprafaţa întinsă de apă 
din faţa lui, un val ridicat de bara de protecţie a mașinii. 
Dumnezeule, nici nu era de mirare că motorul protesta. Gerda 
şedea pe locul de lângă el, ţinând un sandviș din pâine de 
secară cu brânză. Îi era cumplit de foame. Dădu din cap. 

— Nu acum, mulțumesc. Am nevoie de amândouă mâinile ca 
să ţin volanul. 

— Ei bine, am să te hrănesc ca pe un urs de la grădina 
zoologică. Nu trebuie decât să muști. 

Îi duse sandvișul aproape de gură. El luă o îmbucătură și 
începu să mestece. Între patru sandvișuri riscă să își ia mâna de 
pe volan, ca să ia cana de cafea fierbinte și să bea. 
Prevăzătoare, ea nu umplea cana decât pe jumătate, de fiecare 
dată. Avu sentimentul că trăiește într-o altă lume. 

În spatele său, Falken stătea sprijinindu-se cu un umăr de 
ușă, ajutându-se cu bastonul. Se uita întruna la ceas, se apleca 
înainte, căutând un marcaj. Privea kilometrajul. Ploaia cădea 
mai tare ca oricând. Newman aruncă o privire pe geamul lateral. 
Rulota părea că plutește. Ajunseseră pe un teren orizontal. 
Motorul începu să tușească. Era înecat. „Acum e-acum”, gândi 
el. 

Mâinile îi erau albe de cât strânsese volanul. Apoi simți cum 
unghiul se schimbă, începând să urce. Inaintă cu aceeași viteză, 
rezistând tentaţiei de a mai apăsa puţin piciorul. Motorul 
continua să tușească. „Mai rezistă numai câţiva iarzi, te rog!” 

— Acum ai să mănânci tu, Falken, zise Gerda. 

În poală avea un șervet. Pe el erau câteva sandvișuri pe care 
le făcuse acasă la Radom. Îi dădu unul. 

— Servește-te, Gerda... 

— Nu. Bucătarul mănâncă ultimul. la-l. 

EI îl luă, îl devoră, înghiţi de câteva ori din cafeaua pe care ea 
i-o turnase din termos într-o cană. Numai după ce el termină de 
mâncat patru sandvișuri, începu și ea să mănânce. Ploaia 
continua să cadă, iar rulota să înainteze prin apa tot mai puţin 

adâncă. Newman creștea viteza treptat, atât pentru a scoate 
apa din motor, cât și pentru a se mișca mai repede. 

— Cât mai e până la pasajul acela de nivel? întrebă el. 

— Mai puţin de o milă, îi răspunse Falken. Cred numai. Dacă 
aș putea să văd drumul, ţi-aș spune mai sigur. 

— Nu există pericolul să trecem pe lângă el? 

— Nici vorbă. Acolo valea dispare, dar nu conduce cu viteză 
mare. 

— Cred că glumești, nu-i așa? 

Ploaia începuse să se îndepărteze. Puteau vedea acum până 
mai departe, în faţă. Newman observă că urcă, pentru că 
marginile văii scădeau. Mai mâncă un sanaviș și mai bău niște 
cafea. Să mănânci atunci când poţi. Gerda împături șervetul gol, 
luă termosul și se întoarse în rulotă. Newman profită de lipsa ei 
pentru a pune o întrebare. 

— Când te desparți de Gerda? 

— În Leipzig. S-ar putea să fie nevoie să vă las repede. Nu fi 
așa îngrijorat, mă pot descurca cu bastonul. Unul dintre 
motivele pentru care am stat aici a fost să-mi verific glezna. 
După ce trecem de pasajul de nivel și ne îndreptăm spre 
autostradă, mărește viteza. Rămâi în limitele permise, dar 
mișcă-te repede. Suntem în urmă cu orarul. Pentru tine. Gerda 
trebuie să te ducă la întâlnirea pentru ultimul episod al călătoriei 
tale. 

— Ultimul episod? Sună ca și cum ar fi al naibii de lung. 

— Chiar și este. Și ar putea să fie și cel mai greu, de departe 
cel mai greu. Nu te vei putea relaxa nicio clipă. Nu vei avea pic 
de somn toată noaptea. Crezi că reziști? 

— Am de ales? îl întrebă Newman. 

— Deloc. 


39. 


Blocajul de circulaţie de pe autostrada de Leipzig nu se mai 
termina. Vehiculul-rulotă stătea. În ambele părţi se aflau 
blocurile de beton cu multe etaje ale unei suburbii a Leipzigului. 
Newman își lăsă mâinile pe volan, încercând să-și controleze 
nerăbdarea. 

Vehiculul din faţa sa era un Volvo. În spatele lui, un camion 
Diesel imens le bloca vederea. Era mulțumit că nu e invers. Cel 
puţin, putea să vadă ce se întâmplă în față, putea să vadă cum 
poliţia încearcă să deblocheze autostrada, făcând semn 
mașinilor de pe sensul celălalt. Trafic cu sens unic. „E tot ce îmi 
trebuie”, gândi Newman, în timp ce Falken veni lângă el, 
așezându-se pe locul pasagerului. 

— Am întârziat foarte mult, observă Falken. 

— Ai întâlnire cu cineva? 

— Nu, dar tu și Gerda aveţi. Cu cineva care nu poate să 
aștepte. Voi fi multumit să vă știu porniţi. Nu ne interesează 
cine îl prinde pe doctorul Berlin, tot ce contează este ca cineva 
să îl prindă. Mi-am pierdut oameni valoroși din cauza acestei 
probleme. 

— Mai ai vreo informaţie pe care să o transmit din partea ta? 

— Da. De asta am venit să stăm de vorbă. Spune-i lui Peter 
Toll de la Pullach că Markus Wolf ne-a spart codul pentru 
transmisiile radio. De aceea le-am încetat. Spune-i să treacă pe 
sistemul Weimar. Orașul Weimar. Va ști ce trebuie să facă. 

— Mă simt captiv aici. Mai captiv decât m-am simţit sub 
zigzag. Ce să fac dacă mă verifică? 

— Dă-i drumul cu tupeu. Ai mai făcut-o și înainte... 

— Și presupunând că nu o scot la capăt? Atunci unde mai 
fugim? 

— Va trebui să o scoţi la capăt. Uită-te în jur. N-ai unde să fugi 
sau să te ascunzi. A mai fost și furtuna aceea afurisită. Probabil 
că străzile sunt pe jumătate inundate. Și acum, ascultă-mă. Va 
trebui să treci dincolo ca să poţi transmite informaţia pe care o 
ai în cap. Să te gândești numai la tine. Dacă în Leipzig Gerda are 
probleme, dar tu te poţi strecura, fă-o. Fără acte de eroism. Am 
făcut prea multe eforturi pentru a ne putea permite ca să fii 
prins. 

— Vrei să spui că trebuie să o las să se descurce? 

— Da, să o lași să acţioneze singură. Se așteaptă la asta. Este 
un ordin. Și acum mă întorc și mă întind pe canapea cu o pătură 
aruncată pe picioare. Gerda va fi ascunsă în spatele tău. Trei 
devin unul singur. 

— Nu înțeleg ce... 

— Chiar înainte să ajungem la ferma Radom, am fost opriţi de 
un filtru rutier. Patrula a văzut doi bărbaţi și o fată. Am mai fost 

opriţi și de cei doi tipi de la Serviciul de Informaţii pe drumul de 
ţară. Și ei au văzut doi bărbați și o fata. Oricare ar fi putut da 
raportul la Leipzig. Acum vom încerca să arătăm ca un bărbat 
călătorind singur. Dacă ne opresc, e probabil să vină la geamul 
lateral de pe partea șoferului, adică a ta. Fă tot ce poţi. Falken 
se opri, gata să se ridice. Și dacă cei de la Pullach vor într- 
adevăr să ne ajute, te vor trimite pentru a ni te alătura în Grupul 
Cinci. 

Newman rămase singur. Strânse din buze. Falken tocmai îi 
făcuse cel mai mare compliment. Nu avea timp să dezvolte 
subiectul. Un poliţist foarte gras și cu o burtă de băutor de bere 
venea de-a lungul șirului de mașini care stăteau, privind fiecare 
vehicul în parte. 

Lui Newman îi veni în minte un vers de Shakespeare: Să fiu 
înconjurat doar de bărbați grași. Din lulius Cezar? Nu era sigur. 
Își lăsă geamul jos. Polițistul burtos își săltă centura de piele și 
aruncă o privire pe geamul lui Newman. 

— Încotro? 

— Păi ar trebui să fie o vacanţă. Nu știu încă dacă ea o să 
vină. Pot face camping pe vremea asta? 

— Da, dacă te place destul de mult, tovarășa. Fă-o să te placă 
destul de mult. Polițistul zâmbi amuzat. O să-i fie destul de cald 
acolo înăuntru. Doar voi doi? 

— La ce aș avea nevoie de mama ei? Polițistul zâmbi din nou. 
Newman își spuse că era probabil primul șofer care nu se 
arătase nemulțumit că fusese oprit. Cât mai e până ne punem în 
mișcare? întrebă. Știu că aveți o slujbă dificilă, dar, dacă întârzii, 
maică-sa se va întoarce înainte ca noi să putem pleca. 

— Nu putem lăsa să se întâmple asta, nu-i așa? 

Polițistul se întoarse pe drumul pe care venise, îndreptându- 
se către punctul de control. Dispăru, dar două minute mai târziu 
traficul din sensul opus se opri. Trecând pe la punctul de control, 
Newman îi făcu un semn de mulţumire poliţistului gras, care la 
rândul său îi făcu cu mâna. Solidaritatea masculină... 

(J 

„Care dintre voi este lanus?” se întrebă Tweed, privindu-i pe 
cei patru șefi de sector aflaţi în jurul mesei de conferințe din 
Park Crescent. 

Harry Masterson, cu bărbia purtând urmele umbrei de la ora 
cinci, se juca încet cu degetele pe suprafaţa lucioasă a mesei. 

Hugh Grey, așezat în dreapta lui Tweed, își afișa privirea agilă 
obișnuită, gata la orice. În stânga, Erich Lindemann aștepta, cu 
carnețelul și cele patru culori în față. Guy Dalby stătea perfect 
nemișcat, nescăpându-l din priviri pe Tweed, care își drese 
vocea. 

— Domnilor, v-am convocat la această întâlnire atât de 
matinală pentru a nu pierde timpul. Cu prima ocazie, vă puteţi 
întoarce cu toţii la sediile voastre din Europa. Dar acum oamenii 
voștri s-ar putea să vă ofere unele explicaţii pentru lipsa de 
activitate a opoziţiei. Aceasta mă îngrijorează. Este semnul unei 
operaţii majore. Sper că veți afla repede despre ce este vorba. 
Intuiția îmi spune că nu avem prea mult timp. 

— Și ce ai să faci, întrebă Dalby, pe tonul lui tăios de om de 
afaceri. Unde te putem contacta? 

— Mă întorc la Hamburg. Tweed făcu o pauză, privindu-i pe 
cei patru, căutând să le prindă reacţiile. lau un avion în 
următoarele patruzeci și opt de ore... 

— Nu crezi că, de data asta, ai avea nevoie și de protecție? Cu 
discreție, desigur, sugeră Grey. 

— Nu, zise Tweed apăsat. Mă duc singur. Așa lucrez mai bine. 
În ce privește legătura, sun-o pe Monica, îi spuse el lui Dalby. 
Vorbește cu ea, ca și cum ai vorbi cu mine. Ea mă va ţine la 
curent. 

Masterson zâmbi, netezindu-și părul negru cu mâna. 

— Nu te poţi abţine să te duci pe teren, nu-i așa? Problema ta 
e că te mănâncă tălpile. 

— Aștept rezultate în mod special din sectorul balcanic, i-o 
întoarse Tweed. Acolo e cuibul de viespi. Işi întoarse privirea. Ai 
vreun comentariu, Erich? 

— Nu-mi vine nimic în minte. 

„Tipic, își spuse Tweed. Uscat ca praful. Nu-i de mirare că l-au 
poreclit Profesorul.” În timp ce toţi așteptau, el își scoase 
ochelarii pe care îi curăţă tacticos cu batista. Într-un colţ, Monica 
lua notite pentru procesul-verbal pe care urma să îl 
dactilografieze mai târziu. La rândul ei, îl privea acum pe Tweed 
cu o expresie plină de confuzie. Nu îi era în fire să prelungească 
o ședință. Pe majoritatea le considera o pierdere de vreme și 
încerca să scape de ele cât mai repede posibil. „Tensiunea”, își 
spuse Tweed. Doctorul Generoso, psihiatrul, îi spusese că 
tensiunea îl determină pe cel care duce o viaţă dublă să intre în 

panică. Acum el creștea tensiunea. Liniştea devenea 
apăsătoare. Cineva se ascundea de ceilalți. Mai aruncă o privire 
de jur împrejurul mesei. 

Pe faţa rumenă a lui Grey se întipărise un zâmbet anticipativ. 
Se aștepta la o nouă concluzie. Masterson continua să-și 
aranjeze părul în timp ce Tweed își ștergea ochelarii. Dalby 
stătea cu braţele încrucișate, privindu-și șeful, aproape 
nemișcat. Un autocontrol de fier. Lindemann mâăzgălea în 
carnețelul său, cu creionul verde de data aceasta. Își schimbase 
oare culorile pentru fiecare șef de sector? Lucrurile păreau să ia 
o întorsătură tot mai stranie. Deodată, Tweed își lăsă ochelarii și 
spuse, privindu-i cu atenţie: 

— Doctorul Berlin. Mai făcu o pauză. Orice informaţie pe care 
o poate obține vreunul dintre voi despre el. Este considerat un 
fel de Lumină a Lumii, paznicul refugiaților, protectorul 
neajutoraţilor de peste tot. Avea un ton plin de ironie. Mă întreb, 
numai. Ridică o mână pentru a-l opri pe Grey, care tocmai 
deschisese gura, nerăbdător să spună ceva. Fără comentarii, vă 
rog. Pur și simplu, vreau să săpați. Cât de adânc puteţi. 

Tweed își așeză palmele pe masă, cu zgomot, privindu-i pe 
fiecare în parte. „lanus este aici, chiar la ședința asta, ascuns în 
spatele unei măști. Omul care privește spre Est și spre Vest. ȘI, 
probabil, un ucigaș în masă. În afara cazului în care m-am 
înșelat complet. 

Nu, să fiu al naibii dacă m-am înșelat. Unul dintre chipurile 
acestea l-a trimis pe Fergusson la moarte. Asta e sigur. Erau toţi 
în Frankfurt, la întâlnirea pe care am ţinut-o imediat după 
promovarea lor. In noaptea în care olandeza aceea fusese 
măcelărită. Toţi erau în Europa, nimeni nu știe unde, atunci 
când Helena Andersen, tânăra blondă suedeză, fusese făcută 
bucăți pe insula Priwall. La fel, în noaptea în care Iris Hansen din 
Copenhaga, tot blondă, avusese aceeași soartă tragică.” 

Dar cea mai grăitoare era crima nerezolvată, petrecută cu doi 
ani în urmă, comisă asupra lui Carole Langley în estul Angliei, în 
noaptea de paisprezece iulie. Cei patru bărbaţi pe care îi privea 
fuseseră la petrecerea de ziua lui Hugh Grey, la ferma 
Hawkswood. Prea multe coincidențe. Faptul că era alături de 
acești patru bărbaţi îi dădea un sentiment straniu. Păreau cu 
toții atât de normali. Din nou cuvintele doctorului Generoso, 

care spusese că o asemenea persoană poate să pară absolut 
normală pentru multă vreme. Tweed se ridică. 

— Şedinţa s-a încheiat. 

e 

— Se întoarce Tweed... Zboară spre Hamburg... În patruzeci și 
opt de ore... 

Cel care sunase vorbea în germană din cabina unui telefon 
public aflat la poșta de lângă Leicester Square. Martin Vollmer, 
în apartamentul său din Altona, primi mesajul și mulţumi. 
Legătura se întrerupse însă imediat. 

Vollmer lăsă receptorul, așteptă câteva secunde, apoi îl ridică 
și formă un număr. Trebui să aștepte ca telefonul să sune de 
cinci ori înainte ca tânăra pe care o suna să-i răspundă. 

— Se întoarce Tweed... 

Pentru a doua oară, telefoanele zbârnâiau în întreaga 
Germanie de Vest. De fiecare dată era repetat același mesaj, cu 
exact aceleași cuvinte, până când ajunse în biroul unui avocat 
din Berlinul de Vest. Acesta ascultă mesajul, puse receptorul la 
loc, îi spuse secretarei că trebuie să iasă și parcurse o scurtă 
distanţă până la Punctul de Control Charlie, unde trecu în 
Berlinul de Est. 

e 

— Ce s-a întâmplat? De ce pari atât de mulțumit? întrebă 
Lisenko când Wolf lăsă receptorul. 

Tocmai intrase în cameră. 

— După cum am prevăzut, Tweed se întoarce. Zboară spre 
Hamburg. Și am mai prevăzut ceva. Va veni direct la Lubeck. 
Am aranjat ca Munzel să fie informat. Tu însă nu pari prea 
mulțumit... 

— Timpul! se răsti Lisenko. Va fi o luptă strânsă. Avem o 
operațiune majoră în curs de desfășurare. 

— Ce operaţiune majoră? Sau poate că nu mă privește? 

— Nu te privește. Tu ai destule pe farfuria ta. Cum rămâne cu 
timpul? De câte ori să îți pun o întrebare. Lucrul ăsta nu-mi 
place deloc. Tweed reprezintă o ameninţare. 

— Probabil că știu despre el mai multe decât tine, comentă 
Wolf. Cât privește timpul, Tweed e așteptat la Hamburg, după 
raportul lui Balkan, în următoarele două zile. 

— În acest caz, trebuie eliminat repede... 

— l-am trimis deja un mesaj lui Munzel, care îi așteaptă 
sosirea la Lubeck. 

— Nu putem fi siguri că se va întoarce la Lubeck! șuieră 
Lisenko. 

— Tocmai de aceea mi-am alertat și omul de la aeroportul din 
Hamburg. Tweed va fi urmărit din momentul în care coboară din 
avion. 

— Ultima dată, Munzel a ratat acţiunea. De data aceasta, 
trebuie să-și facă treaba. Și încă repede. 

— Se va descurca cu problema cât de repede va putea. Nu 
pot garanta mai mult decât atât. Cât timp spuneai că are la 
dispoziție? 

— O săptămână. Cel mult două. 

— Cred că la noapte vei putea dormi bine. 

e 

În camera sa de la hotelul International, vizavi de gara 
centrală din Lubeck, Erwin Munzel stătea trântit în pat în timp ce 
Lydia Fischer, nemțoaica pe care o agăţase în trenul de 
Puttgarden, făcea un duș. O găsea absolut satisfăcătoare, și nu 
numai ca acoperire. Luă telefonul care începuse să sune. 

— Aici e Vollmer... 

Vocea făcu o pauză. După momentele plăcute petrecute 
alături de Lydia, Munzel trebui să se gândească pentru a-și 
aduce aminte parola. 

— Am luat biletele de vacanţă la Sylt, zise el. 

— Ascultă. Se întoarce Tweed. Zboară spre Hamburg în 
următoarele două zile. Sună-mă la prânz, ca de obicei. Ai trei 
zile ca să îţi faci treaba, după ce apare clientul. 

— Nu pot să funcţionez după un orar... 

— De data asta, să poţi. Sau, dacă nu, îţi pierzi slujba. 

Înainte ca Munzel să poată protesta, Vollmer tăiase legătura. 
Rămase întins, privind tavanul câteva minute. Când Lydia se 
întoarse de la duș, intră în baie pentru a se spăla, la rândul său. 
Apoi se îmbrăcă repede, vorbind în același timp. 

— Voiai să te duci singură la cumpărături. Ce-ai zice să faci 
asta chiar acum? Am de dat câteva telefoane de afaceri. 

Așteptă ca ea să plece din cameră, apoi își împachetă 
jumătate din lucruri în valiza pe care o cumpărase recent. După 
ce părăsi hotelul, trecu pe lângă Mowenpick, sub dogoritoarea 
lumină a soarelui, și își continuă drumul pe podul către insulă. 

În fața intrării la hotelul Jensen se opri pentru a arunca o 
privire înăuntru. Văzând că înăuntru nu era decât o fată la 
recepţie - directorul lipsea - intră. Își luă o cameră pe primul 
nume care îi veni în minte. Hugo Schmidt din Osnabruck! După 
ce urcă cu liftul, descuie ușa unei camere din spate. 

Nu îi luă mai mult de câteva minute ca să-și așeze lucrurile în 
dulap și în două sertare. Își lăsă periuţa de dinţi și aparatul de 
ras în baie. Apoi cobori cu liftul și ieși din hotel, păstrându-și 
cheia în continuare în buzunar. 

Încercă la rândul său să-i anticipeze mișcările lui Tweed, 
presupunând că, dacă se va întoarce la Lubeck, se va duce tot la 
Jensen. Englezii sunt conservatori, atașați de obiceiurile lor. 
Acum tot ce avea de făcut era să aștepte ca Vollmer să îl anunţe 
că Tweed era pe drum. 


40. 


Se aflau în mijlocul orașului Leipzig. Gerda ședea lângă 
Newman. Avea nevoie de ea pentru a-l ghida. Conducea încet 
pe Gerberstrasse. Era opt seara. Işi întoarse capul, aruncând o 
privire prin parbriz. Pe cer se profila o clădire imensă, modernă. 

— Ce clădire e asta? întrebă el. Cred că are treizeci de etaje. 

— Hotelul Merkur. Cel mai bun din întreaga zonă. Are trei 
restaurante. 

Continuă să conducă în direcţia arătată de ea. Falken era 
tolănit pe una din canapelele din rulotă. Când ajunseră în 
intersecție, semaforul tocmai se făcuse roșu. Newman frână. In 
spatele lor se auzi o ușă trântindu-se. 

— Ce-a fost asta? întrebă Newman. 

— Tocmai a plecat Falken. Uite-l. 

Neamţul cel înalt șchiopata pe trotuar, îndepărtându-se de 
rulotă, ajutându-se de un baston. Inaintă câţiva iarzi, apoi se 
opri. Doi bărbaţi în civil, care îi blocaseră drumul, vorbeau cu el. 

— O, Doamne, zise Newman. Poliţia în civil. 

— Mă tem că da, îi răspunse Gerda, uitându-se. _ 

Falken își scoase actele, sprijinindu-se cu greu în baston. Işi 
flutura braţele, dând din mâini ca o pasăre. Cei doi bărbați 

începură să zâmbească. După ce îi cercetară actele, i le dădură 
înapoi. Falken continuă conversaţia cu ei. 

— Le distrage atenţia de la noi, zise Gerda. Newman simţi 
tensiunea din vocea ei. Cred că le povestea de lișița cenușie 
atunci când dădea din mâini. Așteaptă să putem porni. 

Falken aruncă o privire grăbită peste umăr, gesticulând. De ce 
nu se schimba afurisitul de semafor? Părea că se încăpăţânează 
să rămână roșu. Pe măsură ce trecea timpul, creștea și pericolul 
ca unul din cei doi polițiști să-i pună întrebarea capcană. 

— Când se schimbă semaforul, nu porni în viteză, îl avertiză 
Gerda, simţindu-i neliniștea. Ne va ajuta Falken... 

Semaforul se făcu verde. După cum fusese sfătuit, Newman o 
luă încet la stânga. În oglinda laterală îl văzu pe Falken 
șchiopătând; cei doi polițiști în civil o luaseră în direcția opusă. 
În mod ciudat, Newman se simţi pierdut. Falken, prietenul cu 
care împărțise ultimele zile, dispăruse din viaţa lui la fel de 
brusc precum intrase. Gerda îl simţi și de data aceasta. 

— Noi nu ne spunem la revedere. Pur și simplu, pe curând. 
Concentrează-te la condus. Suntem în Leipzig. Toată haita de 
lupi e aici. 

— Haită de lupi? 

— Oamenii lui Markus Wolf. l-am văzut răspândiţi peste tot. 
Mergi drept înainte... 

Newman înghiţi în sec. Avea un nod în gât. Din cauza lui 
Falken. Ce sentimentalism ridicol. Să fii mereu atent la drum. 
Gerda îi puse ușor o mână pe umăr. Avea mâini foarte mici. 

— Ascultă-mă cu atenţie, Emil. În curând vom părăsi rulota și 
ne vom pierde ceva timp într-o cafenea. In noaptea asta pleci. 
Un tânăr foarte dur, pe nume Stahl, te va conduce la noapte 
spre Rostock, portul baltic. Vei călători cu o mașină blindata 
care transportă armament pentru Cuba. Noi credem că va 
merge în Nicaragua. Nu va fi prea confortabil, vei fi închis în 
mașină timp de câteva ore. 

— Cine e acest Stahl? 

— Ar trebui să știi, pentru cazul în care mașina va fi oprită, 
dar este foarte puţin probabil. E membru de partid... 

— Sper că glumești. 

— E membru de partid, repetă ea. De aceea i-am și acordat 
încrederea noastră pentru această misiune de importanţă vitală. 
ÎI cunoaștem de când era puști. E foarte inteligent. Urăște 

sistemul, a încercat să fugă în Vest. Falken l-a convins să-și vadă 
de treabă - să se poarte corect, în speranţa că va deveni 
membru de partid. A reușit. Camionul te va duce până în port. 
De acolo vei călători spre Vest pe mare. 

— La bordul cărui fel de vas? Și cu ce destinaţie? 

— N-am idee. Ține minte un lucru important - pentru când vei 
sta de vorbă cu el. Nu ne cunoaște decât pe mine și pe Falken. 
Nu trebuie să afle despre Radom. Folosim sistemul celulă - ne- 
am luat după ruși. Întoarce aici, mergi pe sens unic. 

Lui Newman începuse să i se pară că se învârt într-un cerc 
mare când ajunseră la periferie. Trecură pe lângă vitrinele unor 
magazine. Multe din ele aveau firme: Volks-una, Volks-alta. ȘI 
ăla era al poporului, și celălalt era al poporului. Pe toate le 
controla statul. Vitrina unui magazin era plină de televizoare 
color. 

Pietonii erau foarte bine îmbrăcaţi și arătau bine hrăniţi. Era o 
diferență mare faţă de ceea ce văzuse în Berlinul de Est, unde 
fusese cu câţiva ani în urmă, în calitate de corespondent extern. 
In comparaţie cu Vestul, ceva rămăsese însă neschimbat. 
Bărbaţii și femeile aveau o înfățișare placidă, nimeni nu părea 
să se distreze. Înaintau cu sacoșele în mână, la fel de cenușii ca 
și mediul în care trăiau. Era o atmosferă plicticoasă și prăfuită, 
chiar și în lumina soarelui. 

— Intră în campingul acela, îi spuse Gerda. Parchează sub 
copacii de acolo, cât mai departe de celelalte autoturisme. Apoi 
așteaptă să plătesc taxa. 

leși de pe autostradă și intră pe o alee asfaltată, apoi ajunse 
cu mașina pe un gazon neîngrijit. Abia oprise când Gerda 
deschise ușa, se dădu jos și dispăru. 

Periferia se terminase brusc. Campingul se afla la graniţa cu 
câmpul deschis. Până în depărtare se întindeau câmpuri de 
iarbă. Nu erau decât puţini oameni prin zonă. Se uită la ceas. 
Era opt și jumătate seara. În curând avea să se întunece. Unde 
oare urma să se întâlnească cu Stahl? 

Gerda se întoarse după cincisprezece minute, ducând în 
fiecare mână câte o sacoșă plină de conserve, o pâine și sucuri 
de fructe la cutie. Newman aruncă grăbit o privire în jur. Erau în 
continuare singuri. Deschise ușa, îi luă sacoșele și o ajută să 
urce. 

— Trebuie să ne grăbim, zise ea. Pune-le pe toate în dulapul 
de deasupra chiuvetei. Eu am să pun masa. 

— Mâncăm acum? 

— Plecăm de aici cât putem de repede. Dar, dacă cei de la 
poliţie descoperă rulota, se vor gândi că ne întoarcem. Cu masa 
pusă și cu mâncarea în dulap... Newman își aminti de sfaturile 
lui Falken. Ascu/t-o pe Gerda... În timp ce ea punea masa, el se 
ocupă de conţinutul sacoșelor. Ea continua să-i dea explicaţii: S- 
ar putea să ne fi văzut cineva din camping, înainte de a pleca, 
eu am să trag una dintre perdele. Oricine va arunca o privire, va 
vedea masa pusă. Totul trebuie să pară cât mai normal. 

— Trebuie să mâncăm cât mai curând, îi spuse Newman. 
Dacă se poate. 

— Așa vom face, dar, mai întâi, trebuie să plecăm de aici. 
Emil, ai la tine trusa de bărbierit? 

Se bătu pe buzunarul impermeabilului, unde avea trusa 
micuță în care își ţinea instrumentele de ras, săpunul și un 
pieptene. 

Ea deschise una dintre cutiile pe care el le așezase una peste 
alta și scoase o sticlă de apă minerală și un pahar de plastic. 

— Pune-le în celălalt buzunar. Apa e de băut și de bărbierit. 
Vei fi închis în mașină ore întregi. E important ca până mâine 
dimineaţă să te razi. Dacă nu arăţi normal, poliţia va crede că 
ești unul dintre cei dependenţi de droguri. Acum plecăm. 

e 

Newman observă cât de curat era campingul. Fără pungi de 
hârtie aruncate pe gazon, fără cutii de conserve sau sticle goale. 
La ieșirea în șosea trecură pe lângă o familie care se întorcea în 
camping, un cuplu cu doi copii mici. Gerda spuse „Noapte bună” 
și își continuară drumul pe alee. 

Faptul că părăseau rulota îi provocă lui Newman un sentiment 
de goliciune. Călătoriseră în căsuţa aceea doar câteva ore, dar 
ea îi apărase de o lume ostilă. Acum, îndreptându-se umăr la 
umăr către un complex de construcții, începea să se simtă 
foarte vulnerabil. 

— Unde erau toţi oamenii din camping? întreba el. 

— Erau plecaţi unde mergem noi acum. Să mănânce ceva. 
Sunt în vacanţă. Deseori femeia pregătește prânzul, dar ca să se 
odihnească, soțul o ia la cină în oraș. 

— Avem destul timp? Mă gândesc la întâlnirea cu Stahl... 

— Am făcut în așa fel, încât să avem timp. Vreau să te 
hrănesc cu niște mâncare caldă înainte de a te urca în camion. 
Ne vom întâlni cu el după ce se lasă întunericul - undeva în 
afara orașului. Ai să vezi. Acum intrăm aici. 

Ajunseseră la un grup de magazine format din clădiri cu două 
etaje. Magazinele erau închise, dar restaurantul era deschis. 
Gerda intră prima, strângând mai bine vindiacul în jurul Uzi-ului. 

Localul era vechi. Arăta de parcă ar fi fost acolo dinainte de 
război. Pereţii era lambrisaţi cu panouri de lemn de stejar, iar 
tavanul se sprijinea pe grinzi grele, tot de stejar. Gerda îl duse 
într-un separeu, lângă perete, așa încât să poată sta faţă în față, 
având între ei masa cea grea. Un ospătar cu șorț verde le luă 
comanda. Lui Newman îi aruncă numai o privire, în timp ce 
Gerda comandă pentru amândoi. Newman ceru o bere, o bere 
tare și neagră, într-o halbă mare. Gerda dori un pahar de vin 
alb. Newman se simţea tensionat. Falken dispăruse din viaţa sa 
în câteva secunde și în curând avea să spună „La revedere, 
Gerda”. Nu s-ar fi putut zice că aștepta cu nerăbdare acest 
moment. 

— Locul acesta arată destul de straniu, remarcă el. 

Răspunzându-i, Gerda îl privi, trecându-și mâna prin părul 
castaniu. 

— Am auzit că Leipzigul și periferiile sale au fost bombardate 
din greu în timpul războiului. Acest local a supravieţuit. A avut 
noroc. 

Vorbeau încet, deși erau puţini clienţi și niciunul prea aproape 
de ei. „Nu știu nimic despre ea, își spuse Newman, și nici nu pot 
să întreb. Dacă sunt prins și interogat, nu trebuie să fiu în stare 
să le dau niciun amănunt cu ajutorul căruia să o poată 
identifica.” 

Comandară pește bine preparat după o rețetă simplă și 
kartoffel, cartofii nemţești, moi și gustoși, și o farfurie cu pâine 
de secară. Newman își mâncă cu poftă porţia imensă; Gerda îl 
privea aprobator. 

— Porţiile de aici sunt foarte mari, observă el. 

— Nu cred că ai auzit, dar am cerut o porţie dublă. Vreau să 
te saturi înainte de a porni la drum. 

— Cât timp mai avem? 

— Mai putem lua o cafea. O fac bună aici. Apoi trebuie să 
plecăm. 

Ea se uită la ceas. Afară se întunecase și felinarele aruncau o 
lumină palidă asupra străzii pustii. Işi băură cafeaua în tăcere, în 
timp ce Gerda continua să îl privească pe Newman. El se simţea 
mult mai bine și totodată mult mai rău - tare mult și-ar fi dorit 
să o cunoască mai bine pe fată. 

— Cum rămâne cu automatul? întrebă el după ce plăti nota. 

— Am să scap de el cu prima ocazie. Ar fi fost periculos să îl 
las în rulotă. 

Cuvintele ei fură ca o profeție. În timp ce se întorceau pe 
lângă camping, văzură pe partea opusă mașina unei patrule de 
poliţie. Poliţiști, cu lanternele aprinse, se plimbau printre rulote. 
Înaintară cu grijă, fără să se grăbească. 

— Ne îndreptăm pe biciclete spre autostrada unde ne întâlnim 
cu Stahl, îi spuse Gerda, uitându-se la ceas. Ne încadrăm în 
timp. 

— Unde găsim biciclete? 

— Ai să vezi în curând. 

Îl luă de braţ și începură să meargă asemenea unui cuplu 
împreună de multă vreme. La o jumătate de milă, dincolo de 
camping, pe marginea șoselei, erau mai multe depozite. Il 
conduse pe o alee cu zgură și se opri lângă una dintre barăci 
care părea un depozit de unelte - cazmale, greble și alte 
asemenea. 

El ţinu vindiacul în care ascunseseră Uzi-ul, în timp ce ea își 
scoase o cheie din geantă, o băgă într-un lacăt mare și o învârti. 
Apoi dispăru înăuntru, întorcându-se cu o bicicletă pe care o 
lăsă afară, apoi se duse din nou și reapăru cu încă una. 

Se făcuse răcoare. Ea luă vindiacul de la Newman, scoase 
arma și o îndesă în geanta de sub şaua bicicletei. În timp ce 
îmbrăcă vindiacul, se uită la Newman care regla înălțimea șeii și 
încerca frânele. El îi aruncă o privire. 

— Anunţă-mă când suntem gata... 

— Încui aici și putem pleca. O să merg eu în față. 

Își împinse bicicleta pe aleea de zgură, urcându-se pe ea abia 
când ajunseră în stradă. O luă la dreapta, întorcând spatele 
orașului și campingului. El mergea alături de ea. La un moment 
dat, o rugă să oprească. 

— Ce s-a întâmplat? 

— Luminile. Falken a spus că poliţia îi oprește pe bicicliștii 
care nu au lumini. 

— Desigur, ai dreptate. Cred că mi-am ieșit din mână. 

Își aprinseră luminile din faţă și din spate și continuară să 
înainteze. Nu mai era nimeni altcineva pe șosea și înaintau greu; 
după ce de săptămâni nu mai plouase, furtuna făcuse suprafaţa 
șoselei alunecoasă. În spatele ierburilor aflate de o parte și de 
alta erau șanțuri adânci și, dincolo de ele, câmpuri deschise 
având ici și colo insule de copaci, pierduţi în întuneric. Deasupra 
lor, cerul era o mare de nori și sufla un vânt răcoros și proaspăt. 

— Acum trebuie să ne oprim un minut, zise Gerda. 

Avuseseră grijă să folosească toaleta la restaurant, așa că 
Newman se simţi pentru o clipă contrariat. O privi luându-și 
geanta de pe bicicletă, scoțând o batistă, apucând Uzi-ul și 
ștergând amprentele de pe el. Apoi păși pe iarba de la marginea 
drumului și, folosindu-și batista ca pe o mânușă, aruncă arma 
într-un șanț. Aceasta dispăru cu un plescăit urmat de o 
bolboroseală scurtă. Porniră din nou. 

Curând după ce ea scăpase de armă, ajunseră într-o 
intersecție unde drumul de ţară pe care mergeau întâlnea 
autostrada principală. Gerda o luă la stânga pe autostradă și 
înaintă de-a lungul șanțului vreo două sute de iarzi. 

— Aici ne întâlnim cu Stahl. Vine din direcția aceea. 

Arăta spre drumul pe care veniseră, se uită la ceas și își 
scoase din geantă un binoclu mic. Sprijinindu-și bicicleta de 
coapsă, puse binoclul la ochi și îl focaliză, uitându-se în spate pe 
autostradă. 

— Ce sunt ăștia? întrebă Newman. 

— Ochelari de noapte. Știu numărul de înmatriculare al 
mașinii cu care vine Stahl. Am o lanternă mică. Trebuie să 
semnalizez înainte ca el să ajungă aici. Vreau să fiu sigură că e 
el, înainte să încep să fac semne cu lanterna. 

— V-aţi organizat într-adevăr perfect, zise Newman, ezitând. 
Aici ne spunem „la revedere”? 

— Nu - ne spunem „pe curând”... 

— Aș vrea să îți mulțumesc pentru tot..., începu el. 

Ea îi puse un deget la gură. 

— Nu se știe cine pe cine a ajutat. De ce n-am spune, pur și 
simplu, că ne pare bine că ne-am cunoscut? Suntem o echipă 
bună. Și dacă va trece o mașină sau un alt vehicul, suntem 
suspecți. Așa că va trebui să ne prefacem că suntem amanți. 

— Atunci n-ar strica să facem o repetiţie. 


VP - 329 


El lăsă cele două biciclete în șanț, o luă în brațe și, sprijinindu- 
i capul cu o mână, o sărută pe buze. La început ea se încordă, 
apoi îl prinse și îl strânse la piept. Îl sărută cu pasiune, lăsându- 
și trupul în voia lui. 

— Fir-ar să fie, zise el, privind peste umărul ei drept. 

Ea îi dădu drumul, respirând greu, și se întoarse pentru a privi 
în cealaltă direcţie, cu binoclul prins cu o curelușă de 
încheietura mâinii. Din depărtare veneau pe autostradă două 
lumini asemeni unor ochi mari. Își puse binoclul la ochi. Newman 
își tinu pumnii strânși. Nu putea fi Stahl. Nu încă. 

— El e, zise ea. 

Newman aruncă o privire de jur împrejur. Nimeni altcineva nu 
era pe autostradă. In spatele celor două lumini, vehiculul imens 
se apropia tot mai mult. Gerda aprinse lanterna, apoi o stinse. 
De două ori scurt, apoi o dată lung. Mașina trecu de intersecţie, 
încetini și opri lângă ei. Era foarte mare. Cu opt roti. Un camion 
cu remorcă. Mercedes. Șoferul lăsă motorul pornit, aruncă o 
privire pe fereastră, și Gerda îi spuse ceva. Ceva ce Newman nu 
reuși să prindă. Un tânăr bine clădit, cu părul șaten și rar, cobori 
din mașină, iar Gerda făcu repede prezentările. 

— Stahl, acesta este Emil Clasen. 

— Vino cu mine, îi spuse Stahl lui Newman, apoi observă 
bicicletele care zăceau în șanț. N-ai să mai ai nevoie decât de 
una, îi zise el Gerdei. Luă bicicleta lui Newman, o ridică 
deasupra capului și o aruncă departe, peste șanț. Aceasta 
ateriză undeva în câmpul de secară și dispăru. Urcă-te prin 
spate, îi zise el lui Newman. Ne grăbim... 

Descuie cu o cheie una din cele două uși din spatele mașinii. Îi 
dădu lui Newman lanterna pe care o ţinuse în buzunarul 
pantalonilor și îi lumină drumul în caverna întunecată. Newman 
se întoarse pentru a-i spune ceva Gerdei, dar Stahl îi prinse 
brațul cu putere, grăbindu-l să urce. Gerda îi puse binoclul în 
mână. 

— la-l. S-ar putea sa îţi fie de folos. 

— Așază-te în capătul cel mai îndepărtat, îi zise Stahl. 
Folosește lanterna, să nu-ţi rupi vreun picior. Vorbim mai târziu. 
Acum suntem prea aproape de Leipzig. Geamurile vizetelor din 
uși sunt armate... 

Ușa se trânti și Newman rămase în beznă. Aprinse lanterna și 
îl auzi pe Stahl cum încuie ușa. Vizetele circulare aveau capace 

care îl izolau aproape complet de lumea de afară. Ridică unul 
dintre ele și stinse lanterna. 

O văzu pe Gerda pe bicicletă, îndreptându-se înapoi spre 
Leipzig, în timp ce Stahl debloca frânele pneumatice și camionul 
uriaș începu să se miște. Preţ de o clipă, cât avusese lanterna 
aprinsă, văzuse o curea atârnând de peretele camionului. Se 
tinu de ea cu mâna stângă, privind cum se îndepărtează lumina 
roșie din spatele bicicletei Gerdei. Mașina prinse viteză. Apoi 
simţi ca îngheață. 

Mașina unei patrule, înaintând foarte repede, se apropia de 
intersecție. Se întrebă dacă văzuse vehiculul parcat. Având în 
vedere viteza cu care venea, probabil că acum câteva clipe se 
aflaseră la periferie. Luă binoclul și și-l puse la ochi. Asfaltul 
autostrăzii era bun, mașina era atât de grea, încât nu ar fi avut 
oricum probleme de stabilitate. 

Mașina de poliție ţâșni din intersecţia cu autostrada, o depăși 
pe Gerda, execută o întoarcere ilegală de o sută optzeci de 
grade, apoi îi tăie calea. Cei doi polițiști coborâră și o opriră. El 
își dădu seama că ea le arăta actele. Unul din polițiști dădu din 
cap, deschise ușa din spate, o împinse în mașină și se urcă după 
ea. Celălalt se urcă la volan. O, Dumnezeule! Și nemernicii 
lăsaseră bicicleta Gerdei pe marginea drumului. Nu putea face 
nimic. Era prins ca într-o capcană în camion. Patrula de poliţie 
porni, întorcându-se spre Leipzig. Newman se simțea ca un 
câine bolnav. 


41. 


Aflat în camion, Newman exploră interiorul cu lanterna înainte 
de a-și căuta locul indicat. Un culoar central și îngust ducea 
direct la cabina șoferului. De o parte și de alta a coridorului se 
aflau lăzi grele de lemn puse una deasupra celeilalte, de la 
podea până la tavan. 

Acestea îi amintiră de lăzile cu muniţie. Fiecare avea la capăt 
câte un mâner făcut din frânghie groasă ca odgonul de vapor. 
Erau ancorate cu curele de piele care le ţineau lipite de perete. 
Încercă să găsească etichete care să indice conţinutul. Nimic. 

Înaintă cu precauţie pe culoar. Pereţii vehiculului îl uimeau. 
Din afară avea înfățișarea unui camion frigorific. Pe vehicul erau 
scrise câteva litere, dar Stahl îl luase atât de repede, încât nu 
apucase să citească. 

În capătul din faţă, cabina șoferului era despărțită de corpul 
camionului. În lumina lanternei văzu un panou glisant și bănui 
că pe acolo se ajungea la șofer. Descoperi un spaţiu îngust chiar 
în spatele cabinei, unde se aflau așezate ultimele lăzi. In partea 
stângă fusese așezat, aproape de podea, un scaun acoperit cu 
piele. Vizavi se găseau o găleată emailată și un lighean. Grupul 
sanitar, bănui el. 

Se așeză, cu haina de ploaie încă pe umeri, simțindu-se dintr- 
odată foarte obosit. Încă de când părăsiseră ferma lui Radom, 
atmosfera fusese mereu încordată. Parcarea de sub zigzag, 
scurta discuţie cu Karen Piper, fuga pe fosta cale ferată. Felul în 
care se ascunseseră sub podul pe care parcaseră cei de la Vopo. 
Apoi furtuna, drumul cu rulota prin valea inundată. 

Și, mai mult ca orice, îl durea gândul că Gerda fusese luată de 
afurisiții aceia de polițiști. Va reuși oare să scape de ei? Nu avea 
nicio idee. Probabil ca nu îi va afla niciodată soarta. Işi stinse 
lanterna pentru a economisi bateriile, apoi se ridică și bătu în 
panou ca Stahl să știe unde se află. Panoul se deschise încet. 
Stahl îi aruncă o vorbă peste umăr. 

— Te-ai făcut comod? întrebă cu o notă de ironie. 

— E în regulă... 

— Mai vorbim în curând, când vom putea opri în siguranţă. 
Cred că știi cum e cu lucrurile astea... 

Panoul se închise brusc. Newman reușise să prindă o imagine 
a șoselei ce se întindea înainte, în noapte. In bătaia puternică a 
farurilor, văzuse o stradă pustie. Acum erau mai mulţi copaci, 
unii chiar pe marginea autostrăzii. Își păstră pe el haina de 
ploaie. În camion era frig. 

Nu spera că va putea dormi, dar, așezat pe scaun, începu să 
moțăie. Camionul se mișca tot mai repede, roţile uriașe îl 
duceau mereu înainte. Își dori să aibă o busolă pentru a verifica 
direcţia în care se îndreptau. Deschise ochii. Camionul se oprise. 

e 

Stahl deschise ușa din spate și Newman cobori pe autostradă. 
Avea o vedere bună noaptea - înaintase în mod deliberat pe 
culoar fără lanternă. Camionul era parcat într-un loc special 

amenajat; mai jos, de o parte și de alta a autostrăzii, se vedea 
ca o pădure de brazi. 

— Treci pe locul pasagerului în cabină. Vin și eu într-o 
secundă. Stahl închise ușa și o încuie, în timp ce Newman merse 
pe lângă camion, întinzându-și picioarele amorţite. Noaptea era 
grea și tăcută, aerul rece și înviorător. Când ajunse în cabină, 
Newman văzu că Stahl parcase în vârful unui deal, având o 
vizibilitate de mai multe mile și în față, și în spate. Nu se vedeau 
farurile nici unei mașini. 

Se urcă în cabina înaltă, închise ușa, și Stahl se urcă pe 
cealaltă parte, închizându-și propria ușă. Îi oferi lui Newman un 
termos și un pachet învelit într-o hârtie impermeabilă la grăsimi. 

— Sanavișuri și cafea, tovarășe. 

Acest „tovarășe” îl surprinse pentru o clipă pe Newman, apoi 
își dădu seama că era vorba de un reflex al lui Stahl. La urma 
urmei, era membru de partid. 

— Cafeaua e binevenită, îi spuse Newman, deșurubând 
capacul ce ţinea loc și de ceașcă. Sandvișurile le mănânc mai 
târziu. 

— E o idee bună. Avem numai cinci minute, apoi trebuie să ne 
punem în mișcare. Tu te întorci înapoi în camion. Ai acte de 
identitate? Dă-mi voie să mă uit. Am parcat aici, pentru că 
putem vedea tot ce se întâmplă pe o rază destul de mare. 

Cercetând actele lui Newman, începu să fluiere. 

— S-a întâmplat ceva? întrebă Newman. 

Stahl ridică din umerii săi largi și zâmbi. 

— Nu. E absolut în regulă. Poliţia de Frontieră. În misiune 
specială. Nici n-ar putea fi mai bine. Dacă suntem opriţi... dar 
mai ales dacă ajungem în Rostock. 

— De ce? 

— Majoritatea celor din Vest știu despre câmpul minat aflat la 
graniţa dintre Germania de Est și lumea din afară. Nu la fel de 
mulţi știu că o asemenea zonă interzisă există de-a lungul 
coastei baltice. Câmpuri minate, poliţie, câini - de toate. Dacă 
ești de la Poliţia de Frontieră, ai intrarea liberă. Probabil că nu 
ne vor opri, continuă el pe un ton încrezător. Dacă totuși ne 
opresc, tu ești pe post de paznic. Și tu ești șeful. Misiune 
specială? Escortezi încărcătura pe care o transport. 

— Și ce transporti? Sau n-am voie să întreb? 

— Ai găsit găleata? Toaleta ta? Ei bine, când te întorci, 
deschide cutia din spatele găleţii. Pe aceea au uitat să o 
sigileze. Sunt arme pentru Cuba, după cum probabil că știi. Vin 
de la Skoda, din Cehoslovacia. li înapoie actele. Fii gata să le 
arăţi. Dacă suntem opriţi, fă pe dracu'-n patru. la-i la șuturi. 
Mulţumesc. 

Luă termosul înapoi. 

— Credeam că e un camion blindat... 

— Este. Stahl zâmbi din nou și bău niște cafea. Ciocăne-l ușor 
pe dinafară când te întorci. Au făcut un vehicul al naibii de bun. 
Din afară arată ca un camion frigorific. De fapt, este blindat. 

— De ce e nevoie de atâtea secrete? întrebă Newman. In 
interiorul ţării? 

— Pentru că sunt deștepţi. Din motive evidente, nu ajunge 
niciodată în Vest, dar aici există o mișcare de rezistență. Mică, 
dar puternică. Bine înarmată. Ei știu că cineva ca Falken ar fi 
încântat să pună mâna pe o chestie ca asta, ar putea recruta 
mulți oameni. Așa că l-au făcut să pară un camion obișnuit. 

— Mai devreme ai spus că probabil nu vom fi opriţi... 

— Șefii de poliţie de pe această rută au numărul meu de 
înmatriculare. Au fost anunţaţi că sunt din partea Partidului și că 
trebuie să fiu lăsat să trec. Dar, la un moment dat, vom fi opriţi, 
îl avertiză Stahl. Ca să folosești anumite autostrăzi, trebuie să 
plătești o taxă. Pur și simplu, plătești și îți continui drumul. Așa 
că nu te speria dacă opresc sau dacă auzi voci. Pur și simplu, 
păstrează liniștea. 

— Mulţumesc de informaţie. Voi fi mai liniștit așa. 

— Pot să te întreb dacă ai fost obligat să-ţi folosești actele 
conform cărora ești într-o misiune specială? Dacă da, ce ai spus? 
Simplă curiozitate. Mă plictisesc stând ore întregi în cabina asta. 

— Droguri. Am spus că urmăresc o reţea. 

— Amuzant că ai folosit drogurile, comentă Stahl. După tot ce 
am auzit. 

— De ce? E 

Newman nu arătă prea mult interes. Işi bău restul cafelei, 
gândindu-se că în cabină e mult mai cald. 

— Pentru că am auzit ceva, poate că e o informaţie pe care ar 
fi bine să o transmiţi tu BND-ului când te întorci. Avem un om la 
aeroportul din Leipzig. N-am să-ţi spun cu ce se ocupă. De 
curând a aterizat un Tupolev de la Moscova. A fost destul de 

multă agitaţie în legătură cu un pasager. Un colonel din GRU. A 
ajuns la aeroport beat mort. Se îmbătase cu votcă. Cu greu l-au 
coborât pe scara rulantă. S-a urcat într-o mașină care îl aștepta 
și a plecat. Prietenul nostru s-a urcat la bord. Ghici ce a găsit. 

— Spune-mi tu. 

— Servieta idiotului de colonel. Hai să-l numim pe omul nostru 
Karl - nu e numele lui real. Karl are mereu la el un șperaclu. A 
descuiat cu el servieta și s-a uitat peste hârtiile dintr-un dosar. 
Una dintre ele - Karl știe rusa - era un raport despre un 
transport de heroină cu destinaţia Londra. Cinci sute de 
kilograme... 

— Cât? întrebă Newman alarmat. E enorm. 

— Așa am zis și noi. Apoi Karl a văzut mașina care se întorcea. 
A pus dosarul la loc, a încuiat servieta, a strecurat-o înapoi sub 
scaun și s-a ascuns în toaleta personalului până când ei au luat- 
o și au plecat. 

— Vreo informaţie despre mijlocul de transport? 

— Da. Pe mare. La bordul unei fregate poloneze. Wroclaw. 
Trebuie să sosească în curând la Rostock... 

— Spre ce port britanic se îndrepta? 

— Nu scria în raport. Sau poate n-a apucat Karl să citească. 
Acum cred că ar trebui să ne punem în mișcare. E ciudată 
povestea cu servieta. Rușii nu sunt atât de isteţi cum ar vrea să- 
i facă ei pe alţii să creadă. Slavă Domnului. Inainte să plecăm, 
mă duc să fac un pipi. 

— Vin și eu. Apropo, pot întreba pe ce drum mergem la 
Rostock? 

— De ce nu? Magdeburg, Stendal, Tangermunde, apoi către 
nord prin Pritzwalk, districtul lacului, Güstrow și înainte spre 
Rostock. 

Sunase ca o excursie la Brighton. Ușurându-se la marginea 
pădurii, în capul lui Newman continuau să sune cuvintele pe 
care tocmai i le spusese Stahl. Când mergeau spre spatele 
camionului, Newman întrebă: 

— Chiar crezi că a înțeles bine Karl? Cinci sute de kilograme? 

— Karl nu înțelege niciodată greșit. 

e 

La Park Crescent era aproape miezul nopții. Toată lumea 

părăsise de mult clădirea, în afară de Tweed, Monica și de cei 

doi bărbaţi care stăteau în cabinetul lui. Acesta era motivul 
pentru care Tweed alesese acea oră înaintată. 

— Vă iau cu mine la Hamburg, pentru protecţie, deschise el 
discuţia. În mod normal, nici nu m-aș gândi să călătoresc în felul 
acesta, după cum știți. Se opri din vorbit și făcu un gest de 
resemnare cu mâna. Dar primul-ministru insistă. Ultima dată 
când am fost acolo, l-am luat pe Bob Newman cu mine, dar 
acum a dispărut. 

— Sună ca și cum primul-ministru știe ce face, comentă Harry 
Butler. 

Tweed îi studie pe cei doi bărbaţi. Amândoi vorbeau bine 
germana, așa că putea să-i folosească cu succes. Dintre cei doi, 
Harry Butler era mai înalt și mai greoi; era, de asemenea, mai în 
vârstă și cu mai multă experienţă. Avea o privire războinică, un 
aer relaxat și se mișca de parcă s-ar fi aflat pe un câmp de 
mine. 

Pete Nield era brunet, avea ochi negri și iuți și era genul de 
om care se descurcă bine într-o situaţie dificilă. Era mai subţire 
și se îmbrăca îngrijit; purta un costum albastru, elegant, de om 
de afaceri, cu o garoafă la butonieră. 

Între personalităţile celor doi bărbaţi era un contrast puternic, 
dar lucrau bine împreună. Într-o ocazie celebră, făcuseră pe 
pietonii, luând urma unui agent al lui Markus Wolf, urmărindu-l 
timp de o săptămână, înainte ca acesta să ia legătura cu omul 
pe care îl căutau ei. De-a lungul celor șapte zile lungi, 
experimentatul agent german nu le suspectase nicio singură 
clipă prezența. 

— Aveţi vreo sugestie în legătură cu ce ar trebui să fac? 
întrebă Tweed. 

— Mai întâi, începu Butler pe tonul său cumpănit, suntem 
amândoi gata sa lucrăm cu tine. lan Fergusson a fost ucis la 
Hamburg. Poate că avem noroc și ne întâlnim cu individul care a 
făcut-o. 

— În ce privește armele, zise Nield, nu le putem lua cu noi. 
Dar crezi că putem face rost acolo de câte ceva? 

Era o întrebare tipică pentru Nield. Tweed se uită 
circumspect, prinzându-i privirea lui Butler, care aprobă din cap 
sugestia lui Nield. 

— Presupun că putem obţine câte ceva de la Kuhlmann, 
răspunse Tweed. 

— Kuhlmann? întrebă Nield. E un dur. L-am cunoscut. Nu face 
niciodată risipă de cuvinte sau de timp. E și el implicat? 

— Da și nu. Vom vorbi despre asta mai târziu. 

— Metoda, întrebă Butler, tipicar ca de obicei. Venim cu tine 
cu avionul? Bine. Cea mai eficientă tehnică este să călătorim 
separat. Pete va lua un loc în partea cealaltă, paralel cu al tău. 
Eu voi fi mai în spate. Și în ce privește sosirea la Hamburg? 

— Voi rămâne o noapte la Four Seasons. Tweed se strâmbă. 
Costă o grămadă de bani, dar primul-ministru nu ne-a limitat în 
niciun fel bugetul de data asta. Voi veţi sta tot acolo... 

— Dar vom sosi separat, zise ferm Butler. Pete ia primul taxi. 
Tu îl iei pe următorul. Eu vin în spate. Astfel vom ști dacă 
suntem urmăriţi - dacă tu ești urmărit. Crezi că ar putea fi o 
scurgere de informaţii despre plecarea ta în Germania? 

Tweed ezită, căutând privirea Monicăi. 

— Există o scurgere, sunt sigur de asta. Și tot ce v-am spus 
este în întregime confidential. 

— Atunci înseamnă că planul pe care l-am propus este bun, 
zise Butler. Fără riscuri. Nu de data asta. 


42. 


Maşina se mişca cu viteză mare prin noapte. Stahl mergea 
întins spre Rostock. Newman își puse alături pachetul de 
sandvișuri, apoi îndreptă fasciculul lanternei spre singura cutie 
de lemn înghesuită la perete, în spatele găleții emailate. 

Lacătul trecut prin cele două belciuge era deschis. Îl scoase și 
săltă capacul greu. La lumina lanternei, sprijinindu-se cu o mână 
de partea din spate a cabinei, privi conţinutul lăzii. Pistoale 
automate Skorpion, stivuite îngrijit. Lumina era reflectată de 
vaselina de pe părţile mobile. Stahl spusese că celelalte lăzi 
conţin muniţie - încărcătoarele pentru arme. Călătorea, așadar, 
într-un arsenal de dimensiuni medii, suficient pentru a porni un 
mic război. 

Închise capacul, puse cu grijă la loc lacătul deschis, luă 
sandvișurile și se așeză pe scaun. Pâine de secară și cârnaţi. 
Începu să mănânce cu poftă. 

Simţi cum e cuprins de un val de nostalgie când scoase din 
buzunarul impermeabilului sticla de apă minerală primită de la 
Gerda. Îi deșurubă dopul și bău lacom. Tensiunea continuă face 
sete. Gândurile i se învălmășeau în minte în timp ce mașina 
gonea. 

Gerda, înghesuită într-o mașină de poliţie, prinsă în ultimul 
moment. Halal noroc. Cinci sute de kilograme de heroină cu 
destinaţia Anglia. Sovieticii - Gorbaciov - erau în stare să 
folosească orice mijloace pentru a demoraliza pe cel mai mare 
dintre adversarii lor în Europa. Care era numele fregatei 
poloneze? Wroclaw, își aminti el. 

Nervii lui Newman vibrau. Trebuia să iasă din Germania de 
Est. Să se întoarcă și să îi povestească lui Tweed despre 
doctorul Berlin, despre heroină. Două informaţii separate și de 
importanţă vitală. Trebuia neapărat sa scape din Rostock. Își 
mâncă toate sandvișurile și aruncă în găleată hârtia în care 
fuseseră împachetate. 

Acum camionul se legăna. Stahl ţinea acceleratorul apăsat. 
Mișcarea și oboseala psihică îl făceau să moţăie. La un moment 
dat, în timpul nopţii, fuse trezit la auzul unor voci. Camionul se 
oprise. Tresări deodată speriat. Apoi îl auzi pe Stahl glumind. 
Plătea, desigur, o taxă. Camionul porni din nou. 

Newman nu se aștepta să mai adoarmă. Era amorţit de cât 
stătuse jos. „Mai bine m-aș plimba încolo și încoace pe culoar, 
ca să mă dezmorţesc”, își spuse el. Inainte de a se putea ridica, 
șovăi. Işi dădea oarecum seama că sunt multe opriri și auzea 
multe voci dinspre cabină, dar le ignoră. 

Se trezi deodată ţeapăn ca o scândură, se uită la ceasul cu 
cadran luminat. Era patru dimineaţa. Mai avea încă vreo oră. De 
data aceasta, reuși să se ridice. Aprinzând lanterna, se duse pe 
culoar către partea din spate, se întoarse și porni din nou, 
ținându-și echilibrul cu o mână, sprijinindu-se de stivele de lăzi. 

Se întoarse din nou. Își scarpină bărbia, simțind firele de 
barbă. La un moment dat, înainte să ajungă la Rostock, trebuia 
să se bărbierească. Era un lucru pe care n-ar fi putut să-l facă în 
timp ce camionul mergea. Începu să se simtă claustrat, închis. 
Ajungând în față, ciocăni în peretele de deasupra găleţii. Era 
oțel masiv. Panoul-fereastră se deschise brusc. Stahl îi vorbi 
peste umăr. 

— Hei, Emil, ești treaz? 

— Proaspăt ca salata. Trebuie să mă bărbieresc... 

— În curând urmează ultima oprire înainte de Rostock. În 
cinci, zece minute. Să nu te culci. 

Panoul se închise, izolându-l de lumea de afară. Din nou 
Newman prinsese fulgerător o imagine. Era încă întuneric beznă. 
Faruri care veneau din faţă. Câmpie deschisă, un lac mare în 
dreapta, cu apa întunecată îngheţată în nemișcare, reflectând 
luminile unui debarcader. Vapoarele erau ancorate într-un fel de 
port. Işi aduse aminte de Lubeck. Diana Chadwick. Snoaba de 
Ann Grayle și șalupa ei. Cele două iahturi ale doctorului Berlin. 
Cum se numeau? Sudwind și Nordsee. Asta era tot. Rămase în 
picioare ca să nu adoarmă, în așteptare. Aștepta ultima oprire 
înainte de Rostock. 

e 

Telefonul de la Moscova ajunse la Lîsenko puțin după ora 
patru dimineaţa. Il primise în apartamentul pe care i-l dăduseră, 
la mai puțin de o milă de sediul din Leipzig al lui Markus Wolf. 

Lîsenko era negru de furie. Ar fi trebuit să-și instaleze un 
telefon codificat. Wolf dormea la birou, pe un pat pliant, deci 
acolo nu se putea pune problema discreției. Recunoscuse 
imediat vocea adâncă, hotărâtă. Gorbaciov în persoană. 

— Livrarea încărcăturii va trebui amânată. Am informaţii care 
spun că ar fi aşteptat la destinație. 

— Va trebui, oricum, să fie amânat cu două săptămâni, 
sublinie Lîsenko. 

— Știu. Dar sugerez să continuaţi transbordarea. E mai sigur 
așa. 

— Chiar pe sub nasul lor, aprobă Lisenko. Am aranjat deja. lar 
Balkan s-a întors în Europa. 

— În acest caz, ne încadrăm perfect în timp. Tonul lui 
Gorbaciov îi trăda multumirea. Apoi adăugă o observaţie: Dar să 
nu vă imaginaţi că lucrurile merg bine până când încărcătura nu 
e livrată. 

Apoi se auzi un clic. Gorbaciov închisese. Lisenko se întoarse 
în baie ca sa își continue bărbieritul. Se simţea și el mulțumit. 
Scăpase de cea mai mare grijă. Balkan era înapoi în Europa... 

e 

— N-ai fi putut să-i pui sub urmărire? îl întrebă Monica pe 
Tweed la plecare. Vreau să spun, pe cei patru șefi de sector... 
ieri, când au plecat înapoi în Europa. 

— M-am gândit și la asta, dar am renunţat. Masterson, Grey, 
Lindemann și Dalby... toţi sunt antrenați. Ar fi recunoscut 
„pietonii” în câteva ore. Oricare ar fi lanus, ar fi atent. Nu pot să 
risc. Dă-i o frânghie suficient de lungă și se va spânzura singur 
cu ea. Sper. 

— Și nu ai nicio pistă? insistă ea. În ce privește identitatea lui 
lanus, nu ţi-a venit nicio idee după vizitele cu Diana la casele 
lor? 

— Am prea multe, zâmbi amar Tweed. Nu pot să-mi scot din 
cap ideea că cheia problemei este metoda pe care lanus o 
folosește, ca să se elibereze de tensiunea enormă cauzată de 
viaţa dublă. Doctorul Generoso a subliniat asta. 

— Și? 

— Cea mai obișnuită metodă este alcoolul. Philby o folosea. 
Grey bea - în cantităţi moderate. Harry Masterson poate să 
bage în el orice cantitate și să rămână perfect lucid. Lindemann 
e complet împotriva alcoolului, dar am găsit sticlele acelea de 
scotch în bufet. Mai rămâne Dalby, care e băutor de vinuri. Dar, 
dacă mă gândesc bine, n-am văzut nici urmă de sticlă la el 
acasă. Probabil că le ţine sub cheie... 

— Vorbeam mai devreme de Diana. l-am luat și ei bilet la 
avionul de mâine... vreau să spun, de azi, spuse ea, uitându-se 
la ceas. Dar nu i-ai anunţat pe Butler și Nield că va veni cu voi. 

— Va fi o surpriză plăcută pentru ei. Tweed își privi la rândul 
său ceasul. Dumnezeule, e patru dimineața. lartă-mă, ar fi 
trebuit să-ți dau drumul acasă de câteva ore. 

— De ce? Ştii că sufăr de insomnie - mai ales când suntem 
implicaţi serios într-o misiune. Dar tu n-ai să apuci să dormi prea 
bine. 

— Un pui de somn e suficient. Abia aștept să ajung înapoi pe 
teren. Marea mea grijă e Newman. Ce vești mai ai de la Peter 
Toll din Pullach? 

— Un mare zero. Cred că Peter e îngrijorat. 

— O să fie și mai îngrijorat când o să pun mâna pe el. 

e 

— Următoarea oprire, frontiera, spuse Stahl. Apoi Rostock. lar 
acolo vom avea o problemă - trebuie să găsim un vapor care să 
te scoată de aici. 

Afirmația îl îngrozi pe Newman. Camionul era parcat lângă un 
lac aproape părăsit. Fără debarcadere, fără porturi. Era încă 

întuneric. Înaintea lor se întindea autostrada. Când sărise din 
camion, Newman văzuse și în spate același lucru: numai 
autostrada, până în depărtare. Stahl alesese din nou un loc unde 
ar fi fost avertizați din timp, în caz că vreun alt vehicul s-ar fi 
apropiat. 

Așezat la volan, Stahl fuma, așteptând reacţia pasagerului 
său. Newman nu-și putea imagina că Falken nu planificase și 
următoarea mișcare. Rămânea să se decidă singur, dar Stahl 
era mult mai tânăr decât Falken. 

— Ai vreo sugestie? întrebă el. 

— Varianta evidentă ar fi să te strecori la bordul lui Wroc/aw. 

— Despre care mi-ai spus că pleacă spre Cuba cu transportul 
tău de pistoale Skorpion? 

— Vasul e condus de un căpitan pe nume Anders. Îi urăște pe 
germani. S-a născut într-un oraș pe nume Breslau, cum era 
numit în vremea când făcea parte din Reich-ul lui Hitler. Acum 
aparţine Poloniei și numele nou al orașului este același cu al 
vaporului lui Anders: Wroclaw. 

— Continuă, sper că n-ai terminat. 

— Sunt prieten cu Anders. Ştie că sunt împotriva regimului, 
dar nu știe cu ce mă ocup. Știe că pe vremuri am transportat 
polonezi disidenţi în Suedia. Nu depinde decât de tine dacă te 
va lua la bord sau nu. 

— Ce fel de om e? Descrie-mi-l în câteva cuvinte. 

— Foarte dur. la singur deciziile. Și o dată ce a luat o hotărâre 
nu i-o mai poţi schimba. 

— Nu vreau sa sfârșesc în Havana, obiectă Newman. Ce 
alternativă am? 

— Te las în Rostock, în zona portului. Îţi găsești singur un 
vapor. Eşti de la Poliţia de Frontieră. Cu hârtiile astea poţi 
circula nestingherit în zona interzisă. 

— Și care e, dacă îmi e permis să întreb, planul original 
aprobat de Falken? 

Stahl trăgea des din ţigară, nervos. „E pe dinafară, își spuse 
Newman. N-ar fi trebuit să mă aștept la o altă echipă Falken- 
Gerda. Știa care e problema de când m-am urcat. Tot drumul de 
la Leipzig a încercat să găsească o soluție - și rezultatul a fost 
zero.” 

— Era un vapor din Danemarca, recunoscu Stahl. Chiar înainte 
să plec de la depozit, am stat de vorbă la telefon cu legătura 

mea din Rostock. Mi-a spus că vaporul danez a avut o întârziere 
în Gedser. Probleme cu motorul. De obicei, e un feribot cu 
program regulat între Gedser și Warnemünde - punctul terminus 
de pe coasta baltică. Rostock nu e departe de fluviul Warnow. 
Decizia îți aparţine. Nu pot să hotărăsc eu pentru tine, Clasen. 

„Mulţumesc foarte mult, își zise Newman. Lasă-mă baltă în 
mijlocul zonei de frontieră. Scapă de mine, cu cât mai repede, 
cu atât mai bine. E momentul să preiau controlul”, se hotărî el. 

— Căpitanul acesta, Anders... Cum o să mă înţeleg cu el? Nu 
vorbesc poloneza... 

— N-ai nevoie. Vorbește el germana. Problema cu tine e că 
ești german. 

Era pentru prima dată când Newman înţelese că reușise să-l 
convingă până și pe Stahl că e german. Avusese grijă să nu-l 
dezamăgească. Trebuia să ia o decizie. 

— Poţi să faci în așa fel, încât să discut între patru ochi cu 
Anders? Vreau să spun, poţi să mă asiguri de asta? 

— Pot face asta. Stahl scoase pachetul și aprinse altă ţigară 
de la mucul celei vechi. Te asigur. Acum ar fi bine să te întorci la 
locul tău. 

— Nu mă întorc în camion. Rămân aici - lângă tine. Până la 
sfârșitul drumului. 

— Nu poţi. Trebuie să fiu singur. 

— Cine știe asta în Rostock? 

— Mă rog, nu știe nimeni. Dar dacă sună la Leipzig? 

— Nu vor suna. Ai spus că actele mele îmi permit să mă mișc 
cum vreau prin zona de frontieră. Ai acte pentru misiunea pe 
care o îndeplinești? 

— Da. Trebuie să le arăt la intrarea în port. 

— Dă-mi-le. Hai, Stahl, n-are rost să ne certăm. Vreau să te 
duci în spatele camionului și să-mi aduci unul dintre pistoalele 
Skorpion. Și un încărcător. Se poate? 

— Da. Sunt sub pistoalele din cutia din fața locului tău. Dar 
nu-mi place. Doar nu vrei să folosești pistolul? 

— Nu, idiotule! E doar pentru paradă. Mișcă-te. Ai zis că 
trebuie să plecăm la Rostock. Fă cum zic eu. Tonul devenit brusc 
autoritar îl intimidă pe Stahl, care ieși din cabină și se întoarse în 
câteva minute cu pistolul și cu încărcătorul. Newman, obișnuit 
cu modelul, îl încercă și îl privi pe Stahl. Lasă-mă pe mine să 
discut. Misiunea ta este să duci camionul la Wroclaw. Așteptă ca 

Stahl să pornească motorul și să intre pe autostradă, apoi făcu 
un ultim comentariu. Și să nu fumezi când vom fi acolo. 

O jumătate de oră mai târziu, când primele raze ale răsăritului 
luminau cerul la est, Stahl încetini. Strada pe care cotiră era 
luminată de un șir de becuri roșii. De o parte și de alta se 
întindeau garduri de sârmă ghimpată. Când ajunseră în faţa 
porţii închise, doi paznici înarmaţi ieșiră din baraca din stânga 
lor. Ajunseseră în zona de frontieră. 


43. 


Erwin Munzel n-avea nevoie de ceas deşteptător. Se trezi 
singur la ora patru dimineața și coborî din pat, cu grijă să n-o 
trezească pe Lydia Fischer, prietena sa nemțoaică. 

Se spălă și se îmbrăcă în baie, cu ușa închisă. Îi scrise Lydiei 
un bilet. Wu pot să dorm. Mă duc să fac o plimbare. Așteaptă-mă 
la micul dejun. Te iubesc. Îl lăsă sub veioză, luă cheia camerei 
de pe noptieră și cobori pe scări în holul hotelului. 

— Patru ore de somn îmi ajung, îi zise el portarului de noapte 
în timp ce acesta descuia intrarea hotelului. Mă întorc la micul 
dejun. 

„Cretinului ăstuia bătrân oricum nu-i pasă”, gândi Munzel în 
timp ce se îndrepta către centrul Lubeck-ului. Vremea era 
răcoroasă la acea oră. Se felicită pentru ideea de a-și pune 
pantalonii groși de bumbac și jacheta. Pe partea opusă a străzii, 
gara principală părea pustie. Încă era întuneric și lămpile 
electrice de pe stradă aruncau o lumină bizară asupra 
Holstentorului; vechile lui turnuri gemene, cu vârfuri în formă de 
pălărie, aveau în noapte un aspect ameninţător. 

Traversă podul pustiu peste Trave, și o adiere rătăcită îi răvăși 
părul lung, blond. După cum prevăzuse, intrarea hotelului 
Jensen, unde închiriase o altă cameră, era închisă. Sună, și o 
fată deschise ușa cu precauţie, cu lanțul de siguranţă tras. 
Recunoscându-i barba blondă, îl lăsă să intre. 

— E timpul să te duci la culcare, nu crezi? 

Munzel îi oferi zâmbetul său cel mai promiţător, apoi se urcă 
în ascensor. Ajuns în cameră, încuie ușa pe dinăuntru, cu cheia 
pe care o avea la el, și acţionă repede. 

Întâi își descălță pantofii, boţi așternutul și perna, apoi se vâri 
în pat. Trase pătura peste el, se răsuci de câteva ori de pe o 
parte pe alta, apoi dădu pătura la o parte și cobori din pat, 
studiind efectul. Știa că o cameristă își poate da seama dacă 
cineva a dormit sau nu într-un pat. 

Intră în baie, unde își lăsase cealaltă trusă de bărbierit, pe 
etajera de sticlă de deasupra chiuvetei. Se spălă pe dinţi, vărsă 
puţină pastă pe etajeră, apoi puse periuţa în pahar. Lăsând apa 
să curgă, puse pastă de ras pe pămătulf, îl frecă de câteva ori de 
podul palmei, apoi îl spălă, lăsându-l umed pe etajeră. 

Luă un prosop, îl lăsă câteva secunde sub robinet, îl stoarse și 
îl puse la loc. Udă săpunul și îl frecă de fundul căzii de baie. 
Spălă sumar cada, intră din nou în dormitor și se așeză într-un 
fotoliu. Aprinse veioza și citi o revistă, așteptând ora de 
deschidere a restaurantului. 

Cobori atunci pentru micul dejun. Aerul rece al nopții îi făcuse 
poftă de mâncare. Mâncă trei chifle, bău trei cafele și ieși, 
trecând pe lângă o pereche ce tocmai intra. 

Cu cheia camerei în buzunar, ieși din hotel, remarcând că 
recepţionerul intrase în tură. Deja se luminase de ziuă când 
ajunse înapoi la International. Cerul senin promitea încă o z 
călduroasă. 

Lydia era în baie când el intră în dormitor. Strigă la el că nu 
mai durează mult. El îi răspunse să nu se grăbească și se 
cufundă într-un fotoliu. Reușise să creeze impresia că locuiește 
în ambele hoteluri. Vollmer spusese că Tweed se va întoarce. Va 
suna la Altona la prânz, de la gară, pentru a se pune la curent 
cu ultimele noutăţi. Munzel era convins că Tweed se va întoarce 
la Jensen. Și el îl va aștepta acolo. 

e 

Ziua încă nu începuse când Tweed ajunse în cabinetul său din 
Park Crescent, având valiza la el. Se opri la primul etaj. Sub ușa 
cabinetului era lumină. Ofiţerul de serviciu, George, nu-i spusese 
că ar fi cineva în sediu. Strânse mânerul valizei în mâna dreaptă 
și deschise ușa cu stânga, rămânând lipit de perete, gata să 
arunce valiza asupra celui din cameră. La biroul ei, Monica ridică 
privirea, surprinsă. 

— Scuze, răsuflă Tweed. George nu mi-a spus că ești aici. De 
ce ai rămas? 

— Ştiam că nu voi putea să dorm dacă mă duc acasă. Așa că 
am făcut o baie aici. Așteptam să sune Toll de la Pullach, cu 
vești despre Bob Newman. Am dirijat apelurile telefonice la 
derivaţia din baie cât timp am stat acolo. 

„Deci, de aceea ai rămas”, gândi Tweed. Monica avea o 
slăbiciune pentru Bob Newman. Își scoase haina și se așeză la 
birou. 

— Ai dormit cam puţin, observă Monica. 

— O oră. A fost suficient. O să mă odihnesc la noapte, la Four 
Seasons. Avionul pleacă la zece și treizeci și cinci, așa că pot lua 
și micul dejun pe drum. 

— Cursa LH 041, confirmă Monica din memorie. Ajunge la 
Hamburg la douăsprezece și cincizeci, ora locală. Se jucă un 
timp cu creionul. Mă gândeam la Diana Chadwick. Te învârți 
destul de mult în jurul ei. 

— Ti-am spus, poate fi martorul vital. 

— Martor la ce? 

— Nu-ţi pot spune deocamdată. Nu sunt sigur. 

— Ştii, îmi place la serviciu când sunt singură - e un loc unde 
pot să rumeg ideile. Și nu-mi spune că toate vacile fac asta... 

— Am spus eu ceva? zise Tweed, ridicându-și braţele și 
mimând indignarea. 

— Doctorul Berlin. De ce ai amintit despre el la întâlnirea cu 
șefii de sectoare? Spuneai că te vei întoarce la Hamburg - știind 
că unul dintre ei este lanus. Dar, spre sfârșitul întrevederii, l-ai 
menţionat pe doctorul Berlin. Te cunosc, știu că, atunci când 
vrei să vâri un lucru în minţile oamenilor, îl păstrezi pentru 
sfârșitul întâlnirii sau al conversaţiei. 

— Vreau ca lanus să se simtă încolţit. 

— Nu pricep. 

— Ti-am spus că nu sunt sigur. Tweed își îndreptă spatele. 
Monica, firele încep să se adune. Pot chiar să disting un model. 
Faptele izolate încep să se lege. Bomba poate exploda curând, 
și ceea ce o va face să explodeze va fi plecarea mea în 
Germania. 

— De ce? 

— Sunt convins că o mare operaţiune rusească e pe cale să 
înceapă. De aceea e liniște peste tot - nu numai pe frontul din 
vest, ci și în Europa. lanus e vârât până în gât în operaţiunea 
asta. 

— Deci, ar putea fi foarte periculos. 

— Da. Tweed avea o expresie nerăbdătoare. Și vreau să fiu de 
faţă când bomba va exploda. 

e 

La volanul Porsche-ului său negru, Harry Masterson alerga în 
noapte, de parcă ar fi avut tot iadul pe urmele lui. Lăsase deja 
Viena mult în urmă. Trecuse granița în Germania de Vest la 
Salzburg - și acolo intrase pe autostradă. 

Salzburg... Munchen... Augsburg... Ulm... Stuttgart... 
Karlsruhe... Mannheim... Frankfurt... apoi spre nord via Hanovra 
spre destinaţia sa. Hamburg. 

Deja se apropia de Mannheim. Conducând non-stop toată 
noaptea, putea ajunge dimineața la Hamburg. Pe banda de 
mare viteză depășea camioane mari, cu opt roti, vomitând 
vălătuci de fum diesel. 

Parul negru îi strălucea în lumina răspândită de becurile 
tabloului de bord. Barba începuse să-i crească pe bărbia nerasă. 
Un Mercedes îl ajunse din urmă. 

Aruncă o privire în stânga și apucă să vadă o blondă 
surâzându-i superior în timp ce Mercedes-ul îl depășea. 
Semnaliză și intră din nou pe banda de mare viteză. 

Apăsă puternic pe acceleraţie, ignorând limita de viteză. 
Depăși aproape în zbor Mercedes-ul, tocmai când acesta 
semnaliza pentru a depăși la rândul lui un camion. Aruncă o 
privire spre blonda din Mercedes. Arăta furioasă. Zâmbi văzând 
cum farurile Mercedes-ului se pierdeau în spatele lui. Nimeni nu- 
| depășea. Macho Masterson. În niciun caz, o pipiţă blondă. 

Totul începuse când ajunsese la sediul din Viena. 
Reprezentantul său, Pat Lancing, primise mesajul personal 
pentru Masterson. Un număr de telefon și un singur cuvânt: 
Candlestick. Închisese ușa biroului și formase numărul. Era 
agentul său special care lucra sub acoperire în spatele Cortinei. 
Omul-Sfeșnic. Îi spuneau așa, pentru că era slab ca o scobitoare, 
drept și ţeapăn. Opera în Germania de Est, încâlcind teritoriul lui 
Hugh Grey. Germania de Est era zona sa de activitate. Dar lui 
Harry nu-i păsa. Singurul lucru de care era interesat erau 
informaţiile. Convorbirea telefonică fusese scurtă. Harry fusese 
întrebat dacă poate ajunge în treizeci de minute în fața Operei. 
Răspunsese afirmativ, închisese telefonul și ieșise din clădire, 
urcându-se în Audi-ul personal. 

Încetini în faţa Operei, îl văzu pe Candlestick, opri lângă 
bordură și acesta se strecură imediat în mașină. In timp ce îl 
asculta, Harry conducea încet mașina în jurul Pieței Operei. 

— Tocmai am venit din Germania de Est, spuse Candle. Cred 
că sunt urmărit. 

— Grozav. Exact ceea ce îmi doream. 

Candle continuă să pălăvrăgească în germană. 

— Am venit din Leipzig prin Cehoslovacia și am trecut graniţa 
pe la Gmund. Credeam că vrei să afli repede... 

— Ştii ceva? 

Candle purta un impermeabil mototolit și o pălărie. Era un 
individ oarecare, ceea ce era o parte din secretul succesului 
său. Arăta prea puţin inteligent ca să provoace bănuieli. Avea o 
figură osoasă, nas lung și ochi triști. 

— Doctorul Berlin tocmai s-a întors în Germania de Vest... de 
la Londra. 

— De unde naiba știi? 

Tehnica lui Harry era aceeași pentru toți agenţii plătiţi. 
Comportament agresiv, asezonat cu scurte izbucnirii de 
invective, pentru a-i obliga să adopte defensiva. Fă-i să se simtă 
importanţi și vor cere mai mulţi bani. 

— De la o legătură în cartierul general al lui Markus Wolf, din 
Leipzig... 

— Wolf operează în afara Berlinului de Est. Orice școlar știe 
asta. 

— Are un sediu secret în Leipzig. Legătura mea e chiar din 
rândurile personalului său. A ascultat o convorbire a cuiva din 
Berlinul de Est. 

— Și cu cine vorbea persoana aceea? 

— Chiar cu Markus Wolf. Foloseau pentru doctorul Berlin 
numele de cod Balkan... 

— Balkan? Doctorul Berlin? Ce-i spanacul ăsta căruia tu-i spui 
informație? 

— informatorul meu știe despre numele de cod. Ocupă o 
poziție importantă în organizaţia lui Wolf. E ofițer, dacă vrei să 
știi. 

— Trebuie să știu tot, dacă vrei să cred ceva. 

— Am cheltuit toți banii pe care mi i-ai dat ca să pot afla că 
doctorul Berlin e cineva din Londra... 

— Toţi banii? spuse Masterson neîncrezător. Ar fi trebuit să-ţi 
ajungă câteva luni. Era o mică avere. 

— Ceea ce ţi-am dat valorează o mică avere, insistă Candle. 
Cineva din Londra, repetă el. 

— Mie îmi sună a povești de adormit copiii, zise răstit 
Masterson. 

— Verifică la Londra. Dar cu grijă... doctorul Berlin ar putea fi 
cineva sus de tot. Informatorul meu spunea că este... 

— Dă-mi un nume. 

— A, nu știa asta... 

— lisuse! Imi arunci banii ca pe confeti. Sper că nu te aștepți 
să-ți mai dau alţii? 

— Dacă vrei să mă întorc acolo, am nevoie de fonduri. 

— la asta. 

Masterson deschise torpedoul și îi dădu lui Candle un plic 
burdușit cu mărci. Acesta numără cu grijă conţinutul, apoi îl 
strecură în buzunar, întunecat. 

— Nu e cât m-am așteptat... 

— Asta-i tot. Altceva? Nu. Bine. Unde vrei să te las? 

— In faţa Operei. Stau la Astoria, aproape de aici. Nu vreau sa 
fiu văzut prea mult. Am fost urmărit. 

— Ai mai spus asta. Scapă de ei, pentru Dumnezeu. Pe 
curând. 

II lăsase pe Candle în faţa Operei, mersese la birou și îl 
instruise pe Lancing să preia controlul până se va întoarce el. 
Porsche-ul său era parcat într-un garaj camuflat, departe de 
sediu. Nimeni din personalul său nu știa de existența acestuia. 

Masterson își amintea acestea în timp ce conducea pe 
autostradă. Trebuia să ajungă dimineaţa la Hamburg. Informația 
lui Candle îl tulbura. Ar fi putut să călătorească cu avionul, dar 
avea nevoie de mobilitate. 

e 

Hugh Grey zbură direct la Frankfurt International, luă un taxi 
de la aeroport până la sediul său situat în aripa unei clădiri, 
lângă hotelul Intercontinental, unde primea în mod frecvent, în 
vizită, membri ai Bundestag-ului de la Bonn. „Îmi ţin degetul pe 
puls” era una dintre expresiile lui preferate. 

Işi petrecu restul zilei citind atent rapoarte dactilografiate, 
pregătite de „alter-ego”-ul său. Dacă ceva era scris, nimeni nu 

putea spune mai târziu că a înţeles greșit conţinutul. Grey era 
cunoscut pentru folosirea dosarelor. 

Se lăsase seara când îl chemă pe locţiitorul său, Norman 
Powell, și îl instrui să preia din nou controlul. 

— Trebuie să verific ceva, explică el. În general, te-ai 
descurcat bine. Ține-o tot așa... 

Grey îl alesese pe Powell pentru această slujbă din două 
motive: primul, pentru că era un bun administrator, al doilea, 
pentru că, având o fire înceată, nu constituia o ameninţare 
pentru propria sa poziţie. Grey luă o cină tihnită la rotiseria 
hotelului Intercontinental, însoţită de numai jumătate de sticlă 
de Chablis. 

După masă luă mașina de serviciu, un Volvo, dintr-un garaj 
subteran apropiat și ieși din Frankfurt spre nord, pe autostradă. 
Nu-și dădea seama, dar Masterson era în urma lui, conducând 
ca un maniac undeva între Mannheim și Frankfurt. Grey 
conducea atent, sub limita de viteză. Destinația sa: Hamburg. 

e 

Guy Dalby, ca de obicei, se mișcă mai repede decât colegii 
săi. Putea zbura de la Gatwick direct la Belp, un aeroport mic 
lângă Berna. În schimb, el zbură la Geneva. Își sunase locţiitorul 
înainte de a pleca din Londra, iar Joel Kent îl aștepta la 
Aeroportul Cointrin. 

Cinară împreună la restaurantul Au Ciel. În timp ce mâncau, 
Dalby îl asculta pe Kent, un tip inteligent, de aproape patruzeci 
de ani. Băură Montrachet '83, ales de Dalby după un studiu 
atent al listei de vinuri. 

— Trebuie să plec, spuse Dalby după ce-și termină cafeaua. 
Continuă-ţi activitatea... 

Decizia nu-l surprinse pe Kent. Dalby obișnuia să-și viziteze 
agenţii pe teren, pentru a obţine informaţiile direct de la sursă. 
Kent îl lăsă pe Dalby în restaurant. Nu avea nici cea mai vagă 
idee despre următoarea destinaţie a acestuia și nici prin gând 
nu-i trecea să-l întrebe. Dalby era un lup singuratic. 

e 

Avionul lui Erich Lindemann ateriză la Kastrup, aeroportul 
pentru Copenhaga. Acesta își recuperă bagajul, trecu prin Biroul 
de Control al Pașapoartelor și se opri la barul din holul 
aeroportului. Alese o masă așezată cu spatele la perete și 
comandă o cafea pe care o bău încet. 

Urmărea atent intrarea barului, căutând o figură cunoscută. În 
timpul zborului de la Heathrow mersese o singură dată la 
toaleta aeronavei. Parcursese lent culoarul central, afișând o 
expresie visătoare. Memoria sa fotografică înregistrase figurile 
tuturor pasagerilor. La Cambridge se remarcase prin aceea că 
era de ajuns să citească o dată un paragraf pentru a reţine toate 
informaţiile relevante. 

Acum, în timp ce-și sorbea cafeaua, verifică dacă nu era 
urmărit de vreunul din pasageri. Dar bănuiala sa nu se adeveri. 
Tweed nu-i pusese nicio „coadă”. 

Purta o flanelă gri veche și o jachetă sport. Se întoarse în 
holul de la intrare, se opri să mai arunce o privire în jur, mimând 
dezorientarea, pentru a fi sigur, apoi se urcă într-un taxi. 

— Hotel d'Angleterre, vă rog, spuse el în engleză, suficient de 
tare, încât să audă și pasagerii care așteptau autobuzul pe 
trotuar. 

La jumătatea drumului, printr-o suburbie cu case frumoase, 
pajiști îngrijite, arbori și tufișuri, ciocăni în geamul despărțitor. 

— Sunt în întârziere, îi spusese el șoferului. Du-mă mai bine la 
Rådhuspladsen. 

Ajuns la Rådhuspladsen - piața primăriei oraşului - plăti 
șoferului și parcurse pe jos cei câțiva iarzi până la sediul său, 
care se afla într-o clădire veche. Plăcuța cromată de la intrare 
anunța Nord-Servicii Import-Export. Intră în cabinet, își puse 
servieta lângă perete și se așeză la birou când locţiitorul său, 
domnișoara Browne („cu «e», vă rog”) tocmai intra, cărând un 
braţ de dosare. 

Fostă angajată în serviciul public, domnișoara Browne era o 
femeie de vreo cincizeci de ani, înaltă, cu un aspect sever, păr 
cărunt și nas acvilin. Fără să se salute, aceasta își prezentă 
raportul. 

— Vreo veste de la Nils Omdal despre Balkan? întrebă el. 

— Niciuna. 

— Atunci voi pleca cu „naveta” la Oslo. 

Îi spuneau așa din cauza frecvenţei mari a zborurilor non-stop 
de cincizeci de minute de la Copenhaga până în capitala 
Norvegiei. Lindemann își luă servieta și își aruncă ochii pe birou. 
Era un model de ordine. Cele două telefoane, rigla de calcul, 
carnetele de notițe și stiloul erau aranjate într-o ordine 
desăvârșită. 

— Un raport foarte competent, îi spuse el domnișoarei 
Browne, care se ridicase. Ocupă-te în continuare cât sunt eu 
plecat. Nu știu sigur când mă întorc. 

— Prin ce mijloace vă putem contacta? 

— Niciunul. 

Traversă Râdhuspladsen, ca și cum ar fi căutat un taxi. 
Aruncă o privire aprobatoare către Rådhuset, clădirea cu 
acoperișul abrupt și ţigle vechi. Era unul dintre multele lucruri 
care-i plăceau în Copenhaga. În preajma centrului erau doar 
două clădiri înalte - hotelul Royal și sediul SAS. 

Trecu pe lângă un șir de taxiuri, traversă artera 
Vesterbrogade și intră grăbit în gara centrală. La timp pentru a 
prinde expresul de Radby. De acolo va lua feribotul pentru a 
traversa Marea Baltică - până la Puttgarden, Lubeck și 
Hamburg. 


44. 


Newman știa că are de trecut un obstacol primejdios: zona 
fortificată de coastă. Stahl opri camionul în fața porții de sârmă. 

— Nu! șopti Newman. Nu opri motorul! 

Luminile de avertizare aruncau raze roșii pe capotă. Cei doi 
grăniceri se apropiară, în timp ce el lăsă geamul portierei. li 
studie în timp ce veneau spre el, clătinându-se pe picioare, 
ținând neglijent în mâini pistoalele automate, și cu figurile 
marcate de oboseală. Probabil că erau spre sfârșitul turei, ceea 
ce-i putea fi de ajutor. 

Cel mai aproape de cabină era înalt și slab, celălalt era scund 
și îndesat. Când cel înalt ajunse lângă portieră, Newman nu 
spuse nimic. Îi întinse documentul luat de la Stahl, cu o expresie 
indiferentă, și se uită la ceas. 

— Ce-i asta? întrebă grănicerul, apucând hârtia. 

— Citește-o. Presupun că știi să citești. Suntem în întârziere și 
dacă nu prindem vaporul la Rostock, Dumnezeu să te aibă în 
pază... 

— Nu-mi vorbi pe tonul ăsta... 

— Am spus citește-o! Cred că știi ce-i ăla un ordin de 
transport, nu? Și ai putea să arunci o privire și pe antet. Atunci 
probabil că vom putea pleca. 

— Nu am avut nicio înștiințare despre acest vehicul. Vreau să 
arunc o privire înăuntru... 

— Absolut interzis! Citește naibii chestia aia. 

Cel scund se apropiase și citea documentul împreună cu 
celălalt, peste umărul acestuia, în lumina farurilor. Newman îl 
auzi murmurând: 

— Fii atent. Sunt de la Serviciul de Informaţii... 

— Totuși, vreau să controlez camionul, insistă cel slab. 

Newman deschisese pe jumătate portiera, dar rămase în 
cabină. Cei doi tresăriră la auzul zgomotului portierei. Newman 
arătă cu un gest pichetul grănicerilor. 

— Nu am timp de pierdut. E vreun telefon acolo? Vreau să-l 
sun pe Markus Wolf. Presupun că-i va face plăcere să fie trezit 
din somn. Și vreau să vă știu numele. Asta în mod sigur va vrea 
să afle. Uitaţi-vă la semnătura din josul paginii. 

— Dumnezeule, îl auzi pe cel scund, e semnătura lui Wolf. Ți- 
am spus să fii atent... 

Newman sesiză avantajul obţinut și continuă pe un ton tăios: 

— Mai scrie că acest transport sigilat trebuie să ajungă 
neatins în portul Rostock. lar voi, continuă ei, îl împiedicaţi. 

— L-am citit. Grănicerul slab îi înapoie documentul lui 
Newman și văzu pistolul Skorpion pe care acesta îl ţinea în 
poală, îndreptat cu grijă în direcția opusă portierei deschise. Ce 
naiba faci cu ăla? Cine sunteți? 

Newman tăcu din nou. Își scoase legitimaţia, i-o întinse 
gardianului, se uită la ceas și apoi la Stahl, cu o privire 
impacientată. Pe fruntea neamţului apăruseră broboane de 
sudoare. 

— Șterge-ţi fruntea, șopti Newman. Cu dosul palmei. 

— Poliţia de Frontieră, spuse gardianul. Misiune specială. De 
ce n-aţi spus așa de la început? 

— Pentru că, spuse Newman emfatic, ordinul e explicit și ar 
trebui să fie suficient. lar arma este pentru protejarea 
transportului. Am ordin să împușc pe oricine ar încerca să vadă 
încărcătura. Și acum, deschide nenorocita aia de poartă. 

— E datoria noastră să verificăm..., începu gardianul, 
restituindu-i legitimaţia. Lasă-i să treacă, îi zise tovarăşului său. 

Doar respectăm ordinele, tovarășe, bolborosi el, în timp ce 
poarta se deschidea cu un zgomot metalic. Cele trei lumini roșii 
se mișcară în mod ciudat o dată cu ea, iar Newman își dădu 
seama pentru prima dată că erau montate chiar pe poartă. 

— Pornește, pentru numele lui Dumnezeu, scrâșni la Stahl. 

Vehiculul se îndepărtă în viteză. Newman văzu în oglinda 
retrovizoare poarta închizându-se în urma lor. Se aflau în zona 
fortificată. 

Cam la două mile de postul de control, ajunseră într-o zonă 
împădurită pe când se lumina de ziuă. Newman îi ceru lui Stahl 
să oprească la următorul refugiu. 

— De ce? 

— Trebuie să mă rad. Căpitanul Anders presimt că este genul 
de om care apreciază aparențele. Ai face bine să te razi și tu. Iți 
dau și ţie aparatul după ce termin. 

— Am și eu unul. 

— Atunci, folosește-l. 

Newman își desfăcu trusa de bărbierit, sprijini de parbriz o 
oglinjoară, aprinse lumina de plafon și se bărbieri cum putu mai 
bine. Îl obligă pe tovarășul său să facă la fel, pentru a-i mai 
ridica moralul. Știa că Stahl rămăsese șocat în urma episodului 
de la postul de control. 

Proaspăt bărbieriţi, ieșiră din zona împădurită. Curând, 
Newman putu distinge, în lumina nesigură a răsăritului, siluetele 
macaralelor portului. 

Traficul se înteţise, atât al vehiculelor, cât și al pietonilor. 
Muncitori grăbindu-se spre turele de dimineaţă, camioane 
venind încărcate din port. Stive mari de bușteni, aduși din 
Suedia. Cisterne - desigur încărcate cu petrol din Uniunea 
Sovietică. 

Docul era învăluit într-o lumină stranie. Macaralele cu aspect 
extraterestru se  înălțau în lumina lămpilor fluorescente, 
amestecată cu cea din ce în ce mai puternică a zorilor. Apoi 
începu să plouă. Stahl porni ștergătoarele, și râuleţe de apă 
începură să se prelingă pe parbriz, îngreunând vederea. 
Newman, cu mâinile încă pe pistolul Skorpion, adormi, 
neputându-și menţine ochii deschiși. 

Îl trezi Stahl, scuturându-i braţul. Clipi, dându-și seama că se 
simţea mai odihnit, mai atent. Ploaia grea răsuna pe capota 

camionului într-un staccato neîntrerupt. În faţă erau porţile 
docului. 

— Te las pe tine să vorbești, spuse Stahl. 

Dar nu fu nevoie. Porţile se deschiseră de la sine. Un individ în 
impermeabil făcu semn spre ei să treacă. 

— Trebuie să fi primit numărul nostru de înmatriculare de la 
Leipzig, prin telefon, zise Stahl și porni camionul. Acesta se 
hurduca pe șinele de tren montate în beton. Deja se luminase 
de ziuă, dacă așa se putea numi ceața lăptoasă care învăluia 
docurile. 

— Ploaia te-ar putea ajuta, comentă Stahl. Pe ploaie toata 
lumea merge cu capul în jos. 

Işi recăpătase stăpânirea de sine. Trecură pe lângă o uriașă 
macara pe șine. Newman lăsă puţin geamul și se uită în sus. În 
cabina din vârful macaralei lumina era aprinsă. Mirosul specific 
porturilor din lumea întreagă pătrunse prin geam - un amestec 
de cauciuc, petrol, cenușă și aer sărat venind dinspre Marea 
Baltică. 

— Lasă-mi mie Skorpion-ul, continuă Stahl. Băgă o mână sub 
scaun și scoase o legătură pe care i-o înmână lui Newman. Un 
impermeabil marinăresc, o să ai nevoie de el. Trebuie să duc 
imediat camionul la Wroc/aw, să descarc armele. Îl trimit pe 
căpitanul Anders la tine. Apoi te descurci singur. Știu un adăpost 
unde te poţi refugia. 

— Cât de repede va veni? Dacă mă învârt pe lângă poartă 
prea mult, risc... 

— N-am idee. Depinde de el. Pe Anders nu-l poţi face să se 
miște repede. 

— Mulţumesc pentru că m-ai adus până aici, spuse Newman 
în timp ce se lupta cu impermeabilul. 

Işi trase gluga pe cap. 

Camionul trecu huruind pe lângă depozite uriașe, cu 
acoperișurile strălucind din cauza ploii. Marinari în impermeabile 
și cizme de cauciuc se fereau din lumina farurilor pe care Stahl 
le lăsase aprinse. Vehiculul înainta încet. O mulţime de vapoare 
ancorate în cap fix, cu coșurile fumegând în întuneric, îl 
anunțară pe Newman că se apropia de docuri. Stahl îi confirmă 
gândul. 

— Asta e adăpostul unde te las să-l aștepți pe căpitan. N-ai 
lăsat nimic în camion? 

— Nimic, am avut grijă. Doar o bucată de pergament în 
găleata pentru urină. Atâta doar. 

— Aici cobori. Succes! O să ai nevoie... 

Cu acest salut încurajator, Newman sări jos din camion și 
trânti portiera, cu ploaia deja șiroind pe el. Camionul dispăru din 
vedere după un colț. Nu se îndoia că Stahl se bucura că scăpase 
de el. Deschise ușa adăpostului, trase cu urechea și intră, 
lăsând ușa pe jumătate deschisă. 

O jumătate de oră mai târziu, încă stând în picioare - locul era 
prea strâmt ca să se așeze - i se alătură un marinar neamț, 
grăbindu-se să scape de ploaie. Acesta scoase un pachet de 
țigări, îi oferi una lui Newman, care refuză, și o aprinse pe a sa. 

— Aștepţi un vapor, amice? întrebă neamţul. 

— Sper că da. 

Voia să scape de el. Anders putea ajunge în orice moment. 
Marinarul continua să tragă din ţigară și să-și scuture picioarele. 
Din cizme îi curgea apă. 

— Nu e chiar așa de rău cum pare, comentă el. Au spus la 
buletinul meteo că dincolo de Warnemunde marea e liniștită ca 
un iaz. Niciun pic de vânt toată ziua. Dar trebuie să plec. Șefu' e 
un ticălos... 

Anders sosi jumătate de oră mai târziu. Un om scund și 
îndesat, cu umeri lati, purtând o jachetă albastră de marinar și o 
șapcă cu cozoroc. Își scoase șapca și scutură apa de pe ea. 
Newman îi aprecie vârsta aproape de șaizeci de ani. O figură 
pătrată, marcată de vreme, un maxilar ca un spărgător de 
gheaţă, ochi albaștri, pătrunzători. Stătea nemișcat ca o stâncă, 
cu mâinile în buzunare. 

— Sunt Anders. Tu cine ești? 

— Emil Clasen. Aș vrea să urc la bordul lui Wroc/aw. Vreau să 
trec în Vest. Mă lași oriunde-ţi convine. 

— Nu te iau. 

e 

Fu ca un pumn în plină figură pentru Newman. Ästa-i era 
sfârșitul: să fie turnat la post și abandonat în Germania de Est. 
Newman se holbă la polonez. Trebuia să-l convingă din prima 
încercare. Nu avea voie să rateze. Dar ce naiba să spună? 

Apoi își aminti. Stahl spusese că lui Anders nu-i plac nemţii. 
Mai spusese că el - Newman - trecea drept neamt. Inspiră 

adânc. Trebuia să joace totul pe o singură carte, rugându-se ca 
aprecierea sa, a polonezului, să fie corectă. 

— Ştii, nu sunt neamt. Sunt englez. 

— Am eu figură de prost? 

— Am spus că sunt englez și chiar sunt. Am mare nevoie să 
scap de aici și să ajung în Vest, spuse el în limba sa maternă. 

Anders îi studie îmbrăcămintea, apoi figura. Expresia sa arăta 
îndoială. 

— Sunt cursuri în Moscova unde poţi învăţa să vorbești 
engleza perfect, replică el în germană. Deci, zici că ești englez? 
N-am timp de pierdut cu tine. Unde te-ai născut? 

— Hampstead, Londra. 

— Cunosc locul. O îngrămădire de case, departe de terenul 
deschis... _ 

— Nu-i așa. In Hampstead Heath le poţi plimba pe alei 
nesfârșite cu iarbă și arbori. 

— Ştii unde e King's Lynn? 

— Norfolk, estul Angliei. 

— E pe coastă, am ancorat acolo o dată. Pe cursul cărui fluviu 
este? 

— Ouse. Și nu e pe coastă. Este la câteva mile în interiorul 
continentului, pe cursul fluviului, într-o zonă de câmpie. 

— Cu ce te ocupi? întrebă Anders. 

— Reporter la un ziar, corespondent. Am trecut graniţa acum 
câteva zile, pentru un reportaj. Ilegal. 

— Ești un idiot fără minte, în mod sigur. Newman înţelese că 
era acceptat. Nu lăsă să i se aștearnă pe figură expresia de 
ușurare. Anders ridică din umeri. Aruncă o privire prin ploaie și 
spuse în maniera sa abruptă: Am pregătit totul pentru cazul în 
care m-aș fi hotărât să te iau. Ne îmbarcăm fără grabă. Nimeni 
nu te va întreba nimic, atâta timp cât ești cu mine. Mi s-a dus 
vestea că nu ezit să castrez pe cine încearcă să se bage în 
treburile mele. Am pregătit un puț de ancoră pe punte, în care 
vei sta până te voi scoate eu. După ce intri în el, voi pune ceva 
greu deasupra, ca să descurajez pe oricine ar vrea să se uite 
înăuntru, pentru că deocamdată nu ieșim din port. Va trebui să 
te obișnuiești cu situaţia. Haide, să nu pierdem timpul. Să stai 
liniștit în puț. Eu sunt singurul care știe de prezenţa ta la bordul 
lui Wroclaw. 

Pentru Anders acesta fuse un adevărat discurs. Trecură pe 
lângă un depozit uriaș, plin cu mașini agricole vopsite portocaliu 
strălucitor și aliniate în șiruri regulate. Ploaia se transformase 
într-o burniţă grea. Pe cer, norii de culoarea plumbului topit 
stăteau încremeniți. 

Anders se mișca cu o încetineală deliberată, uitându-se tăcut 
înaintea sa. Dincolo de depozit, Newman văzu ancorat un vapor 
de transport cu un singur coș, purtând pavilionul polonez. În 
partea din spate avea o punte înaltă, înţesată cu aparatură 
radar sofisticată. ă 

| se păru că seamănă cu o navă-spion. In partea din față avea 
o cală uriașă, în curs de încărcare. Agăţțate de o macara 
recunoscu cutiile lungi de lemn cu care călătorise de la Leipzig. 
Camionul lui Stahl, parcat cu spatele lângă doc, era descărcat, 
iar lucrătorii stivuiau cutiile lângă el. O altă echipă le agăța de 
macarale.  Pistoalele Skorpion pentru Cuba plecau spre 
destinaţie. 

— Să nu aluneci pe podul de scânduri, îl avertiză Anders. 

Era prima sa remarcă de când părăsiseră adăpostul. La 
capătul podului de scânduri, dotat cu balustrade din cablu pe 
ambele părţi, stătea un marinar solid. Il salută pe Anders, care îi 
răspunse cu o clătinare vagă din cap. Căpitanul parcurse rapid 
podul de scânduri, urmat de un Newman precaut. 

Acesta se apucă solid de balustradă, dar suprafața acesteia 
era alunecoasă, ca și cea a podului. Anders îl aşteptă, apoi îl 
conduse la babord, într-o zonă ferită de privirile încărcătorilor. 
Se opri, privi împrejur și, cum nu era nimeni în apropiere, 
deschise capacul unei uriașe cutii de lemn prinse de punte cu 
şuruburi. 

— Intră acolo. Repede! mormăi el. 

Newman se răsuci pe o parte și se lăsă să cadă în cutie. 
Ateriză pe ceva moale care cedă sub greutatea lui. Anders 
întinse o mână mare cu care îl îndesă înăuntru. Capacul se 
închise și Newman rămase ghemuit în întuneric. Scoase din 
buzunarul impermeabilului lanterna dată de Stahl, o aprinse și 
își examină noua reședință. Acel ceva moale pe care aterizase 
se dovedi a fi o barcă de cauciuc echipată cu un mic motor 
detașabil. 

Pe neașteptate se auzi un pocnet asurzitor. Newman trase o 
spaimă soră cu moartea, apoi înţelese că Anders trântise ceva 

pe capacul lăzii, pentru a descuraja pe eventualii curioși. Își 
continuă examinarea, dar nu mai era mare lucru de descoperit. 

În barcă mai era o frânghie lungă, cu noduri la intervale 
regulate. Unul dintre capete era înnodat de un inel de metal 
fixat la spatele bărcii. Nedumerit, cercetă mai departe. 

Desfăcând două pachete ambalate în ziare poloneze, găsi 
într-unul o sticlă de apă minerală și una de votcă, iar în celălalt 
o pâine de secară, o bucată de brânză și un cuţit pentru tăiat 
pâine. Pâine și brânză - era totuși o hrană dietetică decentă. 

Indesate într-un buzunar al bărcii, găsi o lanternă, o cavilă de 
matisit și o busolă învelită într-o hârtie de mătase. Anders 
spusese că totul era pregătit. Un om metodic, căpitanul Anders. 
Și practic. li amintea lui Newman de un căpitan englez din 
marina comercială pe care-l cunoscuse cândva. Toţi 
comandanții de vapor din lume erau din același aluat, indiferent 
de regimul politic sub care trăiau. Erau fie foarte buni, fie foarte 
răi. În opinia lui Newman, Anders se afla printre cei dintâi din 
prima categorie. 

Newman gustă puţin din votcă, apoi luă o înghiţitură mare de 
apă minerală. Imediat după ce înghiţi, își blestemă nechibzuinţa, 
înțelegând problema necesităţilor naturale. Apoi își aminti de 
Anders. Işi continuă cercetările și, ascuns sub motorul bărcii, 
găsi un ulcior de email cu capac etanș. Acum tot ce avea de 
făcut era să aștepte. 


45. 


Se trezi amorții, buimac și cu un cârcel la gât. Era așezat în 
poziţia fătului, în interiorul bărcii. Primul lucru de care își dădu 
seama era că Wroclaw era în mișcare, cu motoarele zumzăind 
neîntrerupt. Marea trebuie să fi fost calmă, vasul aluneca lin pe 
suprafaţa ei. Al doilea lucru fuse timpul. Se uită la ceasul de 
mână. Ora șapte seara. Era imposibil. Aprinse lanterna și se mai 
uită o dată. Era, într-adevăr, atâta. Își aminti că își întorsese 
ceasul chiar înainte să adoarmă. Atunci arăta șapte dimineața. 
Dormise douăsprezece ore. 

Acest fapt îl îngrijoră până își dădu seama că era mort de 
foame. 

Transformă pâinea și brânza în sandvișuri. În timp ce mânca, 
oprindu-se din când în când pentru a bea din sticla cu apă 
minerală, încercă să găsească o cale pentru a determina poziția 
probabilă a lui Wroclaw. Înţelese rapid că era imposibil, neștiind 
când anume ieșise din port. 

Următoarea sa problemă era să se decidă dacă să mănânce 
toată hrana sau să păstreze o rezervă. Instinctul îi spuse să-și 
înfrâneze apetitul. Apoi își aminti vorbele lui Falken: „Mănâncă, 
bea, urinează... atunci când poţi.” Cam așa ceva. Devoră toată 
pâinea și brânza, dar bău numai jumătate din apă. Nu se atinse 
de votcă. Îi putea altera simţurile. 

Își termină masa, se ușură în ulciorul de email și îi puse 
capacul. Avea o garnitură de cauciuc care-l făcea practic 
complet etanș. Începea să-și revină, dar membrele încă îl mai 
dureau. 

În ciuda spaţiului strâmt, reuși să facă câteva exerciţii, 
întinzându-și mâinile și picioarele și flexându-și degetele. Apoi, 
îngenunchind, împinse ușor capacul lăzii. Parcă ar fi fost fixat cu 
ciment. Asta îi dădu un sentiment de claustrofobie și îi aminti de 
călătoria în camionul lui Stahl. Doamne, ce fericit va fi când se 
va putea mișca din nou liber. 

Vasul își continua drumul, mișcându-se incredibil de lin. 
Marinarul cu care împărţise adăpostul din Rostock avusese 
dreptate în privința vremii. Liniștită ca un iaz. Din câte auzise, 
Marea Baltică nu era niciodată așa. Asta dacă erau încă în Marea 
Baltică. Poate vasul o luase deja spre nord, trecuse de 
Copenhaga și ajunsese în Kattegat, între Danemarca și Suedia... 

Nu avea niciun mijloc pentru a-și calcula poziţia curentă. li 
lipseau datele necesare, mai ales momentul plecării din 
Rostock. Și viteza vaporului. Începu să se simtă dezorientat. Nu 
avea nicio idee unde se află. Era prizonier în această cutie. 
Inspiră adânc, ca după un moment de panică. In momentul 
acela auzi cum cineva îndepărta obiectul greu de pe capacul 
lăzii. 

instinctiv, stinse lanterna și luă cavila de matisit, dându-și 
seama că Anders i-o lăsase pe post de armă. Se ghemui, privind 
în sus, gata să sară. Capacul fu ridicat. 

Cerul serii era de un albastru strălucitor. Pe el se profila 
silueta lui Anders. Lăsă să cadă în cutie o hârtie împăturită și 
vorbi repede, cu voce joasă: 

— Vasul se va opri în scurt timp pentru o transbordare. 
Probabil din cauza nenorociţilor de ruși. Să nu faci niciun 
zgomot. Am aranjat cu secundul să pretindă o defecțiune la 
motoare ca să întârzie plecarea. Atunci o să pleci. Mă voi 
întoarce... 

— Unde naiba suntem? 

— În Golful Lubeck, apele teritoriale ale Germaniei de Est. 
Pregătește-te să acţionezi repede când voi veni. Trebuie să 
plec... 

Capacul se închise fără zgomot. Newman așteptă zgomotul 
obiectului greu pe capac. Nimic. Fie Anders uitase (puţin 
probabil), fie apăruse ceva neașteptat, și polonezul nu voia să 
atragă atenţia asupra cutiei. 

Newman încercă un amestec curios de senzații. Sentimentul 
claustrofobic dispăruse de când știa că nu mai e blocat în cutie. 
Dar se simțea în mare pericol. Anders amintise de ruși. Oricine 
ar fi ridicat capacul, l-ar fi descoperit. 

Din puţinele cuvinte ale lui Anders, Newman dedusese că ei 
răspundeau de această operaţiune secretă de transbordare, 
orice ar fi însemnat asta. Nu se îndoia că, dacă ar fi fost prins, ar 
fi fost luat drept spion și împușcat, pentru a-i ţine gura închisă 
definitiv. 

Pentru a-și îndepărta gândurile de la acest nou pericol, 
aprinse lanterna și examină bucata de hârtie dată de Anders. 
Palmele îi erau umede. Le șterse de pantaloni și citi hârtia. 

Era o bucată de hartă. Newman fusese uimit când aflase de la 
Anders că erau în Golful Lubeck. Geografia era unul din punctele 
sale tari. Era sigur că ruta directă de la Rostock la Kattegat și 
travers pe Atlantic, spre Cuba, i-ar fi adus spre nordul insulei 
Fehmarn. Harta îi confirmă deducţia. 

leșind din Rostock în Marea Baltică, Wroclaw navigase spre 
vest, apoi sud-vest, în loc de nord-vest, în Golful Lubeck. De ce? 
Oare destinaţia încărcăturii de Skorpion-uri era Germania de 
Vest - lângă Lubeck? Nu avea sens. 

Era ora nouă seara, după ceasul său când Wroclaw își reduse 
mult viteza, apoi la nouă și jumătate fix se opri. Când motoarele 
amuţiră, se făcu deodată liniște. Auzi zgomot de pași grăbiţi de- 

a lungul punţii, pe lângă cutie. Voci îndepărtate. Privi în sus și 
văzu raze de lumină pătrunzând prin trei din laturile capacului. 
Asta păstrase aerul proaspăt în cutie. Se așeză într-o poziţie 
ghemuită. 

Ridică încet capacul, trei sau patru centimetri. Cinci marinari, 
sprijiniți de balustrada vasului, cu spatele la el, priveau spre 
mare. Wroclaw căpătase un ruliu ușor. Un cer de culoarea 
terciului, cu nori groși, cenușii, înlocuise albastrul intens. 

Printre balansările vasului, Newman reuși să privească marea. 
Un iaht mare și alb, cu aspect familiar se îndrepta cu viteză 
maximă spre Wroclaw, lăsând în urma o dâră albă de spumă. 
Era cam la jumătate de milă depărtare. Newman sprijini capacul 
greu cu pumnii. 

Vaporul își continua legănarea, oferindu-i lui Newman imagini 
fugare ale iahtului care se apropia. Acesta își reduse viteza. În 
spatele geamului de la cabina timonei, Newman desluși capul și 
umerii timonierului. Purta o glugă care-i amintea lui Newman de 
zilele în care se antrena la SAS. Lăsă cu grijă capacul și se 
ghemui pe marginea moale a bărcii de cauciuc, pentru a-și 
relaxa spatele înțepenit. Își frecă pumnii amorţiţi. 

Activitatea pe punte se înteți. Tropăit de pași, ordine strigate. 
Înăbușite de pereţii cutiei, lui Newman i se păru că vorbeau în 
rusește. Așteptă jumătate de oră până îndrăzni să ridice din nou 
capul. Era stupefiat - iahtul, așa mare cum era, n-ar fi putut 
încărca întregul transport de Skorpion-uri adus de Stahl de la 
Leipzig. 

lahtul era legat bord la bord cu Wroclaw. Procesul de 
încărcare era în plină desfășurare. Dar nu cutiile cu Skorpion-uri 
erau transbordate, ci niște saci mici pe care un șir de marinari îi 
treceau din mână-n mână. 

Mai mulţi marinari trecuseră la bordul iahtului, ca să așeze 
sacii veniţi de la bordul cargobotului. Newman nu putea vedea 
înăuntrul iahtului, dar avea impresia că sacii erau duși sub 
punte. Nici urmă de Anders. Nici urmă de omul cu glugă. li era 
imposibil să vadă numele iahtului. Lăsă cu grijă capacul și se 
așeză din nou. Ce naiba se petrecea? 

Ignorând votca, Newman mai bău puţină apă minerală. Era 
din nou îngrijorat. Vreunuia dintre marinari îi putea veni oricând 
ideea să arunce o privire în cutie. Asta e viaţa - te relaxezi 
crezând că ce e mai greu a trecut, și când colo nici n-a început. 

Dacă vreunul dintre marinarii care vorbeau rusește îl găsea, era 
mort. Îl trecu un fior rece. 

Evenimentele din ultimele zile i se derulară prin faţa ochilor 
ca un film. Trecerea graniţei chiar pe sub turnul de pază după ce 
se despărțise de Peter Toll. Prima confruntare cu Schneider în 
pădure. Mergând pe biciclete cu Falken - și cu Gerda pe urmele 
lor. Casa paznicului de ecluză. Schneider tăbărând asupra lor. 
Gerda împușcându-l cu o rafală scurtă a Uzi-ului... Blocajul 
rutier... Ferma lui Radom... Zigzagul... Karen Piper... Ascunzișul 
din vehiculul-rulotă de sub pod... Cursa cu rulota prin torent... 
Ultima imagine a lui Falken, distrăgând atenţia celor de la 
Informaţii, și a Gerdei vârâtă în mașina de patrulare. Nu acum, 
Dumnezeule, nu acum! 

Aprinse lanterna și mai verifică o dată harta. O cruce indica 
poziția lui Wroclaw - cu numele vasului tipărit elegant. Poziţia în 
care se găsea acum, probabil. O linie arăta drumul spre sud-vest 
pe care urma să-l străbată... 

Puse deoparte harta. Auzi motorul iahtului îndepărtându-se. 
Observă că tropăitul de picioare și sunetul vocilor se opriseră. 
Se uită la ceas. Zece și jumătate noaptea. 

Îndesă rapid totul în barcă - inclusiv ulciorul de email, își vâri 
harta la centură. Tocmai terminase când capacul se ridică. 
Tresări și privi în sus. Anders se uita la el. Era noapte. 

— E timpul să pleci, zise Anders. 

— Sunt gata... 

— Atunci ieși afară. Pe partea asta... 

e 

Babordul punţii era pustiu. Luminile punţii străluceau în 
întuneric. Anders scoase barca din cutie, înfășură frânghia și 
lăsă barca ușor pe lângă coca vasului. 

Newman fu bucuros că îndesase totul în compartimentele de 
pe interiorul bărcii. Aceasta se legăna pe valuri agățată de 
frânghia din mâna lui Anders. 

— Ai priceput harta? 

— Perfect. Cunosc Lubeck-ul... 

— Ascultă cu atenţie. Am oameni de cart numai pe partea din 
faţă a vasului, nu și pe cea din spate. Ai găsit vâsla? Bun. |ţi vei 
da drumul în barcă pe frânghie. Eu aștept până ajungi înăuntru, 
apoi dau drumul frânghiei. Infășoar-o bine și păstreaz-o. Stai! 
Trebuie să aștepți până când Wroclaw se pune în mișcare. E 

riscant. Vocea îi era aspră. Dar e singura cale de a pleca fără să 
fii văzut de nimeni. Când vasul pornește, sprijină văsla de el și 
îndepărtează-te. Apoi vâslește cât de repede poţi - riscul e să fii 
prins de vârtejul provocat de elice. Dacă se întâmplă, în câteva 
secunde vei fi carne tocată. Motorul te-ar putea ajuta să te 
îndepărtezi repede, dar nu-l poţi porni decât după ce vasul a 
ajuns destul de departe. Trebuie să fii sigur că nu-l aude nimeni, 
înţelegi? 

— Perfect. Acum e timpul să plec... 

— Zici că știi Lubeck-ul? 

— Da... 

— Atunci s-ar putea să reușești. 

Newman trecu peste bord, înșfăcă frânghia și începu să 
coboare. Acum înţelegea de ce Anders o înnodase la intervale 
regulate. Fără noduri ar fi putut aluneca și ar fi fost nevoit să 
îndure frecarea dureroasă a palmelor de frânghie. Işi folosi 
picioarele ca un alpinist, făcându-și vânt cu tălpile sprijinite pe 
coca vasului. Coborârea păru că durează o veșnicie. Braţele îi 
slăbiseră după orele de nemișcare din camion, apoi din cutie. 
Simţea că în orice moment ar putea scăpa frânghia. Apoi își 
aminti de Anders, care în tot acest timp îi susținea toată 
greutatea corpului. Polonezul avea forța unui leu. Strânse din 
dinţi și își continuă coborârea. Dacă Anders rezista, trebuia să 
reziste și el. 

Când se aștepta mai puţin, atinse cu picioarele barca ce sălta 
pe valuri. Făcu o pauză, încă ţinându-se de frânghie, apoi 
alunecă ușor în barcă. Privi în sus pentru prima dată de când 
părăsise bordul vaporului. Anders, simțind frânghia ușoară, se 
uită în jos. Lăsă frânghia să cadă și dispăru. 

Newman începu să strungă frânghia care plutea pe valuri. O 
asemenea frânghie putea fi periculoasă - era lucrul care se 
putea încurca cel mai ușor în elicele vaporului. Infășură rapid 
frânghia, apoi începu să caute grăbit vâsla, singurul lucru pe 
care îl omisese la ultima inspecţie din cutie. N-o găsi. Anders 
probabil că deja dăduse semnalul de plecare vreunui marinar, 
deci nu avea timp să i-o înapoieze. Marinarul probabil că 
raportase imediat mașinistului, întrucât la foarte puţin timp 
motoarele lui Wroclaw se puseră în mișcare. Unde putea fi 
afurisita de vâslă? 

O găsi cu câteva secunde înainte ca Wroclaw să-și înceapă 
alunecarea pe lângă el, aducând elicele cu fiecare moment tot 
mai aproape. Era legată cu o curea de bordul din stânga al 
bărcii. O smulse, o rezemă de coca vaporului și împinse cu toată 
forța. Barca se îndepărtă câţiva iarzi de vas, dar nu îndeajuns. 
Vâsli furibund în apa deja agitată din cauza mișcării vaporului. 
Barca sălta în sus și în jos pe valuri, dar părea la fel de aproape 
de vas ca la început. 

Deja putea auzi - peste zgomotul motoarelor - vuietul 
puternic al elicelor spintecând valurile. Curentul! Dacă nu era la 
distanţă sigură de vapor, curentul îl va târî spre „mașina de 
tocat” de care pomenise Anders, care-l va tăia în bucățele. 

Se gândi la blondele măcelărite de maniacul din Travemünde 
despre care-i povestise Kuhlmann. Acelea ar fi niște zgârieturi 
ușoare în comparaţie cu ce i s-ar întâmpla lui, dacă l-ar suge 
elicele. 

Vasul continua să alunece pe lângă el. Işi forță braţele obosite 
să vâslească în continuare. Barca se îndepărta de Wroclaw cu o 
încetineală înfiorătoare. Cu o repeziciune la fel de înfiorătoare 
pupa vasului se apropia, iar zgomotul elicelor creștea în 
intensitate. Aruncă o privire peste umăr. 

Pupa vaporului era în dreptul său. Vârtejul creat de elice se 
învolbura în jurul bărcii. Simti forța insidioasă a curentului 
trăgând barca spre distrugere. Vâsli nebunește în marea 
clocotindă. Barca se legăna periculos, aproape aruncându-l 
peste bord. Începu să se adune apă înăuntru. Newman nu-și mai 
dădu seama ce se întâmplă. Privi repede peste umăr, se holbă. 

Pupa lui Wroclaw se îndepărta, iar apa era mai liniștită. 
Vaporul își relua cursul către nord, spre Fehmarn Belt, porţiunea 
din Marea Baltică ce despărțea Danemarca de Germania de 
Vest. Newman se opri din văslit și se prăbuși cu fața în jos, 
extenuat. 


46. 


Primul semn că era aproape de țărm fu lumina din vârful 
hotelului Maritim din Travemunde Strand. Se îndrepta spre ea cu 
viteză maximă, pe marea în continuare calmă. 

— Slavă Domnului, mormăi el. Voi intra pe canalul din vest. 

Ceea ce era important. Canalul dinspre est, pe cealaltă parte 
a insulei Priwall, era pe teritoriul Germaniei de Est. Așteptase 
câtva timp până să capete forța de a porni motorul bărcii. 
Acesta pornise la a treia smucitură. Newman era ud până la 
piele. După ce golise ulciorul de email, îl folosise să scoată apa 
din barca. 

Privind luminile de pe țărm, se simțea ca și cum ar fi fost 
plecat de cinci ani. Era puţin după miezul nopții și nicio altă 
ambarcaţiune nu se zărea prin apropiere. Inaintă cu barca pe 
canal, trecu de Maritim, de vechiul edificiu de cărămidă, care 
fusese far până când lampa îi fusese mutată pe vârful hotelului 
cu multe etaje. 

În timp ce își continua înaintarea pe canal, se gândea că se 
întorcea din moarte. Văzu iahtul Sudwind ancorat la locul 
obișnuit, dar nu-i dădu nicio atenţie. Era înghețat, nefericit și 
ușurat în același timp. Dorea cu disperare o baie fierbinte și 
haine uscate. 

Mai târziu nu-și putu explica de ce adusese barca la acel loc 
de debarcare. Era după miezul nopţii, dar luminile erau aprinse 
la bordul iahtului. Opri motorul și lăsă barca să parcurgă ultimii 
iarzi din inerție. 

Pe puntea iahtului, Ann Grayle apăru cu un pahar în mână, 
îmbrăcată în bluză și pantaloni. Cerul se înseninase, iar noaptea 
era plăcută. Ann privea în jos la el. 

— Dumnezeule, e Bob Newman! Ești ud tot. Urcă la bord să te 
dregi. Ben! Pune ibricul cu cafea pe foc. Privi din nou la 
Newman. Voi, reporterii, faceţi orice pentru un subiect... 

e 

Lisenko sună la Moscova în dimineața următoare. Folosi 
telefonul din apartamentul său pentru a nu fi auzit de Markus 
Wolf. Gorbaciov răspunse imediat. 

— Transportul a fost trimis ieri seară fără incidente. Balkan a 
sosit de la Londra la timp pentru a-l prelua... 

— Fără nume de cod la telefon, îl întrerupse Gorbaciov. Deja 
ai folosit două. Fii atent. 

Lisenko înjură în gând. Secretarul general observase scăparea 
sa pomenind de Londra. Ar trebui să aibă mai multă grijă. 

— Va întârzia două sau trei săptămâni, continuă el, până va 
ajunge la destinaţia finală. In prezent acoperirea transportului 
funcționează fără probleme. 

— Vreo veste de la Tweed? întrebă Gorbaciov. 

— Sosește în curând... 

— Problema trebuie rezolvată. Repede. Ţine-mă la curent. 

Legătura se întrerupse. Lisenko trânti receptorul, își frecă 
maxilarul neras și privi așternuturile boţite. Nemţoaica pe care o 
cunoscuse, Helene, era bună - foarte bună. Bucură-te cât poți 
când ești departe de nevastă, își zise el. Dar sexul și votca 
începuseră să nu mai meargă împreună. Poate că îmbătrânise. 
Poate că tot din această cauză se scăpase la telefon. În timp ce 
se târa spre baie, hotărî să renunţe - nu la Helene, ci la 
combinarea ei cu votca. 

(J 

Cursa LH 041 îi lăsă pe Tweed și Diana la Hamburg. Înaintea 
lor, Pete Nield ajunsese la Biroul de Control al Pașapoartelor. În 
spatele său înainta Harry Butler, cu servieta în mână, studiindu-i 
pe ceilalți pasageri. „Cine, se întrebă el, era fascinanta 
însoțitoare blondă a lui Tweed?” 

Afurisitul de diavol nu pomenise de ea. Și după câte 
observase Butler în avion, păreau a se cunoaște suficient de 
bine. La urma urmei, era o acoperire bună - un cuplu atrăgea 
mai puțin atenţia decât un bărbat singur coborând din avion. 

La ieșirea din aeroport, Nield tocmai se urca într-un taxi când 
apărură Tweed și Diana. Un individ îmbrăcat într-un impermeabil 
uzat, prefăcându-se că se uită la coperta unei reviste dintr-un 
stand, îi urmărea cu privirile. Martin Vollmer împinse revista 
înapoi pe raft și porni după ei. 

Butler, căruia nu-i scăpase nicio mișcare, văzu reacţia lui 
Vollmer și îl urmări. Tweed o ajută pe Diana să urce într-un taxi, 
urcă și el și spuse șoferului: 

— Hotelul Four Seasons, vă rog... 

Butler îl privi pe Vollmer cum urcă în următorul taxi din șir. O 
dată așezat, neamţul îl instrui pe șofer: 

— Urmărește taxiul acela. Nu-l scăpa din ochi, omul acela îmi 
datorează bani. 

— Și o să-ţi datoreze în continuare. Așa fac întotdeauna, 
indiferent ce le spui. 

Coloana de autovehicule se deplasa pe autostrada cu aspect 
de bulevard care ducea în oraș. Întâi Nield, apoi Tweed și Diana, 
urmaţi de taxiul lui Vollmer. Butler încheia șirul, la două mașini 
în spatele lui Vollmer. Indicaţiile sale către șofer fură însoţite de 
o bancnotă de zece mărci: 

— Ăștia sunt ai tăi, spuse el nemţește. Taxa o plătesc separat. 
Urmărește taxiul în care s-a urcat omul acela slab cu 
impermeabilul maro. Vreau să aflu unde merge. 

În oraș, convoiul traversă podul care împarte cele două lacuri 
- cu Binnenalster în stânga. Apoi trecu pe Neuer Jungfernstieg, 
de-a lungul malului vestic al lacului. Pe suprafaţa sa lină se 
zbenguiau scutere acvatice. Câţiva nori stăteau nemișcaţi pe 
cerul albastru în timp ce soarele strălucea orbitor. 

Nield intrase în hotel când taxiul lui Tweed se opri la intrare. 
Cam cu o sută de iarzi mai în spate, Butler privea taxiul lui 
Vollmer încetinindu-și deplasarea. Îl văzu pe acesta privindu-l pe 
Tweed și Diana intrând în hotel. Apoi taxiul lui Vollmer prinse din 
nou viteză, iar Butler se lăsă pe spate. Mai devreme sau mai 
târziu va afla destinaţia lui Impermeabil Maro. 

e 

La recepţie Tweed trecu în registru numele reale, al său și al 
Dianei. În drum spre camerele rezervate de Monica, se opri să-i 
arate Dianei holul luxos al recepţiei și restaurantul, bucuros de 
întoarcere. 

— E un loc minunat, se entuziasmă ea. Pur și simplu, divin. 

— Poate cel mai bun hotel din toata Germania. O conduse în 
partea opusă recepției, șoptindu-i: Am de dat câteva telefoane. 
Avionul a ajuns la timp, e ora douăsprezece și cincizeci și cinci. 
Mai poţi aștepta puţin masa de prânz? 

— Trebuie să despachetez. Te aștept în camera mea... 

Tweed ceruse - și căpătase - același apartament dublu pe 
care-l ocupase la vizita precedentă în Hamburg, când 
identificase cadavrul lui lan Fergusson. Numărul 412. Dădu 
bacșișul cuvenit băiatului care-l ajutase la căratul bagajelor și, 
rămas singur, se opri pentru moment în faţa ferestrei, admirând 
priveliștea. Arborii de dedesubt erau încă înfrunziţi, iar dincolo 
de ei se întindea placidă apa lacului Binnenalster. 

Sezonul nu se sfârșise încă. Mulțimea invadase debarcaderul, 
aproape de locul unde poliţia descoperise plutind cadavrul lui 
Fergusson, lângă ecluză. Se făcuse coadă la chioșcul de 

îngheţată. Se gândi la bietul lan Fergusson. Clătină din cap, luă 
telefonul și ceru numărul camerei lui Nield, pe care-l văzuse în 
registru. Îi ceru acestuia să vină în camera sa. F 

Tweed stătea în mijlocul livingului când apăru Nield. In 
momentul sosirii, Nield știu că se va întâmpla ceva. Tweed 
stătea drept, iar vocea sa era tăioasă și decisă: 

— Plecăm de aici astă-seară, după cină. Mergem cu trenul la 
Lubeck. După ce-ţi termini masa de prânz, ia un taxi până la 
gara centrală și cumpără patru bilete clasa întâi pentru Lubeck. 

— Cam repede... 

— Vreau să-mi surprind adversarii, mișcându-mă mai repede 
decât se așteaptă ei. După ce ai cumpărat biletele, sună la 
hotelul Jensen din Lubeck și reţine trei camere. Una pentru 
mine, una pentru Harry și una pe numele Dianei Chadwick. Apoi 
sună la Mowenpick pentru tine. Tu ești rezerva, nu trebuie să 
stai la vedere. 

— Altceva? 

— Deocamdată nu. 

— Atunci mă duc jos să mănânc ceva. 

Telefonul sună imediat ce Nield părăsi camera. Tweed ridică 
receptorul. 

— Cine e? întrebă precaut. 

— Harry. Harry Butler. L-am urmărit. E la Altona... 

— Întoarce-te cât poţi de repede. 

e 

La Lubeck, Munzel își făcu apelul zilnic către Vollmer la ora 
obișnuită. La prânz. În apartamentul din Altona, telefonul sună, 
dar nu căpătă răspuns. Înjurând pentru sine, părăsi gara și 
traversă strada înapoi la hotelul International. Nu avea de unde 
să știe că în momentul acela, Vollmer aștepta în aeroportul 
Hamburg, verificând sosirile de la Londra. Omul care făcea 
treaba asta de obicei avea o criză de gastrită. 

Munzel o duse pe Lydia Fischer la Mowenpick, pentru prânz. 
Simţea nevoia de o schimbare de decor și de meniu. In timp ce- 
și consuma calcanul cu cartofi și discuta cu Lydia, nu observă că 
era urmărit de Sue Templeton, prietena americancă a lui Ted 
Smith - cuplul care îi arătase lui Kuhlmann unde își aruncase 
Munzel motocicleta în râul Trave. 

— L-aș recunoaște pe omul ăsta chiar dacă și-ar lăsa barbă, 
glumise ea cu prietenul său englez. 

În timp ce lua masa cu Ted, privea spre bărbatul cu barbă 
blondă și păr lung, de aceeași culoare. Totuși, nu era sigură. Dar 
nu-i spusese nimic lui Ted, care nu era preocupat decât de un 
singur lucru: să-și înceapă după-amiaza în pat cu Sue. 

Sue își bău cafeaua încet, după ce Ted achită nota de plată. 
Apoi își luă brusc poșeta. 

— Mă întorc la magazinul unde am văzut rochia aceea. 

— Eu merg în cameră să mă schimb în pijama... 

— Să fii tot în pijama când mă întorc. Pa. 

Îi urmări pe Munzel și pe fata cu care acesta era împreună 
afară din restaurant, încă nehotărâtă. Plimbarea fu mai scurtă 
decât se aștepta. Îi văzu intrând în hotelul International și intră 
după ei. Se duse la intendent și îi zâmbi fermecător. 

— Tipul acela cu barbă blondă, care tocmai a intrat cu fata, 
locuiește aici? Seamănă foarte tare cu un prieten de-al meu din 
New York. 

— Da, locuiește aici. 

Intendentul era discret, nu dădu nume. Sue îi mulțumi și se 
întoarse la Mowenpick. Cinci minute mai târziu Munzel cobori 
din lift și se duse la gară. Sună din nou la Altona. De data 
aceasta, Vollmer răspunse. 

— Tweed a ajuns în Hamburg. E o blondă cu el. Stă tot la Four 
Seasons, ca și data trecută. Sună-mă mâine la ora obișnuită... 

Munzel ieși din cabina telefonică cu un sentiment de 
satisfacție imensă. Era sigur că într-una din zilele următoare 
Tweed își va face apariţia în Lubeck. Asta îi dădea timp să-și 
pregătească planul de acţiune. 

e 

Tweed lua masa de prânz cu Diana în aceeași cameră unde se 
servea și micul dejun. Prefera cealaltă încăpere, dar aceea era 
închisă. Aveau pe masă paillard de veau și câteva sortimente de 
legume comandate de Diana. 

— N-am mai mâncat niciodată legume atât de minunate, 
Tweedy. Și uite ce varietate - broccoli, fasole franțuzească, 
mange tout și cea mai grozavă conopidă. Imi place la nebunie 
hotelul ăsta. 

— Mda, e ceva mai deosebit. 

Tweed se uită în jur. Singurul lucru care nu se potrivea erau 
heruvimii. Așezate pe socluri în jurul încăperii erau statui 

reprezentând heruvimi goi și foarte grași. Totuși, se putea 
mânca și fără să ai tot timpul în faţa ochilor funduri goale. 

— Cât timp mai rămânem? întrebă Diana la desert, în timp ce 
ataca o înghețată uriașă într-un pahar înalt. 

— Greu de spus. 

După prânz se învărtiră prin holul spaţios al hotelului. Pereţii 
erau decoraţi cu tapiserii reprezentând vânători și călăreţi. 
Diana admira zgomotos orice, ceea ce, reflectă Tweed, era una 
dintre multele ei calităţi. Îi spuse că mai are de dat câteva 
telefoane și să-l aștepte în camera ei. 

Harry Butler aștepta în holul recepției, așezat într-un fotoliu 
lângă fereastră și citind un ziar german. Era încă îmbrăcat în 
pantaloni cenușii, jachetă sport, cămașă albă și o cravată 
Paisley. Tweed se urcă în lift cu Diana, o lăsă la etajul ei și urcă 
mai departe până la etajul său. Apoi cobori pe scări până la 
parter și îi făcu semn lui Butler să-l însoțească. 

Ajunși în camera 412, Butler se trânti într-un fotoliu. Tweed se 
așeză la birou și îl ascultă. 

— Ai fost urmărit, spuse Butler. Te-a urmărit până aici, apoi a 
plecat cu același taxi la el acasă, într-un bloc lângă staţia de 
metrou Altona. Stă în apartamentul 28, cu ferestrele spre 
părculeț. Asta e adresa. 

Îi înmână lui Tweed o foaie ruptă din agenda sa de buzunar. 

— Cum ai găsit apartamentul? 

— A urcat cu liftul. Am urmărit numerele pe panoul frontal, 
am văzut la ce etaj s-a oprit și am urcat repede pe scări. Am 
ajuns exact la timp pentru a-l vedea intrând în apartamentul 28. 

— Crezi că te-a văzut? 

— În mod sigur, nu. 

— Cred că tocmai am pus mâna pe capătul liniei de 
comunicaţie de aici în Germania de Est. Dar, deocamdată, o să-l 
lăsăm în pace. 

— Dar știe unde ești, obiectă Butler. Asta ar putea fi periculos. 

— Sunt sigur că e periculos. Dar asta e strategia mea. Și, 
oricum, plecăm la Lubeck în seara asta. După cină. Vreau să 
ajung acolo înainte ca ei să-și dea seama. 

— Asta ar putea fi și mai periculos, insistă Butler. Pentru tine. 
Ultima dată când ai fost în Lubeck ai fost atacat. De data asta, 
ar putea fi și mai serios. 

— E treaba ta - și a lui Nield - ca asta să nu se întâmple. Am 
mărit presiunea asupra lui Lisenko. Sunt convins că va lansa o 
operațiune majoră - dar că, mai întâi, va vrea să mă scoată din 
cursă. Deoarece își închipuie că i-aș pune în pericol operaţiunea. 
Incă n-am făcut-o, dar am motive să cred că centrul operaţiunii 
va fi în Lubeck. Vreau să le încurc treburile cât de mult pot. 
Careva dintre ei va face o greșeală - și vreau să fiu acolo când 
se întâmplă. 

— E părerea ta... 

— E decizia mea. lar tu mai ai ceva de făcut. Trebuie s-o 
protejezi pe Diana Chadwick, fata care a venit cu mine. Ar putea 
fi un martor important. Nu mă întreba pentru ce, încă nu-mi dau 
seama nici eu. Cred că are legătură cu trecutul. Dar tu trebuie 
să te asiguri că nu va păţi nimic. Ea nu știe nimic despre 
existenţa ta și a lui Nield. 

— Joci tare. Ceva mă face să cred că nu mai știi în cine să ai 
încredere. 

— Nu pot să am încredere în nimeni, deveni Tweed brusc 
oficial. Dă-mi puţin agenda ta. 

Tweed luă o foiţă de plastic din portofel, o strecură sub prima 
pagină și scrise ceva pe ea. Apoi îi înapoie lui Butler agenda. 

— Asta-i adresa noastră din Lubeck. E o cameră reţinută pe 
numele tău. Când coborâm din tren - călătorim separat, 
bineînţeles - Nield pleacă primul. Stă la hotelul Mowenpick, la 
numai câteva zeci de iarzi de gara. Noi doi vom lua câte un taxi 
până la Jensen, unde ne vom trece în registru separat, ca și 
când nu ne-am cunoaște. Eu voi fi cu Diana. Și voi folosi prima 
ocazie la Jensen ca să-ţi dau numărul camerei ei. E ceva neclar? 
Dacă nu, sun la serviciul de cameră după niște cafea. Așteaptă 
în baie când sosește. 

— E clar, răspunse Butler laconic. 

__Incepu să îl studieze pe Tweed. Îl cunoștea de mult timp. 
intotdeauna trecea prin asemenea perioade. Întâi, era 
așteptarea - perioada în care Tweed adulmeca aerul, umbla cu 
atenţie, confundându-se cu decorul, pipăindu-și drumul cu grijă. 
Apoi, fără veste, venea marea schimbare. 

Tweed trecuse la ofensivă, folosindu-și tot arsenalul pentru a- 
și spulbera adversarii, riscând nebunește, uneori chiar oferindu- 
se pe post de ţintă - ceea ce era exact ce făcea acum. Butler 
observă și altă schimbare. Tonul vocii lui Tweed când se referea 

la Diana. Nu-l mai auzise niciodată vorbind despre o femeie pe 
tonul acesta - cel puţin, nu de când soţia sa fugise cu un 
magnat grec. Reflecțiile sale fură întrerupte când Tweed îi dădu 
numărul camerei Dianei, apoi se uită la ceas. Tweed își freca 
mâinile în anticipație. 

— Încă câteva ore - apoi Lubeck... 

e 

Munzel îl sună a doua oară pe Vollmer din gară. Lui Vollmer 
nu-i plăceau prea multe apeluri telefonice. 

— Am nevoie de cineva aici care să supravegheze gara 
centrală - și să-mi raporteze la International când sosește 
Tweed. Ai înțeles? Acum sunt la hotelul International... 

— Mi-ai mai spus, zise Vollmer nerăbdător. Nu pot să trimit pe 
nimeni până mâine. 

— Camera mea e pe numele de Claus Kramer... 

— Notat. Nu suna de mai multe ori decât e nevoie. Sunt 
ocupat. Pe mâine... 

Convorbirea se întrerupse. Nemernicul închisese. Dumnezeii 
lui. Părăsi cabina, spumegând de mânie, trăgându-se de barbă. 


47. 


La ora șase și șaptesprezece după-amiază, Tweed și Diana 
coborâră din expres la Lubeck. Tweed se răzgândise brusc și 
plecaseră din Hamburg mai devreme, cu alt tren. Butler îi urmări 
urcând scările peronului. Nield plecase primul pe jos spre 
Mowenpick. 

Urmărindu-i fără grabă, pentru a le da timp să găsească un 
taxi, Butler avea impresia că Tweed era nerăbdător să ajungă în 
Lubeck. Prea făcuse totul în grabă. leșind de pe peron prin altă 
parte, îi văzu urcându-se într-un taxi. 

După ce dispărură din vedere, chemă și el unul. Era încă 
lumină. Turiștii se întorceau la hoteluri pentru cină. Atmosfera 
era calmă și umedă. Butler presupuse că Lubeck-ul se afla la 
sfârșitul unei zile toride. 

— E ca și cum m-aș reîntoarce acasă, îi spuse Diana lui 
Tweed, lipindu-se de el pe bancheta taxiului. Ann Grayle va 
avea o surpriză când mă va vedea. De-abia aștept. 

— Credeam că n-o agreezi. 

— E un fel de relaţie iubire-ură, zâmbi ea sarcastic. Eu o 
iubesc, ea mă urăște. 

Directorul de la Jensen le ură bun venit. Tweed semnă în 
registru și se pregătea să apese pe butonul ascensorului când 
apăru Butler, ducând cu el o servietă. Tweed îl ignoră, dar îi 
spuse Dianei cu voce tare: 

— Camera ta e 307, a mea e 303 - așa că nu-ți va fi greu să 
vii să mă vezi. Să mergem la cină cât mai repede. Mor de 
foame. 

Cincisprezece minute mai târziu, Butler intră în restaurant, o 
sală dreptunghiulară. Era aglomerat, iar atmosfera era relaxată, 
atmosferă proprie oamenilor care se distrează. | se dădu o masă 
retrasă, lângă o fereastră cu vedere spre stradă și râul de 
dincolo de aceasta. Tweed și Diana stăteau la o masă lângă 
perete, sporovăind ca doi flecari. Câteva secunde mai târziu, 
remarcă un individ solid și înalt, cu barbă blondă și păr lung, în 
compania unei brunete ispititoare. Aceștia se așezară la o masă 
în celălalt capăt al încăperii, lângă tejgheaua barului. 

e 

Newman dormi douăsprezece ore la bordul iahtului în 
Travemünde. Ann Grayle îl trimise pe Ben după haine uscate și 
insistă ca Newman să facă un duș. Apoi, când el ieși înfășurat 
într-un halat de baie, îl invită la masă, unde îl aștepta o supă 
fierbinte de sparanghel. 

— E din conservă, dar tu arăţi ca unul care are nevoie urgentă 
de ceva încălzire interioară, se alintă ea. Mai e și un pahar de 
whisky. Sec. Inălţimea sa mai dorește ceva? 

Mai târziu, Newman îmbrăca pijamaua cu câteva numere mai 
mare adusă de Ben. Grayle nu pusese întrebări, lucru obișnuit la 
o fostă soție de diplomat. După ce mâncă, se prăbuși într-un 
pat, cu ochii deja închiși. 

Grayle, cu un pahar în mână și o privire perversă în ochi, 
zăbovi o vreme pe marginea patului. 

— E mai bine să dormi singur noaptea asta, nu-i așa? Nu sunt 
sigură că mai ești în stare de vreo activitate fizică... 

Acesta fu ultimul lucru pe care Newman îl auzi înainte să 
adoarmă definitiv. Se trezi în lumina puternică ce pătrundea prin 
hubloul din tavan. Se uită la ceas, așteptându-se să se fi oprit. 
Cineva i-l întorsese în timp ce el dormea. lisuse! Era miezul zilei. 

Luă un prânz de durată cu Grayle la un restaurant de pe 
faleză. Ea continua să nu întrebe nimic. Newman se bucura în 
voie de dispariţia tensiunii din aer, de a nu mai fi constrâns să 
vadă în oricine un potenţial pericol. Grayle îi vorbi de viața sa 
din Kenya, amintind de doctorul Berlin. 

— Nici măcar nu-mi plăcea de el. Binefăcătorii ăştia 
întotdeauna m-au plictisit de moarte. 

Era aproape după-amiază când ieșiră să se plimbe pe faleză. 
Newman arătă spre Sudwind. lahtul părea pustiu. O întrebă dacă 
nu remarcase pe nimeni la bord. 

— Nu, dar am fost într-o excursie la Hamburg. Am stat câteva 
zile acolo, așa că nu pot fi sigură. Absența precocei Diana e în 
schimb notabilă. Probabil, iar și-a găsit vreunul cu care să se 
fâțâie... 

După ora șase seara părăsi iahtul și telefonă la Parc Crescent 
dintr-o cabină publică. Răspunse Monica și, după câteva 
momente, îi sesiză ușurarea din voce. 

— Unde ești, Bob? Ai păţit ceva? 

— Lubeck. N-am pățit nimic. Trebuie neapărat să vorbesc cu 
Tweed. 

— Nu știu unde e. Făcu o pauză. De unde suni? 

— O cabină publică, aleasă la întâmplare... 

— E acolo, a zburat azi spre Hamburg. Trebuia să stea la Four 
Seasons, dar când am sunat după el acum o oră deja plecase. N- 
a lăsat nicio adresă - și nici măcar n-a apucat să-și petreacă o 
noapte acolo. 

— Trebuie să plec, Monica. Mai sun... 

— Ai grijă. 

— Mulţumesc, dar nu mai contează. 

Newman puse receptorul în furcă, luă o ţigară, o aprinse și 
căzu pe gânduri. Hamburg - azi. O plecare neprogramată. A 
doua călătorie în Germania. Tweed se mișca repede. Juca oare 
pe cont propriu? Asta îl îngrijora pe Newman. Apoi îi veni o idee. 
Căută în cartea de telefon numărul de la Jensen și sună acolo. 
Recunoscu vocea directorului. 

— Aveţi în registru un oarecare domn Tweed din Londra? 

— Da, tocmai a sosit. Vreţi să vorbiţi cu el? E la cină, l-am 
văzut intrând acum câteva minute. Vreți să vorbiţi cu el acum? 
Așteptaţi un moment... 

Păru că trece un veac până auzi vocea lui Tweed. De fapt, nu 
trecuseră decât treizeci de secunde. Newman le numărase pe 
cadranul ceasului său. 

— Cine e? întrebă Tweed precaut. 

— Newman... 

— Slavă Domnului! De unde suni? 

— Cabină telefonică în Travemünde. Pot să vin la tine? Pot 
ajunge cu un taxi în cincisprezece minute. Ești singur? 

— Nu, Diana e cu mine... 

— Ştii la ce mă refer. 

— Răspunsul la întrebarea ta e „nu”. 

— Uf, slavă Domnului pentru asta. Rezervă-mi o cameră dacă 
poţi. Am plecat... 

— Nu te grăbi, de-abia am început cina. Eşti întreg? 

În vocea lui Tweed se simţea clar neliniștea. 

— Cu ajutorul câtorva miracole, da. Pe curând. 

Pe drumul înapoi la iaht, pentru a-i spune lui Ann că trebuia să 
plece la Lubeck, trecu pe lângă o secţie de poliţie. O clădire 
veche cu acoperiș în stil olandez, aflată la intersecția dintre o 
stradă laterală și faleză. St. Lorenzstrasse. Newman se opri, cu 
ochii atrași de un afiș. Era o reproducere după poza lui Kurt 
Franck de pe actul de identitate. Afișul începuse să se 
răsucească la colţuri, cedând locul unor afișe mai recente cu 
bandiți căutaţi de poliţie. Îl privi lung câteva momente, apoi îşi 
continuă drumul. 

„Dacă te mai întâlnesc vreodată, te voi recunoaște”, își spuse 
el. 

a 

Munzel era năucit de norocul ce căzuse pe capul lui. Stând 
față-n față cu Lydia și aruncând o privire circulară prin 
restaurant, îl văzu pe Tweed la celălalt capăt al încăperii. Cu o 
blondă. 

Mintea îi zbura în timp ce Lydia studia meniul. Privi din nou jur 
împrejurul încăperii. Era plină de oameni. Unii dintre ei începeau 
să devină exagerat de veseli. Chelnerii alergau în toate părțile. 
Atmosfera perfectă pentru ceea ce avea el de gând. Lydia își 
ridică privirile de pe meniu. 

— La ce te gândești? 

— Uite ce e, mi-am amintit de un client important căruia i-am 
promis să-l sun în seara asta pentru o decizie. Mi-am uitat 

agenda cu numărul său de telefon la International. Te superi 
dacă dau o fugă până acolo? intr-un sfert de oră sunt înapoi. 
Servește-te cu Beaujolais și comandă primul fel. Bine? 

— İl suni pe client acasă? N-o să se supere? 

— Se supără mai tare dacă nu-l sun deloc. Toată ziua e 
ocupat până peste cap la fabrică. Un sfert de oră, nu mai mult... 

Munzel se strecură afară din restaurant. Norocul îi surâse din 
nou la ieșirea din hotel. Câţiva turiști tocmai coborau dintr-un 
taxi. Se urcă în mașină și îi spuse șoferului: 

— Gara centrală. 

În felul acesta, nu va fi nicio legătură între el și International, 
în caz că poliţia va face o anchetă după aceea. 

e 

— Domnul Tweed? Chelnerul părea nervos. E un domn afară 
care vrea să vă vorbească. Nu vrea să intre în restaurant. 

— Scuză-mă, Diana. Mă întorc imediat. 

— Nu-ţi face probleme. Işi agită portțigaretul lung. Nu încep 
primul fel până nu vii. 

Tweed era nedumerit. Era prea devreme pentru Newman - iar 
acesta ar fi intrat în restaurant. leși într-un hol îngust. Lângă 
ieșire stătea un individ scund și îndesat, fumând un trabuc. 
Kuhlmann. Omul din Wiesbaden făcu un gest în direcţia străzii. 

— Hai să facem o plimbare scurtă. Se spune că pereţii au 
urechi - deși eu n-am văzut niciodată o ureche crescând pe un 
perete. 

— Fii cât mai concis, m-ai luat de la cina. 

Kuhlmann îl conduse în liniște pe lângă cei ce luau masa 
afară, la mesele de pe terasă. Inăuntru Harry Butler se ridică, îi 
spuse chelnerului că va reveni peste câteva minute, o văzu pe 
Diana stând singură, se răzgândi și se așeză la loc. 

— De unde ai știut că sunt aici? întrebă Tweed. 

— M-a sunat directorul. Nu-i purta pică, bănuiam oricum că, 
dacă te vei întoarce, vei sta tot la Jensen. Nicio urmă de Kurt 
Franck. A dispărut de pe faţa pământului de vreo două 
săptămâni. Acum, că te-ai întors, putem să declarăm o alarmă 
generală proaspătă. 

— Mulţumesc. Și doctorul Berlin? 

— Incă lipsește. Doar nu vrei să spui că, dacă tu te-ai întors, 
va reapărea și el? sugeră Kuhlmann. 

— Spun numai atât. Nu încă, poate. Dar curând, da. 

— N-ai vrea să detaliezi puţin? sugeră Kuhlmann. 

— Nu. Vreo crimă oribilă? 

— Nu. Kuhlmann se opri pe o porţiune pustie a trotuarului 
pentru a-și reaprinde trabucul. Tu lipsești. Frank lipsește. 
Doctorul Berlin lipsește. Crimele încetează. 

— Nu vrei să-mi explici mai în amănunt? 

— Doar o observaţie de poliţist. Dacă ai nevoie de ceva, mă 
găsești la secţia de poliţie. Possehlstrasse 4. Stai să-ţi scriu pe 
ceva. Scrise pe un carneţel, rupse foaia și i-o întinse lui Tweed. 
Dacă nu sunt acolo, încearcă la sediul din Lubeck-Sud. 

— Mi-ar trebui din nou un telefon sigur... 

— Folosește-l pe cel din Lubeck-Sud - ca și până acum. E 
întotdeauna disponibil. 

— Acum, dacă nu te superi, aș vrea să mă întorc la masă. 

— M-am gândit doar să te anunţ că sunt prin preajmă, spuse 
Kuhlmann pe drumul de întoarcere. Am făcut un pariu cu mine 
însumi. 

— Și cum sună? 

— Acum, că te-ai întors, s-a sfârșit cu liniștea. Mă aștept ca 
orice să explodeze oricând. Poftă bună. 

e 

Munzel încuie ușa dormitorului său de la International. Scoase 
din buzunar o legătură de chei și deschise o cutie de metal pe 
care o purta în raniţă. Interiorul cutiei era căptușit cu piele 
întoarsă și era împărţit în mici compartimente conţinând diferite 
recipiente de plastic. Luă un tub de plastic plin cu capsule 
galbene. 

Ținând tubul într-o mână, îi deschise capacul, lăsă o pastilă 
să-i cadă în palmă și puse capacul la loc. Joacă de copil. Puse 
capsula la loc în tub. Mescalină. Un halucinogen. O capsulă era 
de ajuns pentru a trimite pe cineva în lumea viselor. 

Părăsi hotelul și luă un taxi înapoi la Jensen. Se așeză în fața 
Lydiei la scurt timp după ce Tweed se întorsese la propria sa 
masă. 

e 

— Vinul ăsta e minunat, zise Diana, salutându-l. Vrei și tu? 

— Am nevoie de ceva care să mă revigoreze. Mă întreb dacă 
aici au așa ceva. Tweed chemă chelnerul. Aș dori o băutură, 
Margharita. 

— N-am auzit de așa ceva, domnule. 

— E un amestec de tequila și suc de fructe. Măcar întreabă-l 
pe barman. Uite, îţi scriu pe ceva. Scrise pe o foaie de agendă, o 
rupse și i-o înmână chelnerului. 

— Asta într-adevăr o să te revigoreze. Diana îl privi cu ochii pe 
jumătate închiși. Seara asta ar putea deveni interesantă. Luă o 
înghiţitură de vin. Și eu sunt cam ameţită. Dragul meu, continuă 
ea, pari preocupat. 

— Nu mă așteptam să-l întâlnesc pe individul care a vrut să 
mă vadă - cel puţin, nu așa curând. Oricum, acum nu mai 
contează, e departe. 

— Dar privește către ceea ce e aproape. 

— Margharita pe care aţi comandat-o, domnule, spuse 
chelnerul. Avem un nou barman, italian. A recunoscut imediat 
băutura. Distracţie plăcută. Felul doi mai întârzie puţin. 

— Nu te grăbi, spuse Tweed. 

— Și e chiar o Margharita adevărată, zise Diana, studiind 
băutura. Are sare pe buza paharului. 

Tweed gustă, apoi luă o înghiţitură zdravănă. Puse paharul jos 
și zâmbi, clătinând din cap în semn de satisfacţie. 

— S-ar putea să fie nevoie să mă ajuţi să mă deplasez până în 
pat. 

— Asta mi-ar plăcea. 

În colţul opus al încăperii, Munzel discuta cu Lydia și urmarea 
masa lui Tweed. Observă sosirea băuturii. Cei care-și luaseră 
masa plecau. Alţii, care așteptau la intrare, umpleau la loc 
mesele. Era îmbulzeală. Se aplecă înainte și îi șopti Lydiei: 

— ÎI vezi pe tipul ăla din colţul opus, cel cu blonda lângă el? 

— Cel cu ochelari? 

— Da. Vreau să-i fac o glumă. Odată mi-a luat-o înainte la o 
afacere. Se laudă că nu se îmbată niciodată. 

— Pare un individ plicticos... 

Lydia era veselă, dar nu beată de-a binelea. Mai bău puţin în 
timp ce Munzel îi dădea explicaţii. 

— El e. Uite ce vreau să faci tu, pentru mica mea glumă. Sub 
masă, scoase tubul de plastic, îi deschise capacul, scoase o 
pastilă și puse capacul la loc. Când îţi spun, întinde mâna în așa 
fel, încât să nu vadă nimeni. Îţi voi pune în palmă o capsulă. 
Prefă-te că ne strângem mâinile, dar nu strânge. 

— Ce e în capsulă? 

— Ceva inofensiv - dar după asta individul se va bălăngăni ca 
o navă pe timp de furtună. Pleci de la masă, ca și cum te-ai duce 
la toaletă. Când treci pe lângă masa lui, creezi o diversiune și-i 
strecori asta în băutură. 

— Ajunge, nicio instrucţiune în plus, îl întrerupse Lydia. Am 
servit la bar - face parte din instruirea mea hotelieră. O să ne 
distrăm grozav. Sunt gata. 

Întinse mâna peste masă, cu palma în sus, și strânse ușor 
degetele. Își retrase mâna cu capsula, se ridică și străbătu agale 
grupul celor nou veniţi. Lângă masa lui Tweed, se împiedică, 
întinse mâna să se agaţe de ceva și răsturnă paharul Dianei, pe 
jumătate plin. 

— Îmi pare foarte rău, spuse în germană. Se ridică și întinse 
mâna după paharul Dianei. Tweed privi în sus la Lydia. Mâna 
acesteia trecu peste Margharita, lăsă capsula și ridică paharul 
Dianei, în timp ce murmură o scuză. Vinul pătase faţa de masă, 
dar nu i se vărsase pe rochie. 

Lydia se îndreptă cu greu și se îndreptă spre ieșire, cu un 
mers nesigur. Un chelner apăru cu un șervet în mână și șterse 
faţa de masă. 

— Țărancă toantă, spuse Diana. Nu știe când să se oprească. 

— Nu s-a vărsat pe rochia ta? întrebă Tweed. Foarte bine. 
Arăţi absolut fermecător. 

— Vă mulțumesc, domnule. 

Radia de plăcere în timp ce chelnerul conștiincios îi umplea 
paharul la loc, iar Tweed se uita lung la ea. Purta o rochie de 
seară din catifea, cu barete înguste. Lumina slabă a lămpilor din 
pereţi avantaja din plin formele umerilor săi frumoși. Purta 
cercei subţiri și lungi, rujul de un roșu slab și unghiile vopsite cu 
ojă roz pal. Stilul anilor 1930. Tweed își ridică paharul și luă 
câteva înghiţituri zdravene de Margharita. 

— Și mi-am tăiat unghiile, spuse ea, întinzând o mână. 

— De ce? 

— Pentru că învăţ să dactilografiez, prostuţule. Nu poţi să 
dactilografiezi când ai unghii lungi. Mă descurc destul de bine. Și 
aproape am învăţat stenografia, în engleză și germană. Asta a 
fost ușor. Dactilografia e plicticoasă. E prea mecanică... 

La celălalt capăt al încăperii, Munzel chemă chelnerul și îi 
dădu o bancnotă de o sută de mărci. 

— S-ar putea să fiu nevoit să plec pe neașteptate - o întâlnire 
urgentă. Asta cred că va acoperi costul mesei. 

— E mult mai mult decât atât, domnule... 

— Păstrează zece la sută pentru bacșiș. Mă întorc mâine după 
rest. 

Tweed mai luă o înghiţitură de Margharita, puse paharul jos și 
clipi. Işi scoase ochelarii, îi șterse cu colțul batistei și îi puse la 
loc. Clipi din nou. 

— S-a întâmplat ceva? întrebă Diana. 

— Scuză-mă. Mă întorc imediat. Nu s-a întâmplat nimic... 

leși rapid din restaurant. Butler îl văzu plecând, o văzu pe 
Diana singură la masă și rămase pe loc. Tweed se strecură prin 
coada care se formase în așteptarea meselor, se duse la 
ascensor și apăsă pe buton. Işi simţea capul foarte ciudat. Intră 
în lift și apăsă pe butonul pentru etajul său. Liftul micuţ începu 
să urce. Clipi din nou. Pereţii păreau că vin spre el. leşi din lift și, 
cu cheia în mână, merse grăbit la camera sa. O introduse cu 
greu în broască, o răsuci, deschise ușa, intră în cameră și o 
încuie la loc. Când mâna îi părăsi clanța ușii, trase după ea și 
cheia, care căzu pe covor. 

Aprinse lumina și se holbă. Camera părea plină de fum. Ceva 
plutea prin fum spre el. Un heruvim gol, cu un rânjet malefic pe 
figura oribilă și cu o mână grasă întinsă spre el. lisuse! Fusese 
drogat. Nenorocita aia de femeie îi pusese ceva în băutură. Se 
împletici spre toaletă, iar heruvimul pluti înapoi, chemându-l cu 
degetul. 

Jos în hol, Munzel ceru fetei de la recepţie un pachet de ţigări. 
Fata nu se hotări să-și părăsească postul până nu primi bacșiș. 
Când aceasta se duse la bar, el întinse mâna, apucă registrul și-l 
răsfoi rapid. Tweed. Zimmer 303. 

Când fata se întoarse, îi mulțumi, plăti și urcă cu liftul la etajul 
lui Tweed. In secunda în care liftul plecă își scoase legătura de 
chei și alese șperaclul. „Acesta este Munzel profesionistul, își 
spuse el. Maestrul improvizaţiei - improvizaţia de accidente.” 

48. 


Tweed avea halucinaţii. Podeaua camerei de baie era plină de 
heruvimi goi, holbându-se la el și întinzând mâinile spre el prin 
fum. Apă! Trebuia să bea apă - înainte ca halucinogenul să-i 
polueze complet sângele. Inșfăcă paharul, răsturnând săpunul 
pe podea, umplu paharul, îl bău pe tot, îl mai umplu o dată. 

Aer curat! Atmosfera era înăbușitoare. Transpiraţia îi curgea 
pe frunte. Merse, împleticindu-se, la ferestrele duble, alunecă pe 
săpun și se redresă ţinându-se de etajeră. Deschise ambele 
ferestre. Dedesubt era un gol de treizeci de picioare, până la 
pardoseala unei fântâni interioare. Toate ferestrele ce dădeau 
spre ea erau în întregime din sticlă, ca și ale sale. Mai bine să te 
îndepărtezi - e primejdios. 

Se întoarse, nesigur, la robinet, umplu paharul și mai bău 
niște apă. Ceva îl atinse pe umăr. Se întoarse. Unul dintre 
heruvimii aceia hidoși, plutind prin spaţiu. Restaurantul, Four 
Seasons. Apoi legătura se pierdu. Din perdeaua de fum apăru un 
călăreț îmbrăcat în haine de vânătoare. Calul cabră și i se 
prăbuși lui Tweed în spate. Nu simţi nimic. Un craniu ieși plutind 
din ceață, craniul lui Harry Masterson, rânjind hidos. Intinse 
mâna să-l împingă, dar nu simţi nimic când mâna îi trecu prin 
craniu. Se întoarse, apucă paharul și îl umplu din nou. În timp ce 
bea, se uită în oglindă. lisuse! 

Imaginea lui Hugh Grey, un cap fără trup, se holba la el din 
oglindă, râzând isteric. Cu mâna tremurând, mai umplu o dată 
paharul. Avu un moment de luciditate. Picturile pe care 
Masterson i le arătase la vila sa din Sussex. Un moment mai 
târziu, uită ce-și amintise. Mai bău apă. Apa i se prelinse pe 
costum. „Pentru numele lui Dumnezeu, revino-ţi.” 

Acum, propriul său cap plutea. Nu-l putea vedea, dar îl simțea 
alunecând de pe gât. O senzaţie dezgustătoare. Reumplu 
paharul și bău cu lăcomie. Capul lui Guy Dalby se uita la el din 
oglindă, cu părul căzându-i pe frunte și cu un rânjet drăcesc pe 
figura plutitoare. Tweed întinse mâna spre oglindă. Imaginea 
dispăru. 

Își simţi picioarele părăsind podeaua, ca și cum l-ar fi ridicat 
cineva. Acum plutea și el prin spaţiu, precum astronauții pe 
care-i văzuse la televizor. Tweed izbi paharul pe care-l ţinea în 

mână de pardoseala de lângă cadă. Auzi, simţi, bufnitura. 
Mintea i se limpezi din nou. 

Aerul părea mai curat. Aer proaspăt pătrundea prin ferestrele 
deschise. Un gând logic. Simţi cum mintea i se balansează pe 
sârma dintre realitate și halucinație. Alt gând logic. Mai bău trei 
pahare cu apă. Ceva îi atinse mâna stângă. Privi în jos. Un 
heruvim cu un cap enorm îl privea, cu mâna atingându-i-o pe a 
sa. O, nu... 

Se uita fix la heruvimul obscen. Viziunea își pierdea din 
claritate pe măsură ce privea la ea. Făcu un pas înapoi și 
piciorul îi alunecă din nou pe săpun. Se agăță cu mâna stângă 
de marginea căzii. Trebuia să stea cât mai departe de ferestrele 
deschise și de abisul de dincolo de ele. 

Işi umplu paharul și se uită în oglindă. In starea de șoc în care 
se afla, lăsă apa să umple paharul și să curgă apoi peste buza 
acestuia. 

Nu avusese timp să aprindă lumina în baie. Singura lumină 
era cea care pătrundea din dormitor. O figură se strecură în 
spatele lui. Distinse în lumina slabă fața lui Kurt Franck. Figura 
se mișcă și ajunse într-un con de lumină. Își lăsase barbă. Tweed 
apucă paharul și se întoarse brusc. Asta nu mai era halucinație. 
Era realitate. 

e 

Franck ieșise din lift pe un coridor pustiu. Verifică numerele 
camerelor. Găsi camera 303 la capătul coridorului. Apăsă ușor 
pe clanţă. Ușa era încuiată. Introduse șperaclul, îl răsuci și simţi 
ușa deschizându-se. 

Intră într-un dormitor. Lumina era aprinsă. Din baie auzi 
zgomot de apă curgând. Se întoarse să încuie ușa, dar nici urmă 
de cheie. Prea complicat să folosească din nou șperacilul. Voia să 
termine cât mai repede. Intră în penumbra din baie. 

Tweed se holba la oglinda pe deasupra chiuvetei. Munzel 
observă urmele de săpun de pe pardoseală, strălucind în lumina 
difuză, și ferestrele deschise. O înscenare perfectă. Atâtea 
accidente se petrec în baie. Păși în spatele lui Tweed. Ochii li se 
întâlniră în oglindă. Tweed se răsuci brusc cu o viteză 
surprinzătoare. Aruncă apa din pahar în ochii lui Munzel. 
Vederea germanului fu neputincioasă pentru un moment. Atunci 
Tweed izbi baza groasă a paharului de nasul mare al lui Munzel. 
Ochii acestuia se umplură de lacrimi - de data aceasta, de 

durere - dar Tweed era prea slăbit ca să lovească cu forța 
corespunzătoare. 
e 

— Bob! Ce bine-mi pare că te văd... Diana se ridică pe 
jumătate de pe scaun, cu poșeta sub braț, când Newman intră în 
restaurant. Tweed e aici, continuă ea. Tocmai mă pregăteam să 
aflu ce s-a întâmplat cu el... 

— De ce? 

— A început brusc să se simtă rău, dar a trecut ceva timp de 
atunci. Tocmai mă duceam sus să văd ce-i cu el. Și la scurt timp 
după ce a plecat, am văzut un neamţ mare și blond cum pleca 
din restaurant. Din spate, după cum se mișca, părea să se 
grăbească foarte tare... 

— Ce număr are camera lui Tweed? 

— 303... 

— Așteaptă aici. Nu te mișca. 

Newman, amintindu-și mersul leneș al ascensorului alergă pe 
scări. 303? Tweed ocupase aceeași cameră data trecută. Ştia 
exact unde se află. Ajunse la al treilea etaj, parcurse în fugă 
coridorul, încercă clanța și deschise fără zgomot ușa. Intră și 
împinse ușa în spatele său, aproape închizând-o. Din baie se 
auzeau zgomote. Alergă spre ușa deschisă. Tweed se lupta cu 
Franck, care îl înconjurase cu braţele sale uriașe și îl ridicase de 
pe podea. 

Newman, refăcut după Germania de Est, analiză situaţia dintr- 
o privire. Pardoseala cu urme de săpun, ferestrele deschise. Işi 
strânse pumnul drept, își smuci colul înapoi, apoi își propulsă 
pumnul înainte, aplicând o lovitură dureroasă în rinichii 
germanului. Franck îi dădu drumul lui Tweed și se încovoie. Se 
îndreptă imediat și începu să se întoarcă. Alunecă pe podea, 
derapă de-a lungul încăperii și mâinile-i plesniră pe marginea 
ferestrei. Se întoarse, dar alunecă din nou. Ajunse pe jumătate 
dincolo de fereastră, cu mijlocul sprijinit de tocul ferestrei și 
picioarele întinse înainte. 

Se aplecă în jos, își trase în sus cracul pantalonului și scoase 
un cuțit cu lamă lată din teaca prinsă de picior. Aceasta îi luă 
câteva secunde. Newman traversase încăperea, evitând urmele 
de săpun. Se aplecă, îl prinse pe Franck de glezne, le ridică și îl 
împinse cu toată puterea. 


VP - 383 


Neamţul zbură pe fereastră și dispăru. îi auziră urletul, 
întrerupt brutal de o bufnitură înfundată. Newman privi afară. 
Franck zăcea lat în curtea de dedesubt, amintindu-i lui Newman 
de siluetele desenate de polițiști cu creta, pentru a marca locul 
unde se găsise cadavrul. 

— L-a văzut cineva căzând? întreba Tweed. 

— Se pare că nu. 

— Cât mai puţin... Tweed vorbea cu dificultate... zgomot. 
Bâjbâi după portofel, îl scoase și îl lăsă să cadă pe podea. 
Newman îl culese în timp ce Tweed se târî până în dormitor, 
atenționându-l să se ferească de urmele de săpun. Se prăbuși 
pe pat. Cheamă-l pe Kuhlmann. Secţia locală de poliţie. 
Possehlstrasse 4. Sau așa ceva. Foaia de hârtie împăturită. Din 
portofelul meu. Spune-i ce s-a întâmplat. Discret... 

— Am găsit-o. Aflu numărul din cartea de telefon de aici. 

Newman sună și obținu legătura cu Kuhlmann aproape 
instantaneu. Convorbirea fu scurtă. Newman puse receptorul în 
furcă și se apropie de Tweed care ridicase o pernă și stătea 
rezemat de ea. 

— Ajunge aici în cinci minute. Eu mă duc jos s-o împiedic pe 
Diana să urce. Era pe cale s-o facă atunci când am ajuns la 
restaurant. Ai nevoie de ceva? 

— Un singur lucru, Bob. Adu-mi un pahar cu apă. 

e 

Kuhlmann sosi împreună cu un doctor pe nume Rimek. Acesta 
insistă să-l examineze pe Tweed în timp ce Kuhlmann discuta cu 
Newman în baie. Rimek era un individ glumeţ la vreo șaizeci de 
ani, slab și cocârjat, purtând ochelari. 

ÎI ascultă pe Tweed descriindu-i halucinaţiile sale, clătinând 
aprobativ din cap. Îl examină cu stetoscopul și îi verifică pulsul și 
presiunea sângelui. Apoi se îndreptă și suflă din greu. 

— Care-i verdictul? întrebă Tweed în germană. 

— Ești tare ca un stejar. Ai făcut foarte bine că ai băut litri de 
apă. Presupun că ai fost drogat cu mescalină sau ceva 
asemănător. Își ridică privirea când Newman se întoarse în 
dormitor. Dacă băutura aceea, cum îi spune... 

— Margharita, spuse Tweed. 

— Dacă mai este încă pe masă în restaurant, aș vrea să iau 
paharul pentru analize... 

— L-am adus eu. Newman deschise dulapul și luă de pe raft 
paharul cu sare pe buză. Acesta este. 

— Excelent. Rimek scoase din servietă o sticlă cu gâtul larg, 
vărsă în ea conţinutul paharului și îi puse dopul. Mâine vom ști 
precis. 

— Comunică-mi rezultatul la telefon, strigă Kuhlmann din 
baie. Nu e mortal, nu? Bun. Și, Rimek, nicio vorbă nimănui 
despre asta. 

Rimek îi luă o probă de sânge lui Tweed, apoi plecă. Se opri în 
dreptul ușii, fixându-l pe Tweed cu privirea. 

— Două zile odihnă totală. Nu trebuie neapărat să stai în pat. 
Poţi să te plimbi prin hotel, poate chiar o plimbare scurtă afară 
mâine după-amiază. Nu mai mult de două sute de iarzi. La fel și 
poimâine. Și nu consuma alcool două zile. La revedere. 

Kuhlmann aşteptă să plece Rimek, apoi își aprinse un trabuc 
Și spuse: 

— Inainte să chem echipa de analiză - fotograful, cei care 
strâng amprente, omul procurorului etc. - vreau să stabilim 
varianta oficială. Newman mi-a povestit ce s-a întâmplat. Acum 
ascultă-mă. Tweed, poţi să asculţi, da? 

— Spune. 

— Pentru că ești ceea ce ești, presupun că nu vrei publicitate. 
Kuhlmann arătă cu trabucul spre Tweed. Tu nu ai fost în 
cameră. Tu erai în restaurant și i-ai împrumutat cheia lui 
Newman să ia o batistă. El urcă, găsește ușa deschisă și pe 
Franck cotrobăind prin cameră - vom scoate un sertar și-i vom 
împrăștia conţinutul pe podea. Franck se duce în baie să se 
ușureze. Newman intră peste el și se iau la bătaie. Franck 
scoate cuțitul, cel care va fi găsit alături de el, în locul unde a 
căzut. Tu lăsaseși ferestrele de la baie deschise - doar noaptea 
e cald, nu? Franck alunecă pe săpun și zboară pe fereastră. 
Asta-i tot, e simplu. Șeful secţiei locale de poliţie e prieten cu 
mine, o să-l ţin departe de voi. Și acum plec spre 
Possehlstrasse. 

— Cum vei evita scandalul? întrebă Tweed. Cineva trebuie să-l 
fi auzit pe Franck. A urlat destul de tare când a căzut... 

— Vei fi surprins să afli cum oamenii nu aud lucruri din astea. 
Directorul știe, am discutat cu el înainte să urc. El nu va vorbi. 
Clienţii nu sunt entuziasmați când e vorba de acte de violență. 

Directorul mi-a arătat împrejurimile. Sub fereastra ta e o ușă, 
care de aici nu se vede. Ușa e încuiată, iar cheia e la mine. 

— Mai bine aș pleca din cameră acum, zise Tweed. 

— Absolut. Folosește camera lui Newman... 

— Mai bine în restaurant. Am un prieten acolo. 

— Și mai bine. Văd că începi să-ţi revii la culoarea normală. 

În timp ce Kuhlmann vorbea la telefon, Tweed arătă spre unul 
dintre sertare. Newman îl scoase și-l goli. Cămăși, ciorapi și 
batiste se împrăștiară pe podea. Luă o batistă cu inițialele lui 
Tweed. 

— Aceasta, spuse el, e batista după care am venit. Ți-o dau 
pe a mea, în caz că vreun copoi zelos va vrea să mă 
percheziţioneze. 

— Adu-mi câteva șervețele din baie, ceru Tweed, punând 
picioarele pe podea și testându-le rezistenţa înainte de a se 
ridica. 

Newman aduse șervețelele și îi întinse unul împăturit. 

— Batista mea e înăuntru, în caz că nu te deranjează dacă o 
las la tine pentru un timp. 

Tweed o băgă în buzunarul hainei și șterse cu celelalte 
șerveţele apa care i se vărsase pe costum. Diana ar fi putut să 
observe și să întrebe ce se petrecuse. Făcu câţiva pași prin 
cameră, apoi merse mai vioi. Capul încetase să-l doară. 

Kuhlmann puse jos receptorul, îi anunță că echipa urma să 
sosească în zece minute și că mai bine ar pleca. El va reveni 
mâine să discute mai pe larg. 

— Le va fi cam greu să-l scoată pe Franck afară pe furiș, zise 
Tweed. 

— Hm, o să-l taie și o să-l transporte pe bucăți. 


49. 


Tweed își petrecu jumătate de noapte în camera lui Newman, 
ascultând relatarea acestuia despre peripeţiile din Germania de 
Est. Înainte de aceasta, trecuse prin restaurant pentru a-i spune 
Dianei că avusese doar o problemă cu stomacul. Această 
afirmaţie explica și faptul că n-avea poftă de mâncare. Totuși, 
cafeaua îl ajută să-și limpezească mintea. 

O conduse în camera ei și, pe când închidea ușa, îl văzu pe 
Harry Butler așezat pe un scaun în apropierea liftului, citind un 
număr din Lubecker Nachrichten, ziarul local. Îi făcu semn din 
cap și intră în camera lui Newman. 

— Deci, comentă el la finalul raportului lui Newman, ai cam 
avut de furcă... 

— Dar acum știm că doctorul Berlin nu există. Măcar pentru 
atât și tot a meritat excursia. 

— Bănuiam asta. Dar a bănui e una, iara ști cu precizie e alta. 
Lisenko a antrenat un impostor în toți acești ani. E cutremurător 
- un plan pe atâţia ani în avans. Vreau să nu se afle nimic 
despre asta, Bob. 

— Adică să nu-i spunem lui Kuhlmann? 

— Hotărât nu. Nici ticălosului ăluia de Peter Toll, care te-a 
trimis. Rămâne numai între noi doi. 

— De ce? 

Tweed se foi în scaun și bău din cafeaua adusă de serviciul de 
cameră. 

— Pentru că, dacă am dreptate, iar lanus este ceea ce 
bănuiesc eu că este, în caz că se află despre asta, va fi cel mai 
mare scandal care s-a pomenit vreodată în Londra. Presa va 
înnebuni. Acum sunt în situaţia ducelui de Wellington: merg 
înainte pe pipăite, făcând noduri pe frânghie. Dacă am dreptate, 
numai Dumnezeu știe cum voi rezolva problema. lanus nu e 
numai omul lui Lisenko la Londra - poate fi și un criminal în 
masă. 

— lanus? Ai pomenit de două ori numele ăsta... 

— Numele de cod pe care l-am stabilit cu Monica pentru a 
desemna mărul putred care stă chiar în butoiul meu. lanus, 
precum zeul lunii lanuarie. Omul care privește în același timp în 
două părți opuse - spre Est și spre Vest. 

Tweed se uită la ceas. Trei dimineaţa. Se ridică, constată că 
picioarele i se comportau normal, intră în baie, deschise 
fereastra și privi fântâna. O mulţime de oameni îmbrăcaţi civil 
se foiau pe acolo. Kriminalpolizei. Cadavrul era acoperit cu o 
foaie de cort. Prin ușa deschisă de la parter văzu alţi oameni 
care se apropiau, doi dintre ei ducând o targă. Se înfioră și 
închise fără zgomot fereastra. 

— Se pregătesc să-l scoată pe Franck de aici, spuse el, 
așezându-se din nou. În toiul nopţii. Nimeni din hotel nu va afla. 

Kuhlmann a fost foarte cooperant - a mușamalizat toată 
povestea, exact așa cum voiam. 

— Deci, nu se va afla în Leipzig? Cei de acolo își vor închipui 
că Franck este încă pe urmele tale? 

— Exact. Cu mine a mai venit și Pete Nield. Cineva - după 
cum mă așteptam - m-a urmărit de la aeroport. Butler i-a luat 
urma la rândul lui până într-un apartament la Altona. Am adresa 
în portofel. l-o voi da lui Kuhlmann dimineaţă, poate găsește o 
cale pentru a-l neutraliza pe individ. Ar putea fi chiar veriga 
principală în sistemul de comunicaţii al lui Lisenko între cele 
două Germanii. 

— Parcă l-am zărit și pe Harry Butler când am ajuns. Văd că ai 
adus batalionul cel greu. 

— Cred că vom avea nevoie de ei. Simt că ne apropiem de 
apogeul acestei afaceri... A 

— Ceea ce eu încă nu înţeleg, remarcă Newman. In 
înscenarea din Park Crescent, lanus este trădătorul. Balkan este 
coordonatorul reţelei de spioni a lui Markus Wolf din Germania 
de Vest... 

— Lisenko a complicat totul în mod deliberat. Sunt convins că 
aranjamentul lor e în realitate diabolic de simplu. Cred că lanus 
și Balkan sunt, de fapt, unul și același. O sclipire de geniu din 
partea prietenului nostru rus. 

— Dar asta ar însemna că același om - lanus în Londra, 
Balkan aici - controlează atât rețeaua lor, cât și a noastră. 
Teoretic, rezultă că se luptă cu sine însuși. 

— Dar numai teoretic, preciză Tweed. Se află în poziţia unică 
din care îmi poate manipula agenţii cum vrea el. Lisenko a dat o 
lovitură fără precedent. 

— A dať! 

— ÎI voi localiza pe lanus și îl voi distruge... și pe Lisenko o 
dată cu el. Tweed se ridică cu o expresie tăioasă pe figură și 
merse la toaletă. Aruncă o privire pe fereastră, apoi se întoarse. 
Acum mă pot întoarce în camera mea să trag un pui de somn. 
Polițiștii au luat cadavrul și au plecat. Discutăm mâine dimineaţă 
cum acţionăm mai departe. 

e 

Tweed își termina micul dejun în încăperea din spate a 
restaurantului hotelului când Newman reapăru și se așeză, 
privind-o pe Diana, care fixa o ţigară în portţigaret. 

— Ar fi trebuit să vezi cât a mâncat, spuse ea. Cinci chifle, o 
grămadă de unt și tone de marmeladă. Azi nu mai are nimic cu 
stomacul. 

— Eram mort de foame, admise Tweed. Dar acum mă simt ca 
nou. E timpul să trecem rapid la acţiune. Tu unde ai fost? îl 
întrebă pe Newman. 

— Sa închiriez o mașină, un Audi. Prevăzusem ceva de genul 
ăsta. Astăzi mergem cu mașina peste tot, fără plimbări pe jos. 

— E ceva cu Tweed? întrebă Diana. 

— Aseară, Bob a insistat să mă vadă un doctor, spuse Tweed 
repede. Acesta a diagnosticat o ușoară intoxicație alimentară. 
Nepriceputul ăla a mai spus că n-ar trebui să merg pe jos mai 
mult de două sute de iarzi în următoarele două zile. Singura 
problemă e că Bob l-a luat în serios. 

— Eu aș crede la fel, admise Diana pe un ton convingător. 
Când te-ai întors în restaurant aseară, nu arătai deloc bine. N-ai 
putut să mănânci nimic. Apropo, spuneai că ai o întâlnire 
dimineaţă. Cred că eu mă duc la cumpărături, să mai cheltui 
câte ceva din veniturile mele ilicite... Tweed o privi tăios la auzul 
acestei remarci, apoi se blestemă pentru greșeala grosolană 
când îi auzi replica: Glumeam. Arătai cam sever... 

— Probabil din cauza lipsei de somn. Da, du-te la cumpărături. 
După-amiază plecăm la Travemunde... 

— Pot să vin și eu? întrebă ea nerăbdătoare. Am nevoie de 
câte ceva de pe Sudwind - și mor de nerăbdare să văd mutra lui 
Ann Grayle când o să-i spun că am fost la Londra. Pot să-i spun? 

— De ce nu? 

Tweed se ridică o dată cu Newman și aruncă o privire spre 
locul unde Butler își bea cafeaua. Dimineaţa asta purta o 
cămașă albastră fără guler, pantaloni de culoarea scorţișoarei și 
ochelari cu ramă de metal argintie. Chiar și Tweed îl recunoscu 
cu greu; Diana, în mod sigur, nu va observa că o urmărește. 

— Unde mergem? întrebă Newman, așezându-se la volanul 
Audi-ului închiriat. 

— Secţia de poliţie Lubeck-Sud. Kuhlmann mi-a telefonat 
înainte să cobor la micul dejun. Are ceva să-mi spună. Dar mai 
întâi trecem pe la Mowenpick. Treci pe lângă Holstentor și de- 
acolo te îndrum eu. Vreau să-l trimit pe Pete Nield să-i dea o 
mână de ajutor lui Butler la supravegherea Dianei. 

— Doctorul Berlin s-a întors. Interesantă veste, nu? anunţă 
Kuhlmann satisfăcut. Și ăsta e numai începutul. 

La Lubeck-Sud, Kuhlmann îl dusese în camera încuiată, unde 
Tweed folosise telefonul codificat în vizita precedentă. Newman 
și Tweed se așezară la masă și sorbiră din cafelele aduse de la 
cantină. Kuhlmann rămase în picioare, agitându-și trabucul, gata 
să continue, când Tweed spuse: 

— Unde e doctorul Berlin acum? Când s-a întors? 

— În reședința sa din insula Priwall. Cu porţile închise, 
gardieni și câini patrulând zona. A sosit la unsprezece și 
jumătate aseară, în Mercedes-ul său negru. Are atâta influență, 
încât a adus bacul înapoi special pentru el. 

— Ar fi vreo șansă pentru un al doilea raid la reședință, dacă 
aș vrea? întrebă Tweed. 

— Niciuna. Și-așa am avut de furcă. Doctorul Berlin are 
influenţă în Bonn. E prieten cu Oskar Graf von Krull, bancherul. 
Nici măcar nu mai pot pune oameni care să supravegheze 
îndeaproape reședința. Desigur, numai dacă... - pufăi din 
trabuc. Numai dacă nu am dovezi zdrobitoare cu privire la o 
crimă. Zdrobitoare. 

— Nu-ţi face griji. Ai reușit să păstrezi tăcerea în episodul 
Franck? 

— Asta am reușit. Franck e din Est. Toate documentele de 
identitate corespund - în afară de permisul de conducere. Din 
verificarea pe computer a rezultat că cel căruia îi aparţinea de 
fapt a murit într-un accident acum șase luni. Și Peter Toll de la 
BND trebuie să ajungă - vine de la Munchen. 

— AŞ vrea să-l văd imediat ce sosește, spuse Tweed laconic. 

Telefonul sună. Kuhlmann ascultă, vorbi puţin și închise. Se 
întoarse spre Newman. 

— Du-te să dai declaraţia referitoare la Franck. Parter, camera 
10. Te descurci singur? 

— Da... 

— Declaraţia trebuie să sune după cum am hotărât aseară. 
Niciun cuvânt în plus. Așteptă să rămână singur cu Tweed. Nu 
știu unde a fost Newman..., făcu o pauză, dar Tweed rămase 
tăcut... dar s-a schimbat. Cred că i s-a întâmplat ceva. 

— A devenit mai dur, admise Tweed. Cândva, s-ar fi mulțumit 
cu o bătaie cu pumnii cu Franck. Acum n-a ezitat să-l arunce pe 
fereastră... 

— Știind că va sfârși făcându-se terci pe pardoseala fântânii 
aceleia. Dar Franck scosese un cuțit - și despre asta voiam să 
vorbesc cu tine. Între patru ochi. 

— Desigur. 

— Franck omorâse blondele acelea. Cuţitul se potrivește 
perfect descrierii armei ucigașului. Ne-am găsit psihopatul... 

— Ești sigur? se încruntă Tweed, surprins. 

— Foarte sigur. Chiar acum, patologul verifică asta. E ceva în 
neregulă? 

— O teorie majoră de-a mea tocmai a zburat pe fereastră, 
precum Franck. 

— Ce ai de gând să faci în continuare? 

— Cred că mă întorc la Travemunde - să mai pun câteva 
întrebări. Oamenii aceia care trăiesc în ambarcaţiuni, plutind 
încontinuu între Baltică și Mediterană mă fascinează... 

Telefonul sună din nou. Kuhlmann ascultă și ordonă să-l 
trimită sus. 

— Peter Toll a ajuns, îi zise lui Tweed. Te las cu el. 

e 

Toll începu vioi, potrivindu-și ochelarii în timp ce se așeză în 
faţa lui Tweed, care se uita la el inexpresiv. Apoi Tweed vorbi 
fără înconjur, criticându-l pe șeful BND pentru trimiterea unui 
civil peste graniţă. 

— El a vrut să meargă, protestă Toll. Și unde e omul meu, 
Prohl? Am avut o discuţie cu Newman jos. Mi-a dat o informaţie 
inestimabilă - despre schimbarea unui cod. Era foarte îngrijorat 
de soarta unei fete pe nume Gerda. Asta nu vom ști-o poate 
multă vreme. Am aranjat o discuţie mai lungă mai târziu... 

— Nu. Newman a trecut prin iad în spatele Cortinei. Era să fie 
prins de câteva ori. 

— Regret. Pe viitor o să te consult pe tine mai întâi. Dar n-am 
știut că era angajatul tău, preciză el. 

— Nici nu este. Am sunat la Londra - Prohl se întoarce în 
Germania. Tweed se ridică. Cred că în timp vom colabora bine. 
Hai să ne despărţim în relaţii bune. 

Rămase singur pentru un moment, apoi Kuhlmann se întoarse 
și se așeză picior peste picior. 

— Te-am lăsat singur până a plecat. 

— De unde știai că a plecat? 

— În fata ușii e un senzor de presiune. Când cineva calcă pe 
el, se aprinde o lumină într-o altă încăpere. 

— Drăguţ aranjament, comentă Tweed. Spuneai ceva de 
Franck. 

— Purta barbă și păr lung. Dar lucrul principal e barba. 

— Nu prea înţeleg. 

— Asta explică ceva ce mă nedumerise. De ce a dispărut 
Franck aproape două săptămâni? Acum am răspunsul - a trebuit 
să stea ascuns până i-a crescut barba. 

— Repetă, te rog. 

— Credeam că m-am exprimat clar. Kuhlmann făcu o mutră 
ofensată, apoi clătină din cap. Desigur, încă ești sub efectul 
mescalinei - era, într-adevăr, mescalină. Doctorul Rimek m-a 
sunat azi-dimineaţăa să-mi comunice rezultatul analizei. Işi luă 
trabucul din colţul gurii și vorbi încet, cu o elocinţă deliberată. 
Am spus, de ce a dispărut Franck timp de aproape două 
săptămâni? Ca să-i crească barba. 

— Am fost un idiot că nu mi-am dat seama mai devreme... 

— Ce anume? 

— Stai! Spui că doctorul Berlin s-a întors - asta înseamnă ca 
omul tău l-a văzut în Mercedes? 

— Nu. Mașina avea perdele la geamuri. Șoferul era la volan. El 
a văzut contururile unei figuri în spate, cu ochelari de genul 
celor pe care-i poartă doctorul Berlin... 

— Deci, insistă Tweed, nu a văzut clar figura pasagerului din 
spate? 

— Nu. 

— Eram sigur. Tonul lui Tweed exprima o satisfacţie profundă. 
Prevăd că nu-l vom mai vedea pe doctorul Berlin încă alte zece 
zile. ` 

— N-ai putea să-mi explici și mie? Nu? Ştiam eu. Intâmplător, 
de acum încolo vei fi pe cont propriu. Trebuie să mă întorc la 
Wiesbaden. Aici am stat numai pentru a-l urmări pe asasinul 
blondelor. Datorită lui Newman, cazul e închis. 

— Cinci sute de kilograme de heroină, zise Tweed către 
Newman în timp ce se plimbau pe faleza din Travemunde. Asta 
ar declanșa haosul în Anglia. Într-un fel, mai rău decât două 
bombe atomice. Ai putea încărca toată cantitatea la bordul unui 
vas ca Sudwind? 

— Da, dacă-l încarci până la refuz. Mă rog, exagerez puţin, dar 
e totuși posibil. 

— Crezi că vasul pe care l-ai văzut lângă Wroclaw era 
Sudwind? 

Ceva mai departe, Diana, îmbrăcată într-o rochie de culoarea 
vișinei, își croia drum prin mulțime spre Sudwind. In spatele ei 
pășea relaxat Harry Butler, purtând un pulover Marks & Spencer 
peste cămaşa albastră. Pete Nield se plimba pe celălalt trotuar. 

Butler și Nield urmăriseră Audi-ul închiriat al lui Newman în 
propriul Fiat, închiriat pe drumul dintre Lubeck și Travemunde. 
Newman ridică din umeri în semn de răspuns la întrebarea lui 
Tweed. 

— Sunt foarte multe vase identice în partea asta a lumii. Ar fi 
putut veni din oricare dintre porturile Mării Baltice - de aici, de 
la Kiel sau Flensburg. Și nu mă întreba dacă pot să-l identific pe 
tipul cu glugă care era la timonă, pentru că nu pot. 

— Ne lipsesc dovezile, mormăi Tweed. Și acum Kuhlmann se 
întoarce la Wiesbaden - deși cred că greșește. Uite-o pe Ann 
Grayle. Hai să stăm de vorbă cu ea. 

Ann Grayle era elegantă ca de obicei. Purta un pulover crem, 
o fustă albastră, pantofi comozi și un șirag de perle. Le ură bun 
venit, cu un pahar în mână. 

— Ce mai faci, Bob? Ţi-ai revenit? Privi la Tweed cu un surâs 
sec. Văd că detectivul reclamațiilor s-a întors și el - cu delicioasa 
Diana. Așezaţi-vă și spuneţi-mi dacă vreți ceva de băut. Am 
niște punch. Dar vă avertizez că e al naibii de tare. 

— Eu nu vreau, spuse Tweed repede. Poate un pahar cu suc 
de portocale? 

— Eu mă încumet la punch, zise Newman. 

— Ben! Un pahar cu punch și unul cu suc de portocale. 

Capul lui Ben Tolliver apăru deasupra punţii, curios să vadă 
cine venise la bord, apoi dispăru. „li vorbește ca unui servitor”, 

se gândi Tweed. Grayle se așeză într-un șezlong, încrucișându-și 
picioarele ispititoare. 

— Barca asta bătrână începe să semene cu Picadilly Circus. 
Pun pariu că Bob nu ți-a spus că a dormit aici acum două nopţi. 

— Serios? zise Tweed, făcând pe neștiutorul. Sunt sigur că i-a 
plăcut destul de mult. 

— lar asta e o remarcă indecentă. Am spus Picadilly Circus. 
Înainte cu nici jumătate de oră în noaptea sosirii lui Bob, am 
avut un vizitator foarte ciudat. 

— Cine? întrebă Tweed. 

— Nu știu. Spunea că îl cheamă Andrews, dar nu l-am crezut. 
M-a speriat de moarte. Toate bandajele alea... 

— Bandaje? se miră Newman. 

— Da, arăta de parcă ar fi fugit din spital. Poate chiar fugise 
dintr-unul. Toată figura îi era acoperită de bandaje, în afară de 
ochi și o mică deschizătură în dreptul gurii. Spunea că e 
reporter, și mi-a pus câteva întrebări despre doctorul Berlin. A, 
lucrurile revin la viață. Doctorul Berlin se întoarce în august. 
Presupun că va medita în biroul său încuiat. 

— Ce va face? întrebă Tweed. 

— A, nu știai? Făcu o pauză când Ben apăru cu paharele pe o 
tavă de argint. Ben, tava aceea ar putea fi mai curată... 

— Asta înseamnă că va trebui să mai aștepți - până când vei 
avea timp. 

Îi aruncă o privire furioasă lui Ben, în timp ce acesta servi 
băuturile și dispăru sub punte. Tweed îl studiase pe Tolliver 
când acesta le dăduse paharele. Fața roșie, nasul brăzdat de 
vinișoare albastre ale unui beţiv înrăit. Probabil, whisky. Tropicul 
îi stimulase consumul de băutură, felul de viață pe care-l dusese 
în „vremurile bune”. 

— După cum spuneam, continuă Grayle, de câte ori se 
întoarce din misterioasele lui călătorii Dumnezeu știe pe unde, 
doctorul Berlin se încuie în birou și meditează. Nu sunt aere de 
guru, pur și simplu, vrea să fie singur. Ca și Garbo, presupun. 

— De unde știți? întrebă Tweed. 

— L-a concediat pe unul dintre servitori. Un neamţ care bea 
ca un porc. Neamţul i-a spus tot lui Ben într-o noapte, la bar. La 
scurt timp după asta, a dispărut. De atunci n-a mai fost văzut 
prin împrejurimi. Ann ridică din sprâncene și luă o înghiţitură de 
punch. Unii spun că a fost o dispariţie sinistră. 

— Ce știți despre omul cu faţa bandajată? Era englez? 

— Sunt sigură că era. După voce. Spunea că a avut un 
accident cu mașina. Avea doar răni superficiale, dar arăta 
zdruncinat bine. l-am spus să plece. M-am prefăcut că mă uit 
după o batistă și am lăsat deschis sertarul în care ţin arma. Ben 
era și el pe vas, meșterea ceva la cârmă. Am un buton de 
alarmă ascuns sub patul pe care dorm, așa că nu mă simţeam în 
pericol. Incepuse să mă intrige, cu întrebările lui despre doctorul 
Berlin. 

— Ce fel de întrebări? 

— S-a întors în insula Priwall? Îl cunosc? Când am răspuns că 
nu - doar acum douăzeci de ani, în Kenya - a vrut să-i afle 
programul. Cât timp a petrecut acolo. Cât timp a fost plecat. 
Când a fost plecat. Până la urmă i-am spus că sunt soţie de 
diplomat, nu o nenorocită de enciclopedie ambulantă. A plecat 
la scurt timp după asta, șchiopătând pe schela de bord. 

— Era invalid? Puteţi să-l descrieți? 

— Asta e prea mult. Nu, nu pot să-l descriu. Spunea că lumina 
puternică îi face rău la ochi, așa că i-am redus intensitatea. Cred 
că era cam de statura și greutatea lui Bob. Purta o haină groasă 
de lână, așa că e greu de apreciat. Era în noaptea în care a 
ancorat aici iahtul acela ciudat. 

— Ciudat? 

— Nu l-am mai văzut până acum. A ancorat în docul de lângă 
Sudwind, cu câteva minute înainte ca așa-zisul Andrews să 
apară ca un duh dintr-o sticlă. 

— Vasul mai e aici? întrebă Newman. 

— Nu. Cred că a plecat în timpul nopţii, dimineața nu l-am mai 
văzut. Nocturne. 

Tweed îngheţă, cu paharul la jumătatea drumului spre gură. 
Se încruntă, încercând să-și amintească unde mai auzise numele 
acela. Ea îi interpretă greșit expresia. 

— Știu foarte bine ce vorbesc. Tocmai coboram în cabină când 
l-am văzut ancorând. Mi-am pus ochelarii de noapte ca să-i pot 
citi inscripţia de pe cocă. Presupun, continuă ea, că, lucrând în 
asigurări, nu mai știi nimic în afară de statistici. Nocturne, 
spuneam. Chopin le-a compus. 

— Am auzit de Chopin... 

— Bun. O, ia te uită pe cine avem aici. Suntem onoraţi. Ce mai 
faci, Diana dragă? Vrei ceva de băut? Nimeni nu te-a auzit 
refuzând până acum. 

— Arăţi superb, spuse Diana în timp ce urca la bord. 

— Persoana asta bătrână? 

— Vreau să spun costumația, nu ce se află în interiorul ei... 

— Serios? Grayle așeză cu grijă paharul pe masă, apoi se 
ridică lent în picioare, cu o expresie de gheaţă pe figură, în timp 
ce Tweed se ridică rapid, fixând-o pe Diana. Grayle deschise 
gura, o închise la loc fără să spună nimic și o studie atent pe 
Diana înainte să vorbească. Ce-i cu tine? Tremuri. 

— Îmi pare nespus de rău. Am fost de o grosolănie de 
neiertat... 

— S-a întâmplat ceva? întrebă Tweed. 

Diana își strânse pumnii și răsuflă adânc. Se uită la Tweed, 
apoi la Newman. Își relaxă mâinile, apoi și le încrucișă pe piept, 
ca și cum s-ar fi luptat să-și recapete controlul. 

— Vreţi să veniţi pe Sudwind? S-a întâmplat ceva. 

J 

— Cineva a fost aici în timp ce noi eram în Anglia. Toate 
lucrurile mi-au fost controlate. Va trebui să curăț tot - numai la 
gândul că un spărgător mi-a cotrobăit prin lenjerie... 

— Totuși, nu e niciun semn de jaf, remarcă Newman. 

— Da, dar o femeie își dă întotdeauna seama când cineva i-a 
umblat prin lucruri. Au încercat să-și acopere urmele, dar eu tot 
îmi dau seama. Lucrurile nu mai sunt așa cum le-am lăsat. Și, ce 
e mai ciudat, au pus încuietori noi la dulapurile pe care nu le 
folosesc, și acestea sunt cele mai multe. 

— Arată-mi un exemplu, zise Tweed. 

— Dulapul acesta, acesta... și acesta... 

Încuietorile, într-adevăr, păreau noi și erau făcute pentru chei 
- ceea ce era neobișnuit la bordul unui iaht. Tweed examină 
încăperea. Spaţiul ocupat de dulapuri era considerabil. lar 
încuietorile păreau suficient de complicate pentru a nu putea fi 
deschise cu o cheie universală obișnuită. Se uită la Newman, 
care verifica din ochi capacitatea dulapurilor cu încuietori nou 
instalate. 

— Au fost încuiate toate sertarele care conţineau lucruri de- 
ale tale? întrebă Newman. 

— Dimpotrivă, niciunul dintre ele. Îmi împachetez lucrurile 
chiar acum. Apucă o valiză de pe un raft, o așeză pe masă și-i 
deschise capacul. Începu să-și adune lucrurile din sertare, 
așezându-le în valiză. Mă mut de aci. Pot să stau cu voi la 
Jensen? Îmi plătesc camera. Voi aţi cheltuit destul cu mine până 
acum... 

Mâinile îi tremurau din nou. Tweed îi înconjură mijlocul cu un 
braţ și o așeză pe marginea unui pat. 

— Ai nevoie de ceva de băut. Unde e băutura? 

— În dulapul acela, arătă ea. Coniac, te rog. Doar un strop. 

Newman găsi sticla și paharele, turnă puţin într-unul și i-l 
dădu. Ea luă câteva înghiţituri, apoi îl lăsă deoparte. 

— Mulţumesc. Amândurora. 

— Pari foarte nervoasă, observă Tweed, așezându-se lângă 
ea. E doar din cauza intruziunii? Nu arată ca un jaf obișnuit. 

— E vorba de încuietorile astea. Trebuie să plec de aici, 
departe de Travemünde. El trebuie să se fi întors. 

— Doctorul Berlin? 

— E vasul lui. 

— Care e situaţia ta financiară? schimbă Tweed subiectul. 

— Bună, deocamdată. Şi în curând o să-mi pot câștiga singură 
existența. Am sunat în Londra la câteva agenţii de secretariat. 
Am fost șocată când am auzit cât câștigă o secretară 
competentă. E timpul să stau pe propriile mele picioare. Gata, 
mi-a trecut acum. Lasă-mă să împachetez mai departe. Simt 
nevoia să fac ceva... 

Tweed se ridică, îl rugă pe Newman să rămână cu ea, apoi se 
întoarse pe pontonul de acostare, pe faleză. Butler stătea 
rezemat de un stâlp, cu un aparat de fotografiat în mâini, 
fotografiind la întâmplare. Tweed se opri lângă el să-și șteargă 
ochelarii. Buzele de-abia i se mișcară. 

— Urgenţă. Diana trebuie păzită zi și noapte. Viaţa i-ar putea 
fi în pericol. Riscul a crescut enorm. Spune-i lui Nield. Păziţi-o cu 
schimbul, ca să vă puteţi odihni. 

— Am înţeles. 

Butler își ridică aparatul și fotografie o navă mare de pasageri 
albă, care sosise din Suedia. Tweed o luase înapoi spre Sudwind 
când un poliţist în uniformă traversă în goană strada și îi vorbi. 
Tweed crezu că-l recunoaște pe omul din Lubeck-Sud. 

— Domnul Tweed? 

— Da. 

— Inspectorul șef Kuhlmann la telefon. Dorește să vă 
vorbească urgent. Mă puteți însoţi la secție? 

În micuța secţie de poliţie de pe faleză, Tweed primi o cameră 
separată. Ridică receptorul care stătea într-o rână și vorbi, 
privind pe fereastră. 

— Tweed la telefon. Cum ai știut că sunt aici? 

— Am pus pe cineva să te urmărească, un tip pe motocicletă. 
Nu Kurt Franck le-a omorât pe blonde. 

— Și eu mă îndoiam. Cum ai aflat? 

— Raportul patologului după examinarea cuţitului. Seamănă 
foarte mult cu arma criminalului, dar nu este. Au verificat-o la 
microscop. Are o mică scobitură în lamă, aproape invizibilă cu 
ochiul liber. Oricât de bine ar fi fost curățat cuțitul, urme de 
sânge, carne, etc., tot ar fi rămas în scobitura aceea. Nu s-a 
găsit nicio urmă. lar curbura lamei nu are chiar unghiul potrivit. 

— Deci, teoria mea devine din nou validă... 

— Teoria despre care mie nu vrei să-mi spui nimic? răbufni 
Kuhlmann. 

— Pentru că nu sunt sigur că am dreptate. Lucrurile s-au 
complicat din nou al naibii de tare. Și presupun că, dacă ţi-aș 
cere să percheziţionezi unul din iahturile doctorului Berlin, 
Sudwind, ai sări în sus de o milă? 

— Zece mile. Dacă n-aș fi avut prieteni în Bonn, raidul acela 
m-ar fi terminat. lar treaba mea e să-l găsesc pe ucigașul în 
masă. Prioritatea numărul unu. 

— Crezi că o să reușești? 

— La urma urmei, nici pe Jack Spintecătorul al vostru nu l-au 
identificat niciodată... 

e 

Zilele trecură. Newman avea impresia că Tweed e într-o fază 
pasivă, opinie împărtășită de Butler și Nield, în discuţiile despre 
șeful lor. 

— Așteaptă să se întâmple ceva, să evolueze situaţia, zise 
Butler care-l cunoștea bine pe Tweed. Atunci să-l vezi! 

La sugestia lui Tweed, Diana își petrecuse majoritatea 
timpului în camera ei, exersând stenografia și bătând la o 
mașină închiriată. Nu se mai apropiase de Travemünde. 

Butler și Nield o păzeau cu schimbul. De fiecare dată când 
ieșea pentru scurt timp în oraș, unul din ei era întotdeauna 

lângă ea. Tweed îl convinsese pe Kuhlmann să-i înzestreze pe 
fiecare cu câte un Walther automat și un permis temporar de 
portarmă. 

lar așa-zisa fază pasivă a lui Tweed era, de fapt, burdușită de 
activitate. Sună la Londra și aranjă venirea la Lubeck a unui 
elicopter Sea King. De asemenea, se interesă de aeroportul 
local, particular, de la Blankensee, un loc ascuns în interiorul 
ţării, la zece mile est de Lubeck. 

Newman, care avea permis pentru pilotarea elicopterelor, îl 
conduse pe Tweed la aeroport. Aproape de acesta văzură un 
semn arătând o străduță laterală la dreapta. Lubeck- 
Blankensee. Intrară pe Blankenseestrasse, o stradă lungă și 
dreaptă, străjuită de arbori și înconjurată de câmpie. 

Aeroportul se afla în stânga lor, mai mare decât se așteptase 
Tweed, întinzându-se spre est. Era un loc izolat. Clădirea 
plecărilor era un edificiu modern cu un etaj, cu o inscripţie mare 
pe frontispiciu: FLUGHAFEN LUBECK. 

— Nimeni nu-i prin preajmă, comentă Newman pe când 
intrau. 

Holul de la intrare avea o podea ciudată, pavată cu pietre 
mici. La dreapta lor se afla un restaurant gol, după toate 
aparențele închis. Tweed privi o inscripție. 

— Polizei - Raum 4, citi el. 

În camera 4 un poliţist în cămașă bea cafea împreună cu doi 
oameni în echipament de zbor. Tweed se prezentă, iar polițistul, 
după ce le verifică actele de identitate, spuse că vor fi lăsaţi în 
pace. 

— ȚI-i prezint pe domnii aceștia, spuse Tweed către Newman. 
Am zburat cu ei anul trecut de pe insula suedeză Orno la 
aeroportul Arlanda. Bill Casey, pilot, și Tom Wilson, copilot și 
navigator, plus operator radio. 

Casey, un individ plăcut, de treizeci și unu de ani, cu părul de 
culoarea nisipului, strânse mâna lui Newman. 

— Dacă Tweed e amestecat, zise el, atunci pun pariu că 
situaţia e albastră. 

Wilson, brunet, aproximativ de aceeași vârstă, fu mai 
rezervat. Se mulţumi să dea din cap când strânse mâna lui 
Newman. 

— Acum, zise Tweed vioi, să ne apucăm de treabă. Aţi reușit 
să Împrumutați un Sea King? 

— Da, e afară, confirmă Casey. A fost o mare bătaie de cap 
să-l obţin. Am avut de semnat o mulţime de hârtii, dar acum e al 
tău. lar controlorul de trafic de aici mi-a dat harta asta. 

O întinse pe masă. Newman fu surprins de suprafaţa pe care 
o acoperea. Întreaga Mare Baltică, continuând spre nord până la 
Skagerrak - întinderea vastă de apă care intra în Marea Nordului 
și Atlantic - și Oslo. 

— Exact ceea ce voiam. Newman observă că Tweed se 
însuflețea din ce în ce mai mult. Urma acțiunea. Tweed scoase 
câteva fotografii Polaroid și le așeză pe hartă. Acestea au fost 
luate de un coleg în Travemünde acum câteva zile, făcând pe 
turistul și fotografiind la întâmplare. lahtul acela este Sudwind. 
Credeţi că-l veţi recunoaște din aer dacă pleacă pe Marea 
Baltică? 

— Dacă pot să păstrez fotografiile, da. Wilson îl poate repera 
de la distanţă cu un binoclu puternic. 

— Bun. Nu vreau ca omul de la cârmă să observe interesul 
vostru. Și mai sunt două iahturi asemănătoare pe care vreau să 
le căutați. Nordsee și Nocturne. 

— Un moment, să notez numele. Casey mâăzgăli ceva în 
agendă. Cât de departe le putem urmări, știind că nu putem 
urmări decât unul, în caz că aleg rute diferite? 

— Numai unul se va îndrepta spre vest, întorcându-se spre 
nord prin Bresund, între Danemarca și Suedia, apoi Kattegat și 
Skagerrak. Vreau să-i știu destinaţia finală, în caz că așa se va 
întâmpla. 

— Dar se va întâmpla într-adevăr? întrebă Casey. 

— Îmi pun toată cariera la bătaie. Sigur că vor fi și alte iahturi 
mișunând pe lângă coastă. Dar numai unul dintre cele trei va 
pleca pe ruta de lungă distanţă descrisă, și pe acela vreau să-l 
urmăriţi. Vreau regulat rapoarte radio la sediul poliţiei din 
Lubeck-Sud. Pe hârtia aceasta aveți parola, frecvenţa și tot ce 
trebuie. Adresaţi fiecare raport lui Kuhlmann - e scris aici. 
Înţeleg că știi germana, Casey? 

— E a doua mea limbă... 

— Transmite în germană. E important - în caz că ceilalți ne 
interceptează. În transmisii vei folosi numele Walter Three. 

— Am adus echipamente pentru vizibilitate pe timpul nopţii, 
după cum ai cerut. Cum facem să acoperim toată perioada? 

— Pilotaţi cu schimbul. 

— Ti-am spus eu că situaţia e albastră, îi spuse Casey lui 
Wilson. Se uită la Tweed. Văd că ai însemnat pe hartă locurile 
unde sunt ancorate Sudwind și Nordsee. Unde e Nocturne? 

— A dispărut. Dar cred că va reapărea. 

— Îţi dai seama că prezenţa noastră va atrage atenţia? 
observă Casey. 

— Asta și vreau. Cât mai multă presiune asupra obiectivului. 
Sea King are însemne daneze? 

— Da, după cum ai cerut. 

— Așa că oamenii - inclusiv cei de la graniţă - vor crede că e 
un exercițiu NATO. Localnicii se vor obișnui repede cu prezenţa 
voastră, aproape că nici nu vor observa. Dar, pentru numele lui 
Dumnezeu, nu treceţi graniţa. 

— Mi-a trecut și mie prin cap, zise Casey. Și acum, cred că 
vom pleca... 

e 

— Presiune? întrebă Newman pe când se îndepărtau de 
aeroport. Asupra doctorului Berlin? 

— Cât de multă. Acum ia-o spre Travemünde - vreau să 
bântui puțin pe acolo, să mă amestec cu marinarii. Vestea va 
ajunge repede în insula Priwall. 

— lar eu rămân cu tine. Butler și Nield sunt ocupați cu paza 
Dianei. Tu vânezi transportul de cinci sute de kilograme de 
heroină, nu-i aşa? Bănuiam eu. Dar ce te face să crezi că acum 
nu e deja în drum spre Anglia? 

— O remarcă pe care Kuhlmann a făcut-o în dimineaţa în care 
Franck m-a atacat în dormitor. 

— Și, desigur, mie nu-mi vei spune despre ce e vorba. 

— Bineînţeles. 

— M-am răzgândit, spuse Tweed pe când se apropiau de 
punctul de intrare pe șoseaua spre Travemunde. Intoarce-te la 
Lubeck-Sud mai întâi. Vreau să-i mulțumesc lui Kuhlmann - mi-a 
obținut autorizaţia să folosesc aeroportul pentru Sea King și să 
le folosesc sistemul radio. Apoi mergem la Travemunde... 

Kuhlmann îi duse în aceeași cameră încuiată, cu telefonul 
codificat. Pe când se așezau la masa rotundă, Tweed arătă spre 
telefon. 

— Dacă am nevoie urgentă să folosesc telefonul, iar tu nu ești 
aici, poţi aranja să mi se dea permisiunea? 

— Cu plăcere. 

Tweed îi povesti despre Sea King care opera acum de pe 
aeroportul Lubeck. Kuhlmann promise că va aranja astfel, încât 
semnalele de la elicopter să ajungă direct la el. Neamţului îi 
lipsea nota agresivă obișnuită. Tweed simţi frustrarea acestuia, 
dar o ignoră. 

— Incă un lucru înainte să plecăm, remarcă el. Cred că ar 
trebui dat un avertisment cum că asasinul nostru este încă în 
libertate... 

— La dracu’, asta mă omoară. Tocmai am solicitat această 
acțiune, dar nu s-a aprobat. 

— Cine n-a aprobat-o? 

— Land-ul. Se uită la Newman. După cum știi, fiecare stat are 
guvernul său, iar influenţele se distribuie. Am sunat la Kiel. Ei au 
sunat la Lubeck. Kiel n-a obţinut nimic. Nici măcar nu mi s-a 
permis să pun afișe noi - al lui Franck a fost îndepărtat, firește. 
Schleswig-Holstein e unul dintre cele mai sărace state. Se 
bazează cel mai mult pe turiști. Nu mai vor un alt anunţ despre 
un criminal în masă în libertate. Spun că raportul patologului e 
irelevant. 

— Așa că așteptăm următorul asasinat? zise Tweed sumbru. 

— Nu mai am nicio pistă. 

— Nici eu. Tweed se ridică. Acum plecăm. 

— Curios, spuse Kuhlmann în timp ce-i conducea la lift. L-am 
fi prins pe Kurt Franck chiar dacă n-ar fi încercat să te omoare în 
noaptea aceea. O americancă, Sue Templeton - blondă - care 
m-a ajutat acum câteva săptămâni, a luat legătura cu mine în 
dimineața următoare. Spunea că l-a văzut intrând la 
International și că avea o cameră acolo. Drăguţă fată, isteaţă 
foc și, ca toți americanii, cu multă iniţiativă. 

— În vacanţă? întrebă Tweed ca să spună ceva. 

— Da. Incă e aici. Işi petrece majoritatea timpului în 
Travemunde, cu prietenul ei englez. 

În timpul următoarelor zile, Tweed îi aminti lui Newman de un 
păianjen care tocmai și-a întins pânza, încrezător că mai 
devreme sau mai târziu musca se va prinde în ea. Se plimba pe 
faleză la Travemunde și își omora timpul cu Ann Grayle la bordul 
iahtului acesteia. 

Vedeau adesea Sea King-ul lui Casey, zburând la joasă 
înălţime deasupra zonei, o dată chiar trecând direct pe deasupra 
reședinței doctorului Berlin din insula Priwall. Grayle îl observă 
prima oară, apoi nu-i mai dădu nicio atenţie. 

La sugestia lui Tweed, Newman prinse o ocazie să-l invite pe 
Bob Tolliver la un pahar, în bar. Bătrânul acceptă imediat și 
conversaţia se legă ușor. 

— Diana Chadwick? reflectă Ben, la întrebarea lui Newman. O 
luase niţel razna în ceea ce numeam Happy Valley, dar 
ușuratică nu i-aș spune. Problema era că Ann se lupta pentru 
atenţia aceluiași bărbat. Diana a câștigat, și Ann Grayle nu 
suportă genul ăsta de lucruri... Eram fermier, continuă el după 
ce sorbi din scotch. Unul dintre cei mai buni. Doctorul Berlin era 
un tip ciudat încă de pe atunci. Se izolase în punctul medical pe 
care îl înființase pentru localnici. Intotdeauna am spus că și-a 
lăsat barbă numai ca să arate conform rolului. Se imagina un al 
doilea doctor Albert Schweitzer. Intr-o noapte a dispărut. Am 
crezut că l-a omorât un animal sălbatic - am găsit haine cu pete 
de sânge. Următorul lucru pe care l-am auzit a fost că a 
reapărut la Leipzig. Nu îl preocupau femeile. 

— Ințeleg că Diana îl cunoștea destul de bine. 

— Era singura care se putea apropia de el. Il ajuta la îngrijirea 
medicală și aducea provizii de la Nairobi. Ştie cum să se poarte 
cu bărbaţii. Vreau să spun, în sensul bun al cuvântului. 

— Acum, nu mai există niciun contact între doctorul Berlin și 
voi? 

— Nu prea au fost nici acolo, în Kenya. Aici, nici atât. În afară 
de Diana. Ei ţin legătura de douăzeci de ani. Cred că e timpul să 
mă întorc, să văd ce face Ann. Cred că ai remarcat că face pe 
șefa. Dar mie îmi place de ea... 

Se întâmplă când ieșeau de la bar, acesta fiind plasat aproape 
de zona de sosire a bacului pentru insula Priwall. Tweed îl 
urmărea de o bucată de timp, iar acum rămăsese nemișcat, cam 
la o sută de iarzi de punctul de sosire, cu privirea fixată pe bacul 
care se apropia de țărm. 

— Să fiu al naibii! exclamă Tolliver. Se pare că doctorul Berlin 
iese din hibernare... 

La prova bacului se afla un Mercedes negru, cu caroseria 
lustruită strălucind în soare. Un șofer în uniformă se afla la 
volan, iar pe bancheta din spate stătea un singur pasager. 
Tweed așteptă pe marginea drumului în timp ce rampa fu 
coborâtă, cu mâinile vărâte în buzunarele jachetei. Automobilul 
trecu peste rampă și demară în direcţia lui. Newman începu să 
alerge. 

La început Mercedes-ul se mișcă lent. Pe când alerga, 
Newman zări în spatele perdelelor negre personajul de pe 
bancheta din spate aplecându-se către șofer, ca și cum ar fi dat 
un ordin. Mașina schimbă brusc direcția, accelerând dintr-o 
dată, îndreptându-se cu toată viteza direct spre Tweed. 

— Atenţie! răcni Newman. 

Tweed rămase nemișcat ca o statuie, privind fix la silueta 
neclară a individului de pe bancheta din spate. Oamenii care se 
aflau în preajmă își îndreptară cu groază privirile în direcţia sa. 
Mercedes-ul țâșni înainte. Timpul păru să se oprească. Tweed 
rămânea nemișcat, cu mâinile încă în buzunarele jachetei, 
drept, cu picioarele ușor depărtate. Dumnezeule, nu! Newman 
continua să alerge. 

În ultima secundă Mercedes-ul schimbă direcţia. Tweed simţi 
forța curentului de aer. Pantalonii i se mulară pe picioare. 
Murmurul care cuprinsese faleza se stinse. Oamenii își reluară 
mersul, uitându-se înapoi la Tweed. Newman se opri în dreptul 
acestuia. 

— Ai înnebunit? gâfâi el. 

— A cedat. În vocea lui Tweed răzbătea o satisfacţie 
nemărginită. În sfârșit, a cedat. 

— Ce dracu' înseamnă asta? 

— Cred - în cazul în care mi se întâmplă ceva - că ar fi bine să 
știi mai multe despre povestea asta. Privi în sus la elicopterul lui 
Casey care tocmai trecea pe deasupra lor. Probabil că 
elicopterul a ajutat. Acum, hai să luăm mașina și să plecăm de 
aici, să găsim un loc unde putem vorbi fără să tragă cineva cu 
urechea. Din fericire, ai fost verificat temeinic, ai semnat Actul 
secretelor oficiale. De fapt, Bob, continuă el în drum spre locul 
unde Newman parcase Audi-ul, ești singura persoană în care pot 
avea încredere. 

Se plimbară pe drumul de ţară care ducea la aeroportul 
particular. Soarele strălucea puternic, iar Newman își ţinea 
jacheta pe braţ. 

— Ai putea vorbi cu Butler sau Nield, remarcă el. 

Tweed negă din cap. 

— Nu știu cum voi rezolva problema asta - e cea mai spinoasă 
pe care am întâlnit-o până acum. Hai să o luăm pas cu pas. 
Balkan e numele de cod pentru agentul principal folosit de 
Lisenko, pentru a conduce reţeaua din Germania de Vest. 

— Am înţeles și eu asta... 

— lanus este numele pe care l-am dat agentului plantat de 
Lisenko în propria mea organizaţie din Londra. Unul dintre cei 
patru - Grey, Dalby, Lindemann sau Masterson. Până aici e clar? 

— Clar. 

— lanus și Balkan sunt unul și același. E lovitura de maestru a 
lui Lîsenko. Cred că l-a infiltrat pe lanus cu ani în urmă - și acum 
șase luni tocmai l-am promovat - oricine ar fi - ca unul dintre cei 
patru șefi ai sectoarelor europene. A fost greșeala mea. 

— De unde puteai ști? 

— lrelevant. Tonul lui Tweed era tăios. Eu am făcut-o. Dare 
din ce în ce mai rău. Acum sunt convins că lanus-Balkan e 
doctorul Berlin... 

— lisuse. Pe ce te bazezi? 

— Două remarci întâmplătoare - una a Dianei, cealaltă a lui 
Kuhlmann. La petrecerea doctorului Berlin ne uitam unul la altul 
de la distanță, în timp ce acesta stătea pe terasă. Diana a spus 
că poate el - Berlin - voia ca eu să-l văd. 

— De ce ar fi vrut asta? 

— Aroganţă, încredere exagerată în sine, tentaţia nebuniei. 
Era sigur că nu-i pot pătrunde sub mască. 

— Mască? întrebă Newman, ștergându-și fruntea. 

— Barba, ochelarii întunecați - în principal, barba. 

— Ce-i cu ea? 

— Acum ajungem la remarca lui Kuhlmann după ce Franck a 
zburat pe fereastra de la baie. Spunea că acum înţelege de ce 
Kurt Franck dispăruse două săptămâni. A fost nevoit s-o facă - 
să aștepte să-i crească barba. 

— Și? 

— Același lucru se aplică pentru așa-zisul doctor Berlin. 
Datorită palpitantei tale excursii peste graniţă, știm că e un fals. 
Mi-ai spus că Falken zicea că speră ca cineva să-l înfunde pe 
Berlin, pentru că a trădat pe câţiva dintre agenții lui. 

— Dar barba... 

— Știm de la Ann Grayle și din experienţa noastră că doctorul 
Berlin stă izolat în biroul său din insula Priwall de fiecare dată 
când apare - stă izolat cam vreo două săptămâni. Exact timpul 
necesar să-i crească barba. În seara aceea, la petrecere, mă 
uitam exact la unul dintre șefii mei de sector, fără să știu - și 
încă n-am idee care dintre cei patru este. 

— Dacă, într-adevăr, așa este, atunci ai o problemă. Dacă-l 
identifici și asta ajunge în presă, tot Serviciul va fi crucificat. 

— Chiar mai rău decât atât, Bob. 

— Credeam că mai rău nu se poate. 

— Ti-am spus mai devreme de vizita mea la psihiatru, 
doctorul Generoso. Mi-a vorbit despre presiunea enormă sub 
care lucrează un schizofrenic, un om care duce o viată dublă. 
Philby se folosea de alcool. Generoso a fost de acord că una 
dintre formele de manifestare în cazurile extreme sunt crimele 
sadice - uciderea blondelor acelora. Vezi cu ce mă confrunt 
acum? 

— Da. Înfricoșător. Dacă Berlin e în același timp criminalul în 
masă și unul dintre șefii noștri de sector - și dacă asta ajunge 
acasă - scandalul care va izbucni în Londra va fi fără precedent 
în istorie. Hai să ne întoarcem în mașină. Transpir ca un porc - și 
nu numai din cauza căldurii. De asta ești așa de reţinut față de 
Kuhlmann? Nu vrei să rezolve cazul... 

— Pur și simplu, încă nu știu ce să fac, admise Tweed. Mai 
avem și altă complicaţie. Sunt sigur că Lisenko e într-o dispoziție 
imprudentă. ÎI folosește pe Berlin pentru a transporta 
încărcătura aceea îngrozitoare de droguri în Anglia cât de 
repede poate. Cumva, trebuie să-l împiedicăm să livreze otrava 
aceea. lar cineva de la secţia de narcotice din Londra m-a 
avertizat că și ei o așteaptă destul de curând. 

— Acesta e scopul lui Sea King? Să urmărească iahtul lui 
Berlin când pornește spre Anglia? 

— În parte, da. Și să mărească presiunea. Totul depinde de 
presiune. De aceea am spus în Travemunde că a cedat, când 

Mercedes-ul s-a îndreptat spre mine. Partea schizofrenică a pus 
stăpânire pe el pentru scurt timp. 

— De ce s-a răzgândit? 

— Credeam că e evident. Ar fi fost arestat, anchetat de 
Kuhlmann și acuzat de crimă, și asta în cel mai bun caz. 
Identitatea i-ar fi fost deconspirată. 

— Deci, rămânem în așteptare și mărim presiunea? 

— Nu cred că pentru mult timp - după ce s-a întâmplat astăzi. 
Și cred că punctul de descărcare al transportului de droguri ar 
putea fi în estul Angliei. Poate chiar King's Lynn. E semnificativ 
că Anders, căpitanul polonez, a menţionat locurile astea. Poate 
încerca să-ţi vândă un pont. 

— Estul Angliei? Asta înseamnă că lanus este Hugh Grey? 
Parcă el locuiește lângă King's Lynn... 

— În locul numit Hawkswood Farm. Dar asta nu-ți stă în fire, 
Bob - să acuzi un om pe o bază atât de fragilă. 

— Fragilă? 

— Da! Toti cunosc zona aceea. Toţi fac regulat vizite în 
apropiere, la Wisbech - pe râul Nene. Acolo este centrul de 
interogare, știi asta. Și toți patru au fost la o petrecere la 
Hawkswood acum doi ani, pe paisprezece iulie. În aceeași 
noapte - de fapt, spre dimineaţă, curând după ce au plecat 
invitaţii - o fată pe nume Carole Langley a fost violată și 
ciopârțită brutal. O blondă. 

— Asta chiar că se leagă, comentă Newman sumbru. 
Presupun că acel caz nu a fost rezolvat niciodată. 

— Presupuli bine. 

— Atunci de ce nu verifici cu ajutorul Monicăi unde se află în 
momentul acesta fiecare dintre cei patru? 

— Exact pentru asta mergem acum la Lubeck-Sud. 

— Un singur lucru mă nedumerește, spuse Newman, urcându- 
se la volan. Cine era omul cu fața bandajată care a întrebat-o pe 
Ann Grayle despre doctorul Berlin? 

— N-am idee. Hai să ne grăbim, simt că lucrurile sunt pe cale 
să explodeze. 

e 

— Ai o țigară, Bob? întrebă Tweed. 

Newman își ascunse surpriza, îi oferi o țigară și foc lui Tweed, 
care se lăsase de fumat cu ani în urmă. Era un semn al presiunii 

pe care Tweed însuși o suporta, în timp ce așteptau în camera 
încuiată de la Lubeck-Sud. 

Tweed vorbise cu Monica și o anunţase că așteaptă un 
răspuns, dându-i numărul. Fuma cu pufăituri scurte, ca un 
începător. Aerul din cameră era sufocant, temperatura ridicată, 
toate astea se adăugau la tensiunea în care cei doi bărbaţi 
așteptau tăcuți. 

Țărâitul brusc al telefonului îl făcu pe Newman să sară în sus. 
Tweed stinse ţigara fumată pe jumătate și ridică receptorul. 

— Da, Monica, Tweed la telefon. Ai avut noroc? Ai prins 
legătura repede peste tot? Care-s rezultatele? Ascultă aproape 
un minut. Înţeleg, spuse el. Nu, nu te deranja. Da, Bob e bine. 
Pa. Nicio veste, anunţă el. 

— Nu înţeleg. În mod sigur, locţiitorii lor știu unde sunt. 

— Nu știu. Nu despre Lindemann, Grey, Dalby sau Masterson. 
Tweed se afundă în fotoliu și își împreună mâinile. E chiar vina 
mea - am instituit noul sistem acum șase luni. Inainte de asta, 
fiecare șef de sector trebuia să fie disponibil în cazul unui apel 
de la Londra. Am crezut că asta îi face prea dependenţi de 
birou, că le taie orice iniţiativă. Acum pot pleca fără ca locţiitorii 
lor să știe unde se află. Ei sunt cei care sună la sediu pentru a 
se pune la curent - dar nu e necesar să spună unde se află. Toţi 
patru au dispărut. 

— Deci, oricare dintre ei ar putea sta în reședința doctorului 
Berlin din insula Priwall în momentul acesta - cu barba deja 
crescută? 

— Cam așa ceva. 

Tweed ridică privirea în timp ce ușa se deschise și Kuhlmann 
intră. Neamţul se așeză cu ei la masă. 

— N-am dormit de două nopţi. Chestia asta mă distruge. Am 
verificat adresa pe care mi-ai dat-o la Altona, Tweed. 
Apartamentul este pe numele Martin Vollmer. Îi interceptăm 
convorbirile. 

— Vreun rezultat? 

— Da. Vollmer sună la un număr din Flensburg. Am sunat 
acolo și am interceptat și linia aceea. Heidi Dreyer - fata de la 
numărul din Flensburg - sună pe cineva în Kiel. E o rută 
complexă. Am provocat bruiaj în tot blocul din Flensburg. In felul 
acesta, Heidi nu va bănui nimic. Toate telefoanele sunt moarte. 

Le-am defectat sistemul de comunicaţii, după cum ai cerut, 
Tweed. Dar nu pot să menţin defecțiunea mai mult de trei zile. 

— E suficient. Mulţumesc. 

— Aștepţi ceva? întrebă Kuhlmann. 

— Ilminent, spuse Tweed. 

e 

Ora zece și jumătate, noaptea. Travemunde Strand. Balkan se 
plimba. 

Pe plajă aerul era încă plăcut. Sue Templeton se uită la ceas. 
Ted trebuia să sosească cu vinul. Își întinse picioarele lungi și își 
afundă gleznele în nisip. Americanca gusta din plin ultima sa 
săptămână în Europa. Purta o rochie simplă de bumbac 
imprimată cu buline. li plăcea atmosfera pașnică, foșnetul 
valurilor. 

Auzi zgomot de pași târșâiţi pe nisip, se încordă, își apucă 
poșeta și o vâri pe jumătate sub ea. Oricine ar fi fost, se apropia 
de ea pe la spate. Se întoarse brusc, știind că nu poate fi Ted. El 
ar fi alergat. 

Sări în picioare, cu poșeta în mână. Silueta intrusului se 
contura în lumina ce venea dinspre hotelul Maritim, de la 
lămpile de pe alee. Dificil de văzut. Își puse poșeta în mâna 
stângă streașină la ochi. Ochii i se îngustară. Își retrase încet 
piciorul drept, îl afundă adânc în nisip și îl smuci înainte, 
aruncând o jerbă de nisip în ochii intrusului. 

Aproape scăpase, când o mână o apucă de braţ, un picior îi 
seceră gleznele, și căzu pe spate. Intinsă pe spate, privi în sus și 
deschise gura să ţipe din toate puterile. O mână îi acoperi gura, 
cealaltă ridică un cuţit cu lama lată, în timp ce corpul se lăsă 
greu pe al ei. Se împotrivi, încercă să-i zgârie faţa, să-l lovească 
cu genunchiul în testicule. Genunchiul i se prăbuși la loc, inert. 
Necunoscutul îi tăiase gâtul de la o ureche la alta. Acesta ridică 
cuțitul din nou, îl înfipse între sânii fetei și îl smuci sălbatic în 
jos. Nisipul se îmbibă de sânge. 

Zece minute mai târziu Ted Smith, prietenul ei englez, sosi, 
alergând, cu o sticlă de vin. Se opri brusc și privi în jos. 

— Dumnezeule! Nu! Nu...! 

PARTEA A TREIA 


OMUL CU DOUĂ FEŢE 
52. 


Newman și Tweed luau cina târziu cu Diana la Jensen. 
Restaurantul era plin, iar Harry Butler ședea singur la o masă 
lângă fereastră. „Probabil că e rândul lui la serviciul de noapte, 
își spuse Tweed. Nield ar trebui să fie la Mowenpick, refăcându- 
se după orele de nesomn.” 

Îi lăsă pe Newman și Diana să vorbească. Tocmai terminaseră 
desertul când Diana îl luă de mână și îi făcu cu ochiul lui 
Newman. 

— A intrat în transă. | se întâmplă... 

— Lasă-l în pace, o tachină Newman. Gândește. Asta nu e 
uşor. A 

Chelnerul veni la masa lor câteva momente mai târziu. li 
spuse lui Tweed că îl caută un domn Kuhlmann la telefon. 
Tweed se scuză, ieși în hol și spuse că preia convorbirea în 
camera sa. În lift se uită la ceas. Era miezul nopţii. 

— Tu ești, Tweed? Ai spus iminent. Ei bine, ai avut al dracului 
de multă dreptate. Ești cumva clarvăzător? 

— Ce s-a întâmplat? întrebă el. 

— Încă o crimă. La Travemünde Strand. Pe plajă. Aproape în 
același loc în care a fost măcelărită Iris Hansen, suedeza aceea. 
De data aceasta e ceva diferit. 

Făcu o pauză. Tweed putea să jure că-l aude înghițindu-și 
nodul din gât. 

— Spune, ascult... 

— O americancă. Sue Templeton. O cunoșteam. M-a ajutat să- 
| urmăresc pe Franck. Din nou o blondă. Firește. Aproape că n- 
am putut-o recunoaște. Maniacul a avut o zi încărcată de data 
asta. 

— Ştii când s-a întâmplat? 

Vocea lui Tweed era egală, aproape indiferentă. Însă pe 
dinăuntru se simțea bolnav. „Presiunea. Așa spunea doctorul 
Generoso. Presiunea îl va face să cedeze. Și am aplicat 
presiune...” 

— În jur de zece și jumătate. Cum? Nu - nici urmă de asasin. 
Așteaptă puţin, Tweed. Cineva tocmai mi-a dat un mesaj pentru 
tine. Scurtă pauză. E pentru tine - De la Walter Three. lahtul 
Nordsee e pe drum. Plecăm spre nord. Urmărim. Semnat Walter 
Three... 

— Asta-i tot? Trebuie să plec. 

— Probabil că vestea despre crimă a ajuns deja la Lubeck, îl 
avertiză Kuhlmann. Prietenul englez al victimei, care a găsit 
cadavrul, a alergat înapoi la Maritim și a alertat lumea din hol. 
lar eu trebuie să mă întorc pe plajă. 

Tweed se opri la jumătatea drumului prin restaurant. Un 
chelner vorbea unui grup așezat la o masă lângă intrare. Prinse 
o frântură de conversație. 

— O americancă... tăiată în bucăţi... violată... împrăștiată pe 
toată plaja... 

Tweed își continuă drumul către masa sa. Diana stătea 
încordată, strângând în pumn un șervețel. Newman se uită la 
Tweed cu o expresie dezolată. 

— Ai auzit? La Travemünde? 

— E monstruos, oribil, izbucni Diana. Încă o blondă 
nevinovată... 

Tweed îi înconjură umerii cu braţul și aruncă o privire spre 
masa lui Butler. 

— Mai bine ai merge la culcare, sugeră el. 

Îl văzu pe Butler ridicându-se de la masă pe când o conducea 
pe Diana afară din restaurant, cu Newman în spatele lor. Urcară 
cu liftul în tăcere. Diana descuie ușa camerei sale, spuse noapte 
bună, apoi o închise. Tweed îl luă pe Newman de braț. 

— Trebuie să ne mișcăm repede. Evenimentele se precipită. 
Du-te la Mowenpick și trezește-l pe Pete Nield. Sparge ușa, dacă 
e nevoie. Trebuie să se îmbrace, să-și împacheteze lucrurile, să- 
și plătească nota și să ajungă aici în zece minute. Fă-ţi și tu 
valiza. Eu urc să mi-o fac pe a mea. Nota ta de plată o achit eu. 
Vreau să plec de-aici în cincisprezece minute. Acum trebuie să 
schimb două vorbe cu Butler... 

— Unde mergem? 

— La Travemünde. Vreau să conduci până acolo, ca și cum 
iadul ar fi pe urmele tale. Situaţia explodează, după cum 
prevăzusem. Pe curând... 

Îi făcu semn lui Butler care tocmai ieșea din lift, îl luă în 
camera sa și închise ușa. 

e 

La acea oră, cu Newman la volan, ajunseră la Travemunde în 
timp record. Instruit de Tweed, Newman parcă Audi-ul lângă 
secţia de poliţie. Cu Newman de-o parte și Nield de cealaltă, 
Tweed le explică în timp ce străbăteau faleza. 

— Nield, tu ai calificare de operator radio. Mai ești în formă? 

— Bineînţeles. Sunt radioamator în timpul liber. Adică, în cât 
timp liber îmi mai rămâne. De ce? 

— Poţi să pui în funcţiune ultimul tip de transmiţător aflat la 
bordul unui iaht? 

— O să încerc. 

— Ce ai de gând? întrebă Newman. 

— Mergem la Sudwind. V-am spus despre mesajul de la 
Kuhlmann. Vom urmări iahtul Nordsee de la bordul lui Sudwind. 
Presupun că unul din voi poate naviga noaptea? 

— O să încerc eu, spuse Newman. Ce se întâmplă cu Sea 
King? 

— Casey încearcă să-l urmărească pe Nordsee. Ipoteza mea e 
că acesta îl are pe doctorul Berlin la cârmă și se îndreaptă spre 
Skagerrak. Destinația sa finală ar putea fi Anglia. Cred că are cu 
el încărcătura aceea uriașă de droguri. îndrăzneala lui Lîsenko a 
depășit deja orice limită. Când un om stă prea mult într-un post, 
începe să creadă că orice îi este permis. Totuși, trebuie să admit 
că folosirea lui Balkan e o manevră inteligentă. 

— Cine-i Balkan? întrebă Nield. 

— lată și pontonul de acostare, spuse Tweed, ignorând 
întrebarea. Avem apă de băut. 

Newman căra o canistră mare de plastic, pe care Tweed o 
obținuse de la directorul hotelului Jensen. 

Tweed o luă înainte, pășind repede pe scândurile pontonului, 
cu valiza în mâna dreaptă. Se pregătea să traverseze schela de 
acces pe Sudwind, când Newman lăsă canistra jos și îl apucă de 
brat. 

— Lasă-mă pe mine să verific. Sunt înarmat. 

Tweed se uită la el. 

— Nu cumva ai luat Luger-ul acela cu tine... în excursia ta 
recentă? 

— Sigur că nu. I l-am dat lui Toll, care l-a depus într-un seif al 
unei bănci locale și mi-a lăsat chitanţa și o scrisoare la 
Mowenpick. L-am luat acum câteva zile. 

Newman își descheie jacheta, lăsând să se vadă pe șold tocul 
pistolului. Un profesionist îl sfătuise cândva să nu folosească 
niciodată tocuri pentru umăr. „Trece jumătate de oră până scoţi 
pistolul de acolo”, îl avertizase. Newman scoase Luger-ul și 
lanterna pe care i-o dăduse Stahl și înaintă pe bordul întunecat 
al vasului. 

Tweed se uită de jur împrejur. Faleza era pustie. Se vedeau 
lumini la unele dintre vasele ancorate, inclusiv la iahtul lui Ann 
Grayle. Nu era pic de vânt, aerul era înăbușitor, iar sus, cerul 
era presărat cu stele enorme. Nield îi urmări privirea. 

— O noapte senină - e bine pentru transmisiile radio. Și eu 
sunt înarmat. Scoase un Walther automat. Cu amabila 
permisiune a lui Kuhlmann, Harry are și el unul la fel. 

Își întoarse privirea spre Sudwind, în timp ce Newman 
reapăru. 

— Haideţi la bord, strigă el. Totul e în regulă. 

— Du-te tu întâi, îi spuse Tweed lui Nield, dându-i valiza sa. 
Pregătește totul pentru plecarea imediată. Eu trebuie să dau un 
telefon de la secția locală de poliţie. Mă întorc în cinci minute. 

Obţinu rapid legătura cu Monica. Aceasta păru ușurată să-i 
audă vocea. 

— Mă bucur că ai sunat, Tweed. Tocmai am primit un mesaj 
de la Butler. A sunat de la gara centrală. Mesajul sună așa: 
„Diana a zburat din colivie. A luat expresul de noapte pentru 
Copenhaga. Ajunge acolo la șase și patruzeci și cinci. Orice 
mesaj la hotelul Royal. Butler.” Monica făcu o scurtă pauză. 
Părea grăbit. Acţionează astăzi, după cum spunea Churchill? 

— Cam așa ceva... 

— Voi dormi aici la noapte. Succes. 

„Copenhaga? De ce Copenhaga”, se întrebă Tweed în timp ce 
se grăbea către Sudwind. De ce intrase Diana în panică? 
Newman îl aștepta în cabina timonei, cu motorul pornit. 

— Putem pleca oricând, raportă el. O să fie o urmărire ca-n 
filme. Berlin se va putea mișca la fel de repede ca și noi. Vrei o 
ceașcă cu apă? 

— Da, te rog. 

Tweed scoase flaconul de dramamină, pe care îl avea 
totdeauna la el pentru rău de mare, și înghiţi o pilulă galbenă. 
Nield, care meșterea ceva la transmițător, îl urmări cu 
amuzament. 

— Marea e calmă ca iazul proverbial. 

— Nu contează, chiar și un pahar cu apă clătinându-se pe 
masă e de ajuns ca să mă facă să mă simt rău. Tweed scrise 
ceva cu stiloul într-un carneţel de pe suportul hărţii. Aici ai 
parola de transmisie, banda de frecvenţă și tot ce-ţi mai trebuie. 
Casey operează de pe Sea King. El e Walter Three. Ei, poţi să te 
folosești de drăcia asta? 

— Glumești? Dă-mi numai câteva minute și o știu pe de rost. 

Luă foaia pe care Tweed o rupsese din carneţel. 

— Ce-i spun acestui Casey după ce stabilesc legătura? 

— Tot. Că suntem în urmărirea lui Nordsee. Că avem nevoie 
de informaţii regulate despre poziţie și direcţia acestuia. Tweed 
aruncă o privire scurtă spre harta pe care Newman o 
desfășurase pe masă. De unde ai asta? 

— Din grămada de hărţi de sub masă. Foarte bine echipat 
iahtul ăsta. Ar putea merge aproape oriunde. Și, după cum ţi-am 
spus mai devreme, avem rezervoarele pline. 

— Cât durează să ajungem la Copenhaga? 

— Mâine dimineaţă suntem acolo. 

— Adică, rectifică Tweed, dacă el alege ruta estică spre 
Øresund. Ar putea merge prin canalul de vest, printre insulele 
daneze Fynn și Sjælland.. 

— Casey o să ne ghideze - după ce reușesc să iau legătura cu 
el, spuse Nield. 

— Gata de plecare? întrebă Newman. Bun. Molează, Pete. 

— Îți dau și eu o mână de ajutor, zise Tweed. 

— O să ţi se facă rău, spuse Nield în timp ce cobori schela de 
acces. 

— Oh, taci! 

Nield așteptă la pupa în timp ce Tweed dezlegă parâma de la 
provă de bolard, sări înapoi la bord și ridică schela de acces la 
bord. Nield se holbă, surprins de forța șefului său. Apoi acesta 
se ocupă de parâma de la pupă, o aruncă pe punte și sări după 
ea, în timp ce Sudwind se îndepărtă ușor de chei. Newman mări 

viteza, iahtul porni pe canal, apoi răsuci cârma spre nord - spre 
Copenhaga. 
e 

Tweed şedea pe marginea unui pat în cabina spațioasă, 
simțindu-se foarte nefericit. Se uita încontinuu la ceas. 
Dramamina își făcea efectul după jumătate de oră. Nield apăru 
în cadrul ușii. 

— Am luat legătura cu Walter Three. Nordsee se îndreaptă 
spre Øresund. E Copenhaga. 

Tweed clătină din cap. 

— Cred că o vom lua prin strâmtoare spre Kattegat. Crezi că 
Newman ar putea ţine chestia asta pe o direcţie mai dreaptă? 

— Chiar asta și face. Marea e calmă. O noapte superbă pentru 
croaziera noastră... 

— Taci! repetă Tweed. 

După ce Nield plecă, închise ochii, dar numai pentru o clipă. 
Senzaţia depresivă părea să se intensifice. Privi din nou la cele 
două încuietori forțate, la dalta de oţel și ciocanul care zăcea pe 
pat, lângă el. Se ridică cu greu, se duse la unul din sertarele 
mari de lemn și-l deschise. Gol. Îl verifică și pe al doilea. Tot gol. 
Inspiră adânc și urcă scările pe punte. Newman era la cârmă, iar 
Nield stătea ghemuit lângă transmiţător, cu căștile pe urechi. 

— A naibii de agitată mare, nu-i așa? remarcă el. 

— Agitată? se holbă Newman la el. Sunt numai niște valuri 
amărâte. Ce naiba, suntem în mijlocul Balticii. Casey vrea să știe 
dacă să ia legătura cu căpitănia din Copenhaga - să oprească și 
să facă percheziţie pe Nordsee. 

— Nu! În niciun caz. Trebuie să-l urmărim până la oprirea 
finală. 

Tweed se agăţă de bara de alamă din partea din față a punţii. 
Începea să se simtă mai puţin rău. Dramamina își făcea efectul. 
Una la patru ore, își reaminti. Singura posibilitate să treacă prin 
experienţa asta traumatizantă. 

Prova vasului se ridica și cobora încet. Tweed se simţea ca un 
balast gata să fie aruncat peste bord. li venea să se arunce 
singur peste bord numai la gândul timpului pe care avea să-l 
petreacă la bordul galeţii ăsteia plutitoare. Incerca să reziste 
tentaţiei de a privi la ceas. La un moment dat, Newman ridică 
un binoclu puternic și privi prin el spre vest. Cercetă orizontul și- 
i înmână binoclul lui Tweed. 

— Acolo. Fehmarn Bell. Se pot vedea luminile trenului care 
face legătura între Puttgarden și Radby. 

Tweed descoperi și el luminile. Putea fi expresul de noapte de 
Copenhaga. Avu o senzaţie ciudată la gândul că Diana era 
acolo. Slavă Domnului că Butler observase plecarea ei 
precipitată - ceea ce însemna că era și el acolo. Mesajul său 
lăsat Monicăi spunea că vor ajunge în Copenhaga la ora șase și 
patruzeci și cinci. Mult înaintea lui Sudwind. O dată ce expresul 
va părăsi bacul, va porni ca fulgerul prin noapte. Își dădu seama 
ca iahtul își schimba direcţia, lăsă jos binoclul și privi busola. 
Nord prin nord-vest. Privi la pupă și văzu că iahtul lua o curbă 
largă. 

— Ce se întâmplă? întrebă el. 

— Uită-te aici - lumina care clipește. Farul Gedser. Dacă 
rămânem pe direcția veche, ne ciocnim de Danemarca. Uită-te 
pe hartă, zise Newman. 

Acum se deplasau cu maximum de viteză. Tweed își înăbuși 
un suspin când se uită pe hartă. La numai un sfert din drumul 
spre Copenhaga. 

— Cred că o să trag un pui de somn, spuse Nield, ridicându-se 
de pe scaunul din fața transmiţătorului. Când poţi să dormi, 
dormi. Treziţi-mă dacă Casey cere legătura... 

Când poți să dormi, dormi. Fraza îi amintea lui Newman de 
cele trei maxime de bază ale lui Falken. Unde o fi acum 
neamţul? Unde o fi Gerda? Își alungă din minte acest gând, 
concentrându-se asupra timonei. Newman și Tweed erau singuri 
pentru prima dată de când se urcaseră la bordul lui Sudwind. 

— Ceea ce facem e legal? întrebă Newman. „Imprumutarea” 
lui Sudwind? 

— Mă îndoiesc. Dar a trafica cinci sute de kilograme de 
heroină e legal? 

— Ai dreptate. Ce facem când - dacă - îl ajungem din urmă pe 
doctorul Berlin? 

— Dacă am dreptate, va trebui să dispară pentru totdeauna. 

— De aceea te-ai asigurat că am Luger-ul? 

— Ne vom hotărî la timpul potrivit cum îl eliminăm. Nu ne 
putem permite un scandal. Cel puţin, Anglia nu-și permite. Un 
șef din SIS - criminal în masă. Nu se face, Bob. Incă nu sunt 
sigur cum ne vom îndeplini sarcina. 

— De asta nu-l lași pe Casey să anunţe căpitănia din 
Copenhaga să oprească Nordsee? 

— Chestia asta nu-mi place mai mult decât îţi place ţie. Dare 
singura cale. 

e 

Erau în apropiere de coasta estică a insulei daneze Sjælland 
pe care se află Copenhaga - când Tweed observă luminile de 
navigație ale Sea King-ului apropiindu-se. Privi transmițătorul, 
intră în cabină și-l scutură pe Nield care dormea într-unul din 
paturile suprapuse. 

— Am primit un semnal... 

Nield se trezi brusc, sări în picioare și urcă rapid scările. 

Când Tweed ajunse pe punte, era deja pe scaun cu căștile pe 
urechi. Ascultă, notă ceva pe carnet, confirmă, își scoase căștile 
și se mută la masa pe care se afla harta, marcând un loc. 

— Nordsee se află acum aici. Foarte aproape de intrarea în 
Øresund. 

— la din nou legătura cu Casey, spuse Tweed pe un ton tăios. 
Spune-i să țină vasul sub o supraveghere atentă în următoarea 
oră. 

— Ce s-a întâmplat? întrebă Newman, răsucind timona cu 
câteva grade. Am mai reflectat și eu. De ce n-am luat noi 
expresul de noapte spre Copenhaga cu Diana și Butler? Am fi 
avut mai mult decât suficient timp să ajungem, să închiriem un 
vas și să-l aşteptăm pe Berlin să sosească. 

— Din cauza semnalului pe care-l trimite Nield. Nordsee încă 
se mai poate întoarce spre est, apoi spre nord, prin arhipelagul 
suedez, poate chiar prin cel finlandez. Chiar și cu un elicopter 
urmărindu-l, ar putea să scape. lți amintești arhipelagurile 
acelea? Sute de insule, un adevărat labirint. 

— Dar de ce ar lua-o pe acolo? 

— Pentru că ar putea să transbordeze încărcătura pe un alt 
vas. A mai făcut-o o dată - chiar tu ai văzut, de la bordul lui 
Wroclaw. 

— Ce fel de vas? 

— Poate un alt iaht la fel cu acesta, ca Nordsee. Un iaht numit 
Nocturne. 

— Ai vreun motiv să crezi asta? 

— Da. Tocmai am descoperit cine e omul cu bandaje pe faţă - 
cel despre care povestea Ann Grayle. 

53. 


— Încărcătura e pe drum. Tocmai am primit un mesaj radio că 
totul e în regulă, raportă Lisenko din apartamentul său din 
Leipzig. 

— Un mesaj de unde? întrebă Gorbaciov din Moscova. 

— De la cel care a transportat încărcătura la Rostock. Ar 
trebui să ajungă la destinaţie în următoarele șaptezeci și două 
de ore. 

— Niciun obstacol? 

Lisenko ezită un moment. 

— Nimic. Totul se petrece conform planului. 

— Ai ezitat înainte să spui asta. 

„Să-l ia dracu’, își spuse Lisenko. Nu-i scapă nimic.” Simulă un 
strănut. 

— Îmi cer scuze, cred că am răcit. 

— Ţine-mă la curent. Încă nu s-a terminat... 

Legătura se întrerupse. „Nu doarme niciodată, se gândi 
Lisenko. Are rezistența unui bivol.” Se grăbi pe strada 
întunecată spre locul unde-și parcase mașina. Ajuns la clădirea 
lui Markus Wolf, luă liftul spre birou, după ce îi arătă paznicului 
legitimaţia. Deschise ușa și se pomeni în faţa altui bărbat care 
părea să n-aibă nevoie de somn. Din spatele biroului, Wolf îl 
privi prin ochelarii săi cu ramă pătrată, care îi dădeau un aspect 
rigid. 

— A apărut o problemă, Lisenko. Toate comunicațiile din 
Germania de Vest au fost întrerupte. Când ţi-am spus mai 
devreme, am crezut că-i o defecţiune tehnică. 

— Încă mai poate fi o defecţiune tehnică. Vestul nu e atât de 
eficient pe cât se laudă. 

— Nu. Ceva e în neregulă. Întreruperea durează prea mult. 
Sunt îngrijorat, simt pericolul. 

— De ce? 

— Niciun cuvânt de la Munzel. Și ce s-a întâmplat cu Tweed? 
Nu mă simt bine când nu știu unde este și ce face. 

— Nu poate face nimic. 

— Îţi voi aminti fraza asta în viitorul nu prea îndepărtat, i-o 
întoarse Wolf. 

Se luminase de ziuă. Sudwind intra în plină viteză în portul 
Copenhaga. Câteva ore mai devreme Casey raportase că 
Nordsee luase direcţia nord - în Bresund, îndreptându-se spre 
Kattegat, între Danemarca și Suedia. 

Tweed preluase controlul timonei de la Newman pe timpul 
nopții, pentru a-și oferi ceva util de făcut și pentru a-i da ocazia 
lui Newman să tragă un pui de somn. Când îl înlocuise pe 
Newman, îl întrebase despre sertarele forțate din cabină. 

— Am făcut-o în timp ce tu o sunai pe Monica de la secţia de 
poliţie. Am găsit o cutie cu unelte, am ales două sertare la 
întâmplare și am forțat încuietorile cu dalta de oţel. N-am găsit 
nimic. 

— Ce sperai să găsești? 

— Urme ale transportului de droguri. Părea logic. lahtul pe 
care l-am văzut de pe Wroclaw ar fi putut fi Sudwind. Tu de ce 
crezi că Berlin și-a montat încuietori noi? 

— Cacealma. E un porc, dar un porc deștept. Spera să gândim 
așa cum ai gândit tu. Poate să pierdem timpul, așteptându-l să 
se întoarcă. Ce mă nedumerește e că Diana a intrat în panică 
atunci când a văzut încuietorile noi. 

— Întreab-o - dacă o s-o mai vezi vreodată. Observă expresia 
lui Tweed. Imi pare rău - n-am formulat fraza cu prea mult tact. 

Newman reapăru când se apropiau de Copenhaga și preluă 
controlul timonei de la Tweed. De pe mare, Copenhaga părea să 
se fi schimbat foarte puţin o dată cu trecerea timpului - excepţie 
făcând două clădiri înalte. Tweed rămase pe punte să-l îndrume 
pe Newman, cunoscând bine portul. 

Pe timpul nopţii traficul pe Baltica fusese foarte scăzut. Acum, 
sub un cer înnorat, marea era plină de vase particulare - iahturi 
cu velă făcând piruete în briza ușoară, iahturi cu motor 
despicând valurile. Newman își croi drum printre ele cu 
îndemânare. 

Nield ședea lângă transmiţător cu căștile pe urechi, primind 
un mesaj. incheie recepţia, se răsuci rapid pe scaun și îi înmână 
transcrierea lui Tweed. 

— Un mesaj lung. Casey a aterizat la Kastrup să-și umple 
rezervorul, după care a decolat din nou. Are dificultăţi în 
urmărirea lui Nordsee - sunt prea multe alte vase în partea asta 
a lumii... 

— Sper că nu l-a pierdut? 


VP - 419 


Vocea lui Tweed era alarmată. 

— Nu. Dumnezeu știe încotro merge. Continuă să se îndrepte 
spre nord. Începe să pară a se îndrepta spre Oslo. Se îndreaptă 
spre coasta sudică a Suediei, păstrând direcţia rutei navale 
obișnuite. Acum tocmai a trecut de Göteborg... 

— la legătura cu Casey, spuse Tweed. Spune-i să-l 
urmărească cât mai îndeaproape. Tweed studia harta. Tocmai a 
ajuns în punctul unde ar putea vira spre vest, prin Skagerrak, în 
Marea Nordului. Cere un nou raport în cincisprezece minute. 

Newman redusese considerabil viteza. Văzură nava cu aripi 
portante care traversa regulat spre Malmă, în Suedia, în curse 
de jumătate de oră. Plutea cu prova ridicată, ca și cum ar fi 
zburat. Tweed continua să-l ghideze pe Newman, care redusese 
viteza aproape la minimum. 

— Care e următoarea mutare? 

— Vreau să verific două lucruri în Copenhaga. Să luăm un taxi 
până la Royal, să vedem dacă Butler a lăsat vreun mesaj când a 
coborât din expres cu Diana. Apoi să mergem la sediul lui 
Lindemann, lângă Rådhuspladsen și să aflăm unde este. Și o sun 
pe Monica de acolo. 

— Și apoi? 

— Habar n-am. 

Nield primi un mesaj de la Sea King pe când Sudwind trecea 
printr-un canal larg, pe lângă câteva nave de război vopsite în 
culori de camuflaj. Erau deja în Copenhaga, apropiindu-se de 
capătul canalului. 

— Acostăm la babord, ordonă Tweed. Așa procedează vasele 
care vin dinspre Oslo. 

Newman răsuci timona, traversă canalul și se îndreptă spre 
faleza pe care se aflau câteva depozite vechi și o promenadă 
largă. O fântână arteziană uriașă împrăștia jeturi de apă, ca o 
floare deschisă. Bărbaţi și femei se plimbau în impermeabile sub 
cerul cenușiu. În spatele fântânii se zărea un palat impunător. 
Tweed arătă spre el. 

— Palatul Amalienborg. Un loc superb... 

Nield își scoase căștile. Îi dădu mesajul lui Tweed și se ridică, 
întinzându-se. 

— Casey raportează că Nordsee se află la nord de Goteborg. 
Se deplasează spre nord, de-a lungul coastei suedeze. 

— Înseamnă că, într-adevăr, se îndreaptă spre Oslo, zise 
Tweed. 

e 

Tweed îl rugă pe șoferul taxiului să aștepte în fața hotelului 
Royal și intră împreună cu Newman, lăsându-l pe Nield în taxi. 
Aspectul locului se schimbase de la vizita precedentă. În holul 
vast, zona recepţiei includea câteva mese rotunde, sprijinite de 
coloana centrală. Pe fiecare dintre ele se afla un computer, iar în 
fața fiecărui computer câte o fată. Alese o brunetă, îi spuse că 
așteaptă un mesaj, își dădu numele și așteptă în timp ce fata 
dispăru în spatele unui perete de sticlă din spate. 

— Tehnica americană de recepție, comentă el către Newman, 
arătând spre mese. Fata îţi tastează numele, iar pe ecran apare 
numărul camerei pe care ai rezervat-o. Era modernă. 

— Să înțeleg că preferi vechiul sistem? O tejghea lungă cât 
toate zilele, ca la Four Seasons? 

— E mai uman. Până la urmă, o să ajungem cu toţii niște 
mașini... 

Fata se întoarse, ţinând în mână un plic, și îi ceru un act de 
identitate. El îi întinse pașaportul. După ce primi plicul, se 
așezară în două fotolii. Tweed îl deschise, scoase dinăuntru o 
foaie împăturită, studie conţinutul mesajului scris în grabă și i-l 
înmână lui Newman. 

— Bine că ne-am adus valizele cu noi. 

Diana a luat un taxi de la gară până la aeroportul Kastrup. A 
cumpărat un bilet pentru Oslo. Stă la hotelul Grand. O urmăresc 
în continuare. Ora șapte și jumătate. Harry. 

— De ce e bine? întrebă Newman după ce citi mesajul. 

— Pentru că va trebui să ne mișcăm repede. Din nou Oslo... 

— Aproape că-mi vine să cred că Diana are întâlnire cu 
doctorul Berlin acolo. 

— lar eu m-am înșelat în privința ei. Vom zbura la Oslo. 
Lindemann îi spune cursei „naveta”. Un zbor de numai cincizeci 
de minute - avioanele pleacă spre Oslo de aici pe tot timpul 
zilei. Un serviciu uimitor - iar zborul este nonstop. 

— Și Sudwind? Și Casey, acolo sus? 

— Pe Sudwind îl abandonăm. Nield poate merge cu taxiul 
înapoi la iaht, ia legătura cu Casey, îl pune la curent cu acţiunea 
noastră și-l instruiește să aterizeze la Fornebu - aeroportul din 
Oslo - și să ne aștepte. 

— N-am fost niciodată în Oslo. 

— Vei avea o surpriză plăcută. Plecăm spre Erich Lindemann. 
Putem lua fiecare câte un taxi. Acum, esenţială este viteza. 

e 

— Cineva, spuse Newman în taxi, în drum spre 
Rådhuspladsen, o să pună mâna pe Sudwind. În voce i se făcea 
simțită o nuanță de invidie. Un vas superb. Echipat cu tot ce-i 
trebuie. Transmițătorul acela, cel mai puternic pistol Verey... și 
ai remarcat tancurile de combustibil legate la pupă? 

— Da. 

— Asta înseamnă că Nordsee are, probabil, la fel. Sunt vase 
de serie. Ceea ce înseamnă că doctorul Berlin se poate îndrepta 
spre orice destinaţie din Europa de Vest. 

— M-am gândit și eu la asta. 

Tweed rămase tăcut până când taxiul îi lăsă la intrarea 
sediului lui Lindemann. Drumul durase puţin. li lăsă șoferului un 
bacșiș generos, apoi aruncă o privire pe placa de pe perete. 
Nord - Servicii Export-Import. Urcă scările șubrede și ciocăni la 
ușă. 

Aceasta fu deschisă de către o doamnă cam de cincizeci de 
ani, rigidă și cu un aspect sever. Nu părea prea încântată să-i 
vadă. 

— Domnul Tweed. Nu vă așteptam. 

— Înseamnă că sunt o surpriză plăcută. El este Bob Newman. 
Domnișoara Browne. 

— Cu „e”, îl informă ea pe Newman, arătând și mai puţin 
încântată. Intraţi, vă rog. 

— Unde putem discuta nestingheriţi? întrebă Tweed. Și unde 
e Lindemann? 

— N-am idee. Presupun că în sanctuarul său interior... 

Sanctuarul interior. Tweed oftă neauzit. Doamna aceasta era 
încarnarea perfectă a unui funcţionar din serviciul public. li 
conduse într-o cameră austeră și excesiv de curată. Singurele 
obiecte de pe biroul lui Lindemann erau două telefoane. Tweed 
înconjură biroul și se așeză pe scaunul lui Lindemann. Observă 
că asta nu-i plăcu doamnei. Neavând mult timp la dispoziţie, 
hotărî că rămăsese o singură posibilitate de abordare a situaţiei. 

— De cât timp e plecat? Mă grăbesc, așa că am nevoie de 
raspunsuri directe. Vă rog. Și luaţi loc. 

— De obicei, cer permisiune scrisă înainte de a da informaţii 
despre activităţile domnului Lindemann... 

— Mai întreb o singură dată, domnişoară Browne, apoi vă 
trimit cu primul avion înapoi la Londra. De cât timp e plecat? 

— De trei sau patru săptămâni. A plecat aproape imediat cum 
s-a întors din permisia de o săptămână. 

— incotro a plecat? 

— Nu mi-a spus. Doar a plecat și m-a lăsat să am grijă de tot. 

— Deci, aveţi o modalitate de a-l contacta? Tweed era convins 
că i se ascundea ceva. Avu un moment de inspiraţie. Sau v-a 
contactat el? Trebuie să știu. 

— Mda. M-a sunat ieri. Să mă întrebe dacă s-au mai făcut 
progrese. l-am spus că nu. Totul pare liniștit în acest moment. 

— De unde a telefonat? Să nu spuneţi că nu știți. Sunteţi aici 
de mult timp. Cunoaștetți bine Scandinavia. Cred că ar trebui să 
știți de unde a sunat. 

Domnișoara Browne își mișcă degetele osoase, împreunându- 
și-le în poală. Șovăia. Tweed o fixă în tăcere cu privirea și începu 
să bată încet darabana cu degetele pe birou. 

— N-a spus unde era, dar am auzit voci pe fundalul 
convorbirii. Cred că știu în ce limbă vorbeau. Norvegiană. Când 
se află în Oslo stă la hotelul Grand. Pot să întreb dacă poziţia 
mea e ameninţată? 

— Acum nu mai este. Și vreau să dau un telefon. Pot folosi 
telefonul ăsta? 

— Vă fac legătura. 

Singur în spatele biroului, formă numărul Monicăi. Cel puţin, 
ea păru bucuroasă să-l audă. 

— Probabil că ești paranormal, spuse ea. Kuhlmann a sunat 
acum nici cinci minute. Vrea să-l suni la numărul acesta. Tot 
Acţiune Azi? 

— leri. Acum trebuie să plec. Ținem legătura. 

Formă numărul pe care-l memorase, numărul de la Lubeck- 
Sud. Răspunse chiar Kuhlmann. Părea morocănos și îngrijorat. 
Lipsa de somn. 

— Tweed, medicul legist a examinat ce-a mai rămas din Sue 
Templeton, americanca. A găsit o grămadă de bucăţi de piele 
sub unghiile acesteia. Biata fată s-a împotrivit cât a putut. 
Principalul e că asasinul trebuie să aibă o zgârietură a naibii de 

mare - probabil pe față. Am crezut că ar trebui să afli asta. Tu ai 
mai aflat ceva? 

— Mulţumesc. Da. Chiar din această cauză, mă grăbesc foarte 
tare. 

— Bine. Bagă un glonţ în nenorocitul ăla pentru mine. 

e 

— În scurt timp vei avea în faţă a noua minune a lumii, îi 
spuse Tweed lui Newman. Ne apropiem de fiordul Oslo. E 
magnific. 

Zburau la treizeci de mii de picioare la bordul unui DC-9, 
Orvar Viking. La aeroportul Kastrup luaseră în grabă un mic 
dejun întârziat și prinseseră cursa în ultimele minute. Masa de 
nori de deasupra orașului Copenhaga se risipise curând după ce 
avionul decolase. Zburau deasupra coastei de vest a Suediei. 

Tweed le atrăsese atenţia lui Newman și lui Nield, care stătea 
în spatele lor, asupra capului Skaw, punctul cel mai nordic din 
Danemarca, ce se prelungea în Skagerrak. O peninsulă în formă 
de gheară, care privită de la înălţime avea un aspect arid și 
pustiu. Newman privi pe fereastră în timp ce avionul își începu 
lunga manevră de aterizare. 

Pilotul anunţase că cerul este neobișnuit de senin, iar 
priveliștea - o raritate. Jos, pe suprafaţa mării albastre-azurii, 
Newman putu distinge mici puncte albe - siluetele navelor care 
se îndreptau spre nord. Se întrebă dacă printre ele se afla și 
Nordsee. Apoi se aplecă mai aproape de fereastră. 

Privea pentru prima dată Norvegia. În raza vederii sale se ivi 
cea mai sudică dintre insulele care păzeau intrarea în uriașul 
fiord. Newman privi în jos, fascinat. Păreau niște piese cu 
margini zdrenţuite ale unui puzzle, aruncate la întâmplare pe o 
tablă gigantică din gheaţă albastră. 

Coborârea continua. Insulele deveniră mai mari, câteva dintre 
ele acoperite cu păduri dese de conifere. Vasele se strecurau 
printre ele în drum spre Oslo. Pe câteva insule începură să apară 
case. Newman nu mai văzuse niciodată atâtea insule 
îngrămădite laolaltă, retrase față de canalul principal care își 
croia maiestuos drum către capitala Norvegiei. 

Avionul zbură mai departe, coborând constant, urmărind 
cursul fiordului. Deodată fură învăluiţi într-un nor. Acum zburau 
foarte jos. Newman continuă să privească pe fereastră. 
Încremeni în timp ce avionul ieșea din nor. Chiar sub el apărură 

o mulțime de dealuri cocoșate, unele după altele. Era ceva 
foarte diferit de ceea ce se aștepta să vadă. Avionul descrise un 
arc de cerc larg, cufundându-se în nor și ieșind imediat. 
Dealurile, acoperite de păduri dese, păreau foarte aproape. 
Avionul urcă brusc. Apoi cobori, zburând deasupra unei întinderi 
de apă. „O să sfârșim în apă”, gândi Newman. Roţile atinseră 
solul. Aeroportul se afla chiar pe marginea fiordului. Newman 
scoase un oftat de ușurare. 

— Minunat, strigă Tweed. 

— Al naibii de minunat, confirmă Newman. 

e 

O dată ieșiţi din holul aeroportului, Tweed nu pierdu nicio 
secundă. Întrebă de șeful pazei, fu introdus împreună cu 
Newman într-un birou pătrat, cu pereții acoperiţi de fișete verzi 
și ocupat de un norvegian scund și bine făcut, într-o cămașă 
albastru pal și pantaloni albaștri, marinărești. Acesta se ridică 
de pe scaun. 

— Sunt Iversen, șeful pazei. Cine sunteţi dumneavoastră? 

— Tweed. Serviciul Special. De la Londra. Trânti un dosar pe 
masa de lucru a lui Iversen. Trebuie să vorbesc urgent cu 
căpitanul Georg Palmer din Serviciul de Informaţii Norvegian. 
Acesta se află la Huseby Gardekasernen - lângă Røa. Tweed își 
scoase carnețelul în timp ce Iversen verifică dosarul și i-l 
înapoie. Acesta este numărul de telefon, zise el. Îmi daţi voie? 

Luă o foaie de pe birou și scrise numărul. 

— Voi vorbi eu cu el întâi, spuse Iversen. Ridică receptorul, 
formă numărul, vorbi ceva în norvegiană, apoi trecu pe engleză. 
Da, domnule, descrierea i se potrivește perfect. Vi-l dau la 
telefon. Întinse receptorul. Dacă doriţi mă pot retrage... 

— Nu e nevoie, mulțumesc. Tweed vorbi în receptor. Sunt la 
Fornebu, după cum ai aflat. Tocmai am sosit. Trebuie să stau de 
vorbă cu tine, Georg. Nu, nu veni la Fornebu. Ne putem întâlni la 
hotelul Grand? Cam în două ore? Întâi, trebuie să verific câteva 
lucruri. Da, mă bucur că m-am întors. De-abia aștept să te văd. 
Salut. 

Îi mulţumi lui Iversen, și la ieșire îl regăsiră pe Nield 
așteptând. Acesta arătă cu un gest spre partea vestică a 
aeroportului. 

— L-am găsit pe Casey. Se află în locul de unde decolează 
elicopterele poliției. În secţiunea particulară. Își mângâie 

mustața subţire. Cred că ar trebui să stai de vorbă cu el. Putem 
merge pe jos, e un exerciţiu care face bine. 

Tweed clipi când ieșiră sub soarele orbitor. Newman respiră 
adânc. Aerul era proaspăt, revigorant. Pe când mergeau, privi 
dealurile care se întindeau dincolo de Oslo. Aerul era de o 
claritate de cristal, dând senzaţia că dealurile acoperite de 
păduri erau mai aproape decât în realitate. 

— Imi place locul ăsta, spuse el. 

— Ritmul e mai încet aici, zise Tweed, îndreptându-se rapid 
spre Sea King care intrase în raza lor vizuală. Nu găsești în toată 
Europa un loc ca ăsta. Într-un fel, simţi că trăiești în anii '30. În 
cel mai plăcut fel cu putinţă. Ei, Casey, care-i situația? 

— Nordsee se apropie de intrarea fiordului Oslo. E cam la opt 
mile nautice de prima insulă. 

— Asta acum cât timp? 

— O oră. Am aterizat aici, am alimentat - deci suntem gata 
pentru un zbor lung, dacă e necesar... 

— Ceea ce chiar s-ar putea să fie, aprobă Tweed. 

— Apoi am decolat din nou, am zburat înapoi spre intrarea 
fiordului, peste Skagerrak. Asta ca să fim siguri că nu și-a 
schimbat cursul. 

— Ceea ce încă ar mai putea face, îl întrerupse copilotul 
Wilson. Dacă întoarce acum spre sud-vest, ajunge în largul Mării 
Nordului. Plus că a redus considerabil viteza. Pentru prima dată 
de când îl urmărim de la Lubeck. 

„Pentru Wilson, acesta a fost un adevărat discurs. Și o idee 
înţeleaptă”, gândea Tweed. 

— Crezi că v-a observat? îl întrebă pe Casey. 

— Cred că a făcut-o până acum. Nu în timpul nopţii - dare 
atât de mult trafic dinspre Suedia, încât am fost nevoiţi să îl 
urmărim mai îndeaproape. Mai erau câteva elicoptere prin 
preajmă, dar un singur Sea King. Noi. 

— Puteţi aștepta aici până ajungem noi în Oslo? Aţi luat 
masa? 

— Da, răspunse Casey. Privi în sus, spre cer. În câteva minute 
se întunecă. Poate că el asta așteaptă. Am luat o masă 
excelentă la restaurant. Voi vedeţi-vă de treabă, noi putem 
aștepta. Poţi suna oricând la aeroport - știi unde ne aflăm. 

— Mă cam grăbesc... 

Luară un taxi până la Oslo, iar Newman privi tot timpul pe 
fereastră, savurând noua experienţă. Autostrada urmărea 
porțiunile înalte ale fiordului, oferind priveliști ale docurilor 
burdușite de ambarcațiuni, și ale mării albastre de dincolo de 
ele. O dată ajunși la hotelul Grand, pe strada principală, Karl 
Johans Gate, Tweed dădu buzna înăuntru, cu valiza în mână. 

Newman plăti taxiul și întârzie o clipă împreună cu Nield, 
adaptându-se atmosferei. Tweed avusese dreptate. Ritmul era 
mai lent. Nici urmă de frenezia Londrei sau a New Yorkului. 

Karl Johans Gate se întindea dreaptă spre vest. In depărtare, o 
clădire elegantă în gri și ocru se înălța pe un deal micut. Palatul 
Regal, presupuse Newman. De-a lungul unui parc, pe altă 
stradă, un tramvai vechi, gri cu crem, se târa prin oraș. 
Norvegienii mergeau în pas de plimbare, făceau loc celor ce 
veneau din direcția opusă. „Da, îmi place locul ăsta”, gândi 
Newman. 

Înăuntru, Tweed îl chestiona pe recepţionerul șef. 

— Avem nevoie de trei camere cu baie. Se poate rezolva? 
Bun. Mai vreau să știu numărul camerei prietenului meu, Erich 
Lindemann. 

— Domnul Lindemann nu este la noi. Aici stă numai când 
rămâne în Oslo... 

— Vrei să spui că a plecat astăzi? 

— Nu, domnule. Domnul Lindemann n-a mai stat la noi în 
ultimele două luni. 

„Să mai ai încredere în domnișoara Browne și cunoștințele ei 
de limbi scandinave, gândi Tweed. Pun pariu că nu știe nici 
măcar un cuvânt din vreuna dintre ele. Dar, firește - Lindemann 
e lingvistul. Nu are nevoie de o asistentă care să priceapă ce 
vorbește la telefon.” 

— Mai am o prietenă care locuiește aici. Domnișoara Diana 
Chadwick. 

— Dânsa este aici. Recepţionerul aruncă o privire peste umăr. 
Camera 736. Dar este plecată, cheia dânsei este pe panou. 

— Nu-i spune că am întrebat, când se întoarce. Vreau să-i fac 
o surpriză. 

Newman și Nield intrară și semnară în registru. În lift, în drum 
spre camerele lor, Tweed îi avertiză să nu despacheteze și să fie 
gata oricând de plecare imediată. Când ajunse în propria sa 

cameră, de-abia apucă să-și lase valiza jos că sună telefonul. 
Căpitanul Palmer voia să-l vadă. 

— Trimite-l sus, te rog. Și anunţă serviciul de cameră să ne 
aducă două ibrice cu cafea. 

Palmer era un norvegian înalt, slab, vânos, la vreo treizeci de 
ani. Îmbrăcat într-un costum gri de om de afaceri, îi strânse cu 
căldură mâna lui Tweed, apoi se așeză. Avea un păr des, de 
culoarea nisipului, un nas lung și ochi pătrunzători, cu o 
strălucire glumeață. 

— A trecut mult timp de când nu ne-am văzut. Cred că ai o 
urgență, așa că hai să renunțăm la efuziuni. Cu ce te pot ajuta? 

— Un iaht mare, cu motoare, se apropie de intrarea fiordului. 
E alb, cu ornamente de bronz... Se numește Nordsee. Până 
acum l-am urmărit cu un Sea King, care mă așteaptă la Fornebu. 
Dacă-mi trimit din nou elicopterul, s-ar putea să-l sperii pe omul 
de la bordul iahtului și să se îndepărteze de adevărata sa 
destinaţie... 

— Care este...? 

— Încă nu știu. Mă întreb dacă poţi aranja ca cel puţin o 
șalupă de poliţie, de la Sandvika, să ţină sub observație 
mișcările iahtului Wordsee. Pare să se îndrepte spre Oslo, dar 
vreau să aflu despre orice deviere de la această rută. Și 
„discreţie” este cuvântul de ordine. 

Palmer clătină din cap. 

— Nu o șalupă de poliţie. Acestea patrulează numai fiordul de 
lângă Oslo. Avem nevoie de Paza de Coastă. Ei operează în 
afara fiordului. Pot să sun chiar acum, de aici. Cam în treizeci de 
minute, un vas de-al lor ar trebui să fie pe urmele iahtului tău. Și 
mi-ar fi de folos o descriere mai amănunţită a lui Nordsee. 

— Nu prea mă pricep la vase... 

Tweed îl sună pe Newman în camera acestuia, îi ceru să vină 
la el, și când sosi, îi explică de ce avea nevoie. In timp ce cei doi 
vorbeau, el sună la recepţie să afle dacă Diana se întorsese. Află 
că nu. Apoi Palmer preluă telefonul, formă un număr și spuse 
repede ceva în norvegiană. Puse receptorul în furcă. 

— Un vas de-al Pazei de Coastă va fi gata de plecare în scurtă 
vreme. Comandantul acestuia îmi va raporta personal prin radio, 
direct la sediul meu. Eu te voi suna, dacă apare ceva. 

— Presupun că trebuie să faci un raport al tuturor 
evenimentelor? remarcă Tweed. 

— Cam așa ceva. Palmer îi strânse mâna din nou și plecă spre 
ușă. Inainte de a pleca se întoarse. Dar uneori am lapsusuri 
formidabile. 

e 

Următoarele câteva ore - cât Tweed o aşteptă pe Diana să se 
întoarcă la hotel - fură încordate. Se lăsă seara, iar Tweed stabili 
o ordine pentru cină. Cât timp mâncă, împreună cu Newman și 
Butler, Nield stătu în holul recepţiei, așezat pe un scaun. 
Instrucţiunile pe care i le dădu Tweed erau precise, dar de 
natură să-i surprindă pe ceilalți. 

— E posibil ca ea să aibă bagajele gata făcute și să încerce să 
plece dacă află că sunt aici. Dacă e necesar, o vei reţine cu forța 
în camera ei. Apoi sună-mă prin biroul de recepţie. 

Mâncară în Grand Cafe, restaurantul atașat hotelului, o 
încăpere mare și de modă veche, cu vedere la strada principală. 
Newman privi împrejur, fascinat de ceilalți clienţi. Observă 
câţiva care se așezaseră la mese cu o oră mai devreme. li 
comunică remarca lui Tweed, care bătea darabana cu degetele 
pe masă. 

— Da, aprobă Tweed, e exact ca obiceiurile antebelice din 
Anglia, despre care am citit. Dispărute pentru totdeauna. 
Oamenii - localnicii - vin și stau aici și vorbesc la nesfârșit. E o 
parte din modul lor de viaţă. 

— lar pe tine te frământă ceva? Diana? 

— Diana, da. Întârzie prea mult. Și niciun raport de la Palmer. 
Ceva n-a mers cum trebuie. Simt asta. 

— Nu e prima oară când se întâmplă așa ceva în această fază 
a jocului... 

— Corect. Totuși, jocul pe care tocmai îl jucăm acum e cel mai 
periculos din întreaga mea carieră. 

e 

Erau pe punctul de a părăsi Grand Café, când Nield apăru la 
ușă și îi făcu semn lui Butler, care porni în grabă spre el. 
Schimbară scurt câteva cuvinte, Nield dispăru în direcția holului 
de la intrare, iar Butler se întoarse la masa lor. 

— Diana tocmai și-a luat cheia și a urcat în lift. 

— Atunci, mă duc după ea. Tonul lui Tweed era sumbru, iar pe 
faţă avea o expresie nemiloasă pe care Butler o văzuse numai 
rareori. Tweed îl fixă cu privirea. Voi scoate de la ea și laptele pe 

care l-a supt de la maică-sa. Tu și cu Pete veniţi cu mine. Staţi în 
fața ușii ei - în caz că încearcă să scape. Dacă încearcă, opriţi-o. 

leși din restaurant și merse direct la lift, apăsă pe buton, 
așteptă, intră în lift fără o vorbă. Pe când urcau, Butler și Nield 
schimbară o privire scurtă în spatele său. 

Tweed ieși pe coridor, consultă indicatorul numerotaţiei 
camerelor, o luă la stânga, apoi din nou la stânga, apoi la 
dreapta. Ciocăni la ușa cu numărul 736. li deschise Diana, 
îmbrăcată cu un pulover alb și o fustă de culoarea vișinei. 

— Tweed! Cum Dumnezeu ai... 

— Trebuie să vorbim. O dădu la o parte și intră în dormitor, 
închizând ușa. Tu trebuie să vorbești. Și anume, să spui 
adevărul. Pentru prima dată. Stai jos. 

— Când sunt rugată frumos... 

— Stai jos! Întrebarea numărul unu. De cât timp îl cunoști pe 
doctorul Berlin? 

Ea se așeză pe marginea patului, picior peste picior, și îl 
studie printre gene. Tweed rămase în picioare, cu mâinile la 
spate. 

— De peste douăzeci de ani. Ştii că... 

— Vreau să spun pe adevăratul doctor Belin. Și grăbește-te. 
Sunt în criză de timp. 

— Nu știu ce vrei să spui. 

— De ce ai fost atât de îngrozită când ai descoperit că 
încuietorile au fost schimbate pe Sudwind? 

— Știam ca e un avertisment. Începu să tragă batista 
dantelată pe care o ţinea în mână. Întâi am crezut că mi-a 
încuiat lucrurile... până când am văzut că nu se întâmplase 
nimic cu sertarele mele. 

— De cine ţi-era frica? 

— De cel care schimbase încuietorile... 

— Din ce bani ai trăit tot timpul după ce ai plecat din Kenya? 

— Crezi că m-am culcat cu bărbați, nu-i așa? 

— Nu. Deci, cine ţi-a dat bani? 

— El. Îmi stabilise o alocaţie permanentă. O notă vehementă 
se insinuă în vocea ei. Nu m-am culcat niciodată cu el. Nici 
măcar o dată. 

— Cred. Atunci de ce îţi dădea bani? 

— Sunt speriată. Groaznic de speriată. 

— De ce, întrebă el pe același ton dur, ai fugit de mine? Ai 
luat expresul de noapte de Copenhaga și apoi ai zburat aici? 

— Pentru că eram îngrozitor de speriată... după ce am aflat 
despre biata americancă, omorâtă pe plajă. Ştiam că trebuie să 
fie el. Credeam că eu urmez. Sunt blondă. Am o prietenă care 
lucrează în Oslo. Am luat cina cu ea. Și Oslo părea destul de 
departe de Lubeck. Am intrat în panică. Voiam să încep o nouă 
viață. M-am săturat să fiu o întreţinută... deși n-am făcut 
niciodată lucrurile pe care o întreținută e obligată să le facă. 

— Deci, de ce te-a păstrat doctorul Berlin? Ca martor? Ca o 
persoană care-i oferea credibilitate? O persoană care să susţină 
că era unul și același cu doctorul Berlin din Kenya? Pentru 
numele lui Dumnezeu, chiar trebuie să scot vorbele cu cleștele? 

— Nu, ai dreptate. Am fost martorul lui. Când am călătorit 
prima dată cu vasul de la Med la Lubeck, cu ani în urmă, m-a 
văzut. Nu știu cum de știa cine sunt. Poate dintr-o fotografie. 
Poate i-a spus cineva că-l cunoșteam bine pe Berlin din Kenya. 
Eram într-o lipsă acută de bani... 

Devenise limpede că Tweed spărsese blocada. El încă 
rămăsese în picioare, nearătând niciun strop de simpatie și 
neîndrăznind să-i oprească șirul mărturisirilor. 

— M-a invitat la reședința sa din insula Priwall. N-am bănuit 
nimic... până nu i-am văzut camera de lucru. Am știut imediat 
că nu era omul pe care-l cunoscusem în Kenya. A admis și el că 
nu era, apoi mi-a făcut o propunere. 

— Continuă, nu te opri. 

— Eşti îngrozitor. Bine. Continuă pe un ton rece. Aveam foarte 
puţini bani... Ken, soţul meu, nu mi-a lăsat nimic după ce a fost 
ucis la vânătoare. Nu era un secret... că nu aveam bani. Mi-a 
oferit o pensie lunară generoasă, dacă spuneam tuturor că el 
este doctorul Berlin pe care l-am cunoscut în Kenya. După cum 
ai zis, avea nevoie de un martor. Am acceptat. 

— Ce crezi că urmărea acest impostor? 

— O, mi-a spus o poveste întreagă... că era fratele vitreg al 
adevăratului doctor Berlin, că voia să continue opera de caritate 
a acestuia și că ar fi reușit cel mai bine dacă beneficia de 
reputaţia fratelui său. Ca să strângă fonduri pentru refugiaţi, 
chestii din astea. 

— Şi l-ai crezut? 

— Nicio clipă. Acum începuse să rupă batista dantelată. Și știa 
asta, dar nu i-a păsat. A lăsat la un moment dat să-i scape o 
remarcă din care se înțelegea că face un soi de contrabandă. M- 
am gândit că nu e nimic rău în asta. Aveam nevoie de bani. 

— Stai o clipă. Tweed scoase un document din buzunarul de 
la piept. Citește-l. E Actul secretelor oficiale. 

— De ce? 

— Citește-l. 

Tweed merse la ușă și le ceru lui Butler și lui Nield să intre 
pentru o clipă. Le spuse că erau martorii semnării Actului 
secretelor oficiale de către domnișoara Diana Chadwick. După 
ce aceasta semnă documentul, cei doi părăsiră încăperea. 

— Acum, continuă Tweed, trebuie să știi că doctorul Berlin nu 
e numai un impostor, și nici măcar nu este neamt. Este englez. 

— Da. 

— Spune-mi tot ce știi în legătură cu înfățișarea sa reală - fără 
barba care îi crește de fiecare dată când se întoarce la Lubeck, 
când pretinde că meditează sau mai știu eu ce aiureală. 
Obiceiurile lui. 

— Colecţionează vinuri fine... 

— Ce? exclamă Tweed involuntar. 

— Ziceam că colecţionează vinuri fine. Are o duzină de sticle 
de Chateau d'Yquem în pivnita reședinței. Spune că este o 
investiţie bună. Și o dată am reușit să-l văd pentru foarte puţin 
timp fără barbă, când tocmai se întorsese. Avea o șuviţă de păr 
care-i cădea pe frunte, ca a lui Hitler. 

— Acum fii atentă. Tweed o sfredeli cu privirea. Cât am fost în 
Anglia, te-am luat în vizită la patru bărbaţi în patru case diferite. 
Ți-am urmărit atent reacţiile în timpul vizitelor, și ale lor de 
asemenea. N-am putut totuși să detectez nimic care să-i 
trădeze. Unul din ei e doctorul Berlin... 

— Serios? 

— Da, serios. Tonul lui Tweed era sarcastic. De aceea te-am 
luat cu mine. Și să nu negi. Am verificat câţi bani aveai în poșetă 
înainte de-al vizita pe primul suspect. Două sute cincizeci de 
lire... 

— Ce galant din partea ta. 

Tweed făcu doi pași înainte și se aplecă asupra ei. 

— Prostuţă mică. Aici e vorba de un criminal în masă. Și tu 
ești singura ființă care-l poate arăta cu degetul. Cât crezi că 

valorează viaţa ta? După ce i-am vizitat pe toți patru, în poșeta 
ta apăruseră încă patru sute de lire. Fiecare dintre ei ar fi avut 
posibilitatea să-ţi paseze banii fără ca eu să văd. 

— Ce înseamnă faptul că am semnat documentul acela? 

— Că nimic din ce discutăm acum, în camera asta, nu va 
ajunge vreodată la altă persoană. Dacă da, vei fi judecată și 
trimisă la închisoare. 

— Fermecător. Și când mă gândesc că odată mi-a plăcut de 
tine. 

— Vrei să mergi la Londra, nu? Să începi o viață nouă, să-ți 
câștigi singură existența? Poţi face asta - o dată ce se termină 
afacerea asta oribilă. Ştii cine e doctorul Berlin, nu? 

— Da. 

— Cine e? 

Cu o voce slabă, privind în altă parte, îi spuse. 


54. 


Din camera sa, Tweed îi ceru lui Newman să vină la el de 
urgenţă. Nici nu puse bine receptorul la loc, când sună telefonul. 
Era căpitanul Palmer din Serviciul de Informații Norvegian, un 
Palmer plin de scuze. 

— Sunt acoperit de rușine, Tweed. Și îmi pare atât de rău că 
nu te-am sunat mai devreme. 

— Ce s-a întâmplat, Georg? 

— L-am pierdut pe Nordsee. Ceea ce nu e exact descrierea 
situaţiei. Paza de Coastă nici măcar nu l-a găsit, deși a patrulat o 
arie vastă, chiar și după lăsarea întunericului. Ce vei crede acum 
despre noi? 

— Același lucru ca și înainte. Și acum, nu mai are importanţă. 
Știu exact încotro se îndreaptă. Scuzele mele Pazei de Coastă 
pentru pierderea de vreme. 

— Ai timp să iei masa cu mine mâine seară? 

— Data viitoare. Acum trebuie să plec aproape imediat. 
Mulţumirile mele. 

Newman ajunse în timp ce el închidea telefonul, așteptă 
câteva secunde, apoi formă numărul de la Park Crescent. 
Newman stătu lângă fereastra cu draperia trasă în timp ce 

Tweed îi dădea Monicăi instrucţiuni foarte precise, apoi făcu o 
pauză la semnul lui Newman. li spuse Monicăi că Newman vrea 
să-i spună ceva, apoi își luă mașina de ras din baie în timp ce 
Newman avu cu Monica o conversaţie scurtă pe care n-o putu 
auzi. 

— Plecăm imediat, spuse el, ţâșnind din baie, iar Newman 
puse receptorul jos. Ești gata? Bun. Butler și Nield o escortează 
pe Diana. Ar trebui să fie în hol, așteptând. Plătim nota și 
plecăm. 

— Unde? 

— La Fornebu. 

a 

Luminile erau aprinse în cabina pilotului de pe Sea King. 
Tweed stătea aplecat asupra hărţii, împreună cu Casey. 
Newman se uita peste umăr la Butler și Nield, care se agitau s-o 
instaleze pe Diana pe un scaun din compartimentul pasagerilor. 

— Crezi că-l poți repera pe Nordsee noaptea? întrebă Tweed. 

— Da, dacă ştiu unde să mă uit. Suntem echipați cu cel mai 
sofisticat echipament de vedere pe timpul nopții - tocmai de 
aceea RAF a făcut atâta scandal când le-am împrumutat 
aparatul. Cred că ai ajuns până la primul-ministru, glumi Casey. 

Ceea ce era exact argumentul pe care îl invocase Tweed, cu 
grijă să nu se ajungă la confirmarea faptului. Luă creionul 
albastru pe care-l ținea Casey și desenă cu el o cruce pe hartă. 

— Acela este aeroportul unde aterizezi. Incearcă să faci în așa 
fel, încât să ajungem acolo în zori. Desenă încă o cruce. Și 
acesta este locul spre care se îndreaptă Nordsee. Ştii porțiunea 
pe care scăzuse viteza azi după-amiază. Tu ce rută ai urma? 

li înapoie creionul. Casey studie harta câteva momente și apoi 
marcă cu grijă o rută. Se îndreptă și ridică din umeri. 

— E numai o presupunere. Oricum, noi ajungem acolo cu mult 
înaintea oricărui iaht. 

— Cu atât mai bine. Trebuie să ajung primul acolo. 

— Și, hotărî Casey, dacă facem aterizarea în zori, n-ar trebui 
să fie nicio problemă. Dacă e nevoie, pot ateriza la Esbjerg în 
vestul Danemarcei pentru a pierde puţin timp cu realimentarea. 
O să vedem dacă e nevoie. Pot decola acum? 

— Da. 

Tweed ședea lângă Newman, cu două scaune în spatele 
Dianei, care stătea lângă Butler. Se trezi cu o tresărire, dându-și 
seama că aţipise. Frecându-și ochii, se holbă surprins pe 
fereastră. Apăreau primele raze de lumină ale zorilor. Sea King- 
ul zbura remarcabil de lin. Tweed își puse căștile pentru a putea 
să discute cu Newman, care și le puse la rândul lui pe ale sale. 

— Trebuie să fie foarte aproape. N-ar trebui să mergem la 
Casey? 

— Tocmai am fost acum câteva clipe. Încă douăzeci de 
minute de zbor. Nicio grabă. Ce s-a întâmplat între tine și Diana? 
N-a întors capul măcar o dată. 

— Ți-am spus că n-o să-i fie bine. Și nu i-a fost. Probabil că n-o 
să mi-o ierte niciodată. Eh, datorie de serviciu... 

— Păcat. Voi doi părea că... 

— Lasă asta. Wilson ne face semn. Mai bine hai să vedem ce 
vrea. 

Își scoase căștile și-l urmă pe Newman. Vibraţia rotoarelor îi 
bubuia în urechi și făcea podeaua să tremure. Din cabina 
pilotului, priveliștea era spectaculoasă. Marea Nordului era ca o 
suprafaţă de sticlă, o sticlă groasă și vișinie. În fața lor, coasta 
Norfolk se arcuia într-o curbă largă spre Wash. 

— Suntem la zece minute de aeroportul Langham, îl informă 
Casey, dar nu de asta v-am chemat. Drept înaintea noastră e un 
iaht cu motor care corespunde perfect descrierii voastre. 

— Imposibil. N-avea cum să ajungă atât de devreme. 

— Intr-adevăr, are alt nume. Casey îi trecuse controlul lui 
Wilson și îi dădu lui Tweed un binoclu puternic. Uită-te și tu. 

Tweed privi prin lentile la iahtul alb care se îndrepta spre 
Wash. Trecu binoclul lui Newman și oftă. 

— Nemernicul ăla nu-i prost. Ne-a tras pe sfoară. N-a fost 
nicio clipă la bordul lui Nordsee. Unul dintre oamenii lui era la 
cârmă - probabil slugoiul care făcea pe șeful pazei la reședința 
lui. A avut tot timpul un alt iaht, dosit printr-unul din porturi, un 
al treilea vas. Trebuie să fi văzut elicopterul lui Casey zburând 
deasupra orașului Travemünde și asta l-a alarmat. Presupunerea 
mea e că a plecat din Travemünde câteva ore mai devreme. Ar 
fi trebuit să fi ajuns până acum. 

— Poate că noi am ajuns prea târziu, comentă Newman. 

— Va trebui să conduc nebunește, replică Tweed. Atâta timp 
cât Monica și-a îndeplinit sarcina. 

— E vreun aeroport privat la Langham? întrebă Casey. 

— Da. Pe timpul războiului, era o bază RAF. Am auzit că 
prinţul Philip îl mai folosește din când în când - atunci când 
zboară la Sandringham. Cunosc locul. E cam părăsit. 

— Mai bine vă întoarceţi la locurile voastre, îi sfătui Casey. Și 
acum preiau eu controlul, îi zise lui Wilson. 

— Crezi că omul din iaht ne-a luat la ochi? întrebă Tweed. 

— Mă îndoiesc. Tocmai am mai zărit două elicoptere. 
Aprovizionează staţiile de foraj. Sunt o parte din peisaj prin 
părțile astea. 

Tweed se foi neliniștit în scaun, aruncând priviri pe fereastră. 
Văzu iahtul îndreptându-se drept spre Wash, lăsând în urma lui 
o dâră albă de spumă. Vișiniul mării devenea albastru. 
Elicopterul se înclină și pierdu din vedere iahtul. 

— Ce-ai vorbit cu Monica la telefon de la hotelul Grand înainte 
să plecăm din camera mea? întrebă el. 

— Nu cine știe ce. Voiam să o rog să-mi pregătească ceva. A 
fost o plimbare lungă, remarcă Newman. 

— Cerc complet - înapoi în estul Angliei. 

Acum erau deasupra coastei. Elicopterul cobora rapid. Tweed 
își strânse mâinile pentru a le împiedica să tremure. Sea King-ul 
cobora vertical. Dincolo de geam se vedea pământul repezindu- 
se spre ei. Newman se întinse pe lângă Tweed pentru a privi 
afară. 

Părăsit. Aeroportul Langham era cu siguranţă părăsit. Se 
vedea iarba crescută printre dalele de beton. Elicopterul ateriză, 
cu rotorul oprindu-se treptat. 

Tweed cobori primul. După el Newman, care fu imediat 
surprins de dimensiunile aeroportului. Era un câmp întreg. De 
undeva se auzea un zgomot, tot mai clar, pe măsură ce rotorul 
își micșora turaţia. Un zgomot gâlgâit. Probabil că era o fermă 
de curcani prin apropiere. 

— Suntem foarte aproape de Blakeney, strigă Casey la ei. O 
stațiune foarte drăguță. 

— Mulţumim pentru drum. 

Newman alergă după Tweed, care se îndrepta spre un grup 
de trei mașini parcate pe marginea câmpului. Un Ford Cortina, 
un Volvo, un Fiat. Monica cobori din Cortina. Aerul de mare era 
proaspăt, iar ea era înfofolită într-o haină din păr de cămilă. 

— Cortina e a voastră. Cheile sunt în contact, îi spuse ea lui 
Tweed. Ești bine? 

— Da. Du-o pe Diana în oraș. Las-o la apartamentul lui 
Newman. Se întoarse spre Newman, care tocmai sosea. 
Uitasem. Diana a stat în apartamentul tău. Sper că nu te superi. 

— O să-ţi iau o chirie piperată. 

— Pe asta trebuie s-o fac singur, Bob. Cine are nevoie de 
Volvo? o întrebă pe Monica. 

— Bob mi-a spus să-l aduc, când a sunat de la Oslo. Monty, 
paznicul, și George, portarul, le-au condus până aici. l-am lăsat 
la o intersecţie prin apropiere. Am crezut că nu vreţi să fiţi 
văzuți. 

— Acum, eu plec. Tweed se urcă la volanul Cortinei. Volvo-ul 
pentru ce e, Bob? 

— Pentru mine. Poate că m-am săturat. A venit timpul pentru 
o vacanţă. 

Îi făcu cu mâna lui Tweed și se întoarse la Volvo, cu un surâs 
straniu pe buze. Monica deschise ușa din spate și îi arătă două 
canistre de benzină așezate pe podea, cu spumă poliuretanică 
între ele pentru a le proteja de șocuri. 

— Uite ce mi-ai cerut. Sunt aproape pline. Nu că te-aș întreba 
ceva, dar sunt peste tot stații de benzină unde poți să-ţi faci 
plinul... 

Tweed porni pe un drum de ţară, B1388, spre Little 
Walsingham, apoi B1105, iar la Fakenham intră pe A148 spre 
King's Lynn. Apăsă zdravăn pe acceleraţie, încercând să 
estimeze cât îi va lua iahtului să ajungă la destinaţie. Avea să fie 
o luptă strânsă. 

Faţa sa avea o expresie imobilă. Ştia că, dacă s-ar gândi la 
asta, s-ar simţi foarte obosit. Aerul proaspăt din estul Angliei, 
năvălind prin geamul deschis, îl dezmorţea. „Cum dracu’ o să 
mă descurc?” se întreba el. Pe șosea nu era nicio altă mașină. 
Lumea era a lui. Depăși o furgonetă mare, cu mobilă. Smithers 
din Edmonton. Își puse întrebări în legătură cu ea. 

Apropiindu-se de King's Lynn, coti pe un drum lăturalnic care 
evita labirintul de străzi cu sens unic. Traversă podul peste 
leneșul râu Ouse, prin sudul orașului. In fața sa se întindea 
ținutul Wash. O ceaţă subţire se întrezărea la orizont. Acum era 
pe A17. Începu să se uite după ieșirea în drumul secundar, spre 
Hawskwood Farm, casa de lângă marginea ţinutul Wash. 

Aproape de Sutton Bridge părăsi A17 și apucă pe o derivație 
spre Gedney Drove End. Acum se afla pe o șosea îngustă, 
înălţată faţă de nivelul solului, dar foarte bine asfaltată. Se opri 
un moment și întinse mâna după bidonul cu apă pe care Monica 
îl pusese în buzunarul lateral al scaunului. li scoase capacul și 
bău cu lăcomie. Gura îi era uscată - uscată de frică. Prin 
fereastră pătrundea foșnetul ierbii ce se unduia lin pe câmpia de 
dedesubt. 

Puse capacul bidonului, îl vârî la loc în buzunar și porni din 
nou. Cât vedea cu ochii, nu era niciun semn de viaţă. Nicio fiinţă 
umană, niciun alt vehicul. În depărtare se zărea clădirea cu un 
etaj, Hawkswood Farm. Încă niciun semn de viaţă. Nicio urmă de 
fum ieșind din coș. Nicio mașină în parcare. 

Parcă la intrare, pe aleea care ducea spre dig. Opri motorul, 
băgă cheile în buzunar, ieși din mașină și porni rapid spre fermă. 
Briza îi flutura pantalonii. Undeva în spatele său auzi slab 
zgomotul unui motor. Îl ignoră, concentrându-și toată atenţia 
asupra fermei. 

Deschise poarta, cu grijă să nu scârțâie. Străbătu aleea fără 
zgomot, mulțumită pantofilor săi cu talpă de cauciuc. Incercă 
clanţa ușii din faţă. Încuiată. Își scoase cartea de credit, o 
introduse prin spaţiul dintre încuietoare și tocul ușii, auzi 
țăcănitul. 

Apăsă cu grijă pe clanţă, deschise încet ușa și ascultă. Înaintă 
câţiva pași în salon, apoi se opri. Pe o masă lângă perete se afla 
un mojar cu un pisălog mare din sticlă. Prin ușa pe jumătate 
deschisă a bucătăriei se auzea zgomotul apei curgând. Mai făcu 
câţiva pași precauţi înainte și privi prin deschizătura dintre ușă 
și perete. Clipi la vederea priveliștii macabre. 

Cu spatele la Tweed, cu faţa spre chiuvetă, un bărbat se 
rădea. Tocmai își răsese partea dreaptă a bărbii negre, lăsând 
să se vadă o cicatrice lungă, rezultată probabil în urma luptei cu 
Sue Templeton. Se pregătea să-și dea cu spumă și pe cealaltă 
parte. Închise robinetul. Ridică pămătuful, apoi se opri. Tweed 
nu-și dădu seama ce anume îi atrăsese atenţia. Lăsă să cadă 
aparatul de ras, strecură mâna într-un sertar deschis, apucă un 
cuțit cu lamă lată și se întoarse brusc. Făcuse doi sau trei pași 
spre salon, când Tweed o luă la fugă, apucând pisălogul. 

Alergă pe ușa din faţă, ieși pe alee, apoi pe stradă, în direcţia 
în care își lăsase mașina. In spatele lui se auzeau pași. Tweed 

alerga cât putea de tare, cu pisălogul în mâna dreaptă, asemeni 
unui alergător de ștafetă. Urmăritorul câștiga teren. Mări viteza. 
ÎI ajuta și aerul rece pe care îl respira. Aproape că ajunsese. În 
spatele mașinii sale, Cortina, era parcat un Volvo. Continuă să 
alerge pe potecă. 

La capătul potecii începea porţiunea periculoasă. Trecu peste 
ridicătura de pământ și începu să alerge pe cărarea îngustă care 
ducea spre digul ce se profila în depărtare ca un val verde, 
îngheţat. Tweed îl văzu fulgerător cu coada ochiului. Mai făcuse 
drumul acesta, știa riscurile. In spate auzea zgomotul altor pași. 
Ținea privirea în jos, punând piciorul cu atenţie, evitând 
smocurile de iarbă pe care ar fi putut aluneca într-o secundă de 
neatențţie. Nu s-ar mai fi ridicat niciodată. 

Işi pierdea răsuflarea, alergând cu gura închisă printre 
smocurile de iarbă înșelătoare. Apoi simţi că își revine. Mări 
puţin viteza, conștient de faptul că distanţa dintre el și urmăritor 
continua să scadă. Transpira ca un cal din cauza efortului. 
Sudoarea i se scurgea pe frunte și la subsuori. Ajunsese la baza 
digului. 

Se urcă pe versantul abrupt, ajunse în vârf și începu să 
coboare pe celălalt versant, mai lin. Marea câmpie a Washului 
se întindea acum în fața lui, în spatele mlaștinilor și golfuleţelor. 
Avu pentru o clipă în minte imaginea unui iaht ancorat la 
debarcaderul întărit cu scânduri noi. Era aproape de zona pe 
care și-o amintea, cu peticele de nisip și cu sinistra iarbă acidă 
care părea să plutească deasupra mlaștinii. Se întoarse spre 
golf, respirând greu. Un bărbat cobora în goană panta, ţinând în 
mâna dreaptă un cuţit urât. Avea un aspect macabru, cu o 
jumătate de barbă rămasă pe obrazul stâng. Hugh Grey se opri, 
cu o strălucire sălbatică în ochi. Nu arăta deloc ca un om 
sănătos. 

Se apropie de Tweed, așteptându-se ca acesta să se întoarcă 
și să o ia la fugă. Tweed se comportă imprevizibil. Se repezi la el 
și îl lovi sălbatic cu pisălogul peste mâna care ţinea cuțitul. Grey 
scăpă cuțitul din mână, surprins, iar în acel moment de 
nehotărâre Tweed se apropie din nou. Grey stătea cu spatele la 
mlaștină. Tweed ridică pumnii și îl lovi cu toată puterea în plexul 
solar. Din nou, același efect de surpriză. Se dădu în spate, 
împleticindu-se, apoi căzu. Incercă să se ridice. Picioarele 

începură să se scufunde, dispărând rapid. Mlaștina îl trăgea în 
adânc. Era acum cufundat până la brâu. 

Intră în panică. Punându-și amândouă palmele pe noroi, 
încercă să oprească scufundarea. li aruncă lui Tweed cuvinte 
obscene, apoi începu să ceară ajutor. Tweed stătea nemișcat, 
tăcut, respirând greu. Mâinile dispărură. Grey încercă să le 
scoată, dar nu reuși. Noroiul îi acoperi antebrațele. Scoase un 
sunet straniu, plângăreţ. Nimic inteligibil. Acum nu se mai 
vedeau din el decât capul și gâtul. Se holba la Tweed. Deschise 
gura și luă o înghiţitură de noroi. Capul dispărea încet. Mlaștina 
se tulbură pentru scurtă vreme. Câteva vălurele și bule de aer, 
în locul unde se scufundase. Apoi suprafața mlaștinii rămase 
netedă, nemișcată, ca și cum nimic nu s-ar fi întâmplat. 

Tweed ridică de jos cuțitul, aruncându-l în mlaștină. Acesta 
dispăru în câteva secunde. Tweed privi spre iaht și îl văzu pe 
Newman pe punte, uitându-se spre el. 

e 

Tweed și Newman stăteau întinși pe partea dinspre uscat a 
digului, privind spre iaht. Newman dezlegase parâmele de 
legare la chei și acum vasul plutea în derivă, îndepărtându-se de 
debarcader, dus de valuri. 

— Așadar, era Hugh Grey, spuse Newman. 

— Da, mi-a spus Diana. Cum ai ajuns aici? 

— M-am gândit că ai putea avea nevoie de ajutor. Eram pe 
șoseaua de coastă, A149. Te-am văzut pe drumul de lângă 
aeroportul Langham și m-am gândit că ar fi bine să fiu pe 
aproape. Ținea în mâna dreaptă un pistol Verey. Întinse degetul 
arătător al mâinii stângi. Gustă asta. 

— Heroină... 

— lahtul e plin ochi cu așa ceva. Tâmplarul a făcut niște 
compartimente speciale, ca să încapă. Era sub scândurile punţii, 
peste tot. Și avea cam același echipament ca Nordsee, adăugă 
el, ridicând pistolul Verey. Ai văzut cum se numește? 

— Seebeck. Doctorul Berlin - Hugh Grey - avea o a treia 
ambarcaţiune ascunsă departe. Ce ai de gând să faci? 

— Am vărsat câteva bidoane de benzină. La fel ca Sudwind, 
avea o rezervă mare de combustibil. Am pus câteva și în cabină. 
E îmbibat complet. Vezi cele două canistre de benzină de pe 
marginea cabinei? Una e pe jumătate goală. Am vărsat-o de jur 
împrejur. E detonatorul pentru mica mea bombă atomică. Cinci 

sute de kilograme. E regretabil, dar chiar și în Brigada Antidrog 
se pot găsi oameni care să-și vândă sufletul pentru banii pe care 
i-ar putea face din transportul acesta. Cât aș vrea să vadă 
Gorbaciov asta. Ține-ti capul la cutie, pentru numele lui 
Dumnezeu! 

Seebeck, prins într-un curent puternic, se mișca în derivă la 
treizeci de picioare de țărm. Newman ochi cu grijă, cu pistolul 
Verey, canistra de petrol pe care și-o alesese ca ţintă. Apăsă pe 
trăgaci. 

Nu se întâmplă mare lucru. Doar o sfârâitură. Apoi Vezuviul 
erupse. O bubuitură ca de tunet zgudui Washul. Prova vasului 
zbură în sus, într-o jerbă de flăcări, ca o rachetă de la Cape 
Canaveral. Explodă în bucățele. Apoi urmă detonaţia finală. 
Tweed își imagină că focul ajunsese la bidoanele din cabină. 
Seebeck se dezintegră, împrăștiind în toate direcţiile bulgări de 
foc. O trombă de fum întunecat se ridică spre cer. Rămășițele 
pupei trosniră. Flăcările se întinseră de-a lungul scheletului 
navei. O a treia explozie. Pupa fu azvârlită în sus, într-un unghi 
de aproape patruzeci și cinci de grade. Se pulveriza în aer. 
Pentru scurt timp, marea păru să fiarbă în locul unde Seebeck 
se scufundase, apoi se linişti. Brusc se făcu liniște. Pescărușii 
zburau spre uscat. Nicio urmă nu mai rămăsese din iaht. 

— Așa a sfârșit-o Grey, spuse Newman. L-am văzut pe punte 
înainte de explozie. Un artificiu tehnic. Nu vor găsi niciodată 
suficient ca să își dea seama ce s-a întâmplat cu adevărat. Am 
asistat la lupta ta cu Grey. Aveam Luger-ul pregătit. Pentru orice 
eventualitate. Intenţionat l-ai adus până aici. 

Era o afirmaţie. Tweed aprobă din cap, se ridică ușor în 
picioare și își scutură haina. 

— Ar fi bine să le spunem asta. Da, l-am adus până aici 
intenţionat. Un criminal, un trădător. Trebuia să dispară. 
Scandalul ar fi distrus Serviciul. Ne-am făcut meseria. 

— Sigur că da. 

— In afară de câteva lucruri: să ne întoarcem la fermă, să ne 
asigurăm că nu au rămas urme din barba pe care și-a ras-o în 
bucătărie - și alte lucruri de genul ăsta. Problema lui e că nu a 
apucat să se bărbierească în Lubeck, după care nu a mai avut 
cum să o facă până când a ajuns la fermă. A fost ocupat cu 
manevrarea iahtului. Era plin de energie - energia omului 
nebun. Și bănuiesc că ar fi bine să chemăm poliţia. 

EPILOG 


_ Tweed era singur în cabinetul său când intră Harry Masterson. 
Il invită pe musafirul său să se așeze în scaunul din faţa biroului 
și îl privi lung câteva minute. Masterson, neliniștitul Harry, fuse 
cel care rupse tăcerea. 

— Am auzit de tragedia de la Norfolk. Bietul Hugh. Cred că nu 
a fost o bombă cu ceas, nu? 

— Asta n-o s-o știm niciodată. Cei de la Judiciar bat câmpii. N- 
am găsit suficiente rămășițe ca să ne dăm seama ce a fost. 
Riscul jocului. Voiam să te întreb ceva. Ce făceai atunci în 
Lubeck, bandajai tot și punând o grămadă de întrebări stupide? 

— Cred că e cazul să recunosc. Aveam o informaţie proaspătă 
- de la unul din cei mai buni informatori ai mei din Germania de 
Est - că doctorul Berlin e o persoană sus-pusă de la Londra. Așa 
că am alergat iute ca să o verific. 

— Și în ce privește Nocturne? Un martor de mare încredere l-a 
văzut acostat la Travemunde. 

— Da, m-am băgat în rahat până peste cap. Acum hai să 
recunosc totul. Un prieten de-al meu a venit cu el la Lubeck de 
la Chichester. Vezi tu, aveam nevoie de un loc unde să mă 
ascund. Nu aveam încredere în hoteluri. M-am plimbat dintr-un 
port într-altul de-a lungul țărmului baltic atunci când făceam 
investigaţii asupra individului ăluia, Berlin. 

— Probabil că te-a costat o avere... mă refer la Nocturne. 

— O, da. Problema era că nu mi-am imaginat niciodată că mă 
va crede cineva. Iți aduci aminte de vacanţa aceea de la Monte 
Carlo? Intr-o noapte, dintr-o joacă, am intrat în cazinou. Am 
câștigat o avere... probabil pentru că nu am făcut niciun efort în 
acest sens. Am cheltuit o mulţime de bani, dar mi-am cumpărat 
Nocturne și un Porsche. De atunci, n-am mai intrat niciodată 
într-un cazino. O dată în viaţă. Nu-ţi forța norocul. 

— Erai pe teritoriul nepotrivit, Harry. 

— Știu. Dar la ultima întâlnire ai arătat destul de clar că 
doctorul Berlin este subiectul care te interesează. Cere ceva și 
poate ai să primești. Imi cer scuze... dacă te ajută cu ceva. 

— Ai vrut dintotdeauna Germania, nu-i așa? 

— Adevărul este că nu-i suport pe români și pe bulgari. 

— Mă voi gândi la asta. Bob Newman așteaptă să mă vadă. 

Tweed stătea la fereastră când intră Newman. Când se 
întoarse și îi arătă un scaun musafirului său era palid la faţă. 
Newman îl studie, aprinzându-și o ţigară. 

— Diana și-a găsit un apartament. Și-a găsit și o slujbă. Nu-și 
prea pierde timpul. 

— Când te duci să o vezi, transmite-i felicitările mele. 

— Nu cred că e o idee bună. Newman făcu o pauză. Nu vrea 
să te revadă. Ne-am certat, dar nu am ajuns nicăieri. Diseară o 
iau la cină la Walton's. Mi-am depus la poliție declaraţia în 
legătură cu problema Norfolk. N-au fost prea încântați. După 
cum mi-ai sugerat, le-am spus să ia legătura cu tine și asta le-a 
închis gura. Cazul este încheiat. 

— Nu-ţi face griji în legătură cu Diana. Are nevoie să o ia de la 
capăt. De asemenea, îţi sunt foarte recunoscător... 

— Prostii. Experienţa mea din Germania de Est ar putea 
deveni utilă într-o zi. Și îmi pare rău de Diana. M-am gândit că, 
poate, ea și cutine... 

— Las-o baltă. Sunt foarte obosit. 

— lar Kuhlmann poate mai are nevoie de ăsta. Newman puse 
un Luger pe birou. Am aruncat muniţia. Ce-i cu doctorul Berlin... 
legătura din Germania? 

— Se ocupă Kuhlmann de asta. Am avut o lungă convorbire 
telefonică cu el. Împrăștie zvonul că Berlin s-a întors la Leipzig. 
Și așa se încheie povestea. 

— Atunci, pe curând... _ 

După ce Newman plecă, Monica intră. Il găsi pe Tweed stând 
la birou și scriind o scrisoare. Punându-i o foaie pe masă, prinse 
una dintre propoziţii. 

— Dumnezeule! Ce faci? 

— Îmi scriu demisia. Alegându-l pe Hugh Grey, am făcut o 
eroare majoră. 

— Dar asta este o poveste îngropată... Se opri. lartă-mă, nu 
cred că a fost un comentariu prea isteţ. 

— Și totul e vina mea. 

— Am sunat-o pe Paula Grey, așa cum mi-ai cerut, și acum e 
la mine acasă. l-am spus că organizezi o întâlnire importantă la 
Hawkswood Farm. Părea încântată de idee. Noaptea trecută, la 

o cană de ceai, și-a dat drumul. Mi-a povestit că l-a văzut pe 
Hugh plecând cu mașina după petrecerea de acum doi ani. Mai 
târziu, i-a găsit urme de sânge pe tricou. De aceea l-a pus pe 
Portman, detectivul particular, pe urmele lui. L-ai suspectat pe 
Grey? 

— Da. El a fost primul meu suspect. Micile lucruri. Avem cu 
toţii obiceiuri. Am observat că împrejurimile de la Travemünde 
seamănă foarte mult cu estul Angliei și m-am gândit că de 
aceea și-a ales Grey acest foc drept reședință. Nostalgia 
peisajului de acasă. Mai târziu, după ce Newman mi-a povestit 
despre imensa încărcătură de droguri, mi-am amintit de 
debarcaderul de la capătul Washului. Decisivă a fost absența 
unui lucru. Grey știa că e urmărit de Portman și totuși nu mi-a 
dat niciodată raportul, așa cum ar fi fost normal, căci ar fi putut 
să se gândească că Portman e dintre ceilalți. Nu a îndrăznit să o 
facă - acest lucru l-ar fi putut pune pe Grey însuși sub 
supraveghere. 

— Și în legătură cu episodul acela ciudat, când Diana l-a luat 
pe nepregătite în vila din insula Priwall? Când l-a văzut înainte 
de a-i fi crescut barba și având o șuviţă pe frunte? Parcă ai spus 
că era ca aceea a lui Hitler. 

— Bănuiala mea este că el a avut la dispoziţie numai câteva 
secunde ca să reacționeze, dar avea reflexe bune. Și-a 
pieptănat părul pe frunte, așa încât să poată trece, după 
descriere, drept altcineva, și lumea să se gândească la Guy 
Dalby. Hugh a fost foarte isteț, dacă a reușit să facă toate astea. 

Termină de scris, își reciti foaia, apoi și-o puse pe birou și se 
lăsă pe spătarul scaunului. Monica făcu un pas, luă hârtia, o 
împături și și-o puse în poșetă. 

— Incă n-am semnat-o. Ce faci? 

— Mai gândește-te, îl sfătui Monica. 

— Asta și aveam de gând. 

— Timp de o săptămână. Dacă la sfârșitul ei vei simţi la fel, ți- 
o dau înapoi. 

— N-am să mă răzgândesc... 

— Sigur că nu, răspunse ea. Și acum, o dată în viață, mă duc 
devreme acasă. 

Tweed rămase singur, stând la birou și privind lung harta de 
pe perete, pe care era trasată graniţa dintre cele două lumi 

— Estul și Vestul. 


VP - 444 


virtual-project.eu 


VP - 445 


